
Volker Kutscher (n. 26 decembrie 1962) este un romancier german 
născut în Lindlar, Renania de Nord-Westfalia. A studiat limba germană, 
filosofie şi istorie, iar mai târziu, înainte de a-și începe cariera de 
romancier, a lucrat ca redactor de ziar. 


În 1996 a publicat primul său thriller, Bullenmord, urmat de alte două cărți 
apărute în 1998 şi în 2003. Este cunoscut mai ales pentru seria Gereon Rath, 
care a constituit sursa de inspiraţie a serialului de televiziune Babylon Berlin. 
Gereon Rath, la care a început să lucreze în 2000 și a avut succes imediat. A 
fost distins cu Premiul Berlin Krimifuchs Crime Writers Prize în 2011 și a 
vândut peste un milion de exemplare în întreaga lume. Publicată de 
Kiepenheuer & Witsch, seria este alcătuită în prezent din opt romane. 


La Editura Lebăda Neagră, în 2021, din seria Gereon Rath au apărut Peştele 
ud (Der nasse Fisch) și Moartea tăcută (Der stumme Tod). 


God said to Abraham, " Kill me a son" 
Abe says, " Man, you must be puttin’ me on" 
God says, " No." Abe says, " What?" 

God says, " You can do what you want Abe, but 


The next time you see me comin’ you better run" 1 


Bob Dylan, Highway 61 Revisited 


Don't know what I want but I know how to get it ? 


The Sex Pistols, Anarchy in the U.K. 


1. „A zis Domnul către Avram: «Ucide-ţi fiul pentru Minew»/ Avram a zis: 
«Cred că-ţi baţi joc de mine»/ Domnul, de colo: «Nu», Avram: «Ce?»/ 
Domnul: «Faci ce vrei, Avrame, dar/ data viitoare când mă vezi venind, mai 


bine fugi.»” (engl., în original) (n.tr.). 


2. „Nu ştiu ce vreau, dar ştiu cum să fac rost” (engl., în original) (n.tr.). 


Prima parte 


Crima 


De sâmbătă, 27 iunie, până sâmbătă, 4 iulie 1931 


Remota itaque iustitia quid sunt regna nisi magna latrocinia? 


Quia et latrocinia quid sunt nisi parva regna? ! 


Augustinus, De civitate dei, liber iv 


1. „Şi dacă dai dreptatea la o parte, ce-s toate aceste împărății decât un mare 
jaf?/ Şi toate aceste jafuri ce sunt de nu mărunte împărății?” (Augustin de 
Hipona, Despre cetatea lui Dumnezeu, IV) (lat., în original) (n.r.). 


Mirosea a lemn, a lipici și a vopsea proaspătă. Era singură cu întunericul și cu 
tăcerea. Doar respiraţia ei se auzea, alături de cele din urmă ticăituri ale 
ceasului din buzunarul hainei. Bărbatul părea să fi plecat, şi totuşi ea decise 
să mai aștepte o vreme, și se întinse ca să-și facă sângele să circule prin braţe 
şi prin picioare. Cel puţin nu erau umerașe pe bară: zărea, prin ușa 
întredeschisă, nițică lumină. Scoase ceasul din buzunar. Trecuse de nouă. 
Paznicul de noapte trebuie să-și fi încheiat rondul și sus, la al șaselea etaj. 


Răspunsul i-l oferi zgomotul de alunecare a liftului, care răsună atât de tare în 
beznă, încât o făcu să tresară. Era timpul. Cobora iar, și în următoarele câteva 
ore avea să se preocupe numai de obloanele care se puteau rula în faţa ușilor 
şi vitrinelor, asigurându-se că totul era încuiat şi că nimeni nu putea pătrunde 
prin efracţie. 


Alex deschise cu atenţie dulapul şi aruncă un ochi afară. Frica păzeşte 
bostănăria, spunea mereu Benny. Reclamele cu neon de pe Strada Tauentzien 
trimiteau atâta lumină prin geamuri, că nu avea nevoie de lanternă. Vedea 
totul: dormitorul luxos pe care-l aranjase ea, cu un pat suficient de lat cât să 
încapă o familie întreagă și un covor atât de moale de ţi se afundau tălpile în 
el. Și când se gândea la rogojina aspră, din fibre de cocos, întinsă în fața 
patului, pe care îl împărţise cu frăţiorul ei, Karl, când încă mai locuia cu 
părinţii, patru persoane într-un număr prea mic de metri pătraţi şi cu prea 
puţină lumină! Ce se alesese de Karl? Nici măcar nu ştia dacă-l căutaseră 
polițaii după moartea lui Beckmann. Nu îi era dor de familia și de frăţiorul ei, 
dar i-ar fi plăcut să îi revadă. 


Alex se răsuci fiindcă intuise o mișcare în colţul ochiului. Recunoscu oglinda 
mare a măsuţei de toaletă, în care se reflecta o fată de 18 ani, cu picioarele 
îmbrăcate în pantaloni largi și cu părul strâns sub o căciulă de lână aspră. 


Îşi aruncă un zâmbet. La capătul panoului de plută decorat elegant, care 


servea drept perete fals al dormitorului, privi după colț. Nu prea era necesar, 
pentru că paznicul de noapte avea să își reia rondul pe la magazin doar spre 
dimineaţă, către sfârşitul turei. Asta ştia de la Kalli. Nu era nici ţipenie de om 
în jur şi îi plăcea senzaţia că totul îi aparţinea, măcar pentru câteva ore. Ei şi 
lui Benny. 


Alex își găsi drum fără probleme. Lumina pâlpâitoare de afară trecea mereu 
de la o culoare la alta, dar îi era suficient. Memorase cele mai importante 
lucruri acum câteva ore, când locul colcăia de oameni. În spatele ei se aflau 
uşile care duceau spre casa scării dinspre sud şi, la stânga, dincolo de peretele 
format de perdele, era accesul spre scările rulante. 


Domnea calmul. Zgomotul traficului părea aproape ireal — un murmur abia 
auzit, dintr-o lume diferită, care n-avea legătură cu magia din interior. Intră în 
raionul de perdele, pustiu, care părea un castel de basm, cu draperii lungi, de 
mătase, satin sau tul, ce atârnau din tavan până-n podea. Când era mică, 
stătuse de multe ori aici și privise uluită, strângând mâna mamei. Mica 
Alexandra pricepuse repede că mama ei nu venea aici să cumpere, ci să 
viseze. Uită-te bine, îi spunea. Noi, proletarii, n-om putea să ne permitem 
nimic de aici, dar nu ne pot împiedica să privim. 


Nu avuseseră niciodată bani destui să cumpere din vestul bogat; nici în 
vremurile bune, când tatăl ei încă muncea şi mama ei era plătită pentru 
curățenie. De fapt, rar se aventurau afară din Boxhagener Kiez?. Pentru tatăl 
ei, Ku’ damm?, KaDeWe şi Strada Tauentzien erau simboluri ale 
capitalismului risipitor, iar vestul orașului, un cuib de vicii, pe care-l evita 
cum fuge dracul de tămâie. Dacă n-ar fi fost mama ei, bătrânul căpos n-ar fi 
permis nici măcar vizitele ocazionale la zoo, vara. Dar până şi Emil Reinhold 
pricepea că nu puteai priva copiii clasei muncitoare de minunile naturii. Însă 
lui Alex nu-i plăcuse niciodată să vadă creaturi suferind în spatele gratiilor, 
iar când ajungeau la urşii polari, se gândea deja la întoarcere, pentru că 
familia Reinhold obișnuia să străbată Strada 'Tauentzien, înainte să urce în U- 
Bahn+ la Wittenbergplatz și să se îndrepte iar spre est. De la primele vitrine, 
Emil Reinhold își începea predica recurentă despre excesele capitalismului, 
chiar dacă Alex și mama ei aveau privirile lipite de exponate. Vitrinele 
KaDeWe i se păreau vrăjite. În ochii mamei se aprindea scânteia viselor de 
mult uitate despre o viaţă mai bună, o viaţă pe care dictatura proletariatului 


nici n-ar fi sperat să i-o ofere. Tatăl ei nu observa niciodată, sau refuza să 
observe. Continua să predice, adresându-se fiilor săi captivaţi, şi mai ales lui 
Karl, care lua totul în serios. Karl, prințul proletarilor, comunistul rigid care 
se ascundea acum de poliţai, exact ca hoaţa de soră-sa. 


Alex aproape că ajunsese la scările rulante, când un zgomot o readuse în 
prezent, un clang puternic, mai aproape decât zgomotul atenuat din trafic. Se 
lăsă pe vine în spatele a două role imense de material, și ascultă: ceva lovea 
sticla, zăngănind şi zgâriind una dintre vitrine. Încercă să identifice sunetele. 
Un fâlfâit, un gângurit. leșind din ascunzătoare, văzu în spatele panoului 
luminat de neon, pe pervaz, siluetele a doi porumbei. 


Gâscă proastă! își spuse, inspirând adânc ca să-și calmeze inima care 
bubuia. Mai întâi oglinda, şi acum asta! Benny ar muri de râs, dacă ar 
vedea-o. De când se speria atât de ușor? De când își dăduse seama că viaţa 
ei mizerabilă preţuia mai mult decât voia să recunoască? 


Bătând puternic din aripi, porumbeii zburară în noapte, iar Alex își continuă 
drumul, cu tensiunea nervoasă acumulată în orele lungi petrecute în dulap, 
aproape uitată. Se bucura tot mai mult de plimbarea sa nocturnă prin 
magazinul tăcut. se părea că totul căzuse într-un somn adânc de o sută de 
ani, iar ea era singura trează din tot regatul fermecat. KaDeWe depășea toate 
celelalte magazine care se închiseseră deja; cu siguranță Tietz, dar chiar și 
enormitatea de Karstadt din Hermannplatz pălea în fața splendorii de pe 
Strada Tauentzien. 


Părăsi raionul de perdele și se îndreptă spre scările rulante. Treptele de metal 
erau pustii și nemișcate, de parcă o zână malefică ar fi transformat totul în 
gheaţă. Se afla la cinci etaje mai sus de punctul de întâlnire prestabilit, de la 
parter: raionul în care se vindeau produse din tutun, ca de obicei. Devenise un 
soi de ritual să se aprovizioneze cu mărci pe care nu şi le puteau permite 
altfel. Benny avea predilecție pentru tutunul de calitate. 


Alex îl cunoscuse într-o ceartă pentru un muc de ţigară pe care un mucos 
arogant îl aruncase, pe jumătate fumat, pe trotuarul din faţa Bahnhof Zoo, la 
câteva săptămâni după mizeria cu Beckmann. Era la început de februarie, pe 
un frig cumplit. Alex cheltuise deja banii furaţi de la grăsan la târgul de 
Crăciun. Îi era foame şi nu mai fumase de două zile. 


Săriseră pe mucul de ţigară în același timp, ea și băiatul acela blond, subțire, 
aproape străveziu, care, în ciuda aspectului său nesigur, nu se temea să se 
murdărească pe mâini. Se mișca repede, însă nu la fel de repede ca Alex. El o 
privise urât, o privire pe care ea i-o întorsese cu interes, într-atât poftea trupul 
ei la nicotină. Era un miracol că reușiseră să se împace și să împartă mucul. 
Fără îndoială, ochii lui o convinseseră. De la început, Alex se simţise datoare 
să aibă grijă de băiatul acela slăbănog, cu ochii melancolici, și dezvoltase 
curând sentimente aproape materne pentru Benny, care încă nu împlinise 16 
ani. Se simţea de parcă i-ar fi fost soră mai mare, şi totuşi Benny fusese cel 
care, în săptămânile următoare, îi arătase cum să supraviețuiască pe străzi. 
Benny o învățase cum să fure portofele din buzunarele jachetelor, să deschidă 
uși fără cheie şi să conducă mașini care aparțineau altora. Erau cunoștințe 
folositoare pentru o fată care, la căderea nopţii, nu ştia niciodată când va 
mânca următoarea dată. 


Toată primăvara se descurcaseră furând din buzunare, organizând jafuri 
mărunte şi ocupându-se de câteva treburi pentru Kalli. Asta până când 
descoperiseră marile magazine. 


Prima dată, la Tietz de pe Dânhoffplatz, fusese o întâmplare. Alex și Benny 
erau în magazin, chiar înainte de închidere, adăpostindu-se de ploaie. Ideea le 
venise parcă instinctiv, în timp ce clienţii erau ușuiţi politicos spre ieșiri. 
Fusese nevoie doar de un schimb de priviri înainte să-și petreacă următoarele 
câteva ore înghesuiți într-un dulap enorm de la garderobă. Apoi se lăsase 
tăcerea, iar ei ieşiseră, cu oasele amorțite, şi goliseră dulăpioarele cu bijuterii 
şi tot ce mai găsiseră. Umpluseră două serviete mici de la raionul de marfă 
din piele, pe care să le poată duce fără grija că ar atrage atenţia asupra lor. Nu 
îi oprise nimeni când ieşiseră din nou pe Strada Krausen și nimeni nu avea 
idee ce duceau în serviete. Urcaseră calmi în primul tren la Spittelmarkt și 
trecuseră și acolo neobservaţi — erau un cuplu de tineri cu serviete, care arătau 
ca nişte comercianţi stradali epuizați după o zi lungă şi lipsită de succes. 


A doua zi dimineaţă, Kalli făcuse ochii mari, dar plătise bucuros. Nu-i mai 
aduseseră niciodată aşa o pradă — cel mult un ceas de mână luat de la un beţiv 
sau niște nimicuri furate dintr-o maşină. După Tietz, nu se mai ocupaseră de 
mărunţișuri. Să șterpelească portofele din U-Bahn sau să golească buzunarele 
bețivilor nu merita, era riscant şi presupunea noroc. Șiretlicul cu magazinul 


era mai lucrativ și mai simplu. Tot ce trebuia să facă era să se lase închiși la 
interior, să dea iama prin vitrine și să iasă. Când remarcaseră paznicii de 
noapte vitrinele goale, Alex și Benny plecaseră de mult. „Vizitaseră” deja 
patru magazine până acum, iar ultima dată, la Karstadt, puseseră mâna pe 
lucruri valoroase. Kalli le sugerase cel mai respectabil stabiliment berlinez; 
Alex și Benny n-ar fi îndrăznit singuri, din respect. Puteau scoate pradă 
serioasă din KaDewWe, le spusese Kalli, aşa că de ce n-ar fi încercat? Nu putea 
fi mai bine păzit decât Tietz sau Karstadt. Cunoștea el pe cineva care lucra 
acolo. 


lar acum cobora tiptil scările rulante, care, nemișcate, i se păreau tot mai greu 
accesibile, etaj după etaj. Senzaţia că avea imensul KaDeWe numai pentru 
sine o copleşea. Nu putea să nu se gândească la Tietz, unde, împreună cu 
Benny, se mișcaseră de la un raion la altul, savurând ideea de a fi singuri cu 
asemenea comori. Testaseră tot felul de lucruri şi se opriseră chiar și la 
raionul de jucării, la început timizi, fiindcă, în ciuda prieteniei lor, își 
ascundeau reciproc latura copilăroasă. În al doilea mare magazin, din nou un 
Tietz, însă din Alexanderplatz, trecuseră direct la treabă. 


Marea sală de la parter se deschise în faţa ei. Ca să ajungă la produsele din 
tutun, trebuia să treacă prin zona destinată modei masculine, de unde o 
priveau de sus un şir de manechine cu chipuri de ceară, cu aroganță, exact ca 
mucoșii de bani gata care purtau asemenea haine şi abia se puteau mișca din 
cauza aurei de dispreţ. Alex îi detesta şi se bucura să creadă că fuseseră 
transformați în acest şir de manechine, condamnate să-și petreacă restul 
zilelor în chip de fosile KaWeDe, preţul plătit pentru că-și doriseră să se 
îmbrace la modă. La capătul armatei de manechine simţea deja lambriurile de 
lemn și rafturile din raionul unde se vindea tutun. 


Benny nu părea să fi ajuns încă. Încercă să distingă ceva în luminile care 
pâlpâiau afară. Apoi încremeni în plină mișcare și rămase așa, fiindcă i se 
păruse că unul dintre manechinele din capătul șirului se mișcase. Privi cu 
atenție, dar totul părea la fel ca înainte. O firmă roșie de neon clipea afară și 
făcea umbrele din interior să danseze. În orice caz, nu era niciun paznic de 
noapte printre manechine, nici urmă de şapcă cu cozoroc, doar pălării de 
stradă, meloane burgheze și jobene elegante. Continuă cu inima bubuind; i se 
părea că fiecare bătaie se auzea perfect. Manechinul care o speriase se afla 


chiar la capătul șirului, la intrarea în raionul de tutun. Scoase limba la el. 
Manechinul se aplecă uşor în față, iar groaza o străbătu ca un șoc electric. 


— Intraţi, doamnă, zise manechinul, cu un accent maghiar foarte artificial. 
Nu vă sfiiţi! 


— Incerci să-mi provoci un infarct? 
Alex lovi cu pumnii pieptarul cămășii albe ca zăpada. 


Benny făcu o plecăciune, scoțându-și jobenul şi făcându-i semn să intre, ca 
un crainic de bâlci. 


— Haideţi, doamnă, intraţi, și nu vă speriaţi de preţuri! Avem lucruri 
potrivite pentru fiecare buzunar! 


— Ah, dar ești o figură! exclamă Alex, zâmbind în ciuda supărării. Arăţi ca 
un ucenic al unui prezentator de circ! 


Işi regretă imediat cuvintele, pentru că se așteptase să provoace uimire sau 
aplauze, nu să fie luate drept o glumă pe seama lui. 


— M-am gândit că, dacă tot suntem aici, m-aș putea îmbrăca elegant, spuse 
el, încercând să nu lase dezamăgirea să se vadă. 


— Arăţi al naibii de elegant, spuse ea. Nu te-am văzut niciodată așa. 
— De ce m-ai fi văzut? Astea nu-s de nasul nostru. Dar, iată-mă! 
Deschise o sacoşă de pânză. 


— 'Ţi-am adus ceva de la raionul de damă, spuse el, scoțând o rochie de 
mătase roșie. Ce crezi? 


— Ar trebui să rămânem la bijuterii. Kalli nu poate vinde haine. 


— Probeaz-o doar, flutură el materialul. 


— Acum? 

— Este o rochie de seară, iar acum e seară. 

Benny îi întinse rochia şi Alex privi materialul lucios, roşu-închis. 
— Nu e prea... elegantă? 

— Întrebarea e dacă-ţi place. 


Materialul era plăcut la atingere. Ea își lipi rochia de corp şi se privi într-una 
dintre oglinzi. Mărimea era potrivită, şi rochia chiar îi plăcea. N-ar fi crezut 
că Benny avea gusturi atât de bune. Nu-și cumpăra niciodată ceva de purtat, 
nici măcar cel mai insignifiant lucru, nici măcar cu banii dați de Kalli, care i- 
ar fi ajuns pentru vreo șase costume noi. Doar după câteva zile remarcase că 
ea îşi luase un palton nou. 


Benny o măsura în tăcere. Scoase o cutie de argint din buzunarul interior al 
hainei și din ea o Manoli Privat, o marcă de șase pfenigi. Nu arăta deloc 
ridicol, gândi ea, ci doar neobișnuit; îl văzuse îmbrăcat numai în pantaloni de 
in aspru și geaca lui de piele roasă. 


— Vrei? întrebă el şi îi întinse tabachera, dar Alex scutură din cap. 
— Doar un fum. 


Benny aprinse ţigara şi i-o întinse iar. Alex trase adânc două fumuri și i-o 
înapoie. 


— Arată foarte bine, zise el. 
Scoase din buzunar o pereche de mănuși și o beretă. 
— Ar trebui să o îmbraci. 


Alex ezită doar jumătate de secundă, apoi se dădu după un stâlp și își puse 
rochia care îi venea într-adevăr ca turnată, apoi mănușile şi bereta, cu inima 
bătând cu putere. Nu mai purtase niciodată ceva atât de elegant; se simțea 
bine, și totuşi nesigură. Era un sentiment straniu, pe care Benny probabil îl 


împărtășea. L.-ar fi putut scuti de remarca aceea stupidă de la început. 

— Ta-da! anunţă ea, ieşind de după stâlp. 

Când observă uimirea lui Benny, se simţi deja mai bine. Băiatul, care nu-și 
putea ţine gura niciodată, nu spuse nimic, ci doar o privi din cap până-n 
picioare și ea ştiu de îndată că era impresionat. Mișcările lui păreau foarte 
elegante în hainele acelea, mai ales când făcu o plecăciune în faţa ei. 

— Dansezi cu mine? întrebă el. 

Alex râse. 


— Auzi tu muzică? 


— Da. [i luă mâna dreaptă într-a lui şi o prinse de umărul stâng. Tu nu o 
auzi? 


Murmură încet o melodie și o purtă în faţă și în spate, în ritm de trei pătrimi. 
— Nu ştiu să dansez. 
— Las” pe mine. 


Începu să valseze, trăgând-o după el. O ţinea ferm, iar ea se lăsă purtată de 
mișcările lui și de ritmul melodiei. Se rotiră pe lângă manechinele cu chipuri 
arogante, pe lângă rafturi şi pe lângă standurile cu haine, prin lumina care 
clipea dinspre Strada 'Tauentzien. Doar când se opriră își dădu ea seama că 
dansaseră pe jumătate din etaj. Se simțea ameţită şi i se tăiase respiraţia, dar 
era fericită. 


— De unde ai învăţat asta? 


Benny nu înceta niciodată să o uimească, băiatul ăsta slăbănog cu chip de 
copil, care uneori părea atât de serios și de matur, încât o speria. 


— La cămin. Fetele de la bucătărie dansau între ele când nu erau călugărițele 
atente. Mi-au arătat și mie. Iţi place? 


Ea încuviinţă, iar el o prinse iarăși şi începu să se rotească în direcţia opusă. 
Alex radia. Dacă tatăl ei ar fi știut că se bucura de asemenea frivolități 
burgheze — de un vals vienez, nu altceva! —, fără îndoială şi-ar fi criticat fiica 
rătăcitoare şi mai mult ca de obicei. 


Când ajunseră iar la raionul de tutun, nu se mai putea ţine pe picioare. 


— A fost grozav, zise ea, respirând greu. Ar fi trebui s-o fi făcut mai din 
vreme. Mi-ar prinde bine să exersez. 


— Poate că ar trebui să mergem să dansăm cu adevărat. Intr-un loc fain, în 
vreo sală de pe Ku'damm... 


Alex râse. 
— Ne-ar da afară. 
— Ar trebui doar să fim îmbrăcaţi așa. 


Benny se opri, venindu-i greu să pronunţe cuvintele, de parcă vorbele ar fi 
trebuit să sară peste niște obstacole. 


— Eşti frumoasă, Alex, zise el, şi sună ca și cum ar fi vrut să o spună de 
multă vreme. 


li mângâie obrazul cu vârfurile degetelor, uimind-o cu tandreţea neașteptată. 
Ea tresări uşor, dar el nu remarcă, ci închise ochii și se apropie. Doar când 
buzele lui îi atinseră ușor gura, ea reacționă și îl împinse ușor, dar ferm. 


— Benny! Nu poți... 
El nu păru să înţeleagă, sau să vrea să înțeleagă. 


— Ai doar 15 ani. Haide, Alex, fii amabilă cu el! Nu vreau să crezi altceva. 
Eşti prietenul meu. 


— De ce nu pot să te sărut? 


Părea atât de trist și de stânjenit, încât nu se putu abține: îl luă în braţe şi îl 


mângâie pe cap. 


— Îmi place de tine, Benny. Dar... nu putem. Mai ales nu acum. Avem 
treabă. 


— Aşa e, zise el. Gata cu prostiile. 


Îi dădu drumul și despături a doua sacoşă de pânză în care-și vârâse hainele 
obişnuite; observă că îl rănise a doua oară în aceeași seară — doar că şi mai 
adânc. Încerca să nu lase să se vadă, iar ea pretindea că n-a observat, dar 
atmosfera dintre ei se stricase. Cu câteva clipe înainte, dansaseră pe podeaua 
magazinului KaDeWe. Acum, în rochie și costum de seară, arătau ca niște 
copii care scotociseră, pe ascuns, prin garderoba părinţilor. Cel puţin aşa se 
simţea Alex, iar Benny părea să îi împărtășească sentimentele. Se grăbi să se 
îmbrace înapoi în hainele lui, iar Alex se ascunse iar după stâlp, să se 
schimbe. 


— La treabă, zise el, dându-i cealaltă sacoşă. 
Se apucară în tăcere de lucru. 


Raionul de bijuterii era tot la parter. Sticla vitrinelor sclipea în penumbră. 
Alex era din nou agitată. Cele mai scumpe erau depozitate în seif, iar fiindcă 
vitrinele conţineau doar replici, Alex şi Benny puteau ignora pietrele 
voluminoase, concentrându-se în schimb pe lucrurile simple, care erau 
autentice: inele, cercei care atârnă şi cu şurub, dar mai ales ceasuri de mână și 
de buzunar. Kalli plătea gras pentru ceasuri. 


Benny îşi scoase geaca de piele şi o înfășură în jurul brațului. 


— Alex, spuse el, îți promit că nu va mai trebui să fac asta în doi, trei ani. 
Voi purta costume scumpe, voi avea mașină şi voi locui într-o casă frumoasă, 
cu servitori. Atunci, te voi întreba iar dacă vrei să ieşi cu mine la dans. 


Ea îi privi chipul hotărât. Inainte să poată răspunde, el își retrase cotul şi apoi 
sparse sticla, cu un zăngănit suficient de puternic cât să trezească tot orașul. 


Se mișcară repede, fără o vorbă. Alex adună ceasurile de mână din vitrina 


spartă și le vârî în sacoşă, în timp ce Benny își scutura mâneca de cioburi şi 
se pregătea pentru următorul atac. A doua oară, zăngănitul nu i se mai păru la 
fel de tare. Ea avea grijă să nu vâre în sacoşă prea multe fragmente de sticlă 
împreună cu ceasurile, ceea ce se dovedi mai dificil la următoarea vitrină, 
unde, pe catifea, între așchii se aflau inele cu diamante de puţine carate. Alex 
era atât de atent la cioburile de sticlă, încât trecu cu vederea marginea tăioasă 
a cadrului de alamă și se tăie pe dosul palmei. 


Benny se apropie şi se uită. Rana sângera abundent. Fără să spună ceva, el îşi 
rupse o bucată din cămașă și legă rana, înainte să golească a treia vitrină. Cu 
mâna bandajată, Alex nu era de prea mare folos. 


— La naiba, înjură ea din nou. Îmi pare rău. 

— Nu-i nimic. 

Benny se întrerupse, încremenind în mijlocul propoziției. 
— Ai auzit? 

Alex ridică din umeri, dar apoi auzi şi ea. 

Undeva, în clădire, se trântise o ușă. 


— A pornit iar, șopti ea. Nu se poate! Trebuie că-și face încă rondul afară. N- 
ar trebui să revină la magazin. 


— N-aş paria. 
Benny mai apucă o mână de inele. 
— Poate că am făcut prea mult zgomot. Să plecăm. 


Strânse cele două sacoşe de pânză şi o luă pe cea mai grea, apoi porniră în 
fugă. Alex, care cunoștea mai bine drumul, era în față. Păsările de noapte 
cutreierau acum Strada Tauentzien, iar geamurile şi ușile erau blocate, ca 
nimeni să nu fie tentat de vitrine. 'Trebuiau să treacă printr-un depozit sau să 
iasă pe o fereastră de birou ca să ajungă în curte, apoi pe Strada Ansbacher, 
să se amestece apoi în mulțime și să ia primul U-Bahn spre est. 


Ca de obicei — doar că se întâmplă ceva care le dădu planurile peste cap. Uşa 
spre scara dinspre sud se deschise și pe podeaua magazinului se întinse o felie 
de lumină. Alex sări să se ascundă, târându-l pe Benny în spatele unui perete 
drapat cu cravate de mătase. I se păru că în cadrul ușii vede o uniformă. Nu 
era maroniul-roșcat al paznicilor KaDeWe, ci albastrul-închis al Poliţiei 
prusace. 


După zgomot, era o întreagă divizie. Benny șopti încet un cuvânt pe care ea 
ar fi preferat să-l strige: La naiba! 


Trebuiau să iasă pe Strada 'Tauentzien. N-aveau de ales. Ce naiba căutau 
poliţaii acolo? Alex îi făcu lui Benny un semn din cap şi o luă înainte. Cu 
umerii ușor încovoiaţi, folosind rafturile şi standurile de haine drept 
acoperire, îşi croiră drum prin penumbră, mărind distanţa dintre ei și poliţişti. 


— Poliţia! strigă cineva. Știm că sunteţi aici. Predaţi-vă! V-am înconjurat din 
toate părțile! 


Pentru câteva clipe pâlpâi o lanternă, apoi se făcu lumină ca în miezul zilei. 
Alex se piti în spatele raftului pe lângă care treceau și se uită în jur. N-arăta 
deloc bine. Poliţaii se împărţiseră în câteva grupuri şi căutau sistematic. 


ÎI privi pe Benny, care ridică din umeri. Nu mai aveau timp și nici multe 
şanse. Lifturile! Cel din mijloc era la parter. Alex făcu semn spre ușile aflate 
la câțiva metri în stânga lor, iar Benny încuviinţă. Era singura lor șansă de a o 
lua înainte şi mai câştigau puţin timp pentru un nou plan. Se aplecară, 
târându-se pe lângă un rastel lung cu pantaloni de golf. Lifturile erau la o 
aruncătură de băț. Dar pentru a apăsa butonul trebuiau doar să iasă din 
ascunzătoare. 


Alex auzi o voce de bărbat în apropiere. 
— Ce mizerie! Să sperăm că n-au fugit. 
— Sunt încă în clădire, comentă altul. [i simt. 


Poliţaii descoperiseră vitrinele, ceea ce-i distrăgea temporar. Alex inspiră 
adânc și întinse un braţ spre buton. 


Uşa se deschise cu un ping slab. Nu suficient de încet. 
— Poliţia! Staţi pe loc! ţipă cineva. Mâinile sus şi arătaţi-vă! 


Alex îl trase pe Benny în liftul deschis și apăsă unul dintre butoanele de sus. 
Cel puţin ea știa cum funcționează datorită lui Wertheim. Poliţaii veneau deja 
de după colţ, părând să strige „Staţi pe loc!”, când ușa se închise, iar liftul 
începu să urce. 

Slavă Cerului! 


Mai întâi, trebuia să urce mai sus, să ia distanță de urmăritori. Dura până când 
poliția avea să poată chema alt lift la parter. Se uită la Benny. Cel puţin acum 
puteau vorbi. 


— La naiba, zise el. Ce caută curcanii aici? 

— Poate c-am declanşat o alarmă. 

— Mai degrabă ne așteptau. Voiau să ne prindă asupra faptului. 
— Mai întâi să ne găsească. 


— Aşa e, rânji Benny. Am știut mereu că te pricepi la evadări, Alex, dar de 
unde știi cum funcționează un lift? 


— La Wertheim era un liftier căruia-i plăcea de mine. 


El o împunse în coaste şi râse, chiar dacă nu fusese o glumă. Pentru episodul 
acela aproape că plătise cu slujba pe care o pierduse oricum peste jumătate de 
an. 


Liftul se opri, iar ușile se deschiseră. 
— Doamnelor şi domnilor, am ajuns la etajul cinci, zise ea. 
— Nu ar trebui să mai urcăm un etaj? 


— Ba da, însă pe scări. Atunci, poliţaii vor căuta la etajul greșit. 


Benny încuviinţă. 

— Cred că mai bine ne despărțim. Tu urci un etaj, eu cobor unul. 
— Să ne despărțim? 

— Nu ştim câţi sunt. Ca să avem o şansă, trebuie să ne despărțim. 
Părea un general înainte de luptă. Dacă situaţia n-ar fi fost gravă, ar fi râs. 
— Bine, zise ea. Și apoi? 

— N-am idee. leşim cumva. Trebuie să existe mai multe opţiuni. 
— Bun. Unde ne vedem? 

— Afară. La Mărchenbrunnen. Într-o oră. 

Alex încuviinţă. 

— Succes, spuse ea. Ne vedem afară. 


Îl mai privi o dată, apoi alergă pe scări la etajul șase. Pașii lor se îndepărtară 
unii de ceilalți. La capătul scărilor, se opri în faţa ușii liftului. În câteva clipe, 
paznicul de noapte putea aprinde luminile de la etajul şase, dar deocamdată 
era încă întuneric. Pentru prima dată în seara aceea se folosi de lanternă ca să 
lumineze afişajele de deasupra ușilor. Liftul din dreapta urca deja și tocmai 
trecea de al doilea etaj. Erau în mișcare. Nu avea timp de pierdut. 


Alex năvăli la etaj, căutând altă cale de scăpare, sau măcar o ascunzătoare. 
Raza lanternei trecu peste gresia roşu cu alb a podelei și peste tejghelele de 
sticlă goale: era barul de gustări al KaDeWe, inima noului raion de băcănie. 
Traversă, trecând pe lângă rafturile pline de borcane cu gem, până când, 
dintr-odată, nu mai avu încotro să o ia. Căută o deschidere în peretele de plută 
văruit, a cărui fragilitate era ascunsă de şiruri de rafturi. În cele din urmă, în 
spatele unei case de marcat, găsi o uşiță cu un lacăt simplu, ușor de spart. Se 
strecură înăuntru și găsi un teanc de scânduri. Arăta ca un şantier. Traversă 
încăperea și găsi o ușă în spatele căreia era o scară care ducea în sus. 


Nu ştia încotro să o ia, dar nu putea cădea în mâinile urmăritorilor. Fusese 
regula ei de bază de când locuia pe stradă: să nu o prindă poliţaii! Jumătate de 
an îi fusese groază că ar putea-o ridica şi acuza de moartea lui Beckmann. 
Sau, mai rău, că ar fi torturat-o şi că ar fi descoperit astfel că fratele ei, Karl, 
fusese cel care-l împușcase pe nenorocitul de nazist. Că ea doar privise. 
Uneori, credea că era doar vina ei; că ea își transformase fratele în criminal. 
Dar fiecare fibră din ea protesta. Pentru că, dacă n-ar fi fost tâmpeniile alea 
cu Frontul Roșu, fratele ei n-ar fi avut vreo armă și nici n-ar fi putut trage în 
Beckmann. 


Dar avusese un pistol, şi trăsese cu el. 


Alex stinse lanterna și ascultă. Voci în mișcare. Se apropiau. Fireşte: nu erau 
chiar atât de proşti să se lase păcăliţi de liftul de mai jos. O sclipire și lumina 
pătrunse acolo. Din instinct, Alex se feri de materialele de construcţii și se 
retrase înăuntrul casei scării întunecate. Oare ce credeau trecătorii, văzând 
toate etajele KaDeWe cum se luminează în miez de noapte? 


Îşi puse sacoşa pe umăr şi urcă scara îngustă, disperată să dispară înainte ca 
poliţaii să descopere peretele de plută și să decidă că merita investigat. Urcă 
două niveluri până în pod şi ajunse la o uşă încuiată, care nu rezistă 
șperaclului. În faţă îi suflă un vânt rece. Era iar afară, într-o grădină de pe 
acoperiş, deasupra orașului. Întunecată, Biserica Memorială se ridica dintr-o 
mare de case, și luminile clipeau în toate culorile din canioanele urbane de 
jos. Zgomotul traficului nu mai era atenuat de zidurile magazinului. Un 
claxon îi aminti că dedesubt o aștepta viaţa. Și libertatea. Cum să ajungă la 
ele? Vântul încă o lovea în faţă și îi comunica faptul că se afla pe teren străin, 
iar tăietura de la mână pulsa. Se aplecă peste parapet şi privi în jos. Emblema 
KaDeWe lumina în beznă, aruncând sclipiri de neon spre un acoperiş abrupt, 
cu ferestre rabatabile. Nicio șansă să coboare pe acolo. Se rugă să nu le vină 
în minte poliţiştilor să o ia pe acolo. Cine ar fi suficient de prost să vrea să 
scape de pe acoperiș? Alexandra Reinhold, desigur, dar ei nu puteau şti asta. 


Doamne, vacă proastă, se mustră ea, trebuia tu să te bagi în povestea asta! 


Cumva, trebuia să se strecoare pe lângă ei, să coboare la parter și să iasă. Se 
întoarse înspre scară, închise ușa după ea şi ascultă o clipă. Nimic. Totul era 
scăldat în beznă. Doar când fu sigură că nu era nimeni cobori încet scările, 


treaptă cu treaptă, iar după ce ajunse jos deschise ușa care ducea înapoi spre 
lumină. Vocile nu se mai auzeau. Plecaseră? Nu era nimeni lângă teancul de 
scânduri, dar era ciudat că nu căutau acolo. Lăsaseră lumina aprinsă. Alex se 
strecură spre peretele de plută și privi printr-o crăpătură. 


La naiba! Lângă lifturi era un albăstriu. 


Nici nu era nevoie să caute în toată clădirea, ci era suficient să păzească 
ieșirile. 


Se retrase în spatele şantierului. Cu grijă, deschise un geam de pe latura de 
vest și se sperie de cât de tare se auzea zgomotul. Spera să nu ajungă până la 
lifturi. Întinse mâna în aerul nopţii, care mirosea a benzină şi a nori de ploaie, 
şi privi în jur. La patru metri în jos vedea balconul care aproape se extindea în 
jurul celui de-al cincilea etaj al clădirii, și dincolo de el era abisul Străzii 
Passauer. Putea coborî pe pervaz, se putea lăsa cât mai jos şi apoi putea sări. 
Ar fi reuşit. Reevalua riscurile, când văzu o siluetă ascunsă într-o nișă din 
balcon. 


Benny. 


Curcanii îl alungaseră afară şi pe sărmanul băiat. Nu o vedea, ghemuit în 
ascunzătoare, cu ochii aţintiţi pe ușă. Alex închise geamul. Cum să iasă de 
acolo teferi? 


Tăietura de la mână încă pulsa. Ce zi de rahat! Să scap odată de aici! 
Deschise o uşă dinspre sud. Totul era beznă. Doar când fu sigură că nu auzea 
pași sau voci, aprinse iar lanterna și văzu un coridor lung. O aripă de birouri, 
unde totul era nou, iar pereţii miroseau a proaspăt. Încet, păşi pe coridor, 
ignorând ușile de ambele părţi, și coti la stânga, poate spre altă scară. Stinse 
lanterna când observă o rază de lumină dinspre un geam de la capătul 
coridorului. Afară, văzu un perete care dădea spre curtea de acces. Grozav, 
domnişoară Reinhold. Exact cum plănuiai. Doar că... la câteva etaje prea sus! 


Începuse să plouă, dar Alex nu-și dorea decât să se afle sub picături. Privi pe 
geam și se rugă scurt. Doamne, dacă ești pe-acolo şi asculți, te rog să mă 
scoţi de aici. Nu îmi pasă cum, doar scoate-mă, şi eu plătesc orice, oricât. Mă 
duc chiar şi la biserică. Închise ochii şi ascultă răpăitul ploii. Ceva din sunetul 


acela o făcu să ezite şi să deschidă geamul. Era un zgomot de nedescris, de 
parcă ar fi bătut cineva cu un ciocan pe nicovală, iar şi iar. Alex scoase capul 
şi crezu că visează. Crezu că i se răspunsese la rugăciune. 


Era o ieşire de incendiu! 


Trepte de fier coborau, etaj după etaj, în curte. Puse lanterna în buzunar, 
sacoșa pe umăr, păși pe grilaj și privi în jos. O flotă de camioane și furgonete 
parcate în formaţie perfectă; în rest, curtea era goală. Nu se vedea nicio 
uniformă. Curcanii trecuseră cu vederea scara de incendiu. 


Alex se prinse de balustrada umedă și rece şi coborî treptele pe scara care se 
clătina, pas cu pas, cu geamurile și curtea sub ochi. Vântul făcea ca ploaia să- 
] lovească în faţă, structura de oţel se mişca și se legăna sub picioarele ei, dar 
ea continuă să coboare încet, încet. Era leoarcă, apa îi ajunsese la bandaj, și 
sacoșa era tot mai grea, dar ajunse jos. Dacă i-ar fi putut spune lui Benny 
despre ieşirea de incendiu! Sper să fie norocul şi de partea lui. Folosind 
furgonetele ca acoperire, își croi drum spre poarta dinspre Strada Passauer. 
Poarta principală, de fier, era încuiată, dar era de aşteptat. Îşi scoase şperaclul 
şi, deși tremura ușor și avu nevoie de ceva mai mult timp, lacătul cedă ușor. 


Poarta scârțâi când o mișcă. O deschise cu grijă cât să se strecoare prin ea. 
Apoi, ieşi. 


Era liberă! Nu se mai bucurase niciodată atât de mult de zgomotul traficului 
de pe Strada Tauentzien. Inspiră adânc aerul nopţii, de parcă putea respira iar 
abia acum, după ce ieșise la suprafaţă în urma unei îndelungi scufundări. 
Ploaia se oprise. Nu se întâmpla mare lucru pe Strada Passauer — doar câţiva 
pietoni grăbiţi, care-și închideau umbrelele, și niște mașini care treceau prin 
bălți. Nimeni nu-i dădea atenţie. Își lăsă capul pe spate şi privi faţada 
magazinului, cu semnul imens de neon dinspre stradă. Luminat aşa, pe timp 
de noapte, avea o atmosferă festivă, de Crăciun. Se gândi la Benny și, în 
aceeași clipă, îl văzu cățărându-se pe balustrada balconului. Ce naiba făcea? 
Nu părea să se fi îndepărtat mult de ascunzătoare, unde-l văzuse cu câteva 
clipe înainte. 


Se afla pe marginea balconului, în afara balustradei. Alex își ţinu respiraţia. 
Nu putea avea mai mult de 30 de centimetri lăţime. Cu siguranţă nu se 


gândea să coboare — nu cu sacoșa grea pe umăr. Dar aşa părea. Repede, 
Benny se ghemui, apucând marginea cu ambele mâini și coborându-și treptat 
corpul, până ce rămase atârnat, cu picioarele legănându-se, o umbră 
întunecată profilată chiar în faţa uneia dintre ferestrele înguste luminate. 
Picioarele lui erau prea departe de următorul pervaz. Nu avea să poată coborî. 
Un icnet de groază o făcu să se întoarcă. În spatele ei se afla un bărbat slab, 
cu ochelari cu rame de metal şi melon, şi el privind în sus. 


Un poliţist apăru deasupra balustradei, cu steaua sclipind pe caschetă. Benny 
atârna de balcon ca să se ascundă, nu să fugă. Fațada clădirii era ultima lui 
şansă, însă curcanul îl văzuse. Se apleca peste balustradă parcă ştiind că era 
cineva acolo. 


Alex ar fi trebuit să fugă, dar nu putea. Rămase pe Strada Passauer de parcă 
prinsese rădăcini. 


— Au ajuns deja poliţiştii, îl auzi Alex pe bărbatul cu ochelari. De ce ai vrea 
să sari de pe KaWeDe? 


Alex ar fi vrut să spună ceva, dar tăcu. Nu vedea bine ce se întâmplă, doar că 
polițistul era acum lângă Benny. Coborâse și el peste balustradă. Voia să-l 
ajute? Nu părea. Nu făcu niciun gest, ci rămase pe loc şi își aplecă doar capul, 
parcă vorbind. Benny păru să zică şi el ceva, deși Alex nu auzea ce. 


Benny scoase un strigăt și o sperie. Îl lăsau puterile? Cu siguranță nu! Predă- 
te, gândi ea. Urcă înapoi și predă-te! Capul curcanului era încă aplecat spre el 
şi, pentru o secundă, Alex îi distinse faţa în lumina siglei. Avea o mină 
furioasă. Ce se petrecea? Oare Benny nu-și putuse ţine gura? Pentru o 
secundă auzi din nou că striga cu disperarea băiatului care era, nu ca bărbatul 
care și-ar fi dorit să fie. 


Deşi îşi ţinea capul pe spate şi gâtul o durea, continuă să privească. De ce îşi 
desprinsese mâna dreaptă? Cum să se ţină doar cu o mână, plus sacoşa grea 
de pe umăr? Se uită şi se uită și nu-i veni să creadă. Până ce, în cele din urmă, 
pricepu şi nu vru să priceapă. 


Fără alt strigăt, se prăbuși în noapte. Lui Alex nu-i veni să creadă că Benny 
era corpul acela rigid care se izbise de sol. 


Se auzi un pocnet ca atunci când cade un sac de cartofi dintr-un camion şi, în 
același timp, un trosnet cumplit. 


Apoi se lăsă tăcerea. 


Se desprinse din transă şi îl văzu pe Benny la nici zece metri, contorsionat pe 
trotuar, nemișcat. Se grăbi spre el. Nu văzu sânge. Avea ochii închişi. In 
spatele ei şuiera ceva. Era bărbatul cu ochelari cu ramă de metal. Căsca gura. 


— Cheamă ambulanţa! sâsâi ea, dar el ridică din umeri şi dispăru. 
Alex se aplecă spre Benny. El icni. Trăia! 


Ea se lăsă în genunchi pe trotuar, îi așeză capul în poala ei și îi mângâie părul. 
El deschise ochii. Respira foarte repede. 


— Alex, spuse el. 

— Nu vorbi. Vine ambulanţa. 

— Îmi pare rău, Alex. Am dat-o-n bară. 

— Nu. 

— Nu am putut... să mă mai ţin. Stătea pe degetele mele. 

Se auzi un şuierat, când Benny încercă să respire. Nu prea putea vorbi. 
— Nu mai vorbi, Benny. Nu mai vorbi. 

— Pleacă... sau te vor prinde. Sunt oameni răi... 


Se uită în sus. Curcanul o privea. Spuse ceva colegului și arătă spre ea, spre 
Alex și spre Benny de pe Strada Passauer. Celălalt începu să vorbească 
animat, părând să-l înjure. Nu prea ajuta. 


Benny inspiră iar și, din nou, plămânii îi şuierară. Sânge întunecat îi năvăli 
brusc pe gură. 


— Benny! strigă ea. Rezistă! 

El încercă să zâmbească. 

— Promite-mi că ieşi cu mine la dans. 
— Promit. 


Intervalul dintre respiraţiile lui se scurtă tot mai mult. Alex îi şterse sângele 
cu mâneca. Benny o privea trist, parcă gata să-și ia rămas-bun. Inchise ochii. 


— Nu renunţa! Mă auzi? Nu renunţa! Ajunge ambulanţa. 


Șuieratul lui Benny se înteţi, deveni frenetic, și se opri brusc, de parcă 
deconectase cineva o mașină. 


— Nu, strigă Alex. Nu! Nu poţi să mori! Nu te las! 


Îi lăsă capul să alunece ușor pe trotuar și privi în jur. Câţiva gură-cască își 
croiseră drum dinspre Strada Tauentzien. Bărbatul cu ochelari metalici nu se 
vedea, şi nici urmă de ambulanţă, dar câţiva bărbaţi în uniformă apărură pe o 
ușă lăturalnică a magazinului KaDeWe. 


Ea îşi înghiţi lacrimile și o luă la fugă. 
— Opriţi-o! E de-ai lor! 


Alex nu se întoarse. Ştia că o urmăreau. Trebui să se ferească de pietoni, să 
urle la o doamnă elegantă să se dea la o parte și să o împingă într-un grilaj al 
unei ferestre, apoi să fugă spre mulțimea de pe Strada 'Tauentzien. Să se 
ascundă acolo. Să dispară. În spatele ei se auzi un fluier şi cineva ţipă. 


— Stai! Poliţia! 


Ea alergă mai departe, direct în stradă, printre mașinile care claxonau. Un taxi 
frână brusc, dar Alex nu-i dădu atenție. După ceea ce se întâmplase cu Benny, 
se temea pentru viaţa ei. Se aruncă în faţa unui tramvai al cărui vatman sună 
clopoţelul de avertizare, traversă refugiul central și urmări tramvaiul care se 
legăna înspre est. Privirea îi căzu pe semnul care interzicea pasagerilor să 


sară în tren din mers. Sări pe platforma în mișcare şi se strecură în vagon. De- 
o parte și de alta, geamurile erau blocate de pasageri, dar nu complet. Acolo 
erau cei doi urmăritori ai ei, așteptând să treacă tramvaiul care cotea 
apropiindu-se de Wittenbergplatz. Alex își făcu loc prin vagon şi se uită la 
număr: şase, mergea spre Schöneberg. Nu era unde voia, dar dacă se dădea 
jos iar la Wittenbergplatz, ei ar fi văzut-o. Tramvaiul se opri şi coborâră mai 
mulți oameni decât urcară. Nu prea se mai putea ascunde. Se tot uita pe 
geam, dar nu mai văzu uniforme albastre. Ultimul pasager fu un bărbat gras, 
spre care se îndreptă imediat, ascunzându-se după el, păzind ușile. 


Se auzi un clopoțel şi trenul se puse în mișcare. Luă viteză, metru cu metru, și 
Alex se relaxă. Scăpase de ei! 


Dintr-odată, simţi că îi pulsează iar mâna tăiată. Sângele se strecurase deja 
prin bandajul temporar pe care i-l legase Benny, cu o oră în urmă, şi durerea 
o atacă asemenea unui animal sălbatic. Lacrimile îi alunecară pe faţă și 
curând plângea incontrolabil, pentru prima dată după mulţi ani. 


Doar când îşi şterse lacrimile cu mâneca își dădu seama că toţi pasagerii se 
uitau la ea. 


— La ce căscaţi gura? strigă ea, iar oamenii care o priviseră cu simpatie se 
întoarseră la treburile lor. 


Asta primeşti când eşti punctual: aștepți. Privirea lui Rath se plimba de la 

unghiile sale la pozele de pe perete. Văzu că avea o pată de grăsime pe haină. 
Purta costumul gri de prea multă vreme. Dacă ar fi ştiut că era chemat, l-ar fi 
ales pe cel maro, pentru că fusese curăţat recent. Măcar avea unghiile curate. 


Renate Greulich bătea la mașină de parcă ar fi fost singură în cameră. 
— Dr. Weiss e încă într-o întâlnire. Vă rog să luaţi loc — atât spusese. 


Aşa că Rath luase loc, simțindu-se ca în sala de așteptare a unui doctor, pe 
cale să primească veşti proaste. Nu ştia sigur ce fel de vești; ştia doar că erau 
proaste. 


Când șefii trimiteau după el, de obicei era vorba despre necazuri, deşi Rath 
nu își putea aminti nicio ocazie din ultimele săptămâni în care să fi încălcat 
regulile. Se întorsese doar de o săptămână, după alte două de concediu 
estival. Câteva zile la Köln, apoi o săptămână la Marea Baltică, împreună cu 
Charly. S-ar fi putut lipsi de amândouă. 


Telefonul sună şi Renate Greulich răspunse. 
— Da, Herr Doktor, spuse ea, întinzându-se după dosarul de pe birou. 
Dispăru cu el pe uşa capitonată. 


Rath se uită după secretară şi luă un ziar de pe masa improvizată. Răsfoi 
indiferent chestiunile politice, disputele privind reparaţiile, măsurile de 
austeritate, până când ajunse la un titlu din știrile regionale. 


Urmărire nocturnă a poliţiei în KaDeWe. Tânăr intrus plonjează în gol şi 
moare. 


Era cazul despre care-i povestise Gennat în ședință: doi hoţi de bijuterii 
fuseseră prinși în flagrant în KaDeWe, în weekend, iar unul se aruncase în 
gol într-o încercare eşuată de fugă. Tânărul avea 16 sau 17 ani şi nu fusese 
încă identificat. Complicele lui fugise cu o parte din pradă. 


Articolul lăsa să se înţeleagă că poliţia îl vânase pe băiat până la moarte. Că 
făptașii se lăsaseră încuiaţi într-un magazin ca să-l golească de bijuterii nu 


părea să îi preocupe pe ziarişti. 


Uşa se redeschise, doar că nu ieşi Greulich, ci un ofiţer de poliţie cu aspect 
impecabil în uniforma sa albastră, proaspăt curățată şi fără pată, cu cascheta 
sub braţ. Omul ştia cum să se prezinte în faţa unui comisar adjunct. Rath 
acoperi pata de grăsime cu ziarul. Ofiţerul îl salută din cap. 


— Care-i atmosfera? întrebă Rath. 

— În regulă. 

Ofiţerul făcu semn spre ziar. 

— Ai citit ştirile? 

— Acum mă uit. 

— Atunci îți dai seama care-i starea dr. Weiss. 
Ofiţerul părea pierdut. 

— M-am ocupat de operaţiunea de la KaDeWe, acum două nopți. 
— Urât, făcu Rath. 

— Un coşmar. 

— Nu pune la inimă. Se întâmplă zilnic. 

— Mersi, dar tot trebuie să merg la Omucideri. 


Ofiţerul îşi puse cascheta. 


— De ce ai fost chemat? 
— Habar nu am. 


Ofiţerul îşi atinse în chip de salut cozorocul caschetei și dispăru pe coridor. 
Câteva clipe mai târziu, Renate Greulich reapăru și îi făcu semn lui Rath să 
intre. Comisarul adjunct se afla la birou şi nota ceva. Expresia lui nu trăda 
nimic. 

— Te rog să iei loc, zise el fără să ridice privirea. 

Rath se aşeză și privi pe geam, în timp ce Weiss își termină calm notițele. 
Macaraua din fața Alexanderplatz sclipea în lumina soarelui, cu un mănunchi 


de bare atârnând pe cer. Weiss îşi închise carnețelul şi îl privi pe Rath prin 
lentilele groase, ca un profesor care supraveghează un candidat la examen. 


— Inspectore, am dreptate când spun că ai un frate în Statele Unite? 
Rath se gândise la orice, numai la asta nu. 
— Scuzaţi-mă, domnule? 


— Dacă sunt corect informat, fratele dumitale, Severin Rath, locuieşte în 
America... 


— Aşa este, dar... 
— ...şi l-ai vizitat cândva... 


Cum de avea Weiss informaţia asta? Nimeni nu ştia despre călătoria aceea — 
nici măcar tatăl lui Rath, Engelbert, directorul Poliţiei, și de el nu puteai 
ascunde secrete. În vara lui 1923, Gereon petrecuse trei luni în SUA, 
căutându-și fratele. Părinţii lui credeau că studiază un semestru la Praga 
graţie scrisorilor pe care li le trimitea de acolo prietenul său, Paul. 


— Sunteţi bine informat, răspunse Rath. 


— Sunt plătit să fiu, răspunse Weiss, fără urmă de ironie. Ai auzit de Biroul 
de Investigaţii? 


— De Poliţia Federală Americană... 
Weiss încuviinţă aproape imperceptibil și deschise un dosar subțire. 


— Am o treabă pentru tine, inspectore. O misiune specială în care 
cunoașterea cutumelor americane ar fi un avantaj aparte. Cum stai cu 
engleza? 


Rath ridică din umeri. 

— Cred că bine. Yankeii mă înțelegeau, și eu pe ei. 
Ce naiba voia Weiss? 

Comisarul adjunct împinse dosarul peste birou. 

— Ăsta a ajuns la noi acum câteva zile, spuse el. 


Rath parcurse prima pagină. Abraham Goldstein, locul nașterii: Brooklyn, 
NY. Un dosar personal. Weiss continuă: 


— Colegii noştri americani ne-au avertizat cu privire la omul ăsta. Biroul 
crede că ar fi membru în grupul gangsterilor din New York. 


— Şi de ce ne-ar privi pe noi? 
Weiss ridică din sprâncene înainte să răspundă: 


— Abraham Goldstein, poreclit Abe Chipeşu”, se îndreaptă spre Berlin. 
Aseară a trecut prin vamă la Bremerhaven. 


— Dacă-i atât de periculos, de ce l-au lăsat yankeii să plece? 


— Pentru că n-au un caz împotriva lui. Goldstein are dosar din tinereţe: 
ultraj, daune, atac — dar de atunci nimic, nici măcar o amendă pentru parcare 
ilegală. Se crede că ar fi răspunzător pentru mai multe crime din lumea 
interlopă. Colegii noştri americani cred că ucide în numele grupurilor italiene 
şi evreiești de gangsteri. Nimeni nu neagă că are conexiuni cu marii capi 
interlopi. Dar asta nu-i o crimă. 


— Este evreu? 
— Da. 


Weiss nici nu clipi. De parcă nu era important; cu toate că, fireşte, era de 
mare importanță. Un gangster evreu la Berlin era suficientă apă la moară 
pentru antisemiţi. Ziarele relataseră despre frauda fraților Sklarek în tonuri 
clar antisemite. Dintr-odată, Rath înţelese de ce intervenise însuși Weiss. 


— Ce caută Goldstein la Berlin? întrebă el. Ai idee? 


— Nu. Nu ştim decât că vine cu viză de turist. Poate că vrea să viziteze 
Grădina de iarnă sau Palatul Sporturilor, sau să se bucure de viaţa de noapte, 
aşa ca orice alt turist care vine aici fiindcă e atât de ieftin. Orice e posibil. 


— Ar putea să fi acceptat un contract în Berlin? Să elimine pe cineva care 
face probleme newyorkezilor? 


Weiss adoptă o expresie sceptică. 


— Legăturile dintre cercurile infracţionale locale și grupurile americane de 
gangsteri nu sunt foarte bine dezvoltate. În mare parte, e vorba despre 
contrabandă cu droguri şi alcool. Nu prea cred că o dispută între interlopii 
americani ar ajunge în Europa. 


— Lucrurile nu-s tocmai liniștite aici, remarcă Rath. Dacă vă gândiţi la 
ultimele săptămâni. Poate că vreunul de la noi a trimis după el, să se ocupe... 


— Există tensiuni în oraş, fu de acord Weiss. Cei din Ringvereine” ştiu despre 
Goldstein. Chiar înainte să ne contacteze Biroul, informatorii noştri din lumea 
interlopă au auzit zvonuri că un american era așteptat la Berlin. 


— Ce se presupune că ar trebui să facem dacă yankeii nu au nimic împotriva 
lui? 


— Să îl urmărim continuu, și vrem să o știe. Să fie clar că e supravegheat, că 
nu poate face nicio mișcare fără ca noi să știm. Dacă a venit la Berlin să ucidă 
pe cineva, trebuie să-i arătăm că e cel mai bun lucru să se întoarcă acasă. Cu 
mâna goală. 


— Cu tot respectul, domnule, dar de ce nu se ocupă cei de la Mandate de 
asta? 


— Cu siguranţă nu voi discuta cu tine în ce jurisdicție se încadrează. 


Vocea lui Weiss căpătase un ton pătrunzător, ascuţit, ca la paradă. Omul 
fusese ofițer în război și nu permitea să i se răspundă. 


— Aşa cum ai observat, continuă el, vorbim despre prevenirea unei crime. 
Cred că doar asta e suficient ca să explic importanţa misiunii. 


Rath încuviinţă, ca un elev. 


— Te ocupi de operaţiune. Aduni câțiva oameni și pleci. Goldstein a rezervat 
un apartament la Excelsior. Inţeleg că știi locul. 


Rath locuise la Excelsior o vreme, după ce sosise în Berlin, cu doi ani în 
urmă, dar în cea mai ieftină cameră de o persoană disponibilă. Weiss părea să 
fi făcut cercetări amănunțite şi acolo. 


— Vreţi să îl aştept la tren, cu un buchet de flori? 


— Nu îmi pasă dacă îl aştepţi pe peron sau la hotel, câtă vreme clarifici că se 
va purta frumos în oraşul nostru. Ar trebui... 


Telefonul sună. Weiss răspunse. 

— Ce este? întrebă el iritat. 

Rath nu era sigur dacă întâlnirea cu adjunctul se încheiase. Rămase așezat. 
Weiss făcu o mutră serioasă. 


— Vin chiar eu, spuse el. Trimite după o mașină şi anunţă-l pe 
Heimannsberg. 


Inchise. 


— Cred că am terminat aici, inspectore. Acum, la treabă, și mâine dă-mi 
raportul în persoană, la prima oră. Eu mă duc la universitate. 


Cu siguranţă, Weiss nu voia să-i dea și alte amănunte, însă probabil 
remarcase expresia întrebătoare a lui Rath. 


— Revoltă studenţească, zise el. Rectorul a solicitat ajutorul poliţiei. 


Germanii erau ciudaţi, hotărî el. Oriunde se ducea voiau să-i vadă pașaportul: 
pe vapor, în port, în tren, şi acum şi la hotel. Recepţionerul îi notă cu atenţie 
numele, adresa și numărul documentului în registrul mare, legat în piele 
neagră. 


— Nu vă aşteptam atât de repede, domnule Goldstein, spuse omul, în 
engleză. 


Cărarea lui era atât de dreaptă, încât părea trasată cu rigla. 

— Dar apartamentul 3-0-1 este pregătit. 

Îi pronunţa numele Gollt-schtein la fel ca toți ceilalți germani. 
Goldstein își puse pașaportul în buzunar. 

— Foarte amabil, mersi. 

— Vorbiţi germană! 

Recepţionerul ridică din sprâncene, făcând semn unui valet să se apropie. 
— Sigur că da. 

Recepţionerul îi dădu valetului cheile camerei. 

— 3-0-1, îi spuse el, iar băiatul urcă valizele într-un cărucior. 
— Urmaţi-mă, vă rog, spuse el, pornind înspre lift. 


In livreaua lui cu epoleţi aurii, prost croită, arăta ca o maimuţă scăpată de 
flaşnetar. Goldstein se întrebă de ce nu-i dăduseră băiatului, care avea 
numărul 37 pe chipiu, ceva pe măsura lui. 


Îi amintea de mama sa, Rahela Goldstein, care îşi făcuse unicul fiu să poarte 
pantalonii până când şi-ar fi dat seama oricine că erau prea scurți. Aceeași 
Rahela Goldstein care-și părăsea apartamentul mizerabil doar ca să meargă la 
sinagogă sau la piaţă, şi refuza să înveţe limba ţării sale adoptive. Abe nu 
pricepuse niciodată de ce părinţii lui plecaseră în America. Existenţa lor se 
desfășura într-o zonă atât de restrânsă, încât se întreba de ce aleseseră o ţară 
şi un oraş atât de mari în care să trăiască. Nu putea suporta să se simtă 
înghesuit şi, de mic, plecase cât de des putuse, până când boala mamei sale îl 
alungase de-a dreptul pe străzi. 


În timp ce mama lui se lupta cu tifosul şi tatăl lui se ruga pentru ea, Abe 
începuse să-și petreacă timpul cu Moe şi gaşca lui de lângă Podul 
Williamsburg. Îl respectau, chiar dacă era cu câţiva ani mai mic. După ce 
mama lui murise, tatăl lui încercase să-l paseze unor prieteni, apoi la un 
orfelinat, însă Abe se împotrivise. Gaşca lui Moe era familia lui şi n-avea 
nevoie de altcineva. La 14 ani, Abe Goldstein a câştigat primii bani, mai 
mulți într-o zi decât putea face rost taică-său în câteva săptămâni. Oamenii 
din cartier începuseră deja să vorbească despre el la înmormântarea mamei 
sale, și atunci fusese ultima dată când mersese la sinagogă; bârfiseră şi mai 
mult când, la înmormântarea tatălui său, apăruse beat la cimitir. Încă mai 
vorbeau despre el, deşi, mai nou, cu respect — şi numai asta conta. 


Liftul urca repede, aproape fără zgomot. Se opriră de două ori, însă numai 
când liftierul anunţă al treilea etaj numărul 37 se întoarse spre cărucior. 
Apartamentul 301 nu era departe de lifturi, ci chiar după colţ. Valetul 
deschise uşa și Goldstein intră. Totul părea în regulă. Exact nivelul de confort 
la care te-ai fi aşteptat pentru preţul acela. Un living spaţios și luminos, cu 
ferestre mari, care dădeau spre acoperișul enorm al gării; chiar în faţa lor, un 
birou mare și o canapea comodă, de colț, lipită de perete. Pe masă se afla un 
bol cu fructe, iar în dreapta o ușă dublă care ducea spre dormitor. Valetul 
aşezase bagajul jos şi acum aștepta în ușă, cu palma întinsă discret. Goldstein 
îi puse în mână o bancnotă de un dolar — încă nu apucase să își schimbe 
dolarii pe bani germani — și aşteptă până ce valetul îi dori ședere plăcută și 
plecă. 


La geam, își aprinse o ţigară Camel. Deasupra acoperișului gării se strângeau 
norii, dar soarele își croise drum printre ei și strălucea peste mulțimea din faţa 


arcelor de cărămidă. Oamenii ieşeau cu și fără valize, făcând semn taxiurilor 
sau îndreptându-se spre staţiile de autobuz și de tramvai. Deci, așa era 
Berlinul. Suflă fumul spre sticlă şi privi orașul. Faptul că nu ştia ce-l aştepta îl 
umplea de nelinişte. Chiar făcuse călătoria aceea lungă doar ca să vadă un om 
căruia îi cunoştea doar numele? 


Auzi un zgomot din dormitor, stinse ţigara în scrumieră şi duse mâna la talie, 
nefiind obişnuit să nu poarte armă. Luă prespapierul de pe birou şi se apropie 
tiptil de uşa de trecere, gata să lovească cu pasărea de bronz. Părea 
improbabil să fie vreunul dintre băieţii lui Moe Grasu”. Influenţa omului nu 
ajungea atât de departe, dar lui Abe Goldstein nu-i scăpase niciodată nimic, la 
nevoie fiind precaut. Se uită prin ușa întredeschisă. De peretele din capăt era 
lipit un pat enorm, acoperit cu o cuvertură de satin în nuanţa șampaniei și 
flancat de două noptiere. În dreapta, lângă măsuţa de toaletă, o ușă dădea spre 
baie. Era deschisă, iar în cadrul ei se vedea un fund rotunjit plăcut, aparţinând 
unei siluete aplecate, într-o rochie neagră, cu șorț alb. O cameristă întârziată 
așeza prosoape albe de mâini pe un stand. Savură priveliştea câteva secunde, 
dregându-și apoi glasul. Camerista se răsuci pe călcâie, dar Goldstein îi citi în 
ochi că voia să fie prinsă. Vâna bacşiş. 


— Scuzele mele, domnule. 


Făcu o plecăciune cu privirea în podea, însă când o ridică, ochii ei scânteiau 
obraznic. 


— Scuzaţi-mă. Sunt Marion, camerista dumneavoastră, spuse ea în engleză și 
repetă în germană. 


Ştia că era american, iar engleza ei nu era tocmai rea. 


— Apreciez cameristele care își îndeplinesc îndatoririle conştiincios, spuse el 
în germană. Nu vreau să te rețin. 


— De fapt, am terminat. 
li mai aruncă o privire perfect nevinovată. 


— Dacă nu mai aveţi nevoie de mine... 


El scoase câteva bancnote și îi dădu trei. 
— Sunt convins că voi apela din nou. 
— Intrebaţi de Marion. Acum trebuie să plec. 


Ea puse bancnotele în buzunar, de parcă un bacşiş atât de mare ar fi fost 
firesc, şi luă un vraf de prosoape sub braţ. Nu arăta rău nici din profil. Se lipi 
vag de el, în trecere, iar Goldstein simţi că-i pulsează sângele între picioare. 
O urmă în salon, dar ea deschisese deja ușa spre coridor. 


— Marion! spuse el. 


Ea se opri în cadrul uşii și aşteptă. Pe hol, un domn în vârstă trecu prin 
spatele ei și privi curios. Ca să fie sigur, Goldstein trecu la engleză: 


— Te pot revedea? spuse. Ştii, mi-ar prinde bine compania în orașul ăsta... 
Ea rămase în ușă și îl privi cu ochii ei mari și albaștri, iar el îşi dădu seama 
brusc că avea o erecţie. Fără îndoială că observase şi ea. Nu că l-ar fi 
deranjat. 


— Trebuie să plec, dar termin la patru. 


— Voi fi aici. Bate la uşă. 


Strada Rigaer nu era frumoasă, dar taman acolo era cel mai urât punct al ei. 
De parcă Kalli şi-ar fi ales anume cel mai nasol loc dintr-un cartier deloc 
cunoscut pentru şarmul său. Alex luase tramvaiul 9 până la Baltenplatz și 
merse pe jos restul drumului. Acum, puse jos sacoșa grea și se opri în fața 
vitrinei. Eberhard Kallwait, Vânzare-Cumpărare , scria cu vopsea pe sticlă. 
Tot felul de porcării strângeau praful în spatele geamului: un gramofon, o 
mașină de scris, un aspirator electric, un telefon, patru scaune desperecheate 
şi o plantă din cauciuc. Nu se vânduse nimic în lunile de când venea Alex 
aici. Kalli făcea bani din lucruri pe care nu le expunea, și nici nu apăreau în 
registrele contabile. 


Nu erau clienţi înăuntru. Luă sacoșa şi urcă scările. 


Un sunet ascuţit, răgușit, o anunţă când apăsă clanţa și intră. Kalli era ascuns 
în spatele tejghelei, în salopeta lui cenușie. Când o văzu, cel mai reușit rânjet 
de proprietar îi îngheţă pe buze. Pentru o fracțiune de secundă păru paralizat 
de şoc, dar apoi spuse încet, de parcă se temea să nu fie auzit: 


— Eşti nebună să vii aşa aici? Dacă aveam clienţi? 
— Nu erai ieri la Krehmann. 


— Dar știi că ai tupeu! Te-ai dus la Krehmann, după tot ce s-a întâmplat? 
După ce-ai dat-o în bară?! Te caută poliţia. Îţi dai seama, nu? 


— Am dat-o în bară? 
Lui Alex nu-i venea să creadă. Kalli era un ticălos. 
— Așa îi zici tu? Benny e mort, la mama naibii! 


— Ce căuta pe faţada magazinului? 


— Incerca să nu fie prins. Dacă nu l-ar fi lovit curcanul, încă ar fi în viaţă. 
— Ce tot vorbeşti? 


— Îl urmărea unul. A călcat pe degetele lui Benny până ce nu s-a mai putut 
ţine. De aceea a căzut. Curcanul l-a ucis, iar eu a trebuit să stau și să mă uit. 


Kalli clătină din cap. 

— Nu ar fi trebuit să vă implic niciodată pe voi, puștii. 
Părea să se adreseze casei de marcat. 

— Trebuia să îmi imaginez c-o să sfârşiţi prost. 


— Tu eşti cel care ne-a trimis la KaDeWe, strigă ea. Nu avusesem probleme 
înainte. Nu am dat peste poliţai în Tietz sau în Karstadt. Tu ai insistat să 
mergem în KaDeWe. 


— Ce încerci să zici? 

— Că ne-ai trimis să îţi facem rost de marfă. 

Puse sacoşa pe tejghea. 

— Şi ţi-am făcut rost. 

Kalli înșfăcă sacoșa. 

— Eşti nebună de vii aici cu aia? În magazinul meu? 


— Nu erai la Krehmann, așa că m-am gândit să vin. Bijuterii şi ceasuri, cum 
am stabilit. 


— Am stabilit să nu fiţi prinşi. 
— L-au prins pe Benny. Nu pe mine. 


Kalli ridică din umeri. 


— Ce să fac cu ele? N-au nicio valoare după tot tărăboiul. Nimeni nu le poate 
schimba, nici măcar eu. 


— Tărăboi? strigă Alex mai tare. Benny a murit pentru asta, şi tu îmi spui că 
nu vrei lucrurile? Aud bine? 


— Nu te agita, Alex. Să aruncăm o privire, dar nu aici. In spate. 


Cămăruţa din spatele magazinului mirosea a ceapă și a bere. Kalli dădu la o 
parte o farfurie și două sticle şi puse sacoşa pe masă. Din buzunarul de la 
piept al jachetei, scoase un suport jerpelit de piele, îl deschise şi trase din el o 
pereche de ochelari. În salopetă şi cu ochelarii cu ramă de sârmă arăta ca un 
profesor de chimie nebun. Se așeză la masă și ridică pe rând fiecare ceas. 


— Doar ceasuri, zise el după o vreme, părând dezamăgit. Bijuterii nu? 
— Sunt la poliţai. Erau în sacoşa lui Benny. 

Kalli clătină din cap. 

— Chestia aia, cum că l-ar fi ucis poliţiştii pe Benny, e adevărată? 


— Am văzut cu ochii mei. Și... mi-a zis, înainte să moară. Benny mi-a zis că 
tipul l-a călcat pe degete până ce nu s-a mai putut ţine. 


Kalli se gândi. 


— Mai bine ţine asta pentru tine. Nu ar trebui să dai mai departe povestea. 
Curcanii n-ar permite-o. 


Se ridică atât de brusc, încât Alex tresări. 
— Haide, zise el. Nu vreau să avem socoteli neîncheiate. 


Ea îl urmă în magazin, de unde el trase de o manetă a casei de marcat. 
Sertarul ţâșni afară, cu zgomot. Scoase o bancnotă maronie și i-o dădu peste 
tejghea. 


— Uite! Fiindcă e vorba de tine și pentru treaba cu Benny. 


— Un douăzeci? făcu ea. 
Werner von Siemens o privea. 
— Nu poţi vorbi serios. Ne-ai dat mai mult pentru prostiile de la Tietz! 


— Îţi fac o favoare. Nimeni altcineva nu le-ar lua de la tine. Nu după tot ce s- 
a întâmplat. Știi cât de căutate sunt? Probabil mă vor băga în bucluc, dar 
pentru tine... 


Flutură bancnota. 
— Hai, ia banii și suntem chit. 


Douăzeci de mărci. Probabil, Kalli avea să primească atât doar pe un ceas 
vândut, şi în sacoşă erau pe puţin cincizeci de ceasuri. Pe de altă parte, avea 
dreptate: dacă nu lua ceasurile, ea ar rămâne cu ele. Îşi înghiţi furia, luă 
bancnota și aruncă o privire în sertarul casei de marcat. Era gol. Poate c-ar fi 
reușit să îşi ia banii altfel. Îndesă bancnota în buzunar și îl văzu pe Kalli 
privind-o satisfăcut. Dar nu terminase cu el. 


— Incă un lucru, zise Kalli, rânjind ca o hienă când Alex ajunse la ușă. Nu 
mai vreau probleme cu poliţia. Aşa că... fă-mi un hatâr şi să nu mai apari pe- 


aici o vreme. 


Mai vedem noi, ticălosule, gândi Alex și încuviință. Mai vedem noi. 


Rath se afla în faţa unui om pe jumătate dezbrăcat, ceea ce îl deruta atât de 
tare, încât nu mai ştia sigur dacă era unde trebuia, deşi de la recepţie i se 
dăduse numărul camerei. Tipul avea un trunchi foarte musculos, pe care 
părea încântat să-l prezinte. Gol, cu excepţia unui prosop de hotel înfăşurat în 
jurul taliei, părea cel puţin la fel de surprins precum Rath. În mod sigur, se 
așteptase la altcineva, la o persoană pe care era în regulă să o întâmpine 
purtând doar un prosop, cu părul încă ud de la duş. Fusese oare acostat deja 
de una dintre prostituatele de pe Strada Friedrich sau avea o iubită la Berlin? 


Cu mâna la gură, Rath tuși încet, un obicei iritant în situaţii jenante sau 
neplăcute, pe care-l deprinsese de copil. Cumva, nu putea scăpa de el, chiar 
dacă-l făcea să se simtă ca un majordom care îşi surprinsese stăpânul în timp 
ce făcea dragoste. 


— Abraham Goldstein? 
— Gold-sstiehn. 


Tipul în prosop nu părea tocmai periculos. Era atletic și avea o sclipire 
ironică în priviri, de parcă n-ar fi luat viaţa în serios. 


Rath își scoase insigna. 
— Poliţia germană. Pot să intru? 


Goldstein păşi într-o parte şi deschise ușa complet. Rath intră şi privi în jur. 
Apartamentul era elegant: tapet de damasc, mobilă de mahon, covoare moi — 
cam de patru, cinci ori mai mare decât camera de 4,5 mărci pe care o ocupase 
Rath cu doi ani înainte. Probabil de cinci ori mai scumpă. Cel puţin. 


Rath îşi drese glasul, continuând în engleză: 


— Domnule Goldstein, aş vrea să vă informez că Poliţia germană este 
autorizată să... 


Goldstein, luând un pachet de ţigări de pe masă, îl întrerupse: 
— Speram să fiți room-service. 


Rath fu surprins. Omul vorbea o germană aproape fără accent și nu semăna 
deloc cu turiştii americani, care păreau mai degrabă să mestece, nu să 
vorbească limba. 


— Mă tem că trebuie să vă dezamăgesc, spuse el. Nu aduc nici mâncare, nici 
băutură. 


Goldstein îşi puse o ţigară între buze și îi oferi pachetul lui Rath. Era mită sau 
putea accepta? Camel, aşa scria pe pachet, și Rath era prea intrigat de ţigările 
americane ca să-l refuze. Goldstein i-o aprinse. 


— Deci, domnule poliţist, zise americanul, ce vă aduce pe aici? 
— Inspector, îl corectă Rath. Inspector Rath. 


Aproape că adăugă și Omucideri, după obicei, dar îşi dădu seama, la timp, că 
se afla aici cu altă misiune. 


— Vorbiţi germană? 

— Mulțumită mamei. 

Goldstein ridică din umeri. 

— Vă rog deci să-mi explicaţi ce vrea Poliţia din Berlin de la mine. 


— Practic, vrea de la dumneavoastră ce vrea de la oricine altcineva: să vă 
purtați frumos în oraş. 


Goldstein scoase fumul pe nări. Zâmbetul din colțul gurii îi dispăruse. 


— Cereţi asta tuturor sau numai americanilor? 


— Vă numărați printre puţinii aleși. Sper că apreciați onoarea. 


— Că veni vorba despre coduri de conduită, tocmai am ieşit de la duş. Imi 
permiteți să mă îmbrac? Luaţi loc. 


Goldstein dispăru în camera alăturată. 


Rath rămase în picioare, cu un ochi la fereastra dormitorului, prin uşa 
întredeschisă. Nu se aştepta să scape, şi cu siguranţă nici să tragă cu arma, dar 
decise totuși să îşi desfacă tocul de umăr și să-și scoate arma, un Walther PP, 
pe care-l primise anul trecut în locul unui Mauser. Scoase piedica și îl puse, 
cu tot mâna dreaptă, în buzunarul hainei. Pentru orice eventualitate. Nu îi 
venea tocmai la îndemână să fumeze cu stânga, dar era în regulă. 


Tocmai stinsese ţigara Camel, când Goldstein reapăru într-un costum subţire, 
gri-deschis. Rath strânse pistolul în palmă, cu degetul pe trăgaci, dar 
americanul părea hotărât să păstreze pacea. 


— lată-mă, deci. Luaţi loc. Nici măcar nu v-aţi scos pălăria. 
— Prefer să rămân în picioare. 


— Nu ştiu ce ați auzit despre mine sau despre ţara mea, dar fiți sigur că vă 
puteţi scoate mâna din buzunar. Nu sunt înarmat. 


Rath se simţi ca un elev care nu-și ascunsese bine copiuţa. 


— Tot nu mi-aţi spus cu ce scop mă vizitaţi, spuse Goldstein şi îşi aprinse o 
țigară. 


De data asta, Rath îl refuză. 

— Aş dori doar să vă adresez câteva întrebări. 

— Vă place să ţineţi oamenii în suspans. Întrebați. 
— Sunteţi Abraham Goldstein din New York. 


— Williamsburg. E o zonă din Brooklyn. 


— De ce sunteţi în Berlin, domnule Goldstein? 

— De ce nu vă uitaţi în registrul de la recepţie? 

— Vreau s-o aud de la dumneavoastră. 

— Sunt turist. Explorez frumoasa capitală a Germaniei. 

— Nu există alte motive pentru vizită? 

— Cum ar fi? 

— Poate aţi fost angajat să ucideţi pe cineva. 

Goldstein, care tocmai trăsese din ţigară, arăta de parcă ar fi auzit greșit. 
— Pardon? Aveţi o imaginaţie prea bogată, domnule poliţist. 


— Aţi fost implicat în cinci anchete diferite pentru crimă în țara 
dumneavoastră. 


— Şi totuşi, iată-mă. Ce vă spune asta? 
— Că aveţi un avocat bun. 


Rath deschise servieta maronie și scoase de acolo o tuşieră și niște foi de 
amprentare. 


Goldstein se uită la formularul cu zece căsuțe numerotate consecutiv. 
— Ce naiba e asta? întrebă el, trecând la engleză. 


Păi, prietenul meu arogant, gândi Rath, se pare că, până la urmă, te-am 
prins. 


— Domnule Abraham Goldstein, spuse el formal ca un aprod, comisarul 
Berlinului m-a învestit cu puterea de a vă preleva amprentele. Poate că ar 
trebui să ne așezăm... 


— Aşa procedaţi cu fiecare străin? 

Rath deschise capacul metalic al tuşierei. 
— Nu. 

— Atunci, cărui fapt îi datorez onoarea? 


— Domnule Goldstein, dacă-mi permiteţi să vorbesc deschis, Berlinul nu e 
tare încântat de perspectiva vizitei dumneavoastră... 


— Nu ar trebui să credeţi tot ce vă spun oamenii lui Hoover. Credeţi că sunt 
gangster? 


— Nu contează ce cred eu. Acuzaţiile care v-au fost aduse justifică măsurile 
politice de acest fel. Am venit aici să vă scutesc de neplăceri. Dacă vreţi, pot 
să strâng totul și să vă ordon să vă prezentaţi mâine la secţie. Timpul de 
aşteptare este notoriu. Sigur va fi nevoie să luaţi cu dumneavoastră câteva 
rebusuri. 


Goldstein rânji. 
— Văd că ştiţi toate trucurile. 
Işi scoase haina, îşi suflecă mânecile și se aşeză la masă. 


— OK, haideţi să rezolvăm asta. Dar dacă vreţi să faceţi asta din nou, data 
viitoare veniți mai devreme, ca să nu fac duş de două ori. 


— Curăţenia este o virtute, spuse Rath, luând mâna dreaptă a americanului și 
apăsându-i degetul mare mai întâi pe tuşieră, apoi în caseta din formular. 


O amprentă clară, curată. Serviciul de identificare va fi mulțumit, chiar dacă 
Rath spera să nu fie nevoie să o folosească. Amprentarea trebuia să-i arate lui 
Goldstein cine trăgea sforile — nu că ar fi părut prea impresionat. 


— Ce se întâmplă cu foaia când terminăm? întrebă el asemenea unui pacient 
care vrea să-și cunoască tensiunea. 


— O adăugăm la colecţie, spuse Rath, luând următoarea amprentă. lar dacă 
amprentele dumneavoastră apar pe ceva suspect, intraţi după gratii. Simplu. 


— Aşa cum am spus, sunt turist. Sunt aici să explorez orașul. 
— Atunci, nu veţi obiecta dacă poliția vă monitorizează. 
— Mă scuzaţi? 


Goldstein îşi retrase mâna înainte ca Rath să îi poată apăsa degetul mic 
înnegrit pe foaie. 


— Nu e nevoie să vă agitaţi. Suntem cu ochii pe dumneavoastră pentru 
propria siguranţă. Nu ar trebui să vă incomodeze dacă nu aveţi nimic de 
ascuns. 


— Şi dacă mă incomodează? Incredibil, la naiba! Este un fel de stat 
polițienesc aici? Credeam că v-aţi alungat Kaiserul și aţi fondat o democraţie! 


— Siguranţa... turiștilor este foarte importantă. 
Goldstein îl privi pe Rath, parcă măsurându-l. 

— Deci am bonă, nu? 

— Dacă aşa preferați. 

Goldstein clătină din cap. 

— Ce se întâmplă dacă vă păcălesc? Mă împușcați? 
— Nu ne veţi păcăli. 

Pe faţa lui Goldstein reapăru zâmbetul. 


— In sfârşit, o ofertă cu care pot să fac ceva, zise el, întinzându-și mâna 
dreaptă înnegrită. 


Câţi oameni treceau prin ușile rotative! Doar să se uite la ei şi îl ameţea. 
Pentru un timp, Rath numărase oamenii cu chelie, apoi pe cei cu mustață. 
Când se plictisise, numărase femeile crăcănate. Trebuia să facă şi el ceva să 
treacă timpul; deja citise toate ziarele. Fireşte, trebuia să ţină holul sub 
observaţie în caz că yankeul ieșea la plimbare, dar se părea că Abe Goldstein 
era bucuros nevoie mare să stea în apartament. 


La fiecare câteva minute, un suflet bun schimba scrumiera, aşa că Rath pierdu 
socoteala țigărilor fumate. Dar proviziile i se topeau. Doar două-i mai 
rămăseseră în pachet. Însă cei de la Excelsior erau bine aprovizionaţi cu 
produse cu tutun. 


Încercarea lui de a-l intimida pe yankeul arogant eşuase spectaculos, aşa că 
era iritat. În schimb, Goldstein îşi bătuse joc de el și îi propusese un pariu. De 
parcă s-ar fi jucat de-a v-aţi ascunselea sau, mai potrivit, de-a hoţii şi 
vardiștii. 


Lucrurile n-arătau prea bine. Rath își aprinse penultima Overstolz. Cafeaua 
din ceașca cu buză aurită se răcise de mult. Luă o gură și răsfoi Vossische 
Zeitung, fără să-l citească, până când se plictisi şi de asta, și puse ziarul lângă 
ceașcă. Imediat țâșni un băiat, netezind și împăturind ziarul mototolit, ca să 
arate ca nou, și îl puse la loc, lângă celelalte. Rath îşi stinse ţigara și se ridică. 
Recepţionerul îl privi, așteptând. 


— Inspectore. 
Vocea lui era plină de o amabilitate acră. 


— Cum pot să vă ajut? Vreţi să vă uitaţi din nou prin registru? Sau să vă 
rezerv o cameră, ţinând cont că păreţi hotărât să staţi o vreme aici? 


— Nu vă obosiţi. Holul este foarte plăcut. Are scaune confortabile. 


— Când vine vorba despre confortul oaspeţilor noștri, nu precupeţim nici 
eforturile, nici cheltuiala. 


— Aşa sper. 
Recepţionerul se aplecă puţin în față şi îşi coborî vocea. 


— Inspectore, mi-aţi putea spune ce a făcut domnul Goldstein ca să atragă 
atenţia poliţiei? 


Rath se aplecă şi el. 
— Mă tem că nu vă priveşte. 


— Dacă unul dintre oaspeţii noştri e suspectat, ar trebui să ştim. Va trebui să 
informez detectivul hotelului. Este vorba despre siguranţa stabilimentului! 


Rath încuviinţă. 

— Aşa este. Aduceţi detectivul, dar mai întâi voi da un telefon. 
— Să vi-l pun în cont? 

— Chiar vă rog. 


Rath zâmbi. Patru cafele, un sandviş și un apel telefonic. Să îşi crească lista 
cheltuielilor era unica plăcere care-i rămăsese, și mai trebuia să adauge şi un 
cartuș mare de Overstolz. 


La scurtă vreme după aceea, se afla într-una dintre cabinele telefonice, 
privind prin ușa de sticlă și ascultând conexiunea. Avea lifturile sub ochi, la 
fel și uşa cea mare, rotativă, care dădea spre Strada Stresermann. Nu era 
nimeni acasă pe Strada Spener, aşa că solicită să contacteze Tribunalul 
Lichtenberg şi pe domnișoara Ritter. 


— Ce bine că ai sunat, făcu Charly. Am probleme. 


— Ce fel de probleme? 


— Weber tocmai s-a întors din concediu... 
Consilierul special Albrecht Weber era superiorul de la tribunal lui Charly. 
— Şi? 


— Weber nu-i atât de fermecat de câinele tău ca restul de aici... Gereon, nu 
mai pot să o iau pe Kirie la muncă. De mâine va trebui să începi s-o duci din 
nou la Alex. Asta-i mai lipsea. Să vorbim despre asta la cină. Trebuie să 
discut oricum ceva cu tine. Ajungi la timp? 


— De asta sun, spuse el. Voi întârzia cam o oră. Weiss mi-a încredinţat o 
filare. 


— Chiar adjunctul? Spune, sunt numai urechi. 


Charly nu își putu ascunde curiozitatea. Cândva lucrase și ea la Omucideri. 
Teoretic, ca stenografă, dar Gennat și Böhm se bucuraseră de flerul ei pentru 
investigații; în consecinţă, viitoarea avocată a profitat. 


Rath îi povesti despre Goldstein și despre misiunea lui. 

— Sună a pedeapsă, zise ea. 

— Nu am făcut nimic, sincer. 

— Poate că Weiss vrea să te facă să plăteşti pentru păcatele tinereții. 
— Credeam că suntem deja chit. 


Cu vreun an înainte, Rath fusese obiectul unei cercetări disciplinare. Scăpase 
ușor, mai ales pentru că Gennat îi pusese o vorbă bună, dar promovarea sa ca 
inspector-șef fusese temporar blocată. Nici măcar susţinerea politică a 
Ministerului de Interne prusac, oferită de Konrad Adenauer, un prieten de-ai 
tatălui său, nu putuse schimba situaţia. 


— Trebuie să închid acum, Charly. E nevoie de mine aici. Ne vedem diseară. 


La recepţie era un bărbat al cărui aspect nu se potrivea cu eleganța 


costumului său maro-deschis. Deși părea un costum croit la comandă, când se 
mișca purtătorul, flutura la margini. Nu semăna deloc cu polițistul veteran la 
care se așteptase Rath, ci mai degrabă cu un contabil muritor de foame. 
Recepţionerul arătă cu bărbia spre cabina telefonică. Rath ieși şi se apropie. 
Strângerea de mână a bărbatului era mai fermă decât se așteptase. 


— Sunt detectivul hotelului, spuse el. Grunert. Sunteţi de la... DIC? 
Rosti încet ultimul cuvânt, de parcă ar fi trebuit să îi fie ruşine. 

— Aş putea să văd o legitimaţie? 

— Sigur. 

Rath îşi scoase documentul. 


Detectivul îl despături cu degete agile și compară fotografia cu persoana, 
declarându-se mulțumit și înapoindu-i-o lui Rath. 


— Inţelegeţi, desigur, că avem un interes explicabil faţă de motivul prezenţei 
poliţiei aici. Herr Teubner îmi spune că vizați un anumit oaspete. Americanul 
de la 301? 


— Exact. Abraham Goldstein. Dar nu vă faceţi griji, omul ştie că poliţia... 


— Herr Rath? îl întrerupse Teubner, recepționerul, care se afla în spatele 
tejghelei, cu receptorul în mână. Scuzele mele, dar aveţi un apel. Pare urgent. 
Un domn Grăf... 


Rath luă receptorul. 
— Reinhold? spuse el. 


— Gereon, ai avut dreptate! păru uşor disperat detectivul. Goldstein a luat 
liftul până jos și se îndreaptă spre tunel. 


Lui Kalli îi luă un moment să îşi dea seama. Durerea îi rezona în craniu, ca 
zgomotul S-Bahn-ului dacă te aflai chiar sub podul peste care trecea. Apoi 
observă că cineva părea să cânte. Recunoscu vocea, însă nu vedea cine era și, 
când deschise ochii, nu zări decât un gri înceţoşat, nedefinit. Trebui să se 
oblige să se concentreze, și în cele din urmă îşi dădu seama că era salopeta 
cenușie pe care o purta la magazin, plină de sânge. Se uita în poală. Muzica 
venea de la un vinil, iar acum recunoscu și melodia din difuzoare, care răsuna 
mult mai tare decât era obișnuit. 


O siluetă albastră şedea pe canapea, lângă gramofon, unde el prefera să se 
întindă pentru un pui de somn. lar odată cu figura pe care o vedea acum, îi 
reveni şi memoria. 


Un poliţist apăruse în magazin. Nu-l cunoştea. Nu îl văzuse nici aici, și nici în 
cartier; deși Kalli cunoştea toți curcanii care patrulau zona. Era novice, se 
gândise la început şi avea să afle cu timpul că nu era bine să adulmece în jur 
dacă nu voia probleme cu Berolina6. Luase un ceas de pe raft, unul ieftin, 
nimic elegant, așa ca acelea furate de Alex de la KaWeDe. Polițistul nu 
răspunsese la salutul lui prietenos, ci doar ţinuse ceasul în mână, făcând ochii 
mari la minutarul inert, de parcă porcăria aia, despre care Kalli habar nu avea 
de unde provenea, ar fi fost cel mai valoros obiect sub soare. Apoi se 
apropiase de tejghea. 


— Pariez că e furat, fuseseră cuvintele sale precise. 


Nimic mai mult, iar Kalli simţise că i se confirmă bănuiala: era unul cu caș la 
gură, care trebuia să înveţe să fie politicos. Un apel la Lenz și se rezolva. 
Berolina avea să ajusteze gura asta mare, n-avea de ce să se simtă intimidat; 
apoi se întâmplă ceva neașteptat. 


Polițistul, acum în faţa tejghelei, cu un rânjet nedefinit, îl lovise pe 
neașteptate cu mâna dreaptă, folosindu-se de ceas ca de un box. Prima 


lovitură îl atinsese pe Kalli direct în față, iar proprietarul magazinului își 
auzise nasul rupându-se și simţise sângele curgând. Se împleticise spre 
rafturi, nesigur de ce se întâmplase. Polițistul îl apucase brutal de salopetă și 
îl lovise iar, în bărbie. După o străfulgerare, totul devenise negru. 


Nu știa cât timp fusese inconștient. Lumina se revărsa dinspre magazin, prin 
ușa întredeschisă, aşa că probabil era încă zi. Ridică încet capul, atent, 
evitând agravarea durerii. Polițistul se făcuse confortabil pe canapea, îşi 
scosese cascheta de pe cap şi o pusese lângă el. Tipul ăsta, care ședea pe 
canapeaua lui, în camera lui din spate, ascultându-i muzica, avea idee ce avea 
să-i facă Berolina când afla? 


Lui Kalli nu îi venea să creadă că se lăsase surprins așa. Credea că știe toate 
şmecheriile, se credea mai bun decât toți terchea-berchea din cartierul 
Samariter. Nimeni n-ar fi îndrăznit să jefuiască prăvălia. Nu era un secret că 
avea sub tejghea un pistol încărcat. Polițistul nu știa sau nu-i păsa. 


Kalli încercă să vorbească, dar limba i se lipea de gingii. Abia reuși să scoată 
un soi de geamăt. 


— Na, scroafă de evreu, zise poliţaiul. Te-ai trezit? 
Kalli trebui să adune suficientă salivă să își facă limba să se miște iar. 


— Nu sunt evreu, protestă el, de parcă ăsta era lucrul cel mai important de 
lămurit. 


Se gândea încă la răspunsul prostesc când polițistul se plantase în faţa lui. 
— Atunci ce faci într-un nenorocit de magazin de evrei? 
Kalli îi simţea mirosul de transpiraţie prin materialul uniformei. 


Din nou, lovitura veni fără veste, de data asta în plex. Kalli simţi că se sufocă 
şi, instinctiv, încercă să își protejeze stomacul cu mâinile, dar nu se putu 
mișca. Bărbatul îl legase. 


— Care-i faza? icni el. Ce naiba se petrece? 


Următoarea lovitură îl izbi în același loc. Reflexul de vomă îi întoarse lui 
Kalli stomacul pe dos și o parte din conţinut îi ajunse în gură. Inghiţi 
amestecul cu gust acru şi își înăbuși dorinţa de a vomita. Ce fel de ticălos mai 
e și ăsta? 


— Prima regulă: vorbeşti doar întrebat, zise curcanul. 


Kalli aşteptă să i se vorbească, dar omul se duse în tăcere la gramofon și 
ridică acul. Un scrâșnet violent răsună prin difuzoare. 


Apoi veni întrebarea, dar nu de la polițistul care se aşezase la loc, lângă 
caschetă. Veni de la omul care probabil că stătuse în ușa din dos. 


— De ce crezi că suntem aici, Kalli? făcu o voce cunoscută. 


Kalli se întoarse cât putu, dar nu era suficient ca să-și vadă interlocutorul. Ce 
îl uimea era că-i ştiau numele, ba chiar porecla. Dintr-odată, Eberhard 
Kallwait ştiu că era în bucluc. Interpretase greșit situaţia. Poliţaiul era doar 
mușchi. Adevărata problemă era celălalt bărbat, cel care vorbise. Omul fără 
nume, pe care Kalli îl numise mereu Stephan, după numele biroului prin 
numărul de telefon al căruia fusese contactat. Cum naiba găsise magazinul? 


Lenz sau Berolina probabil că-l turnaseră, altfel n-ar fi ascultat vocea aceea 
între propriii patru pereţi, ci printr-un cablu telefonic. Nu știa nimic despre 

Stephan, nu știa cum arăta sau cum se numea, dar trebuia să fie polițist, un 

poliţist pe care Berolina îl cunoștea și probabil îl și plătea. 


Lenz îi dăduse numărul pentru a scăpa de Alex și de Benny, iar Kalli sunase. 
Stephan nu răspunse cu numele, iar Kalli nu dezvăluise niciodată nimic, nici 
măcar acum, când, după vizita-surpriză a lui Alex, se dusese direct la staţia de 
tren și ceruse din nou legătura cu STEPHAN 1701. Era singura conexiune cu 
Stephan pe care o avea. Aproape că tresărise când bărbatul răspunsese după 
primul ton de apel. Apoi, făcându-și curaj, gândindu-se că nu putea fi văzut, 
avusese o criză. Fusese șocat de moartea lui Benny, când pusese lucrurile cap 
la cap răsfoind ziarul de dimineaţă. Alex îi confirmase bănuiala, cu versiunea 
ei, ceva mai târziu. Nu îşi dorise să moară băiatul; cu siguranţă, nici Berolina 
nu dorise acest lucru. Nu, era numai vina copoilor. Ei trebuiau să plătească! 


De la început, Stephan fusese foarte furios, dar fiindcă era invizibil, lui Kalli 
nu îi păsa. 


„— De ce mă suni pe mine?” întrebase bărbatul. „S-a terminat. Nu mai ştii 
numărul ăsta.” 


„— Dar nu aşa ne-am înţeles! 'Trebuiau să sfârșească după gratii, nu să fie 
ucişi.” 


„— Ce trebuia să se întâmple nu te priveşte. Băiatul a murit. A fost un 
accident.” 


„— N-a fost un accident. A fost crimă. Am martori. Știu ziariști care ar plăti 
gras pentru aşa un articol. Ofiţer de poliţie ucide un minor!” 


Tăcerea momentană de la capătul firului îi confirma ce știa deja. Alex 
probabil că spusese adevărul. 


„— Ţi-ai luat banii. Acum dispari.” 
„— Poate că n-a fost destul.” 


Vocea tăcuse o clipă. 


„— Hai să vorbim despre asta”, spusese blând, parcă asaltată de o conștiință 
vinovată. 


„— Unde ne vedem?” 
„— Să ne vedem? Cred că glumeşti. Te sun eu.” 


Cu asta, Kalli închisese. Era încă timp să decidă cât să ceară și cum voia să-i 
fie livraţi banii. 


Dacă ar fi ştiut consecinţele acelei scurte conversații telefonice, ar fi închis 
prăvălia câteva săptămâni și ar fi plecat cu mașina acasă la fratele lui, la ţară. 
Dar acum era strâns legat, în spatele propriului magazin, blestemând ziua în 
care-i dăduse de gol pe Alex și pe Benny, pentru câţiva bănuţi. Totul fiindcă 
deveniseră o pacoste pentru Berolina: doi terchea-berchea de pe stradă, care 


se umflaseră prea mult în pene, curățând magazinele din oraş și făcând 
preţurile să scadă. Berolina era un partener de afaceri mai important decât 
Alex și Benny. Câţiva ani la zdup le-ar fi priit, gândi Kalli. 


— Nu ştiam că eşti atât de tăcut, Kalli. De obicei, vorbeşti ca o moară 
stricată. Sau ai nevoie de telefon ca să vorbeşti? Ar fi trebuit să plăteşti 
instalarea unuia. Atunci n-ar fi fost necesar să baţi tot drumul până la stația de 
S-Bahn. 


Vocea era acum chiar în spatele lui, calmă, ca la telefon, dar de o mie de ori 
mai amenințătoare. 


— Prietenul tău, aici de faţă, îmi zdrobește fața dacă zic ceva. E noua tactică 
a poliţiei? 


— Poliţia încearcă tactici noi, dar nu vreau să le discut cu tine. Presupun că 
ştii de ce sunt aici. 


— Apelul meu recent? 
Kalli clătină din cap, indignat, parcă negând totul, toată situaţia. 
— A fost doar de distracţie. 


— Nu mi s-a părut că râdeai. Nu am de gând să torn pe nimeni. N-am făcut-o 
niciodată. Întreabă în cartier. 


— Glumești, nu? Acum pot să râd? 


— Puştii ăia au fost ceva diferit. Răufăcători. Nu am de gând să vorbesc, 
crede-mă. M-aş băga în tot felul de probleme. 


Vocii îi luă un moment să răspundă. 
— Ştii ce? spuse. De fapt, te cred. N-ai vorbi cu ziarele, sunt 100% sigur. 
Kalli se simţi aproape euforic. 


— Nu, n-aş face-o. Deloc. Nici măcar nu cunosc pe nimeni acolo. 


Stephan tăcu din nou, iar Kalli se simţi nesigur, ca la începutul conversaţiei. 
— Ce mai vrei de la mine? întrebă el. Dezleagă-mă. Mi-e sete. 

— Încă un lucru, apoi poţi să bei ceva. 

După sunetul vocii sale, Stephan se întorsese lângă ușă. 


— Ai menţionat un martor. Dă-mi un nume, şi scapi de mine. Și de prietenul 
meu. 


Kalli se uită derutat la copoi, care se ridicase iar de pe canapea și începuse să 
privească fotografiile de pe perete. 


— Te refereai la celălalt băiat, nu? continuă tipul de la ușă. Cel care a scăpat. 
A venit aici? A încercat să facă bani? El este cel care răspândește poveştile? 


Nu ştiau că Alex era fată. Copoi proşti, atât de plini de ei! Lui Kalli i-ar fi 
plăcut să râdă tare, dar fu împiedicat de senzaţia de neajutorare tot mai 
pregnantă. De ce nu-l dezlegau? Nu avea cum să fugă! 


— Celălalt băiat? zise, ridicând din umeri cât putea cu mâinile legate. Nu, n-a 
fost aici. Cred că ştie să nu-şi arate mutra. 


— De ce nu te cred? 
Deşi Kalli nu îl vedea, era sigur că Stephan clătina din cap. 
— Nu că ar conta. Spune-mi unde pot găsi băiatul. Atâta am nevoie să ştiu. 


— N-am idee. Nu îl cunosc personal pe puşti. Mi-a vândut chestii doar o 
dată. Nu mi-a lăsat o adresă. 


Bărbatul din spatele lui nu mai spuse nimic. Dar polițistul nu se mai uită la 
poze și se apropie de gramofon, coborându-i braţul pe disc, care scoase un 
sunet oribil, sărind în sus și în jos, înainte să localizeze șanțul. Ticălosul! Îi 
distrugea discurile! Și atât de zgomotos! În cele din urmă, găsi butonul de 
volum. Doar că nu-l dădu mai încet, aşa cum se așteptase Kalli, ci mai tare, 
până la maximum. Adieu, mein kleiner Gardeoffizier, adieu, adieu...7 Kalli 


nu îl mai auzise niciodată pe Richard Tauber cântând atât de tare. Polițistul se 
apropie şi rânji. 


Cu mașinile care claxonau şi autobuzele care mârâiau, cacofonia de pe Strada 
Stresermann era de o mie de ori mai plăcută decât murmurul soporific din 
hotel. În spatele copacilor din Askanischen Platz, colosul de cărămidă al gării 
Anhalter se ridica spre cerul albastru-cenușiu. 


Rath traversă, ținând sub ochi cele două scări care duceau spre stradă. Una 
dintre ele era chiar lângă hotel, iar a doua, lângă colțul sud-estic al staţiei. Nu 
erau scări care să ducă spre U-Bahn, ci doar ieșiri pentru tunelul dedicat 
pietonilor, care conecta Excelsior cu gara Anhalter. Tunelul era mândria 
hotelului. Nicio broșură nu îl omitea, iar Goldstein îl descoperise în prima 
zi... Bravo lui, însă, din fericire, Rath îl postase acolo pe Grăf. 


Se întreba încotro plecase Goldstein, când tocmai ieși din pământ pe Strada 
Möckern, chiar lângă gară. Yankeul purta aceleaşi haine ca mai devreme: un 
costum nisipiu, uşor, o pălărie asortată şi un trenci deschis la culoare. Ajunse 
la capătul scărilor, se opri şi privi în jur. Rath nu încercă să se ferească. Dacă 
îl vedea, poate că Goldstein renunţa și se întorcea la hotel. 


Americanul se îndrepta deja spre taxiurile de lângă gară, când apăru Grăf, 
respirând greu, căutându-şi ţinta. Rath îl interceptă. 


— Se pare că omul e pe cale să ia un taxi, zise el. Voi rămâne cu el, tu du-te 
înapoi la hotel. Pic și Poc8 vor fi aici să schimbăm tura în mai puţin de o oră. 


Gräf încuviinţă şi făcu o întoarcere. 


Când Rath se întoarse iar spre taxiuri, Goldstein nu mai era. Chiar atunci, un 
taxi luxos se desprinse din şir și porni spre Strada Stresermann, unde alte 
câteva taxiuri așteptau să se strecoare în trafic. Rath distinse pălăria nisipie de 
pe banchetă; i se păru că Goldstein ridicase scurt mâna, în semn de salut. 


Notă numărul taxiului și grăbi pasul spre mașină, care era parcată lângă gară. 


Când porni motorul, taxiul lui Goldstein intra deja pe Strada Stresermann, 
spre Potsdamer Platz. Rath depăși un Opel care căuta un loc de parcare și 
urmări taxiul. Urmărea atent maşina luxoasă, fără să știe dacă era sau nu 
taxiul lui Goldstein, apropiindu-se de ea, metru cu metru. La Potsdamer Platz 
se opriră la semafor. Rath era atât de aproape, încât văzu numărul: 7685. Da, 
el e! 


Se făcu verde și porniră pe Strada Bellevue, prin Kemperplatz și pe Strada 
Tiergarten. Rath continuă să-l urmărească, bănuind că americanul se îndrepta 
spre vest, dar taxiul viră spre dreapta, fără să semnalizeze, spre Grosse Stern. 
Acum era clar că şi Goldstein îl observase. 


Încercară să-și piardă urma la rond, mai întâi înconjurând de câteva ori, doar 
ca să vireze brusc pe aleea Charlottenburg. Rath rămase cu ei și îi prinse iar 
lângă Poarta Brandenburg. Oare cât îl plătește Goldstein pe șofer? se întrebă. 
Rath nu se lăsă mai prejos, urmări taxiul spre est, ambii șoferi încălcând toate 
regulile de circulaţie. 


După trei sferturi de oră şi o odisee prin Weissensee şi Pankow, urmărirea se 
întrerupse brusc. Taxiul tocmai virase pe o străduţă în adâncul Weddingului 
şi se opri atât de brusc lângă bordură, încât Rath abia avu timp să frâneze. 
Parcă de cealaltă parte a drumului, urmărind taxiul. Probabil că taximetrul 
înregistrase o sumă astronomică. Rath se aştepta să continue urmărirea 
imediat, dar Goldstein ieși din mașină, privi în jur, parcă asigurându-se că 
ajunsese unde trebuie, apoi îşi puse pălăria și porni întins spre o cârciumă de 
pe colţ. Deschise ușa și dispăru înăuntru. Taxiul rămase pe loc, cu motorul 
pornit. 


Nescăpând din ochi ușa cârciumii, Rath ieși din mașină, traversă strada şi își 
lipi insigna de fereastra taxiului. Surprins, şoferul rabată geamul. 


— Da, domnule inspector. 
— Pasagerul a spus cât trebuie să aștepți? 
— Da. 


— Când revine? 


Omul ridică din umeri. 

— Nu am idee. 

— A zis sau n-a zis cât trebuie să aștepți? 

— Uşurel, omule. A zis c-ar trebui să aştept până când taximetrul arată 20. 
— Ce naiba mai înseamnă şi asta? 


— Mă depăşeşte. Singurul lucru pe care-l ştiu e că acum e la 12,50. A plătit 
deja, aşa că aştept, şi atâta tot. 


Rath lovi maşina, furios, şi plecă. 


Numele cârciumii nu prea îi inspira încredere: Rote Laterne?. Când intră în 
penumbra localului, fu întâmpinat de un damf de bere. Văzu un salon care 
părea să se întindă la infinit, un tunel întunecat în care barul strălucea ca o 
promisiune. Câţiva clienţi ședeau în tăcere. Unul abia dacă era în stare să se 
țină drept, dar chiar şi el întoarse capul să se uite. Rath nu îl vedea pe yankeu 
nicăieri. Femeia din spatele barului continuă să toarne bere în halbe fără să 
ridice privirea. 


— Un bărbat a intrat pe aici, zise el. 

Nu era o idee bună să-și arate insigna aici. Se întoarse spre barmaniţă. 
— A intrat un bărbat pe aici? 

Femeia, care părea cam fragilă, încuviinţă încet, aproape imperceptibil. 
— Acum ceva timp. 

Arătă spre capătul cârciumii. 

— A întrebat de toalete. 


Coridorul îngust și întunecat duhnea a urină. Rath își tinu respiraţia și 
deschise uşa toaletei, fără să se aştepte să-l găsească pe Goldstein lângă 


pisoar. Se asigură repede că şi toaleta era liberă, și ieşi în curte. Nici urmă. Se 
grăbi pe sub o arcadă mare, care dădea spre Strada Reinickendorfer, o cale de 
acces largă, cu mulţi pietoni, şi îl văzu. Pălăria deschisă la culoare era prea 
elegantă pentru un asemenea cartier, unde majoritatea oamenilor purtau 
bască. Goldstein se îndrepta spre Nettelbeckplatz, trecând strada chiar înainte 
de podul de cale ferată. Pentru o clipă, Rath crezu că se îndreaptă spre stația 
de S-Bahn, dar coti pe Strada Lindower, care părea la fel de dărăpănată 
precum cea pe care taxiul încă aştepta. Oare greșise drumul? 


Totuși, Goldstein nu arăta ca un turist rătăcit. Merse întins spre Strada Müller 
şi coborî scările spre U-Bahn. Rath trebui să mărească pasul ca să nu-l scape 
din ochi, şi îl revăzu pe peron. Se apropia un tren. 


Goldstein îi zâmbi, dar nu schiţă niciun gest că ar vrea să urce. Rath rămase 
în apropierea uneia dintre uși, gata să sară în vagon în orice moment dacă era 
nevoie. Prin difuzoare, șeful de staţie atenționă pasagerii că trenul va pleca, 
părând să-i dea startul lui Goldstein. Se aruncă pe scara trenului, iar Rath făcu 
la fel, reușind să ajungă la clasa a treia chiar în timp ce ușile se închideau. 


— Eşti tâmpit sau ce? mârâi un muncitor iritat, pe piciorul căruia călcase 
Rath. Nu poţi să fii atent? 


— Scuze, mormăi Rath. 


Următoarea staţie era Strada Schwartzkopf. Se îndreptau spre sud. Rath își 
scoase capul pe ușă, dar Goldstein nu coborâse. Nu avea cum să îl 
urmărească altfel. Era la clasa a doua şi nu exista ușă de trecere. Nu se dădu 
jos când în difuzoare se auzi din nou atenţionarea. În ultima clipă, Rath își 
trase capul înăuntru. 


— Eşti ciudat, zise muncitorul. Nu înţeleg dacă vrei să ieşi sau să rămâi. 


Bărbatul se dădu jos la Gara Stettiner, lăsându-l în pace pe Rath. Ceilalţi 
pasageri îl priveau ciudat când, la fiecare staţie, se îndrepta spre ușă, blocând 
accesul celor care, împingându-se în el, urcau și coborau. Goldstein nu cobori 
decât la Strada Koch. 


Goldstein îl aştepta la capătul scărilor. 


— Inspectore, spuse el. Berlinul dumitale este un oraș superb. 
Urcară împreună — gangsterul şi inspectorul de poliţie. 


— Dacă doriţi un tur ghidat, spuse Rath, recomand unul dintre autocarele lui 
Käse. Veţi vedea multe cu bani puţini. 


— Am reţinut. Veniţi și dumneavoastră? 
Rath zâmbi sec. 


Ajunseră pe Strada Friedrich. Se însera, iar magazinele începeau să îşi 
aprindă firmele cu neon. 


— Mă escortaţi înapoi la hotel? întrebă Goldstein. Nu ar trebui să fie departe 
de aici, aşa a spus taximetristul. 


— Voi face tot ce pot ca să vă fac șederea în orașul nostru cât mai neplăcută. 
Goldstein clătină din cap. 

— Asta-i faimoasa ospitalitate berlineză? 

— Nu ne plac cei de teapa dumitale aici. Nu suntem în Chicago. 

— Deci eu sunt baubau, iar ăsta e un oraș plin de îngeri. Așa e? 


— Nu am ce să vă spun. Tot ce vreau este să nu-mi scăpaţi. Câtă vreme îmi 
iese, sunt mulțumit. 


Pe Strada Wilhelm, Goldstein se opri în intersecţia cu Prinz-Albrecht-Palais. 
Scoase o ţigară din pachetul de Camel şi o aprinse. 


— Cine spune că încerc să scap, domnule poliţist? răspunse el. 


Soarele dispărea în spatele acoperișurilor, trimițând o ultimă sclipire la 
orizont. De aici, cât de liniștit părea orașul; cât de spectaculoasă priveliștea! 
Cupola palatului, catedrala şi turnul Primăriei păreau atât de aproape, deşi nu 
la fel ca acoperișurile întunecate și zidurile de cărămidă ale închisorii de 
femei. La dreapta, coronamentul pădurii Friedrich se înălța peste culmile 
acoperișurilor şi se legăna uşor în bătaia vântului. 


Alex şedea aproape de lucarnă, fumând o Manoli. Trăgea atât de adânc, că 
părea să absoarbă totul, să rețină vaporii la interior. Fuma să își stingă furia, 
dar nu funcţiona. 


Împărţiseră prima ţigară din cutia aceea doar cu două zile înainte, dar deja i 
se părea o imagine din altă viață: Benny, stând în faţa ei şi zâmbind, atât de 
nesigur și atât de îndrăgostit. Aluziile lui timide, sărutul eşuat... Iar ea îl 
refuzase. La naiba! 


In fiecare seară petrecută în apartamentul B ședeau aici, pe acoperiș, şi 
împărțeau o ţigară, înainte de culcare. Trebuiau să fumeze afară, fiindcă 
fumul i-ar fi putut da de gol. 


Apartamentul B nu era decât un bârlog abandonat într-o mansardă de pe 
Strada Biisching, într-o clădire dosită, unde cea mai mare parte a locuinţelor 
erau abandonate. Era ascunzătoarea perfectă — poate cam călduroasă în zilele 
de vară, dar altfel, ideală. Benny o găsise, cine știe cum; dar el adulmecase 
mereu locurile potrivite, şi doar foarte rar în ultimele câteva luni fuseseră 
obligaţi să doarmă afară. Şi atunci aveau mereu ceva de fumat, chiar dacă 
doar rulat laolaltă din mucurile strânse de pe jos. 


Ultimele sclipiri ale luminii zilei alergară peste acoperișurile din vest. In 
curtea de jos se întunecase deja. Alex aruncă mucul de ţigară și îl privi 
coborând, ca un licurici beat. Scânteile îi săriră în noapte. 


Da, fuseseră al naibii de norocoşi în ultimele câteva săptămâni, dar, cumva, 
simţise că soarta îi va face să plătească. Trebuia să meargă ceva prost, și, într- 
adevăr, aşa fusese. Benny murise. Norocul lor păruse doar împrumutat, iar 
consecinţele, prea greu de suportat. 


Kalli, șobolanul, o alungase cu o bancnotă de 20 în mână — o bancnotă! Avea 
să-i pară rău. Se hotărâse. Trebuia să fie în seara asta. Într-o oră, se făcea 
suficient de întuneric, iar ea putea să se urce în tramvai şi să plece iar. Fără 
țigări, n-avea de ce să mai stea pe acoperiş. 


Sistemul de alarmă era compus din câteva cutii de conserve înşirate pe o 
sfoară de rufe, pe care Benny o legase de uşa de la baza scării care ducea spre 
mansardă. Tocmai voia să urce iar prin geam, când se auzi un zăngănit 
metalic, urmat de paşi pe scări. La naiba! Cine să încerce să urce la ora 
aceea? Îşi trase picioarele înapoi şi se îndepărtă de geam. Abia reuşi. Uşa se 
deschise și auzi o voce de bărbat atât de puternică, de parcă ar fi stat chiar 
lângă ea. 


— Ce mai e de data asta, Frau Karsunke? E întuneric aici. 
— 'Ticăloasa aia mică vine aici după bunul-plac. Nici nu locuieşte aici. 


Alex nu îndrăznea să respire. Becurile de 40 de waţi ale mansardei se 
aprinseră, aruncând o strălucire gălbuie pe ţigle. 


— Sunteţi sigură? Nu pare să fie cineva aici. 
— Am văzut-o. Nu e pentru prima dată. Ceva nu e în regulă. 


Alex nu îl auzise niciodată pe administrator zicând vreun cuvânt, dar ştia că 
el era. Își imagina chipul lui roșu. El începu să strige: 


— Alo? E cineva aici? 
— Cred că se ascunde. Trebuie să aruncaţi o privire, Herr Ebers. 


Cocioaba abandonată de la numărul 14 era situată chiar în capătul 
coridorului. Ziua, sprijineau saltelele de perete, îşi strângeau sacii de dormit 
şi îşi trânteau toate lucrurile în faţa ușii, ca să pară că ultimul chiriaş nu le 


luase cu el când plecase. Una câte una, Alex auzi uşile deschizându-se. 

— Păziţi scările, Frau Karsunke! Să nu scape nimeni! 

Gândul de a scăpa pe scări, pe lângă cei doi, dispăru precum apăruse. Rămase 
nemişcată pe acoperiș, chiar lângă geamul lucarnei. Stai calmă. In jumătate 


de oră cei doi vor dormi duşi, iar ea putea ieşi din clădire. 


Cu câteva zile în urmă îl întrebase pe Benny dacă nu era cazul să își caute o 
vizuină nouă. El ezitase, spunând că mai puteau trage de aceea. Curând, vor 
închiria un apartament decent cu banii promiși de Kalli pentru KaDeWe. Se 
lăsase convinsă, dar tot avusese o senzaţie ciudată despre apartamentul B. 
Dacă și-ar fi ascultat instinctele! 


— V-am zis doar că nu e nimeni aici, spuse administratorul. Poate că este 
într-adevăr la familia Griinberg, așa cum a zis. 


— Dorm cu toţii. Ea a urcat acum două ore și nu s-a întors. 
— Dar nu e nimeni aici. 
— Poate că este într-un apartament gol. 


— Toate sunt închise. Frau Karsunke, m-aţi scos din pat. Am venit să mă uit, 
dar ajunge. Aici nu e nimic. 


— Şi geamul? 

— Ce-i cu el? 

— Lucarna. E întredeschisă. 

— Cineva o fi deschis-o când punea rufele la uscat. 

Alex auzi paşi apropiindu-se. Spera să nu iasă pe acoperiș. Rămase 
nemişcată. Dacă voia să o vadă, trebuia să iasă. Auzi balamaua scrâșnind, şi 


după zgomotul ivărului i se păru că o închide, nu că o deschide. Idiotul o 
încuiase pe din afară şi ea abia dacă le mai auzea glasurile. 


Câteva minute mai târziu, lumina se stinse în mansardă. Plecaseră. Scoase 
capul de după colţ. Beznă peste tot. Poate că era o cursă? Poate că 
administratorul era încă acolo, aşteptând-o să apară. Mai grav era că nu avea 
habar cum să coboare. 


Între timp, noaptea înghiţise ultima lumină. 

Mașina nu părea din zonă. Pe aleea Stralauer era plin de camioane și 
furgonete, parcate la marginea străzii. Cel puţin nu bolizi ca Horch-ul roșu cu 
negru, staționat acum lângă depozitul de grâne. Hugo Lenz ieşi din maşină şi 
îşi lungi silueta impunătoare în noapte, întinzându-și mâinile şi picioarele și 
simțind sângele cum îi curge prin corp. Îi plăcea aerul de aici, de lângă port, 
mirosul râului, amestecat cu mirosul de petrol de la rezervorul din apropiere. 
Nu încuie mașina. Era regatul lui; nimeni nu s-ar fi gândit să fure maşina lui 
Hugo cel Roșu — nu aici. Muncise în Osthafen 10 cu mulți ani înainte de 
război, înainte să înceapă să câștige bani pe căi mult mai periculoase, dar 
mult mai profitabile. Cei doi ani şi jumătate în închisoare păreau un preţ 
cinstit, ţinând cont de circumstanţe. 


Însă lucrurile nu mergeau atât de bine acum. Piraţii Nordului îi ridicau 
probleme serioase, de când Rudi Rozătoarea se întorsese de la mititica. În 
aceeași dimineaţă, un huligan îi distrusese chioșcul lui Fritze Hansen, unul 
dintre cei mai de încredere oameni de pe listele Berolinei. Era o insultă făţișă. 
Transmitea că Berolina nu-și mai putea proteja oamenii. De ce să mai 
plătești? 


Dacă Marlow nu reacţiona rapid, lucrurile scăpau de sub control. Până acum, 
preferase să stea deoparte, nedorind să facă nimic care să amestece polițiștii 
şi să dăuneze afacerilor. 


Doctor M. nu greşea chiar complet, dar să nu facă nimic nu era răspunsul 
potrivit. Piraţii deveneau tot mai îndrăzneţi, şi era doar o chestiune de timp 
până o mierlea cineva. Îl aruncaseră pe Kettler pe geam și-l lăsaseră invalid, 
însă ar fi putut fi mai rău. Lenz ar fi vrut să lovească atunci, dar Marlow îl 
potolise. Li se permisese să dea foc unei agenţii de pariuri de-ale Piraților, de 
pe Strada Greifswalder, însă fusese singura concesie făcută setei de răzbunare 
a oamenilor lui. 


Dragul de doctor nu avea idee că emoţiile erau atât de puternice. Dacă 
permitea lucrurilor să continue așa, oamenii aveau să înceapă să renunţe. 
Ceva trebuia făcut. Piraţii trebuiau să fie scoşi din circulaţie într-un fel permis 
de poliţişti, iar Hugo Lenz ştia cum să facă asta. Noii lui aliaţi l-ar fi ajutat, ba 
chiar ar fi plătit. 


Deja ştia că erau serioşi. În weekend, puştii de la magazinul KaWeDe 
fuseseră scoşi din joc. Unul dintre micii ticăloşi fusese ucis — nu că Hugo ar fi 
dorit-o. Tot ce voia era să le dea un mic avertisment acelor haimanale care 
agitau poliţiştii de câteva săptămâni, deranjând treburile Berolinei. Nu a vrut 
să moară nimeni, deși un cadavru era un avertisment minunat. O vreme, 
ceilalți puști aveau să se ţină departe de magazinele orașului, iar Kalli ştia că 
Berolina era un partener de afaceri mai bun decât niște mucoși. Dacă mai 
erau și alte decese, Hugo nu s-ar fi plâns. În fond, Berolina se spălase pe 
mâini. 


Traversă şinele de cale ferată paralele cu aleea Stralauer, care conectau 
Osthafen cu lumea largă. Chiar el sugerase locul întâlnirii. Unul dintre 
depozitele de lângă congelatorul imens aparținea Berolinei. Nu oficial, fireşte 
— nimeni nu închiria un depozit cuiva din Ringvereine. Oficial, firma Marlow 
Imports folosea cei aproape două mii de metri pătraţi, aşa cum era indicat pe 
semnul de deasupra docului de încărcare. Lenz avusese grijă să nu fie nimeni 
de față. Cu cine se vedea șeful nu era treaba lor. 


Străbătu cheiul, trecând pe lângă macaralele care mutau tone de mărfuri şi de 
ambarcaţiunile ancorate pe Spree, așteptând să fie încărcate. Nu se întâmpla 
mare lucru. Echipajele dormeau, şi puţinii muncitori întâlniți aveau feţe 
obosite. 


Doi bărbaţi așteptau în zona de încărcare. Erau cam bine îmbrăcaţi pentru 
acest cartier, chiar dacă aveau costume demodate. Costume tipice de copoi, 
gândi Hugo Lenz. 


Deci păreau serioşi. Mulţumit, inspiră aerul de pe Spree și rânji. Nu avea 
nevoie de Johann Marlow să ţină şobolanii aceia de Piraţi la distanţă. Acum, 
lucrurile aveau să iasă diferit, iar Johann Marlow cel arogant n-avea decât să 
meargă să se spânzure. 

Când Rath deschise ușa de la intrare, casa era adâncită în beznă. Toată lumea 
dormea, şi nu era de mirare: se făcuse aproape miezul nopţii. Simţea c-ar fi 
trebuit să fie în pat de ore bune. Dar furia din stomac ar fi îngreunat mult 
somnul. Aprinse lumina pe casa scării și urcă, trecând de ușa lui 
Brettschneider. Îl privea ciudat când se intersectau, pentru că nu înţelegea 
defel în căpşorul ei de burgheză de ce un bărbat venea și pleca dintr-un 
apartament în care locuiau două tinere. Proprietarul acceptase că, în perioada 
în care domnișoara Overbeck era în Uppsala (două semestre), Rath putea 
petrece uneori nopți întregi acolo, și avea chiar şi cheie. Domnișoara 
Brettschneider, o profesoară singură, pensionară, nu putea accepta. Nu așa 
vedea ea lumea. 


Era tentat să sune la uşa ei şi să dispară în apartamentul lui Charly, dar, în 
beneficiul liniştii domestice, nu cedă tentaţiei. Charly ar fi suportat urmările, 
şi nu el. 


Cât de încet posibil, deschise ușa și își pipăi drumul spre bucătărie, fără să 
aprindă lumina. O aprinse doar după ce închise ușa în urma lui. Pe masă era 
un bileţel. Işi scoase pălăria și citi, în timp ce-şi dădea haina jos. 


Dragă Gereon, 


Am aşteptat o vreme, fiindcă speram să te văd, dar acum sunt prea obosită — 
aproape prea obosită și să scriu. Mâine trebuie să plec devreme, din nou. Ce 
enervantă poveste cu mașina! Spune-mi ce s-a întâmplat dimineaţă. C. 


P.S. In dulap ai o sticlă de vin roșu, deschisă. Am vrut să o împărțim, dar 
facem asta altă dată. Dacă vrei. 


Deschise ușa dulăpiorului. Sticla era plină mai mult de jumătate. Charly 
băuse două pahare. Și-o imagină stând la masă, cu vreo carte de drept 
deschisă, cu paharul de vin în mână, tot mai obosită, aşteptându-l. Nu i-ar fi 
plăcut nimic mai mult decât să o ia în braţe, dar era în pat și dormea și nu 
voia să o trezească. 


Lângă vin se afla sticla de coniac cumpărată de el de pe Luisenuferi!. 'Trebui 
să se gândească doar o clipă şi lăsă vinul neatins. Nu băuse coniac de multă 
vreme înainte de culcare, și nu doar fiindcă Charly se plângea de miros. Nu 
mai avea nevoie. Să doarmă lângă ea era suficient ca să-i alunge coșmarurile 
care, pentru o vreme, îi bântuiseră visele. Mirosul trupului ei era de ajuns 
pentru a-i ţine demonii departe. 


Pe coridor se auzi un lipăit, apoi un zgâriat la ușă. Rath o deschise și dădu 
peste câinele negru, care ridicase privirea spre el. 


— Te-am trezit, Kirie? întrebă el, lăsând-o să intre. 


Cât îşi luă el paharul din dulăpior, ea se încolăci sub masă, de parcă știa 
precis unde se va așeza stăpânul ei. 


Kirie era amintirea vie a unei anchete de crimă. Aparținuse unei victime și 
nimeni nu voia să o ia — nici măcar părinţii persoanei decedate. Rath adoptase 
cățelușul neglijat, prizonier în apartamentul stăpânei sale decedate, iar de 
atunci se făcuse un ditamai ogarul. 


— Va trebui să găsim o soluţie pentru tine, spuse el. Stăpâna ta nu te mai 
poate ţine, așa că va trebui să redevii câine poliţist. 


Kirie ciuli urechile și își lăsă capul negru, canin, într-o parte. 


Rath deschise sticla de coniac şi îi adulmecă gâtul, înainte să toarne. Mirosul 
familiar îi amintea de vremurile când ședea singur în apartamentul lui din 
Kreuzberg şi se lupta cu problemele de peste zi, înainte să meargă la culcare. 
Charly n-avea decât să se plângă; fusese o zi a naibii de grea şi numai 
coniacul era soluţia. 


Simţi că-i creşte furia, repede ca mercurul într-un termometru pus în apa care 


fierbe. ÎI blestemă pe Abraham Goldstein, şi îl blestemă și pe Bernhard 
Weiss, fiindcă-l potcovise cu misiunea asta. 


Czerwinski și Henning aşteptau de o oră și jumătate, când el şi Goldstein 
reapăruseră la Excelsior. Dar Rath nu știa încă în ce hal îi stricase Goldstein 
seara. Aflase mai târziu, când îl lăsase pe yankeu cu Pic și Poc și se dusese în 
Wedding, să își recupereze mașina. Luase taxiul, hotărât să îşi crească 
cheltuielile, atât de furios, încât tot drumul nu aruncă nicio privire pe geam. 
Buick-ul era parcat unde-l lăsase: pe Strada Kosliner, o zonă comunistă 
notorie, şi un cartier în care maşinile sport nu prea erau lăsate la colț de 
stradă. Cineva părea să fi ghicit că îi aparţinea unui poliţist, sau o luase drept 
o jucărie capitalistă. În orice caz, o aranjaseră frumos. 


În ciuda cauciucurilor tăiate și a farurilor sparte, Rath era cel mai supărat din 
cauza zgârieturilor de pe vopsea. Vandalism și invidie, nu alta! Nişte 
nenorociţi fără slujbe! Rath se îndreptă spre Rote Laterne, barul prin care 
trecuse cu nişte ore înainte. Era închis, deși nu se făcuse încă ora zece. Era 
convins că de acolo Goldstein recrutase oamenii care-i distruseseră mașina. 
Nu era sigur cum, dar banii păreau să fie răspunsul probabil. 


Apoi, platforma îi făcuse alte probleme. 'Trebuise să alerge la S-Bahn, în 
Senefelder Platz, să găsească un telefon public, care, fireşte, nu era 
funcţional. După ce chemase un taxi pe Strada Reinickendorfer, găsise un 
atelier care ținea deschis până târziu și care putea tracta Buick-ul. Deja ceasul 
de la mână arăta zece jumătate, iar garajul era tocmai în Reinickendorf. 


Işi mai turnă un pahar de coniac. Apoi un al treilea. Avea să perceapă Statului 
Liber Prusac costurile de reparaţie pentru mașina vandalizată, aşa cum 
hotărâse în taxiul înspre apartamentul lui Charly. 


Între timp, Kirie adormi. Ascultând-o cum sforăia încetișor, își spălă paharul 
şi îl puse în chiuvetă. În baie, se spălă pe dinţi cu mare grijă şi bău două 
pahare cu apă. N-avea nevoie de probleme la micul-dejun. Charly mârâi ceva 
când se întinse lângă ea și se întoarse să îi cuprindă umărul cu braţul, iar el se 
lipi de corpul ei cald, atent să nu o trezească. Mirosul ei îi atinse nările — 
mirosul care-i aparținea numai ei —, iar el închise ochii și adormi. 

În magazin domnea liniştea şi întunericul. Felinarele cu gaz de pe Strada 
Rigaer erau stinse, iar luna strălucea palid printre nori. Nu se vedea nicio 
lumină în clădire. Alex supraveghease strada aproape o oră, dar de când 
ultimul S-Bahn își vărsase afară pasagerii, nu mai văzuse pe nimeni. 


Când ajunse pe Strada Rigaer, era târziu, mult mai târziu decât își imaginase. 
Trebuia să fie extenuată, dar mânia o ţinea trează: împotriva lui Kalli, a 
poliţailor, a nenorocitului de administrator care o obligase să se cațăre pe 
toate acoperișurile, până când găsise, în sfârşit, o lucarnă deschisă la clădirea 
din faţă. 


După incidentul de azi, apartamentul B era prea riscant. Alex voia să se mai 
întoarcă o dată, dar numai ca să-și ia lucrurile. Mai devreme, nu avusese chef 
să riște. Mai întâi, trebuia să se ocupe de magazinul lui Kalli. 


Deși era sigură că strada e pustie și că nimeni nu se uita de la geamuri, mai 
privi o dată în toate direcţiile, apoi ieşi din nișa întunecată, trecu strada și se 
îndreptă spre magazin. Literele desenate cu grijă pe firmă îi spuseră că era 
închis. Când încercă uşa cu șperaclul, îşi dădu seama că nu era încuiată. O 
deschise cât de încet putu, evitând să declanșeze clopoţelul care anunţa 
clienţii. Un cling timid, apoi liniște. Ascultă în beznă. Ușa deschisă îi dădea 
de bănuit. Mai bine să fie sigură! 


Se tot gândea la Benny, și amintirea lui îi făcea rău. Ii vedea chipul surâzător, 
apoi grimasa poliţistului care-l ucisese, călcând cu bocancii pe degetele lui 
Benny, de parcă ar fi călcat pe un muc de ţigară. Furia ei crescu din nou. 


Era surprinsă. Kalli uitase să încuie? Adevărat, se îmbăta des, și uneori 
dormea pe canapeaua din spate — de aceea adusese cuțitul. Nu-i era teamă de 
el, pentru că se descurcase cu oameni mult mai răi, în trecut. Dacă era nevoie, 
avea să obţină banii cu forţa. 


Gândul la Kalli sforăind în camera din spate o făcu să se miște cât de încet 
posibil. Nu îndrăznise să aprindă lumina, așa că își pipăi drumul până la 
tejghea, urmărindu-i contururile cu vârfurile degetelor, până la casă. Nu ştia 
cât lăsa el peste noapte acolo, dar planul era să ia toţi banii. Când îl vizitase la 
prânz, în sertar era o sumă frumușică. 


Se gândea cum să deblocheze casa de marcat fără să facă prea mult zgomot, 
dar se opri. Era deja larg deschisă, iar sertarul mare era tras afară. Gol. 


Simţi ceva straniu în stomac. Chiar dacă băuse, ceea ce părea foarte posibil, 
un maestru al escrocheriei precum Eberhard Kallweit n-ar fi uitat să închidă 
casa de marcat. Sau luase deja banii și încuiase seiful pe care-l ducea în 
fiecare dimineaţă la bancă? Ştia unde îl ţinea: pe raftul din camera din spate. 
Îl văzuse o dată ieşind să ia bani, fără să-şi dea seama că vitrinele, așa 
murdare cum erau, deveneau totuși oglinzi perfecte. 


Alex deschise încet ușa, încordându-se și ascultând. Niciun sunet, niciun 
sforăit, nicio respiraţie — doar ticăitul ceasului de perete. Închise ușa pe 
dinăuntru. Era mai întuneric acolo decât în magazin. De fapt, era beznă și nu 
se vedea niciun geam. Căută un întrerupător și, după o vreme, renunţă, 
preferând să avanseze pe pipăite, în patru labe. Iată marginea covorului, deci 
aceea trebuie să fie masa, și în spatele ei canapeaua. Raftul era deasupra 
canapelei. Alex continuă să se târască pe covor, care nu mai fusese curăţat de 
mult și era plin de firimituri, până ce simţi ceva lipicios, şi îşi trase mâna 
instinctiv. Ce cocină! În primă fază, să gândi că ticălosul mizerabil răsturnase 
o sticlă de alcool şi nu strânsese, dar apoi recunoscu mirosul ușor metalic. 


Sânge! 
Pusese mâna într-o baltă de sânge! 
La naiba! 


Avea nevoie de lumină, să vadă ce se întâmplase. Se târî înapoi şi 
întredeschise ușa. Ochii i se obişnuiseră într-atât cu întunericul, că puţina 
lumină care intra din magazin îi fu suficientă. Pe podea, sub masă, era ceva 
mare. Un corp uman. Stai calmă, îşi spuse. În cele din urmă, localiză 
întrerupătorul de cealaltă parte a uşii. Dintr-odată, simţi curiozitate şi teamă, 


în acelaşi timp. Mâna ei dreaptă apucă mânerul cuţitului, iar cea stângă, 
bandajată, rămase deasupra întrerupătorului. Dar nimeni din acea cameră nu 
reprezenta un pericol. 


Eberhard Kallwait zăcea în propriu-i sânge, care pătrunsese în covor. Corpul 
lui era într-o stare teribilă, mai rea decât văzuse Alex vreodată, cu faţa ca de 
coşmar închegat. Trebui să privească de două ori ca să-l recunoască, dar 
salopeta cenuşie nu lăsa loc de îndoială. Îi cedară genunchii și vomită lângă 
perete puţținul mâncat în seara aceea. 

Rudolf Hâller pășea pe nisipul din Margrafiatul Brandenburg *. Era 
binedispus, deși nu îi pria dimineaţa devreme. Ar fi putut rămâne în maşină, 
dar voia să vadă ce se alesese de groapă. Călcă pe o creangă de la intrare şi un 
stol de ciori se ridică în zbor, în ceața din zori. Bătaia aripilor, croncăniturile 
şi foşnetul vântului printre crengile pinilor erau singurele zgomote. La ora 
aceea, camioanele de gunoi erau deja pe traseu; nu aveau să descarce încă, 
dar, când o vor face, un flux continuu de gunoi urma să intre în fosta carieră 
de argilă, până seara târziu. 


În spatele pădurii, de cealaltă parte a gropii era Berlinul Mare!5, dar groapa se 
afla dincolo de oraşul cu patru milioane de oameni. Berlinezilor nu le plăcea 
să își îngroape gunoiul în curte, iar Schâneiche era un loc perfect unde să-și 
arunce lucrurile care nu le mai serveau la nimic. Nimeni nu ştia asta mai bine 
decât Rudi Hâller. 


Că aleseseră groapa ca loc de întâlnire, dintre toate, i se părea un semn. 
Cunoştea locul. Practic, era la el acasă. Acum câţiva ani, Rudi lucrase ca 
gunoier şi îşi descărcase zilnic transporturile aici. Îşi folosise tot mai des 
turele să descopere proprietăţi în care se puteau da spargeri, dar și ca, în cele 
din urmă, să livreze pachete cu droguri. La un moment dat, ajunsese la Piraţii 
Nordului, şi îşi croise drum cu coatele spre vârful organizaţiei — nu doar în 
sens figurat. Acum, își reafirmase poziţia de conducere după ce petrecuse doi 
ani la mititica, la Tegel, cu Hermann. 


Piraţii aveau mare nevoie de un lider puternic. De la catastrofa din 
Reichskanzlerplatz, când jumătate de Ringvereine căzuse în mâinile poliţiei, 
organizaţia se lupta pentru supravieţuire. Între timp, ticăloşii din Berolina 
deveniseră mai puternici. 


Era timpul să-i pună capăt. Curând, Piraţii nu aveau să se mai limiteze la 
recâștigarea terenului pierdut. Întâlnirea de azi putea schimba totul. Reușise 


să ajungă la cineva care, deși încă loial lui Hugo cel Roşu, era de multă 
vreme un ghimpe în coasta lui Johann Marlow. Şi Berolina era condusă de 
Marlow, nu de Hugo Lenz. Fără Doctor M., Berolina s-ar fi fărâmiţat ca o 
frunză uscată. 


Da, era șansa lui să fie chit cu Doctor M., să îi arate ticălosului arivist cine 
conducea orașul. Rudi Höller ştia cui trebuia să-i mulțumească pentru anii de 
temniţă. Fuseseră vânduți. Curcanii-i așteptaseră în seif când el, Lapke și alţi 
câţiva intraseră prin efracţie în banca din Reichskanzlerplatz. Când Berolina 
conlucra cu poliţia, puteai fi sigur că Johann Marlow era implicat. Jumătate 
din secțiile de poliţie îi mâncau din palmă, deși nu aveau să-i fie de folos 
odată îngropat. 


Rudi Rozătoarea n-avea probleme să toarne oamenii. Așa-şi câștigase 
porecla, care era şi un memento al fostei sale profesii. În groapă erau mii de 
șobolani, cu mult mai mulți decât ciorile. Doar că şobolanii erau invizibili. 
Nu croncăneau, ca păsările, dar stăteau ascunși, lovind fără milă, repede ca 
fulgerul, când o cerea situaţia. 


După ce privise groapa ca pe propria curte, Rudi se întoarse. Când ajunse la 
mașina lui, pe care o lăsase la marginea pădurii, văzu că în spatele ei era 
acum parcat un sedan negru. În spatele parbrizului se vedeau doi bărbaţi. 
Chiar când intră încetişor primul camion cu gunoi, îşi trecu mâinile peste 
vechiul pistol de război de la centură. Ajunsese devreme, gândi el. Pe de o 
parte, le întrerupea întâlnirea, dar pe de alta îl ajuta să se simtă în siguranță. 
Îşi întoarse faţa spre pădure astfel încât şoferul să nu-l recunoască. Nu 
pomeniseră că vor fi doi. Apelantul spusese explicit că întâlnirea era privată. 
Camionul trecuse de Rudi și rula încet mai departe. Portierele sedanului 
negru se deschiseră și doi bărbaţi bine îmbrăcaţi ieşiră din maşină. Rudi se 
îndreptă spre ei. Las” că le spune el lor! Nu-i plăcea când oamenii încălcau 
aranjamente. 


Auzi frânele camionului șuierând și se întoarse. Mașina se oprise la câţiva 
metri în spatele lui, iar șoferul coborî din cabină. Rudi se întoarse spre 
sedanul negru și spre cei doi, simțindu-se mai calm, mai sigur. Nu îl puteau 
împuşca sub ochii unui martor. 


Ceva foșni în spatele lui. Se întoarse iar și își dădu seama de greșeală. Se 


concentrase prea mult pe oamenii din sedan și îl ignorase pe șoferul 
camionului. Acum pricepu ce îl derutase la el. Nu purta nici costum elegant, 
precum ceilalți doi, nici uniformă BEMAG14. Ce îl deranja era că pistolul din 
mâna acestuia era o marcă pe care Rudi nu o mai văzuse, iar el se pricepea la 
arme. Fără să se gândească, bănuia că modelul pe ţeava căruia se uita avea să 
fie ultimul pentru el. Probabil o marcă americană, își zise, apoi văzu 
străfulgerarea din gura armei. Nu mai auzi pocnetul. 


14 


Andreas Lange dormise prost. Era încă zguduit de evenimentele de ieri, chiar 
dacă lucrurile ieşiseră mai bine decât se așteptase. Să îţi interogheze colegii 
era o sarcină ingrată, indiferent de subiect. Probabil de aceea Gennat i-a 
încredinţat-o lui, „bobocul” din Hanovra, fiindcă nimeni din Alexanderplatz 
15 nu-l lua în serios. Era adevărat că fusese pe tură la sfârșitul săptămânii şi că 
se numărase printre primii ofițeri CID 16 care văzuseră cadavrul, dar asta i se 
aplica şi lui Reinhold Grăf, care, în schimb, primise nu știu ce misiune 
specială pentru Rath. Solicitare care, se zvonea, venea de sus. Între timp, 
detectivul asistent Lange lucrase la primul lui caz ca anchetator principal. 


Nu era decât o demonstrație pentru Gennat, un caz în care tot ce puteai face 
mai rău era să devii foarte detestat de cei din Alexanderplatz. Buddha nu 
trebuise să-și sacrifice niciunul dintre preferaţi, dar văzuse cum evoluase, în 
ultimii ani, detectivul asistent din Hanovra. 


Interogatoriile nu fuseseră nici pe jumătate atât de rele pe cât se temuse 
Lange. Poliţiştii ştiau ce detalii erau esenţiale pentru o declaraţie. Nu trebuia 
să le storci de la ei. Toată lumea cooperase. Fără lălăieli, poante ieftine sau 
proteste, așa că Lange avea cam tot ce voia. Trebuia doar să scrie totul 
frumos şi să pună la dosar. În câteva zile, îi dădea dosarul procurorului, care 
avea să împingă lucrurile spre finalul previzibil. 


Se părea că nu erau învinuiți cei aflați la comandă. Intrusul din KaDeWe 
încercase să scape folosind faţada magazinului şi căzuse. Se întâmplau și 
asemenea lucruri. 


— Unul mai puţin pe pământ, ziseseră câțiva colegi, la cantină. 
Lange nu vedea lucrurile așa. 


O viaţă de om rămânea o viaţă de om, iar decedatul de la KaDeWe părea încă 
un copil. Incă nu îl identificaseră. Comandantul misiunii, un tânăr locotenent, 


regreta incidentul fatal mai mult decât orice şi fusese atât de plin de 
remușcări, încât Lange aproape că trebuise să-l consoleze. Nu era de mirare: 
era o răspundere grea pentru cineva atât de tânăr. Locotenentul 'Tornow nu 
avea nici doi ani peste vârsta lui Lange, iar detectivul asistent nu avea idee 
ce-ar fi făcut el în locul lui. 


Apoi, cu o seară înainte — Lange îşi împachetase deja lucrurile şi era pe cale 
să plece de la birou —, telefonase dr. Schwartz. Apelul avea să-i bântuie 
visele. „Trebuie să-ți arăta ceva”, zisese patologul. „Poţi veni pe Strada 
Hannoversche dimineață devreme? Cel mai bine înainte să începi tura.” 


Așa că iată-l stând pe treptele clădirii de cărămidă galbenă, cu o senzaţie 
neplăcută în stomac și un regret tot mai mare că luase micul-dejun. În capătul 
scărilor, chiar la intrarea în morgă, ezită. Până atunci, intrase mereu în clădire 
alături de un însoțitor, de obicei un ofițer anchetator, ceea ce-i dăduse ocazia 
să stea deoparte și să nu privească atent. Acum, însă, trebuia să intre şi să 
înfrunte orice îl aştepta în spatele zidurilor, pe lângă un doctor cinic şi nişte 
cadavre disecate. 


Portarul făcu un semn din cap când îi arătă legitimaţia și intră. 


Lange îşi storsese creierii să afle de ce solicitase Schwartz să vină chiar el, în 
loc să trimită raportul autopsiei prin corespondenţa internă. Ar fi putut deja să 
stea la biroul lui din Castel, citindu-l în liniște, cu o cană de cafea. Băiatul 
căzuse de la etajul al patrulea şi murise. Făcea vreo diferență ce oase-și 
rupsese și ce organe interne avuseseră de suferit? Nu era suficient ca 
informaţia să se afle la dosar? De ce era nevoie ca ofițerul anchetator să vadă 
cu ochii lui? Poate că Schwartz voia să-i arate propriul tunel al ororilor, să-l 
şocheze. Mulţi colegi îi spuseseră că patologului îi plăcea să le facă asemenea 
farse ofițerilor tineri. 


Lange împinse ușile batante ale sălii de autopsie, cu ochii în podea, 
pregătindu-se mintal să vadă membre sau capete despicate, un abdomen 
disecat, sau, măcar, un torace deschis. Cel mai rău lucru văzut vreodată la 
morgă fusese un cap a cărui calotă craniană fusese detașată, ceea ce-l făcea pe 
decedat să arate ca una dintre halbele acelea de bere din lut cu înfăţişarea lui 
Bismarck, cu un capac făcut dintr-un coif cu ţepi, pe care-l ridicai când beai. 
Lange reuşise să privească în altă parte, dar, de data asta, era anchetatorul 


principal. 


În cele din urmă, ridică privirea, surprins. Nu era o cameră cu orori. Pe masă 
se afla un cadavru, dar era acoperit cu un cearşaf. Patologul n-adusese nici 
măcar mostre scârboase din colecţia lui — borcănelele de zacuscă, așa le 
numeau colegii. Dr. Schwartz şedea la birou și lua notițe. Când îl văzu pe 
Lange, se ridică şi îi întinse mâna. 


— Ah, iată-te. Și tu te trezeşti devreme? 

— De nevoie. 

— Asistentul meu tocmai a pregătit cafea. Dorești? 
— Mulţumesc. 

— Nu, mulțumesc, sau da, mulțumesc? 

— Nu, mulţumesc. 


— Păcat. Ratezi cea mai bună cafea din Berlin. 'Tare, de scoală morţii, aşa se 
spune. Păcat că ei nu o pot bea. 


Lange salută ciripeala obosită a patologului cu un zâmbet sfios. Schwartz, 
care nici nu clipise, îl împinse spre leş. 


— Voiam să-ţi arăt... cum să zic eu... ceva ciudat. Nu pot să-l pomenesc în 
raport fără să discut cu tine. 


— Nu căzătura i-a cauzat moartea? 
Schwartz clătină din cap. 


— Ba da, fără îndoială. A suferit traume atât de grave la impact, încât 
sângerarea internă i-a umplut toracele. Sărmanul s-a sufocat cu propriu-i 
sânge. S-a înecat, mai precis. 


Lange înghiţi în sec. 


— Câţi ani avea? 


— Era foarte tânăr. Între 14 şi 17 ani, aş spune. Dar nu de aceea te-am 
chemat. 


Schwartz apucă un colţ al cearșafului, iar Lange se temu de ce era mai rău, 
însă patologul îi arătă doar mâna dreaptă a decedatului. 


— Uite, spuse el, arătând marea surpriză. 


Lange privi. Niciun deget nu arăta firesc. Toate erau colorate anapoda și 
umflate. 


— Fracturi ale degetelor arătător, mijlociu şi inelar, spuse Schwartz. Toată 
mâna, acoperită de hematoame şi contuzii. 


— Aşa, şi? A căzut pe trotuar de la etajul patru. 
— Nu s-a lovit în cădere. Mâna stângă arată la fel, dar nu atât de rău. 
— Dacă nu în cădere, atunci când? 


— Asta este întrebarea, şi mă tem că nu e ușor de răspuns. Sau, mai bine zis, 
dacă accepţi răspunsul cel mai simplu, eşti în bucluc. 


— Nu pricep, doctore. 


— În opinia mea, şi eu practic de mult meseria asta, natura acestor traume mă 
face să trag concluzia că s-au produs cu puţin înainte ca băiatul să cadă. De 
când le-am descoperit, ieri după-amiază, încerc să îmi imaginez ce s-ar fi 
putut întâmpla, dar... 


— Din fericire, nu e treaba ta să tragi concluzii, spuse Lange, dându-și seama 
imediat că greşise. 


Patologul nu păru prea afectat, ci continuă. 


— Ia-mi vorbele drept încercare discretă de a te scuti de terminologia 
medicală, care n-ar însemna nimic pentru tine, zise el, privindu-l pe Lange ca 


un profesor pe cel mai leneş student. În fine, presupunând că degetele 
puștiului n-au fost lovite cu un ciocan cu puţin timp înainte de moartea sa, 
ceea ce, trebuie să zic, mi se pare puţin probabil... 


— „atunci înseamnă că altcineva i-a rupt degetele, încheie Lange fraza. 


Dintr-odată, se trezise complet, iar teama de glume macabre sau de priveliști 
neplăcute era doar o amintire. 


— Cum ai zis, treaba mea nu e să trag concluzii, răspunse Schwartz, dar pare 
că cineva l-a călcat zdravăn pe degete. Poate chiar le-a lovit cu un instrument 
contondent. Sărmanul băiat a scăpat de ce se ţinea. Cu asemenea fracturi, n-ar 
fi putut rezista nimeni. Nu este posibil, fizic. 


Lange începea să priceapă de ce patologul se întreba dacă să scrie totul în 
raport. 


— Spui că, se pare, nu aveam de-a face cu o moarte accidentală... 
— ...Ci cu o crimă. Corect. 

Schwartz îşi drese glasul. 

— Aşa numesc eu aruncarea cuiva de la etajul al patrulea. 

— Şi se pare că făptașul e poliţist. 


— Asta e concluzia ta, nu a mea. 

— A ltcineva fără bilet? 


Charly îi arătă conductorului cu mustață de morsă abonamentul ei lunar, în 
timp ce fațadele caselor de pe Strada Warschauer se succedau rapid, afară. 
Tramvaiul era plin de oameni în drum spre serviciu. 


După obicei, îşi luase cu ea o carte. Avea deschisă în poală Principiile 
dreptului de Heymann, dar era prea preocupată să poată citi. Prefera să 
privească pe geam şi să se gândească. Cum se purtase Gereon la micul-dejun! 


Ascultase povestea lui doar pe jumătate. Mașina lui fusese vandalizată în 
Wedding şi trebuise s-o remorcheze, în miez de noapte, până la un atelier. Nu 
pricepuse mare lucru decât că era scuza lui fiindcă ajunsese acasă atât de 
târziu, fără să anunţe, şi nu o putuse duce cu mașina la serviciu. Prin urmare, 
trebuise să plece devreme. Deşi cu S-Bahn-ul făcea doar douăzeci de minute 
până la podul Warschauer, luase apoi tramvaiul 90 pentru restul drumului, 
care părea să oprească la fiecare cutie poștală. 


Secretul mocnea în ea, chiar şi acum, când era din nou singură. Se gândise că 
el avea să observe ceva pe mina ei, la micul-dejun, că avea să o dea de gol 
privirea, dar el era consumat de furie din cauza mașinii. Ea nu spusese nimic, 
nici măcar despre revoltele de la universitate, atât de tare se temea să 
abordeze subiectul. Planul ei fusese să vorbească la un pahar de vin, dar el o 
făcuse să aştepte atât de mult, încât plecase la culcare. Acum, aproape că-i 
părea bine. Ce să-i fi spus lui, dacă nici ea nu era sigură ce vrea? 


Ieri, Heymann ceruse să discute cu ea în persoană, trimisese chiar și o 
mașină, iar ea se dusese la universitate plină de anxietate. Ce putea fi atât de 
important încât fostul ei profesor să trimită un șofer să o ia? Când ieșise din 
mașină pe Strada Dorotheen, atmosfera era ostilă. Oamenii demonstrau din 
nou, tare, cântând imnului partidului nazist. Câţiva comuniști încercau să 
contracareze cu Internaționala, iar rezultatul era o cacofonie oribilă. Reușise 


să ajungă teafără la intrarea dinspre nord, dar demonstranţii erau și acolo. 
Studenţi în cămăși maro rupeau anunţuri și mesaje de la avizier, iar cei care 
încercaseră să intervină, cu siguranță comunişti, fuseseră trântiți la pământ. 
Naziştii aduseseră bastoane. 


Când ajunsese în biroul profesorului ei favorit, lupta luase amploare şi acolo. 
Heymann era la geam, clătinând din cap fără să-i vină să creadă. Era prea 
mult pentru bătrânul prusac ca Universitatea Friedrich-Wilhelm să devină 
scena unei asemenea vulgarități politice. Situaţia devenea tot mai rea, în 
special la Facultatea de Drept. În cazul unui student din anul întâi aproape 
puteai bănui că era un susţinător al lui Hitler, și cu cât erau mai tineri, cu atât 
deveneau mai fervenţi. Studenţii îmbrăcaţi în cămăși maro nu se fereau de 
violenţă, ci se simțeau bine îmbrăţișând-o. Ziarele descriau tot ce se întâmpla 
drept agitație studenţească. 


Era atât de deranjată de zgomotul şi de zarva de afară, încât nu pricepuse 
imediat ce-i cerea profesorul. O jumătate de an, şi o voia pe ea? Bineînţeles 
că ceruse câteva zile de gândire, iar reacţia lui Heymann încă-i răsuna în 
minte: „Nu vă întindeţi, domnişoară Ritter. Asemenea ocazii nu apar foarte 
des.” 


Nu putea să-l facă să aștepte prea mult, ştia asta, însă nici să fie de acord fără 
să discute cu Gereon nu putea, fără să se mai gândească și ea. Adevărul era că 
avea alte planuri. Scopul ei fusese mereu să obțină un rol important în Poliţia 
prusacă, la Criminalistică. De aceea se apucase de studii de Drept şi de aceea 
muncise pe brânci după ce picase examenul de stat. Picase după judecata 
aspră a comitetului exclusiv masculin, fără nicio altă explicaţie. Jumătate de 
oră mai târziu, depășise obstacolul, chiar dacă fără strălucire. Satisfăcător. 
Important era că trecuse. 


Tramvaiul ieși din umbra Podului Ringbahn pe Strada Mâllendorf și depăși 
un grup de cicliști care pedalau la deal, armata de muncitori în drum spre 
fabricile din Lichtenberg. Charly își aminti cât de mult îi plăcuse să aibă o 
slujbă cu program regulat. Așa se simţise şi în Alexanderplatz, cât lucrase ca 
stenografă la Omucideri și câștigase bani ca să-și urmeze studiile. De cealaltă 
parte fusese anul pe care-l petrecuse doar studiind cărţi, la universitate... 
Dintr-odată, nu mai era atât de sigură dacă oferta lui Heymann i se părea atât 
de atrăgătoare pe cât suna. Pe de altă parte, i-ar fi oferit oportunităţi la care, 


altfel, nici nu putea visa, cu siguranţă nu ca femeie, dacă era să-și continue cu 
încăpățânare pregătirea. 


E timpul să te hotărăști, domnişoară Ritter. 


Între timp, tramvaiul ajunsese pe Strada Normannen. Închise cartea lui 
Heymann. De ce se temea atât de tare de discuţia cu Gereon? Pentru că ştia că 
era vorba de mai mult de şase luni? Era vorba despre ce urma să se întâmple 
cu ei. Asta era. Nu că s-ar fi simţit mai bine știind asta. 

Ochii ei clipiră şi îl căutară, așa cum făceau în fiecare dimineaţă, de când se 
întâlniseră. Faţa lui era prima pe care o vedea. Ședea cu ţigara în gură, 
privind spre noua zi. Știind că el nu mai era, i se părea și mai dureros că nu îi 
va mai zâmbi niciodată, întrebând-o dacă dorește micul-dejun și oferindu-i o 
țigară. 


Brusc, lumina zilei pătrunse prin geamuri și le făcu să pară murdare și 
cenușii. Ziua care o aştepta i se părea la fel de amară precum gustul nopţii 
care-i apăsa încă limba. 


Alex se aşeză în capul oaselor şi-și trase haina mai strâns în jurul umerilor. În 
apartamentul A nu avea nici pătură, nici sac de dormit, și persista un curent 
de aer rece. Apartamentul îl foloseau doar în caz de urgenţă, sau când nu 
găseau un loc mai bun, dar nu-i plăcea să doarmă acolo. Era prea multă 
mizerie: cioburi de sticlă pe jos şi șobolani din ce în ce mai îndrăzneţi. Nu era 
aproape niciun geam intact, iar în unele nopti, în funcţie de direcţia din care 
bătea vântul, se auzeau strigătele animalelor de la abator, ca un ultim act de 
revoltă înainte de moarte. 


Apartamentul A era o fabrică de osii dezafectată, abandonată de peste un an, 
încă în picioare doar fiindcă proprietarul nu își permitea să o demoleze. Din 
păcate, nu era un mare secret, aşa că oamenii veneau mai de peste tot în 
căutarea unui loc în care să stea gratis. Nu îi plăcea să fie acolo, cu siguranță 
nu fără Benny, dar, după noaptea trecută, avusese nevoie de un refugiu din 
coşmarul în care i se transformase viaţa. 


Nu putea să uite prea curând cadavrul lui Kalli. Nu îl suportase niciodată, dar 
acum se simţea oarecum vinovată fiindcă intenţionase să-l jefuiască. Dar cine 
să-i fi făcut felul şi de ce? Nu fuseseră suficienți banii din casa de marcat sau 
încercase el să ducă de nas Berolina și trebuise să îndure răzbunarea lui Hugo 
cel Roșu? Se gândise la acele întrebări în timpul drumului lung, nocturn, spre 


Strada Roeder. La un moment dat, se săturase să se tot gândească la asta şi 
vru doar să doarmă. Nu întâlnise pe nimeni pe drumul înspre apartament, nici 
măcar pe Kralle, șobolanul. Ticălosul pusese ochii pe ea şi, odată, abia 
reuşise să îl fenteze folosind un cuţit. Doar câteva camere erau ocupate. 
Probabil că ajunsese la scurtă vreme după miezul nopţii, şi toţi dormeau. 
Căutase unul dintre locurile ei obişnuite, cât mai departe de scări, se învelise 
cu geaca şi îşi trăsese gluga pe cap. În ciuda a tot ce îi trecea prin minte, 
adormise repede. Și dansase cu Benny. 


Îşi întinse braţele spre tavan şi căscă, încă extenuată. Nu putea să fi dormit 
multă vreme pentru că podeaua nu era tocmai moale. Trebuia să revină la 
apartamentul B, să-şi ia sacul de dormit și alte câteva lucruşoare, şi apoi să 
găsească altă locuinţă. Nu ştia cum. Benny știuse mereu unde, dar ea habar n- 
avea cum făcea rost de informaţii. Cumva, el știa. Dacă nu găsea altceva, 
rămânea fabrica. În ciuda atâtor lucruri de care trebuia să se ocupe, nu se putu 
ridica. Avea corpul ţeapăn și greu, parcă turnat în plumb. 


Ce zi de rahat! Ce lună de rahat! Ce vreme de rahat să trăieşti! 


Ceva zgârie podeaua și ușa scârțâi din balamale, dând la o parte un munte de 
gunoaie. Deodată, complet trează, căută briceagul în buzunar, simțindu-se 
mai în siguranţă cu el în mână. Dacă era Kralle, ticălosul acela, atunci urma 
să aibă o surpriză neplăcută. 


În crăpătura ușii apăru o creatură cu părul negru şi chipul mototolit de somn. 
— Bună, Alex. Ai o ţigară pentru mine? 

Alex lăsă briceagul şi căzu înapoi. 

— Vicky! M-ai speriat serios. Credeam că eşti Kralle sau vreun alt ticălos. 


— Am auzit ceva și mi-am zis să arunc o privire. Nu te-am văzut aseară, cu 
ceilalți. 


Vicky se apropie de ea. Sub buclele nepieptănate, avea un chip plăcut și ochi 
mari, de parcă s-ar fi mirat mereu de ceva, chiar dacă era adormită, ca acum. 


— Nu am ajuns decât la miezul nopţii. Cine-i aici? 


— Ah, Fanny, Kotze, Felix și alţi câţiva. Nu mulţi. Majoritatea au plecat 
deja? Benny unde-i? 


Pentru o clipă, Alex rămase fără cuvinte. Presupunea că toată lumea ştia 
despre moartea lui Benny, sau cel puţin prietenii ei — dacă îi putea numi așa 
pe cei de pe Strada Roeder. Dar, desigur, Vicky nu știa. De unde să știe? Alex 
nu spusese nimănui, şi, de la moartea lui Benny, nu vorbise cu nimeni, cu 
excepția lui Kalli. Era normal ca Vicky să întrebe de el. În ultimele câteva 
luni, Alex venise aici cu el în fiecare zi. 


— Nu ştii? Chestia din KaDeWe? Benny e mort. 

— Voi eraţi? 

Vestea îi înmuie genunchii lui Vicky. Alunecă lângă Alex. 

— La naiba, zise ea, tocmai Benny, dintre toţi! Avea mereu atâta grijă! 


Lovi cu pumnul în perete, apoi încă o dată, şi începu să plângă încet, abia 
auzit. 


Alex o luă în brațe pe fata care acum tremura. Cum să o consoleze? Să spună 
că nici ei nu îi prea venea să creadă? Că polițaii îl uciseseră pe Benny ca pe 
un şobolan, un gândac, un parazit? Își dădea seama că existau destui oameni, 
nu doar polițiști, care ar fi preferat să trateze oameni ca ea, ca Benny şi Vicky 
ca pe nişte paraziți. Să îi distrugă pe micii ticăloşi care deranjau străzile 
berlineze cu cerșetoria și furturile lor, şi care comentau când un cetățean 
respectabil le spunea c-ar trebui să muncească și nu să bântuie fără scop prin 
oraș. Dacă ar fi ştiut cum era viața adevărată! Erau prea mulţi oameni în oraş 
şi prea puţine slujbe. Era suficientă mâncare, dar prea puţini bani să plătească 
pentru ea. Oamenii trebuiau să trăiască, nu? Ideea de a se prostitua, așa cum 
făceau Vicky sau altele, ocazional, îi repugna. Un om precum Kralle să poată 
face orice din trupul ei, pentru bani, o înfuria. Singurul lucru pe care i l-ar fi 
arătat unui tip ca el era cuțitul. Puteai câştiga bani şi aşa, descoperise Alex, 
gândindu-se la grăsanul de la târgul de Crăciun, ai cărui pantaloni îi tăiase, 
înainte să îl jefuiască. Nu știuse că acei bani vor reprezenta prima rezervă de 


bani pentru o viaţă pe străzi. 

Vicky se opri din plâns și îşi șterse lacrimile cu mâneca. 
— Scuze, spuse ea. Dar... îmi plăcea Benny, ştii? 

— Bineînţeles. Și mie îmi plăcea. 


— Voi eraţi în KaDeWe! Vicky făcu ochii mari. In cazul ăsta, știi că te caută 
copoii? 


— Caută un băiat. 

— Eşti şi rănită, zise Vicky, arătând spre mâna bandajată a lui Alex. 
— Un suvenir. Nimic serios. Benny m-a pansat. 

Vicky nu mai puse întrebări. Părea să recunoască fâșia din cămașa lui Benny. 
— Chiar mi-ar prinde bine una acum, spuse ea. 

— Una? 

— O ţigară. Ai? 

Alex scoase tabachera cu Manoli din jachetă. Mai rămăsese una. 
Vicky șuieră printre dinți. 

— Ca lumea, făcu ea. De unde le ai? 

— De la Benny. 

— Ah, nu știam! Vicky păru oripilată. Nu vreau, atunci. 


— Trebuie să fie fumate. Nu vreau să mă mai uit la ele. Alex întoarse invers 
cutia şi ultima ţigară Manoli căzu. Haide, o împărțim, zise ea. 


Așa cum făcea mereu cu Benny. Un sfârșit potrivit pentru ultima ţigară pe 


care o furase el. 


Vicky scoase o cutie de chibrituri și aprinse ţigara. Alex trase două fumuri şi 
i-o dădu. Cele două fete fumară în tăcere. Treptat, Alex începu să se simtă 
mai bine, mai puţin singură. Dezolarea care ameninţase că o va copleși 
dispăruse. 


— Când e îngropat? întrebă Vicky. 


Alex nu se gândise la asta. Benny era mort. Leşul lui zăcea undeva, cel mai 
probabil într-o secţie de poliţie, şi la un moment dat urma să fie îngropat. 


— De unde să ştiu când va fi îngropat? Nu prea pot intra în secția de poliție 
ca să întreb. Probabil că ei nu ştiu cum se numește. Ziarul nici măcar nu i-a 
nimerit vârsta. 

— Or să-l îngroape fără nume? 

Alex ridică din umeri. 


— N-am nicio idee. Vor afla ei cumva. De aia sunt copoi. 


— Copoii pe care-i știu eu sunt proști de bubuie. In plus, îi doare-n cot dacă 
trebuie să îngroape pe unul dintre noi fără nume sau piatră de mormânt. 


— Adică Benny nu va avea parte de un mormânt ca lumea? 

— Nu ştiu. Oricum, ar fi mai bine dacă i-ar şti numele, nu-i aşa? 
— N-ar însemna că-l... turnăm? 

— Prostii! 

Vicky păru brusc foarte sigură. 


— Cineva trebuie să le zică ălora cine e. Ca o favoare. E ultima dată când 
vom putea face ceva pentru el. 


— Nu ştiu... Nu pot... 


— Dacă-mi dai zece pfenigi pentru cabina telefonică, anunţ eu. Sun la poliţie 
şi le zic cine-i Benny. Așa va avea măcar un mormânt ca lumea, cu numele 
lui pe el. 


Alex simţi că i se adună lacrimi în ochi și trebui să se adune, ca să continue. 
— Nici măcar nu-i ştiu numele de familie, zise ea. 
Vicky o consolă. 


— Nu-ţi face griji. Aflu eu. Cred că el și Kotze au fost la același orfelinat. 

Masa de scris de pe coridor era impresionantă, mai impunătoare chiar și decât 
cea a comisarului de poliție Grzesinski. Rath o remarcase ieri, lângă lifturi, în 
drum spre camera lui Goldstein. Îşi puse lucrurile pe blatul spaţios, încrustat. 
Lângă tabacheră — de data asta venise echipat cu o duzină de Overstolz — se 
aflau două ziare, o ceaşcă de cafea, un pahar cu apă şi o scrumieră pe 
jumătate plină. 


După ziua de ieri, schimbase tactica. Weiss, căruia îi dăduse raportul de 
dimineaţă, nu era pregătit să numească alți oameni, în ciuda a tot ceea ce se 
întâmplase. Aşa că avea nevoie de un plan nou. 


Nu mai conta dacă erau sau nu văzuţi. Nu exista niciun motiv să nu se 
planteze la ușa apartamentului 301, iar masa de scris era un post de observaţie 
excelent. Aici, serviciile nu erau chiar la fel ca în lobby — scrumierele nu erau 
golite chiar la fiecare trei minute —, dar Rath reuşise să comande o cafea, 
alături de gazetele Tageblatt și Vossische Zeitung, și se simțea perfect 
mulțumit. Acum putea face cu rândul cu Grăf, nemaifiind obligat să petreacă 
toată ziua într-un singur loc. 


Ușa liftului se deschise. O doamnă elegantă, braţ la braţ cu un bărbat scund, 
privi curioasă, în trecere, spre masa de scris. Rath se uită după ea; orice 
distracţie era binevenită, mai ales una cu un posterior atât de atrăgător. 
Zgomotul cuiva care-și dregea glasul îl făcu să se întoarcă. Lângă el se afla 
detectivul hotelului, care probabil că apăruse tot din lift. 


— Bună dimineaţa, zise Rath şi se ridică. 
Grunert îi aruncă un zâmbet acru şi îi strânse mâna. 


— Discuţia noastră de ieri a fost întreruptă, zise el. V-am căutat în lobby, dar 
colegii dumneavoastră mi-au spus că sunteţi aici. 


Rath încuviinţă. 

— Are cea mai bună vizibilitate spre apartamentul 301. 

— Nu este tocmai discret. 

— Nu despre asta e vorba. Ci despre eficienţă. 

Grunert zâmbi din nou oţetit. 

— V-aş fi recunoscător dacă mi-aţi explica de ce sunteţi aici. 


— Ştiţi că orice informaţie vă ofer trebuie să rămână între noi şi să fie tratată 
cu maximă discreţie? 


Grunert încuviinţă. 


— Bun. Situaţia este simplă: Abraham Goldstein, stimabilul dumneavoastră 
oaspete, este suspectat că ar fi membru al unui cartel criminal american, şi de 
aceea a fost pus sub urmărire de către Poliţia prusacă. Nu vrem ca Berlinul să 
devină Chicago, nu? 


Rath sperase că va mai ridica moralul cu ultima remarcă, dar Grunert 
continua să arate de parcă ar fi suferit de ulcer la stomac. Poate chiar asta 
avea. 

— Şi această... suspiciune pe ce se bazează? 


— Cred că înţelegeţi că nu vă pot spune. Este confidenţial. 


— Sper că suspiciunea nu se bazează doar pe faptul că domnul Goldstein este 
de confesiune mozaică. 


— Fiţi liniștit, spuse Rath. Ordinul de a-l plasa pe domnul Goldstein sub 
supraveghere vine de la însuși comisarul adjunct Weiss. 


Grunert încuviință mulţumit. Să-l acuzi pe Bernhard Weiss de antisemitism 
era hilar. 


La Excelsior se luau în serios asemenea lucruri. Se zvonea că, odată, îl 
dăduseră afară pe Adolf Hitler din respect pentru oaspeţii evrei, care, se 
spunea, nu puteau împărți acoperișul cu un asemenea antisemit atât de 
primitiv. 


— Inspectore, noi nu obiectăm supravegherea domnului Goldstein, cu toate 
că mă îndoiesc că bănuielile vă sunt îndreptăţite. Totuși, chiar dacă pricep 
necesitatea operaţiunii, trebuie să vă solicit şi eu discreţie... 


— Desigur. 


— ...Şi altfel spus, postul dumneavoastră este cam indiscret — cel puţin pentru 
ceilalți oaspeţi ai noştri, care sigur se întreabă de ce veţi petrece o zi întreagă 
la această masă. 


— Le vom oferi o poveste. Nu intenționez să părăsesc postul de dragul 
câtorva oaspeți. 


— O poveste, spuse Grunert. Intocmai. Vi se vor aduce nişte cărți de la 
bibliotecă, şi un stilou, și hârtie. Veţi fi un scriitor care stă la hotel, 
inspirându-se din împrejurimi... 


— Scriitor? Rath părea sceptic. Cine să creadă aşa ceva? 


— Eu voi stârni zvonul în lobby, şi curând tot hotelul va şti. Contaţi pe 
bătrânul Teubner. 


— Nu știu nimic despre scris. Eu vânez criminali! 


— Atunci, scrieți romane polițiste. Se potriveşte. Noua dumneavoastră carte 
are acțiunea într-un hotel. 


Când Reinhold Gräf ieşi din lift, o oră mai târziu, însoțit de un câine negru, 
care dădea din coadă, fu uluit de teancul de cărți și de carnețel. 


— Ții evidenţa tuturor celor care ies din lift sau copiezi modelul tapetului? 


— Nu înţelegi? Sunt un scriitor celebru care își scrie cea mai recentă carte. 
Incognito, evident. 


Grăf privi peste umărul lui Rath. 

— Cred că mai degrabă copiezi tapetul. 

Singurele lucruri de pe hârtie erau oameni din linii și modele abstracte. 
— Caut inspiraţie, zise Rath. Cum a mers afară? 


— Kirie a fost fată bună și a făcut pipi, dacă la asta te referi. Goldstein n-a 
încercat să coboare pe faţadă, deși l-am văzut la geam. Nu cred că m-a 
recunoscut. Și tu? A apărut prin zonă? 


Rath clătină din cap. 


— Doar detectivul hotelului. El a avut ideea asta. Dar Goldstein e treaz. A 
lăsat camerista să intre. 


— A luat micul-dejun? 
— Doar camerista. Nu i s-a mai adus altceva în cameră. 


Ca un făcut, uşa apartamentului 301 se deschise și ieşi camerista, aruncându- 
le celor doi o privire scurtă şi dispărând pe coridor. Abia ce ea dispăruse, că 
ușile liftului se despărțiră şi apăru chelnerul cu room-service, care împinse 
căruciorul spre apartamentul 301. 


— Poate chiar a avut-o pe cameristă la micul dejun, șopti Grăf. 
Rath ridică din umeri. 


— Se distrează copios, zise şi se uită la colegul lui. N-ar trebui să stai mereu 
aici. Oamenii vor crede că eşti secretarul meu. Lasă-mi mie câinele și du-te să 
te mişti puţin. Nu scăpa din ochi intrarea în hotel. Ultimul lucru de care avem 
nevoie e să se balanseze Goldstein între balcoane. 


Gräf încuviinţă. 


— Când să te înlocuiesc? 


— Să zicem la ora unu. Oricum, trebuie să o scot pe Kirie la plimbare. 


Detectivul plecase de vreun sfert de oră când Abraham Goldstein apăru în 
cadrul uşii apartamentului 301 şi ridică atent privirea. Ezită când îl văzu pe 
Rath șezând la birou, apoi izbucni în râs. 


— Bună dimineaţa, domnule detectiv. V-aţi mutat biroul? 


— Ca să fiu aproape de dumneavoastră, spuse Rath, închizându-și carneţelul 
plin cu mâzgăleli. Aţi dormit bine? 


— Foarte bine, mulțumesc. Goldstein apăsă butonul pentru lift. Se pare că va 
fi o zi frumoasă. Mergem? Zic aşa, fiindcă presupun că mă veţi însoți. 


Rath apucă lesa. 

— Câine poliţist? făcu Goldstein, cu un semn spre Kirie. 

Uşa liftului se deschise și intrară amândoi. 

— E mai periculoasă decât pare, zise Rath. E pregătită să atace newyorkezi. 
— N-am zis că-s din Brooklyn? 

— Nu-i pasă. 


O doamnă din lift măsură tandemul din cap până-n picioare. Liftierul privi 
stoic înainte. 


— Care-s veștile despre maşina dumneavoastră? întrebă Goldstein. Aţi 
reparat-o? 


Punct lovit! Rath își înghiţi furia și tăcu. Nu-l lăsa pe ticălos să te provoace. 
— Parter, spuse liftierul și deschise uşa doamnei. 


Rath și Goldstein continuară până la subsol, unde Goldstein porni întins spre 
tunel. 


— De ce nu vă place lumina zilei? întrebă Rath. 
— Prefer lumea subterană. 


Kirie însă nu era atât de încântată, iar Rath trebui să tragă de lesa ei pentru a o 
ține sub control. Doar când începură să urce scările, înapoi spre lumină, 
căţeaua domoli pasul. 


Goldstein se îndreptă spre taxiuri. 


— Sper că nu vă supăraţi dacă nu vă invit să călătoriți cu mine, spuse el, 
făcând semn primului din rând. Ar însemna să încalc regulile. 


Rath luă al doilea taxi, iar șoferul își întrerupse lectura ziarului cam fără chef. 


— Incotro? întrebă el, în timp ce Rath convingea câinele să urce pe bancheta 
din spate. 


Kirie nu intra de bunăvoie în nicio mașină. 

— Urmăreşte taxiul ăla, zise Rath. 

— Serios? 

Şoferul privi în oglinda retrovizoare, fără să-i vină a crede. 
— Par să glumesc? 

Rath îi arătă legitimaţia. 

— Bine, bine. 


Chiar atunci, taxiul lui Goldstein se mută spre autostradă, iar şoferul lui Rath 
acceleră. Inspectorul privi într-o parte, spre trotuar, unde un hamal se chinuia 
cu câteva bagaje voluminoase. În ultima secundă, văzu o haină cu aspect 
cunoscut. La naiba! Yankeul! Goldstein nu se urcase, sau coborâse imediat! 
În orice caz, taxiul lui pornise fără pasager. 


— Stai, spuse el. 


— Mă scuzaţi? 

— Am zis să opreşti! 

— După trei metri? Credeam că trebuie să-mi urmăresc colegul! 
— L-ai urmărit. Acum opreşte! 


Păru că trecuse o jumătate de veac până ce şoferul trase pe dreapta și acceptă 
o marcă. 


— Acum trebuie să pornesc iar de la capătul șirului, se plânse el. Nu primiţi 
chitanţă! 


Rath şi Kirie se dădură jos. Nici urmă de Goldstein. Dispăruse în interiorul 
gării. 


Rath înjură şi o trase pe Kirie după el spre sala de intrare în Gara Anhalter. 
Nenumărate capete, nenumărate pălării. Privi în jur și, în cele din urmă, văzu 
o pălărie deschisă la culoare în mulțime. Răsuflă ușurat. Goldstein era la 
coadă, la ghişeu. Înainte să poată dispărea din nou, Rath se înființă lângă el. 


— Nu scap uşor de dumneavoastră, remarcă Goldstein. 

— V-am avertizat. 

Rath încerca din greu să ascundă că respira greu. 

— Nu de aceea aveţi câine? Ca să-mi ia urma, dacă vă scap? 
— Nu mi-aţi scăpat. 

— Ştiţi ceva? Începeţi să mă călcaţi pe nervi. 

— Atunci, îmi fac treaba. 


— Pot să mă gândesc la lucruri mai bune de făcut decât să tropăi prin oraş cu 
dumneavoastră pe urme. Aș prefera să stau aici. 


— Aşa să faceți. 


Goldstein plecă de la coadă şi se îndreptă spre intrare. La scurtă vreme, erau 
din nou în Askanischer Platz. Grăf, care şedea pe o bancă sub copaci, îi văzu 
şi-l privi întrebător. Rath îi făcu un semn discret cu mâna, anunţându-l că 
situația era sub control. 


— Colegul dumneavoastră? întrebă Goldstein. L-am remarcat ieri. 
— Îmi pare rău că nu v-am făcut cunoştinţă. 


Goldstein străbătu piaţa, analizând cartierul. Rath îl urmă. Muncitorii se 
apucaseră iar de treabă la Europahaus, unde ridicaseră schele gigantice la 
intrarea în clădirea multietajată. În următoarele zile, vor instala una dintre 
cele mai mari firme cu neon din oraş. Trecătorii curioşi se tot opreau să 
privească în sus, unde muncitorii se cățărau pe schele și înşurubau benzile de 
neon. Goldstein căscă şi el gura spre cer. 


— Trebuie să zic că avem construcţii mai impunătoare în Manhattan. Trebuie 
să nu ai rău de înălțime să lucrezi acolo. 


— Mie îmi convine înălțimea asta, comentă Rath, supărat pe sine. 


De ce era atât de vorbăreţ în preajma yankeului? Mai ales când omului nu 
părea să-i scape niciun detaliu. Inregistra tot ce se petrecea în jurul lui cu 
multă acuratețe și era atent până şi la cele mai triviale detalii. 


— Vertij? întrebă Goldstein, iute ca fulgerul, iar Rath nu mai spuse nimic și 
nici măcar nu se mai uită la muncitori. 


Când îl va scuti Weiss de nenorocita de misiune? Când va ajunge să 
ancheteze din nou o crimă adevărată? 


— Doriţi o cafea? întrebă Goldstein. Fac eu cinste. 
— Nu, mulțumesc. Nu pot accepta. 


Goldstein rânji. 


— Dar, dacă ar fi să beau o cafea undeva, spuse el, aţi sta cu mine. Dacă 
sunteți hotărât să vă plătiţi ceașca, n-aveţi decât. 


La scurtă vreme, se așezară în Café Europa, unde Rath își petrecuse prima 
seară cu Charly. Nu se dansa la ora aceea, dar în grădina de pe acoperiş era 
multă agitaţie. În faţa lor, pe masă se aflau două cafetiere, iar Rath se bucură 
în secret că americanul dăduse peste obiceiul iritant al germanilor de a servi o 
cafea apoasă din cană de sticlă. Ori te opăreai cu prima ceașcă, ori o beai rece 
pe a doua. De obicei, ambele. 


Goldstein lăsă cafetiera în pace. 


— Nu am nimic personal cu dumneavoastră, spuse el, după ce își turnă, dar ar 
fi mai bine pentru amândoi dacă m-aţi lăsa în legea mea. Poate că, dacă aţi fi 
făcut-o, nu era necesar să vă duceţi mașina la mecanic. 


— Ce ştiţi despre asta? 


— Doar că eu nu mi-aș lăsa mașina fără supraveghere, într-un asemenea 
cartier, mai ales dacă ar fi un model atât de frumos. Cel puţin aşa mi-a 
recomandat taximetristul. 


— Nu pot să vă las în pace, asta e treaba mea. Uneori, trebuie să facem 
sacrificii. 


— Ştiţi, sunt american. Goldstein amestecă în cafeaua încă prea fierbinte. 
Poate, ca german, nu veţi înţelege, dar pentru mine cel mai important lucru e 
libertatea. Libertatea mea. Dacă mi se ia, pot să devin foarte rău. Ca să ştiţi. 


— Mă ameninţaţi? Nu suntem în America. Nu puteţi împușca polițiști. 


— Cred că v-aţi făcut o idee greşită despre ţara noastră. Ar trebui să o 
vizitaţi. 


— Vă cunosc ţara. 


Rath era iritat. Işi tot permitea să fie provocat să comenteze despre lucruri 
care nu-l priveau pe yankeu. Scoase o ţigară Overstolz. 


— Ce marcă interesantă, făcu Goldstein. Pot? 
Rath ezită. 


— Haideţi. Doar pentru că iau ceva de la dumneavoastră nu înseamnă că e 
mită. In plus, ieri mi-aţi luat o Camel. 


— Serviţi-vă. 

Bărbaţii fumară în tăcere şi îşi băură cafeaua. 

— Tot nu pricep ce am făcut pentru a merita un asemenea tratament. 
— Nu este despre ce-aţi făcut, ci despre ce-aţi putea face. 


— Ce metode de lucru ciudate are poliția germană. Deci nu pot să fac nimic 
ca să scap? 


— Dimpotrivă. Puteţi pleca. 
— Ştiţi ce? Am o idee mai bună. Voi aştepta până ce superiorii 


dumneavoastră îşi dau seama cât de ridicolă e misiunea și vă cheamă la 
ordine. 

Alex se afla pe Strada Biisching şi analiza situația. Nu ştia precis cât era ora, 
pentru că printre celelalte lucruri ale sale din apartamentul B se afla și ceasul 
ei de mână, însă ar fi trebuit să fie în jur de 13:30. Pe geamuri ieşea miros de 
ceapă, varză şi câmaţi. Era vremea prânzului. Doar în faţa căminului pentru 
bărbaţi al Armatei Salvării se mişcau câteva siluete, care sperau să primească 
ceva de mâncare. Altfel, Strada Biisching era pustie. Aşa spera să fie și curtea 
apartamentului B. 


Din ultimii bani, Alex îi cumpărase lui Vicky o cafea, pentru ea luase un 
pachet de șase țigări Juno, şi apoi urcase în tramvaiul 66, spre Biisching 
Platz. Nu voia să piardă ocazia. Prânzul era momentul cel mai potrivit pentru 
a evita să dea nas în nas cu administratorul sau cu hoașca de Karsunke. 
Benny și cu ea mai făcuseră așa și înainte. Ajungeau seara târziu și plecau la 
prânz, pentru că era cea mai bună combinaţie să nu fie nevoiţi să răspundă la 
întrebări idioate. Ca atunci când administratorul o întrebase unde merge. Îi 
oferise răspunsul pregătit de Benny: „Merg la familia Griinberg, în spate.” 
Aveau numele de pe cutia de corespondenţă. 


Dar nu mai ţinea figura acum, când administratorul o luase în colimator, din 
cauza hoaştei Karsunke. Deci: va intra pentru ultima dată, își va lua lucrurile, 
şi apoi gata cu apartamentul B. Pe urmă, administratorul n-avea decât să 
răscolească mansarda cât poftea. 


Alex se opri vizavi și se uită spre intrarea în curte. Acolo, în spate, chiar sub 
acoperiș, se aflau lucrurile ei. Nu doar sacul de dormit, ci și gablonzurile ei, 
într-o cutie mică, de plumb. Și fotografiile lui Benny, pe care el le proteja ca 
pe o comoară. Curtea părea pustie. Nu se vedea nici ţipenie de om, şi chiar şi 
copiii care se jucaseră sub bara pentru covoare, cu câteva minute înainte, 
dispăruseră. Coada din faţa căminului Armatei Salvării se redusese deja la 
doar trei bărbaţi, iar asta-i aminti că prânzul nu dura o veșnicie. Alex inspiră 
adânc, le dori administratorului și informatorului său voluntar poftă bună, și 


traversă strada. Când ajunse la poartă, uşa casei de alături se deschise și 
cineva ieşi afară. 


O caschetă. 


Alex se uită la uniforma albastră ca la un coșmar. Apoi, recunoscu faţa. La 
naiba, ce căuta aici? KaDeWe se afla în vest, iar aici era Friedrichshain. 


Apartamentul B era compromis, înțelegea asta. Alex nu era încă sigură dacă o 
recunoscuse copoiul, dar schimbă direcţia, prefăcându-se că tocmai ce ieşea 
din curte, coti scurt şi îi întoarse spatele, încercând să traverseze strada cât de 
calm putea. Ce mama naibii căuta el acolo? Nu era nicidecum zona lui! 


— Hei, fată! Aşteaptă! 

Alex se opri, dar se răsuci doar puţin, cât să nu-i poată el vedea faţa. 
— Cine, eu? întrebă ea. 

— Tocmai ai ieşit din casa de acolo, nu? Am câteva întrebări. 


Nu putea să-l privească în față. Chiar dacă o văzuse acum trei zile, în haine 
de băiat, și tot ar fi trebuit să o recunoască! 


— Îmi pare rău, dar mă grăbesc, spuse ea și merse mai departe. Șeful meu mă 
ceartă teribil dacă întârzii. 


— Doar o clipă, domniţă! 
Alex îl auzi apropiindu-se, dar grăbi pașii, fără să se întoarcă. Nu îndrăznea 
să o rupă la fugă, şi înainte să decidă ce să facă, simţi o mână pe umăr. 


Instinctiv, degetele ei se strânseră în jurul briceagului din buzunarul hainei. 


— Vreau doar să vorbesc ceva cu tine, spuse cascheta. Nu durează mult. E 
vorba despre un băiat din vecini. De fapt, de doi băieți. 


Alex se răsuci, pentru că nu avea de ales. Dar privi în pământ, ca o fată de la 
țară. 


— Eu nu ştiu niciun băiat pe aici, zise ea. Mama nu îmi dă voie. 
Mâna lui o prinse de bărbie și îi ridică faţa. 
— Ia zi, fato, te cunosc de undeva? 


Acum, ea îi văzu faţa, mai aproape ca niciodată, și parcă intui cum îi lucrau 
rotițele în spatele frunţii. 


— Au, pantoful, făcu ea repede şi se aplecă. 


La naiba! Să o fi recunoscut? Ea l-ar fi recunoscut oriunde pe ticălos, pe 
criminal! Cu mâna stângă, îşi făcu de lucru la pantofi, iar cu dreapta deschise 
briceagul din buzunar. 


Fără milă! Porcul ăsta îl avea pe Benny pe conştiinţă! 


Îi simţi din nou mâna pe umăr și ştiu că nu mai era cale de întoarcere. Avea o 
singură șansă. Se ridică de pe vine, îl lovi cu lama oblic, peste faţă, și se 
smulse de lângă el. Copoiul ţipă tare, mai mult surprins decât de durere, își 
închipui Alex, care, pentru o milisecundă, încremeni privindu-l. Cascheta își 
dusese întâi mâinile la față, iar acum privea fără să creadă la palmele mânjite 
de sânge. 


li dăduse drumul, așa că acum trebuia să fugă! 
Dar nu putea. Il privea încremenită. 


Sângele îi curgea pe obrazul drept. O privea fără să creadă, furios, cu aceeași 
mutră pe care o văzuse Alex și la KaDeWe. 


În sfârşit, o luă la goană. Nu ştia dacă avea vreo şansă în faţa lui, dar nu 
vedea altă soluţie decât să fugă. Să fugă, să fugă, să fugă, cât de repede putea. 
Il auzi strigând, dar fugi mai departe. 


— Stai pe loc! Poliţia! 


Pupă-mă-n fund, gândi ea. Dacă vrei să mă prinzi, trebuie să fugi, sac de 
grăsime! 


El alergă după ea, dar distanţa dintre ei se mărise. Oare hotărâse să se 
oprească? Abia atunci pricepu ce striga el. 


— Poliţia! Stai pe loc sau trag! 


Doar nu vorbea serios! Credea că va pica în capcană? Fugi mai departe şi se 
feri când un glonţ tiui totuși pe stradă. Un ricoșeu răsună în aer. Copoiul 
nimerise doar stâlpul felinarului, dar trăsese! Chiar trăsese! În plină zi, în 
mijlocul orașului! Era ocazia potrivită, pentru că nu se vedea nici urmă de om 
pe stradă, toată lumea era la masa de prânz și nici măcar în faţa căminului 
Armatei Salvării nu mai era nimeni. 


Niciun martor. 


La naiba, veniți la geamuri, gândi Alex, desfaceţi-vă șervetele de la gât și 
veniţi la geamuri, la uși! Să nu mai poată trage ăsta ca în codru. Dar evident 
că nu ieși nimeni, și nici nu avea să iasă, mai ales acum, după împușcături. 
În oraşul ăsta n-aveai experienţe plăcute cu poliţai care trag. 


Alex alergă în zigzag spre zgomotul traficului de pe Strada Landsberger. 
Traversând Strada Barnim, se uită repede în jur. Copoiul se oprise, poate la 
vreo sută de metri în spatele ei, și mai trase o dată. Alex sări într-o parte, 
chiar când lovi și glonţul. Crezu că-l aude şuierând, dar poate că nu era decât 
vântul. Se rostogoli într-o parte și, o clipă mai târziu, se ridică iar în picioare. 
Mâna rănită o durea; probabil căzuse pe ea, dar n-avea de ales. 


Chiar a vrut s-o împuște ca pe un iepure! 


În sfârșit, ajunse la Biisching Platz, unde erau din nou mulţi oameni. Se vâri 
printre trecători, trecu Strada Landsberger, evitând pe cât posibil mașinile. Un 
bărbat cu papion la gât, pe care aproape că-l răsturnase pe celălalt trotuar, 
clătină din cap și făcu un comentariu stupid despre lipsa educaţiei în trafic din 
şcolile de azi. 


Alergă pe Strada Landsberger, spre Alexanderplatz, şi își auzi urmăritorul 
fugind iar. De data asta, folosea cu totul alt text: 


— Opriţi-o pe fata aceea! 


Alex se uită în jur. Îl văzu în uniforma lui albastră, cu faţa însângerată, dar 
părând să își ţină furia sub control. Aici nu mai îndrăznea să tragă. Lumea se 
uita la el, dar nu se întâmpla nimic. Nimeni nu reacţionă la strigătele lui. 
Bărbatul cu papion, care clătinase iar din cap, pretinse că nu văzuse nicio 
fată, cu atât mai puţin una care fugea, și privi insistent în altă direcţie. 


Alex alergă mai departe pe stradă, tot mai departe. Polițistul în uniforma 
albastră era de cealaltă parte. Trebuia să se descurce în trafic. Incă nu i-ai 
scăpat, aşa că fugi mai departe! 


Simţea că o lasă puterile. Ignoră junghiurile dintr-o parte, se răsuci iar, din 
fugă, şi îl văzu traversând. Îşi pusese arma la loc în buzunar. 


La naiba, cum să scape de el? După nenumărate fațade de case, văzu iar o 
stradă transversală şi o luă la stânga. Aici nu-l mai vedea. Acum, încotro? 
Abia mai răsufla, dar fugi mai departe şi nu văzu nicio curte deschisă, nicio 
ușă de casă. Pe plăcuţă scria Mica stradă Frankfurter, și la celălalt capăt se 
vedea traficul de pe Strada Frankfurter. Încă o bucăţică şi ajungea la 
următorul colț de stradă. Acolo, privi iar în jur. Copoiul nu se vedea, iar Alex 
coti din nou, de data asta spre dreapta. Strada Elisabeth — nici aici nu văzu 
nicio ascunzătoare. Important era că nu-l vedea nicăieri pe ticălos. 


— Nu te grăbi așa, fato, că prinzi autobuzul, zise cineva. 


Ajunse pe Strada Frankfurter. Pe cealaltă parte recunoscu semnul albastru cu 
un „U” mare şi alb, care-i încălzi sufletul. 


Staţia! Poate că era salvarea ei! Mai întâi, sub pământ, și apoi mai vedea ce şi 
cum. 


Din păcate, intrările se aflau pe partea cealaltă, iar Alex trebuia să traverseze. 
De data asta, merse civilizat, calm, ca să nu atragă atenţia, și încet, încet 
respiraţia i se mai linişti. Doar junghiurile din coaste nu o părăsiră. Se 
întoarse precaută, de parcă ar fi vrut să verifice traficul. Nici urmă de 
caschetă. Să-l fi pierdut? Când ajunse, în sfârșit, la scările care duceau spre 
lumea subterană, aruncă o ultimă privire pe Strada Frankfurter și îl văzu. Cam 
la o sută de metri spre est se apropia un bărbat în uniformă albastră, cercetând 
din priviri în jur. 


Alex se făcu mică şi se împletici pe scări în jos, fără să ridice privirea. Oare o 
văzuse sau nu? Scara ducea spre un demisol. Liniile se aflau la un nivel mai 
jos. Acum coborâse și nu se mai putea întoarce. Era posibil ca el să o fi văzut. 
Nu mai avea timp, așa că trebuia să se folosească de avans. Alex se grăbi să 
coboare următoarea scară, spre peron. Literele de pe zidul rozaliu spuneau 
Strada Schilling. 


Aici erau mulţi călători, dar nimeni nu îi dădu atenţie. Alex se opri o clipă, 
apoi continuă, cât mai discret posibil, de-a lungul liniei. Mai jos era încă o 
scară, cealaltă ieşire, și tocmai acolo-l văzuse, la suprafaţă. Dacă el coborâse 
pe la intrarea estică, i-ar fi căzut direct în braţe. La naiba! Alex se întoarse și 
îşi reluă traseul de-a lungul liniei, înapoi. Se simţea prinsă în capcană. Ce 
prostie din partea ei să coboare aici! 


Un zgomot ciudat, grav răsună din tunelul vestic. Alex mai făcu niște paşi, 
până ce ajunse aproape de capătul liniei, și se întoarse. Pe scările dinspre est 
nu cobora nimeni, dar în spatele ei șuiera U-Bahn-ul. Acesta încetini şi chiar 
lângă Alex se deschise uşa unui vagon pentru fumători, ca o invitaţie. Câţiva 
oameni coborâră, câţiva urcară, iar uşa rămase deschisă. Nu văzu nicio 
uniformă albastră pe scări, aşa că se urcă în ceața de nicotină a vagonului, 
populat doar de bărbaţi, dintre care cel puţin jumătate luaseră plăcuţa 
Fumători ca pe o obligaţie. 


Cât aşteptă anunţul privind închiderea ușilor, Alex se uită iar afară. Linia 
descria o curbă largă, aşa că vedea bine celălalt capăt. De acolo, pe scară 
apărură nişte cizme greoaie, iar poliţaiul coborî pe peron în clipa în care se 
auzi „Feriţi linia”. 


Ochii de sub caschetă cercetară peronul, iar Alex gândi doar „Pleacă, pleacă, 
pleacă!”. 


Dar trenul nu pleca. Poliţaiul privi și ţâșni. In ultima clipă, se aruncă în Bahn. 
Cumva, reușise să redeschidă o ușă. 


La naiba! 


Nu scăpase încă de urmăritorul ei. Măcar el se afla în primul vagon, în faţă, 
aşa că n-ar fi putut-o prinde în tren, ci numai într-o staţie. Și tocmai acolo 


trebuia să scape de el. Era singura ei şansă de a-l înfrânge pe acest copoi 
idiot, pe acest criminal, pe acest porc, pe acest nenorocit de ticălos! Simţi 
cum creştea furia înăuntrul ei, o furie copleșitoare, care o făcu să lovească 
barele de oţel din tren. Era întuneric dincolo de geamuri, căci trenul se 
afundase în bezna tunelului. Alex avea senzaţia că toţi cei din vagon o 
priveau dușmănos. Se adună, își stăpâni furia și se pregăti de următoarea 
oprire. 


Strausberger Platz. Acum sau niciodată. Trenul se opri şi ușile se deschiseră. 
Numeroși călători voiau să coboare aici. Alex ieși pe peron, alături de 
fumători, însă rămase lângă ușă, lăsându-i pe cei care urcau să treacă pe 
lângă ea. Privi în faţă, spre capătul trenului. 


La naiba! Copoiul coborâse şi el. Dacă s-ar fi gândit! Și o văzuse. Incepu să 
alerge, dând alarma: 


— Opriţi-o pe fata aceea, strigă el, arătând spre Alex. E o hoaţă! 


Cei mai mulți trecători se prefăcură că nu aud. Doar un bărbat gras, cu 
bărbiţă, hotărî să se amestece. Se apropie de Alex. 


— Stai cuminte, fato, zise el, că mie nu-mi scapi. 

— Nu mă atinge, sac de grăsime! şuieră Alex, iar el rânji. 
— Na, ca să vezi. Ce puşlama mai ești şi tu. Şi cu gheare. 
„Feriţi linia”, auzi Alex vocea din difuzoarele stației. 


Grasul îşi întinse degetele ca niște cârnaţi și îi blocă trecerea spre ieşire; de la 
celălalt capăt al peronului se apropia cascheta. Alex trebuia să acţioneze. Şi 
știa cum. 


— Nu ai auzit? Fereşte-te! spuse ea, și îl lovi pe gras între picioare. 
In plin! Sacul de grăsime se chirci, se făcu violet la față și căzu în fund. 


Răsună semnalul de plecare, și cineva vru să închidă ușa, însă Alex o blocă 
rapid cu piciorul drept, îşi strecură corpul prin uşa care glisa, şi urcă. Abia ce 


reușise să intre în vagon, că ușa se şi închise în urma ei, iar trenul se puse în 
mișcare. De data asta, copoiul n-ar fi putut să urce şi el înapoi. Reuşise! 


Călătorii din jurul ei fumau și se prefăceau că nu se petrecuse nimic în faţa 
uşii; totuși Alex se îndreptă spre un colț al vagonului, unde spera că nimeni 
nu văzuse confruntarea. Simţi o uşurare fără margini că scăpase de copoi și, 
în același timp, o furie fără margini. Ticălosul ar fi putut să o împuște — să o 
împuște cu adevărat! 


Cel puţin trenul circula în direcţia est. Putea coborî pe Strada Petersburger și 
apoi se putea duce înapoi la apartamentul A. Poate că acolo erau Vicky sau 
Kotze. Trebuia să ştie că-i mai rămăseseră câţiva prieteni în acest oraș. 


Când i se adresă controlorul, un om prietenos, cu barbişon alb, ea reacționă 
ridicând din umeri. Era atât de adâncită în gânduri, încât nu pricepuse ce voia 
de la ea. 


Până când el îi repetă: 


— Biletul, vă rog! 

Funcţionase. Le scăpase. Pentru o clipă, crezuse că era din nou urmărit, dar 
apoi bărbatul care ieşise dintr-o cabină telefonică de pe Strada Koch și îl 
urmărise până la U-Bahn rămăsese pe peron şi nu urcase. Tot drumul studiase 
fețele celorlalţi, ca să se asigure că printre călători nu se afla niciun poliţist. 
Urcând scările înspre Poarta Schönhauser și, ieşind la lumina zilei, fu în 
sfârşit sigur că nu îl urmărea nimeni. Închise ochii şi inspiră adânc, de parcă 
ar fi simţit briza mării, doar că nu era decât mirosul obişnuit de oraș, de flori 
de tei, benzină şi asfalt proaspăt turnat. Cât îi plăcea! În sfârşit, se putea 
mișca iar în voie! Niciun detectiv încăpățânat nu îi mai sufla în ceafă. 
Rămăsese la hotel, în faţa lifturilor, şi credea că Abraham Goldstein își 
petrece ziua citind ziarele și pierzând vremea în apartamentul său. Nu-i puteai 
pierde altfel pe poliţaii ăștia, decât făcându-i să creadă că au totul sub control. 


Goldstein aruncă o privire la bileţel. Strada Grenadier trebuia să se afle 
undeva prin apropiere, dacă pricepuse corect. Privi în jur, pe o porţiune 
blocată de stradă văzu lucrători turnând asfalt aburind, văzu băieţi cu ziare în 
fața unei crâșme pe colț, prezentându-şi marfa și strigând titlurile, văzu o 
căruţă trasă de cai apărând de după colţ, și pe platforma ei niște legume, sub o 
prelată gri murdar. Traversă strada și îi urmă calea. Probabil, era direcția 
corectă. Când citi semnul stradal, ştiu că avusese dreptate. 


Strada era animată, cam dărăpănată, cu fațade de un maro murdar, parţial 
decojit, și rufe puse la uscat la unele dintre ferestre. Aproape peste tot, chiar 
şi în ganguri, se vindea marfă; vânzătorii stăteau în poartă, iar unii vindeau 
direct de pe platformele căruţelor, în stradă. Peste tot recunoscu litere ebraice 
şi steaua lui David, pe firmele prăvăliilor şi chiar pictate pe vitrine. Nu mai 
văzuse atât de multe magazine evreieşti laolaltă decât în Lower East Side — 
nici măcar în Williamsburg. Și atât de mulţi purtători de caftan! Era surprins 
şi nu se așteptase; când îi povestise despre magazin și îi scrisese adresa, ea nu 
îi spusese de toate acestea. Nu îşi dădea seama ce sentiment trăia. Dispreţ? 
Sau scârbă? Știa doar că nu voia să aibă nicio legătură cu bărbaţii ăștia 


îmbrăcaţi în „uniformele” lor negre, nici cu tinerii și cu perciunii lor negri, 
nici cu bătrânii cu bărbi albe. Nu voia să ştie despre ei și despre lumea lor, 
care, pentru el, reprezenta toate lucrurile de care fugise. Strâmta locuinţă cu 
două camere, mama bolnavă, tatăl care se ruga și se plângea mereu — 
detestase totul și îl blestemase. Abe, îi spusese Moe odată, tu eşti un 
nenorocit de antisemit, un antisemit evreu, şi apoi râsese cu glasul lui 
grunjos. Fireşte că nu era așa, niciuna dintre cele două afirmaţii nu era 
adevărată. Nu era antisemit, fireşte că nu, și nici nu ieşise din el un evreu 
adevărat. În orice caz, nu unul cum şi-ar fi dorit tatăl său. 


La scurtă vreme după Bar Miţva începuseră: gânduri și îndoieli, într-un 
moment în care ar fi trebuit să simtă că aparţine, dar el simţea că se îndepărta 
tot mai mult de Dumnezeul tatălui său și de lumea sa. Ori poate să fi fost de 
vină boala mamei sale? Să-l fi împins ea spre Moe? Sau numai moartea ei? 
Nu mai ştia sigur. Ştia doar că tot ce ţinea de lumea tatălui său începuse să îi 
repugne; aceşti îndreptățiţi severi, de care se înconjura mereu Nathan 
Goldstein, mai ales după ce îi murise soția. Bătrânul şi vaietele sale, pe care 
le numea rugăciuni, însă nu erau altceva decât plâns de milă — Abe nu le mai 
putuse îndura, pleca tot mai des de acasă și, într-o zi, când avea 14 ani, nu se 
mai întorsese. Era mai bine așa, decât să fie trimis la mătușa Esther, care nici 
măcar nu era mătușa lui, sau într-un orfelinat, pentru că exact asta punea la 
cale bătrânul după ce observase că fiul lui nu îl mai asculta. 


Pe atunci, Abraham Goldstein nu știa prea multe despre viaţă, însă ştia precis 
că nu voia să fie ca tatăl său. 


Voia să fie american, nu un evreu care-și plânge zilnic soarta și îi împuie 
urechile lui Yahve, care nu ştie nimic şi nu vrea să ştie nimic altceva decât 
Mişna şi Gemara, care nici măcar nu vorbeşte engleza corect şi se teme de 
orice american, de parcă orice goi!” ar fi fost cazac rus care-i vrea moartea, 
fără să vadă cât de caraghios este așa ceva tocmai în mijlocul orașului 
Williamsburg. Nu, Abraham Goldstein, pe care-l numeau „Abe” toţi cei din 
cartier, spre iritarea tatălui său, hotărâse să nu se mai teamă. Să nu îi fie 
teamă de goi, de evrei și nici de Dumnezeu. 


Cu băieţii lui Moe Grasu” se simţise bine de la bun început, încă înainte ca 
tatăl său care se jelea şi locuinţa strâmtă și mică să rămână în urmă. Băieţii lui 
Moe aveau să-i fie familia pe care nu o avusese niciodată, americană până-n 


măduva oaselor, chiar dacă toţi erau evrei. Evrei americani, care nu se 
jeluiau, care nu-și plângeau soarta, ci care se adaptau când nu mergeau 
lucrurile așa cum își doreau. Lumea asta nu avea nicio legătură cu lumea 
tatălui său. Chiar dacă băteau aceleași străzi şi locuiau în același 
Williamsburg, sub același cer cenușiu, american, trăiau în lumi diferite. Atât 
de diferite, încât nici măcar nu s-au mai întâlnit vreodată, deşi Nathan 
Goldstein străbătea zilnic podul Williamsburg, pe jos, spre locul de muncă, 
fabrica de textile Greenbergs din Lower East Side. Zilnic bătea drumul acela, 
dus-întors, prea zgârcit sau prea sărac ca să circule cu Jamaica Line!8. Abe și- 
a revăzut tatăl doar în ziua în care rămăşiţele pământești ale lui Nathan 
Goldstein au fost depuse spre odihna veşnică în cimitirul Linden Hill. Abe 
era atât de beat, încât abia își putea aduce aminte de ziua aceea; doar de 
purtătorii de caftane negre, cu bărbi lungi, prieteni de-ai tatălui său, care 
ajunseseră deja la Kadiş când fiul fără barbă şi foarte beat al răposatului 
picase în toiul ceremoniei. Pentru că Abraham Goldstein nu s-ar fi putut ruga 
împreună cu ei și cu greu s-ar fi ridicat de pe jos, oamenii în negru îl urcaseră 
pe ascuns într-un taxi și îl trimiseseră de acolo. 


Fusese ultima dată când avusese de-a face cu pălăriile negre. Şi iată că tocmai 
în Berlin se regăsea printre ei. 


Bărbatul în al cărui magazin de la subsol cobori nu arăta a evreu — în orice 
caz, nu purta pălărie neagră. Era muncitor și purta un şorţ gri. Lucra la o 
unealtă încă nedefinită. Era un bărbat scund și subțire, cu o jumătate de chelie 
şi un şomoiog de bucle dese în jurul peticului golaș. Bărbatul îl privi peste 
ochelarii cu ramă de sârmă când intră în magazin, de fapt, un atelier. Nu 
spuse nimic, nici măcar „Bună ziua” sau „Ce doriţi?”, ci doar îl privi scurt şi 
apoi se apucă din nou de treabă. 


Richard Eisenschmidt, Unelte, așa scria la intrare, pe o firmă simplă de 
lemn, iar Goldstein bănui că bărbatul zgârcit la vorbă era şi proprietarul de 
drept!9. Tăcu și el, la fel ca omuleţul din fața lui. Păși încet în spaţiul 
întunecos și se uită la lucrurile de pe rafturi, piese de metal printre care 
recunoscu diverse burghie și capete de freză, dar rostul lor îi era străin. 
Meșterul îl urmări cu privirea, cu toate că părea că s-ar concentra numai 
asupra uneltei la care lucra. Doar când umbra lungă a clientului căzu direct 
pe masa rotativă, ridică iar privirea. Goldstein se uită în ochii lui. 


— Mi-aţi fost recomandat, zise el. 

Acum, comandantul şedea din nou în faţa lui. La fel ca ieri, uniforma 
locotenentului de poliție Sebastian 'Tornow era perfect călcată. La fel ca ieri, 
şedeau în camera B de interogatoriu, și tot la fel ca ieri Lange ceruse două 
cești de cafea, pentru a destinde atmosfera. Dar, în rest, totul era diferit. 
Ofiţerul de poliţie nu îşi ascundea proasta dispoziţie sau nerăbdarea. Nu şedea 
nicio secundă pe scaun, liniștit, ci se foia de colo colo şi arunca priviri spre 
ceas. Nerăbdarea sa o molipsise şi pe stenografă, care aştepta, cu creionul 
pregătit, primele cuvinte importante. 


Lange ştia că nu-și făcea defel prieteni în poliție dacă mergea mai departe cu 
interogatoriile şi nu înainta dosarul Procuraturii, aşa cum așteptau toţi, după o 
zi sau două, dar Gennat îi încredinţase misiunea aceea și el voia să o 
îndeplinească la fel de temeinic ca pe oricare alta. Mai parcurse o dată 
notițele luate în dimineaţa aceea, după discuţia avută cu detectivul. 


— Aduci o acuzaţie foarte gravă, îi spusese Buddha Gennat. Inspectorul-șef 
Kuschke este de multă vreme în serviciul Poliţiei prusace. Înainte să-l acuzi 
de orice, este imperativ să elimini toate celelalte posibilități. Ai susţinerea 
mea, dar te rog să procedezi cu mare atenţie. 


Lange închise dosarul cu un pocnet și îşi aprinse o Muratti. Uneori, asta-l 
ajuta să îşi calmeze nervii. 


— Ieri nu aţi fumat, domnule detectiv, spuse Tornow. Vă puteţi abţine și azi? 
Mă deranjează fumul. 


— Detectiv asistent, îl corectă Lange, înroşindu-se. Dacă insistaţi, spuse el şi 
stinse ţigara, fără să mai tragă niciun fum. 


Stenografa, în mod evident nefumătoare și ea, îl privi recunoscătoare pe 
ofițerul în uniformă. 


— Ce aşteptăm? întrebă Tornow. 


— Pe ofițerul prezent la momentul decesului. Am solicitat să-l informaţi că 
prezenţa sa... 


— Nu veţi putea discuta cu inspectorul-șef Kuschke decât de mâine încolo. 
Este implicat într-o misiune. 


— Şi de ce-mi spuneţi asta abia acum? 
— Pentru că nu aţi întrebat înainte. 


Lange își drese glasul. Deşi avea câțiva ani în plus, omul era cu câteva grade 
peste el. 


— Unde, dacă pot să întreb? 


— Pe stradă. Acolo unde oamenii ca mine își riscă viaţa în fiecare zi, astfel 
încât voi, ăștia care împing hârtii la CID, să puteţi sta liniștiți pe fundurile 
voastre grase. 


Stenografa se înroși și tuși, stânjenită. Christel Temme, care participa de 
obicei la interogatoriile lui Lange, ar fi notat ultima frază cu stoicism, fără să 
clipească, dar înlocuitoarea ei temporară, Hilda Steffens, era prea ocupată să 
asculte. Acum, se gândea dacă ar trebui să noteze cuvântul funduri. 


Tornow părea să se distreze bine. La naiba, gândi Lange. N-arăţi deloc a 
persoană care își riscă viaţa pentru cineva. 


— Puteţi să ne scutiți de remarcile nepoliticoase, domnule locotenent, spuse 
el, dându-și seama că tonul lui era mai abraziv decât intenţionase. Un ofiţer 
de poliţie ar trebui să rămână obiectiv. 


Cuvintele lui avură efectul scontat. Tornow cedă. 


— Vă rog să-mi scuzaţi dispoziţia, spuse el, dar veţi înțelege și că am lucruri 
mai importante de făcut decât să apar în faţa dumneavoastră zi de zi. 
Credeam că ieri mi-aţi adresat deja toate întrebările. Așa că haideţi să fim 
eficienţi. 


— Asta va depinde numai de dumneavoastră. 
— Şi de dumneavoastră. Dacă nu puneţi întrebări, nu vă pot oferi răspunsuri. 


Lange ignoră această nouă aluzie şi îi aruncă o privire lui Steffens, parcă 
pentru a spune: „Acum puteţi începe.” 


— În operaţiunea din KaDeWe... zise el, şi ascultă creionul care zgâria 
hârtia..., există câteva... discrepanțe. 


Tornow nu spuse nimic, ci aşteptă o întrebare clară. 


— Ce poliţişti, continuă Lange, erau la etajul al patrulea, în momentul 
incidentului fatal? 


— M-aţi întrebat asta și ieri. 
— Este foarte important. Vă rog să răspundeți. 


— Aşa cum am zis și ieri, am postat câte doi ofiţeri la fiecare etaj, după ce 
intrușii au căutat să se adăpostească în lift. Sergenţii Kuschke și Hansen se 
aflau la etajul patru. 


— Unde, mai exact? 


— Hansen monitoriza lifturile şi casa scării. Kuschke patrula la etaj. A 
descoperit unul dintre intruși afară, lângă balustradă. Băiatul a făcut o 
încercare îndrăzneață de a scăpa, coborând pe faţadă, și a căzut letal. Sfârşit. 


— Nu mi-aţi răspuns la întrebare. Unde era Kuschke când a căzut băiatul? 
— Va trebui să-l întrebaţi personal. 


— Voi face asta, dar dumneavoastră vă ocupați de misiune și aţi scris 
raportul, așa că aş dori să aud ce aveţi de zis. 


— Kuschke era afară, pe balcon, când a căzut băiatul. Ştiţi deja asta. A 
încercat să-l ajute, dar... A ajuns prea târziu. 


— Cum l-aţi caracteriza pe sergentul-major Kuschke? Ca ofițer şi ca om? 


— Pentru mine, cele două categorii sunt inseparabile, zise 'Tornow. Sergentul 
Kuschke este un ofițer cu experiență. Un bărbat care-și păstrează cumpătul 
chiar şi când lucrurile se precipită. 


— Aţi spune că e tare din fire? 

— Dumneavoastră ce credeţi? Kuschke are curaj. Are vână, dacă vreți. 
Hilda Steffens îşi înăbuși un chicotit. 

— Nu e genul care să dispară când lucrurile se complică? 

— Deloc. 

— Şi cealaltă situaţie? 

— Adică? 

— Atunci când înfrunţi un pericol, există două posibilități: lupţi sau fugi. 
— Nu ştiu unde bateți. 


— Sergentul-major Kuschke are tendinţa de a-și pierde cumpătul și — cum să 
mă exprim? — de a se comporta inutil de violent? 


— Nici pe departe. Kuschke este unul dintre cei mai cumpătaţi membri ai 
echipei mele. 


Lange deschise un dosar. 


— Atunci, nu știți nimic despre... începu el să citească. Ah, văd c-a fost cu 
mult înainte. 


— Ce anume? 


— Nu contează. Inapoi la cazul nostru. 


Lange închise dosarul cu pocnet. 
— A fost cineva martor la căderea băiatului, în afară de sergentul-major? 
Dacă Tornow era tulburat de tactica lui Lange, nu arătă niciun semn. 


— Am spus deja și asta, zise el. Nimeni din echipa mea n-a asistat la cădere. 
Se aplică şi pietonilor de pe Strada Passauer, care au fost interogați. 


— Şi celălalt intrus? 
— Mă scuzaţi? 


— Câţiva ofiţeri au declarat că băiatul celălalt era pe vine, lângă cadavrul 
prietenului său, înainte să o ia la goană. Poate că a văzut ceva. 


— Poate, însă mai întâi trebuie să-l găsiți. 
Lange încuviinţă. 


— Revenind la balcon, aţi spus că sergentul-major Kuschke a trecut peste 
balustradă, dorind să-l ajute pe băiat. A refuzat ajutorul? 


— Nu înţeleg. 
— Băiatul ar fi putut încerca să-l evite? Poate chiar l-a lovit? 
Tornow tăcu o clipă. Semn bun. 


— Nu, din câte ştiu. Dar va trebui să-l întrebaţi direct. Nu sunt chiar sigur 
cum e posibil să loveşti pe cineva când atârni în gol. Ce v-a făcut să credeţi 
asta? 


Lange pretinse că nota ceva în dosar. De fapt, mâzgălea sub una dintre 
declaraţiile din ziua anterioară, dar zgomotul creionului își făcu efectul. 
Dintr-odată, locotenentul nu mai păru atât de sigur de spusele sale. 


Era normal ca un superior să îşi susțină oamenii când se întâmpla ceva rău — 
şi, fără îndoială, acolo sus se întâmplase ceva care nu se potrivea cu 


declaraţiile ofițerilor; poate chiar o crimă. Tornow știa sau măcar bănuia? 
Incerca să își acopere un om, pe indispensabilul sergent-major Kuschke? 
Important era că Lange îl tulburase pe om, iar, deocamdată, asta era suficient. 


Puse creionul deoparte și se ridică. 

— Asta a fost, zise. 

— Atât? Ăsta a fost motivul pentru care m-aţi chemat aici? 
— Aţi solicitat să fim eficienți. 

Lange îi întinse mâna. 


— Vă rog să îl anunţaţi pe sergentul-major Kuschke să vină să mă vadă 
mâine-dimineaţă la 11. 


Tornow îl privi în ochi, de parcă i-ar fi putut citi gândurile, și încuviinţă. 
— Desigur. Mâine la 11. 

De îndată ce omul ieşi, Lange își reaprinse ţigara. 

— Să dactilografiez declarația? întrebă stenografa, ridicându-se. 


— Nu neapărat, domnişoară Steffens. Fără îndoială aţi auzit că avem deja 
declaraţiile la dosar. Aruncaţi-vă notițele și vă puteți considera ziua încheiată. 
E o zi minunată! 


Hilda Steffens îl privi de parcă nu era întreg la minte, apoi îşi strânse lucrurile 
şi plecă. Lange trase adânc din ţigară şi se lăsă pe spate. Poate că-și imagina 
lucruri, sau citea prea mult în comportamentul comandantului operaţiunii, 
însă era sigur că locotenentul Tornow bănuia că, pe tura lui, se întâmplase 
ceva ce nu ar fi trebuit să se întâmple. Tornow era pe cale să-și înceapă 
cariera la CID, aşa că ar fi fost o situaţie nefericită să aibă o pată neagră la 
dosar, care să-i compromită viitorul. Lange trebuia doar să-l convingă pe 
locotenent că orice cooperare ar fi fost mult mai benefică pentru cariera sa 
decât o amânare. Odată ce-l avea de partea lui, Kuschke îi va fi servit ca pe 
tavă. 

Când scăpă din întuneric și reveni pe Strada Grenadier, Abraham Goldstein 
era cu o jumătate de kilogram mai greu şi se simţea ca o altă persoană. 
Degetele lui căutară metalul rece în buzunarul hainei, se jucară cu greutatea, 
apucară mânerul cu nervuri. I se potrivea în mână. Deși nu putuse testa arma 
în atelier, era sigur că alesese bine. 


Era un Remington 51: mic, uşor de folosit, eficient. Nu se gândise că va putea 
face rost de unul în ţara asta, atât de departe de casă. Meşterul taciturn îl 
privise scurt când Abe îi ceruse o armă de foc, apoi își continuase munca, 
înainte să se îndrepte spre un dulăpior dintr-un colț întunecos al atelierului. 
Din el scosese trei pistoale, un model german, unul belgian și Remington-ul. 
Chiar de-ar fi fost celelalte pistoale în stare mai bună — modelul belgian era 
ruginit, iar cel german avea butoiul ușor deformat —, tot ar fi ales așa. 
Remington-ul 51 părea făcut pentru el, iar preţul fusese bun. Meşterul nu-i 
putuse da cine știe ce muniţie, dar era suficientă pentru scopurile lui. Nu 
plănuia să tragă la ţintă. 


Incă-și amintea cum se simţise prima dată când trăsese cu o armă, pe la 12-13 
ani. Fusese sub Podul Williamsburg, chiar înainte de Bar Miţva, într-o vreme 
când era nerăbdător să se dezbare de Dumnezeul părinţilor săi. 


Îşi aminti greutatea pistolului în mâna sa. Era un Browning-Colt, aproape de 
două ori mai greu decât Remington-ul. Băieţii lui Moe se ridicaseră şi îl 
priveau, așteptând. I-au explicat cum să respire, cum să ţintească peste brațul 
întins, dar senzaţia armei în mână depășise orice altă senzaţie. Browning- 
Coltul îi dăduse mai multă putere și forță decât avea dreptul să posede un 
slăbănog de 12 ani. I se potrivea perfect în palmă şi-l făcea să se simtă mare 
şi puternic, unul dintre ei. Trăgaciul era atât de ușor; trebuia doar să-și retragă 
uşor vârfurile degetelor, până când prinse punctul potrivit. Trenul se apropia 
de pod şi, chiar când bubuise deasupra lui, Abe strânsese. Ştia cât de tare 
răsuna o împușşcătură, dar tot fusese surprins de cât de puternic îi bubuise în 


urechi, și mai surprins de reculul care aproape că-i smulsese mâna. Râsetele 
celorlalți înecaseră tunetul de fier al Jamaica Line. Nici măcar nu nimerise 
mașina, un Ford ruginit pe care cineva îl lăsase sub pod şi pe portiera căruia 
desenaseră ţinta. Se spunea că unul dintre oamenii lui O'Flannagan fusese 
împușcat în el, dar era atât de găurit de gloanţe de la exerciţiile de tragere, că 
nu se mai putea ști. 


Trenul nu trecuse încă podul și râsetele încă-i răsunau în urechi când Abe 
țintise iar. De data asta, fusese pregătit pentru recul — de data asta, era pregătit 
de orice. Impunându-și voinţa asupra pistolului greu, îl subjugă dorințelor 
sale. Apoi, calm, ţintise, simțind că devine una cu pistolul. Era ca o extensie a 
braţului său, și trase iar și iar. De două ori lovi interiorul circular trasat şi o 
dată exteriorul. Fiecare glonţ își atinsese ţinta. 


Nimeni nu mai râdea acum. Doar îl priveau uluiţi. Mai târziu, îl lăsaseră să 
împuște șobolani pe malul East River — primele sale ţinte vii. Nori roșii de 
sânge împroşcau peste tot, acompaniaţi de ovaţii. Nu pricepuse niciodată 
bucuria lor când vedeau creaturi suferind. Când fusese vorba să ucidă prima 
dată o persoană, îl surprinsese propriul său sânge rece. Greşise o livrare (mai 
târziu, avea să creadă că ei aranjaseră să fie așa, ca să pară un eşec), iar Moe 
îi oferise şansa de a se revanșa, ucigând un om distrus, pe care-l scoseseră 
dintr-un portbagaj și-l aruncaseră pe asfalt în miez de noapte. Moe îl privise 
pe Abe și, fără să spună nimic, îi puse un Remington în mână. Abe văzuse 
silueta încătușată din faţa lui, chipul distrus, și ştiuse că omul va muri, oricum 
ar da-o. Mai știuse și că avea să câştige respectul întregii găști dacă se ocupa 
de prostul ăla sclifosit, cât mai nonșalant posibil. 


Trăsese atât de repede, că până şi Moe fusese uimit. O singură împușcătură în 
ceafă. Apoi îi înapoiase Remington-ul şefului. Moe rânjise atunci, apoi 
începuse să râdă în hohote. „Eşti un ticălos chipeș”, spusese el, şi de atunci 
aşa-i rămăsese porecla. Avea doar 16 ani. 


Atunci îşi dăduse seama, surprins, că nu se temea de moarte — nici de a lui şi 
nici de a altora. De îndată ce acceptai moartea, pur și simplu își pierdea 
teroarea. Poate că asta-l îndepărtase de religia strămoșilor. Dacă nu-ţi era 
teamă de moarte, cum te puteai teme de Dumnezeu? 


Și oricum, ce era moartea? Te putea surprinde oricând: infarct, accident de 


mașină, glonţ. Dacă voiai să trăieşti, trebuiai să accepti, și Abe pricepuse că 
moartea era o condiţie necesară a vieţii. „Faptul că trăim este o întâmplare”, îl 
auzise pe Moe spunând, „și singura certitudine este moartea”. Și avea 
dreptate. Cei mai mulţi oameni vedeau lucrurile pe dos. Priveau existenţele 
lor nefericite drept menite, și moartea ca pe o întâmplare, și aici greșeau. 


Ascensiunea din ultimii ani a lui Moe Grasu” se datorase şi mâinii sigure şi 
discreţiei lui Abe Goldstein. Dacă devenea inevitabil ca cineva să moară, Abe 
Chipeşu” era persoana pe care te bazai. Goldstein nu cunoștea niciodată 
oamenii de pe listă. De obicei, se întâmpla în Manhattan, rar, în Brooklyn; 
niciodată, în Williamsburg. Nu știa niciodată de ce trebuiau să moară, doar că 
era necesar. Se ocupa de lucruri cu scrupulozitate, repede şi fără emoție, 
folosind câte un alt Remington 51 pentru fiecare contract, şi scăpând de el de 
îndată ce termina treaba. Poliţia n-ar fi găsit niciodată o armă asupra lui şi 
nici nu puteau dovedi nimic. 


Se întoarse înspre staţia de U-Bahn, mai încet decât venise, o oază de calm în 
mijlocul mulţimii agitate. Ajungând la o tarabă, se opri şi gustă vişinele, 
scuipând sâmburii pe trotuar și încuviințând mulţumit. Cumpără o pungă. 
Oamenii care se grăbeau pe lângă el nu îşi dădeau seama, dar omul care 
traversa acum Strada Grenadier era diferit de cel care o trecuse cu o jumătate 
de oră mai devreme. Doar acum Abraham Goldstein se simţea întreg, înarmat 
şi gata să viziteze adresa pentru care venise în oraş. Spera că nu era prea 
târziu, pierduse deja o zi. 


Banii pentru distrugerea mașinii lui Rath au fost bine cheltuiţi. La fel şi 
pentru rochia promisă lui Marion. Nu trebuia să uite de întâlnirea lor. 
Kurfiirsterdamm părea un cartier scump, dar meritase. Fără ea, ar fi fost încă 
prins ca un şobolan în capcana hotelului nenorocit. Doar datorită ajutorului ei 
şi cheilor se putea mișca liber, ca acasă. Nu, chiar mai liber. Putea face orice 
dorea, absolut orice. Chiar poliția avea să declare că Abraham Goldstein își 
petrecuse toată ziua în camera de hotel. Atât doar că nu trebuia să lase 
amprente. 

După cum răsfoia hârtiile de pe biroul său, era limpede că lui Weber, 
consilierul judiciar, totul i se părea o mare bătaie de cap. 


— Nu putem folosi nimic din ce e aici, zise el, în cele din urmă. Nici măcar o 
declarație a acuzatei, nici măcar informaţiile personale. 


— Dacă nu zice nimic, cum să le aflu? întrebă ofiţerul care se afla în faţa lui. 
Vorbea cu un accent berlinez pronunţat. Fata încătuşată se uita în gol. 
Oare Charly îşi imaginase sau micuța chiar tremura? 


O reprezentantă a Agenţiei pentru Protecţia Copilului din Friedrichshain 
spuse: 


— Poate că este mută, domnule poliţist. 


— Nu, pot să vă garantez că nu. Ştie să înjure, dar a tăcut imediat ce-am 
încercat s-o interogăm. 


Weber îşi privi ceasul. 


— Domnişoară Ritter, vă ocupați de fată? Mă întorc pentru mandat după ce 
mă întâlnesc cu dr. Keller. N-ar trebui să fie greu să faceţi rost de un nume și 
de o adresă. Restul e rutină. 


In timp ce vorbea, se întinse după haină și dispăru, cu un gest scurt spre 
pălărie, lăsând în urma lui o tăcere stânjenită. 


Iată deci situaţia: o fată taciturnă, care lui Charly i se părea mai degrabă 
timidă și care se spunea c-ar fi atacat un grup de poliţişti la metrou. Rutină. 
Nimic nu era rutină în slujba asta. 


— Să începem, zise ea, așezându-se pe scaunul lui Weber, la biroul lui. 


După privirea stenografei, se făcea deja vinovată de folosirea frauduloasă a 
autorităţii publice. Polițistul, fata şi femeia de la Protecţia Copilului așteptau. 


— Vă rog să luaţi loc, spuse Charly, făcând semn spre un șir de scaune. 


Parcurse declaraţia de la secţia 81, pe care Weber o criticase. Potrivit 
acesteia, fata devenise violentă după ce controlorul o găsise în U-Bahn fără 
bilet. Cu ajutorul câtorva pasageri, o imobilizase şi o transferase în arest, la 
stația de U-Bahn de pe Strada Petersburger, unde, după un moment scurt de 
rezistenţă, polițiștii o încătușaseră. Găsiseră asupra ei un cuţit, un briceag cu 
urme de sânge pe lamă. De asemenea, mai observaseră și o tăietură la mâna 
stângă, cu un bandaj improvizat. Erau fapte suficiente să-i justifice arestarea 
temporară, dar martorii mai descriau și un poliţist cu faţa însângerată, care 
fugise după fată prin staţie. Nu se confirmase încă. Niciun ofiţer rănit nu 
apăruse să dea vreo declaraţie şi nici fata nu comentase. Dacă se dădea 
crezare declaraţiei, în afară de înjurături și blesteme, fata neidentificată nu 
spusese nimic, cel puţin nu poliţiei. Toată povestea era o enigmă, dar faptul 
că lovise în mod repetat poliţişti era suficient pentru un ordin de arestare și o 
acuzare. În Prusia, să te opui autorităţilor nu era un delict mărunt. 


Charly ridică privirea din dosar. Stenografa aștepta, cu creionul ascuţit. 
Doamna de la Protecţia Copilului și polițistul se aşezaseră, dar fata era încă în 
picioare. 


— Poţi să te așezi și tu, zise Charly. 

Nu se mișcă, doar privi de colo colo. 

— Ar fi bine să știu cum te numești. Câţi ani ai? Nu vrei să stai jos? 
Fata privi pe geam, spre fațadele clădirilor de pe Strada Magdalenen. 


— Nu te obosi, spuse polițistul. Poţi vorbi până nu mai ai aer, că nu va zice 
nimic. 


Charly îl ignoră. 


— Cel puţin spune-mi cum te cheamă, repetă ea. Şi unde locuieşti. 
Tăcere. 

— Să notez? întrebă stenografa. 

Charly clătină din cap. 


— Dacă mă întrebi pe mine, zise polițistul, e una dintre puștoaicele care-și 
pierd vremea pe la fabrica de osii, lângă abator. Nu trebuie să o interoghez ca 
să știu asta. 


— Eşti bine informat. 

— Îmi cunosc zona şi recunosc pe cineva fugit de-acasă când îl văd. 
— Dar nu îmi poți spune cum se numește. 

— Cui îi pasă cum se numesc gunoaiele asta? 


Femeia de la Protecţia Copilului tresări, dar nu spuse nimic. Nesigură dacă să 
scrie sau nu, stenografa privea indecisă de la o persoană la alta. 


— Cu genul ăsta de atitudine, nu mă uimeşte că n-aţi putut face rost de datele 
ei. Ca ofiţer al Poliţiei prusace, ar trebui să dați dovadă de obiectivitate. 


— Să văd cât de obiectivă eşti tu când încerci să interoghezi așa o puşlama. 
— Poate că n-aţi acționat suficient de blând. După cum vă purtaţi acum... 
— Cum mă port? Cine trebuie să suporte pușlamalele antisociale care-l 
abuzează continuu? Cine-i ăla bătut măr, când tăbărăsc asupra lui? Cine își 
riscă viaţa zi de zi, tu sau eu? 

Tonul lui Charly deveni mai tăios. 


— Scoate-i cătuşele. 


— Poftim? 


— [i vei scoate fetei cătușele înainte să încep interogatoriul. Nu e vreo 
criminală. 


Polițistul ridică din umeri și căută cheia. 
— Tu eşti şefa. 


Nu prea părea să vorbească serios, dar desfăcu cătușele, fără să se plângă. Nu 
se întâmplă nimic. 


— Vezi? făcu Charly. 

— Nu ai fost acolo după-masă. 

Polițistul îşi prinse cătuşele înapoi la centură. 

— Aş vrea să o interoghez în absenţa ta, spuse Charly. 

— Ce? 

— Cred că se teme de tine. De tine sau de uniformă. Te rog... 
Polițistul ridică din umeri. 

— Dacă zici tu. Tu eşti şefa. 

Charly se uită la stenografă, care nu făcuse nicio mișcare. 

— Cred că e mai bine să nu notăm nimic, spuse. 

Femeia de la Protecţia Copilului se ridică şi ea şi se îndreptă spre ușă. 


— Aveţi dreptate. N-are încredere în noi. Probabil crede că vreau s-o vâr la 
orfelinat. De ce nu încerci singură? 


— Dar ai nevoie măcar de un martor, zise polițistul. 


— Nu este o anchetă oficială. Este vorba despre câștigarea încrederii, ca să 
fie posibilă o anchetă. Vă chem când suntem gata. 


Charly aşteptă o clipă ca uşa să se închidă. 

— Acum, stai jos, spuse ea. Sau chiar vrei să rămâi în picioare? 
Fata ezită, dar se așeză. Charly împinse un pachet de Juno pe masă. 
— Fumezi? întrebă. 

Altă ezitare, dar fata luă o ţigară. 


— Nu îţi prea place să vorbeşti, nu? spuse Charly după ce-i aprinse ţigara. Te 
temi să nu zici ceva greșit... 


Charly își aprinse şi ea o Juno. 


— Nu trebuie să vorbeşti dacă nu vrei. Poţi doar să încuviinţezi sau să negi. 
Nimeni nu scrie nimic. Rămâne între noi. 


Fata trase lacom din ţigară, evitând privirea lui Charly. 
— Doare? 


Charly făcu semn spre bandaj. Potrivit declaraţiei, câţiva polițiști trebuiseră 
să o ţină pe loc, ca să cerceteze și să bandajeze din nou rana. Panica din ochii 
ei! Nu era de mirare. 


— Cum s-a întâmplat? 
Fata se încordă, iar Charly îşi dădu seama că pusese întrebarea greșită. 


— Nu trebuie să-ţi fie teamă. Nimeni nu se va supăra pe tine pentru că te-ai 
apărat. Vrem să te ajutăm. 


Fata privea pe geam, în tăcere. 
— Nu ai avut bani de bilet, aşa-i? 


Tăcere. 


— Ştii, şi pe mine m-a prins cândva un controlor. Cred că aveam cam aceeași 
vârstă ca tine. Părinţii mei n-au fost bucuroși, dar n-a fost un capăt de lume. 


Fata rămase tăcută și nu părea să vrea să schimbe ceva. Charly îşi putea 
imagina un poliţist simplu pierzându-și răbdarea, confruntat cu o asemenea 
purtare încăpățânată. 


— Dacă nu ne ajuţi, nu te putem ajuta nici noi, spuse ea. Dacă ne zici numele 
tău și unde locuieşti, te putem trimite acasă. Altfel, va trebui să te ţinem aici 
până aflăm. 


Era prima dată când ameninţa, însă avu la fel de puţin efect. 


— Nu vreau să te închid aici și nici tu nu cred că vrei. Dar trebuie să ne zici 
ceva. 


Fata părea să cumpănească. Cel puţin se vedea un progres. Chiar când Charly 
începuse să spere că va spune ceva, afară se auziră zgomote. Voci, un strigăt 
puternic, mai rău decât o gaşcă de huligani aduşi în faţa judecătorului. Încercă 
să ignore, dar agitația nu se potolea. 


In cele din urmă, puse ţigara în scrumieră și se ridică. 
— Doar o clipă, spuse ea, deschizând uşa către hol și haos. 


Cele mai multe birouri erau deschise, și toată lumea se strânsese în grupuleţe. 
Nişte siluete încătușate erau escortate de poliţişti în uniformă. Hainele le erau 
zdrenţe şi cei mai mulți aveau zgârieturi pe feţe sau braţe. Unul își ţinea un 
bandaj pe frunte. Toţi vorbeau și strigau. Sergentul nepoliticos de la secţia 81, 
pe care-l certase Charly, stătea pe o bancă de lemn rezervată de obicei 
condamnaților, cu faţa în mâini și cu femeia de la Protecţia Copilului 
încercând în van să îl consoleze. 


— Ce se petrece? întrebă Charly. 
Femeia ridică din umeri. 


— Un grup de șomeri s-au adunat pe Aleea Frankfurter. Se aude că au 
împuşcat un poliţist. 


Privi spre ofițerul tulburat. 
— Nu i-am prins numele, dar se pare că era prieten cu sergentul. 


— L-au ucis pe Emil, ticăloşii! strigă polițistul cu faţa stacojie. Ar trebui să-i 
ucidă pe toţi porcii comuniști! 


Sări în picioare şi încercă să apuce de guler un bărbat tras la faţă, care era în 
cătuşe. Doi colegi trebuiră să-l ţintuiască la podea. 


Ce se petrece azi aici? se întrebă Charly. 


Dacă era sau nu sergentul apt pentru serviciu, urma să decidă mai târziu. Mai 
întâi, se ocupa de fugară, dar, când se întoarse în cameră, găsi scaunul pe care 
şezuse fata liber. Două ţigări arseseră în scrumieră, iar geamul spre Strada 
Magdalenen era deschis. Alergă la pervaz și privi în stradă, simțind că îi 
cedează genunchii. Fata dispăruse. 

Alex se apucă de gleznă. Doar acum simţea durerea care pulsa. 


Când femeia magistrat, sau ce era, se ridicase şi se dusese la ușă, profitase de 
ocazie. Cu tot zgomotul de afară, nimeni nu o auzise cum se cățără pe pervaz 
şi cum se lăsă pe marginea lată de deasupra ferestrelor de la parter. Dar tot 
mai avea vreo doi metri până jos, pe trotuar. Trebuia însă să se miște repede, 
înainte să-i observe lipsa. 


Căderea fusese prea de sus, dar ce altă opţiune avea? Atârnase de margine, cu 
picioarele încremenite pentru o clipă, înainte să-și dea drumul. O durere 
intensă o săgetase în piciorul stâng, la impact, dar se ridicase imediat și 
şchiopătase în spatele unei mașini parcate la câțiva metri. Un băieţel pe 
trotinetă o privise curios. Ea îşi dusese degetul la buze, iar el încuviinţase. 


Privi în sus, spre geam, când doamna de la tribunal se uită afară și apoi 
dispăru. Altcineva se putea uita afară din clipă în clipă, deci nu putea rămâne 
acolo o veșnicie. Trebuia să se miște, înainte ca poliţiştii să înceapă să o 
urmărească. Nu conta că o durea fiecare pas. Îşi puse cât mai puţin greutatea 
pe piciorul stâng, însă o durere ascuţită îi străpunse glezna. Simţi că stă să 
cedeze. Strânse din dinţi şi șchiopătă înainte, cu privirea în față. Să ajungă la 
stația de U-Bahn era singura ei șansă. Câtă vreme nu dădea de vreun 
controlor idiot... dar mai bine să nu se gândească la asta! 


Aproape de aleea Frankfurter, întoarse capul. În spatele ei nu era nimeni, nici 
în uniformă, nici în civil. Avea să scape oare nevătămată? Zgomotul 
traficului o îndemna să alerge mai departe, iar durerea cumplită, sacadată, se 
înteţea tot mai mult, în ritmul respirației sale. La naiba, mai întâi se rănise la 
mână, și acum la gleznă! 


Lângă scara spre U-Bahn, se uită din nou în urmă. Văzu că pe aleea 
Frankfurter era agitaţie: probabil că șomerii se răzbunau pe polițai. Le auzea 
strigătele furioase de la aproape un kilometru. In masa de oameni, uniformele 


de poliţie erau nişte puncte albastre. De undeva auzi vaietul sirenelor și 
începu să-și dea seama de ce scăpase atât de uşor. Poliţia avea probleme mai 
urgente decât o hoaţă de optsprezece ani care scăpase pe geam. 


Coborî scările neobservată. Nicio uniformă nu-i dădu nici cea mai mică 
atenţie. O fată care șchiopăta: şi ce dacă? Se târî câţiva metri pe peron, îşi 
sprijini capul de o bară de oţel rece, închise ochii şi cedă epuizării. Cineva îi 
puse ceva rece în mâna teafără. Deschise ochii şi privi moneda de o marcă. 


Nu era cerșetoare. Gândul ei fu să dea banii înapoi, dar cui? Nici urmă de 
binefăcător, iar oamenii păreau cu toţii distrași ca întotdeauna, concentrați la 
propriile griji. Fără să ştie cui să mulțumească, vârî moneda în buzunar. Cel 
puţin avea bani, dacă dădea iar peste un controlor. Îi luaseră briceagul şi tot 
ce mai avea în geantă — chiar şi pachetul de șase ţigări Juno, pe care tocmai 
ce-l desfăcuse. 


Prin tunelul de est venise în staţie un tren. Încotro? Apartamentul B era prea 
riscant, iar apartamentul A, prea periculos. Benny era mort, Kalli era mort. 
Nu se afla nimeni în orașul ăsta mare care s-o poată ajuta şi niciun loc unde 
să se simtă în siguranţă. 


Ba nu, exista unul! Nu mai fusese acolo de peste un an și n-avea să fie uşor să 
apară brusc, cerând ajutor. N-avea de unde ști cum va reacționa când o vedea. 
N-ar fi chemat poliţia, dar o putea alunga. Trebuia să fie pregătită pentru asta, 
iar dacă nu o ajuta nici el, oricum totul avea să se termine. Extenuată de 
durere şi de anxietate, se trânti într-un scaun. 


Disperarea situaţiei, faptul că n-avea de ales, aproape că o linişti, până când, 
în mod straniu, fu copleșită de o senzaţie de bucurie. Un zâmbet i se strecură 
pe chip. Era atât de obosită, atât de epuizată, încât lucrurile nu prea o mai 
puteau atinge. Se hotărâse. Avea să se lase la mila lui și să spere că nu o va 
dezamăgi, în ciuda a tot ce se întâmplase. 

Sub picioarele ei scrâșni sticla și fiecare pas răsună în camera pustie. Charly 
se opri şi ascultă. Zgomotul traficului dinspre aleea Landsberger era întrerupt 
doar de zăngănitul ritmic dinspre staţia feroviară din apropiere. Fiecare 
zgârietură suna mai puternic şi mai aspru decât zgomotul înfundat din afară. 


Vechea fabrică de osii, aşa zisese polițistul, dar nici urmă de tineri aici. O 
ruină părăsită. Poate că veneau aici numai să doarmă? 


Se auzi un scrâșnet puternic, de parcă ar fi fost trântit pe podea ceva de pe 
hol. Un zgomot de ceva smuls și târât urmă în camera plină de ecouri, iar un 
şobolan se opri în mijlocul ei, privind cu insolenţă la intrusă. Trăiau oameni 
în cocioaba asta? Copii? Împărţeau acoperișul cu şobolanii? Se cutremură 
fără să vrea. 


La capătul atelierului, găsi o scară și urcă. 


Camerele de la al doilea etaj erau în stare mai bună. Unele geamuri erau încă 
intacte și nu era atât de multă sticlă spartă pe podea. Işi putea imagina să mai 
doarmă unul, altul acolo, peste noapte, chiar şi în prezenţa șobolanilor. 


Chiar se aştepta să dea peste fată? Şi dacă nu, ce căuta acolo? Weber nu-i 
ceruse să își petreacă seara căutând, ci dimpotrivă. „Asta e treaba poliţiei”, 
zisese. „Nu înrăutăţi lucrurile implicându-te.” 


Nu înrăutăți lucrurile. De parcă era posibil! Se gândea continuu la scaunul 
liber, la ţigările din scrumieră, la cum privise pe geam, în stradă. La cum 
dăduse alarma, dar nimănui nu-i păsase. Nimeni nu dădea atenţie unei copile 
de pe stradă, într-o zi în care se trăsese cu arma pe aleea Frankfurter și un 
poliţist îşi pierduse viața. Chiar și femeia de la Asistenţă Socială ridicase din 
umeri, de parcă evadarea fetei însemna un lucru mai puţin pe lista ei de griji. 
Charly ţâșnise în Wagnerplatz și continuase pe Strada Magdalenen. 
Degeaba. Fata dispăruse. 


Doar Weber fusese interesat de problema ei când s-a întors de la întâlnirea cu 
procurorul. De fapt, consilierul judiciar a ţipat la ea când Charly i-a spus 
despre evadarea fetei. Cred că ţi-ai ieșit din minţi, ai aruncat pe geam 
principalele măsuri de precauţie, ești complet nepotrivită pentru slujba asta 
fuseseră unele dintre cele mai blânde acuzaţii. Ce prostie, să-i ofere unui 
ticălos precum Weber o ocazie atât de simplă! O trimisese acasă și îi spusese 
să-şi ia liber restul săptămânii. 


„Incidentul va fi subiect de anchetă”, spusese el, „și rezultatul va fi inclus în 
dosarul tău personal”. Dar, de departe, cea mai nedreaptă fusese încercarea 
lui ipocrită de consolare, după ce urlase un sfert de oră. „Dacă aş putea să-ţi 
dau un sfat”, spusese el cu vocea plină de simpatie paternă, „ar fi să nu te 
chinui. Eşti femeie. Găseşte-ţi un tip de treabă şi mărită-te!” 


Dintr-odată, Charly se trezi într-o cafenea din Köln, ascultând altă voce plină 
de simpatie. După ce te căsătoreşti, nu va mai trebui să munceşti. Nici acum, 
nici atunci nu fusese capabilă să vorbească. 


Dar putea acţiona și nu voia să urmeze instrucțiunile lui Weber. Urcase în 
tramvai şi se îndreptase spre aleea Frankfurter, călătorind încă două stații cu 
trenul Ringbahn. După ce ajunsese pe Strada Roeder, se îndreptase spre 
vechea fabrică de osii şi, printr-o crăpătură din gardul ruginit, se cățărase în 
locul abandonat. Trebuia să încerce, chiar dacă abia-i venea să creadă că fata 
ar fi fugit tocmai aici. 


Străbătu primul etaj și pe al doilea, descoperind câteva lucruri insignifiante: 
urme de ceară, sticle goale, o lingură veche, chiștocuri călcate în picioare. 
Odată căutarea încheiată, se întoarse la scările de beton cu margini de oţel 
uzate şi le cobori treaptă cu treaptă. Se simţea ciudat, singură într-un loc ca 
acela. După-amiaza nu era momentul potrivit. Poate că trebuia să revină în 
zori, cu Gereon. 


De nicăieri, la baza scărilor apăru un băiat cu umeri lați, craniu colțuros şi 
unghii înnegrite, care n-avea probabil mai mult de 17 ani. La început, păru la 
fel de surprins ca ea, privind-o ca un idiot, dar apoi îşi controlă expresia. Cel 
puţin părea conştient de cât de înspăimântător arăta. Își umflă pieptul şi își 
încrucişă braţele, ca să le facă să pară și mai musculoase. 


— Nu știi să citeşti? făcu el. Intrarea interzisă. 
— Tocmai plecam. 


Charly încercă să nu se intimideze, dar fu surprinsă de cât de subțire îi era 
glasul. Haide, chiar nu te-ai putut gândi la ceva mai bun de zis? îşi spuse. 


— Păcat. Prefer femeile care vin la mine. 
Rânjetul lui nu-i oferi niciun dubiu că vorbea cu subînţeles. 
La naiba, gândi ea, de ce a trebuit să vin singură aici? 


— Caut pe cineva, zise ea. O fată. Are cam un metru șaptezeci, păr blond- 
închis, e slabă și poartă un bandaj pe... 


— Ce naiba, eşti pe invers? Băiatul se plantă în faţa ei. Sau e fiică-ta? 
Descrie-mi-o mai bine. Poate i-am tras-o. 


Charly voia să-i dea una în faţa lui urâtă. Nu mă sperii, gândi ea, rămâi un 
copil, un puști obraznic, fără maniere. Se pare că a uitat cineva să te educe 
aşa cum trebuie. 


— Poţi începe acum. Să-ţi arăt unde-mi place să fiu educat? 


Era deja prea mult să-l asculte vorbind porcos. Charly încercă să treacă pe 
lângă el, dar băiatul o luă de braţ şi o împinse în spate. Se împletici, dar reuși 
să se prindă de balustradă înainte să aterizeze pe marginea de oţel a treptelor 
de beton, alegându-se cu câteva vânătăi. 


Greşise. Nu era un copil, și nimeni nu știa că ea era acolo, nici măcar Weber. 
Se ridică și era pe cale să spună ceva, când auzi o voce ca un tăiș: 


— Lasă femeia în pace, Kralle! 


Privi în spate şi văzu o fată într-o haină subţire, cu părul negru acoperit de o 
beretă. Deşi năsucul cârn și ochii căprui, imenși, îi dădeau un aspect dulce, 
Kralle părea să o respecte — sau poate că respecta cuțitul din mâna ei. 


— Ia uite, e micuța Vicky, comentă el. Ce e, ați fondat un nou club? Femeile 
care ajută femei? 


— N-am chef să ne sufle poliţaii în ceafă pentru că nu ţi-o poţi ţine-n 
pantaloni. Așa că să-ţi ceri scuze şi să-i dai drumul. 


Cu vârful cuţitului arătă spre ieșire. 
— Vicky cea obraznică are un cuţit. Ce teamă îmi este! 


— Mi-ar fi şi mie dac-aş fi în locul tău sau ai uitat ce pot face fetele care au 
cuțite? Sunt la fel de îndemânatică precum Alex. 


— Alex, lesbiana proastă. 

Vicky atinsese un punct sensibil. 

— Alex, prinse momentul Charly, e o fată? 

O vedea pe Vicky gândind repede. Spusese mai multe decât voia. 


— Ea este cea pe care o cauţi? spuse Kralle, aproape politicos. Alexandra 
Reinhold? Descrierea se potriveşte. Mă tem că Alex a noastră nu e acasă 
acum, altfel m-aş bucura să ţi-o prezint pe târâtură... 


Pe cât de prost părea, pe atât se pricepea să rănească oamenii. 

— Kralle, taci! 

— Pe naiba! Cine te-a crescut? Când adulţii pun o întrebare, răspunzi. 
Charly încercă să o calmeze pe Vicky. 

— Nu trebuie să-ţi fie teamă, zise ea. Vreau să-ţi ajut prietena. 


— Dacă ești de la Protecţia Copilului, poţi să dispari, șuieră Vicky. Știm noi 
cum ne ajutaţi! 


— Poate c-au trimis-o copoii în recunoaştere, zise Kralle. Alex e implicată în 


povestea de la KaDeWe? Credeam că ea și micul ei prieten evreu au fost 
amestecați. 


Fata înarmată își pierdu brusc răbdarea. 


— Măcar ai idee ce spui? strigă ea. Ai idee ce s-a întâmplat, ticălos mare și 
gras? Acum, dispari, înainte să-ți mai croiesc o găoază! 


Kralle lăsă umerii în jos şi plecă. 
— Ar trebui să te cari şi tu, îi zise Vicky lui Charly, și uită ce-a zis idiotul. 


— Vreau să o ajut pe Alexandra. Ştii unde o pot găsi? S-a rănit la mână și 
cred... 


— Tu nu auzi? Dispari! 


Cuţitul din mâna lui Vicky tremura, și ea părea pe cale să-şi piardă controlul. 
Charly decise că nu era cazul să riște. Cuţitul părea ascuţit. 


— Bine, zise ea, dar dacă te răzgândeşti, sună-mă. Aşa cum am zis, vreau să 
ajut. Știu că Alexandrei i-e frică de ceva şi poate c-ar trebui să discute cu 
mine. Nu sunt nici de la poliţie, nici de la Protecţia Copilului. 


Scoase din poşetă carneţelul pe care-l avea la ea de când lucra la Omucideri, 
îşi notă numărul de telefon din Moabit şi rupse pagina. Puse hârtia pe scări şi 
își croi drum printre cioburi, înapoi la aer. 


Inima îi bubuia când ieși pe stradă. Mergând rapid spre aleea Landsberger, îşi 
deschise poşeta și își numără mărunţișul. La staţia feroviară se îndreptă spre 
cea mai apropiată cabină telefonică. 

Îmbrăcat într-un costum închis la culoare, cu un buchet de flori în mână, 
Goldstein rămase lângă ușă, privind numărul de alamă, şi își retrase mâna cu 
care era gata să bată. Cuprins de un acces brusc de nervozitate, se plimbă de 
colo colo ca un tigru în cușcă. Nimeni nu-i dădea atenţie; doar un copil târât 
prin aripa spitalului, în urma părinţilor, îl privi o vreme. Decise să intre, în 
ciuda reținerilor, când ușa se deschise brusc. Un bărbat cu pălărie neagră și cu 
o expresie gravă ieși, se uită la el şi la buchetul lui, după care trecu mai 
departe. 


Barba şi șuviţele laterale îl făceau să pară mai în vârstă decât era — spre 30, 
poate în jur de 25 de ani. Clipa în care ușa rămase deschisă fu suficientă ca 
Goldstein să vadă numeroșii vizitatori din cameră. Se părea că întreaga 
familie se adunase în jurul patului, inclusiv un al doilea bărbat în caftan 
negru. În rest, toţi erau îmbrăcaţi în haine obișnuite. 


Când se închise iar uşa, inspiră adânc, iar tânărul dispăru pe casa scărilor de 
la capătul coridorului. 


Să ajungă în timpul orelor de vizită fusese o idee proastă. Nu putea intra, nu 
cu toți oamenii aceia înăuntru, şi dintr-odată se simţi nelalocul lui cu buchetul 
de flori în mână. 


Da, până atunci totul mersese bine. Nimeni nu pusese întrebări, iar portarul îi 
oferise numărul rezervei fără ezitare. Îmbrăcat în costumul lui simplu, de 
culoare închisă, și ducându-și buchetul de flori, Abraham Goldstein arăta ca 
un vizitator normal, pierzându-se în mulțimea celor care se fâțâiau pe acolo 
cu flori. 


Totul păruse atât de simplu, dar nu era. 


Goldstein se plimbă prin faţa ușii, neștiind ce să facă. Nimeni nu l-ar fi 
recunoscut acolo, dar se întrebă dacă ar fi trebuit să aştepte până ce pleca 


familia. Se hotărî. Așezând florile în braţele unei asistente uimite, ieși pe 
unde venise. 

La intrarea publică, zisese Charly, dar nu era acolo când Rath făcu colţul 
după Alexanderplatz. Intrarea în sediul poliţiei din Strada Gruner, chiar de 
lângă arcadele căii ferate suburbane, ar fi putut să fie singura care atrăgea 
privirile, dar asta nu oprea restul structurii colosale din cărămidă să inspire 
uluire. Era mai mare chiar și decât primăria, iar berlinezii îi ziceau „Castelul 
Roșu”. Cei mai mulți polițiști, însă, îşi numeau locul de muncă Castelul ; 
alții, mai puţin respectuoși, îi spuneau Uzina . 


Trebuia să aştepte pe scările de afară, în loc să stea în cabina portarului sau în 
biroul lui. Nu spusese de ce, însă își dădea seama că ea nu prea-și dorea să își 
revadă foştii colegi. Și ar fi fost puţine şanse să se întâmple în acel colţ, deşi 
mulți oameni foloseau intrarea publică, iar cei care lucrau în poliţie aveau 
tendinţa s-o evite. Ea nu-i spusese mare lucru la telefon, doar că urmau să se 
vadă în Alexanderplatz și că avea nevoie de ajutor. 


Kirie adulmeca fiecare colţ și, în trecere, se uita după alţi câini. În timpul 
plimbării de prânz, Rath fusese deja obligat să o ferească de atenţia unui 
mascul insistent, dar acela fusese unicul moment interesant. Tura lui la 
Excelsior trecuse fără incidente. Goldstein renunțase să mai încerce să scape 
de urmăritorii lui şi dispăruse în apartament. Nu se mai arătase de atunci, şi 
chiar şi prânzul îi fusese adus în cameră. 


Rath era atât de preocupat de Kirie, că numai atunci remarcă vehiculul ce 
întorcea toate privirile, parcat lângă arcadele de cale ferată. Un tip subţire se 
dădu jos, pe partea şoferului, și înfățișarea lui stârni furori, pe de o parte, 
datorită părului său drept și negru, prins într-o coadă lungă, pe de alta, 
datorită pomeţilor înalți şi privirii întunecate, impenetrabile. Rath îl 
recunoscu imediat. Era Liang Kuen-Yao, umbra lui Johann Marlow, 
îmbrăcat, ca întotdeauna, într-un costum făcut la comandă. 


Ce naiba căuta chinezul lui Marlow aici, la sediul poliţiei? Liang se îndreptă 


hotărât spre intrare, dar numai când își atinse pălăria în chip de salut, Rath își 
dădu seama că venea spre el. 


— Inspectore, spuse Liang. Te rog să vii cu mine. Prezența dumneavoastră 
este solicitată. 


Fără să aştepte răspuns, se întoarse şi porni iar spre mașină. 


Rath privi în jur. Când fu sigur că nu era nimeni care să-l recunoască, îl urmă. 
Mașina proaspăt spălată era parcată între un Opel prăfuit și un Ford nou. De 
culoarea vinului roșu, bun, arăta de parcă ar fi ajuns direct de la Hollywood. 
Nici măcar Mercedesul lui Hindenburg n-ar fi putut atrage atâta atenţie. 
Câţiva tinerei priveau cu gura căscată, de la oarece distanţă. Discutau ce 
marcă era. 


— E un Chevy. 
— Prostii, e un Buick Master Six. 
— Americană, oricum. 


Era, într-adevăr, o maşină americană, dar o Duesenberg, la fel de neobișnuită 
pe şoselele berlineze precum pinguinii în Sahara. Liang deschise portiera şi, 
spre uimirea lui Rath, Kirie sări pe bancheta din spate. Înainte să o urmeze, 
aruncă din nou o privire să vadă dacă Charly nu venea de după colţ. Kirie se 
aşeză în spaţiul confortabil de la picioarele banchetei și se lăsă mângâiată de 
omul care şedea pe ea. 


— Ce câine cuminte, zise Johann Marlow. 


— Cred că ce-i dai tu acolo e o chiftea de la Aschinger20, zise Rath. Kirie ar 
mânca-o şi din mâna diavolului. 


— Sper că nu faci aluzie la mine. 


Marlow arăta fix cum și-l amintea: cam îndesat, dar cu o constituţie 
puternică. Costumul lui de in, de vară, era croit perfect. 


— Mă bucur să te revăd, inspectore. 


— Nu ştiam că am de ales. 
— Îmi pare bine să te văd la fel de realist. 


Rath se simțea de parcă ar fi păşit în propriul coșmar. Se așteptase ca Marlow 
să reapară, dar se prefăcuse că ignoră ideea, aproape îndrăznind să spere că o 
încheiase cu acest om. 


Johann Marlow era cunoscut drept Doctorul Mabuse sau, mai simplu, Doctor 
M. Când venise în Berlin, Rath avusese de-a face cu el într-un caz. 
Soluţionarea avusese o serie de consecinţe. 


La început, totul fusese bine. Rath își prinsese criminalul, iar Marlow 
obținuse aurul pe care-l căuta. Câteva luni mai târziu, un plic cu 5.000 de 
mărci apăruse în cutia poștală a lui Rath. Nicio explicaţie scrisă, niciun 
expeditor, nici măcar adresa lui Rath — dar știuse imediat de la cine era. 


Nu ceruse bani, dar nici nu-i dăduse înapoi. Câteva luni mai târziu, ignorase 
faptul că erau bani murdari și cumpărase o maşină. Poate până acum nu s-ar 
fi atins de ei dacă prietenul său, Weinert, n-ar fi trebuit să-și vândă vechiul 
Buick când intrase într-o încurcătură financiară. Banii însemnaseră că Rath îi 
putea oferi ajutorul, deși încăpăţânarea cu care Statul Liber al Prusiei refuza 
să-l promoveze şi, odată cu asta, să-i ofere un salariu decent, fusese un alt 
factor important. Ce rămăsese era într-un cont, neatins. 


Neglijase însă un detaliu important: cele cinci mii de mărci nu erau doar o 
formă de mulțumire și de recompensă pentru rolul său în localizarea aurului 
lui Sorokin?1, ci marcau şi un pact pe care Rath ar fi preferat să-l uite — doar 
că nu ştia cum. 


Îl privi pe Marlow. Ce voia de la el? 


— Sunt suficient de realist să știu că e o nebunie să mă contactezi aşa, mai 
ales într-o carcasă strălucitoare ca asta. 


— Dacă nu-ţi place, asigură-te că, pe viitor, poţi fi contactat la telefon. Sau 
măcar că-ţi petreci nopţile acasă. 


— Ai fost la Luisenufer? 


— Dacă ai fi fost acolo la patru dimineaţa, am fi purtat conversaţia asta acum 
multă vreme. Sărmanul Kuen-Yao a trebuit să aştepte degeaba în 
apartamentul tău. Cât despre carcasa strălucitoare, acest vehicul este un cadou 
de la o prietenă de peste mări și, momentan, îl testez. 


— Credeam că tu ești cel care le trimite prietenelor mașini. 
Marlow râse. 


— In cazul ăsta, este vorba despre o parteneră de afaceri pe care am ajutat-o 
să se impună în State. Din câte vezi, se descurcă binișor. 


— Totuşi, este o maşină americană cu care te dai mare, zise Rath. 
Simţea că orice lucru american putea să-i fie furat. Cu excepţia muzicii. 


— Trebuie să spun că sunt surprins. Credeam că și tu conduci mașini 
americane. 


— La singular, îl corectă Rath. Conduc un vehicul american, la mâna a doua. 
Nu se compară cu flota ta. 


— Ar trebui să lucrezi cu mine mai des. Ţi-ai permite ceva mai bun. 
— Cine spune că vreau? 


— Am fost dezinformat cu privire la salariile din poliţia prusacă? Credeam că 
iar au fost reduse. 


Rath se săturase. 


— Ce e atât de important de-a trebuit să-ți întrerupi testarea mașinii ca să-mi 
vorbeşti? 


— Am nevoie de ajutorul tău. 


Marlow o făcu să sune ca pe o rugăminte. 


— Hugo Lenz, continuă el. Îţi spune ceva numele? 
Rath clătină din cap. 

— Nu din câte ştiu. 

— Este şeful Berolinei Ringvereine... 

— Ah, Hugo cel Roșu. 

Marlow încuviinţă. 

— V-aţi intersectat? 

— Nu, dar știu numele. 


Operând sub acel pseudonim, Hugo Lenz era o figură cunoscută a lumii 
interlope berlineze. Hugo cel Roşu avea experienţă în spargerea seifurilor şi 
conducea Berolina, Ringvereine-ul pe care Marlow, fără a fi membru, îl 
folosea pentru afacerile sale dubioase. Era o colaborare profitabilă pentru 
ambele părţi. Berolina făcea cele mai bune afaceri dintre toate sindicatele 
interlope berlineze, iar Marlow avea mereu suficienți oameni la dispoziţie — şi 
nu doar când era de lucru. Oamenii din Berolina erau forța lui brută, o mică 
armată loială imperiului său de afaceri ilegale. Totuşi, avea grijă să evite 
orice dădea impresia că ar putea avea legături cu Ringvereine-ul. Nici măcar 
nu mergea la recepţiile lor, spre deosebire de mulţi alți poliţişti, care erau în 
relaţii bune cu organizaţiile criminale berlineze. Chiar și despre Gennat se 
spunea c-ar fi participat din când în când la câte o petrecere de inaugurare a 
unui club de lupte; sărbători în care treburile au decurs destul de civilizat, sau 
cel puţin nu au fost mai sălbatice decât la o inaugurare a unei societăţi corale. 


— Ştii că Lapke şi Höller au ieşit de la Tegel acum două săptămâni? 


Rath încuviinţă. Capii Piraților Nordului fuseseră prinși în flagrant cu doi ani 
în urmă, în timp ce pătrundeau prin efracţie la Reichskanzlerplatz. 
Încarcerarea lor temporară la Tegel slăbise puterea Piraților, iar Berolina 
beneficiase din plin. Cu Lapke şi H6ller înapoi pe străzi, păreau hotărâți să își 
reia vechiul statu-quo, iar incidentele se precipitau. Cu o săptămână în urmă, 


bărbaţi neidentificaţi îl aruncaseră pe unul dintre traficanţii de droguri prin 
fereastra închisă a unei săli de dans, cu obiecte personale cu tot, iar victima se 
tăiase și membrele inferioare îi paralizaseră. La scurtă vreme după aceea, o 
agenţie de pariuri recent înființată de Piraţi fusese distrusă. Un război al 
găștilor părea să fie în desfășurare deja, iar numeroşi polițiști urmăreau 
satisfăcuţi, pentru că elementele criminale ale orașului se anihilau reciproc. 
— Am auzit despre problemele tale, spuse Rath. 


— Probleme? Nu e cuvântul potrivit. Avem o primă victimă. Un... cum să-i 
zic? Un partener de afaceri al Berolinei a fost găsit ucis în propriul magazin. 


Rath fu surprins. Crima încălca orice cod de onoare al celor din Ringvereine. 
Insă Piraţii Nordului nu prea luau în serios chestiuni precum onoarea şi 
tradiţia. 


— Crezi c-au fost Piraţii? 

Marlow ridică din umeri. 

— Să zicem că nu mai cred în coincidente. 
— Adică? 

— Hugo Lenz e dat dispărut de ieri. 

Rath ciuli urechile. 

— Şi crezi că tot Piraţii au fost şi acolo? 
— Asta vreau să afli. 


Rath crezu că vede un chip cunoscut în oglinda retrovizoare lustruită a 
Duesenberg-ului. Intoarse capul ca să se asigure. Ea era! Venea pe Strada 
Dircksen, cercetând din priviri sediul. Rath se lăsă în jos. 


— Ce este? întrebă Marlow. Te joci de-a v-aţi ascunselea? 


— E cineva afară, şopti Rath, care nu trebuie să mă vadă în mașina ta, sub 


nicio formă. 


— Ah, să nu fim sfioşi. Vorbeşti despre o femeie. Bruneta aia simpatică, cu 
pălărie verde? 


Marlow râse şi îi făcu semn lui Liang. Motorul scoase un tors molcom și 
porni. 


— Aceeaşi pe care ai dus-o la Plaza mai demult, nu? 


Rath nu răspunse. Ridică încet capul şi privi prin hayon. Charly privea spre 
intrarea principală, verificându-și ceasul. 


— Îmi plac bărbaţii monogami, zise Marlow. Sunt loiali. 
— Sunt burlac, spuse Rath. 


Nu avea nicio intenţie să vorbească despre Charly cu Marlow. Era suficient 
de rău că o recunoscuse. 


Marlow râse. 


— Dar un burlac loial, evident. Ai întâlnire? Nu îţi face griji. Ocolim şi te 
livrăm la vreme. 


Unde era Gereon? Charly scoase din poșetă un pachet boţit și îşi aprinse o 
Juno. Chiar atunci apăru un autobuz pe Strada Gruner, cu partea superioară 
acoperită de reclama la marca de ţigări. Ea inspiră grăbită și își privi iar 
ceasul. Deja întârziase mai mult zece minute. Era adevărat că şi ea ajunsese 
cu cinci minute mai târziu, dar dacă nici bărbaţii nu mai apăreau la timp, 
încotro se îndrepta lumea? 


Era supărată pe el, chiar dacă nu avea niciun motiv. Era furioasă fiindcă 
întârziase și fiindcă nici măcar nu o întrebase despre ce era vorba. Era 
furioasă şi pe ea, dar şi fiindcă timpul trecea, iar ea stătea acolo, neajutorată, 
aproape înnebunind. Fiecare minut pe care trebuia să-l aștepte făcea ca furia 
să-i crească, iar în ultimele cinci stătuse efectiv degeaba din cauza lui Gereon 
Rath. Își compensă nerăbdarea inhalând adânc fumul, cu forţa furiei. Asta o 
mai ajută puţin, dar nu se calmă până când nu îl văzu, în sfârșit, de cealaltă 


parte a Străzii Gruner, în faţa gardului șantierului. Nu părea s-o fi remarcat 
încă, dar Kirie dădu din coadă și trase de lesă, în timp ce stăpânul ei privea în 
stânga și în dreapta înainte să traverseze chiar prin spatele unui sedan 
american elegant. 


In sfârşit, o văzu şi el şi îi zâmbi, şi ea se simţi imediat mai bine. Nu mai era 
singură. Își stinse ţigara, uitând de furie. 


Kirie ajunse prima la ea, sărind să o lingă pe faţă. Se apără cât putu, 
mângâind blana neagră a câinelui. 


— Kirie, potoleşte-te, zise ea. 

— Ar fi trebuit să iau un taxi, zise el. 

Ea încercă să îi zâmbească, însă nu-i reuși. 

Zâmbetul lui Gereon se şterse când făcu un pas mai aproape și o luă în brațe. 
Recunoscătoare, ea îşi permise să-și lase capul pe umărul lui, simțindu-i 
mâinile calde cum îi mângâiau ceafa. Trebuia să aibă grijă să nu înceapă să 
bocească asemenea unui copil exmatriculat. 

— Ce este, iubito? întrebă el, și ea îl iertă pentru toate minutele de întârziere. 
Simţi un nod în gât și dură un minut până ce putu să vorbească. 

— Gereon, făcu ea, am dat-o în bară. Trebuie să mă ajuţi. 


— Tremuri. Ce mama naibii s-a întâmplat? 


Ea nu își dăduse seama, dar el avea dreptate. Tremura din tot corpul. Începu 
să plângă, ceea ce nu se mai întâmplase niciodată în prezenţa lui, apoi își 
întoarse capul, însă el o ţinu mai strâns. Își imagina chipul lui consternat, dar 
nu putea să-l distingă printre lacrimi. 


Zece minute mai târziu erau în Aschinger. Charly voise să meargă direct la 
Castel, la Arhive; să nu irosească nicio secundă. Dar Gereon insistase să îi 
povestească mai întâi ce se întâmplase și să-și usuce lacrimile. Când ea își 
văzu faţa în oglinda din toaleta doamnelor, își dădu seama că fusese o idee 


bună. Avea nevoie de câteva minute să își refacă machiajul, iar când reveni, 
băuturile lor erau pe masă: pentru ea, ceai cu lămâie, pentru el, cafea neagră, 
ca de fiecare dată. Gereon bea cafea oricând, chiar şi seara. Pentru Kirie erau 
două chiftele. De îndată ce stăpânul ei puse farfuria jos, s-a înfipt în ea, 
devorându-le în timp record şi dedicându-se apoi linsului farfuriei. Cel puţin 
câinele cel lacom reuși să îi smulgă un zâmbet. 


Charly sorbi din ceai și îi spuse lui Gereon toată povestea: despre fata cea 
speriată, despre misiunea repartizată de Weber, despre sergentul nesimțţit, 
despre agitația de pe coridor din cauza poliţistului ucis, şi, în sfârşit, despre 
greșeala ei catastrofală. 

Reacţia lui nu fu cea așteptată. 

— Ai lăsat o hoaţă nesupravegheată în biroul tău? 


— Nu puteam să știu ce se va întâmpla. M-am dus numai până la ușă... 


— Nici măcar nu erai cu ochii pe ea. Dacă lua un briceag de pe birou și te 
ataca... 


— Weber n-are bricege pe birou. 

— Ştii ce vreau să spun. 

— Gereon, nu începe. Știu că am dat-o în bară. Dar fata asta... avea ceva. Era 
îngrozitor de speriată. M-am gândit că e din cauza poliţistului, însă e posibil 


să fi fost doar din cauza uniformei. 


— Nu e de mirare. Să ataci un ofiţer de poliţie nu-i o glumă, chiar dacă 
uneori, în orașul ăsta, aşa pare. 


— De fapt, nu cred că l-a atacat. Martorul ar fi putut inventa. Niciun poliţist 
n-a depus plângere. 


— Charly, deschide ochii! Este periculoasă. Când mă gândesc ce ti-ar fi putut 
face mica brută... 


— Nu este o brută. Cine ştie prin ce a trecut? Are mâna tăiată. Când mă 


... we 


— Charly, Charly! oftă Gereon. Nu-ţi poţi permite compasiune în munca 
noastră. Cu atât mai mult dacă eşti judecător sau procuror. 


Din instinct, ea întinse mâna după țigări. 


— Defineşte compasiunea. Vreau doar să ştiu ce s-a întâmplat. Acum, mă 
ajuţi să o caut sau nu? 


Charly aprinse o Juno și inhală adânc, simțind că furia i se înteţeşte iar. 
Gereon făcu un gest împăciuitor cu mâinile. 


— Bineînţeles că te ajut. 
Scoase un carneţel şi un creion din haină. 
— Deci se numeşte Reinhold... 


— Alexandra Reinhold. Nu cred că cei din fabrică încercau să mă păcălească. 
Tipul părea să se distreze când o supăra pe Vicky, fata aceea, turnând-o pe 
Alex. Pare să le deteste pe amândouă. 


— Ar trebui să putem afla unde este. 


— De aceea ţi-am cerut ajutorul. Să mergem la Arhive și să obținem adresele 
tuturor berlinezilor care se numesc Reinhold. 


— Nici măcar nu știm dacă e din Berlin... 


— Gereon, sunt deja la capătul puterilor. Nu ştiu dacă voi da de urma fetei. 
Te rog, nu mai amâna. Hai să încercăm! S-ar putea să fie singura șansă! 


— Ai dreptate, dar chiar crezi că-l poţi impresiona pe Weber dacă i-o aduci 
pe această Alex? 


— Cel puţin îmi voi îndrepta greșelile. În plus, fata are nevoie de ajutor. 


— Un ticălos ca Weber abia așteaptă să greșeşti, ca să scrie ceva negativ în 


dosarul tău. Vrea să-ţi distrugă cariera, ăsta a fost scopul lui de la început. 
— Există avocaţi care mă stimează mai mult. 

— Dar nu ei iau decizii cu privire la cariera ta. 

Poate că iau, gândi Charly. Îşi stinse ţigara. 


— Hai să vedem ce se întâmplă, continuă Gereon. Așa cum văd eu lucrurile, 
Weber n-o să facă mare caz. N-ar fi trebuit să te lase așa, singură. Lucrezi 
pentru tribunal. Nu te poţi juca de-a magistratura în anul pregătitor! 


— Nu făceam asta. Weber nu a vrut ca întâlnirea lui cu procurorul să pice. 
Trebuia să adun datele de la fată, atât. 


— Cred că are conştiinţa încărcată. 
— Nu mi s-a părut. 


— Poate, făcu Gereon, dar te-ai gândit la ce s-a întâmplat? Polițistul mort, 
împușcăturile de pe aleea Frankfurter — cui i-ar păsa de o vagabondă care 
scapă pe geam? Nu-mi dau seama cum ar putea tăcea Weber. Vrea să scape 
de tine şi încearcă să te sperie. Nu-l lăsa să te intimideze. 


— Poate că ai dreptate. 
Luă o gură de ceai şi încercă să zâmbească. 


— Bineînţeles că am dreptate, zise Gereon, privind-o încurajator. Acum, 
termină-ţi ceaiul. Avem treabă. 

Coridorul era pustiu și numai lumina slabă a amurgului se reflecta din 
podeaua lustruită. Până acum nu apăruse nimeni. Mulţi plecaseră acasă cu 
mult timp în urmă, iar pacienţii dormeau. Goldstein trebui să aştepte o clipă 
afară, până când două ambulanţe sosiră una după alta, aducând victimele unei 
bătăi. În acelaşi timp, un flux de rude, prieteni şi alte persoane afectate de 
incident se revărsă înăuntru, creând multă agitaţie la Urgenţe. Era, se pare, o 
petrecere de nuntă care sfârşise prost. 


Se strecură înăuntru când cearta se înteți iar, apoi păși pe o uşă spre un 
coridor slab luminat, localizând casa scării şi încercând să se orienteze. In 
cele din urmă, după-amiaza aceasta meritase. 


Spitalul nu era foarte mare, nu în comparaţie cu Spitalul Evreiesc din 
Prospect Place, unde-i scoseseră apendicele, dar existau multe aripi, multe uși 
şi multe coridoare lungi. Era mai bine să îşi dea seama pe unde să o ia. 


Se opri în faţa uşii cu număr de alamă, și cu toate că ştia că nu va întâlni 
decât un bătrân pierdut în vise, ezită, la fel ca şi data trecută. Acum însă, nu 
mai adusese flori, ci doar Remington-ul în buzunarul interior. 


Mâna lui apăsă pe clanţă și ușa se deschise fără zgomot. Mai privi o dată 
coridorul — ușa către camera asistentelor era încă închisă — și se strecură în 
camera neluminată. Perdelele erau trase, dar o sclipire de lumină evidenția 
contururile. Patul se afla lângă peretele din capăt, iar în el zăcea un bătrân cu 
faţa ridată. Semnul de la picioarele patului confirmă ceea ce Goldstein știa 
deja. Singurul zgomot era gâjâitul din pieptul lui, însă ochii îi sclipeau. Era 
treaz. Se ridică în capul oaselor când se apropie Goldstein. 


Nu se așteptase să fie recunoscut, dar ochii de pe chipul ridat erau vioi. 


Bătrânul deschise gura şi buzele i se mișcară. Vocea lui era stinsă, dar fiecare 
dintre cele trei silabe se auzi clar în tăcerea din încăpere. Abraham. Nu se 


întâlniseră niciodată, dar bătrânul îl recunoscuse. Ochii care-l priveau 
aşteptau deja moartea. 

Rath şi Charly intrară în Castel pe uşa pentru public și se îndreptară direct 
spre Arhive. Îşi amintea de excursiile cu clasa, când el și prietenii de la şcoală 
cutreierau dormitoarele fetelor din cazările studențești. Charly era acum în 
civil, şi iată-l ajutând-o să procure informaţii care ar fi trebuit să fie 
confidențiale. Era mai ușor decât crezuse. 


Când îşi arătă legitimaţia, nimeni nu fu interesat de femeia de lângă el, cu 
excepția funcţionarului care răspundea de literele L-R. 


— Te cunosc, nu? spuse el. Lucrezi din nou la Omucideri? 
Charly trebui să gândească repede. 
— Temporar! ÎI ajut pe inspector să găsească o adresă. O familie Reinhold. 


Funcţionarul încuviinţă şi se îndreptă spre dulapul imens cu cartonașe de 
indexare. 


— Cu „d” sau cu „dt”? 

— Ambele. 

Bărbatul trase afară un sertar masiv şi îl puse pe masă. 

— Aici ar trebui să fie şi „d”, şi „dt”. Cum se mai numeşte omul? 

— Căutăm o femeie, zise Rath. Adică o fată. 

— Minoră? Devine complicat. Vedeţi? Deasupra cartonașelor aveţi numele 
capilor gospodăriei. Soţiile și copiii nu apar separat, şi pun pariu că o parte 
dintre ei nu-s înregistrați. 


Rath oftă. Charly se apucă imediat de treabă. 


Erau 97 de familii Rheinhold în Berlin. Dacă îi puneai la socoteală și pe cei 
care aveau numele scris cu „dt”, peste o sută. 


— Şi, între toate, ar trebui să găsim o fată pe nume Alex, spuse Rath, dar 
Charly se uita deja peste primul cartonaș. 


Găsiră cinci Reinhold și un Reinholdt care înregistraseră o Alexa, o 
Alexandra sau o Alexia. 


— Nu putem fi siguri că sunt toți, zise Rath. Vrei să vizitezi toate familiile 
berlineze cu numele ăsta? 


Charly răsfoia cartonaşele de indexare şi începea să le sorteze în teancuri. 
— Ce faci? întrebă Rath. 


— Cred că este din est, din Friedrichshain sau din Lichtenberg. Ar trebui să 
începem cu adresele acelea. 


Tot erau vreo doisprezece. Rath crezu că glumește când Charly îi sugeră să le 
facă o vizită în acea zi tuturor. 


— Dar e deja trecut de şase, protestă el. Oamenii sunt la cină şi în câteva ore 
se duc la culcare. 


Privirea de gheaţă a lui Charly îi reteză de la rădăcină protestul. Rath oftă, își 
scoase creionul şi începu să copieze primele adrese de pe cartonaş în carnețel. 


— Bine, zise el, dar hai să ne despărțim. Vom fi mai eficienţi aşa. 


Charly îi zâmbi, iar Rath își dădu seama, nu pentru prima dată, că ar fi făcut 
orice pentru acel zâmbet. Să copieze adrese era un fleac. 

În faţa spitalului, Goldstein înfruntă un vânt care-i pătrunse până-n suflet, dar 
decise să nu ia taxiul. Era prea agitat să-și permită să se arunce pe bancheta 
unei maşini, aşa că merse pe jos. Asta-l ajuta mereu. Scoase o Camel și o 
aprinse la adăpostul gulerului ridicat. 


Bătrânul avea ochii cuiva care ştia că urmează să moară, dar refuza să 
permită acestui fapt să-l afecteze. Cât de multe persoane nu puteau admite că 
li se apropia ceasul şi, dacă recunoșteau, nu acceptau, ci se agăţau de viață 
până la sfârșit? Cei mai mulţi nu voiau să audă despre moarte, și când, 
inevitabil, venea, reacţia lor era de surprindere în faţa revelației şocante că 
totul se terminase. 


Pe Strada Bad, în spatele restaurantului în care șezuse mai devreme, drumul 
ducea spre un pârâiaş perfect drept. Se opri pe pod, trase câteva fumuri de 
țigară şi aruncă chiștocul în apa murdară. Strada era încă foarte animată. Își 
puse mâinile în buzunare și urmă fluxul de pietoni. 


Un „U” alb şi primitor lucea în noapte, deasupra unei clădiri de cărămidă 
elegante. Privind harta liniilor, văzu că următorul tren se îndrepta spre sud. 
Nu era coadă şi scara rulantă ducea sub pământ. Se lăsă purtat în jos înainte 
să privească în urmă. O siluetă cu pălărie neagră apăruse în capătul de sus și, 
pentru o secundă, crezu că mintea îi joacă feste. Bărbatul rămase pe scări, 
alunecând în jos în ritmul monoton al tuturor, un evreu bătrân care-i amintea 
de tatăl lui, al cărui păr se albise către finalul vieţii. Nu era o imagine 
neobișnuită, ţinând cont că în apropiere se afla un spital evreiesc, dar omul 
arăta ca un spectru, ca un dibbuk2, stafia lui Nathan Goldstein revenită să-i 
bântuie fiul. 


Pe peron, îl pierdu din privire şi fu tentat să îşi pună experienţa pe seama 
imaginaţiei, când silueta reapăru, plutind dinspre scara rulantă, tropăind 
mărunt, ciudat de asemănător cu mersul lui Nathan Goldstein. Tatăl său 


străbătuse exact aşa Podul Williamsburg, spre fabrica de îmbrăcăminte 
Greenberg din Lower East Side. În multe privinţe, bătrânul îi amintea de tatăl 
lui decedat, mai puţin unul: Nathan Goldstein nu ar fi luat niciodată trenul. 
Era prea zgârcit sau poate prea sărac. 


In mijlocul peronului, pălăria neagră se opri şi, printre reclame, lumini 
electrice și oameni care-și așteptau trenurile, lui Goldstein i se păru un om în 
afara timpului. 


Patru bărbaţi îmbrăcaţi în maro râdeau şi vorbeau mult prea tare, cu chipurile 
roşii de la alcool. ÎI urmaseră pe bătrân pe scara rulantă. Un pasager cu un 
bandaj pe faţă, care trebuie să fi venit și el de la spital, le întoarse vădit 
spatele. 


Purtau bluze de uniformă într-o culoare care amintea de diaree, chipie 
militare, tot maronii, şi brasarde roșii pe braţul stâng. La început, Goldstein 
crezu că erau comunişti, până ce văzu crucea neagră pe cercul alb, o cruce cu 
cârlige, un simbol pe care-l văzuse adesea în Berlin, fără să-și amintească 
unde. Bătrânul păru să recunoască simbolul și uniformele. Se îndepărtă 
discret de cei patru, mișcându-se încet, fără să fie observat, fără să mai 
tropăie, spre celălalt capăt al peronului. Ceilalţi care aşteptau îi remarcaseră și 
ei pe nou-veniţi, însă nimeni nu voia să lase să se vadă. În schimb, rămaseră 
pe cât de indiferenți posibil. 


Cămăşile maro, fără să conștientizeze schimbarea de atmosferă, îşi croiră 
drum mai departe. In ciuda aerului stătut de la metrou, erau înconjurați de 
mirosul de băutură. 


— Hei, dar ce-avem noi aici? 


Râsetele lor se scurseră precum ultima picătură de apă de ploaie dintr-o 
streașină. La fel şi conversațiile de pe peron. 


— S-a rătăcit cineva? Credeam că-i un peron arian! 


Restul pasagerilor își priveau fie ziarele, fie picioarele. Bătrânul renunţă să 
mai încerce să rămână invizibil. 


— Să-i arătăm bietului om drumul? 


Cel în cămaşă maro nu suna de parcă ar fi fost un bun samaritean. Bătrânul 
porni mai alert, înapoi înspre scara rulantă de la celălalt capăt al peronului. 


— Hei, fosilă! La tine mă refer. Stai pe loc! 
El nu se întoarse. 
— Jidane! Stai pe loc când ţi se adresează un german. 


Bătrânul ajunse la scara rulantă, urcând treptele în mișcare una câte una, până 
ce dispăru din câmpul vizual al lui Goldstein. Cămășile maro îl urmară. 


Părea să fie singurul care văzuse incidentul. Toată lumea continua să-și 
privească ziarele sau să se uite în pământ. Doar când trenul ajunse în stație, 
își ridicară privirile. Uşile se deschiseră şi urcară. Nimeni nu coborî. Trenul 
nu avea să plece decât peste câteva minute. Se uită la ușile deschise şi apoi la 
scara care continua să ruleze ascendent. 

Rath păşi pe scara rulantă a metroului și îşi aprinse o ţigară. A luat-o înspre 
est. Câtă vreme Charly contacta cele cinci familii care aveau înregistrată o 
fată pe nume Alex, Rath se ocupa de lista familiilor Reinhold din 
Friedrichshain. Înainte să păşească din nou pe trotuar, în Strausberger Platz, 
mai aruncă o privire în carneţel. Prima adresă era aproape, pe Strada Andreas. 


Dorind să se revanşeze, Charly îi amintise de anul anterior, când picase 
examenul. Respinsă era un termen care nu exista în lumea ei. Și atunci 
acţionase, dând examenul a doua oară. Fata mea nu se joacă, gândise el, în 
timp ce ea petrecea din nou nopți la rând tocind cărţile. Îl cuprinsese o iubire 
indescriptibilă în acele ore în care o putuse urmări fără ca ea să-l observe. Și 
totuşi, încăpățânarea ei îl speriase. lar acum era hotărâtă să-şi repare greșelile, 
şi nu avea să stea liniştită până ce nu reușea. 


Străbătu Strada Andreas și privi numerele caselor. Zona nu-i trezea amintiri 
plăcute. În apropiere, pe un șantier de pe Strada Koppen, de multă vreme 
înlocuit de o clădire nouă, Rath se ciocnise cu Josef Wilczek, un găinar, 
întâlnire care-i fusese fatală. Scăpase apoi de cadavru. Trimisese dosarul ca 
pe un peşte ud, la cazurile nerezolvate, după ce sabotase dovezile astfel încât 
nimeni să nu poată afla ce se întâmplase de fapt. Crezuse asta până ce Johann 
Marlow rostise într-o conversaţie, ca din întâmplare, numele lui Wilczek. Era 
unul dintre motivele pentru care nu-i putea refuza nicio rugăminte, inclusiv 
să-l caute pe Hugo cel Roșu. Măcar, spre lauda gangsterului, era prima dată 
când încercase să-l folosească, în aproape doi ani şi jumătate. Până atunci, 
fusese invers, ceea ce-i prelungea datoria lui Rath. 


Privi în jur. Cârciuma în care Doctor M. îl aşteptase în zadar pe Hugo Lenz 
trebuia să se afle şi ea în apropiere. În niciun caz nu era un cartier prin care să 
umble Charly la ora aceea. 


Pe strada cea lungă, o reclamă luminoasă se lupta cu lăsarea întunericului. 


Amor-Diele. Asta era. Pentru o întâlnire interlopă, părea un loc destul de 
respectabil. Poate că trebuia să fie, din moment ce John Marlow îl frecventa. 


Rath se opri. Privi lista de adrese și apoi firma cârciumii. La naiba, gândi el, 
şi puse carneţelul în buzunar. Familiile lui Charly n-aveau decât să aştepte. 
Aruncă chiștocul în şanţ și intră. 

Bătrânul evreu nu mai reușise să intre în clădirea gării. Bărbaţii îl prinseseră 
şi-l înghesuiseră într-un colţ. Doi, trei trecători aruncară o privire scurtă 
înspre ei, dar se grăbiră să coboare. Bărbatul de la bilete se aplecă să numere 
restul. Goldstein tocmai coborâse de pe scara rulantă în hol şi văzu cum 
buzele i se mișcau în barba albă, în timp ce evreul murmura o rugăciune. 
Apoi, încetă şi deschise gura. 


— V-aş ruga să vă daţi la o parte, ca să pot coborî la metrou, zise el foarte 
politicos. 


— Este doar pentru germani, zise cel cu faţa roșie, care pornise totul. 
Impunse pieptul bătrânului cu degetele. 
— Cine a zis că ai voie? 


— Dar am bilet, zise tichia neagră, și scoase un bilet, de parcă i l-ar fi cerut 
controlorii. 


— N-ai auzit? E doar pentru germani! Tu să mergi pe jos. 


Nu o spusese purtătorul de cuvânt al cămășilor maro, ci unul dintre trepăduși. 
Il lovi cu putere pe evreu, iar acesta se împletici în braţele celuilalt. 


— Hai, Ițic, vezi pe unde mergi! 
Faţă-roşie îl împinse cât colo şi-şi scutură murdăria imaginară de pe cămașă. 


— Na, ca să vezi, spuse altul și îl lovi sec, dar puternic, pe tichie-neagră, care 
încă ţinea biletul în mână. Nu ai de gând să te scuzi? 


Evreul se ţinea de braţ. Ochii îi treceau de la unul la celălalt. 


Era suficient. Goldstein interveni. 
— De ce nu-l lăsați pe om să plece acasă? întrebă el tare. 


Patru perechi de ochi se întoarseră spre el. Goldstein își aprinse o ţigară 
Camel, cât se poate de calm, de parcă nu s-ar fi temut de cei patru bătăuși. 
Pentru o clipă, rămaseră fără grai, privindu-se între ei şi apoi la omul cu 
ţigara. Nu li se mai întâmplase aşa ceva. 


— Cine riscă să aibă buza umflată? întrebă față-roșie, primul care-şi 
recăpătase glasul. 


Goldstein căută un răspuns potrivit. Şi-ai fi dorit să se ocupe de ei, însă nu 
voia să işte o bătaie. Voia doar ca ei să-l lase în pace pe omul cu tichie 
neagră. 


In timp ce privirile atacatorilor erau fixate pe Goldstein, bătrânul făcu un pas 
spre dreapta, fentă cu o viteză impresionantă şi dispăru din clădire. Cei patru 
se uitară uimiţi în urma lui. 


— Mai vorbim noi! 


Conducătorul haitei, cel cu faţa roșie, îl ameninţă cu pumnul pe Goldstein, cu 
un efect mai degrabă ridicol, şi îşi urmă cei trei ciraci la exterior. 


— You're welcome, asshole”, mârâi Goldstein și porni iar la drum. 


Se amestecase şi acum era implicat. Când ieşi pe stradă, bătrânul traversase 
deja. Urmăritorii lor îşi aşteptară liderul, apoi porniră spre bătrân din două 
direcţii. Tichie-neagră privi la stânga și la dreapta, apoi se întoarse spre parc, 
care se profila amenințător pe cerul nopţii, un zid de frunze luminate de 
felinare. 


Il încolţiseră. 


Lui Goldstein i se împuiase capul de mic să nu intre în parcul McCarren după 
lăsarea întunericului, așa că n-avea idee ce-i trecea prin cap omului. Poate că 
arborii îi aminteau de pădurile Galiției, sau poate că spera să se poată piti în 
tufișuri. În orice caz, dispăru în beznă, printre doi arbuşti stufoşi. Cămășile 


maro rămaseră o clipă interzise, apoi se năpustiră după el. 
— Fucking shit?4, înjură Goldstein. 
Trebui să lase trei sau patru mașini să treacă, înainte să poată trece şi el. 


Ce pădure! Evreul dispăruse în tufișuri, iar urmăritorii se îndreptau în aceeași 
direcţie. Goldstein alese o alee cu pietriș, unde măcar era lumină de la 
felinare. 

Bărbatul şedea în mașină și fuma. Rath îl văzu când ieşi din cârciumă. Nu 
aflase mare lucru, dar măcar căpătase o bere. Proprietarul, cu siguranţă la 
instrucțiunile lui Marlow, îi arătase o cameră spațioasă din spatele sălii 
principale și toaletelor. Cele trei mese pătrate care se aflau acolo erau 
potrivite pentru jocuri de skat 25, dar se puteau și uni, pentru întruniri sau cine 
cu mai mulți invitaţi. leşea în evidenţă biroul cu telefon, și când Rath îl văzu, 
ştiu de îndată că se afla în camera de lucru a lui Johann Marlow. Aici își 
petrecuse probabil Hugo Lenz seara anterioară. Ieri la prânz, Hugo cel Roșu 
trecuse pe acolo ultima dată, şi de atunci proprietarul nu-l mai văzuse. Tot el 
îi spuse că Lenz nu avea vreo bizarerie, ci doar o slăbiciune pentru pariurile 
la cursele de cai. Mergea regulat la cursele din Karlshorst. Teoria lui Rath că 
Piraţii Nordului l-ar fi răpit de lângă Amor-Diele fu respinsă imediat. 
Proprietarul era de părere că Piraţii erau prea lași să calce în Friedrichshain. 


Dar omul părea să se înşele. 


Rath traversă strada fără să dea atenţie nici maşinii, nici celui care şedea 
înăuntru. Când ajunse lângă ea, deschise portiera din dreapta şi se aşeză. 
Omul de la volan îl privi cu ochi mari. 


— Hei, zise el, ăsta nu-i taxi. 


Rath îşi scoase insigna. Bărbatul vru să deschidă portiera, dar simţi sărutul 
rece al pistolului Walther la tâmplă. 


— Stai jos, spuse Rath. Și închide portierele, te rog. 
Omul ascultă. 
— Johnny, spuse Rath. Te-ai întors pe străzi? 


— Ne cunoaştem? 


— De multă vreme. Brigada Moravuri. Bruno Wolter. 
Mecanismele minţii lui Johnny păreau să se rotească. Curând îi pică fisa. 


— Erai portar, nu? continuă Rath. Ai avansat de-ai ajuns să supraveghezi 
cartiere inamice? 


— Aveţi voie să mă trataţi aşa? 

— Mi-e totuna. Oricum o fac. 

Rath îi lipi Walther-ul ceva mai apăsat de tâmplă. 
— Faci parte din Piraţii Nordului, dacă nu mă înșel. 


— Şi dumneata eşti poliţist şi tocmai ce-ai ieșit dintr-o cârciumă a Berolinei. 
Ce să înțeleg din asta? 


— N-ai ce să înţelegi. Trebuie doar să-mi răspunzi la întrebări, clar? 
Omul încuviinţă. 


— Hugo Lenz a dispărut, spuse Rath. Şi nu-s puţini cei care cred că Piraţii i- 
au făcut felul. De câte seri stai aici? L-ai filat pe Hugo și l-ai turnat alor tăi? 


— Noi? De ce am face asta? 


— De ce să rupi spinarea unui traficant? De ce să faci foc de tabără dintr-un 
chioşc de ziare? 


— Noi doar luăm înapoi ce ne-a furat Berolina. 
— Şi lăsaţi cadavre în urmă. 


— Noi? La naiba, domnule comisar! Eu sunt aici pentru că Rudi Höller a 
dispărut. Lapke crede că l-a ucis Berolina. 


— Rudi Şobolanul? 


Johnny încuviinţă. 
— Dar rezolvăm singuri treaba. Nu e cazul să amestecăm curcanii. 


— Şi de ce credeţi voi c-ar fi vorba despre Berolina? Din câte ştiu eu, nu-s 
genul care să lichideze oameni. Au un cod de onoare. 


— Sigur, ca Hugo cel Roșu și ceilalți din bandă să nu-și murdărească mâinile. 
Se poate. Dar dacă ştiţi cine-i acum în oraș... 


— Nu vorbi în cimilituri. 

— La naiba, ce faceţi voi, curcanii? N-aţi auzit că în oraş e un killer 
american? Cine-a plătit pentru el? Cine-și permite? Cu siguranţă nu Piraţii 
Nordului. Poate c-ar trebui să mai puneţi presiune pe domnii de treabă din 


Berolina. 


— Tu ce crezi că fac eu? arătă Rath spre cârciumă. Lucrurile care se spun 
despre voi ar trebui să te pună în gardă şi să nu mai stai pe-aici. 


Deschise portiera. 


— Zi-i șefului tău că nu vreau un război între găşti aici, în Berlin. Zi-i să stea 
potolit, sau se întoarce la mititica. 

In spatele felinarelor era beznă. Vântul făcea frunzele să foşnească, iar 
pietrişul scrâşnea sub tălpile lui. Nu văzu nici ţipenie de om. Aproape că se 
credea singurul om din sălbăticia nocturnă, când auzi ţipătul. 


Un țipăt de durere. 


Ciuli urechile, dar zgomotul făcut de un tren pe o cale ferată din apropiere 
acoperi totul, chiar și foșnetul frunzelor. Goldstein porni orbește în direcția 
din care credea că auzise ţipătul. li văzu. 


Într-o poieniţă se aflau toți patru, cu tichie-neagră la mijloc. Goldstein le 
recunoscu siluetele în lumina slabă a unui felinar, și umbrele lungi pe iarbă. 
Evreul se aduna de pe jos. 


— De ce nu lăsaţi bătrânul să-şi vadă liniștit de drum, șgoțim2?6? înjură el. 
— Vorbeşte germană când te adresezi germanilor! Suntem în Germania! 


Unul dintre cei cu cămăși maro făcu un pas în faţă și-l lovi iar pe evreu. 
Bătrânul tuşi şi rămase chircit, încercând să respire. Lovitura părea să-l fi 
atins în plex. Un altul îl lovi sub bărbie. Tichia i se rostogoli în iarbă. 


Goldstein păşi de pe alee pe pajiştea moale. Nu mai făcea niciun zgomot. 
Bărbaţii erau atât de ocupați cu victima lor, încât nici nu-l observară pe nou- 
venit. Cel gras îşi făcea de lucru cu șlițul pantalonilor. 


— La o parte, băieţi, că e urgent. 


Ceilalţi râseră și îi făcură loc. Evreul căzut la pământ nu se mai mişca. 
Dinspre el venea doar un scâncet. Grasul își luase deja daravela în mână, 
când Goldstein ridică glasul. Se bucura că nu mai era nevoie să-și aleagă 
cuvintele cu atenţie. 


— Hei, cămăși de rahat, strigă el peste pajiște. Cine vi s-a răhăţit pe 
uniforme, de-s atât de maro? 


Tuspatru se întoarseră spre el. Doar bătrânul rămase nemișcat. Grasul cu gura 
mare, cu penisul încă în mână, îl privea cu ochi mari. Pe feţele lor se citea 
mai degrabă teama decât surpriza. Dar apoi se relaxară. 


— Nu pot să cred, făcu faţă-roşie, cu șlițul încă desfăcut. Să fie ăla sătul de 
viaţă? 


— E gură-mare de mai devreme! 
— Cred că-i străin şi nu ştie cu cine are de-a face. Îi trebe o lecţie! 


— Să vă zic eu cu cine am de-a face, zise Goldstein. Cu nişte mamzerim?” 
laşi, care s-au luat de un bătrân, deşi ei sunt patru. Despre unul ştiu deja că 
are burta mare și o puţă mică. Nu-i așa, faţă-roşie? Mai bine-ţi bagi rapid 
puţulica în pantaloni, înainte s-o pierzi în beznă! 


Bărbatul gras îşi vâri penisul înapoi în șliț şi se strădui să-și încheie nasturii. 
Bătrânul evreu se ridicase iar, îngenunchind pe iarbă, şi părea să cântărească 


dacă să vomite sau nu. Cei patru îşi întorseseră toată atenţia către Abraham 
Goldstein. 


— Tot jidan eşti, aşa-i? După vorbă. 
— Mi-e totuna ce e, Stefan, e clar că şi-o ia peste bot. 
— Aşa să fie. Cine vrea să-i spargem buza, îi spargem buza. 


Trei dintre bărbaţi se apropiaseră. Șeful lor încă se ţinea mai departe și-și 
aranja daravela, pe care şi-o vârâse în pantaloni prea repede. Bărbatul căruia 
grasul îi spusese „Stefan” se proțăpi în faţa lui Goldstein şi îl măsură din 
priviri. 


— Nu pari jidan, zise el. N-am idee de ce te amesteci, dar e o greşeală. 


Goldstein își stinse ţigara în iarbă. 


— Fuck you, spuse el şi-şi băgă mâinile în buzunarele paltonului. 


— Aici suntem în Germania, spuse Stefan, şi în Germania se vorbeşte 
germană. Asta te vom învăţa acum. 


Goldstein îl privea pe slăbănog și văzu cum ridică mâna dreaptă. Înainte să 
poată lovi, Goldstein îl lovi cu capul la rădăcina nasului. Stefan dădu ochii 
peste cap şi căzu, cu sângele curgându-i din nări. Rămâneau trei. 

— Na? întrebă el. Aţi priceput? Sau vă trebuie tălmaci? 

Grasul îşi regăsi vocea. 

— Nu doar că pricepem, şi vorbim limba asta. Arată-i, Gerd! 

Bărbatul pe nume Gerd trebuia să fie cel cu rozeta de fier în jurul monturilor. 
— Pe mine nu mă faci, spuse el. Fără avertisment, ce porcărie! 

— Bine, atunci te avertizez. 

Goldstein își scoase Remington-ul din buzunar. 


— Încă un pas și vei avea o gaură în uniforma ta elegantă! 


Gerd se opri în mijlocul saltului și privi nesigur în gura pistolului. Apoi 
încercă să-şi recapete dinspre şef siguranţa pierdută. 


— Günter, uite, are un pistol. Crede că nu știm dintr-astea. 


— In locul tău, l-aş pune la loc, zise față-roșie, Günter. Dacă tu crezi că SA- 
ul umblă într-o zonă comunistă ca asta fără armă, te înșeli. 


— Trebuie să vă avertizez. Dacă vă vine ideea să scoateţi ceva din buzunar, 
care amintește chiar şi vag de un pistol, primiţi o gaură în cămaşă. 


Abe trebuia să se concentreze la şef şi la rozeta lui Gerd, aşa că-l scăpase pe 
al treilea din vedere. Când remarcă mişcarea, braţele lui erau deja prinse la 
spate. Își pierdu echilibrul și căzu, împreună cu atacatorul. Pistolul se 


descărcă și se auzi un urlet. 
— Ah, piciorul! 


Când aterizară, strânsoarea slăbi puţin și fu suficient pentru Goldstein să-și 
lovească în tâmplă cu Remington-ul atacatorul. Fu de-ajuns. Omul își pierdu 
cunoștința. 


Și nu doar atât. Gerd şedea pe iarbă, lângă un Stefan încă leșinat, și îşi ţinea 
piciorul drept cu ambele mâini. Pe dreapta avea încă rozeta. Printre degete îi 
curgea sânge, în șiroaie lucioase, și picura pe jos. 


— La dracu”, piciorul! urlă el. Ce-ai făcut, ticălosule? 


Goldstein privi înspre gras, care se afla încă la distanţă și nu dădea semne că 
s-ar apropia. Se ridică, pregătit să înfrunte următorul atac. 


Dar grasul rămase pe loc. 
— Deci, spuse el, acum lucrurile arată altfel. Jos arma! 


Goldstein crezu întâi că nu auzise bine, dar văzu apoi Luger-ul din mâna 
bărbatului, gata să tragă. 


— Te avelrtizez, zise Günter, trag bine. Lasă pistolul! 

Goldstein ridică din umeri. 

— Ştii ce? În asemenea situaţii nu e vorba despre cine trage mai bine. 
— Serios? Atunci? 

— E vorba despre cine-și controlează nervii. 

— Lasă arma! Imediat! 


— Vezi tu, la asta mă refer. Eşti mult prea nervos, vocea ta e prea ridicată. 
Mâna începe să-ţi tremure, de agitaţie. Cum vrei să ţintești? 


— Un ticălos atât de mare ca tine sigur nimeresc! 


— Problema ta este că nu vrei să mă împuști. Nu poţi şi nu vei reuși. Altfel, 
ai fi făcut-o de mult. 


Acum, Luger-ul chiar începu să tremure. 


— Dar împuşcă-l odată! strigă Gerd. Porcul mi-a distrus piciorul! E o 
urgență! 


Giinter bătea deja în retragere, dar tot ţinea Luger-ul în mână. 


— Cred că este momentul pentru un mic avertisment, spuse Goldstein, 
arătând spre Luger. Te sfătuiesc să laşi arma jos, înainte să te împușşc eu în 
mână. Îți dai seama cât de incomodă va fi viaţa ta fără mâna dreaptă? 


Panica din privirea grasului deveni și mai mare. Să fugă sau să lupte? Care 
era decizia corectă? In cele din urmă, lăsă Luger-ul să cadă, făcu stânga- 
mprejur şi fugi. 


— Fain lider de haită, spuse Goldstein către Gerd, care îşi plângea încă 
degetele pierdute. Te-a lăsat baltă. 


Stefan icni și îşi duse mâna la nasul însângerat. Când îl atinse, strigă şi fu pe 
cale să-și piardă iar cunoştinţa. Al treilea își revenea încetişor. 


Toţi trei îl priveau. Gerd, cel cu piciorul rănit, avea deja lacrimi în ochi şi o 
mutră sfârşită. 


— Nu ştiu ce credeţi voi, spuse Goldstein. Poate că suntem la picnic. Dar vă 
înşelaţi. Acum aveţi cu toţii niște vânătăi... 


— Vânătăi? schelălăi Gerd. Piciorul meu... 


— ...dar eu vă sfătuiesc să dispăreţi cât mai repede, înainte să mă 
răzgândesc. 


Stefan și celălalt se culeseră de pe jos. El mai aruncă o privire scurtă spre 
camaradul rănit la picior, apoi fiecare fugi în altă direcție. 


Goldstein se postă în faţa lui Gerd. 

— Auzi cu picioarele? E valabil şi pentru tine. 
Bărbatul cu rozeta scânci. 

— Cu piciorul ăsta? Cum să merg? 

— Mi-e totuna. Încearcă să ţopăi sau să te târăști. 


Chelălăiala îl călca pe Goldstein pe nervi. Micul Gerd fusese cât pe ce să-l 
atace cu o rozetă de fier, şi acum se purta ca un mucos de clasa întâi, care 
făcuse cunoștință cu viaţa reală în curtea școlii. Ii arătă Remington-ul. 


— In locul tău aş dispărea oricum, dacă nu vrei să-ți aranjez şi celălalt picior. 
Bărbatul scoase un strigăt de durere când păși prima dată pe piciorul stâng. 
Apoi, îşi lăsă greutatea pe călcâi și păru să funcţioneze. Lent, ţopăi spre 
felinar, până ce ajunse pe alee. Se sprijini scurt de o bancă și apoi șchiopătă 


mai departe. 


Goldstein se duse spre bătrânul evreu și îi întinse pălăria neagră. Era încă 
speriat, şi sub barba albă avea o vânătaie. Dar putea să fi fost mult mai rău. 


[i întinse mâna. 
— Sus, tăicuţă, zise el, și-l ajută pe bărbatul surprinzător de uşor să se ridice. 


Acesta își scutură murdăria şi iarba de pe caftan şi îşi privi salvatorul ca pe 
Mesia, uluit. 


— Să ne înţelegem, zise Goldstein. Eu nu exist. Nu m-aţi văzut niciodată! 
— Ah, dar sigur că v-am văzut! 
Bătrânul nu părea să priceapă. 


— Doar staţi aici, în faţa mea. 


— Dar de fapt eu sunt în altă parte. 

— Sunteţi aici şi totuşi altundeva? Cine sunteţi? 

— Pentru dumneavoastră, pot fi și Arhanghelul Mihail, dacă aveţi nevoie de 
un nume. Dar repet: aici nu s-a întâmplat nimic! Nu aţi păţit nimic. Vă duc 
acum acasă, la familie, şi apoi uitaţi totul, da? 

— Vă mulţumesc frumos, spuse bătrânul. Dar nu trebuia să trageţi. 

Clătină din cap. 


— Nu este corect să trageţi. 


Goldstein nu mai zise nimic. Cu evrei încăpăţânaţi de calibrul acela n-avea 
sens să discute, și o ştia din experienţă. Ii oferi bătrânului braţul și-l conduse 
spre aleea cu pietriș. 


— Să vă povestesc istoria bătrânului rabin Ţanovici din Lubovice? întrebă 
omul și nu aşteptă răspuns. 


Goldstein își dădu ochii peste cap și ascultă. Probabil că mai auzise cândva 
povestea, cu mulţi, mulţi ani în urmă. 


34 


Luna începu cu tevatură mare. Weiß chemă toţi ofițerii criminaliști, începând 
de la comisari, în sala de ședințe. Rath se bucură. Puse lesa lui Kirie în 
mâinile lui Gräf, trimise detectivul la Excelsior și-și luă încă o cafea de la 
cantină. În ghemul de oameni care se formase lângă sală erau și câteva 
chipuri cunoscute din Divizia A, printre care şi Wilhelm Böhm, bronzat după 
vacanţă. Rath nu s-ar fi supărat dacă masivul comisar-șef mai stătea câteva 
zile în vacanţă sau dacă ar fi ieşit mai repede la pensie. Se ţinu la distanţă, 
îndreptându-se spre divizia Narcotice, care se plângea de Nebe, fostul șef, pe 
care Weiß îl făcuse șef la divizia 'Tâlhării cu câteva săptămâni înainte. Nebe 
era ambițios, deloc îndrăgit, și văzut drept protejatul lui Weiß. Cei care se 
bucurau de protecţia superiorilor la Castel, pe bune sau din auzite, n-aveau 
viaţă uşoară, aşa cum știa Rath din experiență, după ce fusese considerat 
favoritul fostului șef al Poliţiei, Zorgiebel, când își începuse munca la Berlin. 


Lumea trecea pe ușile duble și intra. Rath găsi un loc în spate și se așeză. 
Aerul era deja sufocant. Majoritatea ofiţerilor fumau de plictiseală, și nimeni 
nu se gândise să deschidă un geam. Cedă presiunii de turmă și obișnuinţei și 
deschise pachetul de Overstolz, adulmecând tutunul proaspăt înainte să-și 
aprindă ţigara, și se gândi la seara de ieri, care se încheiase cu el și cu Charly 
fumând în apartamentul lui de pe Luisenufer, extenuaţi și resemnați, după 
multe ore de cercetare din ușă în ușă. Bineînţeles, Charly nu găsise fata, deși 
parcursese toată lista. Rath o așteptase peste o oră, şi începuse să-şi facă griji, 
când auzise cheia în broască. Câteva momente mai târziu, faţa ei dezamăgită 
apăruse în cadrul ușii. El o consolase cu ziua de mâine, și primise în schimb o 
încuviinţare abătută şi sfârşită. 


Apelul său la Oficiul de Asistenţă Socială nu reuşise să-i calmeze conştiinţa 
încărcată, şi faptul că Charly, aşa ostenită și resemnată cum era, îi crezuse 
scuzele ieftine aproape că-l ruşinase mai mult decât scuzele în sine. Vizitase 
doar o familie Reinhold și găsise o femeie indignată, care-i spusese că nu are 
nicio fată pe nume Alex sau Alexandra. La celelalte patru adrese, susținuse 


el, nu era nimeni acasă, iar Charly îl crezuse. 


Dimineaţa, lista abandonată se transformase în speranţa ei finală. Rupse 
dovada neglijenţei lui din carnețel, aproape grațios, şi el nu mai spuse nimic 
despre subiect. Cu siguranţă nu era părerea sa adevărată — că situaţia era fără 
rost. 


Șuşotelile care umpleau sala de întruniri se potoliră. Rath ridică privirea când 
vicepreşedintele Poliţiei urcă la prezidiu, cu o expresie serioasă. Își aruncă 
mucul de ţigară pe podeaua de piatră și îl strivi sub pantof. Dr.Weif apucă 
pupitrul şi aşteptă. Doar când se lăsă liniştea, vorbi. 


— V-am adunat azi aici, începu, privindu-i, în lumina evenimentelor tragice 
recente, despre care sunt sigur că majoritatea ați auzit. 


Povestea lui despre cum decursese ciocnirea de pe aleea Frankfurter suna mai 
grav decât a lui Charly. Fireşte că nu menţionă vreo pușlama care scăpase de 
la Tribunalul Lichtenberg graţie agitaţiei și urmărilor sale. Prezentă doar 
faptele: o manifestaţie a muncitorilor în mijlocul unei zone comuniste, o 
escaladare bruscă și niște poliţişti care se treziseră sub o grindină de gloanţe. 
Un sergent care încercase să rețină demonstranţii din prima linie a fost lovit 
în piept, s-a prăbușit şi, la scurtă vreme, a murit. 


— Fără îndoială că ştiţi, domnilor, spuse Weiß solemn, că sergentul Emil 
Kuhfeld nu e primul poliţist care-și pierde viaţa la datorie. Și, mă tem, nu va 
fi nici ultimul. Vorbesc pentru noi toţi când spun că noi, colegii săi, nu îl vom 
uita. Domnilor, vă rog să vă ridicaţi şi să păstraţi un moment de reculegere 
pentru colegul nostru decedat. 


Sute de picioare de scaune se târâră pe podea, iar sala deveni neobișnuit de 
tăcută. Toată lumea știa că acest minut de tăcere nu era vreun gest de fațadă, 
ci îl afecta pe fiecare personal. Afară, în oraş, existau oameni care tratau 
polițiștii ca pe vânat. Superioritatea poliţiei criminaliste faţă de poliția de 
proximitate, blamată şi acuzată, nu-şi avea locul aici. Când venea vorba 
despre ostilitatea tot mai brutală pe care o înfruntau zilnic poliţiştii pe străzi, 
cu toţii erau la fel, că purtau uniformă sau haine civile. Singura diferenţă era 
că uniformele îşi riscau vieţile mult mai des. Rath nu simţise niciodată o 
atracție spre viaţa de patrulă. Acum, i se părea mai puţin atrăgătoare ca 


niciodată. 
— Mulţumesc, domnilor. 
Weiß încheie minutul de reculegere și sala se umplu din nou de zgomot. 


Doar acum pomeni de statutul investigaţiei. Cercetările iniţiale ale Secţiei 1A 
dezvăluiseră că se trăsese dinspre sediul comuniștilor, şi din acest motiv 
Weiß ordonase o serie de percheziţii. Interdicţia Spartakiadei urma să fie 
implementată pe deplin. Weif interzisese deja, cu câteva zile în urmă, 
evenimentul sportiv al comuniștilor, precum și un eveniment SA programat 
în aceeași zi. În campania sa împotriva așa-zişilor politicieni violenţi care 
aduseseră Germania în pragul războiului civil, prin trupele lor paramilitare, 
chiar Bernhard Weiß, el însuși fost șef al poliţiei politice, nu era diferit de 
niciun alt ofiţer prusac. 


— Acum, să trecem la ceva mai plăcut, spuse el, zâmbind pentru prima dată. 
Mai e un motiv pentru care v-am adunat aici. De fapt, mai multe, și anume 
bărbaţii care se află azi în faţa mea. 


Weif se opri și sala deveni agitată când toată lumea încercă să vadă cine 
şedea în primul rând. Rath îşi iți capul, dar nu putea vedea dincolo de Ernst 
Gennat cel masiv, care şedea în rândul trei sau patru. 


— Aceştia sunt noii voştri colegi, continuă Weiß. Am primit un număr de 
cadeți. In ciuda măsurilor de economisire obligatorii, impuse de guvern, 
facem tot ce putem să evităm reducerea efectivelor polițienești. 


— Ce faceți pentru a evita să ni se taie salariile? se auzi o voce printre 
murmurele care umpluseră sala. 


Toată lumea se întoarse, dar omul nu era de văzut. Nimeni nu îndrăzni să 
râdă, iar Weiß rămase calm şi privi prin sală, înainte să-și reia cuvântul. 


— Văd multe chipuri bine hrănite în faţa mea. Din câte ştiu, niciun 
criminalist nu a murit de foame anul ăsta. Dacă aveţi lipsuri și nu vă permiteţi 
să mâncaţi la cantină, veniţi în biroul meu. Asiguraţi-vă doar că nu comentaţi 
despre selecţia de prăjituri a detectivului-șef Gennat. 


Câţiva colegi râseră, dar nu mulți. 


— Inapoi la cadeţii noştri, spuse Weiß. Permiteţi-mi să-i invit pe scenă, să le 
vedeți cu toţii feţele și să vă obişnuiţi cu ele. 


Rath auzi scaune scârțâind şi șase tineri se aliniară în faţa lor. 


— Domnii Start, Tornow, Schütz, WeiBhaupt, Marx și Kluge îşi încep azi 
serviciul. Sunt arondaţi Diviziei J, pentru că cei de la Mandate au cea mai 
mare nevoie de personal. Dar pot fi trimiși și la alte divizii, de la caz la caz, 
după cum doreşte domnul Stolz. 


Al doilea din stânga era locotenentul pe care Rath îl întâlnise în faţa biroului 
lui Weiß. Avea o siluetă impecabilă, în costum. Deci Tornow se numea. 


— Vă cer să rămâneţi la dispoziţia lor, pentru ajutor şi sfaturi, continuă dr. 
Weiß. Cei mai mulţi dintre voi aţi fost în uniformă nu cu mult timp în urmă și 
v-aţi expus la mari pericole în slujba statului nostru democrat. Dacă faceți 
echipă cu un cadet, vă rog să aveţi răbdare cât le arătați mersul lucrurilor. 
Amintiţi-vă că, în timp, unul dintre ei vă poate deveni superior. 


Se opri, până ce râsetele încetară. 


— Lăsând gluma la o parte, evenimentele de ieri ne amintesc cât e de 
important să lucrăm împreună, și nu unii împotriva altora. 


Rath nu știa sigur, fiindcă vicepreședintele purta ochelari groși, de citit, însă 
simţea că-și aţintise privirea la el. Probabil că era doar în imaginaţia lui; era 

un simţ al vinii, exacerbat datorită educaţiei sale catolice riguroase. Cu acest 
apel, Weiß puse capăt întrunirii. Toţi se ridicară şi ieşiră pe rând din sală. În 

mijlocul lor se mișca un bărbat a cărui statură îl făcea imposibil de ratat. 


Rath se întrebă dacă să discute cu Gennat. Poate că şeful de la Omucideri ar fi 
putut pune presiune, chiar dacă era limpede că Bernhard Weiß n-avea nicio 
intenţie să-i retragă pe Rath și pe ai săi din operaţiunea Goldstein. De ce nu 
putea transfera totul la Mandate, Rath nu ştia, mai ales acum, că aveau 
oameni în plus. În fond, ce treabă mai bună pentru un cadet, dacă nu o filare? 
Rath se îndreptă spre Buddha, dar ezită. Wilhelm Böhm se afla lângă 


detectivul-şef. Trebuia să fie tocmai el! Apropiindu-se de cei doi, îl auzi pe 
buldogul Böhm pomenind ceva de un jaf premeditat sfârşit cu un omor, care 
nu era chiar aşa. Rath aşteptă să se apropie suficient ca să poată interveni. 
Acum! Zâmbeşte iute şi avansează! 


— Bună dimineaţa, domnule detectiv-şef, spuse Rath, atingându-şi pălăria. 
Domnule comisar-șef. 


— Ah, inspectorul Rath, spuse Gennat. 
Böhm se întrerupse în mijlocul frazei și îi aruncă o privire urâtă. 
— Văd c-ai revenit, continuă Gennat. Cum merge? 


— Bine, mulțumesc de întrebare. Voiam să văd ce se petrece în Divizia A. 
Nu prea aflăm multe. Se pare că numărul de cazuri e din nou în creștere. 


— Da, o tragedie, treaba asta cu colegul. Vom vorbi la raport, mai târziu. 
— Colegul Böhm investighează și el un deces? 


Böhm îi aruncă încă o privire, și mai urâtă, şi Rath o consideră o mică 
victorie. 


— Am găsit ieri un cadavru în Friedrichshain, spuse Gennat. Un comerciant 
de obiecte la mâna a doua, în stare foarte proastă, în spatele prăvăliei. Totul 
indică un jaf cu omor, doar că omul era cunoscut fiindcă avea legături cu 
Berolina. 


— Şi de aceea suspectez alt motiv, interveni Böhm. Berolina și Piraţii 
Nordului sunt la cuțite, și nu m-ar surprinde să fie vorba de o înscenare. In 
fond, există câteva discrepanțe. 


Rath ciuli urechile. 


— Credeţi că cineva reglează scorurile în lumea interlopă? întrebă Rath. Ar fi 
posibil să iau și eu parte la raportul de la Omucideri de azi? se întoarse el spre 
Gennat. Ca să fiu la curent, în caz că ne vom alătura și eu cu băieții în zilele 
următoare. 


Gennat îl privi de parcă încerca să decidă adevăratele motive ale interesului 
său. Buddha o fi părut uşor adormit, dar ochii săi erau alerţi și privirea 
intensă, aşa că Rath nu putu să nu clipească. 


— Oricând, zise Gennat, câtă vreme nu afectează alte angajamente. 


Asta nu suna de parcă Gennat avea să-i ceară lui Weif oamenii înapoi. Rath 
îşi ascunse dezamăgirea și încuviinţă: 


— Bineînţeles. 


La scurtă vreme, şedea cu vechii lui colegi în camera mică de ședințe, unde 
totul era ca înainte, numai că Grăf lipsea. Henning și Czerwinski încercau să 
doarmă puţin, după tura de noapte. Rath asculta doar pe jumătate ce spunea 
detectivul asistent Lange despre băiatul mort de la KaDeWe, pe care-l 
identificaseră, iar detectivul asistent Mertens recapitulă împușcăturile de ieri, 
din est. Investigația era condusă de Secţia 1A, cu cei de la Omucideri operând 
doar ca auxiliari. 


Pentru un detectiv, nu era nimic mai rău decât să facă pe trepădușul poliţiei 
politice. Chiar şi aşa, Mertens nu-și putu ascunde mulțumirea că cei de la 1A 
nu reuşiseră să-l identifice pe cel care a tras. Era clar că el considera 
improbabil ca glonţul să fi fost tras intenţionat, darămite de către un 
comunist; mai degrabă iluzii de-ale politicienilor, decât realitate. 


Urmă Böhm, care avu parte de toată atenţia lui Rath. Evident că încă nu 
aflase nimic despre dispariţia lui Hugo cel Roşu, ci menţionă doar că Hugo 
Lenz, care se afla pe lista sa de suspecți, nu fusese găsit nici acasă, nici în 
zona unde pierdea vremea de obicei. Se părea că nu era vorba despre 
Mulackritze, aşa cum crezuse mereu Rath, ci despre Amor-Diele din 
Friedrichshain, unde fusese chiar el cu o seară înainte. Ar fi putut da peste 
unul dintre oamenii lui Böhm! 


Că fusese sau nu victima Piraților Nordului, Eberhard Kallweit, probabil 
folosit ca paravan de Berolina, fusese găsit mort în prăvălia sa, şi probabil că 
zăcea acolo de vreo două zile. Casa fusese golită, dar făptaşii lăsaseră un 
număr surprinzător de obiecte valoroase, printre care ceasuri de mână de 
valoare. Era unul dintre motivele pentru care credea el că fusese o înscenare, 


mai ales că victima fusese torturată cu brutalitate înainte să fie ucisă. Atât de 
brutal, încât fusese prea mult pentru unul dintre torționari. Lângă mort, 
legiştii găsiseră vomă, care nu îi aparținea lui Kallweit, lucru confirmat de 
raportul de autopsie al dr. Schwartz. Pe lângă vomă, patologul stabilise 
numeroase fracturi și laceraţii, precum și hemoragia internă din cauza căreia 
victima murise. 


Böhm povesti mai multe despre fundalul pe care se desfășura războiul 
interlop. Nu era un război deschis, zise, şi nu fuseseră încă victime, sau, cel 
puţin, nu existaseră execuţii publice, dar, în ultimele două săptămâni, 
ciocnirile dintre Piraţii Nordului şi membrii Berolinei deveniseră tot mai 
frecvente. 


— Credem că se leagă de eliberarea lui Rudolf Höller și Hermann Lapke, 
care tocmai ce-au terminat de ispășit doi ani de închisoare la Tegel, pentru 
tentativă de jaf. Cu siguranţă speră să readucă gloria Piraților, care 
dispăruseră din peisaj după capturarea lor. 


Incidentele se adunau. Traficanţii de droguri din Berolina fuseseră bătuţi în 
plină zi. Localuri și magazine care se aflau sub protecţia oficială a 
Ringvereine fuseseră distruse, iar clienţii, insultaţi. Atacurile culminaseră cu 
nefericitul traficant care aterizase pe spate, la baza unor scări de subsol. O 
nouă agenţie de pariuri a Piraților de pe Strada Greifswalder fusese 
incendiată, incident privit drept răspuns al Berolinei, chiar dacă nici poliţia, 
nici Piraţii nu o puteau dovedi. Oare şi anticarul-paravan să fi fost ucis în 
semn de răzbunare? 


— Dacă se dovedeşte că prima victimă într-un război dintre găști a fost 
Kallweit, zise Böhm, lucrurile vor escalada curând. 


— Să-i închidem, strigă cineva. Aşa evităm escaladarea. 
Protestatarul primi șoapte aprobatoare. 


— Așa e, zise altul. Știm care-s aproape toți membrii din Ringvereine. De ce 
nu-i băgăm după gratii? 


— De ce nu facem la fel și cu comuniştii? strigă al treilea. N-ar putea să ne 


mai împuște pe niciunul în plină stradă! 
— Liniște, domnilor! 


Gennat, care tăcuse până atunci, se ridică şi făcu un gest împăciuitor cu 
mâinile. 


— Liniște, vă rog! 
Detectivul-șef putea vorbi uluitor de tare. Șuşotelile încetară. 


— Sunteţi perfect conştienţi de ce nu putem face asta. Adică să închidem 
oameni doar fiindcă ar putea comite un delict. În Prusia, doar vinovaţii 
dovediţi şi condamnați pot fi închişi. Nu există arest preventiv, pe bună 
dreptate. Altfel, pavăm drumul către abuz și despotism. Domnilor, trăim într- 
un stat constituţional... 


Se opri, părând să privească în ochi fiecare om. 


— ...Şi voi faceţi parte din puterea sa executivă, nici mai mult, și, subliniez, 
nici mai puţin. 


Buddha avea din nou oamenii sub control. 


— Dacă este aşa cum bănuiește colegul Böhm, şi avem de-a face cu o primă 
victimă dintr-un război între găşti, atunci vom face tot ce ne stă în puteri să 
împiedicăm pierderea altor vieți omeneşti. Folosim însă metodele furnizate de 
statul constituțional. 


— Din punctul meu de vedere, nu ajunge o victimă, şuieră omul de lângă 
Rath. 


Nu îndrăzni s-o spună tare. Măcar atât reușise Gennat cu predica sa. 
— N-au decât să se aranjeze între ei ticăloșii. 


Se auzi o bătaie în ușă, și detectivul asistent Grabowski își vârî capul 
înăuntru. 


— Domnule detectiv-șef, spuse el, scuzaţi deranjul. Am găsit un cadavru în 
Humboldthain. 

Maşina legistului intră pe Strada Brunnen, lângă Biserica Înălţării Domnului 
al cărei turn ascuţit se îndrepta spre cer. Vehiculul atrase o mulțime de gură- 
cască. Wilhelm Böhm strigă la primul poliţist pe care-l văzu să elibereze 
drumul din faţa bisericii. 


— Cere oamenilor să folosească trotuarul celălalt, ca să nu ne deranjeze la 
muncă! 


— Dar... cadavrul e în spatele bisericii... 


O privire urâtă fu de ajuns. Polițistul făcu precum i se spusese, strângând alţi 
câţiva şi blocând calea. Trecătorii au bombănit când poliţiştii i-au rugat să 
treacă de cealaltă parte a străzii, dar s-au supus. Böhm scoase un mormăit 
mulțumit şi îi făcu semn lui Christel Temme, stenografa. Împreună, 
înconjurară biserica. Serviciul de identificare era deja în acţiune, arătând ca 
un grup de adulţi care căutau ouă de Paște. Cel mai mare ou era ascuns după 
un tufiș, cu doi ofiţeri din serviciu şi un poliţist păzindu-l. 


Böhm se apropie de ei, iar polițistul salută scurt când îl recunoscu. 
— Sergent Rometsch, secţia 50, la ordinele dumneavoastră! 


Böhm încuviinţă şi privi arbuștii plantați pentru a marca intrarea în parc. 
Constată nemulțumit că, în spatele unui tufiș mare de grozamă??, zăcea un 
mort care purta o uniformă cu o brasardă cu svastică. Altă victimă a ceea ce 
tot mai multă lume confunda cu politica. 


— Cine a găsit cadavrul? întrebă el, și Christel Temme, care deja își scosese 
carnețelul, începu să scrie. 


Stenografa nota absolut totul, chiar și când întreba cineva cât e ceasul. 
Polițistul ridică din umerii masivi. 


— Pont anonim la secţie, prin telefon. 

— De la ce secţie ziceai că eşti? 

— Domnule, permiteţi să raportez: de la secţia 50. 
Böhm privi cadavrul. 

— Deci, ce părere ai? 


Sergentul Rometsch fu vizibil dat peste cap de întrebare. Nu era obișnuit să 
gândească și să-și dea cu părerea, ci doar să asculte și să urmeze ordine. 


— Păi, zise el, aş spune că Frontul Roşu e o posibilitate. 
— Chiar dacă e interzis. 

— Da, domnule. Știm că asta nu i-a oprit înainte. 

— Renunţă la poziţia de drepţi, că nu ești la paradă. 

— Da, domnule! 


Sergentul Rometsch de la secţia 50 îşi îndreptă chiar mai mult spatele. Böhm 
clătină din cap. 


Detectivul asistent Grabowski apăru de după colţ, cu aparatul foto luat din 
mașină. Desfăcu trepiedul. 


— Ce perspectivă ciudată, spuse. Nu putea să-l lase lângă biserică? 


Böhm tresări. Abia acum văzu Böhm balta de sânge de lângă zidul bisericii, 
în colţul întunecos unde naosul se întâlnea cu transeptul. Se gândi apreciativ 
că detectivul asistent are spirit de observaţie. Nu ajuta să-i laude prea mult pe 
tineri, fiindcă li se urca la cap. Arătă spre piciorul drept al mortului. Talpa era 
despicată de un foc de armă, și din gaura de glonţ se revărsa o masă 
respingătoare, roșie-maronie. Sângele îi înmuiase jambierele. 


— Nu uita să iei câteva cadre de aproape cu piciorul. 


Grabowski privi scârbit, dar se apucă de lucru. 
— Ah, Böhm, aici erai! 


Se apropie Kronberg, care agita un document cu o svastică. Un carnet de 
membru SA, a cărui fotografie de pașaport avea chipul decedatului. 


— Se numea Gerhard Kubicki. 

— Se pare că era nazist. 

Șeful legiștilor încuviinţă. 

— Mai precis, Rottenfiihrer în SA. 

— Nu pricep gradele naziste. E ceva de capul lui? 
— Relativ. 

— Deci un nazist de rang mijlociu. 

Böhm arătă spre balta de sânge. 

— A fost târât aici, ce zici? 

Kronberg încuviinţă. 

— Poate ca să ascundă corpul, dar mai e ceva. Hai cu mine! 


Se duse după Kronberg până la o urmă de picior pe care un tehnician o 
umplea cu ghips proaspăt. 


— Urme, zise Kronberg, şi una dintre ele se potrivește victimei. Își târa 
piciorul stâng. 


— Nu e de mirare, cu aşa o rană. 


— Se pare c-a ajuns singur la biserică. Am găsit o dâră pe care am urmărit-o 
până într-o pajiște din parc. 


Kronberg scoase o cutie metalică din combinezonul de lucru și o deschise. 


— Asta..., spuse el teatral, de parc-ar fi scos un iepure din joben la 
Wintergarten..., am găsit acolo. 


Era un glonț mânjit de sânge și noroi. 


— Inainte să-l dai expertizei balistice, să-l duci la Patologie ca să vadă ce 
grupă de sânge e. Trebuie să ne asigurăm că-i din arma cu care s-a tras. 


Kronberg clătină din cap. 

— Arma cu care s-a tras n-a fost un pistol, zise el. 

li plăcea să-i țină pe cei de la Omucideri pe jar. Tăcu din nou, ceva mai mult, 
şi Böhm aproape-și pierdu răbdarea. Li aruncă o privire furioasă, și Kronberg 
ridică din umeri. 


— Nu vreau să anticipez ce zice patologul, dar, dacă i-am evaluat corect 
rănile, căutăm un cuţit sau un pumnal. Ceva cu care se poate înjunghia. 


— Aţi găsit aşa ceva? 


— Căutăm încă. Cel mai probabil, făptașul a luat-o cu el. Sau a aruncat-o în 
Panke, sau ce ştiu eu. Dar... 


Schiţă din nou o figură inteligentă. 
— Ce mai e? Zi odată! 


— Pot să-ţi zic ce fel de armă a fost, spuse triumfător Kronberg. Cred c-a fost 
un pumnal de tranșee din război. 


— De unde ştii? 
— Hai să-ţi arăt. 


Reveniră în tufele unde se afla cadavrul. Böhm se uită mai bine la pieptarul 
înmuiat în sânge al cămășii. Într-adevăr, se vedeau răni prin tăiere şi 


înjunghiere. Kronberg arătă spre cureaua mortului, unde se afla un toc gol. 


— Cam toţi soldaţii de pe front aveau unul, spuse el. Tocul e pentru un 
pumnal de tranșee. Mulţi oameni din SA încă au armele din război. 


— E prea tânăr să fi fost pe front. 


— Poate că l-a primit de la taică-său, ridică Kronberg din umeri. In orice caz, 
tocul e de la un pumnal de tranşee, sunt sigur. 


— Adică... 

— E foarte probabil să fi fost ucis cu propria-i armă. 

— Aş spune că a fost o luptă scăpată de sub control, spuse Grabowski. 
Tocmai voia să fotografieze piciorul rănit al mortului. 

— Aţi văzut? 

Arătă spre mâna dreaptă a bărbatului, în care era o rozetă de metal. 

Din nou, Böhm mormăi apreciativ. 

— Dar, dac-am înţeles bine, lupta n-a fost aici, comentă el. 

Kronberg încuviinţă şi-l conduse pe pajiștea unde găsiseră glonţul. Și aici 
legiştii căutau indicii peste tot. Trecătorii matinali îi priveau curioşi, dar 
păstrau distanţa. 


— Ar trebui să împrejmuim și zona asta, zise Böhm. 


Câteva clipe mai târziu, doi polițiști în uniformă forţau trecătorii să 
ocolească. 


Cele mai multe indicii se găseau în mijlocul unei poieniţe înconjurate de tufe 
şi copaci. Aleea cu pietriș o ocolea direct doar într-o parte. 


— Aici pare să se fi întâmplat. 


Kronberg arătă spre locul cu pricina. 


— Există urme şi niște oameni par să fi căzut. Am găsit sânge în iarbă. O 
dâră ducea de aici la biserică. 


— Domnule! 


Kronberg privi în jur. Unul dintre ai săi găsise ceva. Böhm și Kronberg se 
duseră să vadă ce. 


Un chiştoc ţinut cu penseta, încă umed de la rouă. CAMEL, scria pe el, cu 
litere mari. 


— Cine fumează aşa ceva? întrebă Böhm. 
— Nu multă lume, sper. Nu v-aș fi chemat dacă era de Juno. 
Böhm încuviință gânditor. 


Se întoarseră la biserică, unde Böhm își privi ceasul. Era nevoie de mai puţin 
de un minut să parcurgi distanţa. Cu un picior rănit, ceva mai mult. 


Între timp, apăru patologul, dr. Schwartz. 


— Ai terminat cu fotografiile? îl întrebă Böhm pe Grabowski, care strângea 
deja trepiedul. 


— Fac loc pentru doctor. 


— Bun. Atunci, mai am ceva pentru tine. Poţi verifica dacă există tutungerii 
în Berlin care vând marca... parcă era Camel? 


— Se pronunță Kămmel, spuse Grabowski. Sunt americane. 


— Scuteşte-mă de lecţia de lingvistică și treci la treabă. Pune aparatul în 
mașină şi ia următorul tren către Alexanderplatz. Deocamdată nu mai am 
nevoie de tine aici. 


Grabowski păru să vrea să mai spună ceva, dar îşi înghiţi vorba și se întoarse 


să strângă aparatului. Böhm îl lăsă și se îndreptă spre dr. Schwartz, pentru 
care deja trăseseră puţin cadavrul din tufișuri. 


— L-a tăiat ca pe un porc mistreţ, zise Schwartz, cu empatia caracteristică. 
Probabil c-a lovit şi câteva organe interne. 


— De câtă vreme a murit? 

Schwartz ridică din umeri. 

— N-o să te citez, promise Böhm. 

— Aş spune că de mai puţin de zece ore. 

Doctorul privea atent corpul, parcă dorind să-l readucă la viață. 


— Deşi asta nu înseamnă că rănile nu i-au fost provocate mult mai devreme. 
Probabil i-a luat o vreme să sângereze până să moară. După cât sânge a 
pierdut, cred că inima i-a mai bătut un timp. 


— Și împușcătura din picior? 
— Inofensivă. 
Schwartz părea că vorbeşte despre o răceală. 


— L-a durut puţin, și probabil ar fi șchiopătat tot restul vieţii, dar altfel... ar 
fi putut ajunge la cel mai apropiat spital, să se trateze. Dar... 


— Aşa? 

— Nu știu dacă ar fi fost primit. 
— Adică? 

Schwartz arătă spre svastică. 


— Cel mai apropiat spital este cel evreiesc. 


Böhm încuviință. Chiar atunci începu să plouă. Doctorul le făcu semn 
legiștilor, care așteptau iritaţi, și rămășițele lui Gerhard Kubicki dispărură 
într-un sicriu de zinc. 

Garajul era undeva în nord, dar gândul de a putea conduce iar făcea drumul 
cu trenul mai suportabil. Clasa a doua nu era foarte aglomerată. Majoritatea 
celor care foloseau ruta se mulțumeau și cu bilete la a treia. 


Rath își scoase tabachera din haină, aprinse o Overstolz și se gândi la raportul 
lui Böhm. Deci Kallweit fusese torturat înainte să fie ucis. Oare Berolina avea 
un secret şi Piraţii încercaseră să-l obțină? Dacă da, era posibil ca Hugo Lenz 
să se afle într-o celulă din nordul Berlinului, torturat de Piraţi. Dintr-odată, îi 
fu recunoscător lui Johann Marlow, fiindcă-i oferise ceva de investigat. Cel 
puţin, odată cu dispariţia misterioasă a lui Hugo cel Roşu, avea la ce să se 
gândească, în loc să taie frunză la câini la Excelsior. 


Pentru o clipă, se gândise că Gennat avea să-i încredinţeze cadavrul din 
Humboldthain, dar Böhm îl primise, pe lângă cel al anticarului. Weiß părea 
să-i fi dat lui Buddha misiunea clară de a nu mai lăsa pe mâna inspectorului 
Rath nicio omucidere. În ciuda tuturor deceselor investigate de Divizia A. 
Probabil că Charly avea dreptate: operaţiunea Goldstein era o pedeapsă dată 
chiar de Weiß. 


În loc de bilet, îi arătă conductorului documentele. Ajunsese deja la Wedding 
şi mergea până la capăt de linie, pe Strada See. De acolo, mai avea doi 
kilometri cu tramvaiul. Jotwede30, așa ziceau berlinezii. 


Rath ajunse la destinație după încă o jumătate de oră. La lumina zilei, garajul 
arăta mai murdar decât îşi amintea. Traversă curtea și intră pe o uşă de oțel 
larg deschisă. Nimeni nu îl băgă în seamă. Pe rampă era un Mercedes. 
Dedesubt, un mecanic cu o şurubelniţă. Alţi patru bărbaţi erau strânși în jurul 
unui bloc motor, discutând o problemă tehnică. Rath tuși politicos, dar 
nimeni nu-l băgă în seamă. Prin urmare, luă o cheie mare de pe o masă pătată 
de ulei și o aruncă pe podeaua de beton. Zgomotul metalic fu mai puternic 
decât celelalte, aşa că oamenii se întoarseră spre el. 


— Ce doriţi? întrebă unul dintre cei care se holbau la blocul motor. 
Comenzile se fac la biroul de alături. 


— Nu vreau să fac o comandă, vreau să-mi ridic maşina. 
— Tot de acolo. 


Biroul era pustiu. Rath își privi ceasul. Timpul trecea și nu-l putea lăsa pe 
Gräf să aştepte o veşnicie la Excelsior. Sună clopoţelul de pe birou și, după 
ceea ce i se păru o eternitate, auzi cum se trage apa la toaletă. Apăru un tip 
plictisit, cu o revistă despre mașini în mână. 

— Aveţi răbdare, zise. 

— Am venit să ridic o maşină. 


— Numărul comenzii? 


— Nu am idee. Buick-ul l-am adus acum două seri. Era o urgenţă. Trebuia să 
fie gata de dimineaţă, aşa a zis colegul dumitale. 


— Ce coleg? 

— Blond. Proaspăt bărbierit. Nu contează. 

— Buick, ziceţi? 

— 26 Es, culoarea nisipului. 

Bărbatul răsfoi lent prin mormanul de hârtii de pe birou. 
— N-avem niciun Buick. 

— Maşina e afară. Am văzut-o eu. 

— Atunci n-a fost reparată. 


Bărbatul se întinse după telefon. 


— Heinz, vino-ncoa, spuse el în receptor. 


— N-are cum, zise Rath. Mașina trebuia să fie gata azi. Colegul a promis. 
Am nevoie de ea la muncă. 


Omul ridică din umeri și Rath simţi nevoia să-l amenințe cu pistolul. 
Mestecând un sandviş cu cârnat, apăru tipul la costum care tocmai îl dăduse 
afară din garaj. 


— Buick-ul? întrebă Heinz, căutând printr-un alt morman de hârtii. Așa este, 
spuse, de parcă atunci realizase despre ce era vorba. Carburatorul! 


— Cum adică? Aveam nevoie de patru cauciucuri noi, de faruri noi și de 
câteva tuşe de vopsea. Atât! 


— Am urcat mașina pe rampă. Carburatorul trebuie înlocuit, n-avem ce să-i 
facem. N-aţi observat nimic? 


Rath clătină din cap. Carburatorul! La naiba! Ei bine, Statul Liber Prusac 
putea plăti factura. 


— Când va fi gata? 


— Trebuie să comandăm piese, răspunse Heinz, luând o gură din sandviş. Va 
dura, fiindcă-i americană. 


— Mă bucur c-aţi observat. Deci, când o pot lua? 
— Cred că joi. 

— Dacă vin aici mâine şi... 

— Care mâine? Într-o săptămână. 

— Râdeţi de mine? Am nevoie de ea la muncă! 


— Vă putem oferi o maşină de schimb, zise bărbatul de la birou. Heinz, vrei 
să-i oferi clientului o mașină, te rog? 


Heinz își băgă restul de sandviș în gură şi îl conduse pe Rath în curte, trecând 
pe lângă Buick. Toate cele patru cauciucuri erau încă dezumflate. 


— Chiar ați urcat mașina pe rampă? întrebă Rath, dar Heinz nu asculta. 


Trecu pe lângă toate vehiculele pe care Rath și-ar fi imaginat că le-ar 
conduce, coti brusc lângă garaj și se opri. 


— Iat-o. Hanomag, spuse. 

Rath crezu că visează. La el se holba un ciclop, redus la dimensiuni de pitic. 
— Ce naiba e asta? 

— O tuşă de vopsea și va fi perfectă. 


Maşina cu un singur far se afla într-un colţ, timidă, rezervată, opusul 
Duesenberg-ului lui Marlow. Nu era vorba doar de cei zece cai putere 
amărâți, ci şi de faptul că avea, din construcţie, doar un far și o portieră. Nu 
puteai face impresie cu o asemenea mașină. Puteai doar să stâmeşti milă. 


— Cred că glumiţi! 

— E o maşină de încredere, răspunse Heinz, indignat. Făcută în Germania. 
— Mai aveţi şi altele? 

— Asta sau BVG. Alegeţi. 


Cu inima grea, Rath alese să nu facă şi drumul înapoi cu transportul în 
comun. 

Polițistul în uniformă era de nerecunoscut. Un bandaj prins cu plasturi 
acoperea ochiul. Lange îşi aranja calm dosarele, notând câte ceva și bifând pe 
margine. El şi bărbatul nu schimbaseră o vorbă după salut. Hilda Steffens 
părea pierdută, cu carneţelul şi creionul pregătite. 


Niciunul dintre colegi nu era interesat de caz, aşa că prezentarea lui de la 
raport avusese un succes răsunător. Debitase platitudini, agreate dinainte cu 
Gennat, și nimeni nu pusese întrebări. Nimeni de la Castel nici măcar nu 
trebuia să-și imagineze că detectivul asistent Andreas Lange bănuia de crimă 
un poliţist. Înainte să se scurgă orice informaţie, procurorul trebuia să 
primească toate dovezile, şi acestea trebuiau să fie solide. 


Dovezi solide nu avea încă. Mai întâi, trebuia să se asigure că era pe drumul 
cel bun. Nu-l ajuta deloc să ţină omul în suspans. Deja era stresat, și i se citea 
clar pe față, chiar dacă se străduia să o ascundă și să șadă cât mai liniștit pe 
scaun. 


— Arată urât rana, făcu Lange, în cele din urmă, dintr-odată, cu privirea la 
dosare. Cum s-a întâmplat? 


Kuschke tresări, parcă trezit din somn, şi creionul Hildei Steffens alergă pe 
pagină. Kuschke o privi iritat. 


— Este un interogatoriu? 
— O examinare a martorilor, răspunse Lange, fixându-l cu privirea. 


Observaţia păru să-i displacă. Kuschke era acolo a doua oară. Işi reveni și 
decise să riposteze. 


— La datorie. 


Se lăsă pe spate, provocator. 


— Genul de lucru care nu vi se va întâmpla, doar dacă domnișorica de colo 
nu vă împunge cu creionul. 


Hârşâitul acestuia pe hârtie încetă. Lange ignoră încercarea de a-l provoca. 
— Mai precis, despre ce datorie vorbim? întrebă el. 

— Credeam că-i vorba despre KaDewWe. 

— Nu mai presupuneţi. Răspundeţi. 


Lange găsise tonul potrivit. Evident, un bărbat ca Jochen Kuschke trebuia 
tratat cu aroganța unui ofițer prusac. 


— Un băieţaș arogant, din Nolle, care a devenit agitat când i-am cerut actele. 
N-aveam de unde şti că are cuţit. 


— Evident, încuviință Lange. Atunci, voi citi totul în raport. 

— Nu l-am făcut încă. 

— Atunci, vă rog, zise Lange, notând ceva. Ce-aţi făcut cu atacatorul? 
— Nimic! A dispărut, dar, dacă-l văd iar, e terminat. 

— Adică? 

— Adică trebuie să plătească. Nu poate continua să înjunghie ofiţeri. 
— Dar nu veţi aplica direct pedeapsa... 

— Poftim? 

— Păi... 


Lange deschise dosarul şi-l răsfoi. 


— Există colegi care, ocazional... anticipează procedurile judecătorești. 
— Cum? 
Lange citi din dosar: 


— 14 aprilie 1927, încălcare violentă a atribuţiilor, la datorie. Atac corporal 
grav, proceduri de judecată abandonate în septembrie, acelaşi an, dar 
avertisment intern, notat în dosarul personal. 


— Cum aţi zis, proceduri abandonate. 
Lange citi mai departe: 

— 3 mai 1929. 

Se opri să vadă dacă stenografa nota totul. 


— În ziua aceea, ați bătut un trecător, mai târziu identificat ca ziarist, până ce 
l-aţi lăsat inconștient, cu bastonul... 


— Nu evit să acţionez când treaba se încinge, zise Kuschke. Nu există 
premii. Ori ești împușcat de nenorociţii de comuniști, cum am văzut recent, 
ori te toarnă vreun cretin. 


— Plângerea din '29 a fost făcută de un coleg. A trebuit să fiți reținut ca să 
nu mai provocaţi și alte daune. 


— N-am zis că n-am şi cretini printre colegi. Au vrut să mă bage în rahat. 
Tipul avea un dar al provocării, asta era clar. 


— Ce încerc să spun, domnule sergent-major, spuse Lange, este că aveţi o 
tendință spre violenţă. Incep să mă întreb ce s-a întâmplat de fapt pe balconul 
de la KaDeWe. 


Kuschke sări în picioare, cu chipul între un roșu-aprins şi violet, sub bandajul 
alb ca zăpada. Hilda Steffens strânse din mână, iar carneţelul se îndoi. 


— Ce vreţi să spuneţi? 


Lange îl privi pe sergent, aşa cum un entomolog ar privi o specie nou 
descoperită. Kuschke se așeză iar. 


— Ştiţi cum să-ţi pui pielea la bătaie pentru sistem și apoi să fii tratat așa? 
— Despre ce sistem vorbiţi? Statul? Democraţia? 

— Trageţi propriile concluzii. 

— L-am identificat pe băiatul decedat, zise Lange. Avea doar 15 ani. 


Nici urmă de remușcare, de vinovăţie sau de tristeţe pe chipul lui Kuschke. 
Nici măcar de consternare. 


— Benjamin Singer. Numele vă spune ceva? 
Kuschke clătină din cap. 


— A fugit de la orfelinatul Maria Schutz acum un an și trăia pe străzi. După 
cum se pare, un băiat dificil, dar nu era cunoscut poliţiei. 


Nicio reacție. 


— Am reuşit să-l identificăm datorită unui apel anonim. O fată ne-a oferit un 
nume și a cerut o înmormântare decentă. Așa am ajuns la orfelinat. Una 
dintre călugăriţe a venit la morgă. Sora Agathe l-a identificat imediat. 


Lange se opri şi îl privi pe Kuschke, pe scaunul acuzatului. Părea un criminal 
înrăit. 


— Fata asta care a telefonat ar putea fi cealaltă intrusă din KaDeWe, nu 
credeţi? 


Kuschke nu credea nimic. 


— Am discutat cu colegii noștri de la divizia Tâlhării. Acum presupun că a 
avut complice o femeie. 


Kuschke se prefăcu indiferent. 

— O fi, zise el. Arăta ca un băiat. 

— Aţi văzut al doilea intrus? N-aţi menţionat asta. 

— M-aţi întrebat doar ce s-a întâmplat pe balcon. 'Ticălosul era pe stradă. 


Lange mai notă ceva în dosar, dându-și seama cât îl deranja pe Kuschke când 
făcea asta. Se părea că, într-adevăr, existase o martoră la incidentul din 
KaDeWe. Cine sunase anonim nu minţise. 


— Fata a mai spus ceva, continuă Lange, foarte atent la reacția lui Kuschke. 
A fost crimă. Voi, copoii, l-aţi ucis pe Benny. 

— G ereon, în sfârşit! 
Gräf se ridică de îndată ce Rath ieşi din lift şi îi făcu loc la birou. 


— Stau aici ca pe cărbuni încinși. Îţi dai seama cât circ a făcut Kirie? Din 
fericire, a scos-o un băiat afară, pentru un bacşiş gras. 


— Ce bucurie pentru ea. 
— Dar nu și pentru mine. 
Vocea lui Grăf era neobișnuit de tensionată. 


— Scuze, dar n-am timp să-ţi predau ștafeta cum trebuie. Trebuie să mă 
ușurez! 


Și plecă. Rath clătină din cap și o privi pe Kirie, care se așeză din nou 
confortabil sub birou. 


— Înţelegi? întrebă el. Cum poate fi cineva atât de disperat? 


Rath se aşeză la masă şi deschise carneţelul pe care, cu o zi înainte, îl 
umpluse cu desene abstracte. Gräf, care-şi suprimase chiar și dorinţa de a 
merge la baie cât fusese la datorie, fuse mai conştiincios. Ţinând cont de dată 
şi ore, luase notițe ieri după-amiază și în dimineața aceea. Notase tot ce se 
întâmplase în apropiere de apartamentul 301, chiar şi apariţiile cameristei și 
pe cele ale valetului, la minut. Potrivit notiţelor sale, de ieri-dimineaţă 
Goldstein îşi părăsise camera doar o dată. Se părea că reușiseră să-i strice 
şederea yankeului la Berlin. 


Gräf se întoarse de la toaletă mult mai liniştit decât cu cinci minute în urmă. 


— Aveam mare nevoie, zise. Te duceai doar după maşină, parcă? 


Rath încuviință. Hanomag-ul nu reușise nici măcar să reziste fără incidente la 
drumul din Reinickendorf în Kreuzberg. Când se făcuse verde pe Strada 
Invaliden, motorul se înecase şi se opuse la toate încercările de a-l reporni. 
Înjurând, Rath lăsase carcasa la marginea drumului, străbătuse cei câţiva 
metri până la Stettiner Bahnhof și telefonase la garaj. Durase o vreme să dea 
de omul potrivit. 


— Ah, e conducta de alimentare, spusese Heinz. 
Chiar şi la telefon părea că mănâncă un sandviș. 
— Credeam că v-am zis. 


Nu îi zisese, așa că doar atunci aflase tot adevărul. Hanomag-ul avea tendinţa 
să ia prea mult combustibil şi să se înece, dar șoferul putea reduce diametrul 
conductei cu o clemă din torpedou. Rath făcuse cum i se spusese, și, după o 
clipă, două de nesupunere, mașina își revenise la viață. Nu c-ar fi fost mai 
distractiv de condus. Scoasă din viteză, se clătina în așa hal dintr-o parte în 
alta, încât Rath ajunsese să se teamă de fiecare semafor. 


— Goldstein nu pare să se bucure de timpul petrecut aici, spuse, arătând spre 
carneţel. Se pare că stă mai mult în cameră. 


— Probabil că-şi petrece toată ziua la telefon cu America. I-o fi dor de casă. 


— Sau poate că-şi caută un avocat, să-l scoată din asta. Să fiu sincer, nu știu 
ce altceva să facem. Pe hârtie, e un cetăţean american respectabil. 


— Am filat şi oameni mai puţin periculoși decât Abraham Goldstein, spuse 
Gräf. Cred doar că s-a săturat. Pun pariu c-o să vedem pe careva scoțându-i 
bagajul din apartamentul 301 înainte să se termine săptămâna. 


Grăf întinse mâna. 
— Chiar vrei să pui pariu? 


— Pe o ladă de Engelhardt. Dispare până-n weekend. Cel târziu. 


Rath se gândi o clipă, apoi bătu palma. 


Chiar atunci apăru camerista din apartamentul 301 şi le aruncă o privire 
curioasă celor doi, apoi dispăru pe hol. 


— Fata aia mi se pare cunoscută, zise Rath. 

— Fireşte. E aceeaşi de ieri și de alaltăieri. 

— Nu. Altundeva am văzut-o, cred. Doar că nu știu unde. Cât a stat cu el? 
— N-am idee. 

Gräf își privi notițele. 

— Nu am văzut când a intrat. Oare a fost când eram la toaletă? 
Rath clătină din cap. 

— N-am văzut nimic. Cred c-a petrecut noaptea cu el. 

— Haida, de! Ai o imaginaţie bogată. 

— Ai zis chiar tu că la micul-dejun, ieri, a servit camerista. 

— A fost o glumă. Dacă se află, o scot ăştia afară de urechi! 
Rath ridică din umeri. 

Grăf își luă pălăria și haina. 

— Mă duc să fac mișcare. Ne vedem mai târziu. 


— Nu te duci. Am o misiune pentru tine, de la Gennat. Trebuie să te întorci la 
Castel și să te prezinţi la Böhm. Au un caz. Un cadavru în Humboldthain. 


O spuse cât de nepăsător putu, dar Grăf se opri din mers, cu haina pe jumătate 
îmbrăcată. 


— Şi tu? 
Arăta ca o sperietoare, cu mânecile atârnând. 


— Eu rămân aici. Cineva trebuie să facă şi treburile importante. 

Otreabă obositoare şi descurajantă. Charly vizitase deja trei dintre familiile 
Reinhold din Friedrichshain. La prima uşă nu răspunsese nimeni. A doua 
familie, de pe Strada Romintener, fusese binecuvântată doar cu fii. La a treia 
adresă locuia o femeie de cel puţin 70 de ani. Era necăsătorită și luase ideea 
unei fiice sau nepoate pe nume Alexandra drept insultă. 


Aici, pe Strada Griinberg, a patra adresă din listă, Charly avea dificultăţi să 
găsească numele. Compară notițele lui Gereon cu numărul casei, 64. Adresa 
era corectă, însă fără familia potrivită, nici cu „t”, nici cu „dt”. 


Un bărbat într-un combinezon de lucru cenușiu mătura curtea, strigând la 
niște băieţi care jucau fotbal. Continuă până ce îşi luară mingea făcută de ei şi 


o tuliră. Charly merse să întrebe. 


— Familia Reinhold nu mai locuieşte aici de mult. Au fost daţi afară de 
Crăciun. 


Vorbea cu accent berlinez. 
— Locuiesc pe stradă? 


Charly era atât de încântată, că nu-și dădu seama că gândise cu voce tare. Se 
potrivea: familie pe stradă, fiică neglijată. Totul părea să se potrivească. 


— Nu mă priviţi aşa, zise bărbatul, că nu eu i-am dat afară. Eu doar fac 
curățenie. Dar asta se întâmplă dacă nu plăteşti chiria. 


— Dar aveau copii? 
— Sunteţi de la Asistenţa socială, sau ce? 


Charly nu răspunse, ci îl privi fix, îndeajuns ca lămuririle să curgă. 


— Nu prea le poţi spune „familie”. Au un fiu respectabil, Helmut, dar el nu 
mai are treabă cu ei. Cam delicată situaţie, zic. Fratele mai mic, Karl, sigur e 
la Moscova deja, sau unde-l ascund Roșii. E căutat. Nu știți de crima 
Beckmann? 


Numele nu-i zicea nimic lui Charly, dar nu mai lucrase de mult la Omucideri. 
Clătină din cap. 


— Heinrich Beckmann era administratorul clădirilor de aici. A fost în toate 
ziarele. Karl Reinhold l-ar fi împuşcat, aşa zice lumea. Poate din cauza 
chiriei, dar poate și fiindcă era în SA, şi micul Kalle, în RFB, Frontul Roșu. 
Așa tată, aşa fiu... şi de la crimă, a dispărut. Sora lui, la fel. Poate e implicată, 
că era o diavoliță. Poliţaii au întrebat de amândoi. Acum au dispărut. Ciudat, 
nu? 


Charly era copleșită de şuvoiul de cuvinte, dar îşi amintea povestea. Ţinuse 
primele pagini în preajma Crăciunului. Atunci, naziştii făcuseră mare caz, dar 
deciseseră că acel conducător SA, Heinrich Beckmann, nu era menit să fie 
următorul Horst Wessel, și, la un moment dat, nimeni nu a mai fost interesat 
de chestiune. 


— Sunteţi bine informat, zise ea. 


— Trebuie să ţii aproape dacă-i vorba de Roșii. E mai bine să știi cine 
locuieşte în clădire. 


— Deci nu sunteţi comunist. 

— Așa arăt? 

— Sora cum se numeşte? 

— Alex. De fapt, Alexandra. Sigur e în dosare. 
El tot mai credea că ea era de la Asistenţă socială. 


— Desigur, zise ea, dar vi se pare că mi-am adus dulapul cu mine? 


Strada Kopernikus era plină de clădiri de chiriași, iar tencuiala se fărâmiţa pe 
fațade. Nu era cea mai bună zonă de locuit. Clădirea în care stătea Helmut 
Reinhold era singura refăcută după război. Charly venise cu câteva ore în 
urmă, dar nu era nimeni acasă. Acum ușa se deschise. O femeie o privi cu 
ochi obosiţi. Mirosul de ceapă prăjită se răspândi pe ușă. 


— Bună ziua. Aș dori să-l văd pe Helmut Reinhold, vă rog. Am nimerit? 
Femeia o măsură din priviri, apoi încuviinţă. 

— Soţul meu mănâncă. Ce doriţi de la el? 

— Doar câteva întrebări despre sora lui. Nu durează mult. 


Îngrijitorul nu ştia unde era restul familiei Reinhold, dar îi dăduse adresa 
fratelui mai mare, aşa că Charly revenise la apartamentul unde bătuse 
degeaba dimineaţă. Înainte, şezuse într-o cafenea din Boxhagener Platz şi 
băuse o ceașcă de ceai. Citise ziarele. Titlurile principale ale secţiunii 
regionale erau dominate de împușcăturile fatale de pe aleea Frankfurter. 
Niciun cuvânt despre fata care scăpase de la tribunal. 


— Voiaţi să vorbiţi cu mine? 


Un bărbat bine clădit, spre 30 de ani, se afla la ușă. Helmut Reinhold era la 
fel de ezitant s-o invite înăuntru, la fel cum fusese şi soţia lui. 


— Sunteţi fratele Alexandrei Reinhold? 
El încuviinţă. 

— De aceea aţi venit, mi-a zis Martha. 
O privi bănuitor. 


— Sunteţi de la Asistenţa socială? N-are rost. N-am mai văzut-o pe Alex de 
peste un an. 


— Se pare că trăieşte pe străzi... 


— Atunci, de ce sunteţi aici? 
— Ar putea locui cu părinţii voştri? 
— Tipic Asistenţa socială, nu știți nimic! 


Și Helmut Reinhold era printre cei care asociau o femeie care-i punea 
întrebări în pragul uşii cu Asistenţa socială. Clătină din cap. 


— Ştiţi de ce locuiește Alex pe stradă? Fiindcă dragul de tata a dat-o afară, cu 
câteva zile înainte de Crăciun. 


— De ce nu o luaţi voi? 

— Dacă aş şti unde e! Dar nu vine la mine, fiindcă e prea mândră. 
— Se pare că nu prea ţineţi la părinţi. 

— Nu văd de ce vă priveşte. 

— Câtă vreme o priveşte pe sora dumitale... 


— Tata nu mi-a mai vorbit de la nuntă. Mi-am invitat părinţii. N-au venit. 
Mama a trimis o felicitare, fără semnătura tatei. 


— Părinţii dumitale sunt fără adăpost. Nu e cazul să îngropaţi securea? 
— M-am dus să-i văd, spuse el amărât, într-o tabără de pe Miiggelsee, și 
voiam să le ofer un pat aici, la noi, dar... N-are decât să se spânzure, din 
partea mea. 


— Alexandra ar putea fi acolo? 


— De unde să știu? Uitaţi, trebuia să fie o discuţie scurtă. Aș vrea să termin 
de mâncat. Incep tura curând. 


[i trânti uşa în faţă. 


Charly ar mai fi pus multe întrebări, despre fratele absent, despre crima 


Beckmann, despre prietenii și cunoștințele Alexandrei, despre locurile unde 
ar fi putut găsi adăpost, dar ușa închisă a apartamentului îi spunea clar că nu 
mai avea rost să mai apese din nou butonul soneriei. Coborî treptele de lemn. 
Măcar acum știa unde să-i găsească părinţii. 


Luă U-Bahn-ul spre Strada Magdalenen. Drumul spre Wagnerplatz părea mai 
abrupt ca de obicei, iar ruta, mai dificilă. Totul se schimbase. Tribunalul 
districtual i se părea ciudat. Fereastra de la primul etaj era deschisă, și, pentru 
o clipă, se gândi că nu fusese închisă de ieri. 


Parc-ar fi intrat pentru prima dată în clădire. Ca în urmă cu șase luni, când, cu 
inima bubuind, păşise dincolo de uși și privirea îi căzuse pe dala de marmură 
din holul cel mare, care supravieţuise chiar și revoluţiei: Ştergeţi-vă pe 
picioare/ Fumatul interzis/ Folosiţi scuipătoarea! 'Trei porunci gravate în 
piatră, care le spuneau vizitatorilor, în termeni clari, ce se aştepta de la ei în 
clădire. Charly nu se simţise niciodată confortabil acolo din cauza lui Weber, 
întruparea vie a acelor aşteptări. 


Trecu pe lângă câțiva oameni şi urcă scările în fugă. Voia să spună noutăţile, 
să se reabiliteze în ochii şefului. Acum, că dăduse de urma lui Alex Reinhold, 
avea din nou speranţe. 

Weber păru surprins să o vadă. 

— Domnişoară Ritter? Credeam că te-am scutit de îndatoriri. 

— Am veşti bune, domnule. Voiam să vă anunţ. 

El o privi suspicios, deloc bucuros că revenise la doar o zi după incident. 

— Dumneata ai ceva să-mi spui? Am încercat să te contactez ore în șir. 

— Am fost plecată toată dimineaţa. 


— Am remarcat. 


— Asta nu contează. 


Charly se adună, încercând să nu pară euforică. 


— Am reuşit să identific fata. Cred că nu mai durează mult şi... îi dăm de 
urmă. Se numeşte Alexandra Reinhold, și... 


Weber o întrerupse. 

— Veşti minunate. Deci știi cum o cheamă. 

Euforia lui Charly se dezintegră ca o frunză uscată. 

— Dacă tot te-ai ostenit să vii, permite-mi să-ţi zic ceva. Ştiu ce pune la cale. 
— Scuze? 

Weber clătină din cap, de parcă nu-i putea înţelege stupizenia. 

— Dragă domnişoară Ritter... 


Detesta când îi vorbea așa, amestecând falsa simpatie cu disprețul. Clătina 
din cap în timp ce vorbea, şi își repeta replica de început ca un psihiatru care 
vorbea cu o pacientă. 


— Dragă domnişoară Ritter... Se pare că fata care a fugit ieri din custodia 
dumitale este a doua membră a tandemului KaDeWe. Iți aminteşti, nu? 
Duminică seara. Băiatul decedat. 


Charly simţi că i se ridică sângele în obraji, iar Weber continuă. Deşi fusese 
înlocuit cu unul nou, se părea că bandajul fetei era de fapt o bucată sfâșiată 
din cămașa intrusului mort. Originalul fusese recuperat din scrumiera secţiei 
81, unde se confirmaseră bănuielile. Porniseră alte investigaţii şi se 
descoperise că grupa sanguină a fetei corespundea cu aceea lăsată de 
tandemul KaDeWe la vitrine. Totul indica faptul că o fată neidentificată, care 
era căutată în tot orașul, căzuse din întâmplare în mâinile poliției. Aceeași 
fată reușise să fugă de la tribunal, tocmai din Lichtenberg, ceea ce bineînţeles 
că punea autorităţile într-o lumină deloc favorabilă. Charly asculta, dar i se 
părea că Weber vorbea cu altcineva. 


— In orice caz, încheie el, inspectorul Nebe din divizia Tâlhării vrea să 


discute urgent cu tine. După care îi vei contacta pe cei de la Omucideri... 
— Omucideri? 


Era primul cuvânt pe care-l putea îngăima Charly. Ce doreau foştii ei colegi 
din Divizia A? 


— Un detectiv asistent... Lange, continuă Weber. Te sfătuiesc să porneşti 
neîntârziat. Cel mai bine, înainte să se încheie ziua. 


Nu mai încercă să-şi ascundă rânjetul. 

Reinhold Gräf se uita posomorât la dosarul lăsat de Böhm. Era de la secția 
1A, Poliţia politică: „politicii” nu aveau un dosar al lui Gerhard Kubicki, dar 
monitorizau unitatea SA căreia acesta i se alăturase în urmă cu câteva luni, 
având semnalate câteva bătăi cu niște comuniști, dar nimic grav. Până acum. 


Închise dosarul, îl împinse deoparte şi privi biroul abandonat al lui Gereon 
Rath. Era oare mai interesant decât filajul de la Excelsior? Măcar acolo mai 
lua aer. Se părea că Wilhelm Böhm nu dorea ca el să părăsească biroul. Noi 
dosare se tot adunau, în timp ce inspectorul-șef se preumbla prin oraș. Gräf 
avea senzația că îndură schimbările de dispoziţie ale lui Böhm în numele lui 
Rath. Făcuseră echipă bună când era încă asistent, dar vremea aceea trecuse 
de mult. 


Se auzi o bătaie în ușă. Erika Voss intră și mai puse un dosar pe biroul lui 
Grăf. 


— Tocmai a ajuns pentru cazul Kubicki, zise ea. De la Divizia E. 

El îl privi curios. 

— Un tip din SA care a atras atenţia celor de la Moravuri? Era proxenet? 
— N-am idee. Nu m-am uitat. 

Gräf deschise dosarul și fluieră printre dinţi. 

— Un 17531! A fost prins într-un stabiliment celebru. 

— Un nazist pe invers? Credeam că-s împotriva chestiilor ăstora. 


— În teorie. În practică, lucrurile sunt diferite. N-ai auzit că noul şef de 
personal din SA este homosexual? 


— Dacă-ar şti Fiihrerul, făcu Erika Voss, şi dispăru înapoi în antecameră. 


Grăf se uită lung după ea. Oare fusese ironică? Citi dosarul, uluit. Locurile pe 
care le frecventase Kubicki erau exact genul pe care naziștii voiau să le 
închidă, dac-ar fi avut şansa. Dar nu o făcuseră. După ce termină de citit, ceru 
legătura cu secția Poliţia politică. 


— Detectiv Gräf, Omucideri. Aţi putea să-mi trimiteţi tot ce-aveţi despre SA- 
ul din Berlin și homosexualitate? 


O jumătate de oră mai târziu, pe biroul lui era un munte de dosare. Îl deschise 
pe primul chiar când sună telefonul. 


— Gräf, Omucideri. 

— Am citit în B.Z.2 că ați căuta martori. 

Ediția de prânz publicase articolul. 

— Aşa e. Ați văzut ceva? 

— Ştiu perfect ce s-a întâmplat în Humboldthain. 

— Continuaţi, spuse Gräf, luând un creion. 

— Un ticălos maro a primit ce merita. Asta s-a întâmplat! 
— Cu cine vorbesc? 


— Numele meu nu vă priveşte. Porcilor, sunteți în cârdăşie cu naziștii! 
Fascişti socialişti! 


Gräf rămase fără grai. Incercă să se gândească la un răspuns potrivit, dar nu-i 
veni nicio replică. 


Apelantul anonim închise. 

Charly îl cunoştea pe Arthur Nebe din perioada petrecută în Divizia A. Șeful 
de la divizia 'Tâlhării era încă investigator la Narcotice la acea vreme, dar 
fusese adus de câteva ori de către Gennat să-i ajute pe cei de la Omucideri. 
Recent, soluționase uciderea cutremurătoare a unui șofer și primise elogii în 
presă. Chiar dacă era ușor arogant, avea experienţă și un fler deosebit. Ochii 
lui scânteiau de ambiţie mocnită. 


Deşi se apropia de 40 de ani, nu avansase dincolo de gradul de comisar, deşi 
era considerat unul dintre preferaţii lui Bernhard Weiß. Dar bărbatul era într- 
o situație bună. Moratoriul de promovări de la Castel se aplica oricui, că era 
sau nu pe placul conducerii. Gereon, a cărui relaţie specială cu Zârgiebel îi 
adusese doar invidie, învățase asta pe propria piele. 


Nebe păru surprins să o vadă. 

— Tu eşti? întrebă el. 

— Mă cunoaşteţi? 

— Charlotte Ritter, stenografa lui Gennat. 
Tine minte oameni, gândi ea. 


— Nu am mai lucrat de mult pentru Gennat. Examen de stat. Acum nouă 
luni. Imi închei stagiatura juridică... 


— ...evident, în Lichtenberg. 
Charly încuviinţă. 


— Desigur că știaţi asta. Mie trebuie să-mi mulțumiți. 


— Să nu ne învinuim. Se poate întâmpla oricui. 


— Dacă ştiam ce-a făcut... M-am gândit că era o puştoaică plină de sine, care 
se ferea de serviciile sociale, şi tocmai ce scăpase din sistem. 


— N-aveai cum să ghiceşti. Şi noi am făcut legătura doar în dimineaţa asta. 


Incerca s-o liniștească şi se descurca mai bine decât o făcuse Gereon, cu o zi 
înainte. 


— Măcar am reușit să descopăr cum se numește. 

— Serios? 

Nebe ridică surprins din sprâncene și luă un creion perfect ascuţit. 
— Alexandra Reinhold, fără domiciliu, din Friedrichshain. 

— Reinhold cu „d” sau cu „dt”? 

— Cu „d”. 


Creionul lui Nebe scrâșni pe pagină când notă numele. Charly se simţea ca o 
trădătoare, dar atât putea face pentru a fi iertată. 


— E mai mult decât speram, Fräulein Ritter. E ceva ce superiorul tău din 
Lichtenberg n-a putut afla. 


Nebe închise carnețelul. 

— Dar nu de asta te-am chemat aici. Avem nevoie de o descriere. 
— Consilierul special Weber n-a furnizat-o? 

— Dacă am înţeles bine, n-are nici în clin, nici în mânecă cu cazul. 


Weber, cât de laş ești, gândi Charly. Incerci să te speli pe mâini, ha? Poate 
că Gereon avea dreptate și n-ar fi trebuit să ascundă complicitatea lui 
Weber. Omul încerca să măture povestea sub covor, și asta dovedea că avea 


conştiinţa încărcată. 


— Cum o fi, spuse Nebe, dar măcar tu ai văzut fata, pe Alexandra Reinhold, 
ieri, și poţi furniza o descriere. Am chemat un desenator. 


La scurtă vreme, Charly se afla în fața unui bărbat cu un carnet de schiţe și o 
descria pe Alexandra Reinhold. Când schiţa fu gata, chipul care o privea de 
pe pagină era exact cum și-l amintea. Doar privirea era diferită: nu atât de 
neliniștită. Pe hârtie, Alex părea sfidătoare, aproape intimidantă. 


Nu voia să găsească nod în papură, căci poate că așa trebuia să arate un afiș 
polițienesc. Desenatorul rupse pagina şi i-o dădu lui Nebe. 


— Mulţumiri, Frăulein Ritter, zise acesta. Ne-ai fost de mare ajutor. În 
sfârşit, ceva ce putem da celor de la Mandate. 


Intinse foaia unui coleg. 


— Să se facă imediat copii şi să ajungă la Divizia J, alături de anunţ. Aici... 
(rupse o pagină din carneţelul propriu) este numele fetei. Ar trebui să 
simplifice lucrurile. 


Divizia Mandate. După ce maşinăria departamentului era pusă în mişcare, va 
fi greu pentru Alexandra Reinhold să se facă pierdută. Dintr-un motiv sau 
altul, gândul că Alex va cădea în mâinile poliţiştilor de la Mandate nu-i 
plăcea lui Charly. Nu putea să nu se gândească la fata agitată, care șezuse în 
biroul ei, cu ochi temători, şi apoi la aparatul nemilos al diviziei Mandate din 
Poliţia prusacă. 


La puţin timp după aceea, străbătea coridoarele diviziei Omucideri, inspirând 
mirosul ciudat, dar familiar, de transpiraţie și dosare prăfuite, cerneală și 
hârtie, şi se gândi scurt să-l viziteze pe Gennat sau măcar pe Wilhelm Böhm. 
În cele din urmă, bătu doar la ușa care-i fusese indicată, nu departe de 
birouaşul lui Gereon, din capătul coridorului. Azi nu era ziua potrivită pentru 
discuţii cu foştii colegi. 


Nu lucrase direct cu Andreas Lange, deși îl cunoștea din vedere. Majoritatea 
zvonurilor despre el le auzise de la Gereon. Un tip conştiincios, care se 


mutase din Hanovra la Berlin. 

Charly bătu la ușă şi intră când i se permise, găsindu-l pe Lange singur, 
așezat la birou, notând ceva într-un dosar. Era singur, fără secretară, fără 
stenografă, doar el și dosarele. 

Când ridică privirea, o recunoscu imediat. 

— Domnişoara Ritter! zise el, şi se înroși. 

Nu părea să se fi schimbat. 

— Aţi dorit să vorbiţi cu mine? Despre Tribunalul Lichtenberg? 

— Lucraţi acolo? 

— Stagiatură juridică. 

Culoarea lui redevenea, încet, cea obișnuită. 


— Consilierul Weber mi-a zis că poate trimite pe cineva care a văzut fugarul 
de la KaWeDe. 


— Am vorbit deja cu Nebe. Fără îndoială, bat din ușă-n uşă în tot Castelul. 
Lange răsplăti această observaţie cu un zâmbet. 


— Inspectorul Nebe și cu mine lucrăm împreună la caz. Investighez moartea 
în urma pătrunderii prin efracţie. 


Suna aproape apologetic. 

Băiatul care sărise, fugind de poliţie, și-și găsise moartea. Titlurile de acum 
câteva zile. Charly îşi dădu seama brusc de unde veneau teama și groaza din 
ochii Alexandrei. 


— Să fi fost fata martoră? întrebă ea. 


— Tocmai asta voiam să vă întreb şi eu. Aţi vorbit cu ea, nu? Inainte să fugă. 


Faţa lui se înroși uşor din nou. Părea jenat să-i pomenească greșeala. 
— Aşa este, dar era foarte tulburată. 


— Pe baza cercetărilor mele, chiar a văzut cum băiatul a căzut. Tocmai 
împlinise 15 ani. 


— Doamne, făcu Charly. 
— Fata... 


— Alexandra, îl întrerupse Charly, și de data asta nu mai simţi că o trădează. 
Se numește Alexandra. 


— Alexandra e o martoră importantă. 


Se auzi o bătaie atât de tare în ușă, de parcă încerca cineva s-o dărâme. 
Wilhelm Böhm intră în cameră. O privi surprins. 


— Charly, ce cauţi aici? 


Părea ușor ofensat, de parcă-i reproşa că era în biroul detectivului asistent, şi 
nu într-al lui. 


— Fräulein Ritter e aici la datorie, să zic așa, explică Lange, înroşindu-se iar. 
Cazul KaDeWe. In calitatea sa de la Tribunalul Lichtenberg, a interogat o 


mart... 


— Cazul KaDeWe, explodă Böhm, incapabil să vorbească încet, e motivul 
pentru care-s aici. Am un... 


— Puteți aştepta afară, domnişoară Ritter? întrebă Lange. 
Wilhelm Böhm îl privi iritat. Nu era obişnuit cu întreruperile. 
Charly se ridică, dar Böhm era de altă părere. 


— Stai pe loc, Charly, zise Böhm. Dacă am înţeles bine, eşti implicată în caz. 


— Dacă aşa spuneţi, domnule. 


— Tribunalul districtual Lichtenberg. Stagiatură juridică? Va trebui să-mi 
povesteşti la o cafea. 


— Ce-aţi zice să vă fac cinste după aceea, la cantină, şi-mi povestiţi ce ştiţi 
despre cazul Beckmann. V-aţi ocupat de el, nu? 


Böhm ezită, apoi încuviinţă. 


— E un peşte ud. Aveam un suspect, dar probabil c-a fugit la Moscova. Era 
încă minor, dar comunist înverșunat. De ce te interesează? 


— Din punct de vedere strict legal. 
Böhm reveni la Lange. 


— Am o informaţie care te va surprinde, îi zise. Ştii că lucrez la cazul 
anticarului-paravan din Friedrichshain, Eberhard Kallweit. Jaful cu 
omucidere, care, de fapt, n-a fost așa. 


Lange încuviinţă. 
— Da, îl cunosc, domnule. Am fost la raport dimineaţă. 


— Se pare c-ar trebui să ne coordonăm investigaţiile, ba chiar să le 
coroborăm. Este vorba despre bunuri furate găsite în depozitul decedatului. 


Böhm părea mulțumit de sine. 


— Printre altele, colegii au găsit o grămadă de ceasuri de mână de calitate. 
Sunt din jaful de la KaDeWe din weekend. 


42 


Gräf trânti telefonul în furcă. Îi ajunsese tot rahatul ăla! Böhm era la naiba-n 
praznic, cu Grabowski, în timp ce el, Reinhold Grăf, era lăsat să facă treaba 
murdară. Să poarte bătălii cu idioții care sunau la secţie la fiecare câteva 
minute. De la comunistul abuziv din urmă cu aproape o oră, nu avusese nicio 
clipă de liniște. 


Apelul din ediţiile de prânz avusese aceleaşi rezultate dubioase ca 
întotdeauna. Până acum, primise telefoane doar de la masochiști care ar fi 
mărturisit orice crimă, dacă asta le aducea atenţie, sau de la turnători care-și 
bănuiau propriii vecini. Cel mai rău era al treilea grup: salvatorii lumii, 
autointitulaţi astfel, care, în absenţa lumii care să-i asculte, se gândiseră să-și 
facă părerile cunoscute Poliţiei prusace. Pe de o parte, erau comuniștii care le 
doreau moartea tuturor porcilor nazişti, şi de cealaltă, membrii partidului sau 
simpatizanți ai naziștilor, care întrebau poliţia de ce nu protejează cetăţenii 
respectabili (evident, referindu-se la tipul din SA cu rozeta metalică) de 
huliganii roşii. 

Telefonul suna fără încetare. Grăf privi dispozitivul negru, formă 1 şi puse 
receptorul lângă furcă. 


In sfârşit, linişte! 


Apelurile importante ajungeau undeva. Important era să se dedice dosarelor. 
Simţea că homosexualitatea lui Kubicki putea fi o pistă. 


Erika Voss îşi vâri capul pe ușă. 


— Scuze, spuse ea, cu o privire la telefon. Dar a sunat portarul. O femeie e 
jos şi vrea să dea o declaraţie despre cazul din Humboldthain. 


— O femeie? 


Măcar nu e unul dintre masochiști, îşi spuse Gräf. Toţi erau bărbaţi. 
— Trimite-o sus. 

— E pe drum. 

— Bine. 

Erika Voss rămase la uşă. 

— Mai e ceva? 

— E aproape ora şase, şi inspectorul Rath, de obicei... 

— Sigur, poţi să pleci. De îndată ce-o conduci pe femeie. 


Câteva clipe mai târziu, o femeie subţire, încărunţită înainte de vreme, la vreo 
40 de ani, apărea în locul lui Voss. Era ușor nesigură, dar nu timidă, şi se 
prezentă ca Renate Schobeck. Grăf îi făcu semn să se așeze pe scaunul din 
faţa biroului lui Rath. 


— Treaba aia din Humboldthain, începu ea. N-am venit să raportez pe 
nimeni. Dar... chiriaşul meu... se numeşte Leo Fleming. 


Era unul dintre turnători. Grăf oftă în sinea lui, dar notă numele și ridică 
privirea spre ea. 


— Da? 
Renate Schobeck părea uşor pierdută. 


— Nu ştiu dacă înseamnă ceva, dar a venit acasă foarte devreme de 
dimineaţă. Este șomer, dar părăseşte casa la 5:30, în fiecare dimineaţă, şi e 
plecat până după-amiază. Îşi caută de muncă, zice el, dar nu e deloc în urmă 
cu chiria. 


Gräf tuşi încet, fără să noteze nimic. Dar îşi privi ceasul. 


— Vă rog să treceţi la subiect. E târziu. 


Ea păru ușor contrariată. 
— Știu că-și aşteaptă logodnica în fiecare dimineaţă, la Biserica Înălţării 
Domnului. I-am văzut împreună. Dacă mă întrebaţi, formează un cuplu 


adorabil, şi el n-a încercat niciodată s-o aducă în cameră. Ştie ce se cuvine și 
ce nu. 


Gräf îşi dădu ochii peste cap. 
— Ce încercaţi să-mi spuneţi? 
Ea privi în jur, parcă temându-se că ar putea să-i asculte cineva. 


— Ieri nu l-am auzit pe domnul Fleming ieșind, dar l-am auzit revenind. 
Chiar după ora șase. L-am întrebat dacă se simţea rău, dacă are nevoie de o 
ceaşcă de ceai, dar a zis că dorea doar să fie lăsat în pace. Apoi... (urmă o 
pauză emfatică), apoi am văzut. 


— Ce, doamnă Schobeck? 
Ea se aplecă mai aproape și își cobori glasul. 


— Sângele, spuse. Jacheta lui era mânjită de sânge. Nu mult. Dar l-am văzut. 
Se purta ciudat. A dorit să urce direct în cameră. Nu mi-a trecut nimic prin 
cap, dar apoi am citit anunţul din B.Z... 


Grăf ciuli urechile. 

— Sunteţi sigură că era sânge? 

— Da, sigur! Cândva, am lucrat într-o măcelărie și... 
El o întrerupse. 


— Mulţumesc, Frau Schobeck. Poate să ne fie de ajutor. Unde-l găsim pe 
domnul Fleming? 


— La mine, desigur, spuse ea. Strada Putbusser 28, clădirea din spate, etajul 
trei. 


43 


Andreas Lange discutase cu inspectorul-șef Gennat în ultimele zile mai mult 
decât cu orice altă ocazie. Nu era sigur dacă era de bine sau de rău, dar era 
clar că Buddha era cu ochii pe el. Nu-și putea permite să greşească. 


Trudchen Steiner, secretara lui Gennat, puse tava cu prăjituri pe masă, şi 
Gennat îşi servi musafirul. Discuţii ca acestea erau mai degrabă similare cu o 
întâlnire la cafea decât cu un raport oficial. Lange mulțumi pentru felia de 
ştrudel cu mac de pe farfurie şi mușcă. 


— De câtă vreme eşti la noi, domnule detectiv asistent? 

Lange răspunse cu gura plină, încolţit: 

— De aproape doi ani. Din decembrie 1929. 

— Înainte de asta ai fost doi ani la divizia Tâlhării din Hanovra? 


Lange se gândi că ajunge să încuviinţeze. Avea încă gura plină. Buddha îi 
studiase dosarul, pare-se. 


— Tocmai am acceptat niște cadeți. 
— Domnul Weiß i-a prezentat deja, domnule. 
— Te-ai gândit să candidezi? 


— Cu tot respectul, domnule, mi s-a părut prematur. Nu sunt la Cas... ăăă, în 
Berlin, nici de doi ani. 


Lange își dădu seama că se înroșise, şi se simţi iritat, dar Gennat nu părea să 
observe. 


— Te-ai descurcat foarte bine în cazul KaDeWe, până acum. Ofițerii Nebe şi 


Böhm au doar cuvinte de laudă. 

Gennat își vârî o felie de tartă cu agrişe în gură. Favorita lui. 

— Dar ai fost suficient de disciplinat să nu-ţi pomenești propriile bănuieli. 
— Da, domnule, căci m-am gândit... 

— Şi te-ai gândit bine. 

Gennat se aplecă spre el. 

— Eşti conştient că, fără o mărturie, nu poţi spune procurorului nimic. 


— Da, din păcate. Tot nu ştiu cum voi da de ea. Cred că depinde de cei de la 
Mandate. 


Gennat încuviinţă. 

— Aş dori să preiei cazul Kallweit de la Böhm. Aţi lucrat oricum împreună. 
— Inspectorul Böhm a pomenit despre asta. Închid cazul KaDewWe? 

— Evident că nu! Nu te grăbi. Ţine-l la foc mocnit. Să aşteptăm martora. 
— Dar preşedintele doreşte o rezolvare rapidă. 


— Asta doreşte mereu, dar nu-l lăsa să te convingă. Poţi închide cazul doar 
după ce audiezi martora. 


Lange încuviinţă. 


— Şi acel anticar mort, continuă Gennat, are suficiente legături cu dosarul 
KaDeWe. S-ar putea să aducă piste nebănuite. 


— Aşa este, domnule. Sper doar ca martora de la KaDeWe să nu-l aibă pe 
conştiinţă. Ar fi o legătură de care mă pot lipsi. 


— Vei avea sprijinul ofițerului Mertens. Dar, în privinţa bănuielilor noastre, 


nu sufla o vorbă! 
Lange mai luă o gură de ştrudel cu mac. 


— Şi, adăugă Gennat, dacă nu văd o candidatură pentru postul de inspector 
pe biroul meu, la următoarea rundă de recrutări, vei avea probleme. 

Erau în întârziere. Se lăsa înserarea. Kirie trăgea tare de lesă. Un miros o 
momea să înainteze, şi Rath abia dacă putea s-o ţină. 


— Pas, o mustră el, pentru a nu ştiu câta oară. 


Kirie trase mai departe de lesă, de parcă era plătită pentru asta. Rath nu era 
binedispus după drumul spre casă cu Hanomag-ul, care-i făcuse nervii 
franjuri. Abia aştepta o seară liniştită; în schimb, tropăia pe malul lacului 
Miiggelsee. 


— Pentru Dumnezeu, Kirie, pas! 


Se opri şi trase furios de lesă. Câinele icni scurt și privi surprins înapoi, dar 
măcar se opri. La fel și Charly. 


— Ce naiba ai păţit? zise ea. Nu mai fă aşa! 

— Ar fi trebuit să lăsăm câinele acasă. 

— Ca să ţină trează toată clădirea? Ştii că nu-i place să stea singură. 
— Poate c-ar fi trebuit să rămânem toţi trei acasă. 

— Dacă e prea mult pentru tine, ar fi trebuit să zici. 

— Am avut o zi proastă. Îmi pare rău. 


Rath era încă iritat că se lăsase convins. Îşi putea imagina un scenariu mai 
plăcut, mai ales în compania lui Charly, decât să caute o tabără de oameni 
fără adăpost lângă Miiggelsee. Dacă avea dreptate, povestea asta cu fugara lui 
Charly avea în sfârşit un final, iar Alex Reinhold nu fugea doar de Serviciile 
sociale. Era implicată și într-una dintre cele mai spectaculoase spargeri 


recente, precum și în două posibile crime. 


Mai întâi Beckmann, unul dintre cazurile nerezolvate ale lui Böhm. Heinrich 
Beckmann fusese împușcat mortal în apartamentul său, în seara de 20 
decembrie. Nici urmă de ucigaș, dar martorii spuseseră că îl văzuseră pe Karl 
Reinhold ieşind din casă. Alţii spuseseră că sora lui, Alexandra, ar fi intrat în 
clădire cam cu zece minute înainte. Amândoi dispăruseră până ieri după- 
amiază, când Alexandra fugise de la tribunal. Părinţii ei fuseseră dați afară 
din chirie la doar două zile după crimă, o evacuare forțată pe care Beckmann, 
administratorul, o pusese în mișcare în dimineaţa morţii sale. 


A doua crimă era legată de jaful de la KaDeWe. O parte din pradă fusese 
găsită la omul-paravan al Berolinei, acum mort. Oricare-o fi fost rolul 
Alexandrei în cele două cazuri, greșeala lui Charly căpătase noi dimensiuni și 
nu mai putea fi trecută cu vederea. 


Deşi trebuia să găsească fata cât mai repede, Rath nu găsea încă motiv ca să-i 
viziteze părinţii fără domiciliu, mai ales că interogarea lor, cu şase luni în 
urmă, nu dusese nicăieri. 


— Ai numele, i-ai identificat familia şi ai săpat chiar după un caz vechi, aşa 
că lasă restul în seama celor de la Mandate, spusese, după ce Charly îi 
povestise totul. 


Voia s-o liniştească, dar ea îl privise cu expresia pe care el o detesta, ușor 
dispreţuitoare, care spunea: cum de încă nu mă înţelegi? 


Aşezarea era un amestec straniu de tabără şi oraş plutitor, şi era curată și 
organizată, aproape de parc-ar fi fost măturată regulat. În aer se simţea miros 
de cartofi prăjiți. Ajunseră într-un soi de piaţă, cu lemn stivuit cu grijă în 
mijloc. O femeie punea rufe la uscat şi doi copii jucau leapşa, altfel nu se 
vedea nici ţipenie de om. Femeia privi bănuitoare înspre cei doi musafiri bine 
îmbrăcaţi. Ultimele raze de soare făceau scena să pară aproape idilică. 


Părul de pe spinarea lui Kirie se ridică, și ea mârâi. 


Femeia luă coșul cu rufe și dispăru într-o coșmelie. Un câine începu să latre, 
iar Rath tresări. Suna mult mai periculos decât sunetele inofensive pe care le 


scotea Kirie. 
— Ţine-o bine pe Kirie, zise Charly. 


Rath deja îşi înfăşurase lesa de câteva ori în jurul încheieturii, dar Kirie nu 
încercă să se îndepărteze. Rămase complet nemișcată, mârâind de una singură 
şi tremurând ca un motor electric cu blană. Privea cărarea care ducea spre 
mijlocul aşezării. Lătratul se înteţi şi, în cele din urmă, văzură un câine mare, 
de culoare maro-neagră ca de gândac, un amestec nesănătos de doberman, 
rottweiler şi vârcolac. 


Rath îşi dădu seama cu groază că monstrul nu era în lesă. Pentru o clipă, 
rămase pe loc şi privi nou-veniţii, înainte să o ia înspre ei. Acum începu și 
Kirie să latre la amalgamul de muşchi, piele şi dinţi care se apropia în goană, 
dar suna ca întotdeauna: inofensivă. Cu siguranţă nu speria bruta care-i ataca. 
Rath rămase ţeapăn ca o scândură, simțind că inima i se opreşte. Câinele era 
la doar câţiva metri când se auzi un șuierat ascuţit şi acesta se culcă la 
pământ. 


Un bărbat la vreo 30 de ani şedea la umbra unui perete de tablă. Se ridică şi 
se apropie de câine. 


— Bun băiat, zise, mângâindu-l pe ceafă. Bun băiat, Stalin. 


Câinele îi privi pe Rath şi pe Charly de parcă nu-și încheiase încă socotelile 
cu ei. 


Rath reuşi în sfârşit să se miște și se întoarse spre Charly, a cărei faţă își 
recăpăta încet culoarea. Stăpânul lui Stalin lăsă câinele unde era şi se apropie. 


— Dacă sunteţi de la Ordinea publică, v-aş sfătui să nu apăreţi aici fără 
poliţie. 


Rath era cât pe ce să-şi scoată documentele, dar Charly îi dădu un ghiont. 
— Îl căutăm pe Emil Reinhold, zise ea. Se pare că locuieşte aici, cu soţia. 


— Ce vreţi cu el? 


— Suntem prieteni cu Helmut, zise Charly. Fiul... 


— Știu cine-i Helmut Reinhold, dar nu știu dacă Emil va avea chef să discute 
cu el sau cu prietenii lui social-democrațţi. 


— De asta ne-a trimis, minţi Charly. 

Rath era uluit de cât de convingătoare era. 

— Ştie că tatăl lui îi poartă pică şi vrea să se împace. 

— Deci sunteţi emisari? 

Bărbatul râse. 

— Şi eu care credeam că sunteți curcani. 

Îşi trecu ambele palme peste ceafa câinelui. 

— Stalin e alergic la poliţai. Dar... 

Ridică mâna spre Charly. 

— Apoi am văzut că e şi o doamnă de faţă. 

— Unde-l găsim pe Herr Reinhold? întrebă doamna. 

Bărbatul arătă spre malul lacului. 

— Acolo, lângă lac. Vedeţi fumul? 

Charly încuviinţă şi-l trase după ea pe Rath. Stalin îi urmări cu privirea, dar 
rămase pe loc, chiar şi când Kirie scoase un lătrat scurt și voios. Rath trase de 
lesă şi ea îl urmă voluntar. 


Cocioaba lui Emil Reinhold era un fost stand de la târgul de Crăciun. Rath îşi 
imagina cu greu că ar fi arătat vreodată la fel de dărăpănată. Acoperișul părea 
să fie făcut doar pentru a strânge apa de ploaie, înainte s-o transfere înăuntru, 
pic cu pic. Peretele lateral nu părea să aibă niciun unghi drept. Cu siguranţă 


omul nu era tâmplar. In faţa intrării construise un mic intrând, acoperit cu o 
folie cenuşie pentru muște sau poate cu o prelată de camion. 


Rath încuviinţă spre Charly, oprindu-se lângă ușă și bătând. Apăru un bărbat 
la vreo 50 de ani. 


— Emil Reinhold? 
Bărbatul dădu din cap. 


— Mă numesc Ritter, iar el este Herr Rath. O căutăm pe fiica dumneavoastră, 
Alexandra. 


— Aţi venit în locul nepotrivit. 


Reinhold încercă să închidă ușa, dar Charly își proptise piciorul în 
deschizătură. 


— Poate c-aveţi idee unde o putem găsi. Fiul dumneavoastră, Helmut... 
Când pomeni de fiul lui, îi aprinse fitilul. 


— Deci dintr-acolo bate vântul. Helmut își trimite prietenii socialişti fiindcă 
nu mai îndrăzneşte să vină chiar el aici? 


Arătă spre aşezare. 


— Ia priviţi. Asta-i mizeria creată de voi, social-democraţii. Trădători de 
clasă! 


Scuipă, şi Charly trebui să-și mişte picioarele, să n-o nimerească. 


— Herr Reinhold, nu suntem social-democraţi. Nu e vorba despre Helmut, ci 
despre fiica dumneavoastră! 


— Nu ştiu unde e şi nici nu vreau. Poate c-o fi început din nou la Wertheim. 
Dacă doreşte s-o vadă, să meargă s-o caute chiar el. 


— Noi o căutăm, spuse Charly. Ne temem că s-a întâmplat ceva rău. Vrem s- 


o ajutăm. 

— Care „noi”? 

Charly îl înghionti pe Rath și el își scoase insigna. Reinhold se uită la ea. 
— Credeam că vreţi s-o ajutaţi? 

— Da, vrem, spuse Rath. 


— Poliţia este prietena ta, râse bărbatul. Haideţi, cu binecuvântarea mea, 
arătaţi-i pușlamalei ce merită. Dac-o găsiţi! 


Rath simţea că Charly se străduia să-şi păstreze calmul. 


— Nu vrem să-i arătăm nimic. Vrem s-o ajutăm, repetă ea, chiar dacă 
pricepeţi asta mai greu. Alexandra e bănuită c-ar fi intrat prin efracţie într-un 
magazin... 


— Faceţi ce vreți și daţi-mi pace. 
În cele din urmă, Charly ajunse la capătul răbdării. 


— Trebuie să învăţaţi să ascultați! Așa v-aţi tratat şi fiul? Nu mă miră că 
familia nu vrea să mai aibă de-a face cu dumneavoastră! 


— Noi, proletarii, n-avem nevoie de ajutor, mai ales nu de la social- 
democrați. Ne purtăm singuri de grijă! 


— Sunteţi prea mândru să primiţi ajutor de la fiul dumneavoastră, fiindcă e 
social-democrat? 


— E un fascist! Complice în exploatarea muncii de către capitalişti! 
Faţa lui Reinhold se înroșise. 


— Dar nu mai durează mult și vine şi momentul nostru. Nu va mai dura mult 
şi proletariatul se va ridica la arme! 


Rath începea să priceapă, încet, încet, de ce se destrămase familia Reinhold. 
Işi dădu ochii peste cap. 


— Cred că pentru noi a venit deja momentul, spuse el. Mulţumesc pentru 
informaţii, domnule. 


O luă de braț pe Charly și o trase după el. Emil Reinhold închise ușa în 
spatele lor. 


— De ce m-ai luat? întrebă ea, și se smulse din mâinile lui. Mai aveam 
întrebări. 


— N-ar fi răspuns. Ai auzit ce absurdităţi scuipa, oftă Rath. 
— Poate ne-ar fi oferit ceva. 

— Poate dac-ai fi fost mai prietenoasă. În plus... 

Rath privi cerul. 


— Uită-te. Se întunecă și nu știu cât de vechi sunt bateriile lanternei. Trebuie 
să ne asigurăm că ajungem la maşină. A fost destul de greu de condus pe 
lumină. 


Charly nu zise nimic. Rath simţea că era furioasă. Ajunseră în tăcere în piață, 
unde stăpânul lui Stalin înteţea focul. 


— Delegaţia socialistă părăseşte paradisul nostru muncitoresc atât de repede? 


Câinele se întinsese lângă foc, care începea să trosnească. Kirie începu iar să 
mârâie, precaută însă, ca să n-o audă nimeni, mai ales nu câinele. 


— Nu pricep ce-au toţi de-aici împotriva PSD, spuse Rath. 


— Priveşte în jur: șomeri, oameni fără adăpost. Familii care abia au ce 
mânca, din cauza politicilor social-democrate. Pe spinarea noastră, a 
muncitorilor! 


— Mi se pare idilic, comentă Rath, arătând spre foc, care atrăsese primii 


oameni din așezare. Aproape ca o tabără de nomazi. Vă lipseşte o chitară. 


— Hai înapoi în februarie, când lacul e îngheţat, și abia dacă avem apă. Când 
frigul îți muşcă din corp. Atunci te vei gândi mai bine la romantismul nomad. 
Nu-i operetă. E viaţă adevărată. 


Părăsiră tabăra și se întoarseră prin pădure. Vizibilitatea se reducea pas cu 
pas. Rath porni lanterna. Raza de lumină dansa pe copaci, făcând să pară mai 
întunecat tot ce nu lumina. Nu-i folosea la nimic. Nu putură găsi cărarea. 


— Poate ar trebui s-o lăsăm pe Kirie în față, spuse Charly. Se bazează mai 
mult pe miros decât pe văz. 


Rath încuviinţă și, în lipsă de idei mai bune, îi dădu câinelui să adulmece 
cheia de la maşină. Păru să meargă. Işi puse botul în pământ și luă urma. Rath 
slăbi lesa și o urmă, printre tufele care se îndeseau. 

— Eşti sigur că pe aici am venit? întrebă Charly, după o vreme. 

— N-am idee. Măcar câinele a prins mirosul. 


— Da, însă miros de ce? 


Cinci minute mai târziu, Kirie acceleră când ajunseră în liziera pădurii. Sări 
pe ceva de pe pământ, luându-l în gură și agitându-l. 


— Lasă-l! făcu Rath, care deşi avea lanternă, nu era sigur ce apucase câinele. 


Doar la a treia comandă Kirie îşi lăsă prada. Rath lumină un ghem de blană 
care fusese sfâșiat în bucăţi. Un amestec roșu curgea din el ca dintr-o pernă 
plesnită. 


Era o veveriță moartă. 
Kirie părea vinovată. Charly izbucni în râs. 
— Nu râde, zise Rath. Trebuie să fim severi cu ea. 


Ea se adună, dar apoi Rath spuse „Câine rău”, foarte serios, și Charly începu 


din nou să râdă. 
— Nu o vom dresa niciodată, oftă el. 


— Acum, că şi lanterna, şi câinele au dat greş, ce-ai spune să ne bazăm pe 
simţul meu de orientare? 


Rath stinse lanterna şi Charly privi cerul. Părea să se ia după lună sau poate 
după stele. În orice caz, ieşiseră curând la drumul cel bun, deşi tot le luă 
jumătate de oră să ajungă la maşină. Se treziră şi pe teren mlăștinos, un ocol 
care-l lăsă pe Rath fără un pantof. Degeaba căutară cu lanterna, care pornise 
pentru moment. Mlaștina îi înghițise pantoful și nu avea de gând să i-l 
înapoieze. 


Cu portiera deschisă, Rath se așeză şi-și stoarse şosetele. Charly nu avea 
picioarele într-o stare mai bună, dar avea ambii pantofi. Nu puteau stoarce 
labele ude ale lui Kirie. Când își puse capul în poala ei, câinele făcu mizerie 
în maşină şi murdări haina lui Charly. Rath își vârî șosetele și pantoful sub 
bord şi porni motorul. 


— Poţi să conduci descult? întrebă Charly. 
— Poţi face orice desculț, răspunse el, în dialect berlinez. 


Se zguduiră încet pe Köpenicker Landstrasse, înapoi spre oraș. Hanomag-ul 
reuşi să-i dezamăgească iar, de data asta la Poarta Schesisicher, chiar în inima 
Berlinului. Trecătorii priviră cu un amestec de interes şi amuzament cum 
tipul descult, dar altminteri îmbrăcat impecabil, coborî din maşină, deschise 
capota, repară ceva, închise capota, urcă iar și reporni mașina. 


Charly zâmbi când el se aşeză din nou lângă ea. 

— Scuze, mormăi el, băgând în viteză. De obicei, am pantofi de schimb. 
Charly nu mai zâmbi. 

— Ce-ai păţit? 


— Ce-am păţit? N-am înaintat deloc. Doar dacă nu consideri picioarele ude, 


hainele murdare şi un pantof lipsă drept progres. Ah, şi câteva ore de somn în 
minus. 


— Aşa, şi? Dormim la sfârşitul lunii. Nu așa zici tu mereu? 


— Am fi putut petrece o seară plăcută acasă, cu o sticlă de vin roşu, în loc să 
ne irosim timpul aici. 


— Să ne irosim timpul? 
Charly se prefăcu indignată. 


— Te rog! N-am mai fost atât de clar avertizată cu privire la primejdiile 
democraţiei socialiste. 


— Aşa este. In seara asta, porcăriile debitate de Reinhold şi de camarazii lui 
au avut mai mult sens decât orice altceva! 


O privi. 
— Recunoaşte c-a fost o idee trăsnită. 


In timp ce el o privi cu coada ochiului, Charly nu zise nimic. Când trăsăturile 
ei deveneau atât de serioase, era mai bine să se ascundă. Avu nevoie de un 
minut să-și revină. 


— Ce înseamnă asta? zise ea, cu o voce mai rece ca niciodată. Chiar ești atât 
de supărat din cauza pantofului? Sau regreţi că m-ai ajutat cu ideea mea 
trăsnită? 


— N-am zis asta. 
— Atunci ce ai zis? 


— Trebuie să recunoşti că am dreptate și c-ar trebui să-i lăsăm pe cei de la 
Mandate să se ocupe. 


— Dar exact asta nu vreau să se întâmple. Nu pricepi? Vreau s-o găsesc pe 
Alex înainte! 


— De ce? Nu mai e treaba ta. Ţi-ai îndreptat greșeala. Lasă-i pe alţii. 


— Nu pricepi, nu? Și-a văzut prietenul plonjând spre moarte. E îngrozită de 
uniforme. S-a întâmplat ceva acolo, sus. 


— Aflăm totul când o găsesc cei de la Mandate. 

— Nu pot scăpa de senzaţia că tocmai atunci se va întâmpla ceva teribil. 
Rath o privi, nevenindu-i să creadă. 

— Ai citit iar în zaț de cafea? 

— Cât de ignorant ești! 


— Sunt doar realist. Incep să simt că te lași purtată de toată astea. Nu eşti 
mama ei. Crede-mă că n-are nevoie de ajutorul tău. 


Charly tăcu, dar era o tăcere plină de reproş. 


Luminile Berlinului treceau pe lângă ei. Doar când ajunseră la drumul 
îngustat din zona şantierului de la podul Jannowitz vorbi din nou. 


— Opreşte aici, zise ea. 

— Ce? 

— Lasă-mă să cobor după pod. 

— Ce s-a întâmplat? 

Rath semnaliză și făcu așa cum spusese ea. Opri motorul. 


— Nu s-a întâmplat nimic. Dar nu pot discuta cu tine. Nu mă iei în serios și 
n-am chef de asta acum. Vreau să fiu singură! 


Rath oftă. 


— Charly, te iau în serios. Dar eşti juristă, nu samariteană. 


— Nu mă înţelegi. Dacă nu vrei s-ajuţi, o fac singură. Acum, lasă-mă să ies. 


Rath îşi dădea seama că vorbea serios. Ea îşi pusese înapoi pantofii uzi. Rath 
deschise portiera şi coborî din maşină pentru a o lăsa să iasă. Kirie fu 
surprinsă că se trezise pe scaunul de lemn și își privi ambii stăpâni ieşind. 


— Dacă asta vrei, spuse Rath, dându-și seama cât de furios era. E sfârșitul 
perfect al unei seri groaznice! 


— Aşa mă gândeam şi eu, spuse ea, încheindu-și haina. Cel puţin suntem de 
acord într-o privinţă. 


— Pot să te duc până pe Strada Spener? 
— Nu, mersi. lau S-Bahn-ul. 


Ezită un moment, apoi se îndreptă spre staţie, şi el nu ştiu dacă s-o sărute sau 
nu de rămas-bun. Cât el încă se gândea, ea decise. 


— Noapte bună, Gereon, spuse. 


Măcar era ceva, dar avea spatele deja întors spre el. Işi strânse poșeta la piept 
şi porni iute înspre staţie, care, în acel moment, era un mare șantier, ca atâtea 
altele din acest oraş. 


Rath rămase pe loc, dar privi în urma ei. Părea ireal. Voia să alerge după ea, 
dar mândria îl paralizase. Să plece! Spera să piardă trenul. Cineva atât de 
încăpățânat ca ea merita consecinţele. 


Kirie lătră. Nici ea nu pricepea ce se întâmpla. 
Rath se strecură peste scaunul de lemn, lângă Kirie. 
— Se pare că, deocamdată, ne întoarcem în Luisenufer. Doar noi doi. 


Nu era departe apartamentul lui, iar Hanomag-ul reuși să îl ducă fără să se 
strice iar. În timp ce conducea se tot gândea la Charly, la cum dispăruse ea 
înspre staţie şi cum o privise el, incapabil să se miște. Ar fi trebuit să strige 
ceva. „Nu pleca!” sau poate „Drum bun!” 


In ambele cazuri ar fi fost sincer. 


Ce se întâmpla cu ea? Ce se întâmpla cu ei? Nu era vorba doar despre seara 
aceea, ci despre ultimele câteva săptămâni, de la povestea din Köln. Da, 
lucrurile merseseră prost, dar nu cât să otrăvească atmosfera săptămâni la 
rând. 


La Luisenufer rămase în mașină, privind prin parbriz. Femeie încăpățânată! 
Izbi cu pumnul volanul atât de tare, încât Kirie, care se ghemuise în liniște pe 
scaunul pasagerului, tresări. 


leşi, trăgând câinele de lesă, şi aruncă pantoful ud într-un container. Capacul 
zăngăni cu ecou în curtea interioară. Urcă încet treptele, cu picioarele ude 
lipindu-se de lemn. În clădire era liniște. Nu părea să fi trezit pe nimeni. Se 
sperie mai mult când sună telefonul, exact când el intra. 


Să fie Charly, dornică de împăcare? Voia să recunoască o ceartă stupidă? 
Dispoziţia i se schimbă imediat în bine. O lăsă pe Kirie în bucătărie, își agăţă 
haina în cuier, lipăi pe podeaua rece spre telefon și se aşeză pe covorul din 
living. Ridică receptorul. 


— Bine, ai avut dreptate, n-a fost o idee trăsnită, zise el, fermecător. Pot să 
vin la tine? 


— Nu e necesar. Cred că putem discuta la telefon. 


O voce de bărbat. Rath avu nevoie doar de o secundă să-și dea seama cine era 
pe fir. 


— Îţi dai seama cât e ceasul? Lumea doarme. E foarte nepoliticos să suni 
acum. 


— Dacă m-ai fi contactat, nu m-aş fi simţit obligat să o fac eu, răspunse 
Johann Marlow. 


— Abia am ajuns acasă. Am fost la muncă. 


— Ieri ai fost la Amor-Diele. Mi-a zis Krehmann. 


— Aşa este. Am aflat câteva lucruri interesante. Mă miră că nu mi le-ai zis 
ieri. 


— Te grăbeai să ieşi din maşina mea. 

— Ştiai deja că Rudi Şobolanul dispăruse... 

— Cred că doarme dus pe undeva, cu vreo fătucă. 
— Şi cine spune că Hugo Lenz nu face la fel? 

— Ştiu că nu. 

— L-ai văzut pe Goldstein? 

— Pe cine? 


— Un asasin american plătit. Piraţii par să creadă că a fost angajat de 
Berolina. Și că Rudi Höller a fost prima lui victimă. 


— Domnule comisar, dacă era cazul, ţi-aş fi spus de mult. Nu ştiu cine e 
Goldstein ăsta al tău. 


— Aş vrea să te cred. 


— De ce să nu joc cu cărţile pe față? Aș obstrucţiona investigația. In fond, 
lucrezi pentru mine. 


— Dacă l-a angajat altcineva pe yankeu? Cineva care-i și pe urmele 
Berolinei, și pe cele ale Piraților? 


— Nu-mi dau seama cine. Cine-ar fi suficient de prost să creadă că poate 
doborî două Ringvereine? 


— Poate c-ar trebui să te gândeşti puţin, zise Rath. Încă un lucru: Krehmann 
a zis că Hugo Lenz se vedea cu o fată la Amor-Diele. 


— Vino la Venuskeller și te prezint chiar eu prietenei lui. 


— Acum? 

— Seara abia a început. 

— E cam problematic. M-a lăsat Buick-ul. 

— La ce garaj e? 

— În Reinickendorf, la naiba-n praznic. Ca naiba sunt şi angajaţii. 
— Atunci, hai mâine, pe la doişpe. Lasă mașina în seama mea. 


Marlow închise. Nu era o sugestie, ci un ordin. 

Era încă furioasă. Jumătate de noapte stătuse trează, în pat, şi-l trimisese la 
naiba, dorindu-și, în același timp, să fi fost lângă ea. Se duse la geam și se 
uită la primele raze firave de soare, care-și pipăiau timid drumul spre Strada 
Spener. 


Era şapte şi un sfert, după ceasul cu alarmă al lui Gereon, de pe noptieră. Il 
împinse deoparte şi ateriză, cu un zăngănit, pe podeaua de lemn. Nu o ajută 
deloc. 


Furia ei ieşise iar la suprafaţă în S-Bahn, rozând-o tot drumul spre casă, şi 
continuând pe parcursul nopţii. Cel mai rău era că nu ştia de ce era atât de 
furioasă şi pe cine. Poate pe Gereon, dar şi pe ea. Tăcerea din ultimele 
săptămâni o alimentase, şi tăcerea nu era doar a lui, ci şi a ei. 


Nu mai avea încredere în el și nu mai știa ce credea el despre ea şi despre 
munca ei. O lua în serios sau doar se prefăcea ca să nu o sperie? Ce naiba 
voia de la ea? 


După ce te căsătorești, nu va trebui să mai lucrezi. Erau cuvintele mamei lui, 
dar Gereon nu o contrazisese. Oare pentru că și el gândea la fel? 


Charly îi povestise puţin Erikăi Rath despre munca ei la tribunal, ca să anime 
o conversație care murea încet în cafeneaua aceea sufocantă. Apoi venise 
fraza ofensatoare, urmată de o tăcere şi mai jenantă. Gereon își privea 
pantofii și sorbea din cafea. Mama lui Rath nu părea să-și fi dat seama ce 
făcuse. 


În toate lunile în care fuseseră împreună, nu discutaseră nici măcar o dată 
despre căsătorie, nici măcar în glumă, dar asta nu-l oprise să o prezinte drept 
„logodnica mea” când dăduseră peste mama lui, accidental, în faţa unui 
magazin universal. „Ca să nu complic lucrurile”, îi șoptise el la ureche. 


Zilele din Köln au fost cele mai rele pe care le trăise în ultimul an. O 
dezamăgire totală. Şi abia așteptase să plece din Berlin pentru câteva zile, să-l 
vadă pe Paul, vechiul prieten al lui Gereon, şi să-i viziteze pentru prima dată 
orașul natal. Lucrurile începuseră promițător. O cucerise cu meciul de fotbal. 
Ea mai văzuse Hertha Berlin jucând de câteva ori, pe Plumpe, stadionul de 
acasă, însă niciodată în deplasare, și cu siguranţă nu într-o finală care decidea 
campioana Germaniei. Ce joc! La pauză, Hertha era condusă de Miinchen, 
dar întorsese jocul, datorită lui Hanne Sobek. Când s-a înscris golul 
câștigător, nu cu mult înainte de fluierul final, ea îl luase pe Gereon în brațe, 
apoi pe Paul, şi cei doi glumiseră că era „singura femeie pe care o interesa 
fotbalul”. Sărbătoriseră victoria în Centrul vechi, alături de fanii Herthei și de 
câţiva prusaci din Renania care simpatizau echipa, până ce, la un moment dat, 
Paul plecase discret. Gereon luase o cameră cu vedere la Rin, iar mai târziu, 
când ea stătea la geam, în cămaşă de noapte, și privea luminile care se 
reflectau în râu, el o luase în braţe şi o sărutase pe ceafă. Era atât de fericită, 
cum nu se simţise de multă vreme. 


Avea să descopere abia a doua zi cât de înșelător fusese acest sentiment. 
Rătăcind prin cartierul comercial al orașului, au fost luaţi prin surprindere de 


o femeie pe care Gereon i-a prezentat-o drept „mama”, înainte să facă semn 
spre Charly și să spună: „Fräulein Ritter... logodnica mea.” 


Erika Rath a făcut ochii mari, cu un amestec de curiozitate şi suspiciune, şi i- 
a târât în cea mai apropiată cafenea. „Te-aș fi invitat acasă, desigur”, îi 
spusese lui Charly, „doar că Gereon nu-mi spune niciodată nimic”. 


Nu îl mai văzuse nicicând atât de supus. „Noi... urma să te vizităm, desigur”, 
spusese. „Dar trebuia să fie surpriză. Am ajuns ieri.” 


Mama şi fiul s-au privit în tăcere. Charly a povestit câte ceva despre tribunal, 
până ce Erika Rath şi-a exprimat opinia despre căsătorie şi muncă. Apoi, au 
alunecat din nou într-o tăcere de gheaţă. „Venim mâine”, spusese Gereon. 
„Nu-i spune tatei, ca să fie surpriză.” 


Seara, Gereon a dus-o la un restaurant deosebit, de pe malul Rinului, o 
clădire modernă, cu ferestre de jur-împrejur, care oferea o privelişte 
captivantă asupra catedralei și râului. Dar seara a fost distrusă înainte de a 
începe. Erika Rath și întâlnirea lor ciudată din cafenea erau încă prezente. Ar 


fi fost mai bine să fi vorbit despre asta, însă Gereon a păstrat tăcerea. 


A doua zi, au făcut o vizită familiei Rath, așa cum promiseseră. Charly era tot 
logodnica lui, ca să nu complice lucrurile, și i-a fost limpede curând că 
Gereon nu suflase o vorbă alor săi despre ea. Părinţii lui se simţiseră prinşi în 
capcană din cauza prezenţei sale, şi ar fi fost mai rău dacă întâlnirea 
întâmplătoare cu Erika Rath, cu o zi înainte, nu ar fi avut loc. Pentru Charly, 
cea de-a doua după-amiază a fost chiar mai rea decât prima. 


După aceea, au plecat, conform planului, cu trenul de noapte, să petreacă o 
săptămână la Marea Baltică. Apartamentul de vacanţă din cabana unui 
căpitan era mic şi foarte frumos, vremea din Prerow superbă, dar atmosfera se 
stricase. Cerurile albastre de peste Darss n-au putut salva situaţia, şi prima lor 
vacanţă împreună a fost un dezastru. Dar nu vorbiseră despre asta. 


De fapt, nu vorbiseră despre nimic. Doar își reluaseră vieţile lor obișnuite 
când au revenit în Berlin. Firește că ea ar fi trebuit să facă o mișcare, dar nu 
voia. Tăcerea lui îi adusese în situaţia aceea, așa că era problema lui. 


Ea nu ştia cum să definească relaţia cu el, şi cu cât se gândea mai mult, cu 
atât îşi dădea seama că nu ştiuse niciodată. Ce voia Gereon Rath? Să se 
însoare cu ea? Ar fi trebuit s-o întrebe! Dar, dacă se gândea că ea avea să-şi 
abandoneze cariera, poate nu gândea limpede. 


Charly se duse în bucătărie şi puse la fiert apă pentru cafea. Încă mirosea a 
câine. Culcușul lui Kirie se afla pe hol, sub cuier. Își privi cearcănele de sub 
ochi în oglinda din baie și decise că, pentru prima dată, va respecta ordinele 
lui Weber și va rămâne acasă. 


Mâncă o felie de pâine cu miere şi bău două cești de cafea, iar mintea i se 
limpezi suficient cât să dea un telefon. Ştia numărul pe de rost. Răspunse o 
secretară. 


— Bună dimineaţa. Aici Ritter. Pot vorbi cu domnul Scherer, vă rog? 

Rath avu un vis ciudat. Dansa cu Charly în holul mare de la Excelsior, dar ea 
îl tot călca pe degetele de la picioarele goale cu pantofii ei cu toc cui. Muzica 
era bizară, atemporală. La recepţie, crezu că recunoaște chipul lui Johann 
Marlow, deasupra gulerului brodat al uniformei de hotel. Abe Goldstein 
şedea la bar, dând pe gât whisky pahar după pahar și toastând de fiecare dată 
în cinstea lui Rath. Zâmbea cinic. Dintr-odată, alunecă de pe scaun, scoase un 
pistol din jachetă și îl îndreptă spre Rath, spre Charly, spre Marlow. Trase de 
trei ori şi butoiul scuipă foc, dar nu se auzi nicio bubuitură, ci doar un 
TRRRRR ȚRRRRR ȚRRRRR asurzitor. 


Rath se ridică în capul oaselor, tresărind. Mâinile sale o căutară pe Charly, 
dar nu o găsiră. Treptat, îşi reveni, dar numai când se auzi al patrulea 
TRRRRR, îşi dădu seama că cineva suna la ușă. Ce oră era? Unde-i era 
ceasul? Cel cu alarmă era încă în Moabit. Probabil dormise prea mult. 


Sună a cincea oară. Era cineva încăpățânat. Rath se ridică și-și căută halatul, 
dar şi acela era pe Strada Spener. Pescui lenjerie curată și șosete din dulap, îşi 
puse costumul de aseară, care atârna pe un spătar, ud şi stropit de noroi, şi se 
duse la ușă. Kirie privea curioasă. Nu putea fi Charly. Ar fi întâmpinat-o 
diferit. 


Când Rath deschise uşa, un bărbat într-o salopetă albastră, murdară, se lăsase 
pe vine, încercând să strecoare ceva prin fanta pentru corespondenţă. Avea 
cearcăne și părea nedormit. Tresări şi sări în picioare. În mână avea o cheie 
pe care Rath o recunoscu. 


— Scuze, mormăi el, credeam că nu e nimeni acasă. 
Ţinea cheia sub nasul lui Rath. 


— Maşina. Sunteţi un om ocupat, așa că ne-am gândit să vă lăsăm noi 
mașina, căci e gata. 


Rath rămase interzis. Luă cheia şi încuviinţă în semn de mulțumire. 
Omul rămase pe loc, apoi tuşi. 
— Pot lua maşina de schimb? 


Rath avu nevoie de un moment ca să-şi dea seama că vorbea despre 
Hanomag. Incuviinţă, nesigur dacă era treaz. 


— Sigur, mormăi, şi căută în buzunar cheia de la Hanomag. 
Omul o luă și dispăru, atingându-și basca pătată de ulei. 

— Factura? strigă după mecanic, care ajunsese deja jos. 

— O trimitem, răspunse el cu ecou. 


Rath intră în casă. Ceasul din bucătărie arăta 8:30. Nu trebuia să intre în 
panică. Nu întârziase mult. Pe fereastră, îl văzu pe mecanic traversând cu pași 
iuți curtea. Părea grăbit. Rath se uită la cheie, apoi la Kirie. 


— Latră, ca să ştiu că sunt treaz, zise el. Sau vorbește cu mine, ca să ştiu că 
încă visez. 


Se duse la baie, porni boilerul, dădu de mâncare câinelui și se spălă cu apă 
călâie, dând jos dezamăgirea din seara anterioară. În dulap mai avea doar un 
costum. Trebuia să-l ducă la curățătorie pe cel gri. Îl împachetă și, fiindcă se 
grăbea, hotărî să nu mai bea cafea. Kirie era bulversată. De obicei, nu 
porneau în goana mare, dar nici nu dormeau atât de mult. 


Un Buick nisipiu era parcat lângă casă, cu vopseaua atât de lucioasă, încât 
Rath nu-și recunoscu maşina. Doar când privi sigla de pe volan, fu sigur că 
într-adevăr era a lui. Verifică vopseaua, nu găsi nicio zgârietură, şi apoi 
roțile: aveau patru anvelope noi. Cel puţin trei persoane lucraseră în tura de 
noapte ca să o scoată la capăt. 


Rath era uluit de câtă influenţă avea Johann Marlow. Oricine putea pune pe 
jar un garaj — literalmente, peste noapte — avea multă influență. Nu-l 
impresionase nimic mai mult decât Buick-ul renovat care se afla la uşa lui. 


Nici luxul pe care și-l permitea Marlow, nici armata privată, nici măcar 
numeroasele legături cu poliţia şi cu autorităţile locale. 


— Fi bine, Kirie, îi zise câinelui, poate n-a fost rău că Charly n-a rămas cu 
noi. 


Era chiar mai bine. Ar fi mirosit ceva. Charly nu ştia nimic despre cele cinci 
mii de mărci sau despre favorurile reciproce care-l legau de Doctor M., și nici 
nu trebuia să afle. 


Rath puse cheia în contact și o întoarse. Se potrivea perfect. 


— Se pare că suntem iar împreună, zise el, deschizând portiera. Tu, eu şi 
maşina. 


Kirie sări pe locul din dreapta, gâfâind nerăbdătoare. 

Tipul părea pierdut şi ostil, aşa cum şedea incomod pe scaunul de lemn în 
camera B de interogatoriu. Grăf ştia că au dat lovitura ieri, când Leo Fleming 
fusese arestat, împreună cu o trupă de bărbaţi în uniformă. Chiriaşul lui 
Renate Schobeck căutase scurt posibilele căi de scăpare în momentul în care 
Gräf îşi scosese insigna, dar, în cele din urmă, se predase de bunăvoie. 


În absenţa lui Böhm şi a lui Grabowski, pe care dorise să-i informeze, însă nu 
reuşise, Grăf luase lucrurile în propriile mâini. Nu avea nicio îndoială că 
procedase corect, dar Buldogul tot îl certase de la prima oră, înainte de a-i da 
rolul de simplu spectator. Inspectorul-șef dorea să conducă el interogatoriul. 


La început, Böhm nu zise nimic, truc probabil învăţat de la Gennat. Ieftin, dar 
funcţiona. Fleming deveni tot mai agitat și începu să lustruiască scaunul cu 
turul pantalonilor. 


— Ce făceați acum două seri, în Humboldthain? începu Böhm. 
Fleming tresări. 

— În Humboldthain? Ce vă face să credeţi că eram acolo? 
Böhm deschise dosarul din faţa lui. 


— Sunteţi membru al RFB, zise el. De-a lungul timpului aţi avut câteva 
confruntări cu naziștii, nu-i aşa? 


— Şi ce dacă? 
— Şi după ce RFB a fost interzis, cel puţin teoretic. 


— SA n-a fost interzis. Lor li se permite să lupte fără să fie pedepsiţi. 


— În ţara asta, nimănui nu i se poate impune acest lucru. 


— Când cămășile maro exagerează, se mai împart pumni. l-aţi văzut? N-ar 
trebui să credeţi că noi, roşii, lovim mereu primii. 


— Nici nu vă străduiţi să evitaţi asta. 
— Lași nu suntem. 
Böhm încuviință, aproape cu simpatie. 


— Miercuri dimineaţă, una dintre luptele astea de stradă a scăpat de sub 
control, nu? 


— Nu ştiu despre ce vorbiţi. M-am tăiat curățând cartofi. Doamna Schobeck 
nu v-a zis? Intrebaţi-o! 


— Am discutat deja cu dumneaei, spuse Grăf. 

Fleming îl privi iritat. 

— N-a confirmat? l-am dat hainele să mi le spele. 

— Între timp, am făcut un test de sânge, spuse Böhm. Grupa B. 
— Așa, şi? 

— Aveţi grupa 0, Herr Fleming. 

Acesta păli. 

— Ghiciţi cine are grupa B. 

Fleming tăcea. Fără îndoială că-și imagina. 

— Exact. Gerhard Kubicki, mortul din Humboldthain. 


— E o coincidenţă. 


— Nu vorbiţi prostii! strigă Böhm. De ce-mi serviţi tâmpenia asta cu cartofii? 
Chiar vă aşteptaţi să cred că nu l-aţi văzut niciodată pe Kubicki? 


Fleming stătea neclintit pe scaun și tăcea. 


Böhm aruncă pe masă o insignă: o mână care ţinea o armă, deasupra căreia 
flutura un steag pe care scria Reichstreffen Berlin Whitsun 1928, iar mai jos 
erau trecute literele RFB. 


Fleming o privi îndelung. 


— N-aveţi niciun drept să-mi scotociţi prin apartament, zise. Pentru asta, 
aveţi nevoie de mandat. 


Böhm se lăsă pe spătar. 


— N-am căutat nicăieri. Legistul a găsit-o sub cadavrul lui Kubicki. Aș spune 
că el nu făcea parte din Frontul Roșu. 


Fleming se uită într-o parte şi-n alta, apoi răspunse urlând: 

— Bine, pentru numele lui Dumnezeu. Da, am târât nazistul mort în tufe! 
— Deci recunoaşteţi. 

— Doar că l-am ascuns! Nu că l-am ucis. 

— Chiar vă aşteptaţi să cred povestea asta? 

— E adevărul. 

— Dacă nu l-aţi ucis, de ce aţi ascuns cadavrul? 

Leo Fleming oftă. Se mai liniştise. 


— In fiecare dimineaţă mă întâlnesc cu iubita lângă biserică. Nu am vrut 
necazuri. 


— Ei bine, asta înţeleg. 


— Să vă zic sau nu ce s-a întâmplat? 


— Vă rog. 

Nişte urme întunecate pe pavaj erau tot ce rămăsese din ploaia de dimineaţă. 
Să stai acolo şi să bei cafea și coniac era o experiență. Băuturile te încălzeau 
pe dinăuntru, soarele pe dinafară, şi un chelner apărea, la intervale regulate, 
cu cafea fierbinte, coniac proaspăt, şi orice-ţi mai poftea inima, inclusiv un 
exemplar din Evening Post . Café Reimann avea caracter internațional. Într-o 
oră și jumătate de când era acolo, Goldstein auzise vorbindu-se engleză, 
franceză şi rusă. Îi plăcea obiceiul european de a scoate afară mese şi scaune, 
iar aici, pe Kurfiirsterdamm, trotuarele erau foarte late. Între timp, trecătorii, 
îmbrăcaţi elegant, printre care se numărau multe femei frumoase, creau un 
spectacol de care nu te puteai plictisi. 


Nicio veste din Brooklyn în Evening Post — sau niciuna care să-l intereseze. 
Niciun rând despre Moe Grăsanul, și nimic despre războiul dintre găștile 
newyorkeze. Ziarul era de-acum șase zile; era imposibil să obţii o ediţie 
recentă. Totuşi, era bucuros să citească orice-l ţinea la curent cu evenimentele 
de acasă și care-l putea informa despre soarta lui Moe, care ar fi fost, în cel 
mai bun caz, ucis. 


Zilele grasului erau numărate, asta era sigur. Moe Berkowicz deranjase prea 
mulți oameni, mai ales pe italieni. Fireşte, simţea ce-l aștepta, şi de aceea, în 
ultimele luni, devenise tot mai bănuitor, eliminând tot mai mulţi oameni, 
dușmani reali și imaginari, şi slăbindu-și poziţia cu fiecare cadavru. Setea lui 
de sânge îi cuprinsese chiar şi pe o parte dintre oamenii săi de încredere. Până 
şi Skinny Sally, vechiul tovarăș al lui Moe, Salomon Epstein, calculatorul 
ambulant, al cărui creier precis contribuise mai mult la ascensiunea 
grăsanului decât toate armele și forța găştii sale la un loc, se afla pe lista 
neagră. Prin urmare, era clar că nimeni nu era în siguranţă. Pentru prima dată 
în viaţă, Abe Goldstein nu reuşise să execute un contract. 


Skinny Sally tresărise văzând luminile aprinse în apartament și pe asasinul 
şefului șezând pe canapea. Privirea lui spusese doar: fă-o repede. 


Abe îl liniştise: 
— Nu-ţi fă griji, Sally. Dacă voiam să te ucid, erai deja mort. 


Salomon Epstein pricepuse că vizita lui Goldstein însemna c-ar fi mai bine să 
dispară câteva săptămâni, cât mai departe de Moe Berkowicz și de oamenii 
lui. Işi făcuse bagajul şi, din seara aceea, Abe Goldstein avea un nou prieten. 


În ziua în care-l lăsase pe Sally să scape, plecarea lui Goldstein era deja 
rezervată. Scrisoarea de la Berlin, sosită cu câteva zile înainte, îi uşurase 
decizia. Petrecuse cele patru zile dinainte de plecare într-un hotel ieftin, cu 
valizele pregătite, ieşind doar ca să-și cumpere ziare şi țigări. Cu o zi înainte 
să plece, citise că la Congo Club de pe Amsterdam Avenue avusese loc un 
schimb de focuri, care se sfârşise cu o baie de sânge și cu cinci victime. 
Congo era unul dintre barurile clandestine ale lui Moe. Grăsanul ar fi trebuit 
să moară și el, dar îşi schimbase obiceiul și părăsise clubul la ora zece. După 
aceea, se făcuse nevăzut. Incidentul îl lămurise, în sfârșit, pe Abe cât de 
important era să dispară o vreme. Un Moses Berkowicz rănit era mai 
periculos ca niciodată. 


O zi mai târziu, Goldstein se afla pe puntea superioară a navei Europa. 
Sprijinit de balustradă, văzuse doi tineri în haine de vară, de culoare cenușiu- 
deschis, pe docul de jos. Nu-i mai văzuse niciodată, dar fără îndoială că 
împărțeau casa și masa cu Moe Grăsanul în vreun apartament păduchios din 
Brooklyn. Erau ultimele rezerve ale grasului: doi amatori culeși de pe străzi, 
care păreau să nu fi purtat în viaţa lor un costum. Când unul dintre ei îl 
văzuse și arătase înspre el, le făcuse din mână, ştiind că era în siguranţă. 
Vasul cu abur deja pornise, şi sirena își lua rămas-bun asurzitor de la 
Manhattan. Dar unul dintre cei doi, poate crezând că nu va auzi nimeni, din 
cauza zgomotului, şi-a scos arma şi a ţintit. Partenerul lui l-a oprit. Îi văzuse 
un poliţist, și asasinii de grădiniţă ai lui Moe s-au făcut nevăzuțţi. 


După ce căută în van necrologul lui Moses Berkowicz, Goldstein răsfoi 
secțiunea sportivă. Dodgers pierduseră iar. 


— Anything else, Sir3? spuse chelnerul. 


Avea un ton politicos, anticipând un bacșiș gras, în dolari. 


— Schwarzwälder Kirsch, te rog. 


Chelnerul încuviință apreciativ pronunția ireproşabilă. Probabil nu mai 
primise o asemenea comandă de la un turist american. 


Goldstein se lăsă pe spătar, îşi aprinse o țigară Camel și îşi aruncă privirea 
înspre o fată în rochie de vară. Ea păru să remarce. Îi oferi un zâmbet 
fermecător. El îi răspunse la fel și mototoli pachetul gol de ţigări. Încet-încet, 
rezervele i se epuizau. În apartament, mai avea doar un pachet cu 20 de ţigări, 
şi încă nu găsise o sursă de aprovizionare în oraş. În ciuda unei selecţii 
altminteri excelente, tutungeria hotelului nu ținea Camel, și nici marea gară 
de vizavi. Poate c-ar trebui să scrie la Ambasada Americană. Sau să încerce 
în cartierul ăsta. Vestul bogat al orașului era locul în care turiștii americani 
păreau să-şi petreacă timpul. 


Cineva lăsase un ziar berlinez pe o masă alăturată. Privirea lui Goldstein se 
opri pe o figură cunoscută. Se întinse și înşfăcă ziarul. Pe prima pagină a 
secțiunii regionale din B.Z. am Mittag se aflau cuvintele: OM DIN SA 
UCIS. Dedesubt era fotografia. Omul avea o cărare exemplară, dar, dincolo 
de ea, semăna leit cu Gerd din Humboldthain, cel cu rozeta de metal. Numele 
lui era dedesubt: VICTIMA UNEI ÎNCĂIERĂRI POLITICE? GERHARD 
KUBICKI (27). 


— Un Schwarzwälder Kirsch. Poftă bună! 


Chelnerul puse pe masă o farfurie cu o felie mare de prăjitură „Pădurea 
Neagră” cu cireşe şi luă discret pachetul făcut boţ. Goldstein citi mai departe 
în ziar. 


BERLIN. Cadavrul însângerat al unui bărbat de 27 de ani a fost descoperit 
de poliţie ieri-dimineaţă, în parcul public Humboldthain, aproape de 
Biserica Înălţării Domnului. Victima a suferit laceraţii şi răni prin 
înjunghiere. Bărbatul, decedat din cauza acestor răni, a fost identificat drept 
Rottenfiihrer SA Gerhard Kubicki, domiciliat în Berlin Gesundbrunnen, în 
prezent șomer. Poliţia suspectează că ar fi fost victima unei încăierări cu 
motiv politic și a solicitat ajutor din partea cititorilor B.Z. Aţi remarcat ceva 
suspect în parcul public Humboldthain, marți noapte? Martorii sunt rugaţi să 
contacteze cea mai apropiată secţie de poliţie sau să sune direct la sediul 


central din Alexanderplatz. Telefon: Berolina 0023. 


Goldstein împinse farfuria cu prăjitură. Li pierise pofta de mâncare. Poliţia 
făcea caz. La naiba! Stinse Camelul și puse cinci dolari sub farfurie. Din 
instinct, simţea necazuri. Trebuia să facă ceva. 

Pe cât de monoton era să stea după fundul lui Abraham Goldstein, pe atât de 
mulțumit era Rath de ziua sa de lucru în momentul în care urcă în Buick, la 
Anhalter Bahnhof. Curând îl vor fi iritat suficient pe yankeu. Cum o fi să-ţi 
petreci toată ziua în camera de hotel? Goldstein o părăsea doar pentru prânz. 
Micul-dejun îl luase în cameră, la fel şi cina din seara anterioară. Czerwinski 
notase sârguincios: un platou de friptură de vită rece şi o sticlă de şampanie 
rece. Omul trebuia să se consoleze cumva. 


Se bucura să poată folosi din nou mașina. Cei de la garaj făcuseră treabă 
bună. Buick-ul părea nou. La schimb, Marlow va aştepta o favoare. Rath i-o 
va face. Investigația sa pentru Doctor M. era de o sută de ori mai interesantă 
decât turele de la Excelsior. Sau căutarea pușlamalei lui Charly, o sarcină pe 
cât de ridicolă, pe atât de inutilă. 


La naiba! 


Orele infinite de la hotel îi oferiseră prea mult timp să se gândească la cearta 
sa cu Charly. Iar şi iar, revăzuse imaginea pălăriei sale verzi, când ea 
dispăruse printre eşafodajele staţiei de S-Bahn. De câteva ori, fusese cât pe ce 
să o sune. Adusese telefonul sus, pe birou, și se tot îndemna. Chiar formase 
numărul centralei, dar închisese înainte să dicteze numărul lui Charly. 


Era furios pe încăpăţânarea ei, dar se gândea continuu la ea. I-ar fi plăcut 
enorm s-o poată lua în brațe, şi nu doar fiindcă, de obicei, ajungeau în pat 
când se împăcau după o ceartă. Numai că ieri fusese altceva, și simţea asta. 


Ar fi trebuit să-i ceară mâna, cum plănuia, dar, în ultimele luni, nu se 
potriviseră deloc lucrurile. Voia să fie un moment special, şi de aceea 
organizase plecarea la Köln și făcuse rost de bilete la meci. Totul fusese 
planificat la milimetru, inclusiv masa rezervată la Bastei pentru ziua 
următoare, după ce îşi făcuse datoria de fiu, prezentând-o oficial pe Charly 
drept logodnica lui și clarificând că era decis să se însoare cu o protestantă. 


Apoi, ar fi dispărut înapoi la Berlin, şi ar fi scăpat de părinţi și de sfaturile lor. 


Bastei era unul dintre cele mai șic restaurante din oraș, o clădire spațioasă 
și modernă, cu privelişti spectaculoase asupra catedralei şi Rinului. 
Chelnerul era implicat. Trebuia s-aducă inelele odată cu șampania. Dar apoi 
dăduseră peste mama lui. Cum de uitase că-și făcea cumpărăturile la 
Leonhard Tietz, în fiecare luni? 


În seara aceea, ieşiseră să mănânce în oraş, aşa cum plănuise. Masa era 
rezervată, însă momentul, nepotrivit. Reuşise să-l prindă pe chelner și să 
scoată verighetele din pahare. Acum, erau ascunse iar în dulăpiorul din 
living, așteptând a doua şansă. 


Îşi blestemă nehotărârea. Ar fi trebuit s-o ceară acum multă vreme sau s-o 
lase baltă. Dar să ceară de nevastă o femeie a cărei carieră era mai importantă 
pentru ea decât căsătoria şi copiii? Rath nu mai ştia ce era bine şi ce era rău. 
Uneori, își dorea să fi aparținut generaţiei părinţilor săi. Pentru ei, lucrurile 
fuseseră mai simple. Așa credea el. 


Mai fusese logodit, însă Doris îl părăsise după ce ajunsese în paginile 
ziarelor, în urma incidentelor din Agnesviertel, în Köln. Căsătoria lor ar fi 
semănat cu cea a părinţilor lui, şi se putea lipsi de asta. 


O voia pe Charly, şi pe nimeni alta. De ce nu-i spusese asta cu mult timp în 
urmă? 


— La naiba! strigă, şi Kirie, care aţipise liniştită pe scaunul din dreapta, se 
trezi brusc și îl privi. 


O voia pe ea, la naiba! De ce să nu-i spună, chiar acum? Astfel, putea lua o 
hotărâre chiar ea. Nu exista altă cale. Nu mai voia să aştepte, să accepte 
jumătăţi de măsură. Trebuia să ştie! Accepta răspunsul ei, oricare-ar fi fost. 
Dar nu mai putea suporta incertitudinea. Era acum sau niciodată. 


Se simţi plin de optimism, ca un om care se gândea să se sinucidă şi, în cele 
din urmă, îşi adunase curajul să intre în liftul Turnului Radio și să se 
pregătească pentru saltul final. 


Întoarse pe sub stâlpii de oţel care susțineau calea ferată și conduse până pe 
Strada Stresermann, trecu de Excelsior şi se îndreptă tot mai spre nord, până 
ce, în sfârşit, ajunse în Moabit. Odată ajuns pe Strada Spener, rămase pentru 
un moment în maşină. Să iasă sau nu? Să cedeze impulsului sau să-și vină în 
fire? Scoase o ţigară din pachet, și Kirie îl privi surprinsă. De ce nu ieşea 
nimeni din maşină? 


Nu se așteptase ca sfaturile lui să fie atât de lămuritoare, dar această limpezire 
îi făcuse bine. Conversaţia îi făcuse bine. Ar fi trebuit să-l sune acum multă 
vreme. Nu o făcuse doar din pricina geloziei idioate a lui Gereon. Prezenţa lui 
Guido era ca o capă de toreador fluturată în faţa taurului. Așa, şi? A cui era 
problema? Nu a ei. 


Guido, cu care fusese colegă și alături de care suferise mare parte din anii de 
la universitate, era din nou în bucătăria ei și se simţea ca pe vremuri, când o 
sfătuise să dea din nou examenul de stat. În dilema ei, n-ar fi putut spera la un 
ghid mai bun. Evaluatorul Curţii, Guido Scherer, era un om care știa multe 
chestiuni despre carierele în domeniu. 


— Trebuie să accepţi oferta lui Heymann, zise el. Ştii ce onoare este? 
— Desigur, dar la ce bun? 


— După o muncă de cercetare atât de importantă, ţi-ai face un nume în lumea 
academică. 


— Doar că eu nu asta vreau. Vreau mai multă dreptate în lumea reală. 


Guido zâmbi. Zâmbea des. Era alt lucru pe care-l detesta Gereon la el, dar, 
oricum, nu-l suportase niciodată pe fostul ei coleg. Îi explicase de zeci de ori 
că nu exista niciun motiv de gelozie, dar el nu părea să o creadă. „Încă-ţi mai 
face curte, știi?” „Nu exagera. Ştie că n-ar ajunge nicăieri și îi convine.” „Dar 
te priveşte de parcă... de parcă... Și rânjeşte stupid!” „Ah, termină odată cu 
gelozia şi încetează să-mi mai impui cu cine mă văd!” 


Gereon o lăsase mai moale cu critica, dar, din când în când, ea tot se mai 


vedea cu Guido. 


Charly se înfurie din nou. Gereon reușise să o îndepărteze de unul dintre cei 
mai buni prieteni. Doar acum, la un an după ce-l văzuse ultima oară, când 
vorbeau despre drept şi despre toate cele, își dădea seama cât îi lipsiseră 
conversațiile acelea. Conversaţiile imposibile cu Gereon Rath erau tot ce avea 
nevoie acum, după necazul de la Lichtenberg. Îi făcea bine să discute cu 
cineva care ştia lucrurile astea. Care-i preţuia abilităţile când venea vorba 
despre drept. De Gereon nu era sigură. 


— Incă o picătură? 


Guido încuviinţă, și Charly mai turnă puţin din vinul pe care intenționase să-l 
împartă cu Gereon. Ca să discute despre același subiect: oferta lui Heymann. 


Se ridică. 
— Scuză-mă, dar am nevoie la toaletă. 


Charly dispăru şi, chiar când musafirul ducea paharul la gură, se auzi soneria. 


Rath despachetă agitat florile. Elanul care-l motivase, hotărârea și siguranța 
că făcea ce trebuia se ofiliră acum în faţa ușii. leşise pe stradă, trebuind să 
facă câţiva paşi ca să se calmeze, și cumpărase un buchet de trandafiri de la 
florăria de lângă arcadele stației de metrou, înainte să revină la apartamentul 
ei. Kirie, obișnuită să meargă din mașină direct în salon, îşi privi stăpânul cu 
răbdare, știind că oamenii erau capricioși. 


Dădea din coadă. Probabil c-o mirosea deja pe Charly. Chiar și aşa, din 
apartament nu venea niciun sunet. Rath sună iar. Începea să creadă că făcuse 
drumul degeaba, că ea se întorsese în Friedrichshain, la Miiggelsee sau cine 
ştie unde, căutând fata fugară, când auzi pași. Inima îi bubuia, urmau să se 
împace, ştia asta, dar dacă-i va accepta cererea... de asta nu era sigur. Avea 
nevoie de mai mult decât de farmecul personal. La naiba, trebuie să reușești, 
își spuse. Ori o faci, ori nu! 


Uşa se deschise, şi zâmbetul obraznic, băieţesc, al lui Rath, îngheță. 


— Herr Rath! făcu Guido, rânjind. 


Imposibil! Mai trecuse prin situaţia aceea și înainte, şi atunci reuşise să-şi 
manifeste furia în altă parte. De data asta, rămase pe loc. Furia îl consuma. 
Nu avea cum s-o stingă și asta păru, în sfârşit, să-l motiveze. Se dădu înapoi, 
şi chiar când Guido spunea ceva de genul „Vreţi să intraţi?”, îl lovi cu 
trandafirii peste ambii obraji, cu tulpinile lor lungi, cu spini mari și ascuțiți. 


Kirie lătră, fiindcă lătra la oricine se certa cu stăpânul ei, și lătratul ei îl 
readuse pe Rath în simțţiri şi-l împiedică să șteargă rânjetul prostesc de pe fața 
bărbatului cu o directă de stânga. Pentru că omul rânjea în continuare, fireşte, 
chiar dacă avea dungi de sânge pe față. Aruncându-i trandafirii făcuţi praf la 
picioare, Rath o luă pe Kirie de lesă și se întoarse la mașină. 

Proprietarul puse două beri pe masă şi două pahare de şnaps alături. Rath și 
Gräf ciocniră, dădură șnapsul pe gât și stinseră cu bere. 


— Deci? întrebă Rath. Cum merge? 
— Am arestat ieri-seară un suspect, dar Böhm conduce interogatoriul. 


— Ce poţi face? Ancheta e a lui. Să te bucuri dacă numele tău va apare în 
dosar. 


— Cred că-i mai bine decât să frec menta la Excelsior. N-a plecat Goldstein? 
Rath clătină din cap. 

— Se pare că vei pierde pariul. 

— Nu e încă sfârşitul săptămânii. Unde-i câinele? 

— Doarme. 

Rath scoase din tabacheră o Overstolz şi o aprinse. 

— Ce caz anchetezi? Anticarul mort? 

Grăf clătină din cap. 


— Böhm i l-a dat lui Lange. Are legătură cu jaful de la KaDeWe. Nu, zise el, 
eu am treabă cu naziști homosexuali. 


— Pardon? 


— Gerhard Kubicki. Tipul din SA, mort în Humboldthain. Era pe invers. 


Rath râse. 
— De aceea nu l-a transformat Goebbels în al doilea Wessel. 


— Nu ti-ar veni să crezi câți homosexuali sunt în SA. Mai ales în noua 
versiune. Gaşca de la conducere e un ghimpe în coasta vechii gărzi a lui 
Stennes. 


Războiul din SA ţinuse Berlinul pe jar luni de zile. Oberfiihrerul Walther 
Stennes, cel mai înalt în grad din Berlin, Brandenburg, Prusia de Est şi 
Pommern, se răsculase contra lui Hitler şi a lui Goebbels, ocupând sediul 
central al partidului de pe Strada Hedemann. Cu susţinerea lui Hitler, 
Goebbels reușise să pună frână: Stennes fusese eliberat din funcție, peste 
cinci sute de susținători de-ai săi fuseseră eliminaţi din SA, şi se făcuse 
curăţenie printre membrii din Berlin. De atunci, facțiunile SA rivale se 
ciocniseră tot mai frecvent. 


— Ai piste? întrebă Rath. 

Grăf ridică din umeri. 

— Am arestat un comunist cu sângele lui Kubicki pe haine. 
— lată. Ca de obicei. Roşu pe maro. 

Grăf părea sceptic. 


— Tipul a recunoscut c-a ascuns cadavrul, dar neagă c-ar fi ucis omul din 
SA. Spune că era proptit de zidul bisericii, ţeapăn deja. A ascuns leşul ca să 
n-aibă probleme. 


— Când spune că l-a găsit? 


— In zori. Se întâlnește cu iubita în faţa Bisericii Inălțării Domnului, zilnic, 
înainte de muncă. Inainte să meargă ea la muncă. El e șomer. 


— Foarte practic. Ea îi oferă vreun alibi? 


— Nu. Nu l-a văzut deloc în dimineaţa cu pricina. El spune c-a observat că 


avea sânge pe jachetă şi s-a dus acasă. 
— Ciudată poveste. 

— De aceea o şi cred. 

— Cine l-a ucis pe nazist, atunci? 

— Nu ştiu. 


Grăf ridică paharul gol de bere și asta-i atrase atenţia lui Schorsch. 
Proprietarul de la Nasse Dreieck aduse unul plin, schimbându-l cu cel golit de 
Grăf și privind dezaprobator paharul încă pe jumătate neconsumat al lui Rath. 


— Posibil, zise Grăf, ca homosexualitatea victimei să fie cumva relevantă. 


— Un nazist pe invers, victima unui ucigaș homofob? Nu-mi sună bine. Mi 
se pare că miroase straniu când naziștii sau comuniştii se dau drept victime. 


— Omul nu se dă drept victimă, ci este. A fost ucis. 


— Aşa e. Doar că, de când Goebbels l-a transformat în erou pe proxenetul de 
Wessel... 


— Wessel nu era proxenet. E doar propagandă comunistă! 
— Nici martir n-a fost. Știu bine cazul. 


Rath hotărî să o lase aşa. Nu dorea să se certe cu amicul său pe teme politice. 
De obicei, evitau subiectele, aşa cum evitau şi să discute despre Charlotte 
Ritter. 


— Spui că acest Kubicki a murit fiindcă era homosexual. 


— E o posibilitate. Am găsit ceva interesant în dosare. Cam cu o săptămână 
în urmă, oamenii lui Stennes l-au ameninţat pe unul dintre liderii noului SA 
din Berlin. Karl Ernst, aghiotantul Gau-ului local, ședea cu niște camarazi 
într-un bar de pe Halensee, când un grup de susţinători de-ai lui Stennes au 
încercat să-i atace. I-a ridicat o echipă de intervenţie. 


— Așa, și? 


— Unul dintre oamenii lui Stennes le-a zis lucruri urâte lui Ernst și amicului 
său, Paul Râhrbein. E prima dată când am citit cuvântul bulangii într-un 
dosar de poliție. Mai erau scrise şi băieţi pederaști, şi ticăloși pe invers. 


— Destul de homofob. 
— Da. Ernst și Râhrbein sunt homosexuali amândoi. 
Rath încuviinţă, gânditor. 


— Dar cel mai interesant lucru la dosar e altceva. Printre cămăşile maro din 
bar se afla și numitul Gerhard Kubicki. 


— Să ghicesc, era unul dintre bulangii. 
— Ai nimerit-o. 
Grăf mai luă câteva guri de bere şi goli paharul. 


— l-am sugerat lui Böhm să cercetăm numele de pe lista de la Halensee, dar 
nu vrea s-audă. Crede că e mai bine să strângem cu ușa niște comunişti. 


— Nu știam că Böhm are un dinte împotriva lor. 

— Nu-i pasă că-s comuniști, naziști sau copii mici. 

— Dar păstrează ce-are mai bun pentru cei de la comandă. 
Grăf râse. 


— Cel puţin am permisiunea să-l interoghez mâine pe superiorul decedatului 
nostru Rottenfiihrer. Să vedem ce obţin. 


Se uită la pahare. 


— Ce ai? Ai rămas cu o bere în urmă. 


Detectivul dădu să comande un rând, dar Rath îi făcu semn că nu. 


— Nu în seara asta, spuse el, stingându-și ţigara și luându-și pălăria. Am 
planuri. 


Gräf îşi privi ceasul. 

— La 23:15? 

— Scuze, spuse el, punând cinci mărci pe tejghea. Plătesc eu. 
Detectivul rânji. 

— Cum o cheamă? 

Rath ridică din umeri. 


— Nu sunt sigur, zise el, şi se amuză de privirea confuză a lui Gräf. 

Rath parcă Buick-ul la mică distanță de uşă. Dacă foştii lui colegi de la 
Moravuri erau la filare şi îi notau plăcuţa, trebuia să dea multe explicaţii. 
Lăsă maşina lângă stația Weberwise și străbătu Strada Memeler. Aerul 
proaspăt îi făcea bine. Îşi luase Walther-ul, pentru că nu avea încredere să 
meargă neînarmat prin zonă, mai ales noaptea. Când ajunse la intersecţia cu 
Strada Posener, își aminti vag de loc. 


Venuskeller era un local ilegal din apropiere de fosta Ostbahnhof 36, ascunsă 
în curtea din spate a unei case de închiriat deloc arătoase. Putea fi descrisă 
drept „întunecoasă ”. Acolo avusese loc prima lui întâlnire cu Johann 
Marlow, cu mai bine de doi ani în urmă. Oamenii lui Marlow îl conduseseră 
pe Rath, polițistul drogat, la un depozit dintr-o parte a gării, unde Doctor M. 
îl primise. Seara marcase începutul relaţiei lor. Cel puţin de data asta 
primise o invitaţie, gândi Rath. 


Pe stradă stăteau de veghe paznici, dar îl lăsară să se apropie de clădire și de 
treptele care duceau în jos, spre barul de la subsol. Un bărbat ieşi din umbre. 


— Herr Rath, presupun, zise. 
Rath încuviinţă. Bărbatul îşi atinse borul pălăriei. 
— Sunteţi așteptat. Vă rog să mă urmați. 


Paznicul nu-l duse la intrarea de la capătul de jos al scărilor, ci mai departe, 
în spate, unde o altă scară ducea direct spre birou și spre alte camere. Avea să 
fie scutit de zgomotul și scandalul din Venuskeller. Nu avea chef de un club 
de noapte ilegal, nu după ce îi fusese stricată seara de către Charly şi de către 
bărbatul care rânjea. De fapt, se bucura că avea ceva de făcut, chiar și o 
investigaţie particulară pentru un tip cu greutate în lumea interlopă. Paznicul 
bătu scurt, de două ori, şi Liang deschise. 


Chinezul lui Marlow îl percheziționă, pescuindu-i Walther-ul din toc și 
luându-i haina. Johann Marlow şedea la biroul lui Sebald, managerul de la 
Venuskeller. Nici semn de proprietar. În afară de Marlow, Rath şi Liang, în 
cameră nu era nici țipenie. Biroul lui Sebald părea să fie unul dintre multele 
pe care le răspândise Marlow prin oraș, spre a fi folosit când avea nevoie. 
Prin ușă se auzea zgomotul înfundat al muzicii, menită să binedispună 
clienţii. Ca de obicei, Marlow îl salută prietenos, și chiar se ridică să-i întindă 
mâna. 


— Şezi, spuse, arătând spre un scaun de piele, pe care Liang deja îl aranja. 


Chinezul tăcut părea să fie omniprezent. Rath se lăsă în scaun, iar Liang 
scoase un pahar şi tură whisky. 


— Cred că-mi amintesc că ţi-a plăcut malţul meu, zise Marlow și ridică 
paharul. 


Rath își aprinse o Overstolz. lar rămânea fără ţigări. Fumase mai mult decât îi 
făcea bine, mai ales în cele cinci ore de când bărbatul rânjit îi deschisese ușa 
lui Charly. 


— Voiai să mă prezinţi iubitei lui Hugo cel Roșu, spuse el, dându-și seama că 
suna cam dușmănos. 


— Mai târziu, spuse Marlow. Trebuie să-ţi pun nişte întrebări. Tu îl filezi pe 
Goldstein ăsta? 


— Da, începând de luni. 
— De ce nu mi-ai zis? 


— Fiindcă nu cred că are legătură cu dispariția unui gangster berlinez. N-a 
părăsit hotelul de câteva zile. 


— Deci n-ar fi putut ucide pe cineva... 
— De aceea îl filăm. 


— De parc-ar conta pentru voi dacă un tip ca Hugo e scos din circulaţie... 


— Sau Rudi Șobolanul... 
— Lasă-l pe idiotul ăla. Ce-ai descoperit? 


Rath îi spuse lui Marlow ce ştia. Încercase să refacă mişcările lui Hugo din 
ziua dispariţiei sale. Se părea că, după ce plecase de acasă, Hugo Lenz 
mâncase de prânz la Amor-Diele, unde primise plângeri noi despre Piraţii 
Nordului. Distruseseră un chioşc al cărui proprietar plătea dintotdeauna taxă 
de protecţie Berolinei. Scoseseră un dealer de cocaină dintr-un club de noapte 
de pe parcela Berolinei. Băgaseră în spital doi organizatori de pariuri. Rath 
vorbise cu toți patru. Se părea că Hugo cel Roşu îi asigurase pe toţi, pe rând, 
că Piraţii o vor încasa curând și că toate nedreptăţile vor fi compensate în 
câteva zile. Apoi, le dăduse liber șoferului și gărzii de corp, și se dusese 
singur la o întâlnire. Oamenii lui Marlow găsiseră Horch-ul roșu cu negru al 
lui Lenz pe aleea Stralauer, aproape de Gara de est. 


— Ai idee ce căuta acolo? îl întrebă Rath pe Marlow. 
Marlow clătină din cap. 
— Când l-ai văzut ultima dată? 


Marlow scoase un trabuc dintr-o tabacheră de pe birou și îi tăie capătul, un 
gest care păru, cumva, ameninţător. 


— Săptămâna trecută, zise el, suflând norișori de fum în cameră, la spital. Ne 
vizitam un om, pe Kettler. Ştii tu, cel ologit de Piraţi. 


— Ai vizitat în persoană un insignifiant traficant de droguri? 


— Oamenii trebuie să știe că am grijă de ei. Altfel, cedează promisiunilor 
Poliţiei prusace. 


— La ce spital şi când? 


— Vinerea trecută. În Friedrichshain. Nu ne vedem prea des. De obicei, 
vorbim la telefon. 


— Când aţi vorbit ultima dată? 


— Luni dimineaţă. Inainte să plece. 
— Ştiai care-i sunt planurile? 


— Doar că trebuia să ne vedem în seara aceea la Amor-Diele. Camera din 
spate a lui Krehmann este, să zicem, biroul lui Hugo. Uneori, și al meu. 


— Despre ce voiaţi să vorbiţi? 

— E relevant? 

Rath ridică din umeri. 

— N-am de unde ști până nu-l găsesc. 


— Despre Piraţi. Contramăsuri pe care le puteam lua fără să iscăm un război 
general. Să recâștigăm respectul pentru Berolina, inclusiv pentru 
subsemnatul. 


Marlow scutură trabucul în scrumieră. 


— Lenz era optimist în dimineaţa aceea. Părea să aibă un plan. Din păcate, a 
dispărut înainte să-mi spună la ce se gândise. 


— Oare planul lui avea vreo legătură cu dispariţia lui Rudi H6ller? Să-l fi 
eliminat Lenz înainte să dispară? 


Marlow clătină din cap. 


— Aş fi ştiut. Mă tem că planul lui Hugo avea de-a face cu propria-i 
dispariţie. 


— Fiindcă Piraţii au aflat și au ajuns primii la el... 


— Ar fi cea mai evidentă explicaţie, dar nu cred. Ar însemna că Piraţii 
declară război Berolinei. 


— E atât de improbabil? 


— Ar sugera ori că Piraţii sunt incredibil de proști, ori că.. 

Marlow se opri, gânditor. 

— ...că au un as în mânecă, despre care eu nu ştiu nimic. 

— Ce fel de as? 

— E treaba ta să afli. Poate că-i gangsterul american sau vreo uniformă. 
— Un poliţist? De ce-ai crede asta? 


Marlow apăsă un buton de sub birou şi se deschise o uşă, care-i oferi lui Rath 
o privire scurtă în budoarul artistelor sau cum s-o fi numit la Venuskeller. Era 
camera în care se schimbau fetele, ceea ce, în mare parte, însemna că se 
dezbrăcau. Blonda care apăru purta doar un halat alb şi o diademă sclipitoare. 
Părea să fi așteptat momentul, și își făcu o intrare superbă, cu halatul diafan 
fluturând elegant şi dezvelind părticele chinuitoare din trupul ei. Rath rămase 
mut. 


— Christine, acesta e inspectorul despre care-ţi povesteam. 
Arătă spre scaunul de piele. 


Chipul obraznic, de fată berlineză, al lui Christine se uită spre Rath atât de 
provocator, încât el simți furnicături între picioare. Poate și fiindcă, 
aplecându-se să îi întindă mâna, își dezveli accidental sânii. Rath încercă să 
se gândească la altceva, oprindu-se la braţele fleșcăite ale doamnei Lennartz, 
nevasta îngrijitorului de pe Luisenufer, când storcea o cârpă deasupra unei 
găleți de metal pline cu apă murdară. 


— Încântat, zise el, ridicându-se să-i dea mâna. 
— Văd, răspunse Christine. 
Rath se lăsă iar în scaun. 


Fata se aşeză pe birou și îşi puse picior peste picior, aşa că halatul nu le mai 
ascundea deloc. Fără să întrebe, luă o ţigară din tabachera de pe birou şi o 


aprinse. 


— N-ai mai fost de mult aici, inspectore, zise Marlow, amuzat. Christine e 
principala noastră atracţie de jumătate de an. 


Rath se întinse după whisky. Liang îi umpluse iar paharul. 

— Cât de bine îl cunoști pe Hugo Lenz? 

Principala atracţie trase din ţigară și răspândi în cameră un nor de fum. 
— Mai bine decât crezi. 

— Te cred. Când l-ai văzut ultima dată? 

— Duminică seara. La Amor-Diele. În birou. 

— Adică în camera din spate... 

— Birou. 

— Ce-ai făcut acolo? 

— Lucruri. Dacă mai rămâi, îţi arăt o parte dintre ele, pe scenă. 
— Nu e nevoie de amănunte. 


Rath își drese glasul. Christine părea să se amuze descoperind cât era de 
catolic. 


— Ce-aş vrea să ştiu este dacă ai observat ceva la el. Dacă aţi vorbit despre 
ceva care ar putea avea legătură cu dispariţia lui. 


— După, vorbea continuu, vrute şi nevrute. 
li aruncă o privire care ar fi trebuit scoasă în afara legii. 


— Ce te-ar putea interesa e că n-a zis pe şleau, dar era euforic. Credea că 
găsise o cale de a fi mai deştept decât Piraţii. 


— Aşa. 

— Mai multe nu a vrut să-mi spună, nu înainte să discute cu șeful. 
ÎI privi pe Marlow. 

— Ai idee despre ce era vorba? 


— Poate ce i-am zis deja șefului: că Hugo se întâlnise cu un poliţist de la care 
avea mari speranţe. 


Marlow clătină din cap, morocănos. 

— l-am zis mereu idiotului să lase în seama mea treburile astea. 
— Lenz plănuia să se vadă cu polițistul ăsta luni? întrebă Rath. 
— N-am idee ce plănuia. 


Rath se întoarse spre Marlow, o mișcare pe care Christine o întâmpină cu o 
expresie jignită. 


— Aţi fost deja în apartamentul lui? 

— Fireşte, dar, dacă-l găseam, n-ai fi aici. 

— Evident că nu l-aţi găsit, dar poate nişte piste sau indicii... 
— Inspectore, noi nu suntem poliţişti. 


Privirea lui Marlow era aproape plină de reproş. Făcu un semn din cap spre 
fată şi ea dispăru din nou în budoar. Marlow aşteptă ca uşa să se închidă. 


— Îţi pot da cheile. Doar să promiţi că uiţi că ești poliţist. 
— Pot fi uituc. 


— Pari obosit. 


— Am multe pe cap. 


Doctor M. probabil că-i făcuse un semn lui Liang. Chinezul se apropie de 
scaunul lui Rath și deschise un borcănel de argint care conţinea un praf alb. 


— Să-ţi ofer ceva? întrebă Marlow. Te ajută, garantat. 
Rath clătină din cap. 

— Nu te știam aşa reticent. 

— Niciodată nu mănânc între mese. 


Trebuia să fie o remarcă amuzantă, indiferentă, dar să vadă cocaina îi stârnise 
pofta. Nu mai luase de mult, mai ales de dragul lui Charly, dar cândva îi 
plăcuse. Se ridică. 


— Am nevoie de somn, și voi fi bine. 
— Sper să ai dreptate, spuse Marlow. 
Deschise un sertar și scoase niște chei, pe care i le întinse lui Rath. 


— Câţiva oameni din Berolina stau de șase. Arată-le insigna. li anunţ că vii. 


Casa lui Hugo Lenz era mai bine păzită decât Venuskeller, şi mai discret. 
Rath încuie mașina și traversă strada, simțindu-se urmărit, dar nu era nici 
țipenie. Un bărbat ieşi de după un copac. 


— Ce faci aici? 


Rath îi arătă documentele, amintindu-și că fusese unul dintre cei care păzeau 
aurul lui Sorokin, cu doi ani în urmă. Bărbatul îi înapoie hârtiile, iar el se 
duse la uşă. 


Hugo Lenz se mutase într-o căsuţă frumoasă din Prinzenviertel, Karlshorst, 
aproape de îndrăgitul său hipodrom. 'Trebuia să fii mai mult decât şef de 


Ringvereine ca să locuiești acolo. Colaborarea cu Marlow fusese benefică 
pentru fostul spărgător de seifuri. 


Când el intră în bucătărie, trei bărbaţi care jucau cărţi îşi întoarseră privirile. 
Unul scoase pistolul. Rath le arătă insigna, iar ei se relaxară. 


— Stai cât vrei, zise tipul înarmat. 

Inima lui Rath bubuia. Era bine că Marlow îi avertizase. 
— Ce voiai să joci? întrebă altul. 

Nimeni nu-i mai dădu nicio atenţie vizitatorului. 

— Full! 

Tipul îşi puse pistolul pe masă. 

— Vai de voi, căcănarilor, dacă v-aţi uitat în cărţile mele! 


Rath ieși din bucătărie. De ce păzea Marlow locuinţa, dacă Hugo Lenz nu era 
acolo? Păzeau altceva sau doar împiedicau Piraţii Nordului să dea foc 
proprietății? 


Salonul era mobilat conservator, după gusturile mic-burgheze ale unui 
spărgător de seifuri care dăduse de bani. Oriunde priveai, covoarele erau 
pluşate şi groase. Hugo Lenz era captiv în 1890. Lipsea portretul Kaiserului 
deasupra pianului, deși bustul lui Beethoven, obligatoriu, era la locul lui. 
Rath se îndoia că Lenz ar putea să cânte la pian, dar prezenţa neagră şi 
lucioasă corespundea ideilor sale despre rafinament. Cărţile de pe rafturi erau 
organizate pe culori. Niciuna nu părea să fi fost citită. Rath privi în jur, fără 
să găsească în dulapuri nimic de valoare sau remarcabil. Nu știa ce căuta, deși 
nu era mereu important. Adesea, taman când nu căutai, dădeai peste ceva de 
valoare. 


Nu părea să petreacă multă vreme aici. Fără îndoială, camera lui de zi era 
Amor-Diele. Însă lucrurile stăteau diferit în dormitor. Era o cameră de 
dimensiuni formidabile. Patul nu era făcut, iar pe un spătar fuseseră aruncaţi 
pantaloni purtaţi. Șosete și chiloți împânzeau podeaua. Lenz nu pusese la cale 


să dispară. Rath aruncă o privire rapidă în dulap și nu văzu niciun umeraș gol. 
Nimic nu părea să lipsească. Dacă Lenz fugise, indiferent de motiv, nu 
avusese timp să împacheteze. Rath începea să scoată din calcul posibilitatea 
ca Hugo cel Roșu să fi fost trădător și să fi bătut clopotul de înmormântare 
pentru Johann Marlow, fie la poliţie, fie la Piraţi. 


Avea chiar și un fel de birou, adică o cameră dominată de o masă masivă de 
lucru. Rath scotoci prin sertare, fără să găsească vreo agendă sau vreun 
carneţel. Nicio hârtie. Doar o duzină de săculeţe cu cocaină. Își respectă 
promisiunea și uită că era poliţist. 


Sertarul de jos conţinea alte obiecte interzise: fotografii pornografice. Nu de 
vânzare, pare-se, ci pentru uz personal. Nu erau înscenate, precum cele pe 
care le văzuse Rath cât lucrase la Moravuri, ci instantanee extrem de reușite. 
În decursul anilor, un fotograf talentat făcuse poze cu decorurile de la 
Venuskeller, şi rezultatele erau doar pentru adulţi. Chiar deasupra teancului, 
Rath o recunoscu pe Christine, fără halat, făcându-și de cap cu un gimnast 
musculos. Fotografia îl lăsă rece. 


Răsfoi teancul de poze de la Venuskeller, din anii anteriori, găsind una de 
care se minunase în urmă cu doi ani. Fotografiile arătau un indian fals, 
deasupra unei femei albe, legate de un stâlp, și nu așa cum își imaginase 
bătrânul Karl May. 


Încercă să se recunoască în public, dar nu văzu decât feţe necunoscute. Nu 
putea să nu se gândească la noaptea aceea, când începuse totul. Apoi, dintr- 
odată, ezită când văzu faţa femeii legate de stâlp, o faţă între timp uitată, dar 
acum foarte familiară. Căută febril o poză mai bună. Fotograful se 
concentrase pe corpuri, și nu pe feţe. Dar Rath reuși să găsească o imagine cu 
calitate de portret, care ar fi putut fi folosită pe un paşaport, asta dacă se 
eliminau caracteristicile sexuale. Dintr-odată, se trezi. Îi luă o clipă să-i pice 
fisa, dar acum ştia unde o văzuse ultima dată, şi nu fusese cu mult timp în 
urmă. 

Secţia 50 era pe Strada Zingster, la o aruncătură de băț de Ringbahnhof și de 
noua staţie de U-Bahn, Gesundbrunnen. Sergentul Rometsch nu exagerase. 
Secţia colcăia. În Alexanderplatz, i-a interceptat pe primii musafiri la poartă, 
apoi îi conduse în birou. 


— Aveţi biroul la dispoziţie, domnule. 


Sergentul rămase solemn, ca un soldat gata să-și dea viaţa pentru patrie. Grăf 
reuși să nu râdă. 


— Mersi, spuse. Despre câți martori vorbim? 

— Vreo doisprezece. 

— Sunt toţi aici? 

— Da, domnule. N-am lăsat să plece pe nimeni fără să dea declaraţie. 
— Şi cei care au povestit la telefon? 

— I-am chemat și pe ei. Ar trebui să fi ajuns. 

Grăf nu mai era surprins de aglomeraţia de pe hol. 

— Trimite mai întâi cei mai importanţi martori. 

Rometsch salută şi dispăru. 


În timp ce Böhm mai discuta o dată cu nefericitul Leo Fleming, în 
Alexanderplatz, Gräf fusese trimis la secţia 50. 


— Ai dorit să-i faci o vizită tipului din SA, spusese Böhm. Poţi să te ocupi şi 
de asta. 


Grăf se făcu comod în spatele unui birou atât de ordonat, că probabil îi 
aparţinea chiar prim-sergentului. Christel Temme aștepta, nesigură unde să se 
aşeze. Gräf arătă spre al doilea birou din cameră, mult mai dezorganizat. Ea 
se aşeză, dând la o parte un dosar, o jumătate de măr și nişte hârtii. Cu o 
expresie scârbită, îşi puse carnetul pe suprafața curățată. 


După un minut, Rometsch trimise înăuntru primul martor, un bărbat mic, cu 
nasul ascuţit. Ținea în mâini o pălărie şi era foarte mândru fiindcă intrase 
primul. Vorbi înainte ca Gräf să-l întrebe ceva. 


— N-a fost o bătaie cu comuniștii. Lătraţi la pomul greșit. 


Obrăznicia martorului, felul în care se așeză, mulțumit de sine, încălecând 
invers scaunul, îl enervară pe Grăf. 


— Înţeleg, zise. De unde ştiţi? Aţi văzut ucigașul? 
— Nu. 

— Poate aţi fost dumneavoastră? 

Omul tresări. 

— Doamne fereşte! 


— Atunci, spuneţi-mi ce aţi văzut, de fapt, înainte să trageţi concluzii pripite. 
De la început. 


— În seara aia, naziştii nu s-au luat de un comunist, ci de un evreu. 

— Un evreu? 

Grăf ridică privirea. 

— Sigur? 

— Cine mai poartă negru, barbă şi perciuni? Nu-i vremea Carnavalului. 


— De la început, am zis. Ce aţi văzut? 


— Eram în staţia de U-Bahn şi... 
— Care? 
— Cea de acolo, evident. Gesundbrunnen. Care alta? Așteptam trenul. 


Scârţâitul liniştitor al creionului lui Christel Temme îl făcea pe Gräf să se 
simtă ca la biroul lui din Castel. 


— Așa. Continuaţi. 


— Un evreu aștepta şi el. Au venit naziștii. Tipul din ziar era acolo, victima, 
adică. L-am recunoscut imediat din poză. 


— Ce s-a întâmplat pe peron? 

Era posibil să fie primul martor demn de luat în serios. 
— Nu mare lucru. Evreul a urcat scările și cei din SA s-au luat după el. 
— Atât? 

— S-au distrat puţin pe seama lui. Nimic grav. 

— Nimic grav... 

— Nu ştiu de ce a fugit. Trenul tocmai ajunsese. 

— Ce aţi făcut? 

— Am urcat în tren. 

— Aţi mai văzut ceva? 

Tipul clătină din cap. 

— Eram deja în tren. Ei au urcat scările. 


— Câţi? 


— Patru sau cinci. 


Grăf scoase o poză cu Scharfiihrerul Giinter Sieger, găsită în dosarele 
politice, şi o împinse pe masă. 


— Ăsta era unul dintre ei? 


Martorul se uită scurt. Apoi îl privi pe Gräf și încuviinţă. 

Rath se lupta cu somnul, schițând modele fără sens în carneţel. Deja băuse 
cinci ceşti de cafea, fără niciun efect. Seara trecută stătuse treaz până târziu, 
dar tot nu dormise deloc după ce ajunsese în pat. Începea să-i lipsească 
coniacul din Moabit. I-ar fi prins bine în Luisenufer şi avea nevoie urgentă de 
sticlă. Încă trei nopţi fără somn şi era terminat. 


În mod ironic, tipul care rânjea! Rath îl trimisese pe idiot la naiba de când îl 
văzuse prima dată. Cu siguranţă o dorea pe Charly, deşi ea negase mereu. 
Rath crezuse c-a scăpat de el, dar rânjetul permanent așteptase momentul 
potrivit. Acum sosise. Ar fi trebuit să-i dea una în nas! 


Liftul se deschise şi un băiat puse o ceașcă de cafea pe biroul vechi, luând 
ceaşca goală. Rath nu mai putea suporta tăblia mesei, cu intarsiile sale, nici 
liftul şi nici uşile. Se săturase de tot hotelul, exceptând, poate, servirea. 


Se bucurase să-l vadă pe Goldstein târându-se în cameră ca un urs care intra 
în hibernare, marcând o victorie în mica lor competiţie, care începuse cu acea 
cursă de mașini. Acum își dorea următoarea întâlnire. Rath nu pricepea de ce 
yankeul nu pleca odată. Ce treabă mai avea aici? Oare-şi adormea paznicii cu 
un sentiment de falsă siguranţă, ca să poată lovi? Sau poate avea grijă de 
treburile sale din confortul camerei de hotel, şi ei îl urmăriseră degeaba? 


Câtă vreme nu e pe străzi, semănând gloanţe şi generând titluri antisemite, 
ne facem treaba, gândi Rath. 


Cineva apăru pe coridor, şi dintr-odată își reveni. Nu ieşise din apartamentul 
301, ci împingea un cărucior cu lenjerie de pat. O interceptă înainte să 
dispară. 


— Ne știm de undeva? întrebă el. 


— Dacă nu eşti orb, ar fi trebuit să mă fi observat deja. Stai aici de câteva 


zile, nu-i așa? Acolo, în faţa lifturilor. 

Arătă cu bărbia spre birou. 

— Nu vreau să spun că de aici. 

Ea îi aruncă o privire întrebătoare. 

— Două cuvinte: Venus. Şi Keller. 

— Nu ştiu despre ce vorbeşti. 

— Venuskeller. N-ai auzit de el? E un club de noapte ilegal. 
— Arăt eu a persoană care-şi petrece timpul în locurile alea? 
— Aş putea să pun pariu că te-am văzut pe scenă. 

Ea îl privi bănuitoare. 

— Şi ce dacă? Încerci să mă şantajezi? 

— Cred doar că e ciudat să te văd tocmai aici. 

Ea îl măsură cu privirea. 

— N-aş fi crezut că eşti genul. 

— Am lucrat la Moravuri. 

— Deci eşti poliţist, ridică ea din sprâncene. 

— Așa umblă vorba? 


— Chiar crezi că a înghiţit cineva porcăriile acelea cu scriitorul, pe care le-a 
debitat Teubner? 


Îl privi cu dispreţ. 


— Cam ciudat pentru un scriitor să aibă patru feţe diferite, nu crezi? 


— Detectivul hotelului a insistat pe poveste, ca să nu supere clienţii. Sper că 
pot conta pe discreţia ta. 


Ea încercă să împingă căruciorul mai departe, dincolo de lifturi, pe coridorul 
următor. Rath îi blocă drumul. 


— Ce înseamnă asta? Lasă-mă să muncesc! 

— O întrebare despre tipul de la 301. 

— Americanul? 

— Întocmai. Ai remarcat ceva neobișnuit în ultimele zile? 


— Depinde ce vrei să zici prin „neobişnuit”. Că nu prea iese, poate. Pare să 
aibă multe de făcut. E aproape mereu în cameră, când aduc prosoape curate 
sau îi fac patul. 


— Ce te face să crezi că are multe de făcut? 

— Că stă toată ziua în cameră, la telefon. 

— Ai apucat să asculţi vreo conversație? 

— Nu înţeleg engleza. 

Rath îi întinse cartea de vizită. 

— Dacă îţi aminteşti altceva, să-mi zici. Cum te cheamă? 
— Marion. 

Puse cartea de vizită în buzunar. 

— Scuze, spuse ea, dar chiar trebuie să plec. 


Se auzi un zing şi se deschise liftul din stânga. Rath o salută, atingându-şi 
pălăria imaginară, şi reveni la birou. Marion împinse căruciorul mai departe. 

În viaţa de zi cu zi, Giinter Sieger, care ocupa funcţia de Scharfiihrer în SA, 
avea grijă de o clădire cu locuinţe de închiriat de pe Strada Bernauer. Grăf îl 
prinse la prânz. Mirosul de varză murată şi de coaste afumate de porc îi 
aminti de cât de foame îi era şi lui. În afară de jumătate de bulcă şi o ceaşcă 
de cafea, nu mâncase nimic toată ziua. 


Interogatoriile de la secţia 50 se prelungiseră. Alţi patru martori confirmaseră 
povestea că, sub conducerea lui Sieger și înţoliți potrivit convingerilor 
politice, în ciuda interdicției uniformelor, trupa SA a lui Kubicki abuzase un 
evreu bătrân în staţia de U-Bahn Gesundbrunnen. Un martor povestise că 
abuzul continuase şi la suprafaţă, până ce omul fugise din stație. „Atunci s-a 
implicat celălalt tip”, spusese. „Să se considere norocos că s-au dus naziștii 
după evreu, că altfel îl căptuşeau bine.” 


Gräf o trimisese pe Christel 'Temme înapoi în Alexanderplatz. N-avea nevoie 
de stenografă. Cu Charly lucrase foarte diferit. Ea gândea ca un criminalist. 
Christel, pe de altă parte, nu gândea deloc. Doar lua notițe. Răsplata ei era să 
se așeze la prânz la cantină, în fiecare zi, în timp ce Grăf privea flămând 
înspre mâncarea tipului. 


— Vă deranjează dacă voi continua să mănânc? întrebă Sieger. 


Nici urmă de nevastă. Poate că și ăsta era homo. Dar fără concluzii pripite, 
își spuse Gräf. Și tu mănânci singur. Asta când mănânci. 


Se așeză la masă. 
— Pare delicios, zise, dar Sieger nu-l servi. 


— Frau Ruland, de la doi, gătește pentru mine, zise el, tăind o bucată mare de 
coastă. In schimb, mă ocup de orice reparaţii are nevoie. 


Gräf aşteptă ca Sieger să termine, cu stomacul ghiorțăind. 


— Deci, ce pot să fac pentru dumneata, comisare? întrebă Sieger, ștergându- 
se la gură cu un șervet alb. 


Probabil că Frau Ruland îi spăla și rufele. 

— Detectiv, îl corectă Gräf. Aşa cum am zis, Gerhard Kubicki. 
— Am citit despre asta în ziar. Sărmanul Gerd. 

— Sunteţi superiorul lui direct în SA? 

Sieger încuviinţă. 

— Când l-aţi văzut ultima dată? 

— Adică? Sunt suspect? 

— Aţi fost văzut cu el în seara de 30 iunie. Fraţi în uniformă. 
— Cine zice? 

— Cadavrul lui Kubicki era încă în uniformă când a fost găsit. 


— A fost ucis un om, iar Poliţia prusacă n-are ceva mai bun de făcut decât să 
acuze victima de purtarea unei uniforme interzise? 


— Nu acuz pe nimeni. Încerc să aflu ce s-a întâmplat. Interdicţia uniformei 
este motivul pentru care n-aţi dat până acum o declaraţie? 


— Nu ştii niciodată cum se va purta poliţia cu tine. Când bătrânul Isidor 
Weif dă drumul ogarilor, un om cu opinii politice poate fi ușor considerat 


răufăcător. 


— Ar trebui să vă alegeţi cu grijă cuvintele, înainte să vă acuz de insultarea 
unui demnitar public. 


Sieger tăcu. 


— Vreau să-mi spuneţi ce s-a întâmplat marţi seară. Deja ştiu că dumneata și 
camarazii ați fugărit un om din staţia de U-Bahn, după ce l-aţi hărțuit pe 
peron. 

— Dar, comisare... 


— Detectiv. 


— Detective, n-a fost nimic serios. Era un jidan bătrân. Ne-am distrat puţin 
cu el. 


Scharfiihrer Sieger părea inocent ca un băieţel care încerca să explice de ce 
ascunsese păpuşa surorii sale. 


— Nu poate fi o surpriză dacă te îmbraci așa. 


— De ce l-aţi urmărit? L-aţi fi putut lăsa în pace. N-a fost suficient că l-aţi 
gonit din stație? 


— Cum adică „l-am gonit”? Băieţii au urcat scările, şi eu i-am urmat. Pot fi 
exuberanţi, uneori. 


— Cât de exuberanţi au fost marţi seară? 
— Dacă nu era acolo, nu s-ar fi întâmplat nimic. 
— Despre cine vorbiţi? 


— Despre ucigașul lui Gerd, evident. Este o ruşine că încă nu l-aţi prins. Ne-a 
acostat sus, în clădirea staţiei, și am plecat. Nu căutam ceartă, însă el a 
insistat. 


— Nu căutaţi ceartă? De aceea umblaţi printr-un cartier muncitoresc purtând 
uniforme interzise? 


— Credeam că nu e despre uniforme. 


— Deci spuneţi-mi ce s-a întâmplat. 


— Ne-a insultat. A zis că ni s-a căcat cineva pe uniforme, și mai rău. Nu 
vreau să repet. Ne-am dus în parc, să scăpăm de el. 


— Dar a venit după voi. 

— Nu ştiam că avea pistol. 

— Altfel, l-aţi fi bătut, patru la unu. Acela era planul? 

Sieger păru ultragiat. 

— Nu voi permite ca onoarea SA să fie insultată astfel! 

— Onoarea SA! Fără îndoială, urmăritorul misterios v-a calomniat? 
— Ce încercaţi să ziceţi? 


— Că sunt uimit că patru bărbaţi din SA ar ridica steagul alb de îndată ce-i 
jigneşte cineva. 


— Bărbatul părea puţin dus cu pluta. Băutură, droguri, ce ştiu eu? Incerci să 
eviți oameni ca ăsta. 


— Dar, oricum, v-a urmărit. 


— Ne-a surprins pe o pajiște. A început din nou să ne bruscheze. Am crezut 
c-a înnebunit. Apoi a scos pistolul. 


— Cine era? Un comunist? 

— Prea bine îmbrăcat. 

— Atunci, un comunist de salon. 

— Străin, zic. Vorbea bine germană, dar folosea cuvinte ciudate. 
— Rus? 


— Un bolşevic într-un costum ca ăla? Serios?! Yankeu. 


Gräf îşi aminti de chiştocul de ţigară americană, a cărui origine Grabowski 
încerca să o afle. O trupă SA insultată, care să se retragă în liniște... pe cât de 
straniu suna, pe atât o urmă de adevăr era în povestea lui Sieger. 


— Yankeu, și v-a atacat singur? 
— N-aş spune. 
Sieger era ofensat. 


— I-a spart nasul camaradului Schlüter și l-a azvârlit la pământ pe camaradul 
Mohnert. Cât despre camaradul Kubicki... 


Se opri, aparent copleșit de durere. 

— Asta mă interesează să aud. 

— Dar aţi văzut. 

— Spuneţi-mi! 

— Ticălosul l-a împuşcat. 

— Mai multe detalii. 

— L-a împușcat în picior. A zis că, dacă nu o tulim, ne termină pe toţi. 
— Așa că aţi tulit-o. 

Sieger încuviinţă. 

— Şi v-aţi lăsat... camaradul rănit? 


— Gerd a fugit şi el. De unde era să ştim că ticălosul îl va urmări şi-l va 
înjunghia mortal? 


Gräf îl privi în ochi pe Sieger, de parcă adevărul se afla în ei. 


— L-aţi putea descrie? Pentru un desenator al poliţiei. 


Sieger încuviinţă și Gräf îi întinse cartea de vizită. 


— Veniţi în Alexanderplatz, mâine-dimineaţă. Divizia A. La zece. Va fi şi 
desenatorul. 

Rath frunzări unul dintre romanele polițiste scrise de Tom Shark, pe care i le 
lăsase Czerwinski. Erau nişte idioțenii, dar măcar, citindu-le, mai scăpa de 
plictiseală. Stafia de la hotel . Ce titlu potrivit! Uneori, Rath se gândea că 
într-adevăr urmăreau o stafie, atât de rar apăruse Abraham Goldstein în 
ultimele zile. Căscă. Încă o oră, şi Czerwinski avea să preia tura de noapte. 


În apartamentul 301 nu se întâmpla nimic. Bărbatul nici măcar nu comandase 
micul-dejun. Rath frunzări carneţelul. Czerwinski îl văzuse ultima dată în jur 
de ora şapte, ieri-seară. Goldstein îl salutase politicos, se dusese în lobby, 
băuse un whisky la bar, fumase o ţigară și revenise în cameră. O excursie de 
jumătate de oră, după cum notase sârguincios detectivul. 


Marion părea să-și fi terminat treaba. O altă cameristă se apropia pe coridor. 
Era mult mai în vârstă şi mai puţin atractivă decât colega ei, ca să nu spună 
de-a dreptul urâtă. Rath rânji. Așa-i trebuia yankeului! Aproape că-l invidiase 
pentru prezenţa lui Marion, chiar dacă nu credea că Goldstein ar fi început 
ceva cu ea. Dar numai să o priveşti... Rath și-o imagină pe Marion făcând 
patul. Cu siguranţă îţi făcea șederea mai plăcută. 


Camerista era gata să bată la 301. Poate-l va speria de moarte sau va reuşi să 
realizeze ceea ce nu reușise poliţia berlineză: să-l alunge pe Abraham 
Goldstein din oraş. 


Rath privi cu coada ochiului, în timp ce frunzărea romanul de la Czerwinski. 
Ce față! Era și urâtă, și acră. Rath îi dorea lui Goldstein să aibă parte de 
priveliște. Doar că el nu deschise. 


Camerista bătu iar, și Rath începu să-și pună întrebări. Bărbatul adormise sau 
simţea ce-l așteaptă? Femeia zăngăni un set de chei, deschise ușa şi intră. 
Rath puse jos romanul. Tom Shark îi pierduse definitiv atenţia. 


Ce urmă fu o introducere interesantă în ierarhia hotelului. Mai întâi, un băiat 


ceva mai în vârstă, care apăru din lift şi se îndreptă spre 301, bătând și intrând 
de îndată ce se deschise ușa. Nicio clipă mai târziu apăru Teubner, portarul, 
care păși grăbit pe coridor și îl urmă, fără să-l privească pe Rath. 


Apoi, dintr-odată, se dezlănţui iadul. Oamenii se înghesuiau la etaj. Printre 
oamenii importanţi, Rath îl recunoscu pe Grunert, detectivul hotelului. 


— Ce se petrece? întrebă. 


— N-aş fi crezut că se poate întâmpla așa ceva, răspunse Grunert. Nu cât era 
sub supravegherea poliţiei. 


— Adică? 
— Veniţi să vedeți. 


Rath se temea de ce era mai rău când intră. Să fie Goldstein mort? De 
plictiseală? Sau să se fi sinucis? Poate un gangster rival reuşise să-l ucidă? 
Cineva care escaladase fațada? Sau un lunetist care așteptase, întins pe 
acoperișul gării Anhalter? 


Însă nimeni nu murise, nici pe pat şi nici în cadă. În apartamentul luxos era 
plin de oameni, şi totuși părea lipsit de viaţă. Steril. Chiar dacă patul nu era 
făcut şi coşurile de gunoi nu fuseseră golite. Rath îl urmă pe Grunert în 
dormitor. Detectivul hotelului se duse la dulap și deschise ușile, dând de 
rasteluri goale şi de rafturi fără conţinut. 


— Dus a fost, zise Grunert. Oaspetele nostru s-a făcut nevăzut. 


Lui Rath îi luă un moment să-și dea seama că avea o problemă. O problemă 
mare. 


Goldstein dispărut era o problemă mai mare decât Goldstein mort. 


Acum ştiu cum s-a simţit Charly, îşi spuse, și se lăsă pe un scaun din 
apropiere. 


2. Cartier din Berlin (n.tr.). 


3. Kurfiirstendamm (colocvial Ku'damm) — una dintre cele mai faimoase 
străzi din Berlin, un bulevardul larg şi lung, care poate fi considerat un fel de 
Champs-Élysées din Berlin, fiind mărginit de magazine, case, hoteluri şi 
restaurante (n.r.). 


4. U-Bahn (Untergrundbahn) — metrou doar subteran; S-Bahn — metrou care 
circulă subteran în zona urbană centrală și la suprafaţă în afara orașului 
(termen derivat din Stadtbahn/cale ușoară, Schnellbahn/tranzit rapid, 
Stadtschnellbahn/tranzit urban rapid sau Stadt- und Vorortbahn/metrou ușor 
şi metrou suburban) (n.r.). 


5. Organizaţii interlope, construite după modelul Mafiei în Germania 
sfârşitului de secol al XIX-lea — începutului de secol XX, ai căror membri se 
ocupau cu diverse infracţiuni și se identificau prin purtarea unui inel, de unde 
şi numele (n.tr.). 


6. Personificarea feminină a orașului Berlin și figura feminină alegorică ce 
simbolizează orașul. Numeroase companii berlineze sunt denumite 
„Berolina”. Aici, Berolina Ringvereine (n.r.). 


7. „Adio, micul meu ofițer din gardă, adio, adio...” (n.tr.). 


8. În original, Plisch și Plum, personaje dintr-o povestire ilustrată de Wilhelm 
Busch din 1882 despre doi căţei obraznici, care sunt pe cale să fie înecaţi de 
bătrânul Kaspar Schlich. Câinii sunt salvaţi de doi băieţi, Paul şi Peter, care îi 
duc acasă. Cu un impuls universal de a distruge, Plisch și Plum comit o serie 
de farse nebuneşti. În cele din urmă, prin creşterea autoritară în stilul 
profesorului lor Bokelmann, ei devin câini manevrabili, spre bucuria familiei 
afectate de faptele lor, în timp ce Kaspar Schlich, cel fără de inimă, moare în 
urma unui atac de cord (n.r.). 


9. Felinarul roşu (n.tr.). 


10. Fost port industrial de pe Spree în Berlin, care a fost pus în funcţiune în 
1913. Aleea Stralauer traversează această zonă portuară (n.r.). 


11. Strada din zona de nord-vest dintre Oranienplatz şi Heinrich-Heine-Platz, 
astăzi Legiendamm (n.r.). 


12. Margrafiatul Gau din Brandenburg (germană: Mark Brandenburg) a fost 
înfiinţat în martie 1933 ca district din Statul Liber Prusia şi dizolvat în 1945, 
în urma ocupaţiei sovietice. După război, teritoriul fostului Gau a devenit 
parte a statului Brandenburg din Germania de Est, cu excepţia zonelor 
dincolo de linia Oder-Neisse, care au fost date Republicii Populare Polone. 
Cea mai mare parte a teritoriului său este acum împărțită între Statul 
Brandenburg al Germaniei şi Voievodatul Lubusz al Poloniei (n.r.). 


13. Legea Berlinului Mare a fost adoptată de Adunarea de Stat Prusacă la 27 
aprilie 1920 cu o majoritate restrânsă; a intrat în vigoare la 1 octombrie și a 
devenit carta fondatoare a Berlinului modern (n.r.). 


14. Acronim pentru compania de salubritate berlineză (n.tr.). 


15. Din 1890 până la începutul anilor 1950, sediul poliţiei din Alexanderplatz 
(cunoscut și sub numele de Rote Burg la acea vreme) a servit drept clădire de 
birouri pentru diferite autorităţi din poliţia berlineză. Până la demolarea sa 
definitivă în 1957, clădirea a fost situată la intersecţia străzilor Alexander și 
Dircksen. Colocvial, așa cum apare și în original, „Alex”. În varianta tradusă 
s-a optat pentru „Alexanderplatz” pentru a nu exista confuzie între personajul 
Alex şi locul Alex (n.r.). 


16. Departamentul de Investigaţii Criminale (n.r.). 


17. Termen biblic evreiesc pentru „naţiune”, care, de-a lungul timpului, a 
căpătat înţelesul de „neevreu” (n.r.). 


18. Cunoscută și sub denumirea de linia Broadway — Brooklyn, este o linie de 
tranzit rapid a metroului din orașul New York, în Brooklyn şi Queens (n.r.). 


19. Eisenschmidt — „fierar” (n.tr.). 


20. Restaurant fondat în 1892 la Berlin, care a devenit cunoscut în special 
pentru sălile mari în care se consuma bere, în trecut fiind considerată cea mai 
mare afacere de catering din Europa (n.r.). 


21. Pitirim Alexandrovici Sorokin (1889-1968) — sociolog american de 
origine rusă, cu contribuţii asupra teoriei ciclurilor sociale. Tatăl lui Sorokin, 
Alexander Prokopievici Sorokin, era meșter ambulant specializat în aur și 
argint (n.r.). 


22. În mitologia evreiască — spirit malefic, posedant, considerat a fi spiritul 
despărţit de trup al unei persoane decedate (n.tr.). 


23. „Cu plăcere, ticălosule” (engl., în original) (n.tr.). 

24. „La naiba” (engl., în original) (n.tr.). 

25. Joc de cărţi cu trei participanţi, foarte îndrăgit în Germania (n.tr.). 

26. Plural al cuvântului şegheţ (idiș); termen peiorativ pentru neevrei (n.tr.). 


27. Pluralul cuvântului mamzer (ebraică și idiș) — persoană născută în urma 
unei relații sexuale interzise; peiorativ, bastard (n.tr.). 


28. „Du-te dracului” (engl., în original) (n.tr.). 


29. Mic arbust cu flori galbene, din ramurile căruia se fac mături (Genista 
sagittalis) (n.r.). 


30. De la „Janz weit draußen”, unde Janz vine de la Ganz (în dialectul 
berlinez — „capăt”); în traducere liberă, în cel mai întunecat loc de nicăieri 


(n.r.). 


31. Termen peiorativ pentru homosexuali, în perioada 1871-1994, aluzie la 
numărul articolului conform căruia, în Germania, homosexualitatea a fost 
scoasă în afara legii (n.tr.). 


32. Prescurtare de la Berliner Zeitung, tabloid german publicat la Berlin, 
fondat în 1877 (n.r.). 


33. Roter Frontkămpferbund (în traducere, „Alianţa Luptătorilor Frontului 
Roșu” sau „Liga Luptătorilor Frontului Roșu”), denumită de obicei 
Rotfrontkămpferbund — organizaţie paramilitară, nepartizană și înregistrată 
legal, afiliată extremei stângi din Germania; în 1929 a fost interzisă de 


guvernul social-democrat (n.r.). 
34. „Altceva, domnule” (engl. în original) (n.r.). 
35. „B.Z. — ediţia de prânz” (n.r.). 


36. Gara Berlin Est (n.r.). 


A doua parte 


Pedeapsa 


Duminică, 5 iulie — sâmbătă, 18 iulie 1931 


PAULIE 


You didn’t go to hell! You went to Purgatory, my friend. 


CHRISTOPHER 


I forgot all about Purgatory. 


PAULIE 


A little detour on the way to Paradise. 


CHRISTOPHER 


How long you think we gotta stay there? 


PAULIE 


Now that's different for everybody. You add up all your mortal sins and 
multiply that number by fifty. Then you add up all your venial sins and 
multiply that by twenty-five. You add 'em together, and that's your sentence. I 
figure I'm gonna have to do about six thousand years before I get accepted 
into Heaven. And six thousand years is nothin’ in Eternity terms. I can do 
that standin’ on my head. It's like a coupla days here.! 


Clanul Soprano, Sezonul 2, Episodul 9: 


From Where to Eternity 


1. „PAULIE: «Nu te-ai dus în iad! Ai fost în Purgatoriu, prietene.» 
HRISTOS: «Am uitat totul despre Purgatoriu.» PAULIE: «Un mic ocol pe 
drumul spre Paradis.» HRISTOS: «Cât timp crezi că trebuie să stăm acolo?» 
PAULIE: «Acum este diferit pentru fiecare. Adună toate păcatele tale de 
moarte și înmulțește suma lor cu cincizeci. Apoi adună toate păcatele tale 
care pot fi iertate și înmulțește cu douăzeci și cinci. Le pui împreună și asta e 
pedeapsa ta. Cred că va trebui să aştept cam șase mii de ani înainte să fiu 
acceptat în Rai. Și şase mii de ani nu înseamnă nimic față de Eternitate. Pot 
să fac asta stând în cap. Este ca şi cum aș petrece câteva zile aici.»” (engl., în 
original) (n.r.). 

Rana se vindeca bine. O cicatrice se întindea pe dosul palmei lui Alex, ca un 
memento, dar nu putea face nimic. Asta e , gândi, oricum nu erai cea mai 
frumoasă . Îi zâmbi reflexiei sale, aruncă la gunoi bandajul îmbibat de sânge 
şi îşi legă mâna cu o faşă curată. Privi pe fereastră. Ar fi preferat să sară prin 
băltoace, aşa cum făceau copiii din stradă, decât să şadă aici, ţinându-și 
respiraţia când auzea pași pe scări. 


Era singură în apartament. Martha și Helmut nu erau acasă. Cumnata ei 
insistase să plece la ţară, cu soţul. Helmut sugerase să rămână acasă şi să 
joace cărţi, dar văzuse figura Marthei şi cedase. Alex o înţelegea. Nu doar 
vremea caldă şi plăcută o făcuse să insiste cu drumul la Köpenick. O excursie 
la ţară însemna o zi fără Alex. 


leri-seară se înghesuiseră în apartamentul strâmt și jucaseră cărţi, ca pe 
vremuri, când Alex și Helmut locuiau cu părinţii lor și o convingeau uneori 
pe mama lor să se alăture la o mână de skat. Fusese ideea lui Helmut, şi jocul 
ținuse toată seara. Alex ar fi preferat ca Helmut s-o scoată pe Martha la 
cinema sau la dans, dar el nu se lăsase convins. Martha adusese bere din 
pivniţă şi nu spusese nimic, chiar dacă în privirea ei se citea altă poveste. 


Era prea mult. Alex profita deja de prea multă vreme de ospitalitatea fratelui 
ei. Se bucurase de un acoperiş deasupra capului, mâncase după pofta inimii 
şi-și linsese rănile. Era timpul să plece. 


Femeia aceea, asistenta de la tribunal sau ce era, nu se întorsese. Lui Alex nu- 
i venea să creadă că apăruse la ușă și pusese întrebări idioate. În ultimul 
moment, se ascunsese sub chiuvetă, printre bureţi de vase și borcane cu gem, 
şi încercase să respire cât mai încet. În cele din urmă, femeia rămăsese afară. 
Când întrebase, cu toată seriozitatea, dacă Alexandra (Alex aproape uitase că 
era numele ei) ar fi putut locui la părinţii ei, aproape că pufnise în râs. Cu 
bătrânii! Emil Reinhold, care-și lăsase propria fiică să se descurce pe străzi? 


Care-și dezmoştenise fiul? Femeia nu știa ce vorbește. 


Dar nici complet proastă nu era. Reuşise să afle numele lui Alex și adresa lui 
Helmut. Asta în ciuda faptului că Alex nu zisese nimic, nici cât fusese 
reținută, nici după. Fusese foarte speriată de toate uniformele albastre, mai 
speriată decât la KaDeWe, când o fugăriseră, sau mai târziu, când curcanul 
ăla deschisese focul. 


Ucigaşul lui Benny. 


Cât fusese în arest, se temuse că va apărea să-și încheie treaba. În fiecare 
noapte îl visa, cu mutra lipită de a ei, suficient de aproape să-i vadă fiecare 
por al feţei pe care nu o va uita niciodată. Apoi îl visa pe Benny, plonjând 
tăcut spre moarte, în fiecare noapte plonjând cu capul înainte spre pământ. 
Sus, aceeași faţă privea peste balustradă, rânjind și transpirând. 


L.-ar fi recunoscut şi peste douăzeci de ani, dar n-avea intenţia să aştepte atât. 


Parcă-i era dor de vechea fabrică. Nu de coridoarele pe care încerca să 
doarmă, prin care vâjâia aer rece, ci de oameni, de Vicky şi Fanny, de Kotze, 
de Felix. Trebuia să accepte că Kralle şi gaşca lui de șobolani veneau la 
pachet. Orice sabie are două tăișuri. 


Altă zicală de-ale lui Benny. Ce mult îi lipsea! 


Dacă avea dreptate, şi tot ce era bun avea şi partea lui rea, atunci fiecare lucru 
rău trebuia să aibă şi ceva bun, nu? Oricât ar fi încercat, nu putea găsi ceva 
bun la situaţia ei, dar poate că mai avea nevoie de câteva zile. Măcar îl 
revăzuse pe Helmut. Dacă nu ar fi fost toate rahaturile care i se întâmplaseră, 
n-ar fi îndrăznit să apară la ușa lui. Era prea ruşinată de ce făcuse, de ce 
făcuse Karl, dar fratele ei mai mare o luase în braţe şi, dintr-odată, ea nu se 
mai simţise deloc ruşinată de orice se întâmplase înainte de Crăciun. Fusese 
prima dată când nu sărbătorise. Câte alte Crăciunuri vor mai trece aşa? În 
orice caz, nu-și putea imagina că vor sărbători Crăciunul în vechea fabrică de 
osii. 


Moartea lui Beckmann fusese o prostie. Nu-l plângea pe nazist, dar nici nu-i 
dorise moartea. Dar tot vina ei era. Fără ideea ei stupidă, nu s-ar fi întâmplat. 


Fără Alexandra Reinhold, Heinrich Beckmann ar fi fost încă în viață. Ce idee 
cretină, să plătească chiria cu bani furaţi! Nimeni nu pricepuse că încercase 
doar să ajute, nici tatăl ei, care o dăduse afară, nici fratele ei, care crezuse c-ar 
avea nevoie de protecţie. Karl trăsese, idiotul. Cât de dor îi era de el! 


Helmut era singurul care putuse să-și vadă de viaţă, fiindcă rupsese orice 
legătură și o apucase pe propriul drum. De aceea îi era ei atât de rușine pentru 
Beckmann. Doar că acum, când disperarea îi depășea rușinea, îi mărturisise 
totul, și îşi dăduse curând seama că-și făcea griji pentru nimic. 


Fără fratele ei, n-ar fi supravieţuit ultimelor zile. 


Scotoci în sertarul mesei din bucătărie după hârtia şi creionul pe care Martha 
le folosea pentru listele de cumpărături. 


Se aşeză să se gândească și ştiu dintr-odată ce va scrie. Creionul zgâria 
pagina. Undeva, afară, o maşină claxonă. 

Bernhard Weiss își petrecea aproape toate sfârşiturile de săptămână în casa 
din Dahlem, departe de reședința lui oficială din Charlottenburg. Când intră 
pe Bachstelzenweg, drumul mărginit de copaci, Rath își dădu seama de ce. 
Aici nu aveai probleme să găsești loc de parcare. Mai toți aveau garaje 
proprii. Singurul zgomot pe care-l auzi, când opri motorul, era ciripitul 
păsărilor. 


Făcuse drumul cu sentimente amestecate. Weiss era singurul superior din 
povestea cu Goldstein, însă, fiindcă era la o întrunire din Breslau, sâmbătă, 
Rath petrecuse ziua cu detectivul hotelului, Grunert, reconstituind dispariția 
omului. Se descurcaseră binişor, însă speranţele lui Rath de-a lua urma 
gangsterului înainte să-i dea raportul lui Weiss erau distruse. Yankeul 
dispăruse şi putea fi oriunde într-un oraș cu patru milioane de locuitori. Să se 
fi dat la fund? Ce făcuse sau, mai rău, ce era pe cale să facă? 


De dimineaţă, Weiss îl invitase pe Rath să îi dea raportul. Dacă Rath n-ar fi 
sperat la un apel de la Charly, nici n-ar fi ridicat receptorul, probabil. Așa, 
căzuse în capcană. 


Deschise ușa grădinii și intră într-o oază verde. Lângă gard se aflau un castan, 
meri şi peri în mijlocul peluzei. 


— ÎI cauţi pe tati? întrebă de sus o voce de copil. 


Ridică privirea şi văzu un fel de căsuţă în copac, într-un fag bătrân. O fetiță 
de opt-nouă ani îl privea curioasă. 


El încuviinţă. 
— Eşti infractor? întrebă ea, foarte serioasă. 


Rath râse. 


— Nu cred. Lucrez pentru tatăl tău. 
— Eşti poliţist? 
El încuviinţă iar. 


— Vezi ce bine păzit sunt? întrebă o voce profundă. Nimeni nu trece de Hilde 
a mea. 


Dr. Bernhard Weiss era în faţa casei, cu mâinile adânc băgate în buzunarele 
pantalonilor de tercot. Peste cămașă purta o vestă subţire, tricotată. 


— Te rog să intri, inspectore, zise el. Avem multe de vorbit. 
— Mă tem că da, domnule. 
Inăuntru, o servitoare îi luă haina şi pălăria. 


— Să nu fim întrerupţi, zise Weiss, conducându-l pe Rath într-un birou 
spaţios, mult mai impresionant decât camera lui din Alexanderplatz. 


Se așezară pe două scaune tapiţate. Pe o masă se aflau o cafetieră și două 
căni, alături de produse proaspete de patiserie. Rath luă asta drept semn bun. 


— Aţi aflat ceva de la cei de la Mandate? întrebă. 


— Nu, nici nu mă aşteptam, răspunse Weiss. Nici măcar nu avem o 
fotografie. Intr-un oraş atât de mare, doar cu o simplă descriere poți da de un 
alt individ sau de niciunul. 


Weiss îi turmă oaspetelui cafea. 
— Ce-ai aflat, inspectore? 


— Din câte ştim deja, cineva de la hotel trebuie să-l fi ajutat pe fugar. Cu 
supravegherea noastră, ar fi putut ieși doar folosind un paspartu. Cred c-a 
intrat într-o cameră de alături, apoi a luat-o pe scara de serviciu. 


— Trebuia să anticipăm. 


— Dacă voiam să păzim toate ieșirile, aveam nevoie de şapte-opt oameni, 
dar... 


— Nu acuz. V-aţi străduit. 
Weiss vorbise în dialect berlinez. Apoi, trecu înapoi la germana obișnuită. 
— Sper să aveţi dreptate, domnule. 


— Ai cerut întăriri pe care n-am putut să ți le ofer. Ţinând cont de 
circumstanţe, avea sens să-i ţii camera sub supraveghere. Nu ne puteam 
aştepta să facă rost de paspartu. 


Rath încuviinţă. 
— N-ai nicio pistă? 


— Avem o mărturie a şoferului de la spălătorie, care a fost surprins să vadă 
un tip elegant, cu două valize, la ieșirea de serviciu. I-am cerut să-l descrie și 
se potriveşte, cât de cât. Şoferul spune c-a plecat din hotel vineri dimineaţă, 
în jur de ora șase. 


— Aproape cu douăsprezece ore înainte să-i fie observată lipsa. 


— Am încercat să dăm de urmă taxiului pe care probabil l-a luat. Fără 
rezultat. E posibil să se fi urcat în U-Bahn. A făcut asta şi-acum o săptămână, 
când a încercat să scape de mine. 


— Ştii cum a făcut rost de cheie? 
— Detectivul hotelului cercetează. 


— Păi, făcu Weiss, nu-i o prioritate. Mai întâi, trebuie să vedem cum să ieşim 
din bucluc, înainte să afle presa că avem un gangster american în libertate. 


— Adică? 


— Adică să-l găseşti pe Goldstein. Repede. 


Rath trebui să traverseze orașul pentru următoarea destinație. 
Niederschânhausen, alt cartier de vile. De data asta, însă, nu se vedea cu un 
comisar de poliţie, ci cu unul dintre șefii mafiei. Coborî și privi în jur. Ce 
făcea greşit? Nu-şi va putea permite niciodată o asemenea casă, nici dacă era 
poliţist, nici dacă era gangster. Poate fiindcă nu era nici una, nici alta. 


Johann Marlow locuia într-o vilă impresionantă, pe Strada Victoria. Un motiv 
pentru care era atât de impresionantă era că nu se străduia. Nu se vedeau 
gorile cu pistoale. Prezenţa lui Liang era suficientă. Chiar chinezul deschise 
ușa către un decor modern, cu siguranță mult mai plin de bun-gust decât 
apartamentul de parvenit al lui Hugo cel Roșu. 


Traversară casa şi ieşiră la aer, pe terasa din spate. Doctor M era la bustul gol, 
îndreptând un arc cu săgeată spre o ţintă mare, spre celălalt capăt al grădinii. 
Era mai musculos decât s-ar fi gândit Rath. 'Ținti calm, fără să se lase distras, 
deși cu siguranță îl văzuse cu coada ochiului. Săgeata șuieră prin aer şi lovi 
centrul. 


— Respect, zise Rath. 

Marlow lăsă arcul jos şi se întoarse. 
— Ai încercat vreodată, inspectore? 
Rath clătină din cap. 


— Este uluitor de relaxant, şi metoda perfectă de a ucide în liniște, de la mare 
distanţă. 


— Ca amerindienii. Aţi învăţat în State? 
— Folosesc alte arme acum. Mai ales automate Thompson. 
— Ştiţi despre ce vorbii. 


— Am fost de câteva ori acolo. O dată la Chicago și de două ori la New 
York. Ce încerci să-mi spui? 


— Chiar nu-l cunoaşteţi pe Abe Goldstein? N-aţi avut de-a face cu el? 
— Nu. Care-i treaba? 

— Mă întreb de ce l-aţi ajutat să scape de sub urmărire. 

— Poftim? 

— Aţi strecurat camerista în hotelul Excelsior, nu? 


— Nu mai vorbi în cimilituri. Zi-mi ce s-a întâmplat și ce vrei să știi. Apoi, 
dacă pot, te ajut. 


— Nu e ciudat că una dintre angajatele dumitale începe să lucreze la hotelul 
lui Goldstein cu doar câteva zile înainte să sosească el? Incerca să-l țină sub 
observaţie sau era vorba despre evitarea supravegherii poliţiei? 


— O angajată? Despre cine vorbeşti? 
— Bosetzky. Marion Bosetzky. Dansatoare la Venuskeller. 


— Marion? N-a mai lucrat de mult pentru noi. La un moment dat, Sebald a 
dat-o afară. 


— De ce? 


— Chestiune minoră de loialitate. Mai lucra și pentru altcineva şi n-am putut 
tolera asta. Poate cu el ar trebui să vorbeşti. Poate că el a strecurat-o acolo. 


Marlow făcu o pauză, părând să se gândească. 
— Bucuros. Dacă-mi puteţi spune despre cine e vorba. 


— Despre colegii tăi, inspectore, izbucni în râs Marlow. Foștii tăi colegi din 
Brigada E. 

Rath nu mai străbătuse de mult coridorul acela lung. Cu siguranţă, nu atât de 
devreme. Se întâlni cu câţiva colegi, dar pe niciunul nu-i cunoştea. Cei cu 
care lucrase îndeaproape la Moravuri erau morţi, iar cu alţii nu prea avusese 
treabă. Și nici nu era de mirare — lucrase în echipă doar pentru două luni, și 
asta se întâmplase acum câţiva ani. Dar chiar și așa, părea să fi lăsat o 
impresie profundă şefului brigăzii. 


— Inspectore Rath! făcu Werner Lanke, întinzându-i mâna. Ce surpriză! Pe 
vremuri, nu ajungeai niciodată atât de devreme. 


Arătă spre Kirie. 

— Cred că lucrezi ca un câine. 

Werner Lanke râse de propria-i glumă, și Kirie dădu din coadă, dându-și 
seama că despre ea vorbeau. Rath reuși să zâmbească prietenos. Trebuia să 
rămână politicos, chiar dacă îi lega doar o antipatie mutuală. Lanke cel 
Strâmb era o poreclă potrivită. Omul era atât de cocoșat, că înălțimea sa de 
1,90 se redusese cu zece centimetri. Se asemăna cu un vultur, impresie 


întărită de nasul proeminent și de ochii pătrunzători, care priveau peste 
ochelarii de citit. 


— Ce bine că v-am prins, domnule. 

— Nu știu ce să zic. Mă grăbesc. Am fost chemat. 
— Două minute? 

— Fie. 


Lanke se așeză iar. 


— Cărui fapt îi datorez onoarea? 
— Caut o martoră... 
— Dacă te referi la Frăulein Liibbe, n-a ajuns încă. 


Jutta Liibbe era secretara lui Lanke. Rath simţea că rămâne fără zâmbete 
forțate. 


— Se numește Marion Bosetzky, spuse el. A devenit informatoare pentru 
Moravuri acum doi ani. 


— Înţeleg. 


— Era dansatoare într-un club de noapte ilegal, până ce angajatorii au aflat ce 
face pe lângă. 


— Eşti bine informat. 
— ABC-ul muncii în poliţie. 
— Ce vrei să fac eu? 


— Am nevoie de cât mai multe informaţii despre ea și aș vrea să vorbesc cu 
intermediarul. Cine a recrutat-o? Mai e angajată? 


Rath îşi dădu seama că făcuse o greșeală cerând ajutorul lui Lanke. Acestuia 
îi plăcea gustul puterii lui, mai ales în raport cu neajutorarea lui Rath. 


— Vorbeşti despre lucruri strict confidenţiale. Ţin de bucătăria internă a 
Brigăzii E şi... 


— Vorbesc despre o investigaţie în care domnişoara Bosetzky ar putea fi un 
martor important. 


— Dacă-i atât de importantă, sunt convins că Gennat, comisarul-șef, va 
solicita să examineze dosarele, ca de la un șef de brigadă la altul. 


Lanke se ridică și se întinse după haină. 


— Acum, te rog să mă scuzi. Nu vreau să-l fac să aştepte pe procurorul 
Rosanski. 


Lanke își puse pălăria și haina, semănând chiar mai mult cu un vultur. Un 
vultur cu pălărie. Rath îl urmă pe coridor, unde Lanke încuie uşa, parcă 
pentru a-i arăta lui Rath cât de puţină încredere avea în el. Își atinse scurt 
pălăria şi o apucă pe coridor, către curtea unde avea maşina. 


Când ajunse Rath la birou, Erika Voss era deja acolo. Îl privi surprinsă. Apoi 
se uită la Kirie. Câinele dădea din coadă, fiindcă o plăcea pe secretară. 


— Inspectore, zise ea, punând înapoi în furcă receptorul pe care tocmai îl 
ridicase. Lucraţi din nou din birou? 


— Da, răspunse Rath, agățându-și pălăria și haina. Deocamdată, afacerea 
Goldstein e rezolvată. 


— Goldstein? 
— Bărbatul pe care-l ţinem sub supraveghere. 


Rath nu-i pomenise despre misiune secretarei sale, nici măcar că fuseseră 
postați la Excelsior. 


Erika Voss fu atât de surprinsă, că uită să o mângâie pe Kirie, care aștepta în 
faţa ei. Scoase un ziar din poşetă. Der Tag, o fițuică de scandal publicată de 
Editura Scherl, care-şi sublinia titlurile cu roșu. 

— Citesc ziarul ăsta în fiecare dimineaţă, în tren. 

Arătă spre un articol. 


— Vă referiţi la acest Goldstein? 


Rath se simţea ca într-un coșmar. Era exact titlul pe care dorise să-l evite dr. 
Weiss. 


GANGSTER EVREU RĂSPUNZĂTOR DE CRIMA MIȘELEASCĂ DIN 
HUMBOLDIHAIN? 


Dedesubt, ziarul imprimase un portret în creion care semăna perfect cu 
Abraham Goldstein. Rath recunoscu munca unui desenator al poliţiei ale 
cărui servicii le folosise şi el. Parcurse iute articolul. Un tip din SA fusese 
găsit miercuri dimineaţă, cu răni fatale, de cuţit şi de pistol, în Humboldthain. 
Martorii îl descriseseră unanim pe bărbatul identificat drept Abraham 
Goldstein, gangster evreo-american care semăna teroare în Berlin, în timp ce, 
pare-se, poliția stătea cu mâinile-n sân. 

Gereon tot nu o contactase. Nicio scuză, nimic. Nici măcar nu venise să-și ia 
lucrurile. Ce bărbat prost! N-ar fi crezut că se va ajunge acolo. De fapt, jurase 
să nu lase niciodată lucrurile să ajungă acolo, din nou. 


Ce naiba se întâmpla cu el? 


Adevărat, îl lăsase baltă miercuri noapte și nu fusese deloc politicoasă. Îl 
lăsase cu ochii-n stele și plecase, fiindcă nu mai putea suporta nici tăcerea, 
care se ridica între ei ca un zid, nici lipsa lui de sensibilitate în cazul căutării 
fetei dispărute. Nu c-ar fi justificat faptul că-l trata aşa, și fără îndoială, la un 
moment dat, şi-ar fi cerut scuze, dar asta nu-i dădea dreptul să-l bată pe 
Guido! Credea că lumea toată aşteaptă doar următoarea manifestare a geloziei 
lui Gereon Rath? 


Văzând trandafirii de pe holul blocului, îşi dăduse seama ce se întâmplase și, 
pentru o clipă, florile o înduioșară. Asta până ce văzuse ce-i făcuse 
prietenului ei. De atunci, Gereon o evita. Cum ar fi reacționat dacă el apărea 
la uşa ei cu alt buchet de trandafiri? Poate că l-ar fi lovit ea pe el, ca să 
egaleze scorul! 


Heymann o făcea să aștepte. 


Pe coridoare era liniște. Nici urmă de nasuri sparte şi de ce se mai întâmplase 
săptămâna trecută. Nu se gândise că asemenea scene ar fi fost posibile la 
universitate. 


Privea fix uşa lui Heymann, ştiind că timpul era de partea ei. Se simțea 
complet liberă acum, fără îndatoriri la tribunal. După vizita lui Guido, nu mai 
dorea să revină în biroul sufocant al lui Weber, la bărbaţii care se declarau 
colegii ei, dar care nu o acceptaseră niciodată. 


Observa tot mai des că era aproape imposibil pentru femei să reuşească 


lucrând în justiţie, cel puţin în absenţa unui mentor masculin puternic. Chiar 
şi atunci exista suspiciunea că ofereai servicii de altă natură. Nu avusese 
problema asta la Castel. Böhm făcuse tot ce-i stătuse în puteri s-o încurajeze. 
Nu-i păsa ce credeau colegii ei, nici ce credea Gereon. N-are decât să creadă 
că era obsedată de lucruri lipsite de importanţă, că dovedea prea multă 
compasiune, că nu era potrivită pentru slujbă. Oare nu asta voia să spună? 
Ha! 


Cum de ajunsese iar să se gândească la el? Nu mai erau și alți bărbaţi în viaţa 
ei? 


Se deschise ușa și ieși un student. Era cu câţiva ani mai tânăr ca ea, încă 
novice, dar cu o vânătaie proaspăt vindecată, purtată cu mândrie pe față. Îi 
aruncă o privire atât de arogantă, că ea uită să salute. Noapte bună, Germania, 
gândi ea, privindu-l cum avansa ţanţoş pe coridor. Un slăbănog care credea 
că era mucul şi sfârcul creației. Noapte bună, dacă ăştia erau oamenii care 
urmau să moștenească statul constituţional. Săptămâna trecută, fusese unul 
dintre cei care se ascundeau în spatele prietenilor, aruncând în comuniști și 
evrei, în colegi pe care-i credea comuniști sau evrei. Acum, fusese în biroul 
profesorului, cu părul despărțit de o cărare ordonată, ignorând faptul că 
Heymann era de credință mozaică, dacă asta l-ar fi ajutat în carieră. Bătu la 
ușă şi intră. Heymann era la birou. 


— Bună ziua, domnişoară Ritter. Imi cer scuze că s-a prelungit întâlnirea 
dinainte. Luaţi loc. 


— Mulţumesc. 


Heymann luă niște notițe, în timp ce Charly privea portretul lui Hindenburg 
de deasupra biroului. Îi amintea de sediul poliţiei, unde chipul preşedintelui 
german atârna în fiecare cameră. Nu era atât de întâlnit la universitate. 
Probabil că Heymann îl pusese chiar el. Profesorul era veteran de război cu 
multiple decoraţii și admirator al generalului feldmareșal, dar altfel un tip 
blând şi o autoritate în materie. Probabil, nu era un democrat declarat, dar 
făcea propagandă neobosită pentru statul constituțional. 


Heymann închise cameţelul. 


— Ştiu că nu v-am oferit mult timp de gândire, zise el. O săptămână nu e 
mult, mai ales când trebuie să te gândești la munca de zi cu zi. Dar e urgent. 
Aţi decis? 

Charly încuviinţă. 


— Da, domnule profesor. 

Titlul din Tag făcu vâlvă la Castel, iar întâlnirea cu Bernhard Weiss deveni 
inevitabilă. De data asta, îi chemă și pe Rath, şi pe Böhm, dar Rath intrase 
mai stăpân pe situaţie. Böhm arăta prostit, fiindcă presa era mai bine 
informată despre crima din Humboldthain decât ofițerul care se ocupa de caz. 
Pentru Böhm, întrebările vizau nu doar cine furnizase ziarului schița de la 
poliţie, ci şi, mai îngrijorător, cine-l identificase pe Abraham Goldstein. 


Până atunci, nimeni care-i văzuse mutra nu-i ştiuse numele. Nici Böhm, nici 
cei de la Mandate. Dar cineva din Alexanderplatz trebuie să-l fi recunoscut, și 
persoana aceea nu-i spusese lui Böhm, ci lui Stefan Fink, un jurnalist care 
avea nevoie de senzaţional, la fel cum tânjesc morfinomanii după o fiolă. 


Deci unde era scurgerea? Sâmbătă seara, portretul în creion plecase spre 
Mandate și spre toate secţiile din oraş. Cineva i-l pasase lui Fink peste 
noapte. 


Gereon Rath și oamenii săi se numărau printre puţinii care știau cine era 
Goldstein, și Rath se punea chezaș pentru toţi, chiar dacă nu era sigur în 
privinţa lui Czerwinski. Weiss îi trimise cu misiuni clare: Böhm trebuia să 
accelereze investigația în cazul Kubicki, în timp ce Rath, să continue căutarea 
gangsterului dispărut, cu ajutorul Brigăzii J, pentru care găsirea devenise 
prioritară. Nu puteau să mai ţină sub preș faptul că un cunoscut gangster 
american era în libertate. 


Oamenii lui Rath erau deja pe poziţii. Henning și Czerwinski se aflau la 
Excelsior de la ora opt, continuând interogatoriile cu personalul. Pic și Poc 
trebuiau să întrebe de sănătate toţi angajaţii care erau de serviciu în zona de 
interes din hotel. Dacă Goldstein folosise scara de serviciu, poate că cineva 
văzuse ceva. 


Gräf ar fi trebuit să conducă interogatoriul, dar Böhm i-o luase iar înainte. 
Era în sala B de interogatoriu, parcurgând lista martorilor. Numărul de 


persoane care pretindeau că văzuseră ceva, dar care, în fapt, doreau numai 
atenţie, crescuse mai mult după articolul din Tag. Adesea, erau antisemiţi 
care profitau de ocazie să amintească poliției de eşecul său. Un gangster 
american rătăcea pe străzi, un ucigaș evreu, care era clar pe urmele celor din 
SA! 


Rath agrea ideea de cămăși maro baricadate în case, neavând curajul să iasă 
afară. Dacă era adevărat, fuga lui Goldstein făcuse străzile mai sigure, dar 
Rath nu îl invidia pe Gräf fiindcă trebuia să aibă de-a face cu idioţii aceia, 
ştiind că nu avea răbdare pentru asta. 


Era deja ora prânzului, iar el era la birou. Îl sunase pe Czerwinski și discutase 
cu cei de la Mandate, însă detectivul-inspector Kilian n-avea nicio pistă. 
Tipărirea neautorizată a portretului în creion adusese în atenția 
departamentului o mulțime de nevinovaţi. Niciunul nu semăna deloc cu 
Abraham Goldstein. Singurul lucru pe care-l aveau în comun era că erau 
evrei, denunțaţi de vecini sau colegi invidioși. 


Rath avea nevoie de aer proaspăt, așa c-o scoase pe Kirie, în lesă. După ce se 
opri la Aschinger pentru niște chiftele, se îndreptă spre cabinele telefonice de 
la gară. Din fericire, una era disponibilă. Câinele mâncă chiftelele, iar 
stăpânul puse o monedă de zece pfenigi în dispozitiv. 


— Domnul Weinert nu este la birou, spuse vocea de pe fir. Nu ştiaţi că-i cu 
dr. Eckener? 


— Cu zepelinul? 
— Exact. Nu v-a zis? E plecat într-o călătorie spre Islanda. 


Rath închise. Berthold Weinert i-ar fi putut oferi ceva despre informatorul lui 
Fink, dar plutea undeva deasupra Oceanului Arctic. Luă lesa lui Kirie şi păşi 
înapoi la aerul curat, îndreptându-se spre parcul Monbijou, ca să se 
gândească. 


Când reveni la birou, o oră mai târziu, trebui să-și folosească cheia. Erika 
Voss ieşise la prânz. Se aşeză la birou, cu Kirie sub masă. 


Se gândi la vizita de dimineaţă pe care i-o făcuse lui Lanke, înainte să 
înceapă toată agitația cu Goldstein. Rath își dădea seama, după ce faţă făcuse 
omul, că ştia precis cine era Marion Bosetzky. Fiindcă șeful brigăzii, 
conţopist prin excelență, n-ar fi recrutat-o chiar el pe dansatoare; prin urmare, 
se ridica o altă bănuială. Rath decise s-o investigheze, înainte să ceară 
permisiunea lui Gennat să caute prin dosare. Ţinând cont de parcursul 
birocratic, era sigur că va ieși la pensie înainte să primească aprobare. Nu 
putea aștepta atât. 


Lăsase uşa de la anticameră deschisă și, cât se gândea, auzi o bătaie timidă. 
Cine naiba era? Altă bătaie. 


— Intră! 


Se auzi a treia bătaie. Oricine ar fi fost, era pe atât de încăpățânat, pe cât era 
de surd. Se ridică şi se duse în anticameră. Kirie se luă după el. Deschise ușa. 


— Ce Dumnezeu vrei? întrebă, privind silueta de afară. 


Un bătrân îmbrăcat în negru, cu barbă colilie şi perciuni. Un evreu ortodox, 
care părea să fi ajuns în Berlin direct din ştetlul? său din Galiţia. 


— Cu detectivul Grăf, vă rog, zise omul, privind de la Rath la câine. 
— Îmi pare rău, dar nu e aici. 
Rath detesta să preia răspunderile Erikăi Voss. 


— Dacă aţi fost martor la ceva, sala B de interogatoriu e la capătul 
coridorului, apoi a doua sau a treia ușă la dreapta. E un semn afară. 


— Am fost acolo. E închis. Am întrebat, m-au trimis aici. 
— Probabil că detectivul e ieşit pentru prânz. 
Rath își privi ceasul. 


— Dacă reveniţi într-o o... 


— Vă rog, nu am timp. Trebuie să dau o declaraţie. 
— Atunci, luaţi loc. 

Rath arătă spre coridor. 

— Sunt bănci afară. 

— Vă rog, nu am timp. 


Rath îi făcu semn să intre, că era sau nu martorul lui Grăf. Cel puţin nu era 
antisemit, venit să insulte poliţia. 


— Vă rog să staţi jos. Vă iau eu declaraţia. 


N-avea stenografă, dar nu conta. li arătă bătrânului un scaun și se aşeză la 
biroul Erikăi Voss, îşi deschise carneţelul şi scoase un creion. 


— Să începem, spuse el. Numele, vă rog. 

— Vă rog, vreau doar să dau o declaraţie. 

— Am înţeles. Dar am nevoie de un nume. 

— Nu vă pot da un nume. Vreau doar să dau o declaraţie. 

— Ca să daţi o declaraţie, avem nevoie de nume şi de adresă. 
— Vă rog. Vreau doar declaraţia. 


— De aceea am nevoie de numele dumitale, îşi dădu Rath ochii peste cap. 
Spuneţi-mi ce aţi văzut, şi vedem apoi cu formalităţile. 


— Nu zic. Am întâlnit bărbatul pe care-l căutaţi. 


În tăviţa pentru documente a Erikăi Voss se afla un teanc de ziare. Rath luă 
unul și i-l întinse. 


— Adică acesta? 


Bătrânul încuviinţă, iar Rath se aplecă în față. 
— Unde şi când l-aţi văzut? 

Bătrânul arătă spre fotografie. 

— Nu avea cuţit. Avea pistol. 

Rath își drese glasul. 

— Putem face o înțelegere? Eu întreb şi dumneata răspunzi. 
Bărbatul încuviinţă. 

— Deci, unde şi când l-aţi întâlnit? 

— M-a ajutat. 

— Unde şi când? 

Rath se simţea ca un disc stricat. 

— Sub pământ. Erau oameni răi. 

— Adică la metrou? 

Bărbatul încuviinţă. 

— Bărbaţii m-au insultat și m-au înjurat. 


Rath se gândi la declaraţiile martorilor, făcute de câţiva pasageri de la 
Gesundbrunnen. Desenă o svastică în carneţel. 


— Aceştia? 
Bărbatul încuviinţă iar. 


— Voiam să plec. Nu voiam probleme. Mai bine câine pe pace, decât bărbat 
în război. 


— Dar nu ţi-au dat pace? 
— M-au gonit în pădure. 
— Patru bărbaţi, corect? 

Bătrânul încuviinţă. 


— Incă o dată, să fie clar: patru oameni în uniforme SA v-au abuzat la 
Gesundbrunnen, în staţia de U-Bahn. Aţi încercat să evitaţi confruntarea, dar 
v-au urmărit până în parcul public Humboldthain... 


Bătrânul încuviinţă. 

— Ce s-a întâmplat în parc? Acolo l-au întâlnit pe el? arătă spre poză. 
— Nu acolo. Era deja în staţie. 

— l-a urmărit? 

— Nu știu. Știu doar că a reapărut când bărbaţii m-au atacat. 

— Apoi ce s-a întâmplat? Spuneţi-mi exact. 

— Păi... l-a lovit şi i-a alungat. 

— Pe cine a lovit? 


— Doi bărbaţi a trântit la pământ. Al treilea împușcat în picior, celălalt doar 
l-a speriat. Dar toţi au fugit. 


— L-a urmărit pe unul dintre ei, nu? Cel cu piciorul împușcat? 
Bătrânul clătină din cap. 


— N-a făcut nimic. M-a adus înapoi la staţie. Om bun. Dar nu trebuia să 
împuște. Împușcătura e păcat. 


— Staţi aşa. V-a adus înapoi în stație? N-a urmărit pe niciunul? 


— Bărbaţii plecaseră. 

— V-a adus la staţie. Apoi s-a întors în parc? 

— Bărbatul a stat cu mine în tren. A coborât cu mine, la Rosenthaler Platz. 
Rath era uluit. Goldstein avea alibi pentru uciderea lui Gerhard Kubicki. Sau 
îl cumpărase pe bătrân ca martor al apărării? Rath îl privi, îi privi faţa cu 
barbă, şi citi în ochii lui o credinţă nestrămutată în Dumnezeu. Nu părea de 
cumpărat, nici măcar cu dolarii americani ai lui Abe Goldstein. 

— Ne puteţi arăta locul în care aţi fost atacat? 

Bătrânul încuviinţă. 


— Aţi suferit vreo rană? 


Bătrânul evită întrebarea, fluturând din mână, deși avea o vânătaie sub barbă. 
Rath încercă din nou. 


— Declaraţia dumitale este importantă. Dacă ne daţi o pistă în anchetă, avem 
nevoie de nume și de adresă. 


— Fără nume. Vreau doar să dau declaraţie. 
Prin comparaţie, chiar şi încăpățânarea lui Charly pălea. 
— Adresa, măcar. Să ştim cum dăm de dumneata, în caz că.. 


Telefonul de pe biroul lui sună. Rath privi peste umăr, apoi se întoarse spre 
bătrân. 


— Mă scuzaţi o clipă? 
Bătrânul încuviinţă. 


Se duse în camera alăturată și ridică receptorul. Kirie veni după el, parcă 
ştiind cine suna. 


— Bună, Gereon. 

Nici măcar nu părea dușmănoasă. Trebui să se așeze. 
— Charly! Nu mă aşteptam să suni. 

— Nu crezi c-ar trebui să vorbim? 


La naiba, se pricepea să-l prindă cu garda jos! Intinse mâna și închise ușa 
spre biroul exterior. 


— Despre ce? 
— Ai vrea să-ţi trimit periuţa de dinţi prin poştă? 
Evident că nu voia. 


— Îmi pare rău, zise el, dar ultimele zile... Am avut senzaţia că încerci să 
scapi de mine. Apoi, tipul ăla... 


— Dacă la Guido te referi, nu e un „tip”, ci un prieten. Căruia ar trebui să-i 
ceri scuze. Nu merita să fie tratat așa. 


— Imi pare rău. Trandafirii erau pentru tine. O ofertă de pace. 
— N-aş vrea să primesc o declaraţie de război. 


Rath nu o vedea, dar își dădea seama, din vocea ei, că Charly zâmbea larg, 
sau cel puţin se străduia să nu o facă. Inima îi bătea mai repede. Incă nu o 
pierduse! 


— Imi pare sincer rău. 
— Nu-ţi cere scuze de la mine, ci de la el. 
Trebuia să-l menţioneze din nou pe idiot? 


— Ai dreptate, zise el. Trebuie să vorbim. La tine sau la mine? 


Posibilitatea împăcării îl excita. Nu conta că era în patul lui sau al ei. 
— Pe teren neutru. Asta faci într-un armistițiu, nu? 

— Nu ştiu. 

— Mă gândeam la Café Uhlandeck, căci... 

— Nu acolo. 

— Sugerează altceva. 


— Ce-ai spune dacă te-aş invita la cină? In seara asta. La Kempinski sau pe 
Kv’ damm. 


Restaurantul avea o terasă superbă, şi Rath spera la o seară călduroasă de 
vară. 


— Bine. 


Îi venea să sară în sus de bucurie, dar, în ciuda uşii închise, decise să nu. Puse 
receptorul în furcă, atent, şi scoase un icnet încântat. Doamne, ar fi putut 
scăpa basma curată! Evident, exagerase cu zâmbetul ăla. Firește că nu se 
întâmpla nimic între el și Charly. Dar nasul însângerat îl meritase. Chiar dacă 
nu se întâmpla nimic, Rath era convins că bătrânul rânjet-permanent ar fi 
profitat de ocazie. Dacă ea insista să-și ceară scuze, îşi va cere, dar va spune 
clar că era cazul ca rânjitul să găsească pe altcineva căreia să-i ofere alinare. 


Se ridică şi se apropie de ușă. 

— Scuzele mele, spuse, dar se opri când intră în anticameră. 

Scaunul bătrânului era gol. 

Rath alergă afară din birou și privi pe coridor, dar n-avea nicio şansă de a-l 
prinde din urmă. Clătină din cap. Era un ciudat, însă ce spusese era foarte 


credibil. 


Se părea că, în Berlin, Abraham Goldstein nu se purtase ca un ucigaș, aşa 


cum se temea toată lumea. Ci mai degrabă ca un cercetaș. In orice caz, ca un 
om cu simț civic. 

Când ieşi din cabina telefonică din Alexanderplatz, Charly se simţea ciudat. Îi 
telefonase din zona secţiei. Ar fi putut intra? Firește că nu. Dar apelul 
mersese mai bine decât se aștepta. El nu-și dăduse seama de gravitatea 
situației. Acum, trebuia să se descurce mai departe. 


Traversând șantierul enorm, care începea să contureze felul în care urma să 
arate curând Alexanderplatz, se îndreptă spre Tietz. Restaurantul magazinului 
era o alegere potrivită. Aproape de secţie, dar rar vizitat de bunăvoie de 
poliţişti. Cine voia să-și ia prânzul printre copii plângăcioși și mame 
nervoase? 


Il văzu după o clipă. Lange găsise o masă ferită, unde puteau discuta fără 
întreruperi. 


— Domnișoară Ritter, spuse el, trăgându-i scaunul, ca un gentleman de 
şcoală veche. Imi pare bine că v-aţi făcut timp să discutați cu mine. 


E roșu ca sfecla, gândi ea şi se așeză vizavi. 


— Fără îndoială că vă întrebaţi de ce v-am rugat să ne vedem aici, şi nu la 
birou. 


— E foarte bine aici, zise ea. 


— Am motivele mele. Vreau să discut lucruri strict confidenţiale cu 
dumneata. 


— Aha. 
Îşi aprinse o Juno. Asta păru să-l agite. Sau era deja agitat? 


— Comisarul-șef Gennat vă apreciază. Știaţi? 


Į se păru jenantă lauda, însă era plăcut s-o audă. 


— Pot să contez pe discreţia dumitale? continuă el. Doar comisarul-șef, dr. 
Schwartz și cu mine știm despre asta. 


— Nici măcar Böhm? 

— Nici măcar. 

— Credeam că lucraţi împreună. 
— Nu la asta. 

— E despre Alexandra Reinhold? 


— Indirect. Mai devreme, în timp ce discutam, am fost întrerupţi de 
inspectorul Böhm. 


— Nu mă mai ţineţi în suspans. 


— Este vorba despre decesul lui Benjamin Singer. Complicele Alexandrei, 
cel care a murit încercând să scape. 


— Cazul la care lucraţi. Dar nu e niciun secret. 
Lange îşi drese glasul, fiindcă i se părea dificil să rostească frazele decisive. 


— Avem două motive să credem, zise el în cele din urmă, luând o gură de 
Selters, că Benjamin Singer a fost ucis de un poliţist. 


O spuse foarte încet, dar tot privi în jur, de parcă cineva ar fi putut să tragă cu 
urechea. Dintr-odată, Charly își dădu seama la ce se referea, și de unde venise 


teama din privirea lui Alex. 
— Aveţi nevoie de Alexandra Reinhold ca martoră? 


— Am primit un apel anonim. Probabil de la ea. Voi, copoii, l-aţi ucis pe 
Benny, a zis. 


Charly era contrariată. 

— Cu atât mai enervant este că mi-a scăpat. 

— Nu, nu, o linişti Lange. 

— Dacă Alex a fost martoră la crimă, poate că şi ucigașul a văzut-o. 
Lange încuviinţă. 

— Atunci, e în pericol. 

Lange încuviinţă iar. 

— Aveţi un suspect? 


— Un sergent de la secţia 127, dar mă tem că nu punem mâna pe el fără o 
declarație a martorei. Să acuzi de crimă un coleg e dificil. 


— Credeţi că, în sala de judecată, ar asculta-o pe Alex? 

— Avem și alte dovezi, însă nu ne sunt de folos fără martoră. 
Sosi chelnerul, cu meniurile. 

— Plătesc eu. Se ocupă după aceea cei de la Omoruri. 


Charly comandă o apă minerală, înainte să dispară chelnerul. Se uitară 
amândoi prin meniu. 


— Am văzut-o, zise ea, după o vreme. Era îngrozită. Credeţi că e posibil să 
fie polițistul care a fugit după ea? 


— Absolut, zise Lange, şi zâmbi. Nu i-a servit la nimic. Alex are gheare sau 
un cuțit. 


— Omul mai este în serviciu? 


Lange încuviinţă. 


— Nici măcar n-a vrut să-și ia concediu de boală. 

— De ce m-aţi chemat aici, Herr Lange? Aș vrea să știu înainte să comand. 
— Din două motive. Știu că o căutaţi. Continuaţi. Găsiţi-o pe Alexandra. 
— De ce? 

— Comisarul-șef Gennat speră să mai fiți interesată de caz. 

— Bine, zise ea, vă ajut. Cu o condiţie. 

— Care? 

— Trebuie să promiteţi că o veţi proteja pe Alex. 

— Cooperarea ei îi va îndulci sentinţa. 


— Nu despre asta vorbesc. Nu pot să v-o predau. Nu merge aşa. Dacă vine, 
va fi fiindcă aşa doreşte. Dacă decide să plece, trebuie s-o lăsați. 


— Şi ce să-i spun procurorului? Că am interogat o martoră, dar, din păcate, a 
plecat? 


— Ori aşa, ori deloc. Nu vreau să fiu răspunzătoare de ce se poate întâmpla. 
De exemplu, dacă e ucisă. 


— Chiar credeţi că e în aşa mare pericol? 

— Da. 

Lange luă o gură de apă minerală și păru să se gândească. 
— Bine, zise. Aveţi cuvântul meu c-o voi proteja. 

Charly își stinse ţigara. 


— Aţi zis două motive. Care-i al doilea? 


Lange împinse peste masă o copie a unui dosar personal. 

— Fiţi cu ochii pe omul ăsta cât de atent puteți. 

Charly deschise dosarul și se holbă la faţa sergentului Jochen Kuschke. 
— El este suspectul. 

— Nu-l pot urmări mereu, zise ea. 


— Nu e nevoie. Cât e de serviciu, suntem cu ochii pe el. Nu patrulează 
singur. Vrem să-l urmăriți seara. Dacă vă descurcaţi, fireşte, pentru că găsirea 
lui Alex are prioritatea. 


— De ce eu și nu Brigada J? 


— Nu ştie cine sunteţi, aşa că nu va bănui nimic. Situaţia ar putea fi diferită 
cu anchetatorii. Poate mai ştie câte-un poliţist acolo. Nu vrem să ne asumăm 
riscuri. 


Sosi chelnerul să le ia comanda. Ea decise să nu ţină cont de preţ. 


O oră mai târziu, când ieși din U-Bahn pe aleea Frankfurter, încă se gândea la 
întâlnirea cu Andreas Lange. Gennat îl trimisese pe tânărul detectiv asistent la 
ea, fiindcă avea nevoie de aliați în încercarea sa de a condamna un ofiţer al 
Poliţiei prusace, pentru acuzaţia de crimă. Ernst Gennat era marele erou al lui 
Charly, poate chiar un model pentru ea. Evident că fusese de acord. Mai ales 
că, prin Lange, îi oferise ceva la schimb. O poziţie de cadet, începând cu vara 
lui 1932, înainte de încheierea stagiaturii juridice. Cu şanse la un post 
superior, la Castel. 


Pentru asta, era pregătită să renunţe la Weber. Era mai bine decât să solicite, 
timid, concediu neplătit pentru jumătate de an, pe care, probabil, i l-ar fi 
refuzat, doar pentru a îneca proiectul cu Heymann. Nu-i putea refuza demisia. 


Charly încă nu era sigură că nu fusese cumpărată. Dar nu făcea decât să 
continue ce începuse deja: găsirea Alexandrei Reinhold. De ce oferta o făcea 


să se simtă atât de incomod, când, peste un an, avea să fie cadet la 
Criminalistică? 


Cumva, nu părea în regulă. 


Erau prea multe secrete. Deşi măcar așa ştia că Alex nu va păţi nimic. Lange 
îi promisese. Trebuia doar să se asigure că găsea fata înaintea celor de la 
Mandate. 


Pe Strada Kopernikus, rămase o clipă în faţa clădirii, înainte să intre. De data 
asta ştia că va reuşi să intre. 


Aşa cum spera, Martha Reinhold era singură acasă și o recunoscu imediat. 


— Ah, dumneata, făcu ea. Soţul meu nu e acasă. Imi pare rău că aţi venit 
degeaba. 


Incercă să închidă ușa apartamentului, dar Charly o împiedică, cu piciorul. 


— Nu contează, Frau Reinhold, zise politicos şi împinse ușa înapoi, păşind pe 
holul îngust. Vreau doar să arunc o privire. 


Martha Reinhold nu se opuse. Charly intră în bucătăria-living, unde o ușă de 
lemn ducea spre o cămară mică lângă aragaz şi chiuvetă. 


— Ce căutaţi? 


Martha Reinhold o urmărise, dar nu mai protesta. Când Charly se aşeză la 
masa din bucătărie, se aşeză și ea. 


— Nu v-a zis soţul meu că a încetat să mai discute cu familia? Că nu vrea să 
mai aibă de-a face cu acei comuniști? 


— Alex nu e comunistă, nu? Nu mai discută nici cu ea? 


Martha Reinhold tăcu. Părea una dintre persoanele care pot păstra sub tăcere 
adevărul, dar nu pot rosti minciuni. 


— Când aţi văzut-o ultima dată pe Alexandra, Frau Reinhold? A fost aici, 


nu? Poate încă mai e? 
— Nu! 


— Dar a fost, nu? Când am venit data trecută, era aici, nu? Soţul dumitale m- 
a dus deliberat pe o pistă greşită, cu părinţii lui? 


— De unde să ştiu? 

— Alexandra a fost sau nu aici? 

Martha Reinhold începu să dea din cap, mai întâi lent, apoi mai repede. 
— Deci a fost aici. 

— l-am zis lui Helmut că nu este bine dacă o caută poliţia. 


— Eu nu sunt de la poliţie. Știu că lui Alex îi e teamă de poliție. Vreau să o 
ajut. O caută oameni periculoși. 


— Helmut nu trebuie să afle că i-am trădat sora. 


— Nu vă faceţi griji. Nu va afla. Nici măcar n-am fost aici. Ce vreau este să- 
mi spuneţi unde o pot găsi pe Alex. Unde se ascunde? 


— Nu știu. A fost cu noi de marţi încoace. Dar... 
Scoase o bucată de hârtie mototolită din buzunarul șorțului şi o despături. 


— Am găsit asta pe masă când m-am întors de la cumpărături. Helmut încă 
nu ştie. E la slujbă şi vine abia mâine. 


Imi pare rău, zicea biletul, cu un scris de mână dezlânat, dar lizibil. M-aţi 
ajutat mult. Dar trebuie să mă mișc, am lucruri de făcut. Nu vă faceţi griji 
pentru mine, voi fi bine. Intr-o zi o să vă întorc serviciul, promit. Alex. 


— N-aveţi idee unde s-a dus? 


Martha Reinhold clătină din cap, şi Charly o crezu. Se gândi că percepea o 
urmă de ușurare, nu doar datorită confesiunii. Femeia se bucura că scăpase de 
cumnata ei răufăcătoare. 


— Nu cred că poate sta cu oameni, zise ea. Știam că va pleca în curând, dar 
Helmut... Cred că-și dorea să rămână pentru totdeauna. Era aproape de parcă 
şi-ar fi primit familia înapoi. Acum... sunt împrăștiați în cele patru zări, ca 
înainte. 

Rath nu spusese nimănui despre bătrân, care i se părea acum o fantasmă care 
nu lăsase în urmă nimic tangibil, decât nişte notițe în cameţelul lui. Nici 
măcar un nume sau o adresă. 


Erika Voss fu surprinsă de foaia cu svastica desenată de pe biroul ei. 
Revenise, la un sfert de oră după dispariţia bătrânului, privind în jur confuză, 
şi aruncase hârtia boţită la coș. Poate c-aveau un nazist în birou. 


Reinhold Gräf îşi vârt capul înăuntru, după prânz, înainte să revină la 
maratonul de interogatorii. Rath se gândi dacă să închidă ușa și să-i 
povestească despre bătrân, dar decise că nu o va face. În faţa unui subaltern, 
nu prea putea recunoaște că-i mai scăpase un martor. 


Mai ales nu după ce-i spusese Grăf despre comerciantul din cartierul 
Scheunen, care-l recunoscuse pe Goldstein după portretul în creion. 
Promisese că-l va feri de proceduri penale și primise la schimb o declaraţie 
valoroasă. Un bărbat ale cărui semnalmente se potriveau cumpărase un pistol 
de la el, cu o săptămână în urmă. Plătise cu dolari un Remington 51, un pistol 
rareori folosit în Berlin. 


— În sfârşit un pont, zisese Grăf, înainte să se întoarcă la interogatorii. 
Glonţul din Kubicki e posibil să fi fost tras dintr-un Remington. 


Rath era de acord. Scoase o hartă Pharus? din sertar şi o despături pe birou. 
Plimbându-se cu Kirie, se gândise c-ar trebui să-l caute pe Goldstein în 
Wedding, şi doar acolo. La început, Rath bănuise că taximetristul lui 
Goldstein fusese cel care-l sfătuise să-l lase pe Strada Kâsliner. Dar a doua 
excursie a lui Goldstein fusese în Humboldthain, la stația de U-Bahn 
Gesundbrunnen, în același cartier, la cel mult doi kilometri distanță de Strada 
Kosliner. 


Nu putea fi o coincidenţă. 


In timpul primei curse cu taxiul, aparent aleatorie, prin Berlin, probabil că 
Goldstein pusese ceva la cale, însă Rath îl încurcase. Ceva din cartierul acela 
avea o atracție magică asupra lui Abraham Goldstein. 


Studiind harta, Rath scoase un creion moale și marcă, mai întâi, Strada 
Ksliner, apoi staţia de metrou Gesundbrunnen. După ce se holbă o vreme, 
desenă un cerc mare în jurul zonei dintre linia Ringbahn și Strada Christiania. 
Împăturind şi punând harta în buzunar, o lăsă pe Kirie în grija devotată a 
Erikăi Voss şi plecă. 


Cu cât şedea mai mult în mașină, cu atât mai bine se simţea. Avea ceva de 
făcut! Conduse spre nord, pe Strada Rosenthaler, iar lângă Humboldthain 
dădu înapoi, să se uite vizavi, înspre Biserica Înălţării Domnului, unde-l 
găsise mort pe tipul din SA. Conducând în ritm lejer dincolo de intrarea de 
sud a U-Bahn-ului, de unde probabil că apăruse Goldstein, urmărindu-l pe 
bătrânul evreu persecutat de cămăşile maro, traversă șinele Ringbahn-ului. 


Planul lui era să conducă în zona încercuită pe hartă. Dacă era ceva acolo 
care să-l ajute să ia urma lui Abraham Goldstein, îl va găsi. De obicei, gândea 
cel mai bine când șofa. 


De pe Strada Bad făcu stânga, pe Strada Pank, care lega Strada Kösliner de 
Gesundbrunnen, cele două marcaje evidenţiate pe harta lui. Drumul se 
deschidea într-o piață mare, în partea dreaptă, deasupra căreia se afla 
structura de piatră a Tribunalului districtual Wedding. 


Opri mașina și privi faţada ternă, neogotică, de parc-ar fi vrut să-i vorbească, 
şi încercă să și-l imagineze acolo pe Goldstein. Ce treabă ar fi putut avea un 
gangster american la un tribunal german? Voia să ucidă un răufăcător german 
sau poate un judecător? Făcu nişte însemnări, marcându-le dedesubt cu trei 
semne de întrebare. 


Pe Strada Kăsliner, cu motorul încă pornit, se opri să privească Rote Laterne, 
deja deschis. Nu, nici asta nu era. Goldstein intrase în cârciumă doar ca să 
scape de Rath și ca să recruteze câţiva voluntari care să-i lovească Buick-ul. 
Câteva feţe curioase priveau prin geamurile maşinii. În fond, era o fortăreață 
comunistă, unde, acum doi ani, se construiseră baricade. Dacă parcai aici o 
mașină prea scumpă sau doar foloseai o maşină, deveneai suspect. Băgă în 


viteza întâi, făcu dreapta la colţ şi continuă pe malurile râuleţului Panke, 
ascuns de copaci deşi şi de arbuşti, până ce reapăru partea din spate a 
Tribunalului. Ajunse la zidul lung al unui depou S-Bahn şi ieși din nou pe 
Strada Bad, foarte aglomerată. 


Când se gândea ce să facă mai departe, îşi dădu seama că găsise ce căuta. Un 
semn mare, în intersecția cu Strada Exerzier: Spitalul Evreiesc. 


Făcu scurt la stânga, pe Strada Exerzier, o stradă rezidenţială liniștită, cu 
trafic aproape inexistent. Un singur tramvai se zgâlțâia la suprafață. Rath 
rămase în urma lui, până ce în dreapta sa dădu de o clădire cu trei etaje. Îi 
amintea mai degrabă de o şcoală decât de un spital, însă pe ea erau cioplite 
litere care nu lăsau loc de îndoială. Spitalul comunităţii evreieşti. 


Parcă Buick-ul sub un copac și căută în torpedou portretul în creion de la 
poliţie. Înainte să-l vâre în buzunar, îl despături şi privi din nou faţa: semăna 
bine. Dacă Abraham Goldstein fusese aici în ultimele trei zile, putea fi 
recunoscut. 


Străbătu cei câţiva paşi înapoi înspre spital. Clădirea de pe Strada Exerzier 
era doar o parte din complex. Blocul de secţii, mult mai mare, se ridica în 
spatele acesteia, cu intrarea pe Strada Schul. Rath se opri afară, nesigur dacă 
să intre. Oare se făcea de râs? 


Tocmai decisese să intre, când îl opri un țipăt surprins. 
— Inspectore? 


De cealaltă parte a drumului, Sebastian 'Tornow, locotenentul care se pregătea 
să devină inspector criminalist, se afla sub un copac. In haine civile, Rath 
aproape că nu-l recunoscu. Se duse la el. 


Tomovw îl privi curios. 
— Ce faceţi aici? 
— Aş putea să te întreb același lucru. 


Rath suna mai caustic decât intenţionase, dar se simţea prins în capcană. Era 


o prostie: în afară de faptul că se afla pe cont propriu, nu făcea nimic greşit. 
— E o coincidenţă. 

— Eu lucrez pentru Mandate. Am primit un pont. 

Tornow arătă spre spital. 

— Se pare că aici a fost văzut Abraham Goldstein. 


Cadetul nu părea foarte încântat. De fapt, dădea o impresie de lipsă de 
implicare. Fără îndoială că era din cauza tuturor anunţurilor false, dar să fie 
cel adevărat? Rath fu cuprins brusc de frenezie, acea senzație din vene pe 
care o avea când lucrurile începeau să se lege. 


— Poate că, de data asta, ai dreptate, zise el. Am primit și eu informaţii care 
sugerează că Goldstein ar fi putut trece pe aici. 


Tornow se lumină. 


— Poate vreţi să intrăm amândoi? Deși, pe ziua de azi, pentru mine ar fi a 
cincea pistă falsă. 


— Nu e chiar atât de interesantă munca la Criminalistică? 
— Ce să fac? se lamentă 'Tomow. Ucenicul nu-şi poate fi maestru. 
— Să ghicesc, asta a zis Kilian? 


— Respect! Vă cunoaşteţi bine colegii. Poate cândva va trebui să-mi povestiţi 
mai multe despre ei. 


Privi spre Strada Bad. 
— Acolo sunt câteva cafenele simpatice. Ce spuneţi? 


— Întâi muncă, apoi distracţie. Kilian cred că te-a învăţat și asta sau n-a 
apucat? 


— Mai întâi munca, apoi distracţia. 

Rath arătă spre complexul spitalicesc. 

— Hai să intrăm și să punem întrebări, apoi fac eu cinste cu o cafea. Ce zici? 
— Dorinţa dumneavoastră e poruncă pentru mine. 


Traversară strada, cu Rath urmărindu-l cu coada ochiului pe cadet. Le-ar fi 
fost de folos un om ca el la Omucideri, ar fi întregit frumos echipa. În 
schimb, s-ar fi lipsit bucuros de Paul Czerwinski. Se întrebă de ce, dintre toți, 
o persoană precum Sebastian 'Tornow îi fusese arondată lui Kilian. 


Deşi se aştepta să descopere o pistă, Rath fu surprins când portarul încuviință 
de după geam, privind portretul. 


— A fost aici, zise portarul. Acum câteva zile. Cu un buchet. 
— Vizita pe cineva? 

— Aşa cred. A întrebat de cineva. 

— Vă amintiţi de cine? 

— De un domn Goldstein, cred. 

— Goldstein? zise Rath, încercând să-și păstreze calmul. 
Îi făcu un semn discret lui Tornow. 

— Este numele unui pacient? 

— Da. 

Portarul se uită la o listă lungă. 

— Jakob Goldstein. Primul etaj, camera 102. 


— Vă amintiţi când l-a vizitat? 


— Aş spune că miercuri sau joi. După-amiaza, în orice caz. Nu pot să vă zic 
mai multe. Doar că n-a fost singurul care a adus un buchet. 


— A venit şi a doua oară? 
— Nu, din câte ştiu. Cel puţin nu pe tura mea. 


— Am dori să-l vizităm pe Herr Goldstein, în camera 102. Se poate acum? 

Era clar că bătrânul suferea. Pielea feţei sale părea să se fi subțiat, să fi 
devenit transparentă. Pe masă se aflau flori proaspete, un alt buchet nou, dar 
şi acesta începea să se ofilească, întocmai ca omul în vârstă. Totul mirosea a 
moarte și a rămas-bun. 


Abraham Goldstein îşi imaginase bunicul, pe care-l cunoştea doar din 
poveştile tatălui său, cu o barbă lungă și albă, aşa cum purtau toţi bătrânii din 
Williamsburg. Fireşte, cu perciuni — o ediție mai în vârstă a tatălui său, 
Nathan. Dar Jakob Goldstein era la fel de încântat să poarte straie tradiționale 
precum nepotul său din America, Abraham, altfel probabil nu i-ar fi cerut o 
asemenea favoare. 


Să-şi privească bunicul era de parcă se uita în oglindă: Abraham Goldstein, 
cu 50 de ani mai în vârstă. Fără barbă, fără perciuni, cu aceleași trăsături, 
doar că mai proeminente, cu pielea mai ridată, cu ochii încercănațţi, cu nasul 
şi urechile mai mari. De când sosise în Berlin, își dădea seama că semăna mai 
degrabă cu Jakob decât cu Nathan, și Jakob semăna mai mult cu el decât cu 
propriul fiu. 


După ce dorise să vină doar o dată, devenise vizitator fidel, era de-acum un 
obicei să intre în spital pe uşa din spate. Se mișca pe coridoare cu încrederea 
unui tânăr rezident, şi nimănui nu i se păruse suspect. Nişte obrăznicie nu 
strica, și asta ştia de multă vreme. 


— Abraham, iată-te, zâmbi omul în pernă. 


Abia dacă mai avea putere. Fiecare cuvânt părea să-i provoace durere, dar îţi 
dădeai seama că voia să vorbească, atât cât mai putea. 


— Ai fost să-ți vezi mătuşile? 


— Nu ştiu dacă ele doresc să mă vadă. Nu le-ai zis nimic? 


— Trebuie să te duci să le vezi! Sunt surorile tatălui tău. Mişpaha este 
importantă, chiar dacă te calcă pe nervi. 


Folosise cuvântul ebraic pentru „familie”, şi râse încet, înainte să-l 
copleșească durerea. Abe încuviinţă vag. 


Bătrânul îl prinse de mână. 

— Ai înţeles? 

De data asta, Abe încuviință mai hotărât. Avea să fie ultima lui vizită. 
— Da. 

Îi strânse mâna şi el. Faţa bunicului se relaxă. 

— Arată-mi-o. 


Abe scoase seringa din geantă. Deja o umpluse și pregătise totul la hotel, o 
speluncă nici pe departe comparabilă cu Excelsior. Dar acolo nu voiau să-i 
ştie numele și nici să-i vadă pașaportul, iar portarul avea ponturi bune, 
precum locurile de unde puteai procura morfină ieftină. 


li arătă bunicului său seringa, iar bătrânul privi lichidul care strălucea. 
Incuviinţă mulțumit, icni scurt şi se strâmbă. Mâna i se strânse în jurul mâinii 
lui Abe. 

Junghiul de durere se încheiase. Bunicul îl privi. 

— Acum, spuse. Acum o vreau. 

— Acum, pe loc? De ce te grăbeşti? 

— Inainte de cină. 


— Înseamnă că e al naibii de rău... 


Ridurile de expresie din jurul ochilor bătrânului se adânciră. 


— Este, spuse el. Aş prefera să mor decât să mănânc iar scârboșenia aceea. 
Râse de propria lui glumă, însă asta-l duru mai tare. 
— Acum, zise, de data asta serios. 


Abe încuviinţă. Scoase seringa din trusă și apăsă ușor capătul, până ce apăru 
prima picătură de morfină. Dezveli braţul drept al bunicului şi căută o venă. 
Braţul era şocant de subțire, cu pielea palidă și pătată de vârstă. Piele de mort. 
Abe stoarse tot ce conţinea seringa în venă, înainte să tamponeze locul cu un 
rotocol de vată. Nu mai era cale de întoarcere. 


Când puse seringa deoparte, bunicul lui Abe îl prinse iar de mână şi îl inu 
strâns, de parcă nu voia să-i dea drumul. 


— Mulţumesc, zise încet. Cât va dura? 
— Câteva minute. Vei adormi. Nu va mai exista durere. 
Bătrânul se lăsă iar să cadă pe pernă, simțind deja efectele morfinei. 


— Broadway, spuse, și ochii lui obosiţi sclipiră. Povesteşte-mi despre 
Broadway. 


În ciuda tuturor vizitelor la spital, Abe nu fusese capabil să îi dezvăluie 
adevărul: că exista o mare diferenţă între acel Broadway din Manhattan, pe 
care-l cunoşteau toți, și cel din Williamsburg, unde își duceau traiul Nathan 
Goldstein și familia lui. Așa că Abe a păstrat povestea brodată de tatăl lui, cu 
mulți ani în urmă. Nathan Goldstein îi scrisese regulat lui Jakob, care 
rămăsese la Berlin, dar Abe nu știuse niciodată că bătrânul pios îşi presărase 
corespondenţa cu minciuni: că făcuse avere în America, după ce-și înființase 
o fabrică de haine, și se mutase într-un apartament de pe Broadway. Ce 
altceva să fi scris? 


Doar acum, la Berlin, Abe îşi dădea seama câte speranţe investiseră cei din 
familia Goldstein în Nathan, fiul cel mare. Reuşiseră să pună ban peste ban 
doar pentru o plecare, şi-l trimiseseră ca reprezentant, aşteptându-se să-i 
cheme când va fi posibil. Dar surorile lui Nathan îşi găsiseră fericirea la 


Berlin, îl convinseseră pe Jakob să rămână, și nimeni nu aflase cum eşuase de 
fapt Nathan Goldstein în State. 


Mătuşa Lea se căsătorise cu un comerciant de fier vechi, cu tichie neagră, 
care-şi devotase viaţa lui Dumnezeu, dar cu mare succes în afaceri. Mătuşa 
Margot devenise soţie de avocat, un bărbat liberal, cu orientări seculare, ceea 
ce ducea regulat la certuri în familie ce-l amuzau teribil pe bunicul lui Abe. 


La fiecare vizită, Abe înfrumuseţase poveştile fantastice ale tatălui său, 
bucurându-se să vadă scânteind ochii bătrânului bolnav. Chiar şi acum îi 
povesti bunicului despre ziua în care Nathan avusese ideea să combine 
producţia şi vânzarea de haine gata de purtat într-o singură companie, deși nu 
trăise s-o vadă triumfând. Abe povesti despre funeraliile tatălui său în termeni 
atât de sfâşietori, încât aproape se simţi chiar el mișcat, de parcă jumătate din 
New York ar fi făcut parte din cortegiul lui Nathan Goldstein, când, de fapt, 
fusese o mizerie, iar apariţia fiului beat reprezentase momentul culminant. 


Abe își evita rudele din Germania fiindcă nu dorea să mai servească aceleași 
minciuni. De fapt, îşi văzuse mătușile și pe familiile lor cu o zi înainte, când 
aştepta sub copacii de pe Strada Schul să se încheie orele de vizită. Tânărul 
cu pălărie neagră era din nou acolo. După descrierea bunicului, Joseph 
Flegenheimer. Fiul cel mare al comerciantului de fier vechi era cam de vârsta 
lui. Vărul lui privise cu atenţie spre el, apoi ezitase, și se întorsese spre 
ceilalți. De atunci, Abe, care-și trăsese pălăria peste față, se întreba dacă 
Jossele, cum îl alinta bunicul, îl recunoscuse după întâlnirea scurtă de pe 
coridor. Sau poate că văzuse nenorocitul de desen din ziar. 


Bătrânul vorbea acum atât de încet, că Abe trebui să se aplece să-l audă. 
— A venit timpul, Abraham. Trebuie să ne luăm rămas-bun. 


Abe strânse mâna bunicului său, simțind o durere nedefinită când privi chipul 
ridat, care, în curând, la rându-i, nu avea să-l mai privească. Oare Jakob 
Goldstein îi scrisese nepotului din America pentru ca el să-i îndeplinească 
dorința? Bunicul lui avea vreo idee că nu era doar un negustor inofensiv de 
textile, care preluase afacerea înfloritoare a părintelui său? 


Se simțea mult mai aproape de bătrânul pe care-l cunoscuse cu cinci zile în 


urmă decât fusese vreodată de tatăl lui. Se simţea aproape rușinat, fiindcă-și 
iubise atât de puţin tatăl și pentru că apăruse beat la înmormântarea lui. 


— Promite-mi ceva! 


Mâna osoasă îi strânse palma cu o forță uimitoare. Ochii îl priviră cu o 
tinereţe miraculoasă. Ochi atât de intenşi pe un chip atât de bătrân, își spuse 
Abe, aplecându-se să audă ce are de zis. 


— Trebuie să rostești kadișul4 la înmormântarea mea. Promite-mi. 


Abe făcu o promisiune pe care nu era sigur că putea s-o respecte. Nu mai 
zisese kadișul de o veșnicie. Dar nu aceea era problema. Kadişul nu-l putea 
uita, căci avea să-l poarte cu sine toată viaţa. Atâta reușise educaţia tatălui 
său. Problema era că trebuia să părăsească Berlinul cât mai repede. Nu 
plănuise să asiste la funeralii, dar încuviinţă, şi bătrânul îl văzu, iar asta fu 
suficient. 


— Bine, spuse Jakob Goldstein. $ma Israel, Adonai Elohein, Adonai Ehad 5. 
Vocea lui deveni tot mai slabă. 


Undeva, în adâncul sufletului, Abe recunoscu rostirea, deşi nu mai spusese 
acele cuvinte de ani de zile, și se rugă în sinea lui, deși nu credea în figura 
invocată. 


Bunicul lui închise ochii, parcă revenindu-și după un mare efort, deşi nu era 
clar dacă era al vorbirii sau al unei vieţi duse până la capăt. Faţa lui era calmă 
şi mulțumită, iar respiraţia i se domoli, pe măsură ce morfina prelua controlul 
corpului său slăbit. 


Abe îşi ţinea bunicul de mână. 
— Rămas-bun, seide, spuse el, și bătrânul deschise iar ochii. 


— Nu rămas-bun. Ci la bună revedere. Imi vei vizita mormântul, vei spune 
kadișul. Ai promis. 


Abe încuviinţă și bunicul lui închise ochii, iar zâmbetul îi rămase pe chip 


multă vreme după ce încetase să respire. 


Goldstein nu ştia de câtă vreme ședea lângă patul de moarte al bunicului său, 
dar în clipa când tresări din cauza unui zgomot puternic de pe coridor, 
mâinile acestuia erau calde încă. De obicei, asistentele erau în pauză, înainte 
ca totul să reînceapă și să fie adusă cina în rezerve. Deschise puţin ușa și privi 
afară. 


Doi bărbaţi se apropiau pe coridor, și pe unul îl recunoscu. Era detectivul 
Rath, catârul ăla! Ar fi trebuit să ştie că-i vor lua urma. Dar chiar azi? 


Insoţitorul lui Rath trebuie să se fi ciocnit de un cărucior pregătit pentru 
servire. Un ceainic căzuse pe podea, şi el se aplecă să-l ridice. Ușa spre 
camera de gardă se deschise, şi o furie în alb ţâșni afară, luându-i la rost pe 
cei doi. 


Abe închise ușa şi se întoarse lângă pat. Vâri în buzunar seringa golită, îi 
aruncă bunicului o ultimă privire şi se duse la geam. Un soi de pergolă se 
întindea în jurul clădirii. Sări pe ea şi privi în jos, în curtea din spate, unde 
tocmai intra o ambulanţă. 


Şoferul şi cel din dreapta coborâră și deschiseră uşa din spate. Pentru o clipă, 
se gândi să sară pe maşină, dar în cele din urmă încălecă balustrada și se 
agăță de un burlan care pornea din acoperiș. Un pacient în vârstă, în halat, 
care se plimba pe acolo, îl văzu, fără să zică nimic. 


Metalul se curbă niţel în timpul coborârii și își agăţă și haina, dar, după 
câteva secunde, era în siguranţă, jos. O privire rapidă în sus îi spuse că 
poliţiştii tot nu aflaseră că a fugit, dar nu-și putea permite să piardă vremea. 


Ambulanţa așteptă cât doi brancardieri ridicară pe o targă un bărbat 
inconștient şi-l duseră spre Urgenţe. Nu îl observaseră. Bărbatul în halat era 
singurul care-l privea. 


Goldstein deschise portiera, îi făcu semn din cap pacientului şi se așeză la 
volan. Cobort frâna de mână, băgă în viteză și acceleră. Uşa din spate se 
bălăngăni de colo colo, în timp ce vehiculul se năpusti înainte, cu 
cauciucurile împrăștiind pietriș. 


64 


Asistenta nu era deloc uşor de convins. Puterea de persuasiune combinată a 
doi polițiști nu reuşi să o calmeze. 


Tornow nu văzuse un cărucior de servire şi trântise un ceainic pe podea. 
Strângeau cioburile când ea apăruse, cu o falcă-n cer şi una-n pământ, pe 
coridor, și de atunci nu reușiseră să mai scoată un cuvânt. Cea mai mare 
problemă nu fusese că au spart ceainicul, ci faptul că doi bărbaţi, polițiști sau 
nu, îndrăzniseră să facă atâta zgomot, şi încă în afara orelor de vizită! 


Faptul că vocea ei ridicată nu permitea pacienţilor să se odihnească era 
altceva. De data asta, Tornow încercă s-o liniștească. 


— Doamnă dragă, zise el, vrem doar să aruncăm repede o privire în camera 
102. E posibil ca pacientul să ajute în găsirea unui criminal evadat... 


— Îţi dau eu ţie „doamnă dragă”! 
Când asistenta începu o nouă tiradă, Rath îşi pierdu răbdarea. 


— Ascultă, din partea mea n-ai decât să te plângi comisarului-șef, dar dacă ne 
mai reții mult, te acuz de obstrucţionarea anchetei. 


Ea tăcu şi, după o clipă de paralizie, zise: 

— Camera 102. 

Rath zâmbi prietenos. 

— E acolo, zise ea, dar, vă rog, nu extenuaţi pacientul. E pe patul de moarte. 
— Vom fi precauţi, spuse 'Tornow. 


Asistenta îi urmă la ușă, la o distanţă respectuoasă. Tornow bătu, dar nu auzi 


niciun răspuns. 
— Poate că doarme, zise ea. Dacă nu are dureri, doarme mult. 
Rath deschise încet ușa. 


Înăuntru era un singur pacient, un bătrân cu chipul scobit, ascuns între perne. 
Pe o foaie, la capătul patului, stătea scris Jakob Goldstein. Pe masa de alături 
se afla un buchet enorm de flori. 


Rath văzuse suficiente cadavre cât să ştie că bărbatul care zâmbea împăcat nu 
mai era în viaţă. 


Prin geamul deschis se auziră strigăte și zgomot de motor turat. O ambulanţă 
se îndrepta în viteză spre Strada Schul, cu ușa din spate bălăngănindu-se. Doi 
brancardieri o urmăreau cu privirea, cu gura căscată. Un bărbat în halat își 
târşâia picioarele înspre ei, pe aleea cu pietriș. 


— Tocmai a fugit, îl auzi Rath spunând. A coborât de acolo şi s-a urcat în 
ambulanţă! 


— Cum adică? întrebă 'Tornow. 
— Goldstein a fugit. 
— La naiba! 


Fugiră pe lângă asistentă, afară din cameră, pe hol, și, o clipă mai târziu, erau 
în stradă. Dar degeaba. Ambulanţa plecase. 


Tornow lovi cu piciorul un coş de gunoi. 

— E vina mea. Căruciorul acela l-o fi avertizat! 

— Nu atât căruciorul, cât draga de soră înfuriată, spuse Rath. Nu te învinui. 
N-aveam de unde şti dacă era în clădire. Am venit să interogăm un martor, nu 


să fugărim un evadat. 


— Un martor decedat. Cred că-i ziua noastră norocoasă. 


Înapoi la sediu, reapariţia lui Goldstein cauzase agitaţie. Wilhelm Böhm îi 
chemă în birou pe Rath și pe Tornow. Părea să aibă o părere mai clară în 
problema culpabilităţii. Nu îl învinuia pe Tornow, nici căruciorul, nici pe 
asistenta recalcitrantă. Nici faptul că Goldstein se nimerise în clădire chiar 
atunci. Ci aruncă toată vina asupra lui Gereon Rath. 


— Am dreptate când spun că ai lăsat un suspect de crimă să fugă de tine a 
doua oară în câteva zile? întrebă. 


Rath ştia că nu avea sens să se apere, dar încercă. 


— Nu puteam şti că suspectul era în clădire. Tornow şi cu mine am primit un 
pont cum c-ar fi fost văzut la Spitalul Evreiesc. Am hotărât că bunicul lui... 


Böhm îl întrerupse: 

— Ce pont, şi de ce nu știu nimic despre asta? 

— Nu putem să vă deranjăm cu fiecare apel anonim. 
— Nu cu fiecare. Doar cu acelea importante. 


— Cu tot respectul, domnule, zise Tornow. Eu am preluat apelul, și nu 
inspectorul Rath, iar eu sunt repartizat de inspectorul-șef Kilian, Brigada J, nu 
de cei de la Omucideri. 


Böhm nu era obișnuit să-l întrerupă subalternii. Rath era uluit, dar nu trăda 
nimic. 


— În plus, continuă Tornow, importanţa unui asemenea apel se poate cântări 
doar retrospectiv. In ultimele zile, cei de la Mandate au primit multe ponturi, 
şi toate s-au dovedit inutile. 


Lui Böhm îi luă un moment să-și recapete darul vorbirii. 


— Atunci, spuneţi-mi cum de s-a dus totul dracului, mârâi, ceea ce, pentru un 
om cu temperamentul său, era o ofertă de pace. 


— Ştiam de la portar că există un Jakob Goldstein în camera 102, zise Rath. 
S-a dovedit că era bunicul lui Abraham Goldstein. 


— Pe el doreaţi să-l interogaţi? 
— Corect. 
— Deci l-aţi văzut pe yankeu? 


— Când am intrat noi, el fugise deja pe fereastră, în curte, și furase o 
ambulanţă. 


— Cum de-a fost avertizat? Doar nu plănuia să scape pe geam! 
Tornow era pe cale să spună ceva, dar Rath i-o luă înainte. 


— Coincidenţă. Poate că Goldstein a deschis ușa chiar când intram pe hol. 
Imi ştie chipul, căci am dat de câteva ori peste el la Excelsior. 


— Te-a recunoscut, mormăi Böhm, şi dădu din cap. 

Părea să fie un răspuns satisfăcător. 

— În viitor, rămâi în spate, să nu mai fie avertizat. 

Rath încuviință modest. 

— Aţi obţinut ceva de la martor? 

— Nu, din păcate. Jakob Goldstein este mort. Așa l-am găsit când am intrat. 
Böhm ezită. 

— Doar n-o să-mi spui că Goldstein și-a ucis propriul bunic? 


— Nu-i o coincidenţă cam stranie că a murit chiar atunci? După ce m-am 
consultat cu procurorul, am trimis cadavrul la Patologie. 


— Ştii că autopsierea este interzisă de credința mozaică? 


Rath nu știuse despre acest lucru până cu doar câteva ore în urmă, dar 
medicul îi spusese asta foarte clar. 


— Dr. Schwartz este evreu, răspunse el. Va şti ce e de făcut. 
— Dr. Schwartz e un nenorocit de agnostic. Taie pe ce pune mâna. 


— Atunci, îl voi ruga să opereze cu atenţie. Poate va fi suficientă analiza 
sângelui. Omul era bolnav în stadiu terminal. Avea cancer pancreatic. 


— Ar trebui să menţionezi asta. Nu vrem ca Schwartz să examineze un om 
care poate era mort de ore bune. 


— Asta nu e posibil. Familia lui a fost cu el până înainte să se termine orele 
de vizită. 


— Goldstein are mai multe rude în Berlin? 
— Două mătuși, dacă nu mă înşel. 


— La naiba! De ce aflăm asta doar acum? Fă-le o vizită. Poate ştiu ceva. Poţi 
să-i arăţi cadetului nostru, aici de față, cum storci informaţiile de la oameni. 


Tornow se scutură din letargie și îl privi uluit pe Böhm. 


— Iertare, domnule, dar eu sunt numit la Mandate. La inspectorul Kilian, nu 
la detectivul inspector Rath. 


— Vorbesc eu cu Kilian. Totul va fi bine. Deocamdată, lucrezi cu Rath. 
Böhm îl privi sever, încercând să-și recâștige autoritatea pierdută. 

— Cum îţi aşterni, așa dormi. Goldstein e prioritatea amândurora. Aţi înțeles? 
Rath încuviinţă, îndatoritor. Audienţa cu Böhm se încheiase. 

— Se pare că eşti noul meu partener, zise el când ieşiră. Să fim sănătoși. 


Cadetul îi strânse mâna. 


— Ştiu c-am făcut-o de oaie, la spital, dar nu trebuia să mă protejați. Vă 
mulțumesc, însă. 


— Nu ai făcut-o de oaie, dar nu există niciun motiv ca Böhm să cunoască 
toate detaliile. 


— Sunt aici să învăţ, zise Tornow. 


— Corect. Acum eşti ucenicul meu. Ce mă interesează este de ce ai devenit 
poliţist. 


— De ce întrebaţi? 


— Pun întrebarea asta oricărui nou coleg. Poţi să-mi oferi mai multe motive, 
dacă nu ești sigur. 


— Există un singur motiv. 

— Care? 

— Sora mea. 

Rath așteptă, însă nu urmă nimic. Tornow era atât de grav, că nu mai insistă. 


— Adună-ţi lucrurile, îi spuse ca să pună capăt tăcerii, şi te voi prezenta 
noilor tăi colegi. 


— Nu am mare lucru de adus. In plus, aș prefera ca Böhm să discute cu 
Kilian înainte să apar iar la Mandate. 


— Bine. Suntem chiar după colţ. 

Când deschise ușa, Kirie se ridică, în aşteptare, dând din coadă. 
— Aduceţi câinele la birou? întrebă Tornow. 

— Doar când nu am de ales. 


Arătă spre Erika Voss, care şedea la biroul ei, vorbind la telefon. 


— Secretara noastră, domnișoara Voss. 
Erika Voss ridică privirea, curioasă. 


— Un nou coleg, Erika, spuse Rath. Herr Tornow este un cadet care, 
deocamdată, va lucra cu noi. 


Secretara îi răspunse zâmbetului lui 'Tornow. Părea să-i placă noul coleg. 

Charly trebui să reziste unei frenezii a cumpărăturilor în această catedrală a 
consumului. Mese pline cu haine şi parfumuri, galerii care înconjurau cele 
patru etaje, luminatorul imens care le încununa pe toate — era dificil să se 
opună atracției magice. Magazinul Wertheim din Piaţa Leipzeiger era 
preferatul ei de când era mică și o însoțea pe maică-sa. Astăzi, nu era aici să 
cumpere, dar, chiar şi aşa, se trezi că se uită la ofertele de vară. I-ar fi prins 
bine o bluză nouă... 


— Domnişoara are nevoie de ajutor? 

O vânzătoare o remarcase. 

— Caut departamentul de Personal. 

— Mă tem că nu facem angajări. 

— Nu de aceea am venit. Am nevoie de niște informații. 


Ceva mai târziu, Charly şedea într-un birou mic, care dădea spre șirul de case 
venerabile de pe Strada Voss. 


— Alexandra Reinhold? 


Bărbatul se prezentase drept Herr Eick, accentuând Herr de parc-ar fi fost 
prenumele lui, și stătea lângă un raft cu dosare, înalt până în tavan. Pescui 
unul. 


— Să vedem. 


Herr Eick făcea toate eforturile să pară important, dar şi să fie extrem de 
util. Privi iute picioarele lui Charly, înainte să se așeze și să parcurgă 
dosarul. 


— Pot întreba de ce vă interesează domnișoara Reinhold? întrebă el, fără să 
ridice privirea, dar încă urmărind-o cu coada ochiului. 


— Suntem rude, minţi ea, punând picior peste picior, ceea ce-l zăpăci pentru 
o clipă pe Herr Eick. Sunt pentru câteva zile la Berlin şi voiam să-i fac o 
surpriză verişoarei. M-am gândit s-o iau după ce termină serviciul. 

— Aici! Sectorul „Delicatese”. 

Privirea lui deveni triumfătoare, apoi plină de regret. 

— Mă tem că nu veţi putea să o luați. 

— Ah. 

— Am fost nevoiţi s-o concediem. Pe 30 octombrie. 

— Nu știam. De ce? Sper că n-a făcut nimic rău. 

Eick clătină din cap. 

— Nu, fiţi fără grijă. Din motive de buget. Trăim vremuri grele. 

Charly se ridică și îi întinse mâna. 


— Ce să facem? Mulţumesc, Herr Eick. 


El păru dezamăgit că pleca atât de repede. Dar, înainte să spună ceva, 
probabil să o invite la cină sau poate la dans, ea părăsi biroul. 


În sectorul „Delicatese”, nu mai rezistă tentaţiei şi își cumpără o salată cu 
carne de crab și o sticlă de șampanie. Poate că va avea nevoie de consolare 
după ce avea să se întâlnească cu Gereon, mai târziu. Nu era sigură dacă ar fi 
trebuit să-i accepte invitaţia la cină. Probabil ar fi fost mai bine să insiste 
pentru un pahar cu vin. Se temea că el ar fi putut încerca să o mituiască, și nu 
doar într-un anume fel. 


După ce rugă vânzătoarea în salopetă albă, curată, să-i cântărească o sută de 
grame, adăugă întâmplător: 


— Aici ar trebui să lucreze Alexandra Reinhold. Știţi cumva unde o pot găsi? 
Femeia ezită. 

— Sunt verişoara ei. 

— Din Jerichow? 

Avea accent berlinez. Charly încuviință. 

— Alex nu v-a zis? Nu mai lucrează aici de mult timp, de aproape un an. 
Charly se prefăcu surprinsă. 


— Imi aduc aminte de taică-său, care a venit aici la câteva săptămâni după 
aceea. N-a zis nimic. Venise să o ia, exact ca dumneata. 


— Ştiţi unde o pot găsi? 
— Nu aveţi adresa? 
— Familia s-a mutat. In apartament erau nişte străini. 


Femeia împachetă salata de crab în hârtie cerată și-i dădu pachetul peste 
tejgheaua de sticlă. 


— Se pare că locuiesc pe stradă, spuse ea încet, parcă ruşinată să vorbească 
despre asta. Credeam că s-au mutat la dumneata, în Jerichow. Dar probabil 
sunt în altă parte. 


— Pe stradă? Nu cred! 
Charly se prefăcu șocată. 
— Nu e nimeni aici care să fi păstrat legătura? Care poate şti unde locuiește? 


— Poate Erich. Ucenicul măcelarului de aici, de la Wertheim. Pusese ochii pe 
ea. Cum se mai uita la ea când ne aducea marfă! 


— Erau prieteni? Adică erau împreună? 
— Nu oficial. 
Vânzătoarea clătină din cap. 


— E interzis aici. Dacă ai vreo relaţie cu o persoană minoră, zbori, dar cu 
siguranţă i se aprinseseră călcâiele. Dacă mă întrebaţi pe mine, verișoara nu 
era nici ea complet împotrivă... 


Îi făcu din ochi lui Charly. 
— Credeţi că m-ar putea ajuta? 


— Dacă aveţi ghinion, probabil i-a spus la fel de puţine lucruri precum 
celorlalți. Nu s-a întors de când a fost concediată. Cred că-i era rușine. 


— Erich, spuneaţi? 

— Erich Rambow. De la măcelăria de jos. 

Charly luă și o sticlă de șampanie și plăti. In fond, avea ceva de sărbătorit: 
viitorul ei în poliţia berlineză. În plus, sărise peste prânz ca să-și permită 


micul lux. Cu plasa de cumpărături în mână, întrebă cum ajunge la măcelărie, 
dar nu avu noroc. Erich Rambow plecase deja. 

Rath ajunse la Kempinski cu zece minute mai devreme. Nu-şi putea permite 
să întârzie, nu în seara asta. Se gândise să o ia cu el pe Kirie, care mereu îl 
ajutase când trebuia s-o împace pe Charly, dar sărmanei nu i-ar fi fost permis 
să intre. În schimb, apelase la serviciile doamnei Lennartz şi ale soțului ei, 
care se bucurau s-o ia peste noapte, mai ales că așa făceau nişte bani. Dacă 
lucrurile continuau așa, curând vor câştiga mai bine cu Kirie decât la muncă. 


Dădu buchetul chelnerului-șef şi îi strecură o bancnotă mică, pentru a se 
asigura că primesc o masă pe terasa spre Ku'damm, departe de acţiune, să 
poată vorbi în linişte. Totul trebuia să fie perfect. O voia înapoi. Voia să-i 
arate ce simte și să încheie ce se întâmpla acum între ei. Era gata să treacă din 
nou prin toate, dar de data asta spera să fie cu noroc. Nu doar că făcuse duș 
şi-şi pusese un costum nou, ci băgase în buzunar verighetele care așteptaseră 
degeaba în paharele de șampanie de la Köln, acum câteva săptămâni. 


Cât aşteptă, fumă. Chelnerul puse florile pe masă, într-o vază frumoasă, 
modernă, cu un „K” de la „Kempinski”, schimbând scrumiera cu aceeași 
atenţie exagerată ca băiatul de la Excelsior, când apăru ea. Lui Rath i se tăie 
respiraţia. 


Arăta fantastic în rochia roşie. Savură momentul cât Charly privi în jur și fu 
abordată de şeful de sală. Rath ştiu atunci că ar fi făcut orice pentru femeia 
asta, dar mai întâi era nevoie s-o convingă că el, Gereon Rath, era bărbatul 
potrivit pentru ea. Singurul bărbat potrivit pentru ea, în ciuda tuturor. 


Când chelnerul o conduse la masă, inima începu să-i bată mai repede și el 
crezu că vede un zâmbet pe faţa ei. Îi trase scaunul, dar ea se ţinu la distanță 
cât îl salută și se aşeză. Nicio îmbrăţișare, niciun semn că ar fi dorit să-l 
sărute. Rath era la fel de rece, oricât de greu i se părea. 


Ea privi florile, dându-și seama că nu fuseseră plătite din fondurile 
Kempinski. Aranjamentele florale de pe celelalte mese erau mai modeste. 


— De la tine? întrebă. 


— Cu privire la ultimul lot a existat o plângere. Sper ca acestea să fie 
acceptabile. 


Fără să zâmbească, își căută ţigările în poșetă, le găsi, alături de o cutie de 
chibrituri, şi le puse pe masă. Părea să-și pregătească armele pentru duel. 


— Cum ţi-a fost ziua? întrebă el. 

— Aşa şi așa. 

Aprinse o Juno şi aruncă chibritul în scrumieră. 
— A ta? 

— S-a dus naibii filarea. Goldstein ne-a tras clapa. 
Ea ciuli urechile. În sfârșit, o reacţie! 

— Gangsterul? 

Rath încuviinţă. 

— Da, vineri. L-a ajutat o angajată. 

El îşi aprinse o ţigară, deși abia ce stinsese una, cu trei minute înainte. 
— Ai făcut vreun progres cu Alex a ta? 


Charly clătină din cap și suflă fumul spre gardul viu care separa terasa de 
Ku’ damm. 


— Îmi pare rău pentru ultima vreme, continuă el. Nu trebuie să crezi că nu 
iau lucrurile în serios. Ai dreptate să o cauţi. 


— Acum, când ai şi tu probleme, înţelegi prin ce trec? 


— Am mai avut probleme. Nu e prima dată. 


Charly încuviință. Nu o văzuse niciodată trăgând din ţigară cu atâta sete, dar 
poate că nu remarcase. 


— Ai încercat iar la fratele ei? întrebă, făcând pe experimentatul. De acolo aş 
porni sau de la Wertheim. Tatăl ei a zis că a lucrat acolo. 


— Mersi de sfat, inspectore. Hai să vorbim despre altceva. 


El trase rapid din ţigară, ca să evite să spună ceva ce avea să regrete. În 
ultima săptămână, se certase cu el fiindcă nu îi luase grijile în serios. Acum, 
abia aştepta să scape de subiect. Abia dacă erau acolo de două minute, și deja 
se lupta să ţină lucrurile sub control. Încercă altă abordare. 


— Am un nou coleg. 


Chelnerul sosi şi-l întrerupse. Rath comandă Gewiirztraminer€, iar Charly 
Selters”. 


— Mersi de invitație, spuse ea. 


— Poți să comanzi ceva mai scump, să știi. Am suficienți bani. Sau ţi-e 
teamă să nu te îmbăt? 


Charly nu răspunse glumei lui obosite. Parcă nici nu auzise. Bătu darabana cu 
degetele în masă, devenind nerăbdător. Gata cu glumele. Nici măcar nu 
încercă să înveselească atmosfera, dacă aşa voia ea să stea lucrurile. 


— Ai zis că trebuie să vorbim. Deci, să vorbim. 


— Da, să vorbim, spuse ea. Dar poate c-ar trebui să menționăm elefantul din 
cameră. Ai de gând să-ți ceri scuze de la Guido? 


Despre asta urmau să vorbească? Despre nenorocitul de rânjit? 


— Da, pentru Dumnezeu, zise el, mai tare decât intenționase. Ți-am zis şi la 
telefon c-o voi face. Atât voiai să discuți? 


Era uluit de propria-i agresivitate, dar ea nu uşura deloc lucrurile. 


Charly își stinse ţigara și scotoci în tabacheră, dând să scoată alta, înainte s-o 
împingă la loc. Răceala ei era o mască, își dădu el seama. Era chiar mai 
agitată decât el. Nu era sigur dacă era de bine sau de rău. 


— Scuze, spuse. Știu că am greşit. Poate de aceea sunt şi atât de iritat. Nu se 
va repeta. 


De data asta, Charly chiar scoase altă Juno din pachet, în timp ce Rath scotea 
o Overstolz. Hai să facem concurs de fumat, gândi el, dar înţelese că ea dorea 
să discute despre ceva neplăcut. Se aștepta la ce era mai rău, însă nu voia să 
renunţe cu una, cu două. 


li aprinse ţigara, iar ea îl privi cu o expresie care-i frânse inima: întrebătoare 
şi nesigură. Ce se întâmpla cu ea? Ceva o apăsa. Doar nu voia să...? 


Chelnerul sparse tăcerea, aducând băuturile. Chiar şi el părea să-și dea seama 
că era ceva în neregulă. Când dispăru iar, Rath ridică paharul, fără să fie clar 
dacă toasta în sănătatea lui Charly, sau nu. Vinul era bun, la temperatura 
potrivită. Mai luă o gură. Charly fuma repede, fără să se atingă de apa 
minerală. 


— Ai dreptate, spuse ea. Hai să nu insistăm cu povestea asta cu Guido. Avem 
lucruri mai importante pe listă. 


Rath privi cum cele mai negre temeri ale sale devin realitate. Așa ar fi început 
el dacă dorea să tragă linie, dar nu asta voia, la naiba! Nu voia asta deloc. 


li privi gura, așteptând următoarea propoziţie, fără să îndrăznească să respire. 
Ea părea să considere dificil să spună ce avea de spus. Tăcerea se lungi la 
nesfârşit, iar Rath se temu că se va sufoca. 


— Îţi aminteşti de profesorul Heymann, zise ea, tărăgănat. Drept penal. 
Coordonatorul meu, dacă o să scriu vreodată o teză de doctorat. 


Rath îşi amintea vag, dar încuviință. Lumea Dreptului și cercurile academice 
i se păruseră mereu extraterestre. O mai luase pe Charly de la câte o întâlnire 
şi dăduseră peste profesori sau colegi, dar, cu excepţia omului care rânjea 
mereu, nu-şi amintea de nimeni. Dacă Heymann era cine credea el, se apropia 


de 60, poate chiar de 70 de ani. Rath simţi că i se usucă gura. Despre ce era 
vorba? Urma să mărturisească o relaţie cu un fost profesor? 


— Heymann mi-a făcut o propunere, continuă ea. Voiam s-o discut cu tine 
înainte să decid, dar, după săptămâna trecută... 


Işi reaprinse ţigara de dinainte. 
— Azi am acceptat, spuse ea în cele din urmă și stinse ţigara fumată. 


— Peste șase luni, îl voi însoți la Paris. Este un proiect internațional de 
cercetare privind jurisdicţiile teritoriale în dreptul penal. 


Doar acum sorbi din apa minerală. 


Rath aşteptă, dar nu urmă nimic. Astea erau veștile. Charly voia să plece în 
străinătate, pentru șase luni, cu profesorul ei. Nici mai mult, nici mai puţin, şi 
inofensiv, în comparaţie cu ce-și imaginase el. 


— E frumos la Paris, zise el. 


Un comentariu stupid, dar nu mai conta. Simţea că i se ridică o greutate de pe 
umeri. 


— Atât ai de zis? 
El îşi stinse ţigara. 
— Când? întrebă, dar ar fi putut întreba şi „cum” sau „de ce”. 


Abia dacă reușea să gândească, aşa că reacţia lui avea sens printr-o simplă 
coincidenţă. 


— Semestrul următor. Trebuie să plec în septembrie. 


Dintr-odată, până şi vinul avea gust mai bun. Se aștepta la mult mai rău și, 
prin comparaţie, o jumătate de an nu părea nici pe departe atât de rea. Va 
trece peste. 


Din instinct, pipăi pacheţelul din buzunarul interior. Oricât de bune erau 
veştile ei, nu era momentul pentru verighete. Cum să o ceară acum, când 
urma să dispară jumătate de an? Cum ar fi părut? Îşi sărbătoreşte logodna, 
apoi îşi trimite logodnica departe, cu alt bărbat! Îşi imagina bârfele, sfaturile 
„binevoitoare”. Părinţii lui ar... 


— Spune ceva! 
Se aștepta la un răspuns. 


— E minunat, zise el. Asta înseamnă că Weber şi Tribunalul Districtual n-au 
decât să-și vadă de treabă, nu? 


Charly râse, puţin nesigură, şi el își dădu seama că şi ei i se luase o greutate 
de pe umeri. 


— Nu sunt sigură c-aș putea s-o văd aşa, dar ai dreptate. Un proiect cu 
Heymann înseamnă să-mi iau adio de la stagiatura din Lichtenberg. 


— Atunci, e cea mai bună idee. 

Rath îi făcu semn chelnerului și comandă o sticlă de şampanie. 
— Trebuie să ciocnim, spuse el. De ce nu mi-ai zis înainte? 
— N-am... n-am știut ce-o să zici. Nu știam nici eu ce vreau. 
— Dar acum ştii. 


Pentru prima dată, Rath se simţea confortabil în rolul de sponsor. Charly 
încuviinţă. 


— Şi visul tău de a te alătura brigăzii de investigații? Renunţi în favoarea 
unei cariere academice? 


Ea zâmbi larg. 


— Pot să încep într-un an, în calitate de cadet, fără stagiatură. Mi-a promis 
Gennat. 


— Când? 

— Săptămâna trecută, când am fost cu Nebe şi Lange la Castel. 
— Nici despre asta nu mi-ai zis. 

Ea ridică din umeri. 

— Felicitări, spuse el. Buddha nu promite chestiile astea oricui. 
— Mersi. 


Ea îşi stinse ţigara și, în sfârșit, nu aprinse alta. Aerul era deja încărcat de 
fum. 


— Numai veşti bune, spuse Rath. Asta înseamnă că, într-un an, te vei 
întoarce la Castel. 


Zâmbi dezinvolt. 


— Mă întreb cine-ţi va fi îndrumător. Eu am primit un cadet acum. Poate, la 
un moment dat, Gennat îmi va încredința cazuri mai problematice. 


— Poftim? 
— Ar trebui să arăţi mai mult respect pentru autoritate... 


— Tu să-mi arăţi mie ce şi cum? se prefăcu ea indignată. Ai vrea tu! În plus, 
n-aş fi cadet la Omucideri, ci în Brigada G. Iţi amintesc că sunt femeie. 


— O să solicit un transfer. 


Charly râse, în felul acela nereținut, pe care el îl adora. Râse atât de tare, încât 
câteva capete se întoarseră înspre ei. 


— Scuze, făcu ea, dar îmi imaginam situaţia. 


Brigada G era destinată femeilor din poliţie. 


— Ce ne facem cât eşti plecată? Ne vedem la câte un final de săptămână? 
— Parisul e departe. Nu mă voi întoarce prea des la Berlin. 
— Dar la Köln? E la jumătatea drumului. 


Vorbi fără să se gândească. Oraşul lui natal nu-i evoca amintiri plăcute lui 
Charly. Și nici lui. Tăcură o clipă. Din fericire, sosi chelnerul cu sticla de 

şampanie și le luă și comanda. Charly, care sorbise din apă ca un canar la 

dietă, părea să-și fi recăpătat apetitul. Ciocniră. 


— Pentru noi! zise Rath, sperând că nu forţa nota. 


I se întâmpla des să înțeleagă greșit situaţiile, mai ales când era vorba de 
Charly, dar ea ridică paharul și-i zâmbi. 


— Pentru noi! 


In clipa aceea căzură primele picături de ploaie. Adio, noapte de vară pe 
terasă! Trebuia să se mute înăuntru — nu că ar mai fi contat. 

Adresa secţiei de poliție 127 era Strada Bayreuther 13, dar clădirea se afla în 
Piaţa Wittneberg, aproape de staţiile de metrou, autobuz și tramvai, pe care 
mii de berlinezi le foloseau în drumul lor spre şi dinspre muncă. Literele 
mari, vopsite în roșu-maroniu pe fațadă, fură văzute de multă lume de 
dimineaţă. Litere imense, mânjite stângaci pe zid. 


În zonele comuniste, sloganurile mâzgălite peste noapte erau, de obicei, 
politice, şi poate fireşti, dar aici, în vest, nici pe departe. Graffitiul roşu- 
murdar, ud şi curgând pe zid, avu un efect profund neliniştitor. Că era sau nu 
politic, era discutabil, dar cu siguranţă oferi un subiect amplu de conversaţie 
pentru o dimineaţă altfel monotonă, inclusiv pentru cei trei bărbaţi din biroul 
comisarului Poliţiei berlineze, care discutau ce ar putea însemna. 


Comisarul Albert Grzesinski, care revenise la datorie doar de o zi, parcurgea 
fotografiile alb-negru de pe biroul său, încă umede după developare, și clătina 
din cap. Işi dorea să fi putut schimba cuvintele, dar rămâneau la fel. 


ÎN ACEASTĂ SECȚIE LUCREAZĂ UN CRIMINAL! RĂZBUNARE 
PENTRU BENNY S. 


— Secția 127? întrebă Grzesinski, sobru ca de obicei. 
Ernst Gennat încuviință. Forma lui masivă inundase scaunul din fața biroului. 


— De ce a sunat sergentul pe tură la Omucideri? Sper că nu ia prostia asta în 
serios! 


— N-a fost el, spuse Gennat. Cei de la Omucideri sunt aici din proprie 

iniţiativă. Unul dintre ai mei schimbă la Piaţa Wittenberg, în drum spre 
serviciu. M-a anunţat, iar eu l-am trimis pe Herr Lange să fotografieze 

povestea. 


Andreas Lange şedea pe celălalt scaun. 


— Am vorbit cu sergentul la telefon, continuă Gennat. Pune mesajul în 
seama comuniștilor, ceva neobișnuit în zonă. Dar eu... 


Arătă spre Lange. 

— Noi nu suntem de acord. 

— Continuă. 

Grzesinski flutură nerăbdător din mână. 


Gennat explică faptul că cei de la Omucideri îl suspectau pe unul dintre 
ofiţerii de poliţie ai secţiei criminaliste și descrise incidentul fatal de la 
KaDeWe. Când pomeni numele băiatului care murise, Benjamin Singer, 
Grzesinski clătină din cap. Când Gennat termină, clătină iar. 


— Un ofiţer în uniformă care face un băiat să cadă și să-și găsească moartea. 
Eşti sigur? 


— Totul ne spune că aşa s-au petrecut lucrurile. Mai ales raportul 
patologului. Fireşte că nu ajunge pentru niciun tribunal, şi de aceea ne 
ocupăm de situaţie cât mai discret. 


— Atât de discret, încât nu am ştiut nici eu. 

— Acum ştiţi, spuse Gennat, ridicând din umeri. 
Lange ridică mâna de parcă era la şcoală. 

— Nu te formaliza, omule. Aici poţi vorbi direct. 
Faţa lui Lange se înroşi. 


— Presupunem că graffitiul a fost făcut de complicea decedatului, care 
aproape sigur a fost martoră la cădere. Am primit un apel anonim. 


— Crezi că martora asta te poate ajuta? O delincventă juvenilă care fură din 


magazine. Deloc ideal. 

— E singura noastră martoră, spuse Lange. 

— Atunci, ai grijă s-o aduci cât mai repede posibil la interogatoriu. 
— Da, domnule. 

ÎI privi pe Gennat. 

— Cine mai știe? 


— Până acum, doar Lange, care a venit imediat la mine, ca să-mi spună 
bănuiala, dr. Schwartz şi eu. Am implicat cât mai puţine persoane. 


— Bine, dar cu asta — Gennat arătă spre fotografiile de pe birou — poate 
căpăta proporţii. Trebuie să trimitem pe cineva care să facă presa să tacă. 


— Cu tot respectul, domnule, dar cred că ar fi o greşeală. Ar fi mai bine să nu 
trezim leul care doarme. 


— Atunci, spune tu, ce-ar trebui să facem? 


— Nimic. Cel mai bine ar fi să nu facem nimic. Dacă presa crede povestea cu 
graffitiul comunist, nu vom avea probleme. De îndată ce negăm oficial, încep 
problemele. 


Spre deosebire de predecesorul său, Karl Zorgiebel, Albert Grzesinski era 
capabil să-și recunoască greșelile în faţa colegilor. 


— Ai dreptate. Deci ce facem cu sergentul? Dacă-l arestăm, presa va avea ce 
scrie. Chiar dacă nu lăsăm să se scurgă nimic despre bănuielile noastre, 
ziariștii vor avea destule motive să sape. 


— Aşa cred şi eu, zise Gennat. N-am face decât să ne tulburăm ofiţerii, iar 
dovezile noastre pot fi insuficiente pentru magistrați. 


— Dar eşti de acord că nu pot permite, pur şi simplu, ca un ofiţer acuzat de o 
crimă odioasă să continue ca şi cum nu s-ar fi întâmplat nimic. 


— Absolut, domnule. 
— Atunci, îl voi suspenda imediat. 
— Cel mai bine, încuviință Gennat. Dar veţi avea nevoie de motive solide. 


— Le avem deja, spuse Grzesinski. „Ca urmare a presiunii extreme pe care o 
îndură în urma evenimentelor tragice de la KaDeWe, sergentul-major 
Kuschke a fost exonerat temporar de la datorie. Măsura a fost luată atât 
pentru ca el să evite mai mult stres la serviciu, cât şi pentru colegii acestuia.” 


— Altceva, zise Lange, scoțând un plic maro din jachetă şi punându-l pe 
birou. Ar trebui să ne ocupăm și de asta, înainte ca presa să afle şi să 
conecteze punctele. 

Comisarul deschise plicul. 


— Ce e? 


— După ce am făcut fotografiile din Piaţa Wittenberg, m-am dus acasă la 
Kuschke. E aproape, în Schöneberg. 


Grzesinski întoarse plicul şi câteva fotografii căzură pe birou. 


— Kuschke n-a raportat, şi mi se pare surprinzător. Ne întărește bănuiala că 
omul are ceva de ascuns. 


Grzesinski asculta cu atenţie, privind fotografiile de pe birou. Arătau o 
clădire din Schöneberg, pe fațada căreia erau scrijelite în grabă patru cuvinte. 

Charly nu se mai trezise atât de devreme de mult, mai ales după o noapte 
lungă, dar la Wertheim programul începea la ivirea zorilor. Se smulse din pat, 
făcu duş şi luă metroul până la Kaiserhof. Refăcu traseul spre Strada Voss, 
trecu pe lângă Ministerul Justiţiei și ambasadele țărilor, care umpleau o parte 
a străzii cu relicvele sale de istorie regală prusacă. Pe cealaltă parte era un 
complex enorm de clădiri, lung de câteva sute de metri, care, în ciuda 
ornamentelor, avea un aspect industrial. 


Fațada clădirii Wertheim dădea spre Strada Leipzeiger, iar dinspre Strada 
Voss i se vedea spatele. Strada, cândva liniștită, devenise cordonul ombilical 
al magazinului, hrănind monstrul cu un stoc infinit de bunuri, pentru a-şi 
menţine fericiţi zilnic miile de clienţi. Pe Strada Voss soseau furgonetele 
pentru livrări, cu produse proaspete, pe Strada Voss camioanele de gunoi 
ridicau ce nu se vindea, și pe Strada Voss veneau la muncă majoritatea 
angajaţilor. Ca să intre, treceau printr-o poartă imensă, de fier forjat, mai 
degrabă semănând cu o intrare de castel decât cu zona pentru livrări a unui 
magazin universal. 


Charly căscă. Nu prea dormise. Seara cu Gereon mersese într-o direcţie 
neașteptată, și, până la urmă, nu băuse șampania singură. Impărţiseră și salata 
cu carne de crab — un picnic în pat. După. Și înainte. 


Asta se întâmplase aseară, dar în dimineaţa asta lucrurile nu erau mai limpezi. 
Şase luni în străinătate cu Heymann, o decizie luată fără a-l consulta pe 
Gereon, şi el acceptase. Cumva, cedase din nou farmecului său și glumelor 
stupide. Când fusese momentul de cotitură? Cu siguranţă, când trecuse de la 
apă minerală la şampanie, şi mai târziu la vin alb, făcându-i praf planurile. 
Ajunseseră înapoi pe Strada Spener, în pat, locul unde se înţeleseseră mereu 
cel mai bine. 


Ceasul deșteptător sunase brutal de devreme. Îl lăsase pe Gereon să doarmă și 


se ridicase, apoi se aşezase la masa din bucătărie, cu o cafea, după duş. Voia 
să fumeze, dar i se terminaseră ţigările, aşa că pescuise din jacheta lui Gereon 
pachetul lui. Găsise verighetele. 


Incă mai avea conștiința încărcată. Două verighete identice, care păreau al 
naibii de scumpe, și una i se potrivea perfect. Cealaltă era puţin mai mare. 


La naiba! Atât de multe gânduri contrarii îi treceau prin minte, că trebuise 
să se așeze. Uitase chiar și de ţigări. 


Verighete! Avea verighete în buzunar! 


Chiar plănuise să o ceară ieri, în seara în care dorise ea să vorbească? Cu 
Gereon, totul era posibil. Nu se putu abţine și se gândi iar la Köln, la seara 
aceea groaznică din restaurant, la trandafirii cu care-l lovise pe Guido. Poate 
că avea verighetele la el de zile în șir, de săptămâni, luni, așteptând momentul 
potrivit. Părea greu de imaginat că Gereon Rath, care putea fi curajos când 
avea de-a face cu superiorii şi răufăcătorii, era prea laş sau prea slab s-o ceară 
de nevastă. Dar chiar era? Poate că nu. 


Nu știa dacă simţea bucurie sau disperare, senzaţia care o rodea pe dinăuntru, 
şi care o făcuse să se prăbușească pe cel mai apropiat scaun. Mereu crezuse 
că ştia ce vrea. Dar cu Gereon nu era sigură. O dezamăgise mai mult decât 
oricine în viață, dar ea nu renunţase niciodată la el și, dacă fusese o greșeală, 
o savura cu fiecare fibră a fiinţei. 


Cele șase luni pe care trebuia să le petreacă departe de el i se păreau acum 
mană cerească. Dacă, după cele șase luni, tot nu ştia ce voia, dacă voia sau nu 
să-și împartă viaţa cu el, poate că era într-adevăr fără speranţă. Până atunci, 
de ce să nu se bucure de timpul cu el, lăsând toate rezervele la o parte? 


La poartă, un camion se opri chiar lângă ea, mirosind a sânge și a motorină. 
Pe uşa șoferului era sigla Abatorului Central. Şoferul ieși și arătă paznicilor 
în uniformă nişte documente, apoi urcă iar şi conduse până în curte. Era 
dificil să intre şi ea. N-avea nici documente, nici drept de acces. Nici măcar 
farmecele sale feminine, atât de eficiente asupra lui Herr Eick, nu o puteau 


ajuta. Bărbatul de la poartă era de neclintit. 


— Accesul interzis persoanelor neautorizate! părea să fie singura propoziţie 
cunoscută. 


— Caut un om pe nume Erich Rambow. 


Ar fi putut discuta la fel cu semnul de parcare interzisă. După două-trei 
încercări, paznicul se transformă în statuie şi încetă să mai reacționeze, fără 
ca măcar să tresară, până ce nu apăru următorul camion, tot cu sigla 
Abatorului Central. Carnea pe care o vindeau la Wertheim venea, probabil, 
din Friedrichshain. 


Pentru prima dată, se simți uşor scârbită de munţii de carne pe care-i 
consumau berlinezii zi de zi şi simţi o poftă bruscă de salată verde. Curând, 
mirosul de sânge copleși totul și nu-i mai lăsă spațiu pentru gânduri 
vegetariene. O ţigară îi fu de folos. 


Stătu, fumând, pe Strada Voss, neştiind pe cine aşteaptă. Fostul pretendent al 
lui Alex trebuia să aibă în jur de 20 de ani, se gândi, urmărind din priviri 
bărbaţii care se potriveau descrierii. Se apropie cineva care părea ucenic de 
măcelar. Îl interceptă la câţiva metri de poartă. 


— Eşti Erich Rambow? 
Băiatul avea cel mult 20 de ani și o privi fără nicio rușine. 
— Ce-mi iese dacă sunt? 


Charly rămase interzisă, dar numai pentru o clipă. Apoi, găsi un răspuns 
potrivit. 


— Ce-ai zice de o cizmă între picioare? 
Nu crescuse degeaba în Moabit. 
— Bine, bine! 


Băiatul ridică brațele, apărându-se. 


— N-aș vrea să fiu în pielea lui Erich. 


Clătină din cap, apoi îşi săltă geanta pe umăr și se duse spre poartă, unde-i 
arătă paznicului cartela şi apoi intră. Charly privi după el. Putea deveni 
interesant. Încă trei încercări şi gata, își spuse. Avea lucruri mai bune de făcut 
decât să asculte glume proaste de băieţei. 


Următorul candidat se apropie pe bicicletă. Frână furios în faţa porţii. Charly 
se duse să-și încerce iar norocul, de data asta cu o replică potrivită. 


— Erich Rambow? 
— Cine întreabă? 


Į se păru mai degrabă bănuitor decât ostil. Părea cam slăbănog pentru un 
măcelar, dar obrajii lui roșii indicau tensiunea ușor crescută, obișnuită la 
consumatorii de carne. 


— Sunt prietenă cu Alexandra Reinhold, spuse ea. 


A 


Rambow coborî şi își împinse rabla în direcţia porţii. 


— Aşa, spuse, încă bănuitor. 

Avea un accent berlinez pronunţat. 

— Ce vrei de la mine? 

— O caut pe Alex. Eşti prieten cu ea, nu? 


— N-am mai văzut-o de secole. Intrebi omul nepotrivit. A fugit, nu? Acum, 
lasă-mă să trec. Deja am întârziat. 


Erich Rambow îi dădu cu tifla, flutură cartela spre paznic și intră. Numeroase 
biciclete luceau în soare lângă treptele platformei de încărcare. El o parcă pe- 
a lui alături şi sări pe platformă. La ușă, cu mâna pe clanţa de metal, ochii lui 
o căutară pe Charly printre barele gardului. O privi nerușinat, de sus până jos, 
iar ea observă, cu spatele, în oglinjoară. 


Așteptă o clipă înainte să-l abordeze iar pe paznic. 


— Accesul interzis persoanelor neautorizate, începu el, înainte să poată ea 
deschide gura. 


— Nu vreau să intru, spuse, încântată de uimirea de pe fața omului. Când 
termină de obicei programul cei de la măcelărie? 


De data asta, paznicul fu mai binevoitor. Probabil se bucura să scape de o 
pacoste ca ea. 

Margot Kohn era uluită. Nepotul ei, Abraham, era în Berlin? Fiul fratelui ei? 
Nu ştia nimic despre asta. Și băiatul lui Nathan era gangster, pe deasupra și 
ucigaş? Nu-i venea să creadă. 


— Fratele meu a fondat un magazin de textile în America, pe care Abraham îl 
conduce de ani buni. Gangster, ziceţi? E un respectabil comerciant de textile! 


— Fratele dumneavoastră s-a retras din afaceri? întrebă Rath, agitând apele. 
— Fratele meu a murit. 
— Îmi pare rău. Nu am ştiut. 


Conversaţia cu Margot Kohn nu începuse prea bine. Rath se uită la Tornow, 
care nu părea impresionat. O fată în casă întrerupse tăcerea jenată, aducând o 
tavă cu biscuiţi şi ceai. 


Se aflau într-un salon elegant, cam demodat, dar mobilat impecabil. Margot 
Kohn, născută Goldstein, locuia cu familia la umbra Siegessăule, la o 
aruncătură de băț de Reichstag și doar la câteva uși distanță de Ministerul de 
Interne. Din cartier al plăcerilor, In der Zelten devenise, în câteva decenii, o 
adresă exclusivistă, mai ales unde se învecina cu Alsenviertel, o zonă plină de 
diplomaţi și politicieni. 


Rath privea pe geam la clădirea masivă, de piatră, a Operei Kroll, o siluetă ce 
se contura pe cerul cenușiu-albastru, în spatele copacilor. Fata le înmână 
ceştile cu ceai şi, după un semn al stăpânei, dispăru, lăsând-o pe Margot 
Kohn să-și servească mai departe musafirii. Rath puse nişte zahăr și se uită 
scurt la Tornow, care pricepu. Era momentul unei schimbări de macaz. 


— Când v-aţi văzut ultima dată tatăl? întrebă 'Tornow, şi Rath fu uimit de 
simpatia din vocea lui. 


Margot Kohn se deschise imediat. 


— Ieri după-amiază, zise, ţinând cu dibăcie ceaşca. L-am vizitat în familie. In 
ultimele câteva săptămâni, am fost acolo aproape zilnic. 


— Ieri după-amiază era bine? 


— Ştiam cu toţii că nu mai avea mult, și el poate mai bine ca oricine, dar nu 
se temea de moarte. Nu s-a temut niciodată. Este... sau era foarte credincios. 
Doar durerea îl supăra. 


— A pomenit ceva despre Abraham? Că l-ar fi vizitat acum câteva zile? 
Ea clătină din cap, indignată. 
— Chiar și aşa, nu și-ar fi ucis bunicul! Doar nu credeţi așa ceva... 


Rath voia să răspundă, când uşa se deschise brusc și intră un bărbat. Nu era 
necesară o prezentare: trebuia să fie dr. Hermann Kohn. Avocatul fu surprins 
de prezenţa lor. 


— Pot să vă întreb ce faceţi aici? 


— Intrebări de rutină, spuse Rath. Soţia dumneavoastră este rudă cu un 
suspect de crimă fugar, deci... 


— Mă scuzaţi?! 
— Abraham Goldstein, răspunse Rath, înainte să-l întrerupă Margot Kohn: 
— Fiul lui Nathan, spuse ea. Din America. Se pare că ar fi în Berlin. 


li arătă soțului ei ediția de sâmbătă din Der Tag, adusă de Rath, care conţinea 
informaţii esențiale. Hermann Kohn parcurse articolul ale cărui detalii nu le 
cunoştea nici el. Ziariştii de la Der Tag nu se opuneau opiniilor antisemite. 


— Tot nu explică de ce vă aflaţi aici. Cumnatul meu a emigrat în Statele 
Unite, cu mulţi ani în urmă. Ultima dată când l-a văzut, Margot avea 14 ani... 


— 15, suspină ea. Nathan a murit de mult, iar voi îmi spuneţi că fiul lui e un 
gangster ucigaș, care s-ar putea să-și fi ucis bunicul. 


— Am trimis corpul tatălui dumneavoastră la Patologie, tocmai pentru a 
elimina posibilitatea, spuse Rath, dându-și seama cât de lipsit de tact era, și 
nu doar fiindcă Margot Kohn începu din nou să respire întretăiat. 


— Fără să-i informaţi rudele, spuse avocatul. 

— Cu tot respectul, am făcut-o... 

— l-aţi zis lui Flegenheimer, nu mie! 

— Atunci, sigur aţi auzit de la cumnat. 

— Am aflat de la spital. Au zis că aţi pus mâna pe cadavru. 
— Nu m-aş exprima așa. Vrem... 


— Dar cum v-aţi exprima? Vrem să ne îngropăm tatăl și, din cauza voastră, 
nu e posibil. Sunteţi conştient că tradiţia iudaică dictează ca înmormântarea 
să aibă loc în ziua morţii? 


— Nu ştiam... 
— Spuneţi-i asta cumnatului meu. Este mult mai puţin simpatic decât mine. 
Deci... gândi Rath, dr. Hermann Kohn se consideră simpatic. 


— Tradiția iudaică e chiar mai precisă cu privire la autopsii. Sunt interzise, 
pentru că răpesc demnitatea decedatului. Din perspectiva unui evreu ortodox, 
ce aţi făcut este atât de ridicol, încât l-a determinat pe cumnatul meu să mă 
sune pentru prima dată în cinci ani. 


— Medicul nostru legist, dr. Schwartz, este evreu, şi cu siguranţă știe... 
— Magnus Schwartz e multe lucruri, dar sigur nu evreu ortodox. 


— II cunoaşteţi? 


— Am fost colegi de şcoală. 


Kohn îl privi pe Rath în ochi, cu o expresie care-l făcu pe inspector să spere 
că nu îl va întâlni niciodată în funcţie, înainte să clatine din cap, parcă pentru 
a explica judecătorului incompetenţa acuzării. 


— Socrul meu era bolnav în stadiu terminal, iar voi suspectaţi că a fost ucis. 
Ridicol. 


— Aşa cum am zis, examinăm corpul tocmai pentru a exclude posibilitatea să 
fi fost ucis. 


Clar, era inutil să se certe cu omul. 


— Atunci, conduceţi spre Strada Hannoversche şi vedeţi-vă de excludere! Ca 
să poată ajunge corpul la noi! 


Hermann Kohn gesticulă fără echivoc spre ușă. 


— Nu-mi mai hărțuiţi familia! In caz că n-aţi remarcat, încercăm să jelim 
moartea tatălui soţiei mele. 


A doua vizită nu avu mai mult succes. Lea Flegenheimer locuia cu familia ei 
într-un apartament grandios din Cartierul Bavarez, unde-și aveau reședința 
mulți alți evrei. Dar această familie nu prea părea să se potrivească cu locul. 
Soţul ei, Ariel, o fi fost un om de afaceri de succes, dar, cu hainele sale negre, 
amintea prea mult de evreii din ştetluri care se stabiliseră în Cartierul 
Scheunen, în jurul Străzii Grenadier. Vecinii lui evrei nu erau mulțumiți, cel 
puţin aşa i se păru lui Rath când intrară în clădire şi întrebară de familia 
Flegenheimer. Dispreţul și neînţelegerea pe care liberalul Hermann Kohn le 
simţea față de cumnatul său ortodox erau clare și aici. 


Dar, oricât de diferite ar fi fost familiile în care se căsătoriseră surorile 
Goldstein, erau reunite de oripilarea că nepotul lor american era suspect într- 
un caz de crimă. 


— Cred că e vorba de o greşeală, spuse Lea Flegenheimer. Le-am spus asta 


colegilor de la morgă. Nepotul meu nu e în Berlin. Dacă era, ne-ar fi 
contactat. 


Femeia părea să fi vărsat multe lacrimi în ultima oră. 
— Chiar și așa, au refuzat să ni-l dea pe tata. 

Rath fu surprins. 

— Aţi fost la morgă? 


— Fireşte! spuse Ariel Flegenheimer. leri-seară, chiar după ce ne-a informat 
dr. Friedländer că l-aţi luat pe tatăl nostru decedat din spital. 


Deși părea să fi sosit chiar atunci din Grodno, Flegenheimer vorbea o 
germană perfectă, fără urmă de accent idiș. Dacă vorbirea lui era afectată de 
vreun dialect, acela era berlinez. Barba, perciunii și caftanul negru nu îi 
reflectau originile, ci credinţa religioasă. Mezuza8 de pe ușă anunţa vizitatorii 
că intră într-un apartament evreiesc în care religia joacă un rol decisiv. 
Oriunde se uita Rath erau dovezi ale credinţei. Îi aminteau de copilărie. Casa 
mătușii Lisbeth avea același aer, deşi mătușa era catolică, fireşte: crucifixe, 
imagini sacre şi rozarii peste tot. Detestase mereu să-și viziteze mătușa, și 
acum se simţea la fel de incomod. Mai ales că Ariel Flegenheimer nu făcea 
nimic ca el să se simtă mai bine. 


— Cum îmi trataţi socrul! [i violați demnitatea corporală! Ar fi trebuit să-l 
îngropăm ieri-seară! 


— Aţi putea să mai aveţi puţină răbdare. 


— Nu e vorba de răbdarea mea, ci de lipsa voastră de respect. Sufletul 
rămâne până ce trupul este îngropat. Doar atunci părăseşte lumea. 


Părea să creadă sincer asta. 
— De aceea, Joseph îl păzeşte. 


— Mă scuzaţi? 


— Fiul meu. Veghează asupra corpului bunicului său, peste noapte. 
— La morgă? 


— Voi aţi trimis acolo trupul. Dacă era după noi, l-am fi îngropat deja. Sau 
cel puţin l-am fi vegheat aici. Nu înţeleg de ce aţi făcut-o. 


— Tocmai despre asta am venit să discutăm. 
Rath nu mai făcu niciun efort să-şi ascundă iritarea. 


— Sperăm să eliminăm posibilitatea ca Jakob Goldstein să fi murit din cauze 
nenaturale. De aceea examinăm cadavrul. 


Flegenheimer sări în picioare. 
— Dar este strigător la cer! 


— Uşurel. Nu va fi o autopsie. Am discutat la Patologie să mă asigur că doar 
se ia sânge. 


— Ce vă face să credeţi că n-a murit de moarte bună? Socrul meu era grav 
bolnav. 


— E surprinzător doar că a murit chiar când nepotul dumneavoastră, 
Abraham Goldstein, era în cameră cu el. 


— Terminaţi cu prostiile! Nepotul meu ne-ar fi vizitat de mult, dacă era în 
Berlin. 


Rath îi arătă articolul. Familia îl parcurse. Lea Flegenheimer clătină din cap. 
— Nu se poate. 

— Credeam că nu l-aţi cunoscut. 

— Îl cunosc... îl cunoşteam pe fratele meu. Nu pot... 


Lovi ziarul cu pumnii. 


— Nu pot să cred că e fiul lui. 


— Dar este, doamnă, spuse Rath. Iar eu v-am cunoscut nepotul. Vom afla 
dacă e sau nu răspunzător de moartea acestui ofițer SA, dar este dincolo de 
orice dubiu că, în SUA, Abraham Goldstein se află sub supravegherea 
poliţiei, ca suspect în mai multe cazuri de omucidere. 


— Ce treabă are asta cu cadavrul socrului meu? 


— Ține de rutină, explică Rath. E procedura pe care procurorul este obligat s- 
o urmeze, dacă există circumstanţe neobișnuite ale decesului. Dacă nu 
greşesc, ați discutat deja cu cumnatul dumneavoastră despre temeiurile 
legale. 


Pentru că nu avea nimic de câștigat, Rath prefera să bată în retragere acum. Și 
această vizită fusese la fel de inutilă ca prima. Surorile Goldstein nu aveau 
nicio idee unde se afla nepotul lor. Nici măcar nu ştiau cine era. 


Se ridică. Tornow, care până atunci nu scosese niciun cuvânt pe lângă „Bună 
dimineaţa”, făcu la fel. Rath îi întinse cartea de vizită Leei Flegenheimer. 


— Dacă nepotul vă contactează, vă rog să mă anunţaţi. 
Femeia părea să fie cu mintea în altă parte. 


— Sper să vă asiguraţi că socrul meu poate fi îngropat curând, spuse Ariel 
Flegenheimer. Aninutul nu trebuie prelungit mai mult decât e necesar. 


— Ce anume? 
— Perioada în care jelim decedatul, între deces și înmormântare. 


— In cele din urmă, procurorul decide, spuse Rath, dar vă promit că vă 
contactez imediat ce ştiu mai multe. 


Işi luă pălăria şi, îndreptându-se spre ușă, se opri lângă rafturile cu cărțile 
Torei. In faţă se afla un obiect metalic, cu fantă pentru monede, un fel de 
pușculiță. 


— Ce este? întrebă. 


— Este cutia noastră pentru ședaka, explică Flegenheimer. Dacă doriţi, puteţi 
pune câteva monede în ea, pentru ședaka. 


— Pentru ce? 


— O donaţie. Nu pentru noi. Strângem pentru o cauză caritabilă. In fiecare zi, 
punem deoparte din mărunțţiş. 


Ideea îi plăcu lui Rath. Își scoase portofelul şi lăsă câteva monede în cutie. 
Tomow îşi păstră banii, însă Rath nu-l putea certa. Un tânăr locotenent de la 
Investigaţii nu se lăfăia. 


— Ce oameni ciudaţi, spuse Tornow, după ce plecară. Ar fi putut să se 
adapteze niţel, după ce s-au mutat în Germania. 


— Familia Flegenheimer e aici de generaţii. Sunt prusaci până-n măduva 
oaselor. Familia Goldstein a sosit mai de curând din est. 


— De ce se poartă de parcă tocmai ar fi ajuns din Polonia? 
— Jeder Jeck ist anders, spuse Rath. 
— Poftim? 


— E o zicală din Köln. Inseamnă ceva de genul „Câte bordeie, atâtea 
obiceiuri”. 


— Asta a zis-o Frederic, nu? 
— Oricum, unul dintre voi, prusacii. 


Ca prusac, Tornow nu considera amuzant să fie pus laolaltă cu Ariel 
Flegenheimer. Tăcu, dar îşi păstră expresia neutră, vorbind doar în Buick. 


— Unde mergem? întrebă. 


Rath conducea spre nord, pe Strada Friedrich Ebert, și întorsese spre 


Alexanderplatz la Piaţa Potsdamer. 


— Strada Hannoversche, spuse Rath. Ne ocupăm de asta până la prânz. 


Joseph Flegenheimer putea fi recunoscut de la distanţă. Îmbrăcat la fel ca 
tatăl lui, era uşor de remarcat în secţia de Patologie, unde cei mai mulţi erau 
îmbrăcaţi în alb. Nu avea nici 30 de ani, dar avea o barbă matusalemică. Îşi 
pusese un şal pentru rugăciune peste caftanul negru, și se legăna în faţă și în 
spate de parcă era la sinagogă şi nu în antecamera morgii. Părea să ia religia 
mai în serios chiar şi decât tatăl său. 


Gândindu-se la Abraham Goldstein, lui Rath abia îi venea să creadă c-ar fi 
putut să fie rude. Verișori! Dar apoi, şi-l aduse aminte pe vărul lui, Martin, 
fiul mătușii Lisbeth, care-și petrecea și el toată ziua rugându-se, după ce-și 
construise un mic altar în dormitor, sub un crucifix sumbru. Martin se 
călugărise la 18 ani, şi poate chiar devenise preot. Rath nu mai avusese vești 
despre el. Evitase familia mătușii din momentul în care putuse decide singur 
pe cine vizita. Îşi aminti că nu avea voie să se joace sau să discute cu Martin. 


Dr. Schwartz, om greu de intimidat, părea agitat când îi salută, dar poate că 
era doar obosit. Rath își prezentă noul coleg. 


— Un cadet, făcu Schwartz, direct la Omucideri. Felicitări! Sper că ai 
stomacul tare. 


— Vom vedea, zise Tornow, clar neimpresionat. 

Arătă spre omul care se ruga. 

— Văd că aveţi companie. 

Schwartz se forță să zâmbească. 

— Noi, evreii, putem fi o pacoste, nu-i așa? Nimeni nu-i mai încăpățânat. 


li conduse în sala de autopsie. 


— Azi-dimineaţă, când am ajuns la serviciu, era aici. Portarul a zis că nu l-a 
putut descuraja. Voia să fie cât mai aproape de bunicul lui. Am încercat să-l 

conving să meargă la cantină sau la una dintre cafenelele simpatice din zonă, 
dar el a insistat să rămână aici, să se roage. 


— Ai examinat corpul? întrebă Rath. Aș vrea să-l pot scoate de aici cât mai 
repede. 


— Da, am terminat, zise Schwartz, îndreptându-se spre targa pe care se afla 
cadavrul acoperit. E aici, dar mă tem că iese de aici doar când spune 
procurorul. 


— Poate că am exagerat puţin în acest caz doar pentru că a avut un vizitator 
chiar înainte de a muri. Poate era mai bine să nu-l aduceam deloc la tine. 


— Nu zi asta. Dacă mă întrebi, nu se fac autopsii cât de des ar fi cazul. Dar 
asta ar însemna să avem mai mult personal, şi nimeni nu e dispus să plătească 
pentru aşa ceva. Motivul pentru care scapă cei mai mulţi criminali — şi asta e 
doar părerea mea — este că nimeni nu crede că s-a comis o crimă. 


— Şi acum? 
— Dificil de spus, însă nu aş numi-o crimă. 
Se opri, gânditor. 


— Moartea a fost o uşurare pentru bătrânul ăsta. Cancer pancreatic, în ultimul 
stadiu. Sărmanul trebuie să fi suferit cumplit. 


— Dar nu l-ai deschis, nu? întrebă oripilat Rath. Am sunat aici mai devreme 
şi l-am întrebat pe portar... 


— Ştiu şi eu că nu trebuie să deschid cadavrul unui evreu ortodox. Ar trebui 
să am un motiv foarte bun. Nu, l-am rugat pe dr. Friedländer să-mi trimită 
dosarul medical. 


— Deci a murit de moarte bună. 


— Așa cum am zis, greu de stabilit. N-am găsit nicio urmă de traumă externă 


pe corp, cu excepţia urmelor de înţepături de la diverse injecții. Dar analiza 
sângelui a dezvăluit ceva interesant: o concentrație ridicată de morfină, peste 
o mie de nanograme la mililitru. 


Dr. Schwartz privi peste rama ochelarilor, mai întâi spre Rath, apoi spre 
Tornow. 


— Dr. Friedländer mă asigură că a administrat morfină doar cu moderație, iar 
eu n-am niciun motiv să nu-l cred. 


— Ce încerci să-mi zici? întrebă Rath. 
Schwartz lăsă umerii în jos. 


— Trebuie să-ţi dai singur seama, dar n-aş exclude posibilitatea ca cineva să 
fi vrut să-l scutească de suferinţă. 


Arătă din cap spre sticla mată a uşilor batante, unde umbra lui Flegenheimer, 
care se ruga mai departe, încă se legăna în faţă și în spate. 


— Depinde numai de tine dacă decizi să iei în considerare o simplă bănuială. 
Dacă a fost un membru din familie, conștiința sa îl va pedepsi suficient. 


Pentru un evreu ortodox, sinuciderea asistată este interzisă în orice 
circumstanţe, chiar şi în cele mai grave. 


Privi peste ochelari. 


— Nu uita că evreii l-au inventat pe lov. 

Cel puțin acum stătea într-o cafenea, așa că Charly nu trebuia să mai piardă 
vremea pe stradă. 


Unde le stătea mintea? Filare fără mașină? Amestecă în cafea şi se uită 
vizavi, spre faţada clădirii: RAZBUNARE PENTRU BENNY S. 


Să-l fileze pe sergentul-major Jochen Kuschke era o treabă plicticoasă, spre 
deosebire de căutarea lui Alex, care se potrivise cu ceea ce-l interesa. ÎL 
urmărea doar seara, așa cum fusese înțelegerea, dar apelul lui Lange de la 
prânz îi dădu peste cap lucrurile. Avea veşti surprinzătoare. 


— Începând de azi, Kuschke este suspendat temporar. Asta ne schimbă 
planurile. 


Schimba mai ales planurile lui Charly. Voia să-l surprindă pe Gereon și să 
meargă undeva la prânz, fiindcă nu reușiseră să ia micul-dejun împreună. Dar 
Lange îi dăduse adresa lui Kuschke de pe Strada Winterfeld, într-un cartier 
care urla a clasă de mijloc, şi ea identificase o cafenea ca post de observaţie 
ideal. Ședea la fereastră, după o perdea, şi vedea perfect strada. În cealaltă 
direcţie nu se putea observa la fel de bine din cauza reflexiei sticlei. După ce 
a intrat în cafenea, îl sunase pe Lange, chiar înainte de a-și găsi locul lângă 
fereastră. 


— Am ajuns, spusese încet, ca omul din spatele tejghelei să nu poată auzi. Ce 
se întâmplă dacă nu e aici? 


— E aici, crede-mă. Cred că-l vei vedea curând. 


Lange avu dreptate. Charly tocmai îşi punea lapte în a doua ceașcă de cafea 

şi-şi aprindea prima ţigară, când apăru. Bandajul de pe faţă era inconfundabil. 
Era foarte probabil ca Alex să-i fi lăsat acel suvenir. Avea o găleată cu apă, o 
perie de curăţat și o scară de lemn. După ce o desfăcu lângă zid, se urcă pe ea 


și începu să frece, începând cu cuvântul RĂZBUNARE. 


Charly îl privi cu calm. Începea să-i placă. Era mereu plăcut să urmărească 
oamenii la lucru, dar în cazul ăsta era deosebit de satisfăcător să ştie că acele 
cuvinte fuseseră scrise, cel mai probabil, de Alex, ceea ce-i amintea de 
planurile pentru după-amiază. Încă o oră şi va trebui să meargă să-şi ia 
bicicleta din Moabit. 


Din când în când, câte un om i se mai adresa lui Kuschke, dar acestuia părea 
să-i displacă orice conversaţie şi răspundea indiferent. Uneori nici nu se 
întorcea, ci freca mai departe. Culoarea se curăța ușor. Cuvântul 
RĂZBUNARE era acum aproape lizibil. Urma PENTRU. 


Ea îşi privi ceasul. Dacă nu voia să-l rateze pe Erich Rambow, trebuia să se 
grăbească. Işi bău restul de cafea, puse o marcă lângă ceașcă şi plecă. 
Prioritară era găsirea lui Alex, chiar Lange o spusese. 


O jumătate de oră mai târziu, se afla în zona de livrare de la Wertheim, a 
doua oară în aceeași zi. Dar rămase în umbră. De dimineaţă, luase din pivniţă 
bicicleta Gretei Miele, după ce revenise de la Wertheim, şi îi umflase 
cauciucurile. Nu mai mersese de mult pe bicicletă, dar era esenţială pentru 
operaţiunea de azi. 


El ajunsese la timp. Erich Rambow își împingea bicicleta odată cu primul val 
de angajaţi de la Wertheim. Pe suport se afla un pachet din care picura sânge, 
probabil cina sa, alcătuită din resturi de carne. Urcă pe Strada Voss şi porni. 
Charly se aruncă pe bicicleta șubredă a Gretei şi îl urmări. 


Erich Rambow circula foarte repede. Ea trebuia să pedaleze din greu ca să 
țină pasul, asigurându-se că nu se apropie prea mult. Îşi schimbase hainele, 
purta culori complet diferite față de dimineaţă: un amestec de maro și gri. 


Rambow traversă orașul pe bicicletă, luând-o prin piaţa Wederscher şi pe 
Strada König, spre est. Trecu pe lângă Alexanderplatz și abil își croi drum 
prin labirintul de diversiuni create de şantier. Charly se ruga ca nimeni de la 
Castel să nu o vadă pe bicicletă, ţinându-se după un ucenic de măcelar. Din 
fericire, nimeni n-o văzu, şi reuși să se țină după el. Spera doar ca el să nu 
locuiască prea departe spre est, căci i se cam tăia respiraţia. Rambow urcă și o 


luă pe Strada Greifswalder, înainte să intre, în sfârşit, într-o curte dosită de pe 
Strada Lippehner. Mirosul berăriei din apropiere plutea greu în aer. 


Charly coborî şi privi precaută în curte. Îl văzu pe Rambow ducându-și 
bicicleta la subsol. Simţi cum inima îi bate cu putere şi că abia mai poate 
respira, dar se linişti înainte ca el să revină cu pachetul însângerat în mână. 
Dispăru în clădirea din spate. Ea aşteptă o clipă, apoi îşi sprijini bicicleta de 
perete și se uită la căsuţele poştale, până ce-i găsi numele. FAM. GUNTER 
RAMBOW. Deci locuia cu părinţii. Bine de știut. Urcă iar pe bicicletă, ieşind 
cu viteză pe stradă. Trebuia să pară că se grăbeşte, că are drum lung de făcut. 
Nimeni nu trebuia să suspecteze că nu aveau nicio intenţie să părăsească acel 
cartier. 

În sfârşit, găsiseră ambulanța furată. Böhm îi lăsase un mesaj Erikăi Voss, cât 
Rath, Tornow şi Gräf fuseseră în pauza de prânz: cei de la Mandate 
localizaseră vehiculul aproape de un depozit de marfă din Moabit. Fireşte că 
era goală. Nici urmă de Goldstein. 


— Inspectorul Böhm a zis să mergi acolo, cu echipa, inspectore, spusese 
Erika Voss. 


— Reinhold, ia cadetul cu tine, spusese Rath. Am o întâlnire care nu suportă 
amânare. 


La cantină, Rath avu impresia că cei doi se înțelegeau bine. Gräf nu era mult 
mai în vârstă decât Tornow, dar cariera sa fusese foarte diferită. Nu fusese 
niciodată în uniformă. Din câte ştia Rath, Gräf lucrase la Omucideri aproape 
de la început, ceea ce spunea multe, iar Buddha îi accepta doar pe cei mai 
buni. Existaseră şi câteva buruieni, precum Czerwinski sau Brenner, deși, la 
un moment dat, de capul lui Czerwinski trebuie să fi fost ceva bun. Dar cum 
de-a lungul anilor fusese trecut prea des cu vederea, își pierduse orice urmă 
de motivaţie și de ambiţie. Cât despre Brenner, după audierile disciplinare de 
anul trecut, idiotul fusese transferat în Prusia de Est, undeva în cel mai 
îndepărtat colț al ţării, unde nu putea face nicio tâmpenie. Probabil şedea într- 
un birou sufocant, punând la cale o răzbunare contra lui Gereon Rath. De 
fapt, fusese singurul responsabil de propriul declin, dar probabil că vedea 
situaţia diferit. 


Chiar şi la prânz conversaţia se învârtise tot în jurul lui Goldstein. 


— N-am priceput de ce nu l-au înhăţat la graniță, să-l trimită direct acasă, 
spuse Grăf. 


Tornow era de acord. 


— Ce păcat că un criminal dovedit poate face tot ce-i place. 


Cei doi se înfuriaseră, așa că Rath nu avu de ales decât să joace rolul 
colegului mai în vârstă, mai cumpătat. Înţelegeau ce-i motiva, dar nu exista 
nicio alternativă la sistemul juridic care spunea că eşti nevinovat până la 
proba contrarie. Nu era suficient să fii considerat criminal. 


— Ai nevoie de mașină ca să ajungi la întâlnire? întrebă Gräf. 
— Luaţi-o voi. 


Putea face ceva mai atrăgătoare misiunea lui la depozitul de marfă. Era mai 
bine să conducă până în Moabit într-un Buick, decât în Opelul verde, din 
flotă. Li aruncă setul de chei. 


— Ce fel de întâlnire e? întrebă Grăf, care se remarcase mereu prin 
curiozitatea sa vie. 


— Cu un informator. 

Rath își luă haina și pălăria din cuier şi apucă lesa lui Kirie. 

— În plus, câinelui îi prinde bine niţică mişcare. 

Citea în ochii lor că voiau detalii, dar lăsă lucrurile aşa, atingându-și pălăria 
în semn de salut, și plecă. Erika Voss ar fi fost ultragiată de purtarea lui 


enigmatică. 


Jurnalistul Stefan Fink îl aştepta la Aschinger, pe Strada Leipziger. Sugerase 
chiar el locul, probabil dintr-un anume motiv. Aici se întâlniseră ei doi prima 
dată. Fink, pe atunci reporter la B.Z., încercase să-l recruteze ca sursă pentru 
informaţii. Rath refuzase politicos şi fusese lăsat cu ochii-n soare. 


Fink avea în față o farfurie imensă cu şniţel în stil Holstein. 
— Poftă bună. 


— Prânz târziu, răspunse Fink, ștergându-și mâinile cu un şervet. Inspectore, 
sunt încântat că ai decis să lucrezi, în sfârşit, cu mine. Vei vedea că merită. 


— Nu sunt convins. 
Rath legă lesa lui Kirie de piciorul mesei, comandă câteva chiftele pentru 
câine și o bere mică pentru el, apoi se așeză și-l aşteptă pe Fink să-şi devoreze 


şnițelul. 


— Aşa, spuse acesta în cele din urmă, ştergându-se la gură. Aveam nevoie. 
Am consumat cinci ceşti de cafea la micul-dejun. 


Râse şi-şi aprinse o ţigară. Rath zâmbi larg. Se pare că lucrurile deveniseră 
mai simple. 


— Ce bine c-ai găsit timp. Pari ocupat. 


— Mereu. Deci, ce ai pentru mine? La telefon, ai făcut să pară un subiect tare 
interesant. 


— Zic că e bombă. Un tip cu datorii exorbitante la pariuri ar putea avea 
probleme. 


Fink ezită, când în mintea lui se făcu lumină. 

— Ce să fac eu cu asta, și de când te interesează pariurile ilegale? 

— Sunt interesat de orice merită investigat. 

— N-ai putea să-mi spui despre ce e vorba şi să nu mai vorbeşti în cimilituri? 
Rath scoase numărul foarte boţit din Der Tag și îl desfăcu pe masă. 

— Despre asta e vorba. 

Fink se forță să zâmbească vag. 

— Sunt ştirile de ieri. Ştii care-s ultimele? 


Puse deasupra un alt exemplar din Der Tag. Era proaspăt scos din tipar, cu 
titlul subliniat cu roşu. 


GANGSTER EVREU TERORIZEAZĂ BERLINUL. CE FACE 
POLIŢIA? 


— De ce agiţi apele? 
— Fiindcă asta vor oamenii să citească. 


— De ce e religia omului atât de importantă încât trebuie să apară în titlu? 
Aproape că pare un atac. 


— Te-a trimis Isidor Weis? râse Fink. Ce doreşti, Herr Rath? Credeam că ai 
informaţii, dar vii cu ştiri vechi. 


— Am. 

— Despre datoriile la pariuri? Cui îi pasă? 

Fink avea gura mare, dar Rath simţi nesiguranța din vocea lui fermă. 
— N-am noroc? Atunci, altceva. 

Îşi aprinse o ţigară. 


— Pot dezvălui, de exemplu, că o vei duce mult mai bine zilele şi 
săptămânile următoare dacă-mi spui cum ai obținut portretul de la poliţie şi 
informaţiile din interior pe care le-ai folosit să-ţi încropeşti nenorocitul de 
articol. 


Fink îşi stinse ţigara și oftă, de parcă Rath era demn de simpatia sa profundă. 
— Inspectore, nu-mi dau seama ce speri să primești. De câte ori crezi c-a 
încercat să obțină informaţii de la mine colegul tău, Böhm, în ultimele zile? 


Răspunsul meu nu s-a schimbat. 


— Adică? 


— Regula protejării surselor. Niciun jurnalist nu le dezvăluie. Cu niciun preţ. 
— Serios? 

Rath scoase un plic din buzunar. 

— Un jurnalist german nu primește mită! 

— Ai datorii de 14.000 de mărci, din pariuri ilegale. 

— Nu ştiu despre ce vorbeşti, spuse Fink, deși era clar că ştia. 

Doar că nu-și putea da seama de unde știa și inspectorul. 


— Cred că ştii exact despre ce vorbesc. Fie că o crezi sau nu, eu te pot ajuta. 
Dacă vrei să cooperezi. 


Fink îşi aprinse altă ţigară. Privirea pe care i-o aruncă lui Rath era un amestec 
de bănuială, teamă și dispreţ. 


— Nu pot să-ţi şterg datoriile, dar pot să te asigur că ţi se prelungeşte 
scadenţa. Poate că te scutesc şi de câteva degete rupte. 


— Ce fel de poliţist eşti? Nu doar corupt, ci şi ameninţător? 
— Tu-ţi faci jocurile murdare, eu pe ale mele. 

Fink inspiră de parc-ar fi avut nevoie de nicotină ca de oxigen. 
— Ce te face să crezi că am datorii la pariuri? 

— Scuze, spuse Rath. Regula protejării surselor. 

Îşi stinse ţigara şi se ridică. 

— Trebuie să scot câinele la plimbare. Devine agitat. 


Se aplecă şi o dezlegă pe Kirie, care începu să dea din coadă de îndată ce-și 
dădu seama că plecau. Rath ajunsese aproape de ușă, când auzi vocea lui 


Fink. 
— Stai! Aşteaptă! 


Rath rămase cu spatele la Fink. Așa reușea să-și ascundă zâmbetul. 

Nu, nu era vreun hotel de lux. Pereţii de cărămidă erau umezi, podeaua tare și 
duhnea a mizerie și sare şi sânge. Darămite a chimicale! Alex nici nu voia să 
ştie cât erau de dăunătoare. Şi ţipetele de peste noapte! Adevărat, le auzea şi 
de la fabrica de osii, dar aici erau atât de puternice, încât în prima noapte se 
trezise crezând că animalele condamnate ţipau chiar lângă ea. 


Ce loc! Vechea tăbăcărie, sau cum i-o fi zis Erich Rambow. O gaură de iad. 
Să fie recunoscătoare? Da, era, într-un fel. 


Păcat că acum avea din nou speranţe false. Nu-l mai văzuse de când fusese 
concediată de la Wertheim și se bucura că acel capitol cu Erich se încheiase. 
Dar, când îi aţinuse calea, acum două zile, gata să fugă dacă s-ar fi purtat 
ciudat, îşi dăduse seama că nu se schimbase nimic. Tot o idolatriza. Într- 
adevăr, a profitat de el. Pe de altă parte, el se distra, aşa că situaţia se 
echilibra. De îndată ce se termina povestea asta cu polițaiul criminal, ea avea 
să se mute cu Vicky în alt oraş, poate Breslau, de unde era familia ei. Cât mai 
departe de poliția berlineză. 


Mai întâi, trebuia să termine cu politaiul. 'Ticălosul se numea Kuschke, iar 
Vicky îl urmărise până la apartament. Noaptea trecută fusese un succes. O 
găleată de sânge de porc şi o pensulă, atât le trebuise. Vicky stătuse de pază 
cât Alex scrisese. Nu îi luase mai mult de cinci minute. Și mai puţin pe Strada 
Winterfeld. 


Lângă apartamentul lui, țipaseră „Punem noi mâna pe tine, Kuschke!”, 
înainte să fugă răzând, de parcă ar fi făcut farsa aceea cu sună-și-fugi. 


Dar era grav. Voiau să-l sperie pe nenorocit, să-l vâre în bucluc, înainte ca 
Alex să lanseze lovitura decisivă. 


Dacă asta însemna să-și petreacă nişte zile în hruba asta, fie. și privi ceasul 
de buzunar. Vicky iar întârzia. Sper să nu năvălească înăuntru când era 


ocupată cu Erich. Dar poate c-ar fi fost mai bine. Alex știa și lucruri mai bune 
decât „să facă dragoste” — cum insista să-i spună Erich — în cocina asta. 
Măcar el nu vorbea mult. Auzi paşi și ciuli urechile. Nu erau Vicky sau Erich. 
Erau prea mulţi. Probabil muncitori care se mutau dintr-o sală în alta. Din 
fericire, nimeni nu se apropia de cocioaba ei părăsită și nelocuită de atâta 
vreme, încât începuse să putrezească. Mirosea a abator, însă tot locul 
mirosea. Îi provoca greață. Asta urâse mereu la Erich, mirosul care i se 
strecura în haine, la sfârşitul zilei, dar aici nu-l remarca. 


Pașii se apropiară. De data asta, ceva era diferit, şi trebuia să-şi dea seama ce. 
Auzea paşi, nu şi voci. 


În timp ce se gândea, marea ușă de metal se deschise. Tot felul de gânduri îi 
trecură prin minte în timp ce-și pregătea retragerea. Putea merge doar în 
camerele din spate, unde duhoarea era mai puternică. La naiba, ce 
ascunzătoare idioată! Dar ce altă soluţie din scurt să fi găsit Erich? N-ar fi 
putut s-o vâre sub patul de acasă de la părinți, și nici sub patul lui, care nu era 
decât o saltea în bucătărie, dar își amintise de abatorul şi depozitul unde-și 
făcuse ucenicia şi de clădirea abandonată. 


Alex își lipi spatele de peretele din camera cea mai îndepărtată, ca un șoarece 
prins în capcană. Spera ca intruşii să rămână la intrare, altfel ascunzătoarea ei 
avea să fie expusă, şi nu era sigură că putea găsi una nouă. Trebuia să stea 
ascunsă de poliţai. Vicky nu o putea ajuta, fiindcă locuise doar în vechea 
fabrică de osii. Spre deosebire de Benny şi Alex, ea, Fanny și Kotze nu 
ajunseseră niciodată atât de departe. 


Alex privi prin crăpătura ușii, îi văzu, dar nu le putu distinge feţele. Nu 
păreau oameni de la abator. Nu purtau haine albe, stropite cu sânge. Purtau 
haine obișnuite, peticite în unele locuri şi pline de găuri. Câţiva nenorociţi 
inofensivi, căutând un acoperiş, exact ca ea. 

Sau aşa credea, până ce-i auzi și înțelese că numai inofensivi nu erau. 


— Unde e târfa? Eşti sigur că aici e? 


— Sigur că da. De aici a ieşit Vicky. 


Alex încremeni. Sperase să nu le mai audă glasurile vreodată. Primul îi 
aparținea lui Ralf Krahl, cel mai mare ticălos din fabrică. Al doilea era al 
unuia dintre ciracii săi, Felix Pirsig, zis Piersicuţă, o poreclă nepotrivită cu 
faţa sa ciupită de acnee. Doar că acum nu-i venea să râdă. 


La naiba! 


Piersicuţă probabil o urmărise pe Vicky, chiar dacă Alex o avertizase. Kralle 
şi echipa lui erau cu ochii pe ea de când o salvase pe femeia de la tribunal. Un 
şobolan ca el avea memorie bună. Nu o uitase pe Alex fiindcă ea îi vârâse 
cuțitul în fund, când o pipăise, cu multă vreme în urmă, frecându-și scula de 
ea şi încercând să-i vâre limba pe gât. Cât era ocupat, ea scosese cuțitul şi-l 
înjunghiase, prin pantaloni, în mijlocul curului gras. De atunci, o lăsase în 
pace, chiar dacă știa că era o chestiune de timp. 


Lucrurile mergeau mai bine pentru Kralle decât pentru ea. Nici măcar cuțitul 
nu-l mai avea, căci i-l luaseră curcanii. Singura sa șansă era ca ei să 
presupună că plecase și să renunțe. 


Dar ei, nici gând. Prin crăpătura uşii, îi văzu cum se apropie. Nu prea avea cu 
ce să se apere. În fabrica de osii ar fi avut. La dracu’! Evitase deliberat să se 
întoarcă acolo, dar ticăloșii ăştia veniseră în singurul loc unde se credea în 
siguranţă. 


Sub un morman de resturi zări un mâner de lemn. 


Îl apucă şi-şi dădu seama că era un cuţit de tranșat vechi şi ruginit, care fusese 
folosit, probabil, la îndepărtarea pieii de pe came. Lama era boantă, prinsă 
într-un mâner de lemn de ambele părți. ÎI apucă și căută o ascunzătoare, 
pentru că paşii se apropiau din ce în ce mai mult. Dar în această cameră 
blestemată nu exista nicio altă ascunzătoare. Îi mai rămânea o singură 
posibilitate... 


Uşa se deschise şi, dintr-odată, Kralle fu atât de aproape, că ea se temu să nu- 
i audă inima bubuind. 


— Rahat, Piersicuţă. Ce gaură mai e şi asta? O vezi pe lesbiana aia undeva? 
Sau ar trebui să le-o tragem şobolanilor? 


Alex începea să creadă în miracole, ținându-și respiraţia, în spatele ușii, când 
auzi pe cineva pășind în cameră, în spatele lui Kralle. Felix Pirsig se întoarse 
încet, dar, înainte s-o vadă, ea se retrase şi-l lovi cu cuțitul în cap. Îl lovi doar 
cu mânerul, dar, când se rostogoli pe podea, sună de parcă și-ar fi pierdut 
câţiva dinţi. Din instinct, ea ieşi și se trezi deasupra lui Piersicuţă, care 
sângera. 

Erika Voss plesnea de curiozitate, dar Rath nu scoase o vorbă când reveni la 
birou. Grăf şi 'Tornow nu se întorseseră din Moabit, așa că se retrase la masa 
lui şi închise ușa, ceea ce însemna că nu dorea să fie deranjat. Kirie se aşeză 
sub masă, devorând o chiftea, drept recompensă că făcuse atâţia kilometri. 
Rath scoase un plic mare, maro, dintre ziarele pe care le avea sub braț. Avea 
motive să-l ascundă de privirile curioase. Nu putea destăinui nimănui de la 
Castel cum intrase în posesia lui. Fără îndoială, Böhm ar fi dat orice să ştie ce 
conţinea plicul, iar acest lucru îl determină pe inspectorul-șef să-l ascundă. 
„Cunoaşterea înseamnă putere”, spunea tatăl lui, iar Engelbert Rath devenise 
directorul Poliţiei. 


Deschise plicul. Portretul în creion al lui Abraham Goldstein, făcut de cei din 
poliţie, căzu din plic, alături de câteva notițe și şase pagini bătute la mașină. 
Era profilul lui Goldstein, cel puţin la fel de clar precum cel trimis de Biroul 
de Investigaţii, prin telefax, cu două săptămâni în urmă, doar că era în 
germană și completat cu informaţia că același Goldstein, a cărui armă 
preferată era un Remington 51, fusese implicat într-o altercaţie cu un grup de 
oameni din SA, în Humboldthain, marţi seara. 


Apoi, urmau rezumatele a două rapoarte balistice, unul de vineri, despre 
glonţul recuperat din Humboldthain, iar al doilea, de ieri, despre cele două 
gloanţe de același calibru care fuseseră descoperite într-un cadavru 
neidentificat, găsit la gunoi în Schâneiche, cu câteva zile în urmă. Erau 
informaţii confidenţiale, pregătite pe tavă pentru presă şi augmentate de 
teorii, cum că leșul neidentificat ar fi putut să fie victima unui schimb de 
focuri între bande, şi că gloanţele proveneau, cel mai probabil, din aceeași 
armă, un Remington 51 american. 


Rath citi articolul de ieri. Nici pomeneală de Remington. Arma lui Goldstein 
era menționată doar în articolul de azi. GANGSTER EVREU 
TERORIZEAZA BERLINUL. Fink acceptase sugestia informatorului și 


scrisese că Abraham Goldstein ar fi operat în numele unei organizaţii 
Ringvereine berlineze, în care se infiltraseră comuniști, şi că omul mort din 
SA şi cadavrul din groapa de gunoi erau doar primele dintre numeroasele 
victime așteptate în această campanie de răzbunare. 


Rath se gândi la Hugo Lenz și Rudi Hâller. Să nu fi fost, de fapt, o ceartă 
între Berolina şi Piraţi? Să existe o a treia organizaţie ilegală? Sau se lăsase 
purtat de imaginaţia lui Stefan Fink, care permisese ca descoperirea 
informaţiilor confidenţiale să i se urce la cap? 


Lăsă ziarul deoparte. 


Dându-și seama că Rath îl avea la mână, Fink turnase tot ce ştia, dar nu atât 
de mult cât sperase Rath. Încă nu-și dăduse seama unde era scurgerea de 
informaţii de la Alexanderplatz. Fink găsise plicul cu desenul de la poliţie, 
profilul lui Goldstein şi rapoartele balistice în cutia poștală de la muncă, 
duminică. Al doilea raport fusese pus în același loc, ieri după-amiază. Nu 
avea niciun motiv să nu-l creadă. După întâlnirea lor de la Aschinger, Rath îl 
însoţise pe jurnalist în redacţie și primise plicul. 


Puse din nou documentele și portretul în plic şi-l plasă în sertarul de jos, 
așezând câteva dosare deasupra, alături de miniatura Turnului Radio care se 
afla pe birou, un suvenir care-i amintea că fusese vizitatorul cu numărul un 
milion al clădirii, de altfel, un exemplu perfect de cadou inutil. 


O rugă pe Erika Voss să aibă grijă de Kirie, care încă zăcea sub masă, și ieşi 
pe hol. 


Rath mulţumi Cerului că nu trebuia să lucreze cu Gregor Lanke. Nepotul 
şefului de la Moravuri fusese admis ca înlocuitor al lui Rath când acesta 
ajunsese la Omucideri. În tot acest timp, Lanke junior nu dezvoltase niciun 
soi de ambiţie, rămânând tot detectiv, în ciuda legăturilor familiale. Acum, 
reușise să petreacă doi ani la Moravuri fără să fie mustrat, iar după 
standardele lui asta era o reușită. 


Rath se gândi niţel, apoi decise că va ataca prin surprindere. Deschise ușa și 
intră fără să bată. Avea noroc, căci Gregor Lanke era singur în birou. 
Succesorul lui Rath luă repede un teanc de fotografii de pe masă şi le îndesă 


în sertar. 


— Ce vrei? întrebă îngrozit, dar apoi îl recunoscu pe Rath. Inspectore? Ce 
surpriză! 'Ţi-e dor? 


Rath trecu direct la subiect. 

— Bună ziua. Doresc să contactez o informatoare pe nume Marion Bosetzky. 
Lanke se uită lung la Rath. 

— De ce? Eşti la Omucideri, nu? 


Tactica prin surprindere funcţionase. Lanke nu negase că ar avea o 
informatoare cu numele acela. 


— E vorba despre o anchetă de crimă. 

— Există canale potrivite pentru asta. 

Se părea că Lanke vorbise cu unchiul lui. 

— De exemplu, o solicitare de cooperare interdepartamentală. 


— Haide, haide, făcu Rath. Birourile noastre sunt la același etaj, la două 
minute distanţă. 


— Atunci, ce-ai spune să te întorci acolo şi să completezi cererea? 
— De ce vrei să scapi de mine? Ca să te uiţi iar la pozele tale porcoase? 
Rath arătă spre biroul lui Lanke, cândva al lui. 


— Cred c-ar trebui să pleci. Sau voi fi nevoit să-i cer comisarului-şef Gennat 
să-ţi dea mai mult de lucru. 


Lanke se întinse după telefon. 


Rath obținuse ce avea nevoie. 


— Nu te supăra, zise şi zâmbi, știind că asta îl va enerva cel mai tare. 

Erich Rambow îşi parcă bicicleta lângă un copac din piaţa Forckenbeck. 
Charly coborî la timp și rămase lângă un magazin de produse medicale. În 
reflexia din vitrină, îl urmări pe Rambow cum își blocă cu grijă bicicleta, 
punându-și pe umăr geanta de piele şi pornind cu pas întins. Ea sprijini 
bicicleta Gretei de un felinar și-l urmări de la distanță, folosind copacii drept 
paravan. 


Trebuise să aștepte un sfert de oră lângă magazinele de pe Strada Lippehner 
ca el să iasă din curtea casei părinţilor, cu o geantă de piele prinsă de suport. 
Rambow o porni direct spre Friedrichshain, şi de data asta Charly îl urmări 
mai uşor. 


Chiar şi pe jos, el se mișca repede. Dar nu se îndreptă spre intrarea principală 
a abatorului şi depozitului, cum e aștepta Charly, ci trecu pe lângă poartă și se 
grăbi pe Strada Eldenaer, mergând pe lângă zidul nesfârşit de cărămidă. 
Aflată de cealaltă parte a străzii, ea păstră distanţa, până ce el se opri atât de 
brusc, încât ea abia reuşi să se ascundă într-o curte. Când privi afară, el 
dispăruse. Înainte să părăsească ascunzătoarea, ea se uită în toate direcţiile. 


Examinând discret zidăria, remarcă o cărămidă desprinsă. Doar când fu 
sigură că nimeni nu se uită, se ridică şi-și trecu picioarele peste zid, coborând 
de îndată de cealaltă parte. Rămase între două clădiri de cărămidă. Mirosul de 
aici era un amestec de sânge şi alte lucruri la care nu merita să se gândească. 


Nici urmă de Rambow. Se apropie de capătul aleii şi privi după colţ. Nimic. 
Niciun suflet. Măcelarul și geanta lui de piele dispăruseră. 

Dacă Piersicuţă ar fi fost singur, ar fi fost în regulă, sau poate chiar dacă erau 
doar el şi Kralle, dar erau cinci. Kralle, lașul, îşi trimisese înainte echipa. 
Alex îl mai lovi cu mânerul pe unul dintre ei, deși nu la fel de zdravăn ca pe 
Piersicuţă; în schimb, Theo, cel mai puternic, o lovi cu pumnul. Ea se prăbuși 
pe podea, ţinând cuțitul strâns. Theo şi ceilalţi o atacară imediat. Theo 
îngenunche pe braţele ei, în timp ce alți doi îi smulgeau cuțitul și îi ţintuiau 
picioarele agitate de podea. Se simţea paralizată şi lipsită de apărare. 


Tot ce putea face acum era să scuipe, dar când scuipă, Theo o lovi atât de 
tare, că-şi simţi buzele umflându-se şi sângerând. 


La naiba, Vicky, gândi Alex, simțind gust de sânge. Trebuia să te asiguri că 
nu te urmărește nimeni. Ce-ai făcut, fato? 


Faţa rânjită a lui Kralle apăru deasupra ei. 

— Daţi-mi drumul, laşilor! 

Degeaba se zbătea. 

— Se pare c-avem aici un cal sălbatic, care trebuie dresat. 
Alex renunţă să mai opună rezistenţă. 

— Ce, mama naibii, vrei de la mine? 

Kralle scoase un briceag. 

— Cred că poţi să ghiceşti. În fond, suntem la abator. 


Deschise briceagul şi băieţii râseră pe înfundate. Alex credea că, după ceea ce 
făcuse ea cu un cuţit, îi câștigase respectul, și poate așa era. Poate de aceea 


adusese cu el patru ciraci. O fi vrut răzbunare, dar ea nu credea c-o va ucide. 
Voia s-o sperie, și se descurca minunat. Erau multe lucruri urâte pe care i le 
putea face folosind cuțitul, fără s-o ucidă. Alex încercă să-și controleze teama 
folosindu-se de furia împotriva găștii care le făcuse viața grea de când 
călcaseră în fabrică, ei şi lui Benny. 


— Înainte să ne croim drum spre tăiere, spuse Kralle, lăsând cuțitul, e timpul 
s-o potolim pe asta. 


Băieţii râseră iar, cu excepţia lui Piersicuţă, care-și anunţase revenirea cu un 
geamăt. 


— Mai întâi, o să te fut eu, continuă Kralle, făcându-și de lucru cu fermoarul 
pantalonilor. Apoi e rândul lor. De câte ori, noi decidem. Ah, încă un lucru, și 
va fi o noutate pentru tine. De data asta nu vei primi bani în schimb. 


Alex se zbătu din nou, dar ştia că e în zadar. Cei trei o ţineau ca într-o 
strânsură de fier. Theo, despre care credea c-ar fi fost cel mai inteligent, o 
mai lovi o dată, apoi se dădu jos de pe braţele ei, care nu mai simțeau nimic. 


— Deci, spuse Kralle, scoțându-și scula din pantaloni, cred că e timpul ca 
târfa asta mică să primească ce merită. 


Avea erecţie. Ticălosul sadic era excitat de faptul că ea era lipsită de apărare 
şi sângera din gură. 


Alex nu-și putu ţine gura. Mereu avea replică. 
— Ce naiba e aia? Scula ta e încă tare după ce ţi-au supt-o băieţii? 


Unul dintre ei râse încet, oprindu-se când rânjetul lui Kralle îngheță, și el o 
lovi în stomac. Durerea o străbătu ca un pumn care-i sfâşia măruntaiele, și 
aproape că leşină. 


O ridicară pe masa șubredă din spatele camerei, lângă peretele fără geamuri. 
Deşi simţea că-i vine să vomite, se apără cum putu, dar doi o prinseră cu 
putere de picioare şi-şi folosiră greutatea să le depărteze. În spatele ei, Theo îi 
ținea braţele într-un unghi atât de nefiresc, că o durea orice mișcare, şi Alex 


se temea să nu i le disloce. O pregătiră pentru Kralle, stăpânul lor, care se 
apropia cu pantalonii în vine. 


Era inutil. Al dracului de inutil. 


Putea să lupte cu el numai în cuvinte. Avea s-o lovească iar, dar ar fi preferat 
asta decât ceea ce urma să facă acum. 


— Dacă mă atingeţi, găozarilor, veţi regreta! 


— Ha, ha. De unde ai învăţat cuvântul ăla? Mai zi! Imi place, şi cred că și 
băieților, nu? 


Băieţii râseră ca idioții. 

— Nu râdeţi. Vă înjunghii pe toți! 

Kralle își desfăcu iar briceagul. 

— Dacă aş fi în locul tău, aş tăcea, altfel îți mai fac nişte găuri de închiriat. 


Theo îi răsuci dureros braţele şi-i trase capul pe spate. Îl simţi pe Kralle 
ridicându-i fusta cu degetele butucănoase și trecându-și vârful briceagului 
peste interiorul coapsei sale. 


— Văd că taci. 

Ea îl auzi gâfâind şi scrâșni. Dacă ieșea vie de acolo, se va răzbuna! 

Tresări când el mişcă brusc briceagul, dar nu simţi nicio durere. Li tăiase doar 
lenjeria. Gaşca hohotea. Chiar şi Piersicuţă, care-şi revenea după ce scuipase 
câţiva dinţi, încercă să râdă. 

— 'Ţineţi-o, spuse Kralle, ca să mă ocup de ea. 


Alex închise ochii. Vei regreta! 


[i simţi mâinile transpirate pe coapse şi tot corpul i se încordă. Simţea că-i 
vine iar greață. Avea să-și piardă interesul dacă vomita pe el? Simţi o durere 


ascuţită când Kralle o penetră brutal, însoţit de urletele ciracilor. 


Alex încercă să se imagineze departe, departe de corpul ei, departe de camera 
aceea, departe de clipa aceea, într-un viitor în care se putea răzbuna pe ticălos 
şi pe gaşca lui, în care fiecare dintre ei avea să regrete ce-i făceau. Încercă să 
evadeze din propriul corp, dar nu putu. ÎI simţi, îi auzi gâfâielile, îşi simţi 
furia crescând şi crescând, odată cu disperarea, care aproape c-o făcu să 
plângă, dar nu, nu avea să permită idioţilor s-o vadă plângând! Doamne, să se 
termine repede, se rugă ea, dacă exişti de fapt, lasă-mă să scap cu viaţă, ca să 
mă pot răzbuna pe ticăloşi! 


De parcă El i-ar fi auzit rugăciunile, Kralle se opri. Alex simţi că strânsoarea 
slăbeşte, parcă distrasă. 


— Ce cauţi aici, amice? Ai greşit drumul? făcu Kralle, ieșind dinăuntrul ei. 
— Ar fi bine să dispăreţi, zise o voce familiară. 
Kralle și ai lui râseră. 


— Nu pot să cred. Te simţi puternic? După noaptea la centrala nucleară? Sau 
ne-au înconjurat porcii? 


— Cine ştie? zise vocea, şi Alex își dădu seama brusc cui îi aparținea. 


Ajunsese acolo mult prea devreme, dar nu avea să-i reproşeze asta. Deschise 
ochii și privi. Erich Rambow se afla în prag, cu geanta pe umăr şi o expresie 
calmă, de parcă n-ar fi fost nicio problemă să se ocupe de cei cinci, dintre 
care unul tocmai scosese un cuţit din buzunar, iar restul nu păreau străini de 
violenţă. Erich îi aruncă o privire scurtă, care spunea ceva de genul Nu-ţi face 
griji. Am totul sub control. 


— Ascultă, spuse Kralle, deschizând briceagul. Nu cred c-ai înţeles, dar zic c- 
ar fi mai bine să dispari şi să ne laşi în pace. 


— Vă las în pace dacă lăsaţi fata în pace. 


— De ce să facem asta? 


— Ştergeţi-o de aici și nu păţiţi nimic. 

Asta stârni o nouă rundă de râsete. 

— Şi dacă nu? întrebă Kralle. Ce-o să faci? Nici măcar nu ești înarmat. 
— Cine-a zis? 

Erich își deschise geanta şi scoase din ea un satâr. 

— Ce-i ăla? 

Kralle făcu un pas spre el. 

— Nici măcar nu pare ascuţit. 

— Nu trebuie să fie. Contează cât de tare loveşti. Și cât de repede. 


Cât vorbea, lovi cu calm, de două ori, peste stomacul lui Kralle, atât de 
repede încât acesta nu apucă să reacționeze. Doar privi arma, a cărei lamă 
scânteia de roșu, apoi îşi privi stomacul, plin de sânge, şi în sfârşit, scula, din 
care sângele se scursese pentru totdeauna. Scăpă apoi briceagul, căci avea 
nevoie de ambele mâini ca să-și împiedice măruntaiele să se reverse din 
abdomen. 


Erich Rambow aştepta, cu satârul în mână, impasibil. 


— Cine urmează? 


76 


Charly n-avea idee unde dispăruse Erich Rambow: în clădirea de cărămidă 
din faţă? Poate că se dusese în altă parte. De-aici, semăna cu un oraș construit 
cu unicul scop de a trimite animalele la moarte, ca Berlinului să nu-i fie 
foame. 


Se gândi cât să aștepte. Sau dacă era mai bine să-l sune pe Andreas Lange, 
care să trimită o echipă să cerceteze tot terenul. Ar fi fost cel mai ușor, dar ar 
fi trădat-o pe Alex. Deși nu-i promisese nimic. 


Poarta ruginită a clădirii se deschise și de pe ea ţâșniră patru băieţi, cu fețe 
palide şi ochi plini de panică. Unul se ţinea de un obraz însângerat. Fugiră pe 
lângă ea aproape fără s-o observe, de parcă i-ar fi urmărit cineva. 


Pentru o clipă, se uită după ei, apoi se întoarse spre poartă, care încă scârțâia 
încet, şi intră. 


Înăuntru, clădirea mirosea chiar mai rău, duhoarea de animal combinându-se 
cu ceva chimic. Charly ascultă, crezând că aude o voce, dar se lăsase tăcerea. 
Îşi pipăi drumul înainte, ascultând cu atenţie, încercând să nu facă zgomot. Își 
verifică arma, pistolul de buzunar pe care i-l dăduse Lange, un Pieper Bayard 
vechi, belgian. Era pentru Kuschke, în caz că avea probleme în timp ce-l 
urmărea. Ridică siguranţa și înaintă încet, din cameră în cameră. Duhoarea se 
intensifică și vocile se auziră mai bine. Crezu că aude un scâncet, pe cineva 
care bolborosea în spatele ușii întredeschise la capăt. Ce naiba se întâmpla 
acolo? 


Deschise ușa cu piciorul, cu pistolul aţintit spre penumbră, gata să tragă. 


— Terminaţi acum! strigă ea, fără să ştie ce anume, fiindcă nu putea vedea 
decât scena din faţa ochilor. 


Nu-i venea să creadă. Alexandra Reinhold ședea pe o masă de lângă perete, 


cu capul pe umărul lui Erich Rambow. De piciorul stâng îi atârnau rămăşiţe 
de lenjerie sfâșiată. Braţul stâng al lui Rambow era în jurul ei, în timp ce-n 
mâna dreaptă ţinea un satâr care sclipea de sânge. La câţiva metri de ei, pe 
podea, se ghemuise un băiat care se ţinea de stomac, cu pantalonii în vine. 
Era ticălosul din fabrica veche, tânărul îndesat care o intimidase, Kralle, sau 
cum i-o fi zis. Dar acum bolborosea şi icnea de durere. 


Toţi trei o priviră pe Charly cu ochi mari, în timp ce ea mișca pistolul de la 
unul la altul. Din instinct, Alex și Rambow ridicară mâinile, dar băiatul de pe 
podea se ținea mai departe de burtă. Sângele îi lucea printre degete. 


— Mor, scâncea el, iar şi iar. Mor. 
Charly lăsă pistolul. 


— Ce, mama naibii, se petrece aici? 

Kronberg știu imediat la ce cadavru se referea Rath. 

— Cel din gunoi? Urâtă poveste, zise el la telefon. Complet ros de șobolani. 
Dr. Schwartz spune că sărmanul era mort de aproape o săptămână, însă ne-au 
mai rămas doar două degete pentru amprentare. 

— Şi acum căutaţi în dosare... 

— Din fericire, eu nu. 

— Raportul balistic spune c-a fost ucis de un Remington? 

— E prima dată când aud de asta. 

Un moment de tăcere. Kronberg părea să se gândească. 

— O teorie interesantă, zise apoi. Armă exotică, dar merge. 

— E în ziarul de azi. Se pare că e aceeaşi cu cea din Humboldthain. 


— Nu prea ţin eu cont de poveştile din presă, dar e posibil să aibă dreptate. 


Rath fu surprins. Informatorul lui Fink părea să ştie mai multe decât cei din 
departamente. 


— Aţi comparat amprentele cu cele ale lui Hugo Lenz sau Rudi Höller? Cred 
că sunt la dosar. 


— Rudi Şobolanul şi Hugo cel Roşu? Fireşte că sunt, dar, din câte ştiu, omul 
meu a ajuns doar la F. 


— Face asta alfabetic? 


— Trebuie să avem o organizare. 

Kronberg suna niţel ofensat. 

— De ce te-ai gândit tocmai la ei? 

— Am o sursă, minţi Rath. Amândoi au dispărut. 
Kronberg începu să râdă. 


— Ce-ar fi ca Rudi Șobolanul să fi fost mâncat de propriu-i neam? O să caut. 
Mersi. 


— N-ai pentru ce. 


Rath închise. Era ultimul rămas la birou și era timpul să plece. Abia aştepta 
seara. Apucă lesa lui Kirie. 


Mirosul lui Charly, de dimineaţă, din pat, rămăsese toată ziua cu el, și acum 
mai voia. Ce schimbare față de weekendul când se obișnuise iar cu viaţa 
solitară! 


Mai întâi, conduse până la Luisenufer, unde făcu duș şi îşi puse un costum 
curat. De data asta, renunță la flori şi luă o sticlă de şampanie. Era adevărat că 
nu se logodiseră, încă, dar avea motiv de sărbătoare... Nu se gândise că se 
vor împăca atât de repede, şi chiar se îndoise că o vor face. Chiar şi Kirie 
părea bucuroasă că se îndreaptă iar spre Strada Spener. Rath deschise 
portiera, iar ea sări în stradă, dând din coadă. 


— Da, bătrânico, făcu Rath. In curând o s-o vezi pe stăpână. 


Intr-o vitrină de la magazin se privi pe el și pe Kirie. Arătau bine! Işi îndreptă 
cravata, îşi ajustă pălăria și intră fluierând, în timp ce urca scările. 


Dură ceva până ce ușa se deschise, iar el avu din nou un sentiment ciudat. 
Dar nu, niciun om rânjit, nicio surpriză neplăcută. Chiar Charly deschise. 


— Gereon! 


Părea uluită. Mai mult decât se așteptase. Incercase să dea de ea, la telefon, 
fără succes. Nu era de mirare. Dac-ar fi fost în concediu, nici el n-ar fi stat 
acasă toată ziua. Dar abia ar fi aşteptat s-o revadă. 


— Surpriză, spuse el, inutil. 

Kirie dădu din coadă. 

— Ce căutaţi voi doi aici? 

Charly se aplecă să mângâie blana neagră a lui Kirie. 
— Chiar e o surpriză. 

— Nu saluţi lumea? 


Ea privi în jur, şi fiindcă nu văzu pe nimeni, îl sărută, dar rămase în ușă, parcă 
păzind un templu. 


— Ne inviţi înăuntru? N-ar trebui să-ţi faci griji că bătrânul Brettschneider va 
face atac când ne vede. 


Charly păru iritată. 

— Aş vrea, dar acum nu pot. 

— De ce? 

Rath își dădu seama că tactica lui nu funcţionase. 
— Am pe cineva. 

Probabil că el făcu o față idioată, fiindcă ea râse. 
— Nu-ţi face griji! Nu e Guido. Nu e bărbat. 

— Atunci, de ce atâta mister? 


— O să-ţi explic altă dată. 


— Am vrut să-ţi fac o surpriză. Am încercat să dau de tine toată ziua. 

— Am avut multe pe cap. Uite, îți povestesc totul mâine, da? Acum nu pot. 
Îl privi aproape cu regret. 

— Îmi pare rău, Gereon. Vorbim la telefon, da? 


Se deschise uşa băii și apăru o fată, înfășurată în halatul roșu al lui Charly, cu 
părul încă ud. Se întoarse scurt și-l privi bănuitoare, înainte să dispară în 
bucătărie. Rath ar fi zis că are cel mult 19 ani. Buza de sus îi era umflată în 
partea dreaptă. 


Nu era necesar să întrebe cine era. 


— Atunci, spuse el, ridicând sticla, cred că eu și Kirie va trebui să bem 
singuri asta. 


— Gereon, spuse ea cu regret. Nu te supăra. 
El se obligă să zâmbească și speră că nu părea prea forțat. 


— Oricum, n-aş fi putut să stau mult. Trebuie să dorm în Luisenufer. Mâine 
am nevoie de costumul negru. 


— Trebuie să mergi la o înmormântare? 
Părea îngrozită. Ieri nu vorbiseră prea mult... 
Rath încuviinţă. 


— Poate chiar la două. 

Alex ședea în bucătărie, înfășurată într-un halat moale și suflând într-o ceaşcă 
de ceai. 


— Cine era? 

— Un prieten. 

Charly se aşeză. 

— Te simţi mai bine după duş? 

— Nu ştiu dacă o să mă mai simt vreodată curată. 

Cana zăngăni când o aşeză pe farfuriuţă. 

— 'Ticălosul de Kralle! Sper să crape. 

— Atunci, prietenul tău ar avea un om pe conştiinţă. 

Alex se înfășură mai strâns în halat. Părea să vrea să intre în el, cu totul. 
— Bărbatul cu care vorbeai la telefon părea poliţist, spuse. 

Era nesigură, întrebându-se poate dacă putea avea încredere în Charly. 
— Da. Însă unul de treabă. 

Alex zâmbi ironic. 

— Nu ştiam că există și dintr-ăștia. 


Charly zâmbi și ea. Nu voia să spună că și tipul de la ușă era poliţist. Nu voia 
să distrugă încrederea deja fragilă a lui Alex. 


— Nu-ţi face griji. Am promis: fără poliţie. 


Işi amintea cât de tulburată fusese Alex când pomenise de poliţie la vechea 
tăbăcărie. „Fără poliţai”, spusese, albă ca varul, „te rog”. 


— Dar vrei să scape nenorocitul? Te-a violat. 
— Te rog, fără poliţai... 


În cele din urmă, Charly se mulțumise să cheme o ambulanță, pentru ca Ralf 
Krahl, poreclit Kralle, să primească îngrijiri medicale. Poate că avea să-i fie o 
lecţie, chiar mai bine decât o apariţie în faţa judecătorului, acuzat de viol și 
vătămare corporală gravă. 


Faptul că Charly ţinuse poliţia departe și că-l lăsase pe Erich Rambow să 
plece ajutase. Alex mersese cu ea, alături de prietena ei, Vicky, pe care o 
întâlniseră pe Strada Eldenaer. Fetele nu aveau unde să stea. Erich Rambow, 
care-şi recuperase bicicleta din piaţa Forckenbeck, nu le putea oferi un 
adăpost. Vicky dormea acum în patul Gretei. Alex avea cearcăne sub ochi, 
dar se ţinea mai bine decât prietena ei. 


— De ce faci asta? întrebase în taxi. 
— Adică? 


— Ne ajuţi. Ne fereşti de poliţie. De ce eşti atât de încăpăţânată? Fiindcă am 
fugit? 


— Am vrut să te găsesc. 

— De ce? 

— Poate ajut. Cred că ai probleme cu poliţia. 
— Nu e ceva nou. 


Charly dusese un deget la buze, privind spre şofer, dar el se concentra la 
drum. 


— Nu asta am vrut să zic. L-ai văzut pe Benny plonjând în gol. Ai văzut un 
polițist împingându-l. 


Alex o privise cu ochi mari. Nu-i venea să creadă, însă era ușurată. 


Când ajunseseră în Moabit, Charly știa deja toată povestea. O scuturaseră pe 
Vicky ca să se trezească şi o duseseră sus, în apartament, dar Alex îi spusese 
deja totul. Ea şi Lange își dăduseră seama de mult, dar informaţiile despre 
căderea lui Benny erau noi. 


— Era un bărbat acolo, spuse Alex. 
— Ce bărbat? 
— Cel care a chemat ambulanţa. A văzut totul. 


Alex nu reuşise să ofere o descriere perfectă, doar că avea ochelari cu rame 
metalice și semăna puţin cu americanul care apărea mereu la cinema, doar că 
purta alt gen de pălărie. 


— Harold Lloyd, spusese Andreas Lange când sunase Charly, înainte să 
ceară ca Alex să ofere o descriere unui desenator. 


Charly o privi pe Alex, care-și ţinea cana de ceai ca pe o sursă de linişte. 


— Polițistul cu care am vorbit vrea să-l trimită pe acest sergent Kuschke la 
închisoare. 


— Locul lui e în ștreang, nu la pâraie. 


Charly era mereu uimită de câți delincvenţi erau în favoarea pedepsei 
capitale. 


— Mai întâi, trebuie să ajungă la tribunal, să fie condamnat. 
— Il vor achita! Cine se-aseamănă se adună. 


— Dacă avem suficiente dovezi şi mărturii, va fi condamnat, promit. 
Sistemul nostru va avea grijă. In plus, un judecător nu e poliţist. E o mare 


diferență între legislativ și executiv. Sunt complet diferite. 
— Între ce? 


— Se numeşte separarea puterilor. Ce vreau să zic e că trebuie să-l înfunzi pe 
Kuschke. Ai văzut totul, poţi depune mărturie. 


— Cine zice? 

— Eu şi detectivul adjunct Lange. 

— Credeam că poliţia şi tribunalul sunt separate. Nu asta mi-ai zis? 
Era mult de lucru cu ea. 


— Da, sunt, dar vreau să-l văd condamnat pe acest Kuschke, la fel de mult ca 
Herr Lange. Cred că interesele noastre coincid, nu? 


— Eu nu vreau să-l văd condamnat, ci gemând și scheunând și implorând 
pentru viaţa lui. Asta vreau. 


— Aceea e muncă de justiţiar. 


— Mi se rupe cum îi zice. Eu îi zic răzbunare, şi o voi avea. I-o datorez lui 
Benny. 


— Te rog să nu faci lucruri necugetate. 

— Necugetate? N-ai idee de când mă gândesc la asta. 

— Tu şi Vicky aţi scris pe casa lui şi pe secţia de poliţie, nu? 
— Şi ce dacă? 


— Dacă i s-ar întâmpla ceva, bănuielile ar cădea repede asupra voastră. Dacă 
nu a lui Vicky, sigur a ta. Te rog, de dragul tău. 


Alex tăcu, gânditoare. 


— Deja i-ai tăiat faţa. Nu ajunge? Lasă poliţia şi tribunalul să se ocupe de 
restul. 


— Nu mă duc la poliţie. Mă vor închide. Cât despre declaraţia mea, chiar 
crezi că un judecător va lua în serios ce zic la tribunal? Nu contează că sunt 
martoră sau acuzată, tot n-or să mă creadă. 


Charly tăcu. Alex atinsese un punct nevralgic. Fata nu era cea mai de 
încredere martoră, nici dacă o îmbrăcau în haine noi. O hoaţă suspectată (și, 
posibil, chiar condamnată) ar fi fost departe de cea mai bună armă în procesul 
de crimă al unui poliţist. 


— Ai putea avea dreptate, zise, dar s-ar putea să-l ia pe tipul tău cu ochelari 
metalici mai în serios. 


— Dacă ar fi avut ceva de zis, ar fi zis de mult, nu? 
Charly ridică din umeri. 


— Poate are motive. Dacă facem însă un apel şi adăugăm o descriere, poate 
că va ieşi la lumină. 


— Atunci, de ce nu o faci? N-ai nevoie de mine. 


— De fapt, am. Trebuie să-l descrii unui desenator pe omul acela. Nu trebuie 
să vii la secţie. Pe strada de alături e o cafenea. 


Charly îşi privi ceasul. 
— Ne vedem acolo în 12 minute. 
Alex încremeni. 


— Nu-ţi fie teamă. Nu e poliţist. Doar desenator. 

Rath nu deschise șampania, ci o puse în dulap și scoase coniacul. Kirie 
adormise la picioarele lui. Soarele dispăruse de mult timp, dincolo de nori. Îşi 
vedea reflexia în geam, șezând proaspăt spălat și îmbrăcat în hainele de 
duminică, cu un pahar de coniac și o scrumieră în faţă. Fuma, bea, asculta 
muzică. Se gândea. Rar arătase atât de bine făcând asta. 


Credea că Charly nu-l lăsase să intre ca să-l scutească de o dilemă morală. 
Adăpostea o fugară căutată de poliţie şi, din câte se vedea, n-avea de gând s-o 
predea. Zâmbi fără să vrea. Tocmai Charly, care-l criticase mereu fiindcă nu 
făcea lucrurile ca la carte! Cumva, era bucuros, dar îl durea că ea nu avea 
încredere în el. N-ar fi turnat-o! N-ar fi încercat nici măcar să o convingă că 
nu era o idee bună. Ar fi lăsat-o să continue, doar ca să se asigure că-i 
amintea de asta următoarea dată când ea punea la îndoială legalitatea 
tehnicilor lui de investigaţie. Fa respecta mereu regulile, dar, uite, până şi 
Charly văzuse că legea nu era mereu factorul decisiv. 


Factorul decisiv era rezultatul. 


Simţi că se îmbată ușor, plăcut, și gândindu-se la lucrurile acelea, luă o 
decizie. O lăsă pe Kirie unde era, privindu-l scurt când se ridică de pe scaun, 
şi își luă pălăria, haina și cheile. 


Un sfert de oră mai târziu, ieși din mașină pe Strada Dircksen. Era furtună. 
Nu parcase în curte, fiindcă nu voia să atragă atenţia, mai ales din cauza 
Buick-ului. Prin urmare, folosi una dintre scările din partea de sud, unde cel 
mai mare risc era să dea peste cineva din flotă sau poate peste un paznic din 
aripa de detenţie. 


Vântul era rece și îl trezi pe cei câţiva metri de la mașină la intrarea de sud- 
est. Îşi verifică tălpile pantofilor, să se asigure că erau uscate, înainte să 
pătrundă pe coridorul lung al Brigăzii E. Era pustiu. Asta era bine. Dacă 
stătea cineva peste program sau se afla la Moravuri cu orice alt motiv, ar fi 


avut de dat explicaţii, mai ales acum, când se strecură în biroul întunecat şi 
închise ușa după el. Era pătrundere prin efracţie, chiar dacă nu trebuise să 
forţeze vreo ușă. În confuzia care-i înconjurase transferul la Omucideri, cu 
doi ani în urmă, nu se gândise nimeni să-i ceară cheia, şi chiar și el uitase că 
avea una, până în seara asta, când își amintise. 


Era tulburător de linişte. Doar ploaia duruia pe sticla ferestrei. Rath aprinse 
lampa de pe biroul lui Lanke, şi ea-şi aruncă lumina palidă, galben-verzuie, în 
cameră. Căută cheia de la vechiul lui birou. Mergea. 


Lumina era suficientă. Scotoci prin sertare, căutând ceva care semăna cu o 
agendă sau cu un dosar. Nimic. Între degete îi foşni hârtie cerată. Găsi 
creioane, pachete goale de ţigări, un măr pe jumătate mâncat, tot ce e sub 
soare, mai puţin ce căuta. Nici urmă de Marion Bosetzky. Nici măcar un idiot 
ca Gregor Lanke nu era suficient de prost să ţină un dosar despre o 
informatoare neoficială. 


Sertarul de jos conţinea doar fotografii pornografice. Lanke junior, la fel ca 
unchiul lui, lucra pentru brigada Moravuri, unde genul ăsta de lucruri era 
folosit ca dovadă, dar se pare că strânsese o cantitate fantastică de dovezi. O 
parte erau uzate, acoperite de amprente. Rath parcurse imaginile. Colecţia era 
incredibilă! 


Se părea că Lanke îşi alesese favoritele de la fiecare arestare și le păstrase. 
Rath găsi chiar şi câte una confiscată de el: o dublură a lui Hindenburg în 
luptă corp la corp cu Mata Hari. Dar nu imaginile îi atraseră atenţia, ci alt set. 
O serie de fotografii private, făcute de un amator, care arătau aceeași femeie 
în acţiune, din perspectiva unui bărbat al cărui penis erect era singura parte 
vizibilă din el, și nici măcar integral, fiindcă în mare parte era într-un orificiu 
corporal. Deşi nu cunoștea anatomia lui Lanke junior, Rath era convins că 
detectivul făcuse chiar el fotografiile. Asta confirma două bănuieli: prima, că 
Gregor Lanke era pe cât de mizerabil îl considera, și doi, că Marion Bosetzky 
nu era angajată doar ca informatoare, ci și într-o funcție complet diferită, 
chiar dacă nu părea să-i placă mereu. 


Rath trecu prin fotografii, rânjind când găsi una interesantă. O ridică la 
lumină și o vâri în buzunar. Era o fotografie cu Marion, dar nu la fel de bună 
ca celelalte; în fundal se vedea un dulap mare, cu uși-oglindă. 

Erau din nou în Tietz. Se dovedise un punct de întâlnire potrivit. De data asta, 
Lange o invitase la micul-dejun. Avea o mutră nefericită şi părea să fi dormit 
prost. Un exemplar din Berliner Tageblatt era pe masă, în faţa lui, lângă o 
ceaşcă de cafea. 


— Dacă n-ai luat micul-dejun, fac cinste, zise el, şi-i făcu semn chelnerului. 
Restaurantul era aproape gol. 

— Mersi, dar nu trebuie. 

Charly comandă ceai cu lămâie și arătă spre ziar. 

— Ceva despre martorul nostru? 

Lange clătină din cap. 


— Niciun răspuns la apel. De dimineaţă, șase ziare au publicat articolul, cu 
poză cu tot. 


— E o faţă obișnuită. 
— Mie-mi spui! 
Lange părea sceptic. 


— Ieri am încercat să dau de persoana care a preluat apelul la Urgenţe. N-am 
avut noroc. 


— Crezi că martorul a chemat ambulanţa? 


Lange încuviinţă. 


— Poate şi-a dat numele. Dacă nu e o fantomă. 

— Ar însemna să-l fi inventat Alex, iar asta n-o cred. 

— Dacă nu vrea să se predea, soluția evidentă e să născocească un martor. 
— O fi ea delincventă, dar cred că spune adevărul. 


— Ceea ce ne duce la subiectul următor. Alexandra Reinhold este o 
delincventă. Dacă se află c-o folosim pentru informaţii, doar ca s-o eliberăm 
apoi, s-a zis cu noi. Cu amândoi. Cariera ta se va încheia înainte să înceapă. 


Charly scoase o ţigară din pachet. 
— Pot? întrebă. 


— Sigur că da. Acum câteva săptămâni, ceasuri de mână și bijuterii în 
valoare de câteva mii de mărci au fost furate de aici, din Tietz. 


Lange arătă spre etaj. 


— Hoţii s-au încuiat peste noapte în magazin. Asta s-a întâmplat şi zece zile 
mai târziu, în Karstadt. Cine crezi că e suspecta principală? 


— Văd că vorbeşti direct cu Arthur Nebe. 

— Dacă ar şti Nebe că-i adăpostim suspecta principală! 

Lange vorbise mai tare decât voia. Privi în jur, îngrozit. 

— Cum va afla? Nimeni n-are voie să ştie nimic despre înţelegerea noastră. 
— Realizezi că ascunzi o făptaşă? Că tăinuim un criminal? 


— Auzi, spuse Charly, ştiu ce-a făcut Alex și mai ştiu că nu e un înger, dar 
ne-a oferit informaţii importante. 


Trase din ţigară, aproape sfidătoare. 


— Dac-o denunţ acum, va fi condamnată, și viaţa ei chiar va fi distrusă. 


— Nu mă simt confortabil în situaţia dată, spuse Lange. Ca poliţist, mereu m- 
am gândit că voi fi, instinctiv, de partea dreptăţii, dar în cazul ăsta chiar nu 
știu. 


— Sergentul-major Kuschke este poliţist şi are un om pe conștiință, un băiat. 
E un criminal care a încercat s-o ucidă şi pe fata care l-a recunoscut. A tras 
înspre Alex. E. de partea dreptăţii? 


— Fireşte că nu, spuse indignat Lange. Dacă credeam așa, aș fi tras cazul pe 
linie moartă. Crezi că-mi aduce mulţi prieteni la Castel? Cât despre când o 
deveni public... 


— Îmi pare rău, spuse Charly. Știu cum te poziţionezi, dar nu poţi pierde din 
vedere scopul nostru de a construi un caz solid împotriva lui Kuschke. 


— Şi, între timp, să eliberăm un criminal? 


— Consider-o pe Alex un informator care te-a îndreptat spre un martor-cheie 
într-o crimă. Lucrurile astea au un preţ. 


— Informatorii nu au mână liberă. Toate acele intrări prin efracţie în 
magazine nu sunt tocmai găinării. 


— Las-o pe Alex. Foloseşte-mă pe mine ca informator. Prezintă-mă drept 
cineva cu legături în lumea interlopă. Așa o să trag eu paiul scurt. 


— Şi hoaţa din magazinul berlinez să aibă cel mai mult de câştigat din toată 
treaba asta? 


— Alex e o fată inteligentă, care a trecut prin multe. Are doar nevoie de 
ajutor să-şi revină. Cred că poate, dar dacă o arestăm, nu. In plus, chiar vrei 
să ajungă într-o celulă, când unul precum Kuschke e încă liber? 


— Da, ştiu. Mai întâi, trebuie să-i punem capac lui Kuschke, să nu mai fie ea 
în pericol. Dacă acea persoană misterioasă nu apare și avem nevoie de Alex 
ca martor, se va preda? 


— Câtă vreme e Kuschke liber, nu. 


— E un cerc vicios. Avem nevoie de Alex ca să-l înfundăm pe Kuschke, dar 
câtă vreme e liber, nu avem nicio şansă să ajungem la ea. 


— Tu trebuie să-i dai de capăt. 

Charly își stinse ţigara. 

— Eu nu o trădez pe Alex. I-am promis. 

Nu s-ar fi crezut capabilă să vorbească așa, tocmai ea, care fusese crescută să 
fie conştiincioasă și loială statului. Oare nonșalanța renano-catolică a lui 
Gereon o influența? 

Lange tot era nemulţumit. 

— Va fi sfârşitul pentru amândoi, zise el iar, clătinând din cap. 

— Și ce dacă? făcu Charly. Ne deschidem propria agenţie. 

Trasă cu mâinile o firmă imaginară. 


— Detectivi particulari Lange şi Ritter. Orice investigație. Nu te umple de 
încredere? 


Incercarea sa de a detensiona atmosfera îşi rată scopul. Lange se înroși. 


— Bun, spuse Charly, punând pachetul de ţigări în poşetă. Eu mi-am 
respectat partea de înţelegere și am găsit-o pe Alex. 


Dădu să se ridice. 
— Stai puţin, zise Lange, cu o gravitate surprinzătoare, şi Charly se așeză iar. 
Ai uitat că mai e ceva. Sergentul-major Kuschke probabil că a citit ziarele. 


Trebuie să fii cu ochii pe el. 


— Pentru câtă vreme? oftă Charly. 


Lange zâmbi, atingând ziarul. 


— Până ce apare martorul şi îl putem aresta. Sau până când Alex se 
răzgândeşte şi se predă. Intre timp, eu voi discuta cu Gennat să văd ce 
concesii se pot face şi dacă îi putem modifica sentinţa. 


Charly se ridică. Lange s-o fi înroșit uşor, dar era serios. Pricepuse: câtă 
vreme n-o putea convinge pe Alex să se predea, trebuia să-l urmărească mai 
departe pe Lange. Un îndemn bun să se apuce de treabă. 

Ploaia răpăia necontenit în geam. Era vremea perfectă pentru înmormântare. 
Rath nu dormise prea mult şi era mahmur, chiar dacă nu mai băuse nicio 
picătură după vizita nocturnă la Castel. Altfel, era binedispus, în ciuda vremii 
urâte şi a faptului că nu ajunsese la nicio concluzie cu Charly. Ea îl trimisese 
la plimbare, dar dacă n-ar fi făcut-o, n-ar fi băut jumătate de sticlă de coniac 
şi nici n-ar fi avut ideea nebunească de a intra prin efracţie în biroul lui 
Lanke. 


Cu un pieptene ud, își trasase o cărare prin păr și își privi reflexia în oglindă. 
Îi plăcea ce vedea. Era îmbrăcat în negru, cu o pălărie elegantă, uşor 
înclinată. Îi conferea o gravitate pe care altminteri nu o avea. Păcat că nu se 
putea îmbrăca așa decât la ocazii nefericite. 


Rath detesta înmormântările, în special funeraliile polițienești. Ultima dată 
când se înţolise aşa fusese pentru colegul său, Stephan Jânicke. Nu-l cunoștea 
pe polițistul condus pe ultimul drum în dimineaţa asta, dar Weiss ceruse ca 
toți detectivii de grad superior de la Investigaţii să participe, pentru a arăta că 
nu sunt indiferenți față de moartea unui poliţist în uniformă. 


Administratorul desfunda o scurgere, dar se opri când își văzu chiriașul 
apropiindu-se, în negru, cu un câine negru și o umbrelă neagră, și îşi atinse 
pălăria în semn de salut. Rath răspunse ridicându-și scurt umbrela, înainte să 


intre în clădirea din faţă, ca să sune la apartamentul de la parter. Annemarie 
Lennartz păru surprinsă când îl privi din cap până-n picioare. 


— Am venit să las câinele. Sper că nu vă deranjez. 
Soţia administratorului se uită la blana lui Kirie, doar pe jumătate uscată. 
— Sigur, spuse ea, luând lesa. 


Kirie pricepu și intră în apartament, ca în a doua casă. 


— Pot să întreb cine a murit? 

— Un coleg. 

— Condoleante. 

— Nu sunt necesare. Nu l-am cunoscut. 


Rath își luă la revedere de la Kirie, care uitase deja de el, și porni. 


Erika Voss îl salută din cap. 


— Ca să vezi, spuse ea. Dacă ocazia n-ar fi tristă, aş spune că arăţi ca un om 
nou. 


— Mersi. 

Din obişnuință, Rath dădu să-și atârne pălăria în cuier, dar își aminti că era 
aici ca să-l ia pe 'Tornow la înmormântare. Cadetul era singurul care mergea 
cu el spre cimitirul Schânholz. Gräf, Henning și Czerwinski erau la datorie. 
— Unde s-a dus cadetul? 

Erika Voss arătă din cap spre uşă. 


— E acolo. Herr Tornow a trebuit să dea un telefon. 


Spre surprinderea lui Rath, când intră, se trezi în faţa unui poliţist în 
uniformă: Tornow însuși. Citea un ziar la biroul lui Grăf. 


— Ce se petrece? întrebă Rath. Credeam că nu mai porţi uniformă. 


Tornow împături ziarul şi se ridică. Pantalonii lui erau perfect călcați. 
Nasturii luceau. Omul arăta impecabil. 


— Când a fost ucis colegul nostru, încă purtam, răspunse solemn. Cred că e 
potrivit să-mi ofer condoleanţele în uniformă. 


Rath dădu din cap, şi dispoziţia lui se posomori brusc. 
— Să mergem, zise, ca să întrerupă tăcerea stânjenitoare. 


De data asta, își parcase Buick-ul în curte. Ploaia răpăia pe acoperișul imens 
de sticlă. 


— Sper să se oprească, zise Tornow, și făcu semn spre cer. 
Urcară în maşină. 


— Ce vreme de rahat, făcu Rath, pornind ştergătoarele. Pot să te aduc și 
înapoi? 


Cimitirul nu era în oraș, ci în Pankow. 


— Mersi, dar e în regulă. Cred c-o să vreau să petrec un timp cu foştii mei 
colegi, dacă nu te superi. 


— Sigur că nu. Câtă vreme Grăf poate accepta să se descurce singur cu 
operaţiunea voastră comună, eu n-am nevoie de tine azi. 


— Am discutat deja cu el. 
— Atunci, s-a rezolvat. Cum a mers ieri? 


— Depinde cum priveşti lucrurile. Multă muncă, puţine rezultate. Cel mai 
probabil, Goldstein a parcat ambulanţa unde am găsit-o noi şi a luat mai 
departe S-Bahn sau tramvaiul. Ar putea fi oriunde. 


— Nu a văzut nimeni nimic? Vecinii, muncitorii de la depozit? 


— Doar un muncitor, care a zis c-a fost surprins că şoferul ambulanţei nu era 
îmbrăcat în alb, însă nu știe încotro a fugit Goldstein sau cum. 


— E suficient de îndrăzneţ să fi luat un taxi. 


— Gräf voia să verifice asta azi. A stârnit toată breasla şoferilor de taxi. 


— Nu-s multe piste. Chiar dacă găsește șoferul, e foarte puţin probabil să-l fi 
lăsat la hotel. 


— Crezi că se ascunde într-un hotel? 
— Sunt suficiente cazări obscure în Berlin, dacă vrei să dispari. 
Tornow ridică din umeri. 


— Martorul nostru a mai zis ceva. Se pare că haina lui Goldstein era agăţată. 
Un colț rupt. 


Rath încuviinţă. 


Dură până ce ajunseră în Pankow. Ploaia se oprise, dar cerul era cenușiu. La 
câteva sute de metri de intrarea principală, Rath puse frână. Lângă cimitir era 
haos. Jumătate din Berlin părea să fi ajuns pe jos, sau cu bicicleta, să aducă 
un ultim omagiu, și nu erau doar polițiști, ci şi mulţi civili. Era totuși o 
speranţă. Uneori, Rath se gândea că întreg oraşul conspira împotriva poliţiei, 
dar azi îi demonstra că nu era așa. 


Parcă, apoi cei doi se îndreptară pe jos spre intrare. Tornow plecă înainte să 
ajungă la poartă. 


— Mulţumesc pentru că m-ai adus, spuse el. Dar trebuie să fiu cu oamenii 
mei, pentru ultima dată. 


Rath privi după el, amestecându-se cu ceilalți poliţişti în uniformă, salutându- 
şi colegii cu strângeri de mână. Ce ocazie nefericită de a îmbrăca uniforma 
ultima dată, gândi el, și privi în jur. Erau poliţişti peste tot. Doar când apăru 
dricul mulțimea se potoli. Șiruri de uniforme albastre conduceau cortegiul, 
mărșăluind în spatele comisarului-șef adjunct Weiss și comandantului 
„uniformelor”, Heimannsberg. Weiss era în negru complet, Heimannsberg în 
uniformă, asemenea oamenilor lui. Orchestra poliției cânta un marș funerar. 


Rath se alătură procesiunii atunci când ofiţerii în civil începură să treacă, 
recunoscându-și colegii din Brigada A, printre care Gennat și Böhm. La 
câţiva metri în faţa investigatorilor de Omucideri se afla delegaţia de la 


Moravuri, inclusiv șeful brigăzii, precum și alți câţiva inspectori și inspectori- 
şefi. Werner Lanke îi aruncă lui Rath o privire furioasă peste umăr. Evident, 
Lanke junior ciripise despre ultima sa vizită. 


Nu doar poliţiştii îşi prezentau omagiile, ci şi un număr imens de cetăţeni 
berlinezi. Membri din Reichsbanner, aripa paramilitară a Partidului Social 
Democrat, purtători de stindard ai democraţiei, și reprezentanţi ai presei. Emil 
Kuhfeld fusese social-democrat, şi dovezile indicau tot mai clar că un nazist, 
şi nu un comunist, trăsese glonţul fatal. Descoperirea fusese pe multe prime 
pagini. 


Când mulţimea se adună în jurul mormântului, Magnus Heimannsberg luă 
cuvântul. Comandantul nu era mare orator. Urmă Bernhard Weiss, care n- 
avea nevoie de megafon ca să atragă atenția oamenilor. Accentul său uşor 
berlinez se auzea peste tot şi nu avea dificultăţi să atingă nota perfectă. 
Stilourile reprezentanţilor presei, care luaseră o pauză cât vorbise 
Heimannsberg, începură brusc să alerge pe hârtie. 


Weiss menţionă pe scurt evenimentele de pe aleea Frankfurter, înainte să 
revină la decedat. 


— Emil Kuhfeld nu e singurul care și-a dat viaţa la datorie, spuse el. Nu e 
nici primul, și mă tem că nici ultimul. Stăm lângă mormântul lui și facem un 
apel la conaţionalii noştri să aibă o abordare umană, respectuoasă și 
rezonabilă față de poliţiştii în uniformă, care sunt oameni, nu carne de tun. 


Weiss folosise cuvinte similare în Alexandeplatz, în faţa colegilor, dar aici, la 
mormântul unui poliţist decedat, erau de o sută de ori mai puternice. Toţi fură 
mișcaţi, inclusiv civilii prezenţi, și printre cei care jeleau domnea un 
sentiment nedefinit de „împreună”. Nu conta că erai poliţist, detectiv în civil 
sau cetățean, te simţeai solidar împotriva violenţei și terorii de pe străzi. 
Berlinul era sătul de comuniști şi naziști, şi de oricine mai confunda politica 
cu Vestul Sălbatic. Undeva era un licăr speranţă că Emil Kuhfeld ar putea fi 
ultimul poliţist ucis din motive politice, cel puţin pentru o perioadă. 


Poate că, gândi Rath, acest oraş nu era chiar cazul disperat pe care îl preluase 
când sosise aici, în primăvara lui 1929. 

Spitalul municipal din Friedrichshain era aproape ca un orășel, alcătuit din 
clădiri de cărămidă impresionante, la marginea Volkspark. Andreas Lange 
deschise ușa către secția de chirurgie pentru bărbaţi, unde, cu un an şi 
jumătate în urmă, conducătorul SA Horst Wessel ° murise în urma 
împușcăturilor şi devenise un martir nazist. 


Cu ajutorul unui portar, găsi camera. Un poliţist aștepta la ușă, lângă un 
bărbat în halat alb. Lange nu trebui să-și arate documentele, căci doctorul şi 
polițistul îl recunoscură. 


— Cinci minute, zise doctorul, înainte să deschidă ușa. Fără agitaţie. Rana are 
nevoie de linişte şi pace ca să se vindece. 


— Atât de rău e? întrebă Lange. 
— Băiatul a fost uluitor de norocos că nu i-au fost afectate intestinele. 


Lange intră şi găsi un băiat îndesat, cu faţa palidă, întins pe pat. Expresia lui 
chinuită nu i se potrivea. Işi scoase carnețelul şi se aşeză. 


— Am înţeles că vreţi să daţi o declaraţie, Herr Krahl? întrebă el. 
Băiatul se întoarse. 

— Aşa este. 

Vocea lui era ciudat de slabă. 

— Detectiv asistent Lange. 

— Sper s-o găsiți cât mai repede pe târfă. 


— Haideţi să începem cu începutul. Ce doriţi să-mi spuneţi? 


Lange se adună. Ședea lângă patul unui găinar cunoscut, care fusese internat 
cu o tăietură serioasă. Când cineva ca el voia să dea o declaraţie, cel mai bine 
era să fie precaut. Cea mai importantă chestiune era de ce o persoană care, în 
mod normal, nici măcar nu i-ar spune unui poliţist chiar şi cât e ceasul ar 
deveni brusc atât de domică să vorbească. 


— Sunt aici, începu, fiindcă am fost informat de colegi că declarația dumitale 
e legată de spargerea de la KaDeWe. Sper că e corect. Pot să fiu destul de 
incomod dacă mi se irosește timpul. 


— Alexandra Reinhold, spuse băiatul repede. Pe ea o căutaţi. Ea a fost la 
KaDeWe. 


— Da, știm. 
— Ştiţi cât e de periculoasă curviştina? 


Krahl îşi trase cuvertura și arătă spre un bandaj gros cu care-l înfăşșuraseră ca 
pe o mumie. 


— M-a tăiat, scroafa. A trebuit să-mi pună copci. 

Lange ciuli urechile. 

— Alexandra Reinhold a făcut asta? 

Krahl încuviinţă. 

— E periculoasă. Trebuie să aveţi grijă, tu și oamenii tăi. 


Lange nu era înclinat să creadă o persoană atât de dornică să implice poliţia, 
dar dacă-și amintea de rana de pe faţa lui Jochen Kuschke, declaraţia 
băiatului nu mai părea atât de absurdă. Această Alex era periculoasă, iar 
Charlotte Ritter părea să creadă că era speriată. Oare era conştientă de 
pericolul pe care-l reprezenta Alex? 


— Unde aţi fost rănit? 


— l-am găsit ascunzătoarea. O colibă de rahat dintr-un abator. M-a tăiat. Fără 


avertisment, pur şi simplu. 

— Fiindcă i-aţi găsit ascunzătoarea? Doar din cauza asta? 
— Ce mai putea să se întâmple, șefu'? 

— Asta întreb. 

— Nimic. 

Krahl arăta inocent ca o căprioară. 

— M-a lăsat să zac într-o baltă de sânge şi a dispărut. 

— Ştii unde? 

Băiatul ridică din umeri. 


— Stătea în fabrica de osii abandonată, pe Strada Roeder, dar n-a mai rămas 
mult timp. 


Se gândi, iar felul în care se strâmbă demonstra că nu-i era tocmai un proces 
familiar. 


— Dar cineva de la Asistenţa Socială sau de la tribunal o ajută. Ar trebui să 
vedeţi cine. N-ar fi cazul să apere răufăcători, nu? 


Lange încuviinţă. Își imagina foarte bine cum arăta această presupusă 
persoană de la Asistenţa Socială şi, într-adevăr, avea de gând să o caute. 

Iat-o din nou aici. De plictiseală, comandase al doilea mic-dejun, o chiflă cu 
brânză, deşi ar fi putut s-o mănânce mai ieftin la Tietz, unde ar fi plătit 
Lange. Era deja acolo de peste o oră, la a treia ceaşcă de ceai şi al patrulea 
ziar, privind faţada casei, udată de ploaie. Scrisul încă se vedea pe perete, 
deşi Kuschke făcuse toate eforturile să-l şteargă, și ploaia îi venise în ajutor. 
RĂZBUNARE PENTRU BENNY S. „Sânge de porc”, își spusese Alex. Cât 
de bine se potrivea! Probabil că avea nevoie de un nou strat de var sau de trei 
săptămâni de ploaie zdravănă. 


„Să fim rezonabili”, îşi spuse Charly. Ploaia tocmai se oprise. Ce vară oribilă! 
Timpul era mai frumos pe vremea Kaiserului, sau doar își imagina? Când 
abdicase, ea împlinea 11 ani. Poate că-și amintea doar de zilele însorite. 


Acum, în orice caz, afară era mohorât, iar Kuschke încă nu apăruse. De ce să 
iasă pe o asemenea vreme, dacă nu era nevoit? Probabil că profita de 
concediu ca să recupereze somnul. Poate că nici nu citise ziarele. 


Dacă le citise, oare ultimele știri l-ar fi făcut să intre în panică? Un raport al 
poliţiei care spunea că un martor era căutat? Lange punea pariu că sergentul 
va încerca să afle cine era martorul, astfel încât poliția să poată avea mai 
multe dovezi. În teorie. În practică, tot ce reușise poliţia era un mare zero. 


Apelul era formulat cu grijă. Nu sugera nimic faptul că fusese ucis un poliţist. 
Pomenea doar de un martor important, care ar fi urmărit incidentul fatal la 
Kaufhaus des Westens, și a cărui descriere fusese furnizată de un alt martor. 
Alături era portretul desenat pe care îl publicaseră aproape toate ziarele. Din 
păcate, chiar era o față comună. Erau oare justificate bănuielile lui Lange? 
Era posibil ca acest martor să nu existe și Alex să îi ducă de nas pe toţi? 


Charly nu ştia ce era cu fata. Pe de o parte, avea încredere în ea. Pe de alta, 
simţea neîncrederea profundă pe care Alex o avea, spre deosebire de Vicky, 
care părea s-o vadă pe Charly ca pe un fel de prietenă cu veleităţi materne. 


leri-seară, înainte să se ducă la culcare, Charly fusese suficient de precaută să 
scoată magazia din Bayard, la fel și gloanţele, și pusese pistolul sub pernă. 
Fusese o măsură excesivă de precauţie. Cartușele nu fuseseră atinse, iar când 
se trezise, cele două fete îi pregătiseră chiar şi micul-dejun. „În semn de 
mulțumire”, spusese Vicky, zâmbind timid. „Pentru tot.” 


La început, Alex nu spusese nimic, ci doar turnase cafea, o cafea tare, care i- 
ar fi plăcut lui Gereon, dar pe care Charly abia o putuse bea. Totuși, le 
complimentase pentru zeama neagră ca smoala. Apoi Alex vorbise. 


— Nu te mai deranjăm. Găsim alt loc unde să stăm. 
— Nu mă deranjaţi. Dacă vreţi, puteţi rămâne. 


Alex încuviinţase, fără a părea că ia în serios oferta lui Charly. Că era vorba 
de o rămășiță de neîncredere sau doar de dorinţa de a fi din nou independentă, 
Charly nu îşi dădea seama. Trebuia să aștepte și să vadă dacă fetele vor 
rămâne aici și în seara asta sau nu. Spera să nu le vină idei prosteşti. Într- 
adevăr, nu era un lucru rău să-l supravegheze pe Kuschke, în caz că ele 
puseseră ceva la cale. 


Se întâmpla ceva în casa de vizavi! Uşa din față se deschise şi apăru Jochen 
Kuschke. Era ceva mai bine îmbrăcat decât ieri și proaspăt bărbierit. Îşi 
schimbase bandajul de pe faţă cu câţiva plasturi discreţi. Rana părea să se 
vindece. Purta un costum gri-deschis şi o pălărie cu boruri late. Avea 
umbrelă. 


Agitată, Charly împături ziarul, aproape vărsându-și ceaiul rece în poală, și se 
ridică. Lăsă din nou bani pe masă, apoi își luă umbrela și părăsi cafeneaua. 


— Ar trebui să-ţi facem caiet! strigă după ea chelnerița. Mereu te grăbeşti! 


Charly nu avu timp să reacționeze, fiindcă şi Kuschke se grăbea. Se îndrepta 
spre Piaţa Winterfeldt, folosindu-și umbrela pe post de baston. De pe cealaltă 
parte a drumului, îl urmări discret, privind vitrinele magazinelor când el 
încetinea, dar ţinându-l mereu sub observaţie. Devenea expertă în 
supraveghere. Poate c-ar fi trebuit să pornească o agenţie. 


Kuschke se tot uita la ceas. Charly se gândi că poate-l făcuseră să acţioneze. 
Cine ştie? Din instinct, îşi căută pistolul. Kuschke se îndrepta spre staţia de 
tramvai, unde deja aşteptau câteva persoane. Altfel, Charly nu s-ar fi simţit 
prea confortabil. Nu credea că el o văzuse, dar știa că avea un băiat de 15 ani 
pe conştiinţă şi că, în plină zi, deschisese focul asupra unei fete. În timp ce-l 
urmărea cu coada ochiului, studie orarul tramvaiului. 


Tramvaiul apăru, zgâlțâindu-se. Era numărul 3, cu ambele vagoane pline 
până la refuz. Kuschke se urcă în primul, iar Charly sări pe platforma din 
spate. 


Tramvaiul merse mai departe, spre nord, trecând de Piaţa Nollendorf şi de 
Podul Hercules, şi continuând prin Tiergarten. Ploaia se oprise. Poate că 
ieșise doar la plimbare? Dar nu coborî decât în Piaţa Hansa, când lăsaseră 
deja în urmă verdele din Tiergarten. Ce căuta într-un cartier pretenţios? Oare 
martorul lor misterios, cu ochelari, locuia aici, și Kuschke îi descoperise 
adresa? 


Charly cobori de pe platformă și se prefăcu a cerceta orarul din staţie, făcând 
pe fata de la ţară, în timp ce-l supraveghea pe Kuschke. Se îndreptă spre 
Strada Lessing, spre biserică, pe care ea şi-o amintea din duminicile cu 
părinţii şi fraţii ei, din colţul Tiergarten: Biserica Comemorării Împăratului 
Friedrich. Întotdeauna se opreau la Buchwald, pe Podul Moabiter, pentru 
cafea şi prăjitură, cacao pentru copii, înainte să se întoarcă acasă. A dorase 
acele ieșiri de duminică, măcar pentru un timp. 


Îl urmări pe Kuschke de la distanță. Nu prea se întâmpla mare lucru în jurul 
lor, așa că trebuia să aibă grijă ca el să nu o vadă. Se dădu puţin înapoi. 
Înainte de biserică, el făcu dreapta pe Strada Händel. Ea grăbi pasul. Strada 
Lessing părea infinit de lungă, și ea spera ca el să nu dispară înainte ca ea să 
facă colţul. Casele de pe stradă erau frumoase și-i ofereau o priveliște largă 
înspre parc. Prin urmare, erau foarte căutate: tatăl ei visase mereu să aibă una, 
însă nu reușise niciodată să iasă din Moabit. 


Aproape că ajunsese la capătul Străzii Lessing, când un poliţist în uniformă 
apăru de după colț şi, pentru o clipă, se simţi ca şi prinsă, chiar dacă nu făcea 
nimic ilegal. Polițistul împături o batistă şi o îndesă în buzunar. Ea ajunsese 
deja pe Strada Händel. 


Privi după colț şi făcu repede un pas înapoi, atât de mare îi fu șocul. Kuschke 
nu dispăruse într-una dintre case, sau în Charlottenhof, restaurantul în aer 
liber de la marginea parcului, ale cărui mese exterioare erau ude de la ploaie 
şi nu îmbiau pe nimeni. Nu, se afla la zece metri de ea, sprijinit de un felinar 
stradal, de parcă s-ar fi odihnit. 


Din fericire, era cu spatele şi n-o văzuse. Nu părea să fie altcineva în zonă. Ea 
se ascunse în spatele panoului publicitar de pe colț. Miji ochii într-o parte, ca 
să-l aibă pe Kuschke în vizor, şi privi afişele. „Nunta lui Figaro” la Opera 
Kroll — nu se închisese? Îşi dădu seama că era agitată şi că aştepta ca 
Kuschke să-şi continue drumul. Dar el nu se mișca. Pusese o mână pe felinar 
și cu cealaltă se ţinea de burtă. Ce se întâmpla? Îl durea stomacul? 


Lângă afişul de la operă era un apel polițienesc, emis de Castel. CĂUTAT. 
ABRAHAM GOLDSTEIN. Gangsterul fugar al lui Gereon. 


Deveni mai agitată. Ce se petrecea cu Kuschke? Să-l depășească? Și apoi? Să 
folosească trucul cu oglinjoara? Și dacă era o capcană? Dacă el aştepta ca ea 
să facă taman asta, fiindcă o recunoscuse deja? 


Abia atunci îşi dădu seama ce o făcuse să fie într-atât de suspicioasă: 
umbrela. Zăcea la picioarele lui, şi el nu făcea niciun efort să o ridice. 


Decise să-şi abandoneze acoperirea şi să-l abordeze, când silueta lui masivă 
tresări atât de brusc, de parcă i-ar fi fost tăiate sforile de marionetă. Acesta 
alunecă lângă felinar, în genunchi, parcă rugându-se. 


Charly se mişcă repede, îl auzi gâfâind pe presupusul ucigaș al lui Benjamin 
Singer, cu o respiraţie grea, disperată, dar numai când ajunse la el, când îi 
văzu ochii îngroziţi, încadraţi de borul pălăriei și de plasturii noi, și cămașa 
plină de sânge, îşi dădu seama ce se întâmplase. 


Nu-i venea să creadă nici ei, nici lui Kuschke. Acesta își privi uimit mâna 
mânjită de sânge, mânerul cuţitului care-i ieşea din piept, apoi se uită la 
Charly. Ea ştia că el e un ucigaș, chiar sadic, dar privirea muribundului o lăsă 
fără suflare. Respirația lui se acceleră, şi părea că aerul îi era evacuat din 
plămâni, în loc să intre. Încercă să spună ceva, dar nu reuși, iar apoi, înainte 
să-l poată prinde, se prăbuși într-o parte, lovindu-se cu capul de trotuar. 

La Castel, situaţia stagna. Jumătate dintre polițiști erau fie încă la cimitir, fie 
luau prânzul. Rath era bucuros că dispăruse după ce sicriul lui Kuhfeld fusese 
coborât în pământ, cât încă fanfara mai cânta, înainte să apuce Böhm să-i 
vorbească. Revenise la Alex, în Buick. 


La Moravuri era aproape la fel de pustiu ca noaptea trecută. Maşina de scris 
se auzea doar dintr-o cameră. O singură secretară muncea. În spatele ușii care 
dădea spre biroul lui Kriiger domnea liniștea. Acolo-și avea biroul și Lanke. 
Dacă Rath avea ghinion, el era încă la cantină. Dacă nu, putea să-l sperie 
zdravăn pe amatorul de pornografie. Se întinse atent după clanţă, inspiră 
adânc şi deschise brusc ușa, cu toată forţa. 


— Bună! strigă el, în mijlocul camerei, îndrăzneţ asemenea lui Werner 
Lanke. 


Avea noroc. 


Gregor Lanke tresări. De data asta, n-avu ocazia să adune pozele de pe birou, 
ci îl privi cu chipul roşu, de parcă-i stătuse inima. Alt organ pulsa în locul ei, 
vizibil prin umflătura din pantaloni. 


— Ai înnebunit de sperii așa lumea? mârâi Lanke junior. 
Erecţia lui se pleoști în timp record. 
— Ce-ai acolo? 


Rath se aplecă peste birou ca să vadă mai bine. Poza de deasupra îl arăta pe 
Bătrânul Fritz într-un episod de sex oral. Rath o confiscă înainte ca Lanke să 
poată reacționa. 


— Astea sunt de mai bine de doi ani. Nu știam că încă mai lucrezi la caz. 


— Păi... eu... se bâlbâi Lanke. 

— Nu vreau să mă laud, dar pe vremea mea ne mișcam mai repede. 
— Ce naiba faci? i-o tăie Lanke. 

— Eşti poliţist, omule. N-ai pic de respect? 

— Nu te priveşte. Ce vrei de la mine? 


Rath aruncă pe masă una dintre pozele luate din biroul lui cu o seară înainte: 
o tânără goală, în patru labe, şi în spatele ei un bărbat pus pe treabă, cu o 
mână pe una dintre fesele ei și în cealaltă cu un aparat foto modern, de 35 
mm, poate un cadou de la unchiul Werner. În ușile cu oglindă ale dulapului 
se vedeau nu doar chipul plictisit al lui Marion Bosetzky, ci și cel al 
fotografului. 


Gregor Lanke se privi. 
— Mă gândesc că nu-s noile tale fotografii de pașaport, zise Rath. 


Pentru a doua oară în aceeași zi, detectivului îi luă o clipă să-şi regăsească 
vocea. 


— De unde o ai? icni el. Ai...? 


— Nu e vorba de mine, îl întrerupse Rath. Ci despre tine. Ai făcut sex cu o 
prostituată care e plătită și de Brigada E. Relaţii sexuale ilegale cu un 
colaborator, cum s-ar zice. Nu că ar conta dacă e sau nu delict, și nici cum se 
numește oficial. E suficient, zic eu, să afle presa ce simţ al datoriei adopţi în 
relaţiile cu prostituatele. Acest gen de studiu de caz ar fi fost neobișnuit când 
lucram eu aici. 


Rath se opri, bucurându-se de expresia lui Gregor Lanke. 
— Ştiindu-l pe unchiul tău, n-aş vrea să fiu tu dacă se află. 


— Ce vrei? 


— Cred că ştii deja. Aş vrea să aud mai multe despre tânăra la care ţii atât de 
mult, în mod evident. Cred că ai laborator acasă ori pe cineva care 
developează pozele murdare pentru tine? 


Lanke nu zise nimic. 


— Unde e Marion Bosetzky? întrebă Rath, pe un ton atât de tăios, încât 
Lanke tresări. 


— Nu ştiu unde e. Din weekend, pare că a dispărut de pe fața Pământului. 
— Cum a ajuns să lucreze la hotel? 


— Tu cum crezi? A candidat pentru post. Sau crezi că, dacă eşti târfă, rămâi 
târfă? 


— Înţeleg. Ajuţi o femeie decăzută să se reintegreze în societate. Cine te-ar 
crede? 


Lanke se uită la uşă, parcă sperând că unii colegi sau, şi mai bine, unchiul 
Werner se vor întoarce de la înmormântare ca să pună capăt interogatoriului 
jenant. Dar nimeni nu veni. 


Rath ţinu poza sub nasul lui. 


— Răspunde-mi, ca să nu-mi folosesc contactele din presă. De ce ai strecurat- 
o pe Marion Bosetzky la Excelsior? Ai permis să-l ajute pe Goldstein să 
scape sau ăla a fost riscul meseriei? 


Lanke transpira. Părea să i se pară dificil să spună adevărul. 


— Riscul meseriei, zise în cele din urmă. Am vrut să-l avem pe Goldstein sub 
ochi, ca să... 


— Care „voi”? 


— Eu şi nişte colegi. Am auzit despre yankeu — unul dintre noi o cunoaște pe 
doamna din oficiul de telefax care a primit vestea. Am vrut să-l prindem 
făcând ceva necurat şi să ne asumăm meritele. 


Se uită la Rath ca o căprioară rănită. 


— Crezi că e ușor să fii promovat când ești nepotul șefului brigăzii? Nu sub 
comisarul ăsta. 


— Nu mă fă să plâng. Cei cu care ai pus asta la cale sunt tot sărmane suflete 
afectate de moratoriu? 


— Dacă vrei, bate-ţi joc. Dar aşa stau lucrurile. 
— Vreau nume. 

— Asta nu pot. 

Rath flutură fotografia. 


— Nu pot! Oricum, n-a ieşit. Pentru ce-ţi trebuie numele celorlalți? Eu nu-mi 
torn colegii. O să îndur eu consecințele. 


Adoptă expresia unui bărbat de onoare sau, cel puţin, a interpretării sale. 


Pentru moment, Rath o lăsă așa. Tânărul Lanke deviase de la calea cea 
dreaptă, pornise investigaţii pe cont propriu, ca să urce niște trepte în ierarhie, 
iar Rath ştia cum e, deşi nu-l crezuse niciodată capabil de asemenea ambiţii. 
Poate că fusese convins de unul dintre colegii lui mai zeloşi, care știa despre 
Goldstein şi avea nevoie de informatoarea lui Lanke ca să stea cu ochii pe el. 
Nu funcţionase, și dacă trebuia să fie cineva tras la răspundere pentru 
dispariţia lui Goldstein, Rath jură că-i pune la bătaie capul lui Lanke junior. 
Dar, deocamdată, putea doar urmări ce se întâmplă. Câtă vreme se temea să 
nu fie expus, Lanke se putea dovedi util. 


Prin urmare, Rath aruncă o mică ameninţare, în chip de rămas-bun. 


— Dacă descopăr că ştii unde e Marion, îţi promit că presa te va rezolva atât 
de temeinic, încât unchiul tău va trebui să revină la patrulare, alături de tine. 


— Crede-mă, spuse Lanke, chiar nu ştiu. 


După o privire sinistră, de final, Rath părăsi biroul, dar abia dacă reuși să-și 


reprime un zâmbet, pe hol. Părăsi secţia Moravuri binedispus şi porni spre 
Omucideri. Expresia lui nu se potrivea cu costumul de doliu, dar nu conta. 
Inmormântarea se sfârşise. 


Ușa către secția Omucideri se deschise și asistentul detectiv Lange își făcu 
apariţia. Rath îl salută politicos, iar bărbatul din Hanovra îi răspunse. Şi pe el 
l-ar fi dorit Rath în echipă, în locul lui Czerwinski. În spatele lui apăru altă 
față. Zâmbetul lui Rath îngheţă. 


— Ch... domnişoară Ritter! 
Tuşi ușor. 
— Ce căutaţi aici? După atâta vreme! 


Charly părea chiar mai surprinsă decât el, deşi probabil bănuise că era posibil 
să se întâmpla așa. In fond, aici lucra el. Poate că pălăria neobișnuită şi 
costumul de doliu o făceau să se uite așa la el. 


— Bună ziua, inspectore, zise ea, zâmbind. Mă bucur să vă revăd. 


Îşi reveni repede. Era de admirat stăpânirea ei. Rath simți furnicături plăcute 
auzind ultima frază. Poate fiindcă i-ar fi plăcut s-o atingă, dar nu putea, nu 
aici, la Castel, în prezenţa colegilor. Îi privi chipul şi ştiu că fraza nu avusese 
nicio intenţie erotică. Văzu că, de fapt, era tulburată. Probabil se întâmplase 
ceva. 


„Sper să nu fie vorba despre Alex. Despre bani lipsă. Despre bijuterii furate. 
Despre absenţa lui Alex. Ceva de genul.” Poate că era bine că încă nu îi 
oferise inelul. 


Işi dădu seama că Lange îl privea, așteptând, în timp ce Charly îl scruta 
confuză. Aşteptau să spună ceva. Rath arătă spre pălărie şi costum. 


— Tocmai m-am întors de la o înmormântare. N-am avut timp să mă schimb, 
spuse, şi merse mai departe. 


Când ajunse la ușa biroului, se întoarse iar. Charly dispăruse într-o cameră, 
însoţită de Lange. 


Ce mama naibii se petrecea? 

Omul o privi pe Charly, la fel de indiferent precum ceilalți, pe sub chipiu. 
— Nici el nu e. 

Bărbatul dispăru, și altul îi luă locul. 

Ea clătină din cap. 


Lange trecu răbdător prin fotografii și aşeză următoarea imagine în faţa ei. 
Alt purtător de chipiu neidentificat. 


— Câţi locotenenţi de poliție există în Berlin? întrebă ea, după ce clătinase 
din cap a nu știu câta oară. 


— Terminăm curând. 
Lange încercă să zâmbească. 
— Cu 'Tiergarten și Moabit. 


Ea şedea în camera de interogatoriu de o oră, privind fotografii. Nu cele care 
li se arătau martorilor, ci cele din dosarele personale ale poliţiştilor. 


— Eşti convinsă că ai văzut un poliţist? întrebă Lange. 


— Nu mi s-a năzărit. Era acolo și a apărut de pe strada unde a fost ucis 
Kuschke. Sigur a văzut ceva. Dacă nu crima, măcar pe criminal. 


— Dar nu ţi-ai dat seama imediat că avea un cuţit înfipt în burtă. N-a strigat 
şi nici nu s-a purtat suspect. De ce să nu fi fost la fel pentru polițistul ăla? 


— Eu l-am văzut pe Kuschke doar din spate și eram atât de preocupată să mă 
asigur că nu voi fi văzută, că am remarcat restul prea târziu. 


— Vrei să spui că polițistul o fi văzut ceva ce ţie ţi-a scăpat... 


— Nu ştiu, zise ea, și îi căzură umerii. Doar că... uneori am impresia că nu 
mă crezi, și nu pot suporta asta. Cel puţin nu acum. 


— Va trebui, spuse Lange, cu un glas ciudat de rece. Acum, nu știu dacă te 
pot crede. 


— Poftim? 
Lange se ridică şi se sprijini de birou cu ambele mâini. 


— Acest poliţist chiar există sau l-ai inventat ca să ne distragi de la protejata 
ta şi să mă ţii ocupat? 


Sângele lui Charly începu să fiarbă. Andreas Lange, cel blând și aparent 
inofensiv, devenise neașteptat de agresiv. Ea îi compătimea pe cei luaţi la 
întrebări de către detectiv în camera aceea. Din păcate, acum ea era unul 
dintre sărmanii păcătoşi. 


— N-am inventat nimic. Credeam că lucrăm împreună. 
— Așa credeam şi eu. De ce nu mi-ai povestit despre abator? 
— Nu credeam că e relevant pentru cazul nostru. 


— O persoană a fost grav rănită, în mod evident de Alexandra Reinhold, și tu 
mi-ai ascuns asta! Cât de departe vei merge ca s-o protejezi? 


— Nu a rănit pe nimeni! strigă Charly. Am vrut să-i câştig încrederea, de 
aceea n-am chemat poliția. M-am asigurat că omul rănit primește îngrijiri 
medicale. 

— De ce nu mi-ai zis nimic? 


— Fiindcă i-aș fi trădat încrederea! 


— Şi încrederea mea? Și a comisarului-șef Gennat? 


— A fost violată, Cerule! Ai idee cât de greu îi este unei fete să discute așa 
ceva? Mai ales în faţa unui polițist? 


— Imi pare rău. Nu am ştiut. 
Lange coborâse iar glasul. 


— Ticălosul ăla, care e clar că încearcă acum s-o toarne, a violat-o. El şi toată 
banda lui. Altcineva l-a tăiat. Apărând-o! 


— Ai văzut tu? 

— Nu. 

— Atunci, cum se numeşte cavalerul pe cal alb? 
— N-o să-ţi zic. 

Era furioasă. 


— Uneori mă întreb pe cine apărăm în ţara asta. Pe răufăcători sau pe cei care 
dau dovadă de curaj civic. 


— Numeşti „curaj civic” să tai pe cineva? 
— Felul în care te porți îmi confirmă că am avut dreptate să nu-ţi zic nimic. 


— Ai făcut o greșeală şi nu vrei să recunoști. Ar trebui să ne fi lăsat să 
arestăm puşlamaua. 


— Ca Alex să fie la mila lui Kuschke și a complicilor săi? 

— Acum se pare că el a fost la mila lui Alex și a complicilor ei! 

— Doar nu crezi asta! 

— Ştiu că l-a rănit grav şi, probabil, i-a tăiat şi abdomenul unui băiat. 


— N-a fost ea. 


— Nu ai văzut nimic. 
Lange o privi cu o expresie insuportabilă. 


— În fine, continuă el, poate că lui Alex i-a plăcut atât de mult să taie băiatul, 
că a vrut să-i facă la fel şi lui Kuschke, doar că i-a alunecat cuțitul. 


— Astea sunt speculații. 


— Există mai multe dovezi pentru asta decât pentru locotenentul tău 
misterios, de care nu-i nici urmă în dosare. 


— Te-ai gândit că poate nu a fost un poliţist, ci ucigașul? Cineva îmbrăcat în 
uniformă, ca să se poată apropia de Kuschke fără să atragă bănuieli. Să-i fie 
mai uşor să fugă de la locul faptei. Acum îmi amintesc că omul avea o batistă 
cu pete roșii pe ea, pe care a vârât-o în buzunar. Dacă era civil, poate mi s-ar 
fi părut straniu, însă nu din partea unui poliţist. 


Lange flutură din mână. 


— Nu vreau să-ți mai aud teoriile. Adu-o pe Alex, că-ţi place sau nu. Fata e 
suspectă de crimă. E timpul să te gândeşti la asta. 


Charly se gândise deja după ce-l anunţase pe Lange, iar el apăruse la locul 
faptei. Se întorsese pe jos acasă, căci apartamentul ei era la un sfert de oră de 
mers pe jos. Spusese că se duce să-și schimbe bluza pătată de sânge, dar voia 
să vadă și dacă Alex şi Vicky mai erau acolo. 


Nu mai erau. 


Se așteptase la asta, şi nu ştia dacă era sau nu în favoarea fetelor. Ar fi dorit 
să le întrebe direct dacă avuseseră de-a face cu moartea lui Kuschke, dar nu 
mai era posibil. 


După ce-și schimbase bluza, se dusese la biroul lui Lange de la Castel, unde, 
inevitabil, dăduse peste Gereon. Tot nu știa cât putea să-i spună. El o văzuse 
pe Alex la ea şi cu siguranţă trăsese concluzii. Spera să-și țină gura. Avea 
prea multe pe cap... dar nu-i putea spune nimic. 


— Cred că am terminat, zise Lange, strângând dosarele. Mai ai ceva de zis? 
Charly ridică din umeri. 

— Cum ar fi? 

— Unde o putem găsi pe Alexandra Reinhold. 


— N-aş sta aici dacă aș ști, poţi fi sigur de asta. 

leşeau din nou, cu purtătorii de sicriu în față. Jakob Goldstein zăcea într-un 
coșciug simplu, fără ornamente, ţinut de bărbaţi pe umeri. Urma familia, și 
Abe se retrase niţel, din instinct, când își văzu vărul cu barbă neagră. Plecă 
fruntea și se întoarse. Nu intrase în sinagogă, care oricum era plină. Bunicul 
său trebuie să fi fost îndrăgit în comunitate. 


Se aflau lângă sinagogă, într-un cimitir mare. Aşteptând în mulțime ca 
procesiunea să se încheie, Abe se uită la un monument simplu, de piatră, și 
citi inscripţia cioplită în marmură: Pentru fiii noştri căzuţi. Comunitatea 
evreilor din Berlin. Războiul îşi lăsase pecetea peste tot. Îşi amintea cât de 
urât fuseseră tratați părinţii lui, mai ales de către irlandezi şi yankei, înainte 
ca Statele Unite să intre în conflict. Doar fiindcă vorbeau idiș, iar verzoteii!0 
nu puteau face diferenţa între cele două limbi, aşa că-i puneau la grămadă cu 
germanii. 


Copacii din Cimitirul Weissensee erau unul lângă altul, dar Abe rezistase 
impulsului de a-și căuta acolo refugiu. Pândind din spatele trunchiurilor sau 
tufelor, mai devreme sau mai târziu avea să fie observat. Mulțimea era mai 
potrivită ca ascunzătoare, departe de familie, printre bărbaţii de vârsta lui. 
Acolo nu erau mulţi purtători de caftan și bărbi lungi. Familia mătușii Lea era 
în minoritate. 


Iar şi iar, procesiunea se oprea. Lui Abe nu-i plăcea obiceiul acela evreiesc, 
care trebuia să simbolizeze reticenţa celor care jeleau de a se apropia de 
mormânt. Specialitatea lui era să-și ia la revedere scurt, şi ura orice amânare a 
momentul final. 


După ceea ce i se păru o veşnicie, procesiunea ajunse la groapa săpată pentru 
Jakob Goldstein. Bunicul lui ar fi fost mulțumit, gândi Abe. Locul era ceva 
mai încolo de aleea principală, departe de drum și la umbra unui zid. 
Necrologul fu scurt — și asta i-ar fi plăcut bunicului. Cantorul începu un 


psalm, în timp ce sicriul era coborât în pământ. 


Familia ajunse prima la marginea gropii. Fiecare membru aruncă trei pumni 
de pământ peste sicriu. Abe își recunoscu mătușile și le recunoscu familiile, 
de la spital, toți cu gulerul sfâșiat, în semn de jale. Abe detesta și obiceiul 
acela. Refuzase să poarte gulerul la înmormântarea mamei sale, la fel la a 
tatălui, pe care mai degrabă o perturbase decât participase la ea. Se apropiară 
şase bărbaţi, printre care și vărul lui cu pălărie neagră. Abe ştia ce urmează, şi 
se pregăti. Cât ei se grupau încă în jurul mormântului, el făcu un pas în lateral 
de la umbra copacilor, în spatele uneia dintre pietrele funerare ale vastei 
familii. Nu voia ca cineva să-l observe. Se aşeză astfel încât să-i vadă direct 
pe bărbaţii de lângă mormânt, iar când aceştia începură rugăciunea veche de 
secole, se rugă alături de ei. 


Cuvintele ebraice şi aramaice îi veniră atât de uşor pe buze, de parcă le-ar fi 
învăţat ieri, nu cu douăzeci de ani în urmă. Abe mimă cuvintele, ca să nu 
atragă atenţia, dar suficient de tare pentru Dumnezeu, dacă Acesta exista. Și 
pentru bunicul lui, dacă sufletul acestuia călătorea dintr-o lume în alta. 


Împlinise ambele dorinţe ale omului, lăsate cu limbă de moarte. 


În timp ce familia accepta condoleanțele, Abe remarcă doi bărbaţi care nu 
păreau să se potrivească. Jeluitorii, probabil recunoscându-i drept goy, îi 
priviră curioși, dar Abe ştia că erau poliţişti. Nu-l trimiseseră pe detectivul 
Rath, probabil ca Abe să nu-i observe imediat. Dar iată că polițiștii nu-l 
văzuseră pe el. Costumul lui negru, de doliu, însemna că nu se deosebea de 
grup şi, fiindcă majoritatea celor prezenţi țineau capetele plecate, nu-i 
văzuseră faţa sub borul pălăriei. Până atunci, tandemul nu atrăsese atenţia, 
dar, pe măsură ce înmormântarea se apropia de final, ei se treziră şi se postară 
în faţa participanţilor. Abe știa că nu trebuie să-i subestimeze. 


Procesiunea fuse reluată, iar el se ținu cât mai departe de familie. Complexul 
funerar avea o capelă suplimentară și alte acareturi. Detectivii luară poziţie 
sub porticul care ducea spre ieşire, monitorizând îndeaproape lumea care 
părăsea cimitirul. 


Abe se amestecă în mulțime, trăgând de timp. Nu putea pleca acum. Chiar 
dacă cei doi nu-l văzuseră, l-ar fi recunoscut când trecea, datorită 


nenorocitului de portret schiţat. 


Luă poziţie în faţa țâşnitoarelor unde lumea se spăla pe mâini, înainte să 
plece. Își aşteptă rândul, supraveghind porticul cu coada ochiului. Brusc, avu 
o idee. 


Nu era singurul care se îndrepta spre toalete, dar găsi o cabină liberă. Puse 
zăvorul, se aşeză pe capac şi aşteptă. Trebuia să aibă răbdare. Iniţial, 
zgomotul continuă, dar se stinse treptat, până când nu se mai auzi decât ecoul 
apei care picura pe dale. 


Abe rămase o clipă pe loc, asigurându-se că detectivii plecaseră. Şi dacă nu? 
Işi pipăi Remington-ul prin jachetă. N-ar fi trebuit să-l ia, dar ştia că bunicul 
său, dacă-l veghea, ar fi înţeles situaţia. 


Ascultase apa picurând cel puţin un sfert de oră, care i se păru un timp infinit, 
apoi coborî. Speră să nu trebuiască să împartă gloanţe ca să iasă, dar, dacă era 
necesar, nu avea să ezite. Picioarele îi amorţiseră. Așteptă să-și revină, 
deschise uşa și ieși. 


Totul merse bine, până ce ajunse în zona de chiuvete, şi inima aproape că i se 
opri. Nu-l auzise intrând. Probabil că se strecurase ca o fantomă. 


Bărbatul cu barbă neagră şi pălărie aşijderea îl privi surprins, mai degrabă 
curios decât ostil, la fel ca acum câteva zile, pe strada din faţa spitalului. Nu 
zise nimic, dar Abe își dădu seama, din privirea lui, că Joseph Flegenheimer 
ştia precis cine se afla în faţa sa. 

— V ă rog să scuzaţi deranjul. 


Deloc sincer, administratorul era în faţa ușii lui Charly. Ar fi sunat din nou, 
mai târziu, dacă era necesar. 


— Scuzele mele, dar săptămâna asta am încercat de câteva ori, și nimeni nu 
era acasă. 


— E în regulă, Herr Maltritz, zâmbi ea. Nu e vina dumitale că sunt plecată 
mereu. 


— Scuze. 

— Vă faceţi treaba. Cineva trebuie să colecteze chiria. 
— Atunci, vă rog. 12,50. Chitanţa e deja pregătită. 

— O clipă. 


Dispăru în apartament, fiindcă nu se gândise la chirie. Se plătea mereu lunea. 
De obicei, avea banii numărați, la îndemână, să scurteze pe cât posibil 
procedura, dar, în haosul săptămânii, nu se gândise la asemenea detalii 
triviale. Luni, acceptase misiunea specială a lui Lange și Gennat, îi 
confirmase lui Heymann și se văzuse cu Gereon. De atunci, viața nu devenise 
mai comodă. 


In bucătărie, deschise dulapul cu vase și încremeni când se uită în oala de lut. 
Era goală. 


Pentru o secundă se gândi disperată ce putea să fi făcut cu banii, dar îşi dădu 
repede seama ce se întâmplase şi cine-i luase. Avusese încredere în fete doar 
fiindcă nu-i șutiseră pistolul. Probabil că Alex luase banii când pregătea 


cafeaua și micul-dejun, în timp ce Charly lăuda, naivă, zeama de nebăut. 120 
de mărci! Chiria şi menajul, bani puşi deoparte pentru următoarele 
săptămâni! Plănuia să meargă mâine la cumpărături, să-și ia un ghid al 
Parisului şi un dicţionar, să-și pună la punct franceza ruginită. 

Alex, ticăloaso! 


Se întoarse la ușă. 


— E foarte jenant, Herr Maltritz, spuse ea, dar am uitat complet că azi n-am 
fost la tribunal. Primesc doar luni salariul, dacă puteţi aștepta. 


Administratorul nu păru încântat, căci deja avea bănuieli cu privire la cele 
două colocatare, dar adoptă o mină curajoasă. 


— Bine, zise el, treacă de la mine, de data asta. Fiind vorba de dumneata. Dar 
am nevoie de bani luni, altfel cer dobândă. Retroactiv! 


— Fireşte. 


Charly îi zâmbi cuceritor. Cu folos. Maltriz îşi atinse pălăria și îi ură noapte 
bună. Pe scări, se întoarse iar. 


— Luni, repetă el, și Charly încuviinţă, zâmbindu-i până ce ajunse jos. 
La naiba, gândi, închizând ușa, la naiba! 


Un lucru era sigur: Alexandra Reinhold era o vulpe șireată. Charly fusese 
înșelată. „Ce te mai pricepi la caractere, Fräulein Ritter!” Gereon avusese 
dreptate. La fel şi Andreas Lange. 

Era o dimineață cenușie, chiar dacă soarele se ridicase mult mai devreme, și 
un strat gros de nori plutea deasupra orașului, amenințând cu ploaia. 
Miihlendamm clocotea de activitate, cu cinci nave aşteptându-și rândul. 
Docherul-șef mesteca al doilea mic-dejun al zilei, pâine cu untură, în timp ce 
deschidea ecluzele pentru o barjă încărcată cu resturi de metal. Fiindcă avea 
nevoie de ambele mâini, își ţinea sandvișul între dinţi. Treptat, vasul pătrunse 
în spaţiul alocat. Patru bărbaţi se aflau la bord și ţineau peretele la distanță, cu 
prăjini lungi, de lemn, asigurându-se că vasul nu se freca de alge. Doi dintre 
ei trăgeau de frânghii, trăgând barja în spaţiul îngust, în timp ce docherul-șef 
învârtea roata pentru a închide ecluza. 


Işi termină sandvișul, iar ecluzele se închiseră mai repede decât se 
deschiseseră, până când, dintr-odată, se opriră. Ceva se prinsese într-una 
dintre ele. Spera să fie o bucată de metal de pe barjă. Opunea rezistenţă. 


— La naiba, înjură docherul-șef, învârtind invers de roată. 


De obicei, era suficient să deschidă puţin ecluza. Ce lucruri pluteau pe-aici! 
Găsiseră de tot felul: un cadru de pat ruginit, cadrul unui cărucior de copii, 
chiar și o vacă aproape descompusă. Totul se bloca aici, la Miihlendamm, și 
despre unele obiecte nu se putea spune cum de ajunseseră în Spree. Nu știa 
despre ce era vorba de data asta, doar că râul avea nevoie de o curăţare, 
curând. 


Păru că învârtirea inversă a roții era cu folos. Ce era prins sub apă se detașă, 
apoi ecluza se mișcă, scârțâind. 


— E ceva acolo, strigă un bărbat de pe barjă, sprijinindu-se în baston. 


Ecluza era aproape închisă. Docherul-șef se uită în apă și văzu ceva sclipind. 
Dacă ar fi ştiut ce era, probabil nu s-ar fi uitat atât de atent, dar nu-și dădu 
seama până ce nu văzu ochii care-l priveau înapoi, de pe o față atât de palidă 


şi de umflată, că nu mai părea umană. Dar asta era, cu pielea ca de ceară, 
verde din cauza algelor, cu părul plutind precum iarba de mare. Pe faţă era o 
rană adâncă, însă lipsită de sânge, și prin urmare mult mai hidoasă, care-i 
expunea o parte din dinţi și făcea să pară că mârâie. Se uita la un cadavru. 


Genunchii i se înmuiară, iar stomacul i se întoarse pe dos. Se lăsă în jos, 
râgâi, apoi vomită în apa murdară și primul, și al doilea mic-dejun. Era 6:45, 
într-o joi. 

Atmosfera aducea aminte de săptămâna trecută. Din nou Bernhard Weiss se 
afla pe podium, şi din nou comisarul adjunct avea o mină gravă. Alt poliţist 
fusese ucis, de data asta în Hansaviertel, dar nu la datorie. Fusese înjunghiat 
letal, când era în concediu. 


— Circumstanţele rămân un mister, spuse Weiss. Pare improbabil să existe 
un motiv politic, deşi nu putem elimina această ipoteză. Se pare că, de data 
asta, nu uniforma a fost ţinta, ci omul însuși. Jochen Kuschke. 


Tornow înghiţi în sec. 
— La naiba, e unul dintre colegii mei din Piaţa Wittenberg. 


Situaţia fusese confirmată câteva minute mai târziu, când Ernst Gennat îl 
înlocui pe Weiss pe podium. Buddha explică faptul că nu se putea omite nici 
implicarea interlopă, fiindcă sergentul-major Kuschke luase parte la 
operațiunea KaDeWe cu două săptămâni înainte — aceeași operaţiune care se 
încheiase cu moartea unuia dintre intruși. 


— E posibil, continuă el, să fi fost un complice al intrusului mort, sau cine a 
plănuit jaful, dornic de răzbunare. 


La naiba, gândi Rath. Oare Alex a lui Charly era și criminală, pe lângă toate 
celelalte? Ieri-seară, nu suflase o vorbă despre ea, și nici Charly nu 
pomenise nimic, dar să tacă nu mai era o opţiune. Ce se petrecea? Era atât 
de implicată, încât acoperea o criminală? 


— Urmărim toate direcţiile de anchetă, spuse Gennat. Cazul acesta e acum 
prioritar, aşa că îi vom redistribui pe unii membri ai echipei de la Omucideri. 


Era neobişnuit ca Buddha să conducă chiar el o investigație. Privind în jur, 
Rath vedea că până şi cei mai vechi din brigadă erau agitaţi. Voiau să facă 


parte din echipă. Și Rath era agitat. Puteai învăţa mereu ceva de la Gennat și, 
în plus, dădea bine. Ar fi fost chiar dispus să fie partener cu Wilhelm Böhm, 
primul numit. Urmară Grabowski și Mertens, apoi câţiva detectivi asistenţi pe 
care nu-i cunoștea. Rath rămase pe dinafară, la fel și Gräf. Pic şi Poc nici 
măcar nu erau în cameră. Imediat ce Buddha își adună echipa, aflară de ce. 


— A fost pescuit un cadavru din apa de la Miihlendamm, de dimineaţă, spuse 
Gennat. l-am delegat pe Henning și Czerwinski. 


Acum, Gennat îi redistribuise pe majoritatea ofiţerilor care lucrau la cazul 
Kubicki, lăsându-i doar pe Gräf, pe Rath și pe Tornow. Cel mai probabil, 
simţea că primii doi încă trebuiau să-și ispășească greșeala de la hotel, pentru 
că Abraham Goldstein rămânea primul suspect în cazul uciderii tipului din 
SA. Cel puţin, cu Tomow, vor avea un coleg în plus — doar dacă nu-l 
transferau înapoi la Mandate? Dar nu, Gennat solicitase explicit ca ei trei să 
participe la o ședință ulterioară. 


Când ajunseră, Böhm îi întinse lui Kubicki documentele care umpleau deja 
două dosare mari, cu spiră. 


— Aproape că pe unul l-am umplut numai eu, zise Gräf, cu un zâmbet amar. 
Pagini cu declaraţii inutile, făcute de așa-zişi martori. 


— Cel puţin ştim ce nu trebuie să citim, spuse Rath, întrebându-se dacă 
bătrânul evreu s-o fi întors să-și repete declaraţia. 


Nu părea. Îi dădu primul dosar lui Grăf şi pe al doilea lui Tornow, şi tocmai 
voia să plece, când Böhm flutură al treilea dosar sub nasul lui. 


— Pentru tine, spuse. 
Rath se uită curios. 


— Se pare că e un al doilea cadavru legat de cazul ăsta. Rudi Şobolanul îţi 
spune ceva? 


— De la Piraţii Nordului? 


— Corect. Acum câteva zile, au găsit la gunoi un cadavru, în Schâneiche. 


Kronberg l-a identificat. Gloanţe în cap şi în piept. Aceeaşi armă ca în cazul 
lui Kubicki. 


— La naiba, făcu Grăf. Piraţii ştiu? 
— Incă nu. 


Böhm îl privi bănuitor pe Rath. Se părea că oamenii lui încercau să scape de 
orice avea legătură cu cazul. 


— Am o posibilă pistă, spuse Grabowski. Am descoperit de unde-şi cumpăra 
Goldstein ţigări. Tutungiul l-a recunoscut după desen. A zis că un bărbat cu 
semnalmentele lui a cumpărat multe țigări americane de la el, la Stettiner 
Bahnhof, duminică dimineaţa. Camel. 


Rath văzu o listă lungă de adrese în dosar. Arăta ca un repertoar al 
hotelurilor. 


— Ce e asta? 


— Toate hotelurile pe o rază de un kilometru, spuse Grabowski. Sunt 
ordonate după distanţă, nu după categoria de preţ. S-ar putea să stea la cutie 
undeva. Sunt multe moteluri în zona aceea. 


Zona aceea era Poetenviertel, Cartierul Poeţilor, aproape de Stettiner 
Bahnhof, dar singurul lucru poetic la ea erau numele străzilor, după marii 
Romantici germani. Altfel, zona era lipsită de poezie sau romantism. Era un 
cartier feroviar, cu faţade decrepite, curți întunecoase, moteluri dubioase, 
prostituție, droguri și tot tacâmul. Era controlat de Piraţii Nordului. 


După nicio oră, Rath era obligat să parcheze în faţa gării de navetă, din 
cărămidă galbenă, nou-nouţă, care arăta ca o versiune în miniatură a Stettiner 
Bahnhof, dar era tratată ca o verișoară de grad îndepărtat. Lângă gara 
principală era multă agitaţie. Oameni bronzațţi, întorși din vacanţă, se 
întâlneau cu orăşeni palizi, disperaţi să scape de vara ploioasă. Ceruse un 
Opel din flotă, fiindcă Buick-ul era prea mic pentru trei, și nu voia să-l lase 
pe Grăf cu munca de birou. 


Înainte să iasă din mașină, distribui listele. O rugase pe Erika Voss să sorteze 
adresele după localizare. Majoritatea hotelurilor se aflau la sud de Stettiner 
Bahnhof. Rath le luă pe cele din sud-vest, iar Grăf, pe cele din sud-est. 
Tomow luă tot ce se afla la nord de Strada Invaliden. Graţie lui Grabowski, 
aveau suficiente. 


— Aşa, oameni buni, făcu Rath. Ne întâlnim la ora unu, în restaurantul gării. 
Dacă-l găsește careva pe Goldstein, îl arestează și anunţă cea mai apropiată 
secţie. Chiar dacă e înainte de prânz. 


Bărbaţii se răspândiră. Rath privi cu invidie oamenii bronzaţi, care se 
întorceau de la Marea Baltică. Oare vremea de acolo era cu mult mai bună 
decât cea din Berlin? Așa părea. Cum ar fi să meargă acum în vacanţă cu 
Charly şi să învioreze vara asta nefericită? Poate că o va vizita la Paris, în 
toamnă, când se întâmplau mai puţine la Castel şi putea să-și facă timp. Se 
întrebă unde era acum. Spera ca fugara să nu aibă nicio legătură cu cea mai 
recentă ucidere a unui poliţist. 


Tornow fusese tăcut toată dimineaţa. După faţa lui, îți dădeai seama că îl 
afectase decesul colegului său. Poate fuseseră prieteni. Rath nu întrebase, dar 
simţise că Tornow ar fi preferat să facă parte din investigația lui Gennat, 
decât să caute un gangster evreu. 


Probabil tocmai de aceea nu-l alesese Gennat. 


Rath spera ca munca să-i poată lua gândurile de la astfel de lucruri. Orice era 
mai bine decât să stea la birou. Se uită la listă. Primul hotel era pe Strada 
Eichendorff. 

Apartamentul era mobilat şi părea să se fi făcut curăţenie cu o zi înainte. Era 
ordonat, dar îi lipsea tot ceea ce făcea ca o locuinţă să arate a cămin. Cu 
siguranţă, acolo locuia un burlac. Nici urmă de poze sau plante, și se părea că 
singura femeie pe care o văzuse apartamentul era proprietara. Chiar acum, nu 
dădea niciun semn c-ar vrea să plece, ci îl privea bănuitoare pe Lange, care 
deschidea dulapul în care se afla uniforma lui Jochen Kuschke. Chipiul era pe 
şifonier. 


Ea se afla chiar în spatele lui Lange, iar Charly îşi dădea seama că asta îl 
agita. In cele din urmă, îşi pierdu răbdarea. 


— Frau Stock, făcu el, postându-se în faţa ei. 
— Fräulein. Nu sunt căsătorită. 


— Fräulein Stock, probabil aveţi rufe de spălat sau covoare de bătut? Nu 
vrem să vă reținem. 


Proprietara avu nevoie de un moment să priceapă. Nu voia să plece, dar 
plecă. 


Câteva minute mai târziu, o auziră bătând covoare în curte. Ori era o 
coincidenţă, ori proprietara avea o genă regalistă prusacă dominantă, care o 
făcuse să ia sugestia drept ordin. Charly deschise sertarul de sus al biroului şi 
se uită la Lange, care-i întoarse privirea rânjind. 


Îl însoţise aici la cererea ei. Se înțeleseseră să stea departe de Castel. „Dacă 
ne poţi ajuta cu ceva, Charly”, spusese Gennat, „îţi comunicăm.” Buddha 
încercase s-o facă să se simtă utilă, dar Charly simţea că împinseseră lucrurile 
prea departe şi că o ţinea la distanţă. Dacă apărea prea des la Omucideri, 
oamenii aveau să pună întrebări. 


Mai ales unul. 


Încă nu-i spusese nimic lui Gereon. Deși el o văzuse pe Alex în apartamentul 
de pe Strada Spener, şi cu siguranţă trăsese concluzii, nu spusese nimic, ci o 
lăsase pe ea să-i mărturisească. Ea n-o făcuse, și faptul că Gennat şi Lange o 
puseseră să ţină totul secret devenea problematic. Pe de o parte, era bucuroasă 
că Gereon nu insistase, evitând astfel o situaţie jenantă. Pe de alta, tăcerea ei 
începuse să pară sordidă. Văzuse că el nu era de acord că ea luase acasă un 
spărgător, un hoţ fugar. Dar dac-ar fi ştiut totul... 


Cât mai putea păstra tăcerea? Făcea exact ce-i reproșase mereu că ar face, 
anume ţinea sub tăcere aspecte de muncă, în scopuri proprii. Era cu sprijinul 
comisarului-șef Gennat, dar chiar conta? 


Răsfoi hârtiile din sertare. Nimic. Nu se putu abţine să nu se gândească la 
ideea că poate altcineva deja trecuse pe acolo. Nu era o dezordine firească. 
Ordinea fusese deranjată. 


Câteva cărți erau întoarse invers. Dacă te uitat atent, vedeai că se căutase 
ceva. Aspectul perfect al apartamentului nu putea ascunde asta. Lange părea 
să aibă aceeași părere. Deschise geamul, strigă numele proprietarei și, două 
minute mai târziu, era din nou în apartament, cu o privire care spunea cum își 
imaginase că nu se puteau descurca fără ea. 


— Vă rog să mă scuzaţi că vă întrerup, doamn... domnişoară Stock. 
Expresia Elfriedei Stock se îndulci. 


— Avem o întrebare: a mai fost cineva în apartament după ce Herr Kuschke a 
plecat miercuri după-amiază? 


— Da. De la curăţenie, dimineaţă. 
— Altcineva. 
— Colegul dumitale, dar sunt sigură că știi despre... 


— Ce coleg? 


— De fapt, a fost unul dintre colegii lui Herr Kuschke. În uniformă. 
Charly își dădea seama că Lange înviase, dar se controla. 

— Când a fost asta? 

— Ieri după-amiază, târziu. 

— Ce voia? 


— Să ia niște lucruri. A zis că Herr Kuschke urma să plece și trebuia să-i ia el 
valiza. 


— Chiar atât a luat? Nu s-a uitat prin apartament? 
— Asta nu ştiu. Eram alături, făceam cafea. 
— Făceaţi cafea? 


— Polițistul a fost foarte cumsecade. Credeam că poate ar dori o ceaşcă, dar 
n-a avut timp. 


— L-aţi lăsat să intre, pur şi simplu? 

— Nu era fitecine, ci poliţist. Nu las să intre pe oricine, să ştiţi! 

Părea indignată. 

— Sigur că nu, spuse Lange, împăciuitor. Dar nu știți precis ce-a făcut aici. 


— A luat valiza. Am văzut-o. O avea sub braţ când a bătut la uşă ca să-și ia la 
revedere. A mulțumit. 


— Ştiţi ce era în valiză? 


— Ce iei cu tine în călătorie, presupun. Cămăși, pantaloni, lenjerie, șosete, 
periuţă de dinți. 


— De unde ştiţi? 


— N-am zis că ştiu, ci că aşa cred. 

— Aţi spus c-aţi făcut curat. 

— Da. Şi am schimbat așternuturile. M-am gândit că a plecat în vacanţă. 
Păru să-și amintească de moartea omului, așa că tăcu. 

— Aţi remarcat ceva suspect? Periuţa lui unde e? 

— Încă în pahar. 

— Polițistul ar fi putut să caute ceva, şi nu să ia o valiză? 

— Cum ar fi? 

— Poate că domnul Kuschke a zis de ceva anume. 

Elfriede Stock strânse din buze. Ascundea ceva. 

— Domnișoară Stock, spuse Charly, unde ar fi putut ascunde ceva? 
Proprietara scutură viguros din cap. 

— N-a ascuns nimic aici. 

Zâmbi și îl privi pe Lange. 

— Dar mi-a cerut să am grijă de ceva, la puţin timp după ce s-a mutat. 
Lange şi Charly se priviră. 


— Nu ştiu dacă v-o pot da, continuă ea, căci a zis să n-o dau nimănui, mai 
ales nu poliţiei. 


— O promisiune asumată vă onorează, spuse Lange, dar cred că s-au 
schimbat circumstanţele și nu mai aveţi nicio obligaţie. Sergentul-major 
Kuschke a murit, iar noi investigăm o crimă. Ar fi dorit ca noi să primim tot 
ce ne-ar ajuta să-l prindem pe ucigaș. 


Charly era uimită cât de răbdător vorbea Lange cu bătrâna. 


— E o cutie, zise ea. O cerea la câteva săptămâni, apoi mi-o înapoia. „Cu 
dumneata e în siguranță”, aşa-mi spunea mereu. 


Suspină scurt, fără lacrimi, fără îndoială exprimându-și durerea. Scoase o 
batistă albă, fără pată, și începu să-și tamponeze faţa. 


— Ce e în cutie? 


— Să mă duc după ea? întrebă, iar Charly își dădu seama, după curiozitatea 
ei, că nu ştia. 


— Dacă se poate, zise Lange, ușor iritat. 


Elfriede Stock dispăru. Lange nu zise nimic, dar Charly credea că știe la ce se 
gândea. Proprietara se întoarse, cu respiraţia tăiată, ducând o cutie de lemn 
similară unui cufăr, pe care-o puse pe masă. 


— lată, zise ea. 

Cutia era încuiată. 

— Ştiţi unde e cheia? 

— Cred c-o avea mereu la el. 

— Acest obiect este confiscat. Înainte să-l luăm, vă voi oferi o chitanţă. 
— Nu vreţi s-o deschideţi aici? spuse ea, evident dezamăgită. 


— Ar trebui s-o forțez, spuse Lange, cu un regret profund. Cu siguranță nu vă 
aşteptaţi ca un ofițer prusac să facă asta. 

Portarul clătină din cap, mai degrabă plictisit. 
— Nu l-am văzut niciodată. 
Se întoarse la rebusul lui. 


Rath deja auzise propoziţia de vreo şase ori, dar era prima dată când nu 
credea. Nu fiindcă ar fi existat vreo urmă de incertitudine în vocea portarului 
sau fiindcă ar fi vorbit prea repede — de obicei, semn de răspuns gata 
formulat. Mai degrabă, așa cum stătea în spatele mesei șubrede pe post de 
tejghea de recepție, bărbatul nu numai că nu-i plăcea, ci de-a dreptul îl 
dezgusta. Rath se gândise că pista era pierdere de vreme, dar omul era clar 
tulburat de imaginea lui Abraham Goldstein, oricât încerca s-o ascundă. 


— Râu subteran din Grecia Antică. Patru litere, se termină cu ,„x”. 
— Styx, spuse Rath. 
— Cum se scrie? 


Rath smulse ziarul din mâna bărbatului şi îl puse aproape delicat pe masă. 
Deasupra rebusului aşeză portretul lui Goldstein. 


— Uitaţi-vă mai bine, sugeră el prieteneşte, ceea ce-l derută pe portar. 

— Aşa cum am zis, nu-l cunosc. 

Se întinse după ziar. 

Prin tapet se vedeau cabluri electrice. Nu părea treabă de experţi. Nu era nici 


cea mai curată văgăună pe care Rath o văzuse. Şi dacă registrele spuneau 
altceva? 


— Ascultă, zise, tot prieteneșşte, cât crezi că ne ia să închidem jegul ăsta? Un 
telefon la Administraţia publică? Sau la Comitetul pentru sănătate publică? 
Sunt convins că Administraţia financiară ar rezolva. Un mic audit de taxe. 
Da, cel mai bine e să fii sigur. 

Portarul lăsă jos ziarul. 

— Hai să vorbim. Ce vrei să ştii? 

Rath îi împinse sub nas portretul lui Goldstein. 

— Stă aici? 

— Nu, spuse el. 


Rath vru să se îndrepte spre cabina telefonică dinspre Poarta Oranienburger, 
când portarul adăugă: 


— A eliberat camera acum câteva zile. 

— Când? 

Portarul ridică din umeri. 

— Sper că nu te aștepți la mită. Vorbeşti sau dau telefon. 
— Ieri după-masă. 

— Unde s-a dus? 

— Nu știu. Nu s-a mai întors. N-am idee unde stă acum. 
— Bagajul? E încă aici? 

— Nu, altfel n-ar fi eliberat camera. A venit să-l ia cineva. 
— Bărbat sau femeie? 


O privire în gol. 


— A fost o ea? 


— Cu siguranţă nu! Avea așa o barbă, arătă portarul cu mâinile. In negru, din 
cap până-n picioare. Tip ciudat. Purta caftan, știți. 


— Ce să ştiu? 


— Ştiţi, era evreu. Dar el a venit să ia lucrurile. Doar o valiză. A plătit şi 
factura. Așa că totul s-a terminat cu bine. 


Rath încuviinţă. Deja nu mai asculta. 


Cei de la Criminalistică nu au găsit nimic. Dulapurile erau goale, iar 
Goldstein nu lăsase nimic în urmă. Singurul lucru era o biblie, în sertarul 
noptierei. Camera era mult mai mare decât se așteptase Rath, probabil cea 
mai bună pe care o putea oferi un asemenea loc, dar, prin comparaţie cu cea 
de la Excelsior, era o mizerie. Camera nu fusese curățată după ce plecase 
Goldstein, în grabă, aşa că, măcar, colegii putură preleva suficiente amprente 
cât să dovedească prezenţa yankeului, deşi Rath nu mai avea nevoie de 
confirmare. 


Cea mai presantă întrebare nu mai era unde-și petrecuse Goldstein ultimele 
zile, ci unde era acum. 


În jur de ora patru, cei trei reveniră la Castel. În absenţa unui al treilea birou, 
Rath aduse o masă de alături și puse un scaun în faţa ei. Nu putea să-i ofere 
lui 'Tornow propria-i extensie, dar îi pusese la dispoziţie mașina lui de scris. 
La ce era bun un cadet, dacă nu la hârtiile pe care şeful le dispreţuia? 


Cât Tornow îşi scria raportul, care urma să fie verificat de Rath și transcris de 
Erika Voss, el şi Grăf trecură prin dosarele acestuia, sperând să găsească și 
câteva declaraţii serioase printre tâmpenii. Desigur că nu găsiră. Mai marcară 
câte una, care menționa că Goldstein fusese văzut în zona Poetenviertel sau 
Stettiner Bahnhof. Putea fi de folos să viziteze martorii, dar, probabil, era 
doar o coincidenţă. Cineva spusese că l-ar fi văzut în aproape fiece cartier din 
Berlin. 


Mai târziu, când Rath şedea în biroul exterior şi parcurgea raportul lui 
Tornow, sună telefonul. Il ignoră, fiindcă nu avea chef ca Böhm să urle la el. 
Numai el îl suna direct. Toţi ceilalți treceau pe la Erika Voss. 


Gräf și Tornow se priviră. Nici primul nu făcu niciun gest c-ar fi dorit să 
răspundă, așa că Tornow se ridică şi se duse la biroul lui Rath, preluând el 
apelul. 


— 'Tornow, biroul inspectorului Rath. 

Ascultă, apoi îi întinse receptorul lui Rath. 

— Pentru tine. E un domn Liang. 

Deşi ascultau cu toţii, Rath răspunse. 

— Da, spuse el nevinovat. 

— Cred că nu e un moment potrivit, îl auzi spunând pe chinezul lui Marlow. 
— Aşa e. 


— Vino la Borchardt la opt, diseară. Strada Französischer. Doctorul ar dori să 
discute cu dumneata. 


— Despre? 

— Cred că ştii deja şi te pregăteai să-i spui. 

— Poftim? 

— Nu ştiai? Colegii dumitale l-au găsit pe Hugo Lenz. Mort. 
— Înţeleg. 


De data asta, Rath nu fu sigur c-ar fi reușit să sune nonşalant, dar colegii lui 
nu remarcaseră nimic. Inchise. 


— Cine era? întrebă Tornow. Un chinez? 


— Frizerul. A trebuit să anulez o programare. 


— Găseşte unul german, zise Tornow, rânjind. i-ar prinde bine. 

Dacă Rath ştia ce-l aşteaptă la reşedinţa Flegenheimer, ar mai fi amânat 
câteva zile. Când ajunse, ușa apartamentului era deschisă, dar, pentru o clipă, 
rămase în casa scării fabulos decorată. Când auzi voci şi nimeni nu răspunse 
salutului său, intră. 


Lea Flegenheimer și soțul ei erau în living, ca mai devreme, dar de data asta 
ghemuiţi pe podea, pe niște scaune mărunte şi incomode. Patru musafiri, 
evident prieteni de familie, discutau cu ei pe un ton respectuos. Rath intră cu 
Kirie în lesă și fu întâmpinat de şase feţe oripilate. 


Ariel Flegenheimer nu zise nimic. Nici nu se ridică. Un musafir vârstnic, 
îmbrăcat în negru, la fel ca gazda, se apropie de el. 


— Ce căutaţi aici? şopti el, trăgându-l pe hol. E o casă îndoliată. 
— Poliţia, zise Rath. Familia mă cunoaşte. Am întrebări. 


— Când cineva şade de şivai!, vizitaţi ca să oferiţi condoleanţe, nu ca să 
puneţi întrebări! 


— Să ofer condoleanţe nu face parte din fișa postului. 

— Ce întrebări aveţi? Poate i le pot transmite lui Ariel. 

Rath clătină din cap. 

— Aş dori să vorbesc eu cu el şi cu soția sa. Îmi pare rău pentru deranj. 


O uşă de pe hol se deschise și apăru Joseph Flegenheimer, care tresări la 
vederea lui Rath. Inchise uşa după el și intră încet în living. 


— Vedeţi doar ce se petrece, spuse vârstnicul. Nu puteţi veni în câteva zile? 


— Îmi pare rău. E o chestiune urgentă. Mă tem că așa sunt treburile poliţiei. 
Bărbatul cedă. 

— Fie, oftă el. Dar lăsaţi câinele afară. 

Rath puse lesa în mâna omului. 

— Mulţumesc, zise, şi intră iar. 


Privirile pe care i le aruncară Ariel și Lea Flegenheimer nu fură mai 
prietenoase. Rath aşteptă până ce un musafir termină de vorbit, apoi se lăsă 
pe vine lângă cei doi. 


— Vă rog să mă scuzaţi pentru deranj. Aș dori să îmi exprim din nou 
condoleanţele. 


— Dar nu de asta ați venit, comentă Ariel Flegenheimer. 
— Doar o întrebare rapidă și plec. 
— Întrebaţi, deja aţi deranjat suficient. 


— Voiam să întreb iar de nepotul dumneavoastră. În ultimele zile, v-a 
contactat Abraham Goldstein? Pe dumneavoastră sau pe alți membri ai 
familiei? 


— Nici pe mine, nici pe soția mea. Asta e tot? 


Rath se întoarse spre Joseph Flegenheimer, care era în picioare lângă părinţii 
lui. 


— Dar dumneata? 
Nu-i venea să creadă că discuta cu vărul lui Abraham Goldstein. 
— Te-a contactat? 


Joseph clătină din cap. 


— Nu. 

Rath simţi că tânărul știa mai multe decât dorea să dezvăluie. 

— Nu l-aţi văzut nicăieri? 

— Unde era să-l văd? 

— Nici nu l-aţi ajutat? 

Faţa de sub barba neagră era nemișcată. Joseph Flegenheimer se controla. 
— Fie, spuse Rath. Dacă vă contactează, sunaţi-mă. 

Îi dădu lui Flegenheimer cartea de vizită. 

— Nu vă mai rețin. 


Cu asta, îi lăsă în pace, luând-o înapoi pe Kirie de pe hol și coborând scara 
înspre Strada Berchtesgadener. In Buick, îşi aprinse o ţigară și aşteptă. 


Cam un sfert de oră mai târziu, Joseph Flegenheimer ieși în stradă. Inainte să 
pornească motorul, Rath aşteptă până ce acesta ajunse pe Strada Wartburg şi 
nu se mai văzu. 


Nu era dificil să urmărească silueta neagră. Oprindu-se la intersecţie, aşteptă 
până ce Flegenheimer ajunse pe Strada Martin Luther. Acolo era o linie de 
tramvai, dar el continuă pe stradă, spre primăria din Schöneberger. Rath îl 
privi traversând Piaţa Rudolf Wilde și luând-o pe Strada Miihlen. Urmărindu- 
] cât de lent posibil, îl prinse din urmă lângă o biserică catolică impunătoare, 
care se potrivea perfect între faţade, ca atâtea alte biserici din oraş. Căuta un 
loc de parcare, când Flegenheimer făcu un lucru neaşteptat. 


Imbrăcat în veşminte ancestrale, deschise una dintre ușile bisericii și intră. 


Rath opri. Ce însemna asta? Nu voia să-l urmărească în clădire pentru că 
Flegenheimer putea bănui ceva. Chiar și aşa, i-ar fi plăcut să ştie ce treabă 
avea într-o biserică un evreu ortodox. 


Sperase ca Flegenheimer să-l ducă spre motelul la care stătea Abraham 
Goldstein, dar se părea că nu era chiar atât de ușor. Dar știa sigur că vărul lui 
îi luase lucrurile de la motelul de pe Strada Tieck şi plătise factura. 


Rămase în mașină şi fumă o Overstolz, dar Flegenheimer nu mai apăru. În 
cele din urmă, aruncă ţigara pe geam și repomi motorul. Era deja târziu. 
Trebuia să se pună în mișcare, dacă nu voia să rateze întâlnirea cu Marlow. 
Notă numele bisericii: Sfântul Norbert. 


93 


Camera nu avea geamuri şi era rar aerisită, de aici și mirosul de mucegai. Un 
polițist îi conduse pe lângă un șir lung de rafturi. Arăta ca depozitul unui 
traficant de armament, cu o pasiune pentru gablonţuri: pistoale şi arme de tot 
soiul, pumnale, săbii, rozete, covoare, sfeşnice, picturi în ulei, patefoane şi 
chiar şi o cutie de tip seif, sudată. 


Charly își duse mâna la nas și-l privi pe Lange, care examina un costum gri- 
deschis plin de sânge coagulat. În ciuda planului original, ea revenise la secţie 
din pură curiozitate. Lange nu forțase cufărul de lemn, nici în apartament și 
nici în mașină. Chiar era un model de corectitudine prusacă. Poate că tatăl ei 
avusese dreptate când susținea că oamenii din Hanovra erau mai prusaci 
decât prusacii înșiși. 


Pe drumul înapoi nu prea vorbiseră, dar amândoi erau acum siguri că 
Alexandra Reinhold nu mai era suspecta principală. Lange părea la fel de 
uşurat, la fel ca Charly — nu că asta ar fi simplificat cazul. Polițistul din 
apartamentul lui Kuschke era, probabil, acelaşi pe care-l văzuse Charly în 
Hansaviertel, şi posibil să fi avut legătură cu crima. Ce coşmar: un poliţist 
criminal, la rândul lui ucis de un poliţist. Până acum, mortul din Hansaviertel 
nu primise cine ştie ce atenţie în presă. Castelul păstrase discreţia, mai ales 
asupra identității omului, hotărând să dezvăluie informațiile treptat, în mod 
ideal odată cu rapoartele despre stadiul investigaţiilor. 


Problema era că rezultatele aruncau o lumină tulburătoare asupra lucrurilor. 


După ce Charly nu reuşi să spargă încuietoarea cutiei cu o agrafă de birou, se 
duseră în sala probelor. Lange pescui o cheie din portofelul lui Kuschke şi o 
ridică triumfător. 


Charly îi întinse cutia. Cheia se potrivea. 


La început, nu-și dădu seama ce era cu hârtia pe care Lange o scoase din 


cutie: o fotografie ca pentru paşaport, care-l înfățișa pe Jochen Kuschke în 
uniformă, deși nu în uniformă de sergent-major, ci într-una interzisă pentru 
un poliţist. Chiar înainte să citească literele tipărite de lângă fotografie și să 
vadă simbolul ștampilat, ştia că n-ar fi putut dezvălui asta presei. 


Lange fluieră printre dinți. 


Era un carnet prin care se confirma că Jochen Kuschke fusese membru al 
districtului SA Berlin-Brandenburg, începând cu 12 decembrie 1930, şi că 
avea rangul de Oberscharfiihrer. Era semnat de Walter Stennes, fostul șef al 
SA din Berlin, care, între timp, fusese dat afară de Hitler. 


Grzesinski și Weiss aveau să facă tot ce le stătea în puteri să se asigure că 
presa nu va afla. Cine ştie ce s-ar fi putut întâmpla altminteri dacă se ştia că, 
în ciuda interdicţiei stricte a Ministerului de Interne și a Comisarului poliţiei, 
un polițist din Berlin nu doar că devenise membru SA, ci permisese și să fie 
fotografiat în uniforma lor. 


Nu știau ce să înțeleagă din celelalte obiecte, cu excepţia faptului că Kuschke 
lăsa impresia că meritau să fie protejate: un petic negru cu o mână albă cusută 
pe el, o agrafă de rever cu un concept similar şi câteva poze ale lui alături de 
alți oameni, niciunul în uniformă de vreun fel, ci în civil. 


Strânseră totul și erau pe cale să plece, când Kronberg vâri capul de după 
colț. 


— Aici erai, îi spuse lui Lange. Domnișoara Steiner a zis că te găsesc aici. 


Se referea doar la Lange. Nici măcar nu se uită la Charly, ci băgă mâna într- 
un plic şi puse o fotografie cu un cuţit însângerat lângă cutie. 


— Cuţitul folosit pentru uciderea lui Kuschke, spuse Charly. Aţi aflat ceva? 


— E un pumnal, o corectă Kronberg, aruncându-i o privire superioară. Mai 
precis, un pumnal de tranșee. Făcut pentru cei care luptă în tranșee, în război. 
Orice veteran are unul. 


— Şi? făcu Lange. 


— Identificarea unei asemenea arme poate fi dificilă. Dar, în cazul ăsta, cred 
că am reușit. 


— Aşa. 


— Mortul din SA, de la Humboldthain, a fost înjunghiat cu o armă ca asta, 
chiar a lui. Până acum, arma lipsea fără urmă, dar, dacă mă întrebi pe mine... 


Kronberg arătă spre fotografie. 


— Asta e. 

Johann Marlow avea o sticlă de vin alb, răcit. F.W. Borchardt era unul dintre 
cele mai exclusiviste restaurante din Berlin, unde gastronomia fină se 
combina cu o pivniţă selectă. Marlow alesese o masă într-un separeu, unde 
puteau discuta netulburaţi. Liang era prezent, și aşezaseră tacâmuri și pentru 
Rath. Oricât detesta acesta atenţia lui Marlow, nu era în postura să-l refuze. 
Ce să spună? Nu, mersi, am mâncat deja? Stomacul lui făcea prea mult 
zgomot. Nu mai mâncase nimic de la un prânz anemic, la cantina din 
Stettiner Bahnhof, cu Grăf şi Tornow. Nici Kirie. Aproape că nu-l lăsară să 
intre cu câinele, dar Liang, care aştepta la ușă, îi înmână un bilet omului de la 
recepție, şi curând apăru un băiat să o ia. Kirie se duse de bunăvoie, căci 
instinctul îi spunea că urma să primească mâncare. 


— la loc, spuse Marlow. Vin? 
Rath încuviinţă. Liang turnă. 


— Îmi pare rău pentru Lenz, zise Rath. Poate că te va alina să afli că Rudi 
Şobolanul a fost găsit mort, la gunoi. 


Marlow izbi cu pumnul în masă. 


— La naiba, făcu el. De ce nu mi-ai zis tu că Lenz e mort? De ce trebuie să 
aflu de la Teuber că băieții tăi au apărut la Amor-Diele urlând că rămășițele 
lui Hugo au fost pescuite din Ecluza Mühlerdamm? 


Rath își aprinse o țigară. Dacă învățase ceva, era să nu se lase intimidat de 
omul acela. 


— Nu e cazul meu. Am aflat de la Herr Liang, aici de faţă. 


— Atunci, am ales omul potrivit pentru aşa o situaţie. 


— Nu sunt omul vostru. Vă fac o favoare fiindcă vă sunt dator. 
— Te-am desemnat să investighezi în ce condiţii a dispărut Hugo. 


— Deja am spus că eu cred c-a fost atras într-o capcană la Osthafen şi că, 
probabil, n-a supravieţuit. 


— Probabil. Deci cine i-a întins capcana? 
— Am discutat cu colegii care lucrează la caz. 


Pic şi Poc fuseseră bucuroși să-i explice tot ce ştiau, mai ales Czerwinski, 
mândru că era șeful unei investigații care-i dădea şansa de a-i comanda 
prietenului Henning. 


— Legiștii au confirmat că Hugo Lenz nu s-a înecat, continuă Rath. A fost 
împușcat în piept și în cap, la fel ca Rudi Hâller. Cred că leșul lui a plutit pe 
Spree câteva zile, înainte să apară în ecluză. Presupun c-a fost aruncat în apă 
în amonte. Nu ştiu unde. 


— Dar tu ştii. 


— Cum am zis şi cu o săptămână în urmă, ştim că Hugo Lenz s-a dus în zona 
portului, dar nimeni nu l-a văzut revenind. A doua zi, mașina lui era încă 
parcată unde o lăsase. Apoi, mai e şi paznicul de noapte, care pretinde c-ar fi 
auzit împușcături lângă depozitul frigorific. 


— Mi-aţi căutat prin depozite şi n-aţi găsit nimic. 

— Eu tot cred că aşa s-a întâmplat. Hugo Lenz a fost împușcat de persoana 
cu care s-a întâlnit în port și s-ar fi simţit în siguranță într-un depozit al 
Berolinei. E. același mod de operare ca la Rudi, doar că el a ajuns la gunoi. 


— Ambele cadavre au fost găsite. 


— Poate că aşa și trebuia. Mutilate, desfigurate, ca avertisment pentru voi şi 
Piraţi. 


— De la cine? 


— De la altă Ringvereine. Sau de la cineva la care nu v-aţi gândit. 
Marlow căpătă o expresie gânditoare. 
— Şi acest cineva a plătit un ucigaş american? 


— Mai degrabă acest cineva încearcă să arunce vina asupra lui. Așa mi se 
pare mie, că toată povestea a fost aranjată. 


— Protejezi un gangster, inspectore. Mă uimeşti. 

— Nu cred c-a fost Goldstein. A fost tot timpul sub supraveghere. 
— Credeam că v-a fentat. 

— Nu în ziua dispariţiei lui Hugo Lenz. 


— Oricum, avem o problemă. Acum, că moartea lui Hugo s-a confirmat, 
trebuie să acționez. 


— Vreţi răzbunare? Dacă nu ştiţi cine-a fost? 

— Să ne înţelegem. Nu-l jelesc personal pe Lenz, dar moartea sa e un afront 
adus organizației mele şi, fiindcă toată lumea crede c-au făcut-o Piraţii, Piraţii 
o vor încasa. De săptămâni se agită, și cine ştie dacă Lapke n-a fost implicat? 
— EI şi Rudi Şobolanul erau cei mai buni prieteni. 

— Şi rivali. 

— Nu vă grăbiţi? 

Marlow îi aruncă lui Rath o privire rece. 


— Trebuie să acţionez, iar dacă nu-mi spui cine l-a ucis pe Hugo Lenz, Piraţii 
o încasează. 


— Ştiţi ce se va întâmpla cu orașul dacă faceţi așa? Va fi scăldat în sânge. 


— Crezi că pot altfel? Dacă nu lovesc, Berolina mi se urcă-n cap într-o 
clipită. 

— Daţi un exemplu. Bateţi câţiva Piraţi, răpiţi-i, închideţi-i într-o pivniţă 
umedă, dar nu riscaţi război fățiș până ce nu ştiţi clar cine vă are partenerul de 
afaceri pe conştiinţă. 

— E timpul să afli. 


— Lucrez la asta. 


— Trei zile, spuse Marlow. Fix 72 de ore. Duminică seara ne revedem și 
atunci vreau să ştiu totul clar. 


— Veţi şti. 

Rath stinse ţigara și se ridică. 

— Nu mănânci? 

— Suntem prea aproape de secţie. 


— Nu-ţi face griji. Colegii tăi nu-și permit locul ăsta, iar comisarul e prea 
băţos pentru Borchardt. 


— Nu, mersi. Dar îmi puteţi face alt serviciu. 

— S-aud. 

— Trebuie să vorbesc din nou cu Christine, dansatoarea de la Venuskeller. 
— Cred că asta se poate aranja. 


Liang scoase un carneţel negru din jachetă şi scrise o adresă, apoi rupse 
pagina și i-o întinse lui Rath. 


— Poţi da de ea aici, dar nu înainte de prânz. Sau poți merge la noapte la 
Venuskeller. 


— Nu, mulțumesc. Am altceva în minte. 

Charly nu mai avea nicio veste de la Alex sau de la Vicky. Fetele încă 
lipseau. Închise uşa apartamentului după ea. Gereon nu ajunsese încă. Din 
fericire, nu mai dăduse peste el la Castel. Se simţea vinovată, dar şi ușurată că 
nu fusese nevoită să discute cu el. 


Găsi în dulap o jumătate de sticlă de vin roşu şi se aşeză la masă, cu un pahar. 
Prima gură o făcu să se simtă bine. Îşi aprinse o ţigară. În ce se băgase? 
Poliţişti care ucideau alți poliţişti? Fete minore care căutau răzbunare? I-ar fi 
plăcut să discute cu Gereon dac-ar fi putut. Cazul ei părea să se lege de 
acesta. Arma crimei: bărbatul din SA de la Humboldthain fusese aproape 
sigur ucis cu același cuţit ca polițistul din Hansaviertel. Acesta era și el 
membru SA. Să fi fost aceea legătura? Cineva ucidea oamenii din SA? Mai 
mult, să fi fost Abraham Goldstein gangsterul lui Gereon? Era evreu. Poate că 
de aceea trecuse Atlanticul? Fiindcă fusese angajat să ucidă câteva cămăși 
maro, în numele evreilor care nu mai suportau abuzurile? Era o idee absurdă, 
însă, pe de altă parte, ideile absurde erau adesea cele care duceau la soluții. 
Cumva, se potrivea. 


Tot misterul ăsta! Gereon era obișnuit, dar ea nu. Şi nici nu credea că s-ar fi 
putut obişnui. Cu fiecare oră care trecea, era tot mai rău. Să încerce să obţină 
undă verde pentru a-l anunţa pe inspectorul Rath? Dar... ştia prea bine că 
Gennat îl adusese pe Böhm în mica lor echipă fiindcă se ocupa de cazul din 
Humboldthain şi că acesta nu putea lucra cu o persoană ca Gereon, care nu 
accepta prea des autoritatea altora. Charly nu-l putea acuza că îl ignora mai 
mereu pe Gereon, chiar dacă acesta din urmă îi imputa asta. Se înțelesese 
mereu bine cu Wilhelm Böhm, deci era posibil, câtă vreme nu puneai la 
inimă purtarea lui mohorâtă. 


Auzi paşi pe casa scării. Să fie Gereon? Mai luă o gură de vin și ascultă 
aproape anxioasă zgomotele de afară. 

Mai devreme, dimineaţă, Rath îi trimisese pe Gräf și pe Tomow să reia 
investigarea listei de tutungerii care aveau Camel, făcută de Grabowski. 
Păreau să se înțeleagă, aşa că acum putea face exact ce-i plăcea mai mult: să 
lucreze singur. 


Parcă Buick-ul pe o străduţă din Treptow. Numele de familie al Christinei era 
Möller, un nume obișnuit, simplu, iar ea locuia într-un confort mult mai mare 
decât se așteptase el. Clădirea din față, primul etaj. 


Dură ceva până deschise, deşi Rath ascultase sfatul lui Liang şi așteptase 
până după prânz. Principala atracţie de la Venuskeller purta un capot 
albastru-închis, de mătase, croit la fel de elegant precum cel din budoar. Păru 
să-l recunoască și îl privi ca o leoaică în bârlog, timidă și totuşi războinică. 


— Ştiam că ne vom revedea, spuse ea, deschizând ușa. Vă rog să intraţi. lau 
micul-dejun. 


În apartament se simţea miros de cafea. Ea îl conduse într-o cameră însorită, 
cu lucarna deschisă și plină de zgomotul dinspre stradă. Pe o măsuţă cu două 
scaune se aflau un ibric stacojiu și o cană de cafea aburindă. În scrumieră era 
un muc de ţigară. Micul-dejun al Christinei Möller semăna cu al lui. 


— Cafea? 

— Vă rog. 

Ea îi turnă. 

— De ce nu vă scoateţi haina și pălăria? 


Rath îi simţi tonul ascuns în glas şi nu reuși să-și împiedice erecţia bruscă. De 
data asta, braţele fleșcăite ale doamnei Lennartz nu-l puteau salva. Prin 


urmare, îşi scoase haina și pălăria și i se alătură la masă, luă o gură de cafea și 
încercă să-şi ferească privirea de la decolteul ei, care se vedea clar sub 
mătasea albastră. 

— Mulţumesc, zise el. 


— Ce cald e aici, nu credeţi? 


Christine își suflă de pe faţă o şuviţă blondă și se aplecă în faţă, dezvelindu-și 
un sân. 


Era timpul să treacă la fapte. Puse ceașca de cafea pe farfurioară. 


— Nu lucraţi doar pentru Johann Marlow, spuse el. Lucraţi și pentru colegii 
mei de la Moravuri. 


Ea rămase surprinzător de calmă. 

— Păi nu faceţi la fel? 

— Aici vorbim despre dumneavoastră, nu despre mine. 
Ea ridică din umeri. 

— Dacă mă plătiţi bine, lucrez şi pentru dumneavoastră. 


Subînţelesul era limpede. O privi în continuare, în timp ce-și scoase o țigară 
din pachet și o aprinse. 


— Nu e necesar, mulțumesc. 
— Păcat. 
Se apucă de capetele capotului. 


— Poate c-ar trebui să-mi spuneţi în numele cui vă aflaţi aici, al lui Doctor 
M. sau Weiss? 


— Sunt aici pentru mine. 


Cu cât îi evita mai mult întrebările, cu atât mai convins era că avea ceva de 
ascuns. Pozele pe care le găsise în sertarul lui Lanke nu erau o întâmplare. 


— Dar asta nu înseamnă că nu va ieși ceva util pentru şefii mei, continuă el. 
Depinde exclusiv dacă-mi spuneţi sau nu adevărul. 


— Aţi venit să mă ameninţaţi. 
— Am venit să vă avertizez. 


— Poate că eu ar trebui să vă avertizez. Ce credeţi că va face Doctor M când 
va afla c-aţi încercat să mă şantajaţi? 


— Ce credeţi că va face dacă află că dumneata l-ai atras pe Hugo Lenz într-o 
cursă fatală? 


— Despre ce vorbiţi? 


Groaza ei, chiar dacă încercă să o ascundă în spatele unei siguranţe de sine 
studiate, era autentică. Rath își exprimase doar o bănuială, dar reacţia ei îi 
spuse că se apropia de adevăr. 


— I-aţi furnizat lui Hugo Lenz contactele din poliţie, spuse el. Lenz era 
invidios pe Marlow și spera să rezolve problemele Berolinei cu Piraţii 
Nordului, fentându-i cu poliţia. Aţi aţâţat focul. Poate chiar i-aţi dat ideea. 


— Chiar nu ştiu despre ce vorbiţi. 
Rath simţi că i se confirmă bănuiala. Christine Möller nu mai încerca să-l 
seducă. Işi încrucișă braţele la piept, să-și ţină capotul închis. Nu-i mai vedea 


nici măcar gâtul. 


— Ştiţi sigur despre ce vorbesc. Pe de altă parte, domnul Marlow nu ştie, și 
cred că e mai bine așa. 


Rath se opri, pentru efect, şi-şi stinse ţigara. 


— Fireşte că depinde numai de dumneata. Dacă-mi spuneţi ce s-a întâmplat și 
rămâne între noi, vă dau cuvântul. Dacă aflu că m-aţi minţit, îl las pe Marlow 


să afle adevărul. 
— 'Ticălos nenorocit! 


— Alegerea vă aparţine, ori îmi ziceţi tot ce ştiţi, acum, pe loc, ori îi ziceți lui 
Marlow, legată în vreo pivniţă. 


Nu era cazul să se exprime mai clar. Christine Möller pricepuse. 
— Nu știam că-l vor ucide. Credeam că doar îl vor aresta. 


Apoi, îi spuse totul. 

În persoană, Gerald Thiemann semăna cu Harold Lloyd mai mult decât în 
schiţă. Părea agitat. 


— Mulţumesc că ne-aţi contactat, spuse Gennat. 
Thiemann dădu din cap. 
— Mi-a zis un prieten că e faţa mea în ziar. 


Ședea pe colţarul tapiţat cu verde din biroul lui Gennat, în timp ce Buddha se 
străduia să-l facă să se simtă în largul lui. 'Trudchen Steiner intră cu cafea 
proaspătă, pe care o așeză lângă sortimentul de prăjituri deja aflate pe masă. 
Gennat îl servi personal după ce ea turnă cafeaua. Mai întâi martorul. Gerald 
Thiemann alese o felie subțire de prăjitură cu nucă, impresionat de 
diversitatea ofertei. Charly refuză, o decizie pe care Gennat o întâmpină cu o 
privire între milă şi simpatie, în timp ce Lange luă o felie imensă de 
Herrentorte, la care se uită cu jind. Buddha alese o felie de tartă cu agrişe. 
Tava era încă pe jumătate plină. 


Doar Böhm lipsea. Gennat îl trimisese înapoi în Hansaviertel, unde doi 
asistenţi detectivi treceau prin toate casele, căutând martori la uciderea lui 
Kuschke. Charly ştia că e mai bine ca el să nu ia parte la interogatorii jenante, 
ca acesta. Putea fi intimidant, chiar dacă nu voia, şi nu era momentul potrivit 
pentru timorarea martorilor. Era unul dintre motivele pentru care nu se aflau 
într-o sală specifică, ci în biroul lui Gennat, degustând prăjituri şi bând cafea. 
Dincolo de faptul că tapiţeria nu era doar uzată, ci probabil și de pe vremea 
Kaiserului Wilhelm, probabil că biroul lui Gennat era cel mai comod din tot 
sediul. Se zvonea că până şi reşedinţa oficială a comisarului poliției, de la 
primul etaj, cu vederea sa panoramică spre Alexanderplatz, nu era la fel de 
comod mobilată. 


Tot ce se auzea era zăngănitul furculiţelor pe farfurii şi al ceştilor de cafea, 


până ce Gennat puse prima întrebare. 
— Ce aţi văzut la KaDeWe în noaptea cu pricina? 
Thiemann puse ceașca pe farfuriuță. 


— Un băiat şi o fată. La început, am crezut că şi ea era băiat, până ce i-am 
auzit vocea. 


— Vă rog s-o luaţi de la început. Mergeaţi pe Strada Passauer... 
— Așa este. 
— Din ce direcţie și încotro? întrebă repede Lange. 


Charly înregistră privirea furioasă a lui Gennat, care-l făcu pe Lange să se 
înroşească şi să tacă. 


— Voiam să... eram pe drum spre... 
Thiemann se uită la Gennat, nesigur. 
— Chiar trebuie să fie consemnat? 
Gennat clătină din cap. 


— Pentru noi, ce e important este că eraţi acolo. Nu de ce. Chiar şi aşa, ne-ar 
ajuta să ne descrieți amănunţit ce aţi văzut. 


Thiemann păru uşurat. 

— Veneam pe Passauer, spre Strada 'Tauentzien, de cealaltă parte a KaDewWe, 
când am fost surprins să văd că înăuntru era lumină. Nu doar luminile 
neoanelor. Inăuntru, la fiecare etaj. 


Luă o gură de cafea. 


— Mă uitam deci la KaDeWe, când am văzut un băiat. 


Se ridică în șezut şi se apucă de braţele colțarului. 


— Credeam că vrea să sară, la cum se cățăra, dar a apărut un poliţist și m-am 
gândit că e bine, fiindcă îl are cineva sub ochi. 


— Aţi văzut ce s-a întâmplat apoi? întrebă Gennat. 
— Da. Parcă prinsesem rădăcini. 
— Mai erau oameni pe stradă? 


— Nu acolo unde mă aflam eu. Doar eu și fata aceea. Se afla de cealaltă parte 
a străzii și privea în sus. Purta pantaloni. Nu mi-am dat seama decât mai 
târziu că ieşise din KaDeWe şi că era o hoaţă, la fel ca prietenul ei de sus. 


— Ce s-a întâmplat apoi? 


— Nu ştiu cât a durat, dar polițistul stătea pe loc, fără să încerce să salveze 
băiatul. La început m-am gândit că nu vrea să grăbească lucrurile, că încearcă 
să-l convingă. Apoi, l-am văzut călcându-l pe băiat pe degete, cu bocancul, de 
parc-ar fi strivit un muc de ţigară. 


— Îl vedeaţi bine de acolo? 


— Definiţi „bine”. Fațada era luminată de firma cu neon, şi dinspre ferestre 
venea lumină. Aşa că am văzut ce am văzut. Văd binişor, chit că port 
ochelari. 


Işi scoase ochelarii cu dreapta și arătă cu degetele arătător și mijlociu spre 
pupile. 


— Am hipermetropie. 


Gennat încuviință, în timp ce Lange lua notițe, neglijându-și felia de tort. Se 
descurcau fără stenografă, ca să reducă numărul de oameni implicați. Charly 
ar fi putut prelua ea rolul, şi la asta se așteptase, dar Buddha îndesase 
carneţelul în mâna lui Lange. 


— Ce s-a întâmplat apoi, Herr Thiemann? întrebă ea, de parcă Gerald 


Thiemann ar fi spus o poveste, iar ea ar fi ascultat-o la cafea. 

— Băiatul a strigat de câteva ori, apoi a căzut. 

Închise ochii pentru o clipă şi scutură din cap. 

— Teribil. Când a căzut, n-a scos niciun sunet, n-a strigat, nimic. 
— Şi fata? 

Thiemann ridică din umeri. 


— Nu mă uitam la ea, dar cred c-a rămas şocată, așa ca mine. A alergat 
imediat la el, la fel ca mine. Mi-a strigat să chem ambulanţa. 


Charly se gândi la Alex, pe care o cunoştea. Da, se potrivea. 
— Asta aţi făcut? 


— Mai întâi, a trebuit să caut o cabină telefonică. Cea mai aproape e în Piaţa 
Wittenberg, așa că a durat o vreme. Când m-am întors, colegii voştri erau 
deja acolo, deasupra băiatului. Cred că deja murise. Fata dispăruse. 


— Şi dumneavoastră? N-aţi fost interogat? 


— Nu mi-a dat nimeni atenţie. Eram doar un gură-cască. Am așteptat să 
sosească ambulanţa şi am plecat. N-am vorbit cu nimeni. 


— Ar fi trebuit, domnule. 
Gennat își împinse la o parte farfuria și privi martorul cu ochi prietenoși. 
— E important ce aveţi de zis. De ce n-aţi pomenit nimic la locul faptei? 


Thiemann rămase neajutorat, slab ca un băț, dispărând într-un fotoliu prea 
mare pentru o persoană. 


— Nu am vrut probleme. Vorbisem cu fata aia, o infractoare, vă amintiţi 
doar, şi n-am oprit-o, am lăsat-o să plece. Fiindcă m-am dus să caut cea mai 


apropiată cabină telefonică, să chem ambulanţa. 

— Nimeni nu vă poate reproşa asta. 

— Poate. Dar... mai era ceva. Bărbatul acela... 

Arătă spre portretul lui Kuschke. 

— Mi-era teamă de cum mă privea. 

Înghiţi în sec, de parcă ar fi fost complicat să rostească fraza următoare. 


— Totul a fost confuz. Nu ştiam ce să fac, în ce poziţie sunt faţă de colegii 
dumneavoastră. 


Gennat încuviință, înțelegător. 

— De ce nu ne-aţi contactat mai târziu? Când nu mai eraţi atât de confuz. 

— Poate că încă sunt, spuse 'Thiemann. Copil fiind, continuă, după o vreme, 
copil fiind, mi s-a spus că polițiștii sunt buni și hoţii sunt răi. Cel puţin așa ne 
jucam noi. 

Privi în jur, bănuitor. 


— Dar poate că lucrurile s-au schimbat, de la Kaiser încoace. 


— Nu cred, spuse Gennat. Incă suntem buni. Excepţia confirmă regula. 

Rath parcă în acelaşi loc. Singurul lucru care deosebea biserica Sfântul 
Norbert de clădirile adiacente erau cele două turle și fațada cu cornișă, care se 
ridica deasupra caselor cu apartamente, de cinci etaje, ce dominau Strada 
Miihlen. Turla din stânga era ușor înclinată, urmând cotitura drumului, 
delimitând Spitalul Norbert. Nivelurile mai joase, cu porticuri arcuite (unul 
servea ca intrare în curte), erau îmbrăcate în piatră șlefuită, în timp ce 
nivelurile mai înalte aveau fațada punctată de un şir de ferestre care păreau să 
ascundă camere, poate ale locuinţei preotului. 


Luase Opel-ul din flotă și lăsase Buick-ul la secţie. Vizita de ieri îl speriase 
pe tânărul Flegenheimer, care venise apoi la biserică. De ce? Singurul lucru 
care părea plauzibil era o ascunzătoare. Undeva, înăuntru, Flegenheimer îi 
lăsase vărului său un mesaj. 


Se gândi la apartamentul Christinei. Principala atracţie de la Venuskeller îl 
trădase, într-adevăr, pe Hugo cel Roșu, deşi subliniase, iar şi iar, că nu ştia 
că-l trimitea la moarte. El tot nu ştia dacă putea avea încredere în ea, dar 
părea mai probabil ca instrucţiunile ei să fi venit de la poliție decât de la 
Piraţii Nordului. Nu reușise să-i furnizeze un nume, nici măcar o descriere. 
Totul fusese anonim, mai ales la telefon. Singura întâlnire faţă în faţă fusese 
cu Gregor Lanke, care aranjase contactul iniţial cu acest străin — sau, cel 
puţin, cu vocea sa prin telefon. Lanke o presase, spunându-i că, dacă nu-i face 
acel serviciu, o va acuza de posesie de droguri. Cineva trebuie să-i fi spus că 
ea lua cocaină, iar el apăruse într-o zi la ea acasă şi-i descoperise rezerva. De 
atunci, plătea pentru asta, mai puţin cu informaţii decât cu servicii obișnuite. 
Nu fusese cazul să explice. 


După luni de sex pentru tăcere, Lanke încercase să o recruteze ca 
informatoare. „Cred c-a auzit despre mine și Hugo”, spusese ea, „chiar dacă 
eram cu el doar de câteva săptămâni”. Instrucţiunile primite prin telefon erau 
precise și așa reușise să stabilească o întâlnire fără ca Hugo să ştie că fusese 


implicată. Hugo cel Roșu se întâlnise, probabil, de două ori cu ucigașul său. 
A treia întâlnire îi fusese fatală. Christine nu-l văzuse niciodată pe om, dar 
încă-şi amintea numărul la care sunase. Rath îşi privi carneţelul: STEPHAN 
1701. Încercase să sune dintr-o cabină telefonică. Nu răspunsese nimeni, dar 
măcar avea un punct de pornire. 


Cabina era la câțiva metri de Strada Mühlen. Își privi ceasul și se gândi să 
încerce iar. Supraveghea biserica de peste o oră şi niciun semn de Joseph 
Flegenheimer sau de Abraham Goldstein. 


După ce se asigură că nu recunoștea pe nimeni de pe stradă, ieși din mașină. 
Străbătând Strada Mühlen, privi în vitrina unei case de pompe funebre, care 
reflecta fațada bisericii. Sfântul Norbert nu se vedea din cabina telefonică 
decât dacă deschidea ușa şi făcea un pas în afară. Se abţinu de la o astfel de 
mișcare, deşi cablul receptorului ar fi fost suficient de lung. Simţea că-și 
pierde vremea. Ceru STEPHAN 1701 şi lăsă telefonul să sune îndelung. N- 
avu noroc. Nu era o secţie de poliţie. 


Işi aprinse o ţigară, privind sicriele prin vitrină, şi se întrebă dacă ar trebui să 
se lase de fumat. Ideea de a se întoarce într-un Opel strâmt și puturos nu îi 
surâdea. Dacă nu merge Mahomed la munte... 

După nici trei minute, se afla în faţa uşii familiei Flegenheimer, hotărât să le 
tulbure doliul a doua oară. Dură o clipă până ce auzi pași şi o femeie străină îi 
deschise. 

— Este reşedinţa Flegenheimer, nu? spuse el, confuz. 

Ea îl privi de sus până jos. 

— Da. 

— Aş dori să vorbesc cu Joseph Flegenh... 

— Nu e aici, îl întrerupse ea. 


— Cine e, Rifca? auzi Rath o voce cunoscută. 


Lea Flegenheimer era acasă. Două secunde mai târziu era la ușă, privindu-l 


pe Rath ca pe o insectă problematică. 

— Nu ne-aţi deranjat suficient? 

— Aş dori să vorbesc cu fiul dumneavoastră, doamnă. 
— Aţi ales ziua nepotrivită. 

— Mă scuzaţi? 


— Sabatul, răspunse ea. Bărbaţii sunt la sinagogă. Eu pregătesc masa de 
Sabat, cu Rifca. 


— Credeam că Sabatul e sâmbăta. 


— Nu aveţi prieteni evrei, inspectore? spuse Lea Flegenheimer, dar Rath încă 
se gândea dacă i-ar putea descrie pe Manfred Oppenberg ori pe Magnus 
Schwartz drept prieteni sau dacă avea vreun prieten, fie el evreu, catolic, 
protestant sau ateu, când ea oferi și un răspuns: 


— Cu siguranţă nu, sau ați ști că Sabatul începe la asfinţit. 

— Mulţumesc pentru informare. 

Cea mai bună cale de a irita persoanele ca ea era să rămână politicos. 
— Fiţi amabilă, la ce sinagogă vă pot găsi fiul? 

— Doar nu vreţi să deranjaţi slujba. 

— Nu vă faceţi griji, voi aştepta afară. 


Rath ajunse la sinagoga de pe Strada Miinchener în mai puţin de cinci 
minute. Fireşte că nu intră, şi n-ar fi făcut-o nici dacă Lea Flegenheimer nu l- 
ar fi avertizat. Se postă în faţa porticului şi aprinse o ţigară. Se lăsa înserarea. 
Nu mai dura mult. Contemplă fațada enormă, în Art Nouveau, deasupra 
căreia se afla o cupolă robustă cu steaua lui David. 


Fumă două țigări până ce oamenii începură să iasă. Doar bărbaţi. Fără 


îndoială, femeile erau acasă, pregătind mâncarea. 


Privi cu atenţie, nu doar fiindcă se lăsa noaptea, ci şi pentru că majoritatea 
erau îmbrăcaţi la fel. Aproape toți purtau haine și pălării negre, şi toţi aveau 
șaluri de rugăciune. Bărbile şi perciunii făceau lucrurile şi mai dificile. Îi 
văzu pe cei din familia Flegenheimer într-un grup care porni pe Strada 
Miinchener, înspre Strada Grunewald, și îi urmă până ce tatăl şi fiul se 
separară de grup la intersecţia cu Berchtesgadener. 


Nu se putu convinge nici să discute cu Joseph, nici să-i informeze tatăl că 
odrasla lui fusese văzută intrând într-o biserică catolică. Nu ştia dacă era din 
cauza șalurilor de rugăciune sau fiindcă sărbătoreau cea mai importantă zi a 
credinţei lor, dar în aer plutea ceva, o senzaţie aproape intimă de religie, pe 
care nu dorea s-o tulbure. Poate că, undeva în adâncuri, era prea catolic să nu 
respecte credinţa altora în Dumnezeu, chiar dacă el nu mai era capabil de asta 
— oricât şi-ar fi dorit să fie. 


Aşteptă până când cei doi dispărură în casa lor, înainte să se îndrepte spre 
mașină. Era timpul să ridice Buick-ul de la Castel. 

Sâmbătă serveau şniţel la cantină. Czerwinski ceruse o farfurie deosebit de 
mare, cu salată de cartofi în plus. Personalul îi cunoștea prea bine apetitul. 
Rath şi Henning fură modeşti şi se mulțumiră cu porţii mai mici. 


Pic şi Poc erau bine dispuși. Să ajungă în weekend fără incidente era tot ce 
conta pentru Czerwinski, și asta-i reuşise din nou. Nu li se păru ciudat că 
Rath îi chestiona. Lucraseră împreună atât de mult, încât li se părea normal să 
întrebe în ce stadiu se află investigația, chiar și acum, când Böhm îi 
despărţise. 


Tot nu identificaseră oficial Osthafen ca loc al faptei, chiar dacă era pe lista 
lor scurtă, alături de alte locuri îndepărtate de la țărm. Nu puteau spune nici 
care fusese ora decesului. Cu alte cuvinte, n-aveau nimic. În absenţa altor 
piste, Pic şi Poc aveau doar informaţii despre reputaţia lui Hugo, și 
conchiseseră că fusese vorba despre o răfuială între bande. Între timp, 
uciderea lui Rudi Höller se potrivea perfect în peisaj, chiar dacă perechea nu 
ştia cine pe cine răzbunase, ţinând cont de incertitudinile privind orele 
deceselor. 


— Ce e ciudat, zise Henning, este că modelul a fost același, în ambele cazuri. 
Răni la cap şi la piept. Chiar mai ciudat, potrivit expertizei balistice, atât 
Hiller, cât şi Lenz au fost uciși cu aceeași armă. Cea care a rănit piciorul 
omului din SA. 

— Remington-ul lui Goldstein, spuse Rath. 

— Se pare că ziarele au avut dreptate, zise Czerwinski. 


In ciuda porției enorme, deja mânca desertul. 


— Gangsterul nostru a făcut ore suplimentare. 


— Nu ştiu. 
Rath era sceptic. 
— Nu credeţi că e prea evident? Unde intră în peisaj tipul din SA? 


— Nu te învinui, Gereon, spuse Henning. Niciunul dintre noi nu se simte 
bine fiindcă ne-a scăpat, dar trebuie să acceptăm realitatea. 


Rath tăcu, se ridică și plecă. Mai devreme, fusese de câteva ori în biroul lui 
Lanke, şi de fiecare dată fusese informat că Lanke era „pe teren”. 


Bărbatul locuia în Schöneberg, aproape de Biserica Memorială Regina Luisa. 
Făcu ochii mari când îl văzu pe Rath în prag. Părea să se fi așteptat să fie 
altcineva. 


— Dumneata? Ce cauţi aici? 

— Să vorbesc cu tine. Mă poftești înăuntru? 

— Mă tem că nu e un moment potrivit. Aştept musafiri. 
— Pe unchiul? 

Lanke nu mușcă momeala. 

— Te rog să pleci, zise. 


Rath intră. Ştia că Lanke era la mâna lui. Privind în jur, îşi dădu seama că 
Gregor Lanke părea să trăiască din mai mult decât dintr-un salariu de 
detectiv. Cum altfel să-şi fi permis un apartament atât de spaţios, orientat spre 
intrarea principală? Menajera trecuse recent pe acolo, căci totul părea curat şi 
ordonat. 


— N-ai de gând să-mi oferi nimic? 
— Te pomenești că vrei să-ţi fac și cafea? 


— A fost o glumă. 


— Pocnesc de râs. 
— Ce număr de telefon i-ai dat Christinei Möller? 
— Poftim? 


— Christine. Altă fată din colecţia ta impresionantă. E uluitor ce le ceri 
informatoarelor. Se pare că de toate, mai puţin informații. 


Lanke păli, sprijinindu-se de cadrul ușii. 
— Nu ştiu despre ce vorbeşti, zise, dar nu păru deloc convingător. 
Lanke ştia de ce era Rath aici. 


— Hugo Lenz, cunoscut şi ca Hugo cel Roşu, era iubitul jucăriei tale. Așa ar 
trebui să-l descriu? Erai gelos? De aceea ai aranjat întâlnirea cu presupusul 
coleg? Cred că tu l-ai împușcat. Sau ai angajat pe cineva de peste ocean? 


— Poftim? 

De data asta, părea sincer. Rath era surprins. 

— N-am fost eu. Trebuie să mă crezi! 

— Atunci, zi-mi cine a fost. 

— Nu pot. Nu înţelegi? 

— Nu. 

— Nu pot trăda frăţ... oamenii. Ar însemna moarte sigură. 
Gregor Lanke părea hăituit. 


— Povestea despre cum ai vrut să pui mâna pe Goldstein strecurându-ţi 
informatoarea la Excelsior a fost o minciună, zise Rath. Acţionai în numele 
camarazilor, nu? 


Lanke nu zise nimic, dar Rath își dădu seama că era pe drumul cel bun. 
— Ce se petrece, Lanke? 


Gregor Lanke își privi picioarele și nu zise nimic, doar tremura ușor. Rath 
aproape că simţea simpatie pentru el. 


— Ar trebui să te gândeşti bine să cooperezi, altfel îţi voi spăla rufele 
murdare în public, și acolo se va încheia cariera ta în poliţie. 


— Dacă trebuie... Eu nu mai am nimic de zis. Te rog să pleci. 


Rath nu avea să mai scoată nimic de la el, deocamdată. Omului părea să-i fie 
teamă. Când se auzi soneria de la ușă, păru ca un cerb surprins de farurile 
mașinii. Rath deschise și privi o faţă drăguță. Nu o mai văzuse niciodată pe 
tânără, dar ştia cu siguranţă că putea fi admirată într-un club de noapte din 
Berlin. Îşi atinse borul pălăriei şi plecă, dorindu-le amândurora „weekend 
plăcut”, de care, probabil, nu se va bucura niciunul. Gregor Lanke era scăldat 
în sudoare, incapabil să mai facă ceva. 


Rath nu avea nici urmă de simpatie pentru succesorul său. Nu-l suportase 
niciodată. Întrebarea era: de ce se temea Lanke într-atât, încât mai degrabă 
prefera să-l vadă pe Rath distrugându-i cariera în poliție decât să ciripească? 
Dacă se auzea că Lanke junior fraterniza cu prostituate care erau 
informatoare pentru cei de la Moravuri, cariera lui lua sfârșit. Nici măcar 
unchiul Werner nu-l putea scoate din bucluc. 


Rath păşi în stradă şi se apropie de mașină, când văzu un bărbat cu o sacoşă 
de cumpărături. 


— Bună, strigă el, peste drum. Faci cumpărături pentru weekend? 
Sebastian Tornow îl privi cu ochi mari. 

— Ce faci aici? întrebă. 

— Voiam să te întreb același lucru. 


— Mereu fac cumpărături de aici. Locuiesc după colţ, pe Strada Leuthener. 


— Ce coincidenţă! 

— Şi tu? 

— Mi-am vizitat un fost coleg, detectiv asistent Lanke. 
— Lanke! N-am ştiut că ai fost la Moravuri. 

— Îl cunoşti? 

Tornow râse. 


— Aici, toţi ne știm între noi. Dăm mereu unii peste alții, chiar la 
cumpărături. 


Făcu semn spre sticlele din sacoşă. 


— Ce-ai zice de-o bere rapidă, la mine? Ca să aducem weekendul mai 
repede. 


In mod normal, Rath l-ar fi refuzat fără să stea pe gânduri, dar acum nu i se 
părea o idee atât de rea. 


— De ce nu? 


Tornow nu locuia în acelaşi confort ca Lanke: într-un apartament mobilat, 
sub acelaşi acoperiş cu proprietara. Rath îşi aminti de primul lui apartament 
berlinez, de pe Strada Niirnberger. Adevărat, Tornow părea mai răsărit, cu 
cele două camere ale sale: una pentru somn și una pentru muncă şi masă, deși 
ambele aveau tavanul înclinat. Văzu o masă mică, patru scaune, un fotoliu şi 
o canapea de dimensiuni reduse. Pe biroul de lângă geam se aflau o mașină 
de scris şi un telefon, alături de câteva fotografii înrămate. Privirea lui Rath 
căzu pe acvariul de lângă canapea. 


— Ai pești, spuse el surprins. 


Un acvariu nu prea se potrivea cu imaginea pe care o avea despre Sebastian 
Tornow. 


— Omul are nevoie de un hobby. 
Tornow zâmbi. 
— Doamnele nu sunt permise la Frau Hollerbach. 


— Mi se pare cunoscut, şi de aceea am găsit alt apartament. Da, e ceva mai 
scump, şi într-o clădire din spate, dar sunt propriul meu stăpân. Frau Lennartz 
vine să facă ordine, altfel aş putea fi vizitat de o sută de femei fără să observe 
nimeni. 


— Poate doar cu excepţia celor de la Moravuri, comentă Tornow. 


Scoase două beri din sacoşă şi le puse pe masă, aşezând celelalte cumpărături 
în dulap. Bărbaţii scoaseră capacele și ciocniră sticlele. 


— Mersi, zise Rath. Imi aminteşte că nu m-am ţinut de cuvânt, să-ţi iau o 
bere. 


— Vor fi ocazii. Poate că voi cunoaşte şi eu legendarul Nasse Dreieck, despre 
care-mi tot povesteşte Reinhold. 


— Aşa face? 


Dreieck se afla în Piaţa Wassertor și era localul preferat al lui Rath, unde-și 
încheia zilele lungi de muncă, în compania lui Gräf. 


— Voiam să aştept până ce-ţi luam berea aia, spuse el, dar fiindcă suntem 
aici, acum... 


li întinse mâna. 
— E timpul să ne spunem pe numele de botez. Eu sunt Gereon. 
— Sebastian, spuse Tornow, strângându-i mâna. 


Ciocniră a doua oară. Rath arată pe geam către silueta impunătoare a 
Gazometrului Schöneberg”, care se ridica deasupra acoperişurilor din 
Sedanviertelt3. 


— Ce privelişte frumoasă ai aici, spuse. 


— Pot să-ţi spun ceva? întrebă Tornow. Când şi când, fac ceva ilegal. 
Frecvent, chiar. Aproape săptămânal. 


— Eşti criminal în serie? 


— Nu, spuse 'Tornow. Dar de acolo, de sus, ai cea mai frumoasă privelişte a 
oraşului. 


Rath puse jos sticla. 
— Te urci acolo? 
— Când mă copleşeşte situaţia de jos, acolo gândesc cel mai bine. 


Uneori, când avea nevoie de linişte și pace, Rath se urca în porumbarul lui 
Liebig. 


— Gazometrul e ca un animal, continuă Tornow. Respiră. In fiecare noapte, 
cilindrul de gaz coboară, și în fiecare dimineaţă se ridică din nou. E ceva 
liniștitor în asta. 


Rath arătă cu sticla de bere spre cadrul enorm de oţel. Cilindrul se ridicase 
până aproape de înălțimea maximă. 


— Cum ajungi sus? 


— Există trepte de oţel. Vezi inelele acelea de pe structură? Sunt pentru 
muncitorii de la mentenanţă, dar oricine poate urca acolo și vedea tot orașul 
de sus. 


— E ilegal? 
— Semnul spune că intrarea e permisă doar persoanelor autorizate. 
— Poliţiştii sunt mereu autorizaţi. Aminteşte-ţi asta, cadet. 


Pe birou era poza unei tinere frumușele, la vreo 14-15 ani, cu un zâmbet 


mortal. 

— Cine e? 

— Sora mea. 

Rath îl privi pe cadet. 

— Motivul pentru care te-ai înrolat? 

Tornow încuviinţă. 

— Frumoasă, spuse Rath. Atât de tânără. 

— E o poză veche. 

— Nu mi-ai zis povestea. Despre cum ai ajuns poliţist. 


Tornow luă o dușcă de bere şi tăcu, aşa ca acum câteva zile, când Rath 
deschisese subiectul. 


— Nu vrei să vorbeşti despre asta? insistă. 

— Nu sunt sigur că vrei să auzi. 

— Sigur că vreau. Zi-mi. 

Tornow îi zâmbi forţat. 

— De fapt, nu sunt sigur că vreau să povestesc. 
— Depinde de tine. 

— Atunci, fie. 

Tornow îşi drese glasul. 


— S-a întâmplat acum mai bine de șapte ani. Luise era cea mai frumoasă fată 
din lume. 


— Era? 
— N-a murit. 


Expresia lui era marcată de o suferință pe care Rath nu o mai observase la el. 
De obicei, era atât de entuziast. 


— Dar poate c-ar fi mai bine. 
Rath îl lăsă să vorbească. 


— Locuiam cu părinţii în Teltow, un orășel din sud-estul Berlinului, și ne 
trăiam mica idilă suburbană, sau așa credeam. Într-o zi, sora mea, care avea 
15 ani, a văzut doi bărbaţi urcându-se pe geam într-un depozit. La scurtă 
vreme, doi bărbaţi cu aceleași semnalmente au fost arestaţi. Luise îi văzuse 
bine și, chemată la secţie, n-a avut probleme să-i identifice. 


Tornow se opri, parcă având nevoie să-și recapete forţele. 


— Toată familia a fost la proces. Chiar și tata şi-a luat liber în dimineaţa 
aceea. Eram mândri de Luise, care dăduse dovadă de curaj şi refuzase să se 
lase intimidată. A depus mărturie la tribunal. Avocatul apărării era din Berlin, 
genul scump. Cei doi spărgători erau membri ai unei Ringvereine, altfel nu și 
l-ar fi putut permite. Avocatul i-a vorbit cu blândeţe Luisei, și i-a cerut să 
citească o scrisoare. N-a putut, fiindcă avea nevoie de ochelari să citească. Nu 
îi prea purta, ştii cum sunt fetele. În cele din urmă, avocatul a făcut să pară că 
era aproape oarbă. Pe deasupra, a mai scos la iveală câteva poveşti care au 
zugrăvit-o ca pe o persoană care cerşeşte atenţie. Chiar și faptul că era 
președinta clasei l-a folosit împotriva ei. Căcatul ăla! Părinţii mei, eu și 
fratele meu a trebuit să privim cum fata aceea curajoasă, care acţionase din 
spirit civic, a fost transformată într-o puştoaică obraznică, mioapă, care dorea 
să trimită la închisoare doi nevinovaţi. Avocatul a prezentat judecătorului un 
alibi solid pentru ambii clienţi, așa că, în ciuda condamnărilor anterioare, cei 
doi au fost achitați. 


— Asta se întâmplă mult prea des. Justiţia se transformă într-o chestiune de 
bani, iar persoana care-şi permite cel mai bun avocat, de obicei, câștigă. 


— Nu ne venea să credem, spuse Tornow. Sora mea avea o mină curajoasă, 
dar îmi dădeam seama că stătea să plângă. Nu era de mirare, fiindcă avocatul 
o umilise în public, în faţa unei jumătăţi de oraș. Mulţi localnici veniseră la 
tribunal şi au fost martori. 


— Înţeleg. 


— Nu, spuse morocănos Tornow, iar Rath tresări. Nu înţelegi. N-am 
terminat. 


Vocea lui nu mai era la fel de clară. 


— După proces, viaţa a continuat, dar lucrurile n-au mai fost la fel. Ne 
pierduserăm încrederea în stat și în sistemul său de judecată. Apoi... într-o zi, 
Luise a venit acasă şi a spus că-l văzuse pe unul dintre cei doi bărbaţi în drum 
spre şcoală. N-a crezut-o nimeni, nici la şcoală, nici în oraș, căci acum era o 
băgătoare de seamă mioapă. Am fost singurii care au luat-o în serios, dar 
insistenţele noastre la școală și poliţie n-au dus nicăieri. 


Trebui să înghită, înainte să poată continua. 


— Într-o după-amiază, chiar înainte de vacanţa de vară — încă îmi amintesc 
cât era de cald —, nu a venit acasă. Am căutat-o peste tot, dar în cele din urmă 
cineva care ieşise la plimbare a găsit-o zăcând, bătută, în Hollandwiese, cu 
hainele sfâșşiate și sânge peste tot. De atunci, n-a mai scos un cuvânt, dar noi 
ştim cine e răspunzător. Cei doi bărbaţi care i-au distrus viaţa. 


— Cum se simte acum? 


— N-a mai zis o vorbă de şapte ani, și nu mai iese din casă. Cum crezi că se 
simte? E un cadavru ambulant. 


— Imi pare rău. E o poveste teribilă. 
— Ea e motivul pentru care m-am făcut poliţist. Sora mea, Luise 'Tornow. 


Rath nu putea să nu se simtă vinovat. Era unul dintre cei care nu se dădea în 
lături să lucreze cu răufăcătorii, cu Marlow şi a sa Ringvereine. Doar azi îi 
făcuse pocinogul unui coleg, după lucruri aflate prin Marlow. Oare se gândise 


vreodată dacă așa ceva era echivalent cu motivaţia sa iniţială de a deveni 
polițist? Da, se gândise. Se gândise mult la asta, doar că nu găsise încă 
răspunsuri. Dădu la o parte gândul incomod. 

— Ce li s-a întâmplat celor doi? 


— Au murit într-un schimb de focuri înainte să fie condamnaţi. O dispută 
între bande, dar poate că tribunalul i-ar fi achitat iar. Poate a fost mai bine 
așa. Poate că moartea le-a fost pedeapsă. 


Avea satisfacţie în glas. In ochii lui, bărbaţii care distruseseră viaţa surorii 
sale îşi primiseră răsplata. Probabil că avea dreptate, gândi Rath. 


Tăcură. Rath nu se așteptase la o poveste atât de mohorâtă. Il pusese pe 
gânduri. Tornow reuși să-și regăsească zâmbetul. 


— Asta s-a întâmplat ieri, spuse el. Ce contează e aici şi acum. 

Ridică sticla. Rath îl imită. 

— Aici şi acum! Poţi închide asemenea oameni. 

— Să sperăm. 

— Cum ţi se pare munca la Omucideri? 

— Dacă las la o parte cât de plicticoasă poate fi.. 

Rath rânji, amintindu-și ce-i pusese să facă pe el și pe Grăf în ultimele zile. 
— ...atunci cred că e cel mai cu sens lucru pe care-l poate face un poliţist. 
— Trebuie să fiu de acord. 


Rath nu știa dacă berea îl făcea atât de impulsiv, dar avea şansa de a-l înveseli 
pe Tornow. 


— Ce crezi, începu el, dacă aș pune vorbă la Gennat să te alături Brigăzii A? 
Asta dacă-ţi treci examenul. 


Tornow îl privi surprins. 

— Dacă trec, mi-ar plăcea mult. 

Rath îşi puse berea pe masă și-și privi ceasul. 
— E timpul să plec. 


— Te-aş fi dat afară în cinci minute, oricum, râse Tornow. Ajunge o bere. 
Dar, serios, trebuie să prind un S-Bahn în zece. 


— Unde te duci? 

— Spre vest. 

— Va dura ceva, cu transportul în comun, nu? 
— Așa cred. 


— Am mașina afară. Dacă vrei, te duc o parte din drum. Trebuie să ridic doi 
pasageri la Bahnhof Zoo: un câine și o femeie. 


— Bahnhof Zoo sună grozav. De acolo, mai sunt doar șase sau şapte staţii de 
mers cu metroul. 


Rath îi ceru lui Tornow un pahar cu apă, ca să mascheze mirosul de bere, 
urmă exemplul gazdei şi se spălă pe faţă și pe mâini, apoi se pieptănă, şi 
curând pormiră pe Strada Potsdamer. 

Charly și Kirie se aflau pe terasa cafenelei Berlin, de pe Strada Herdenberg. 
— E în regulă aici? întrebă Rath. 

— Mă descurc pe jos, răspunse Tornow. Nu e nevoie să mă conduci la peron. 


Rath zâmbi larg și semnaliză că parchează. 


Charly nu-l văzuse, dar Kirie recunoscu mașina. Câinele putea recunoaște 
Buick-ul dintre sute de zgomote de motoare. Incepu să latre şi, când el opri 


motorul, şi Charly îl observă. 


Poate c-ar fi fost cazul s-o prezinte lui Tornow. În fond, el nu o cunoștea 
dinainte. Până acum, relaţia lor fusese un secret păzit de toţi cei de la Castel. 
Nici măcar Gräf nu știa, deşi era unul dintre puţinii prieteni ai lui Rath din 
Berlin. Problema era că el o idolatriza pe Charly, de când lucraseră împreună. 


Dar era prea târziu să mai cumpănească. Kirie o trase pe Charly înspre 
mașină, chiar când 'Tornow deschidea portiera. Rath se grăbi să iasă şi se duse 
pe partea cealaltă, să primească salutările încântate ale lui Kirie. Charly îi 
zâmbi, fiindcă-i plăcea cum se purta cu câinele. Tornow îi privea. 


— Bună, voi două, spuse Rath. Asta numesc eu întâmpinare. Am adus un 
coleg. El este Sebastian Tornow. Ţi-am mai povestit de el. 


Tornow întinse mâna şi zâmbi cuceritor. 
— lar ea, spuse Rath, este Charlotte Ritter, viitoare avocată. 


Se întrerupse când văzu zâmbetul îngheţat al lui Charly. Era de parcă ar fi 
apărut accidental, în locul altei expresii, pe care ea nu reușea să o găsească. 


— Plăcerea e de partea mea, spuse 'Tornow, dar se întrerupse și el. 
Charly nu mai zise nimic. 

— Trebuie să plec, şi-i dădu drumul la mână. 

Îşi atinse pălăria şi plecă, nu înainte de-a privi discret în urmă. 

— Ce se întâmplă? întrebă el. 

Fa îl privi aparent tulburată. 

— Cine era? 


— 'Ţi-am zis deja. Noul meu coleg, poate chiar prieten. Un tip de treabă. 
Sebastian Tornow. 


— Cred că l-am mai văzut. 

— E la Castel de doar o săptămână. 

— Nu la secţie. 

Privi prin el. Era singura persoană care se putea uita la el aşa. 


— Gereon, trebuie să-ţi mărturisesc ceva. 


Speraseră să poată merge până la ţară, cât mai era lumină, dar se mulțumiră 
cu o plimbare peste Podul Cornelius, până în Tiergarten. Câinele avea nevoie 
de mișcare, iar Rath voia să asculte povestea lui Charly. Abia dacă-i venea să 
creadă. Se plimbară spre nord şi ea îi spuse cum își petrecuse săptămâna. De 
luni, lucrase sub acoperire pentru Gennat, ca parte dintr-o operaţiune 
neoficială. Primise instrucțiuni s-o urmărească pe Alex și să fileze un poliţist 
suspectat de crimă. Același polițist fusese chiar el ucis. De la şedinţa de joi, 
Rath ştia că Böhm se ocupa de caz. 


— Ai asistat la crimă? întrebă el. 
— Nu direct. L-am urmărit și... mai bine-ţi arăt. Aproape am ajuns. 


Curând după aceea, ajunseră la o biserică în spatele căreia începea una dintre 
zonele rezidenţiale mai bune ale orașului: case frumoase, toate cu grădini 
mici în față, curate, bine întreţinute. În Hansaviertel, nici urmă de stuc 
sfărâmicios pe faţade. 


Charly arătă spre un panou cu reclame. 


— Acolo m-am ascuns. Am coborât pe Strada Lessing şi, evident, am păstrat 
distanţa. Când am făcut colţul, stătea lângă un felinar, complet nemișcat. 


Arătă spre un felinar cu gaz la şase, șapte metri depărtare. 


— Nu știam ce se petrecea, și am încercat să mă asigur că nu mă vedea. Doar 
când m-am apropiat de el am văzut că avea un cuţit în piept. Mai bine zis, un 


pumnal de tranșee, de război. 

— Ce mama naibii e în capul lui Buddha, de te-a implicat? 

— Cred că se simte vinovat. Nu se aștepta ca situaţia să o ia pe făgaşul ăsta. 
— Ți-au interzis să-mi spui? 


— Gennat și Lange nu te-au pomenit explicit, spuse ea, zâmbind pentru 
prima dată de când se întâlniseră. Au zis să nu spun nimănui. 


— De ce-mi spui acum? 


Charly îl luă de mână și-i trase, pe el și pe Kirie, după ea. Se opri la a patra 
sau la a cincea casă. 


— Aici, spuse ea, am dat peste un poliţist. Chiar înainte să-l găsesc pe 
Kuschke rănit mortal. Venea spre mine dinspre Strada Händel, de după colţ. 


— Şi? 


— Polițistul acela a scotocit prin apartamentul lui Kuschke în aceeași zi. 
Apartamentul victimei. 


— Un poliţist să-și ucidă un coleg? Ce poveste de groază! 

— Până acum am crezut că ucigașul lui a folosit uniforma drept camuflaj şi 
ca să intre în apartament. Știi că majoritatea proprietarelor devin reticente 
când văd poliţia. 


Rath încuviinţă. 


— Gereon, zise ea. Bărbatul pe care l-am văzut aici, acum trei zile, era 
Sebastian 'Tornow. 

Acum, că era linişte, Alex se putea aventura afară din ascunzătoare. N-ar fi 
crezut că se va încuia din nou într-un magazin universal. Povestea de la 
KaDeWe, cu moartea lui Benny, fusese cu doar două săptămâni în urmă. 
Acum, dintre toate ascunzătorile, era în Wertheim, dar nu avea de ales. Avea 
nevoie urgentă de bani să plece din oraş. Bani despre care ştia că aşteaptă în 
clădirea aia imensă şi aglomerată. Erau răspândiţi în tot magazinul, la toate 
etajele, la fiecare raion. Seara, sub tejghele era doar mărunțiș, fiindcă 
încasările erau depozitate în seiful de la subsol. Să-l spargă era imposibil. Nu 
încercase nimeni, nici măcar fraţii Saas, deşi ea credea că seiful conţinea mai 
mulți bani decât majoritatea băncilor din Berlin. 


Insă, să ajungă la banii din casele de marcat era mai uşor, mai ales dacă ştia 
unde sunt cheile. Casierii și casieriţele le luau în fiecare dimineaţă, înainte să 
înceapă tura, și ea ştia precis de unde. 


Bijuteriile şi ceasurile nu intrau în discuţie. Kalli murise, şi cu orice alt 
paravan risca să fie dată pe mâna poliţiei. Deci trebuia să fie numerar, mai 
precis, mărunțiș. Ar fi fost mare bătaie de cap, dar ar fi meritat. Sub orice 
tejghea erau cam 30 de mărci în mărunțţiș, și erau multe tejghele în Wertheim, 
adesea mai multe în fiecare raion. Alex nu ştia precis câte. Minimum o sută. 
În fond, era cel mai mare magazin universal din Europa. 30 ori 100. Ar fi 
însemnat o greutate mare, și de aceea o adusese pe Vicky. În fond, trebuiau să 
scape împreună, dacă nu voiau să lase prada. 


Nu se sfia să fure de la fostul angajator. Avea să fie ultima ei schemă, înainte 
să părăsească Berlinul. 


Împrumutaseră 120 de mărci, după ce găsiseră banii într-o oală de lut care 
mirosea încă a hering. Cheltuiseră aproape 80, pentru câteva haine noi, 
vopsea de păr şi, firește, o locuinţă închiriată pentru a-și continua campania 
de răzbunare. Când văzuse articolul, puse la cale un plan nou. Nu era sigură, 


fiindcă era foarte vag, dar Vicky sunase la secţia din Piaţa Wittenberg și 
clarificase. Mai întâi, îi spuseseră că sergentul-major Kuschke era în 
concediu, dar, când ea insistase, spunând că era vorba despre o chestiune 
privată, pe care voia s-o discute cu el acasă, polițistul îi explicase. Spusese că 
îi pare rău să-i dea el vestea, căci nu știa cât de apropiată era de sergent, dar, 
din nefericire, acesta murise în circumstanţe tragice. 


Cineva îl omorâse pe ticălosul sadic! 


La început, nu fusese sigură dacă să se bucure sau nu. Simţea că-i furase 
cineva şansa la răzbunare. Nu l-ar fi ucis, doar i-ar fi vârât frica-n oase, dar 
acum porcul era mort, iar ea nu știa dacă era o pedeapsă suficientă. Nu-l 
aducea pe Benny înapoi printre cei vii, dar nici propria ei răzbunare n-ar fi 
făcut-o. 


Stând în ţinuta sa închisă la culoare, sub lumina palidă a atriumului vast al 
magazinului, Vicky arăta aproape la fel ca Benny, acum două săptămâni. 
Paznicii de noapte îşi încheiaseră rondurile. Era timpul. Nu aveau nevoie 
decât de o oră, dacă respectau ruta lui Alex, începând de jos, de la mercerie. 

Erau ultimii clienţi de la Nasser Dreieck , dar Schorsch, proprietarul taciturn, 
nu se plângea. Punea doar bere după bere în faţa lor, cu o răbdare de sfânt, 
din când în când adăugând şi câte o tărie, să fie. Un proprietar care-și 
cunoştea clienţii nu trebuia să vorbească mult sau să preia comenzi. 


Rath își imaginase diferit seara aceea. Trecuse o săptămână de când șezuse 
ultima dată acolo, cu Gräf, punând lumea la cale, şi nu se gândea c-ar prefera 
altceva după ultima lui ceartă cu Charly. 


De ce se certau mereu când începea weekendul? Ar fi fost mai bine dacă se 
certau luni sau marţi, ca să se împace până vineri, cel târziu sâmbătă. Ar fi 
fost mai productiv, mai ales că orice împăcare, de obicei, îi făcea să ajungă în 
pat și nu era deloc rău să încheie așa săptămâna de lucru. 


De data asta, se certaseră din cauza lui Sebastian Tornow. Nu putea crede ce-i 
spusese ea. Mai ales, nu voia să creadă: Tornow nu era ucigaș. 


— L-ai văzut trei secunde și ţi s-a întipărit faţa lui în memorie? 

— Zâmbetul. Zâmbetul lui mi s-a întipărit în memorie. E același om. 
— Nu e singurul om care a zâmbit vreodată. 

— Nu glumi aşa. Știi că mă necăjeşte. 


Atunci ştiuse că nu vor depăși momentul. Cu cât aducea mai multe 
argumente, cu atât mai încăpăţânată devenea în apărarea ei fragilă. 


— Tornow n-a mai purtat uniformă de aproape două săptămâni. Nu putea fi 
el în Hansaviertel. 


El făcuse o faţă triumfătoare, dar Charly nu era impresionată. 


— Chiar și aşa. 

Işi încrucişase braţele la piept, ca un copil sfidător. 

— El era. Te rog să mă crezi! 

— Cum poti fi atât de încăpăţânată? 

— Nu eu sunt încăpăţânată! 

Cinci minute mai târziu, el şedea în mașină, cu Kirie, în drum spre 
Luisenufer. Câinele înţelegea cel mai puţin certurile lor. Se pregătise pentru o 
seară confortabilă, pe Strada Spener, când plecaseră brusc, fără stăpâna ei. 
Chiar dacă se ținea după el, loială, era clar că nu pricepea ce se întâmpla. 
Oamenii erau inexplicabili. Câinii erau diferiți. Se măsurau din priviri și, 
după ce se adulmecau, treceau la fapte. Oamenii sunt mult mai complicaţi, 


gândi Rath, privind-o pe Kirie, ghemuită lângă bar. 


Ciocni paharul cu Grăf, care era adâncit în propriile gânduri. Rath nu 
pomenise despre ceartă. Chiar dacă-i era prieten, nu vorbea niciodată cu el 
despre Charly. Doar când se certau, ieşea la băut cu el. 


— Ce crezi despre băiatul cel nou? întrebă, oferindu-i lui Gräf o ţigară din 
tabacheră. 


— Pare în regulă. De ce? 
— Eram curios. 
Rath luă şi el o ţigară și o aprinse. 


— Mă gândeam că poate fi potrivit, când îşi încheie pregătirea, pentru echipa 
noastră. Ar merita să-i pomenim despre asta lui Gennat, nu crezi? 


— Se potriveşte, da. Are o putere impresionantă de observaţie și deducție... 
— Dar? 


— Dar nimic. 


Grăf sorbi din bere. 

Rath regreta deja că întrebase. Probabil că Gräf îl vedea pe Tomow drept 
concurenţă și, în plus, nimănui nu-i plăcea să fie folosit pe post de spion. Nu 
asta fusese intenţia lui, dar acum chiar era curios. 


— Nu pari convins. 


— Are niște opinii deplasate. Cred că, dacă ar fi după el, ar condamna 
răufăcătorii fără proces. 


— Asta ai zis ieri la cantină. 


Rath îşi dădea seama că-l apăra pe Tornow, dar Gräf n-avea de unde să ştie ce 
bagaj ducea omul. 


— Poate. E frustrant când cineva scapă, deși e vinovat. Sau dacă nu-l poți 
prinde, chiar dacă ştii adevărul. Săptămâna trecută, îl aveam pe Goldstein pe 
tavă, și acum, când putem dovedi că a făcut ceva, a dispărut. 


— În meseria noastră, e ceva cu care trebuie să te obișnuieşti. Ce-am face 
fără lege? 


— Atunci, mă tem că tânărul Tornow are multe de învăţat, spuse Gräf. 
— Ai de gând să-ţi torni un coleg sau? 

— Tu ai întrebat. 

Rath privi în halbă, melancolic. 

— Sunt surprins, atât. Credeam că voi doi vă înţelegeţi bine. 

— Aşa era, până ce a început să pună întrebări ciudate. 

— Ce fel de întrebări? 


— De exemplu, ce cred eu despre faptul că sunt atâţia răufăcători încă liberi. 


— Întrebările acelea îi frământă mereu pe tinerii ofiţeri. Și pe unii dintre cei 
mai experimentați. E bine că-și pune întrebări. Înseamnă că vrea să înveţe. 


— Mai degrabă mi s-a părut că mă testa. Voia să văd dacă am aceeași părere. 
Rath îl privi întrebător. 


— M-a întrebat dacă sunt de părere că un poliţist bun ar trebui să poată ucide. 

Privind oamenii care ieșeau de la slujbă, Rath simţea ceva asemănător cu 
vina, fiindcă nu-și împlinise datoria de duminică. Acum, când singurul lui 
crez era cinismul, rar se gândea de două ori, dar oamenii aceştia aveau o 
perspectivă diferită. Crezând în ceva diferit de Marele Nimic, îi stârniseră în 
egală măsură invidia şi disprețul. Îi dispreţuia pentru naivitate și îi invidia 
pentru credinţă. 


Să ai credinţă te făcea puternic, și tocmai așa nu se simţea în dimineaţa asta. 
Mai rău, era nesigur pe picioare. Lăsase Buick-ul pe locul nou de parcare pe 
perioadă îndelungată, lângă pompele funebre şi în diagonală față de fațada 
bisericii Sfântul Norbert. Nu putuse cere un Opel din flotă, fiindcă ar fi stârnit 
bănuieli. Era liber, așa că orice făcea aici făcea pentru sine şi fiindcă treburile 
lui nu priveau pe nimeni de la Castel, i se păruse înțelept să nu-și pună 
semnătura sub data de azi în dosarele flotei. Își privi ceasul. Slujba se 
terminase la timp. Se uită pe rând la fiecare membru al congregaţiei. Joseph 
Flegenheimer nu era printre ei. Firește că nu era, că doar nu vizita biserica 
fiindcă ar fi nutrit simpatii catolice. 


Capul lui Rath era încă greu după noaptea trecută. Să fie sincer, îi convenea 
că se certase cu Charly. Avea lucruri mai bune de făcut decât să piardă 
vremea cu iubita și câinele. O lăsase pe Kirie la familia Lennartz, ştiind că 
nu-i putea cere să stea toată ziua în mașină. Nici lui nu-i convenea, dar uneori 
era nevoit s-o facă. Asta-i aduse aminte că avea provizii, așa că scoase un măr 
din coșul de picnic. Nu era de nici cinci minute în postul de observaţie. 


O oră mai târziu, proviziile erau pe terminate, și încă niciun semn de Joseph 
Flegenheimer. O oră! Păreau să fi trecut trei. Privi unicul sandviș rămas și un 
ou fiert tare. Plictiseala îi făcea foame. 


Deschise portiera să se plimbe puţin pe trotuar. Afară era călduţ, bătea o 
adiere blândă, era o duminică frumoasă, iar el îşi împărțea timpul între 


interiorul mașinii și o cabină telefonică. 


Oftă. Nu avea de ales decât să facă așa cum îi ceruse Marlow, dacă nu voia să 
se trezească într-un bucluc enorm în seara asta. Adevărul era că făcuse 
progrese de la conversaţia sa cu informatoarea lui Gregor Lanke, însă nu 
dorea să dea vina pe Christine. Era mai bine să-i ofere lui Marlow o pistă 
concretă către oricine era răspunzător de moartea lui Hugo cel Roşu. Dacă ar 
fi avut-o. Dacă era cazul, i-l putea oferi oricând pe Lanke, dar chiar şi Rath 
avea scrupule. Omul o fi fost ticălos, dar nu merita să ajungă în ghearele dr. 
Marlow. Rath nu voia să fie răspunzător pentru moartea altor două persoane. 
Nu dorea alți demoni care să-i bântuie nopţile. 


Avea nevoie de o pistă concretă, dar nu avea decât numărul de telefon de la 
Christine. De câte ori sunase deja? Toate fiindcă nu era în cartea de telefon. 
Trebuia să încerce mai departe, căci hoţul neprins e negustor cinstit, spunea 
mereu mama sa. 


Cabina telefonică era strâmtă. Aerul din ea se încălzise ca în seră. Rath ridică 
receptorul şi introduse o monedă de zece pfenigi, când o faţă de pe cealaltă 
parte a străzii îi justifică alegerea postului de observație. Dar operatoarea 
vorbi de la capătul liniei. 


Rath debită automat numărul: „STEPHAN 1701, vă rog”. În același timp, o 
supraveghe pe femeia frumoasă care cotea pe Strada Miihlen. Probabil că se 
dăduse jos din tramvai şi nu putea fi o coincidenţă că era în acea zonă. O 
urmări din priviri până ce dispăru. Deschise uşa cabinei, să vadă dacă se 
îndrepta spre biserică. La telefon se auzi o voce ușor gâjâită. 


— Da. 


Fu luat prin surprindere. Nu se aştepta să îi răspundă cineva atât de repede, 
după toate încercările ratate de ieri şi de alaltăieri. Inapoi în cabină, închise 
ușa, amuţind zgomotele din stradă. 


— Cu cine vorbesc? întrebă. 


Ce obicei idiot, să răspunzi la telefon fără să-ţi spui numele! Așa făcea şi 
Charly! 


— Cu cine vorbesc eu? 


Abonatul refuză să se lase intimidat. La naiba, Rath nu era pregătit pentru 
asta! Sperase că, indiferent cine era, îşi va oferi numele, ca să poată închide și 
să se poată ocupa de restul pe căi administrative. Poate că numele avea să 
apară în dosarele Poliţiei berlineze. 


— Mi se pare teribil de nepoliticos să nu-ţi spui numele, zise el. 
Nu se putuse gândi la ceva mai inteligent. 


— Gereon? spuse vocea din celălalt capăt, iar Rath simţi că-l trece un fior 
electric pe şira spinării. 


Nu era o coincidenţă că vocea i se păruse familiară din momentul în care o 
auzise. 


— Tu eşti? 
Inchise, ameţit. Ridică receptorul a doua oară şi aşteptă vocea operatoarei. 


— Doamnă operatoare, zise, aţi fi drăguță să repetați numărul la care tocmai 
m-aţi conectat? Nu sunt sigur că v-am dat numărul corect. 


— STEPHAN 1701, spuse o voce uşor iritată. 


Rath privi la bucata de hârtie pe care o folosise spre a scrie numărul. Nu 
exista nicio îndoială. La numărul de telefon furnizat de Christine Möller, în 
spatele căruia se ascundea bărbatul despre care era aproape sigur că-l avea pe 
conştiinţă pe Hugo cel Roşu, răspunsese un coleg. 

Charly se plimba de colo colo prin apartament, ca o tigroaică în cușcă. Nici la 
micul-dejun nu putuse sta locului. Efectiv, nu știa ce să facă. Să-i telefoneze 
lui Lange duminica? Sau lui Gennat? Era improbabil să se supere, dar nu era 
sigură că era suficient de urgent. Opiniile lui Gereon o ameţiseră în așa hal, 
încât nu mai credea ce văzuse în Hansaviertel. Chiar fusese un poliţist în 
uniformă”? Chiar arăta ca noul coleg al lui Gereon? Era furioasă pe el. N-o 
susținea niciodată, nici măcar de data asta. Trebuia mereu să fie el avocatul 
diavolului! 


Ştia cât era de sensibilă o acuzaţie de crimă împotriva unui coleg. La asta se 
reducea totul. El nu putea fi doar un martor inofensiv, dacă era același care 
căutase prin locuinţa lui Kuschke. 


La naiba! Ar fi fost mai mulțumită să-l aibă pe Gereon de partea ei. Sau 
măcar să fie acolo. 


Putea oricând relua căutarea lui Alex, dar avea prea multe în cap de când îl 
văzuse pe Sebastian Tornow zâmbind și îl străfulgerase un moment de 
revelație. 


Sună telefonul. 


Poate că era Gereon? În ciuda furiei sale, era bucuroasă dacă se împăcau. 
Deja devenea prea mult pentru ea şi i-ar fi fost de folos să-i fie alături. 
Atunci, de ce, se întrebă, l-ai trimis în treaba lui ieri-seară, gâscă proastă? 
Voia și să împrumute bani de la el, fiindcă Maltriz revenea mâine după chirie. 
Dacă voia să se împace, era de acord. Doar nu acum... 


Haide, nu fi copilă, nu-l ţine în suspans. Deja a sunat de cinci ori. Ridică 
receptorul. 


— Da? 


— Charlotte Ritter? 

Nu era vocea lui Gereon. 

— Eu sunt. 

În aceeaşi clipă, se întrebă dacă era înţelept să-și confirme identitatea. 
— Cu cine vorbesc? 

— Aș dori să discut cu Gereon Rath. 

— Nu e aici. 

— Atunci vă rog să scuzaţi deranjul. 


— Nu e nimic, zise, dar apelantul închisese deja. 

Rath izbi cu pumnul și înjură. Ocupat! Chiar trebuia să vorbească la telefon 
acum? Închise, și moneda de zece pfenigi zăngăni în suportul pentru rest. 


Marion Bosetzky dispăruse în biserică, şi el încă era în cabina telefonică, 
încercând să dea de Charly. Trebuia să vorbească acum cu ea, indiferent dacă 
erau sau nu certați. Se tot gândea la seara trecută, de când auzise vocea lui 
Tornow pe fir. Nu avea sens, dar ceva era putred. Argumentul lui de ieri 
ieşise din nou la suprafaţă: 'Tornow n-a purtat uniformă de aproape două 
săptămâni. Dar nu era corect. Fusese o zi, săptămâna trecută, în care 
Sebastian Tornow purtase uniformă, chiar dacă era departe de Hansaviertel: 
în Cimitirul Schânholz din Pankow, la funeraliile lui Emil Kuhfeld. 


Luă moneda și o puse iar în fantă. Spera că nu vorbea cu rânjitul, că ar fi 
durat o veşnicie. Cu ochii pe porticul bisericii, rosti numărul. Niciun semn de 
Marion Bosetzky, dansatoare la un club de noapte ilegal, cameristă şi 
complice de gangster. În sfârşit, suna! Charly răspunse. 


— Da? 


Fireşte că nu-și spunea niciodată numele, dacă nu era la muncă. Acum, își 
aminti de ce i se părea atât de iritant. 


— Charly, zise el repede. Aici Gereon. Sper că nu mai ești supărată. 
— Gereon! Ce coincidenţă. Tocmai... 


— Ascultă, o întrerupse el. Mă grăbesc. Imi pare rău pentru ieri. Sunt un 
imbecil. 


— Ţi-ai dat seama? 


— Ascultă, zise el din nou. Trebuie să ştiu precis în ce zi l-ai văzut pe 


Tornow în Hansaviertel. Și la ce oră. 
— Miercuri, în jur de 12:30. 


Se potrivea! Înmormântarea începuse la 11, şi atunci îşi luase el la revedere 
de la 'Tornow. După aceea, nu-l mai văzuse. Cimitirul era chiar lângă S-Bahn. 
Dacă ar fi schimbat unul, două metrouri, i-ar fi luat 30-45 de minute să 
ajungă la Tiergarten. 


— Cred că a fost într-adevăr Tornow cel pe care l-ai văzut în Hansaviertel, 
spuse el. Ceva nu e în regulă. E posibil să fi fost implicat și în moartea lui 
Hugo cel Roșu, și în a lui Rudi Şobolanul. 


— Poftim? 


— Doi gangsteri. Acum trebuie să mă ocup de altceva, dar pot să ajung la 
tine într-o oră. Aşteaptă-mă acolo. 


— Dar... 


— Aşteaptă-mă. Cel mult o oră. Apoi, putem să luăm ceva de mâncare şi-ţi 
povestesc. 


Închise, părăsi cabina strâmtă şi plecă repede spre biserică. Pe drum, se gândi 
cum să-i ofere lui Charly o explicaţie plauzibilă pentru ce ştia despre cazul 
Hugo Lenz. Sub nicio formă n-o putea lăsa să descopere că el lucra pentru 
Johann Marlow. Se gândi la Henning și la Czerwinski. Spre deosebire de el, 
Pic și Poc erau implicaţi în caz, iar Charly știa că ei trei lucrau adesea 
împreună. Dacă-l credea sau nu, nu avea importanţă. Ce conta acum era să 
pună laolaltă ce ştiau despre Kuschke, Lenz și Höller. 


Lucrurile se puteau rezolva rapid. După ce-o prindea pe Marion Bosetzky, 
toate se linișteau. Dacă era nevoie, îi putea pune cătuşe și o putea duce la 
secţie. De ce să nu dea un inspector peste o femeie care fusese obiectul unui 
mandat al poliţiei de peste o săptămână? Poate c-ar fi fost suficient s-o 
preseze puţin, ca să-i dezvăluie ascunzătoarea lui Goldstein. Atunci ar păstra 
cătușele pentru yankeu și ar lăsa-o să plece. Ambele i-ar fi adus puncte în 
ochii lui Gennat, deși varianta Goldstein era de preferat. În plus, ar câştiga un 


renume la Castel, mai ales după ce omul îi scăpase de două ori. 


Intră în biserica Sfântul Norbert prin ușa din mijloc, trecând printr-o mică 
antecameră, înainte să ajungă în navă. Văzu apa sfinţită și, fără să se 
gândească, își înmuie degetele ca să-şi facă semnul crucii. De mult timp nu 
mai intrase într-o biserică, dar ritualurile din copilărie persistau. Nu fusese 
niciodată sigur de credinţa lui, însă, fără îndoială, în mintea lui era catolic. 


Simţi mirosul familiar de biserică catolică, același în orice colț de lume, 
oriunde mergi: o felie de acasă, de copilărie. Poate că acestea, copilăria și 
casa, erau, de fapt, același lucru. 


Străbătu nava, singur, într-o răcoare plăcută. Paşii lui răsunau între pereţii 
albi. Nici urmă de Marion Bosetzky. Unde dispăruse? Se uită înspre 
confesionale. Nimeni. Chiar aruncă o privire în sacristie. Tot nimeni. Poate în 
spaţiul pentru orgă? Trebuia să fie undeva, altfel ar fi văzut-o ieșind. Urcă la 
etaj, în zona care dădea spre stradă. Arăta mai degrabă a birou decât a spaţiu 
pentru un preot. Rath se uită curios în jur. Să fi dispărut femeia într-una 
dintre camere? Să-i facă o vizită preotului? 


Bătu la o ușă. Nu răspunse nimeni. Apăsă clanţa. Era descuiat. Deschise 
încetișor și privi înăuntru. Camera semăna cu birourile lor de la Castel: masă 
de lucru, telefon, dulapuri cu uşi glisante, chiar și o maşină de scris şi o 
măsuţă lângă fereastră. Doar crucifixul mare și imaginile cu Fecioara și sfinţii 
o făceau să arate diferit. În loc de portretul obligatoriu al lui Hindenburg era 
un tablou în ulei, cu un sfânt în rasă norbertină, ţinând un potir. Din cupă se 
târa un păianjen. Rath îşi amintea vag o legendă în care Sfântul Norbert din 
Xanten băuse un păianjen care-i căzuse în cupa pentru împărtăşanie, 
dovedind atât un curaj care sfida moartea, cât şi o credinţă de nezdruncinat în 
Dumnezeu. Era una dintre multele poveşti despre sfinţi care-i fuseseră 
imprimate în minte, în copilărie. Privi pe fereastra arcuită. Dedesubt, pe 
stradă, Buick-ul lui sclipea în soare. 


In afară de sfântul cu păianjenul în pocal, nimic neobişnuit. Părăsi biroul și 
bătu la ușa de vizavi. Niciun răspuns. Camera era întunecată. Pipăia după 
întrerupător, când ceva îl atacă. 


Lovitura din bărbie nu-l nimeri direct, doar fiindcă-și întorsese capul. O 


lovitură ca aceea, fix în bărbie, l-ar fi doborât, dar simţi numai o durere 
cumplită în maxilar și căzu, lovindu-se de cadrul ușii. Apoi, omul îi aplică o a 
doua lovitură, în plex, care-i tăie respirația, înainte să fugă spre ușă. Rath 
întinse piciorul şi, în lumina de pe coridor, îşi văzu atacatorul. 


Abraham Goldstein. 


Nu avu timp să se întrebe de ce Marion Bosetzky, pe care o văzuse intrând 
aici, dispăruse şi, în schimb, se întâlnise cu Goldstein. Încercă să-şi recapete 
răsuflarea şi alergă pe scări în jos. Rath îl urmări, sărind pe Goldstein când 
acesta tocmai ajunsese la baza scărilor. Cei doi se prăbușiră pe podeaua de 
piatră, cu Goldstein dedesubt. Acesta era încă ameţit, când Rath îl trânti din 
nou la pământ, cu un croşeu de dreapta. Se ridică, înainte să se rostogolească 
în spate, în nava bisericii, căutând disperat un punct de sprijin, dar reuşind 
numai să smulgă niște cărți de rugăciune de pe un raft. 


Rath sări după el, pentru că-și lăsase cătușele în mașină și era nevoit să-l 
doboare. Voia să lovească, iar când Goldstein se feri, îl apucă de braţ și se 
rostogoli în spate. Rath nu pricepu ce se întâmplă, până ce Goldstein nu-l 
trânti la pământ, cu toată greutatea. Simţi bocancul yankeului în vintre, când 
se lovi de strane, după ce-i dăduse drumul braţului. Se auzi un bufnet surd 
când se lovi cu fruntea de lemn și ameţi, legănându-se ca o barcă în ape 
tulburi. 


Apoi, Goldstein îl atacă iar, trăgându-l de guler. Rath se feri de un pumn și 
încercă o lovitură de picior în vintre, care-l opri momentan pe Goldstein. 
Chiar când îşi văzu şansa de a da lovitura decisivă, simţi o bufnitură în 
dreapta capului și auzi un zgomot puternic, ca de gong. Urmă un fulger 
strălucitor, care păru să lumineze întreaga lume, înainte ca totul să se 
întunece. 

Charly se plimba prin apartament, tot mai iritată. Deja fumase șapte ţigări, 
una după alta, fără să ştie dacă să fie bucuroasă ori mai furioasă pe ticălos. 
Abia dac-o lăsase să scoată un cuvânt. 


— Mă grăbesc, îl imită ea. 


Cum putea s-o ridiculizeze aşa? Măcar recunoscuse, dar ce zisese despre 
gangsterii aceia? Că uciderea lor era legată de moartea lui Kuschke? Hugo cel 
Roșu fusese găsit mort la Miihlendamm, și, din câte știa, nu era cazul lui 
Gereon. 


Nu știa de ce, dar apelul lui o agitase mai tare. Simţea nevoia să facă ceva, 
însă n-avea idee ce. Îi spusese să aștepte, dar curiozitatea ei îi depășea furia. 
Trecuse aproape o oră. Unde era și cine-l căutase la telefon? Avea de-a face 
cu ultima lui descoperire? 


Apoi auzi soneria. 


Işi privi ceasul. Gereon îi telefonase cu 47 de minute în urmă. Dacă chiar se 
grăbise să ajungă, nu-i stătea în caracter. 


Furia i se linişti şi tensiunea scăzu. Voia să fie supărată pe el, dar, aşa cum se 
întâmpla adesea când apărea, în cele din urmă, furia ei se risipea. Cel puţin 
avu suficient autocontrol cât să-și şteargă zâmbetul de pe faţă când deschise 
uşa. 


Incremeni. 
Nu era Gereon. 


In prag se afla Sebastian Tornow, cu un tip mai în vârstă, care i se părea 
cunoscut, chiar dacă nu își aducea aminte de unde. Ştia doar c-avea un pistol 


îndreptat spre ea. 

Îl durea capul. Îl durea tot corpul. Trezirea fu cât se poate de neplăcută. Ar fi 
preferat să-şi piardă iar cunoștința. La început, nu își dădu seama unde se 
află; văzu îngeri și sfinţi în robe. Apoi, își aminti. Se afla la biserica Sfântul 
Norbert. Goldstein! 


Cu grijă, întoarse capul. Era încă în biserică, și într-una dintre strane se afla 
un preot ușor supraponderal care ţinea o cădelniță veche. Se pare că o folosise 
ca să-i dea una în cap. 


Rath își pipăi tâmplele. Avea un cucui deasupra sprâncenei drepte. 
— Dumneata ai făcut asta? întrebă. 


Doar acum îl văzu pe Goldstein zăcând la câțiva metri, și el şifonat, ţinându- 
se de ceafă, acolo unde, probabil, îl lovise cădelniţa. 


— Nu tolerez violenţa în casa Domnului, spuse preotul, asemenea unui 
profesor care prinsese doi derbedei bătându-se în curtea şcolii. 


— Tipul ăsta este un gangster periculos, spuse Rath, arătând spre Goldstein. 
E înarmat. 


— Omul ăsta a căutat adăpostul Sfintei Biserici şi acesta i s-a dat. Dar e 
neînarmat. 


— Ce-ai zis? 


Abraham Goldstein, gangster evreu, primise adăpost aici, într-o biserică 
catolică? 


— Există un mandat de arestare pe numele lui. 


— Omul beneficiază de protecţia Bisericii și, câtă vreme sunt preot aici, nu 
mă voi supune justiţiei laice. 


Dacă nu era o situaţie atât de gravă, Rath ar fi râs. 

— Cine spune? 

— Eu. Johannes Warszawski. 

— Nu trăim în Evul Mediu! 

— Ecclesia iure asyli gaudet ita ut rei, qui ad illam confugerint, inde non sint 
extrahendi, nisi necessitas urgeat, sine assensu Ordinsarii, vel saltem rectoris 
ecclesiae, declamă preotul Warszawski. 

Asta depăşea cunoștințele de latină ale lui Rath. 

— Poftim? 


— Din Codex luris Canonici. Înseamnă ceva de genul: nimeni care caută 
adăpost în biserica mea nu va pleca forțat de oameni ca tine. Cel puţin nu 
înainte de-a se lupta cu mine. 


— Ce spun legile Bisericii despre preoţii care lovesc polițiștii cu cădelniţa? 
— Eşti poliţist? 

Warszawski nu arătă nici urmă de contrariere, în ciuda revelaţiei. 

— Nu te porţi ca un poliţist. 

— Spune adevărul, zise Goldstein, așezându-se într-o strană. 

Rath se descurca şi fără el. Îl ignoră. 

— Omul e ucigaș, spuse el, chinuindu-se să se ridice în picioare. A înjunghiat 


pe cineva mortal, în Humboldthain, și se presupune c-a împuşcat doi 
răufăcători. 


— Nu e ucigaș, spuse preotul. E doar căutat pentru crimă. Mi-a povestit totul. 
Că tu și colegii tăi îl urmăriţi degeaba. 


— ÎI crezi? 
— Da. 


Venind de la preot, cuvintele nu păreau atât de naive. Poate fiindcă Rath era 
de aceeaşi părere. În același timp, Goldstein rămânea un asasin plătit, care 
ucidea în numele unei organizaţii criminale americane. Cel puţin aşa se 
spunea. 


— Joseph Flegenheimer s-a pus chezaş pentru el, zise preotul. Pentru mine, e 
suficient. 


— De unde cunoaşte un preot catolic un evreu ortodox? 


— Sunt un vechi prieten de-ai lui Joseph. Poţi să ai o discuţie foarte serioasă 
cu el privind chestiuni legate de credinţă. 


— Cu majoritatea evreilor poţi, spuse Goldstein. 
— Tu vorbeşti?! făcu Rath, ţinându-se de cap. 


— Nici tu n-ai umblat cu mănuși, dar cucuiul ăla, zise Goldstein, arătând spre 
capul lui Rath, e de la preot. 


— Doar voi sunteți de vină, zise preotul. Există două lucruri pe care nu le 
tolerez în biserica mea. Primul, ca o persoană care a cerut protecţia Bisericii 
să fie predată călăilor statului... Şi al doilea, să se verse sânge aici. 


Prima era adresată lui Rath, a doua lui Goldstein. Cei doi încuviințară 
ascultători. 


— Unde e Marion? întrebă Rath. 


— A plecat de mult timp, spuse Goldstein. Ar fi trebuit să iei altă maşină. 
Marion a recunoscut Buick-ul. 


— Ar fi trebuit să pleci cu ea. 


— N-aveam de unde ști c-o să adulmeci în toată clădirea. Apoi, e cazul să 
vorbim între patru ochi, departe de curiozitatea colegilor tăi. 


Preotul pricepu. Se ridică și duse cădelniţa înapoi în sacristie. 


Rath se aşeză în strana de lângă cea a lui Goldstein. In ciuda a tot ce se 
presupunea c-ar fi făcut, simţea afecţiune faţă de el. 


— Ce vrei să discutăm, de nu poate fi păstrat pentru o sală de interogatorii, la 
secție? 


— Multe. Sper să ai timp. 

Rath își privi ceasul. 

— Nu tocmai. Sunt în întârziere. 

— Atunci, voi fi concis. Mai întâi, eu i-am bătut pe ticăloșii din parc. 
Încercau să lovească un bătrân. L-am împuşcat în picior pe unul dintre ei. A 
fost ghinion, căci pistolul s-a descărcat. 

Goldstein îl privi, parcă încercând să vadă dacă-l credea sau nu. 

— Apoi, n-am ucis pe nimeni. 

— Asta a fost versiunea scurtă? 

— Da. 

— De aceea păstrezi tăcerea privind ce-ai făcut la New York? 

— Ce am făcut eu în State nu te priveşte. 


Goldstein îl privi furios. 


— Tot ce poţi să faci aici e să mă acuzi de posesie ilegală de arme de foc, dar 
nu poţi dovedi nici asta. 


Gangsterul râse. 


— Pastorul Warszawski are Remington-ul. A fost condiţia lui, înainte să-mi 
desfacă patul de campanie. 


Rath își privi ceasul. Ar fi trebuit să ajungă la Charly de mult. Știa cât de mult 
ura întârzierile şi nu-i prea putea explica despre bătaia din biserică și despre 


cum el și Abraham Goldstein deciseseră apoi să stea la poveşti. 


— Eşti conştient că bătrânul pe care l-ai ajutat e singurul care te poate 
exonera? 


Goldstein ridică din umeri. 
— Du-mă la el. Ştii unde locuieşte? 


— Sigur. L-am condus acasă. Se numeşte Teitelbaum. Simon Teitelbaum. Nu 
cred că e aici de multă vreme, sau nu lasă să se înţeleagă asta. 


— N-a vrut să-mi spună cum se numește. 

Rath își mai privi o dată ceasul și se ridică. 

— Chiar trebuie să plec acum. 

— De ce să am încredere că cei de la Mandate nu vor asedia biserica? 
— Sunt catolic. 

— La fel și irlandezii din Brooklyn, dar n-aş avea încredere în ei. 


— Ai încredere în italieni, dacă am înţeles bine din dosarul tău. Sunt catolici, 
nu? 


— Increderea nu ţine de religie. 
— Hai să facem un târg. Nu așa-i ziceţi în State? 


Goldstein păru surprins. 


— Promit că te las în pace până ce mă duci la martorul ăla, dacă promiţi și tu 
ceva. 


— Ascult. 
— Că nu te urci pe următorul vapor spre State. 


— Dacă ar fi atât de simplu, râse Goldstein. Vezi tu, e unul dintre lucrurile 
despre care voiam să vorbim, dar, din păcate, nu ai timp. 

Ce duminică frumoasă, gândi Alex, păşind pe pasarela de deasupra Spree- 
ului. Pentru prima dată de la moartea lui Benny, se simţea din nou stăpână, şi 
nu doar fiindcă noaptea trecută fusese cu folos. Genţile, încărcate cu monede, 
erau atât de grele, că ea și Vicky aproape că nu reuşiseră să le treacă prin 
geam. Nu, Alex se simţea bine fiindcă în sfârşit rezolva tot ce neglijase atâta 
vreme. Curând, totul își va reveni, mai ales viaţa ei şi a lui Vicky. 


Cumpărase chiar și bilet pentru drumul până la Bellevue. Nu putea risca să fie 
din nou prinsă fără tichet. Nu acum. Banii nu mai erau o problemă. Nu 
luaseră trei mii de mărci din casele de marcat de la Wertheim, dar aveau peste 
două mii, şi nu câștigase niciodată atât furând ceasuri cu Benny. Ar fi trebuit 
să-i dea prin minte mai repede, dar refuzase să spargă Wertheim. Acum însă 
o terminase cu orașul. Magazinul îi datora acest cadou de despărţire pentru 
toată nefericirea pe care i-o provocase. 


Ajunse la intersecția cu Strada Spener, agitată şi fără să ştie ce-i va spune lui 
Charlotte, femeia de la tribunal. În secret, Alex spera să nu fie acasă. Putea 
strecura în cutia poștală plicul cu cele 150 de mărci şi bileţelul scris, și totul 
era rezolvat. 


Cu o senzaţie de greață în stomac, urcă scările şi aşteptă un moment în faţa 
uşii. După aceea sună. Nimic. Sună iar și iar, apoi își lipi urechea de lemnul 
uşii. Niciun sunet. Apoi, un zgomot o făcu să se întoarcă. Uşa de vizavi se 
deschise și în cadrul ei ieşi o doamnă în vârstă, în hainele de duminică. 

— Bună ziua, spuse Alex, făcând o reverență. 

Când voia, se putea preface într-o fetişcană. Femeia o măsură din priviri. 


— Bună ziua, domniţă. O cauţi pe domnișoara Ritter? 


— Alex încuviinţă. 


— A plecat acum zece minute. 


Femeia își închise ușa încet, întorcând de două ori cheia în broască, înainte să 
spună, pe un ton ușor dezaprobator: 


— În compania câtorva domni... 


Existau multe lucruri pe care o femeie le putea face într-o duminică după- 
amiază în compania câtorva domni, doar că ea părea să nu-l fi aprobat pe 
niciunul. 


— Am un mesaj pentru ea, spuse Alex, prefăcându-se că trebuia să scrie ceva 
pe plic. 


Aşteptă ca femeia să coboare scările, apoi scoase din poşetă un şperaclu, pe 
care îl luase special pentru spargerea de la Wertheim. Doar când auzi uşa de 
la intrare închizându-se, descuie forțat ușa apartamentului. 


Poate era vorba de bravură, însă dorea să o surprindă pe femeia de la tribunal, 
punând banii la loc în oală. Era posibil, desigur, ca ea nici să nu fi remarcat 
că nu-i mai avea, și să nu-și dea seama că suma se mărise cu 30 de mărci. 
Alex își imagina faţa Charlottei, când remarcă debandada. Apartamentul arăta 
ca după un bombardament. 


Toate sertarele fuseseră trase, şi conţinutul lor, împrăștiat pe podea. Cărţile 
fuseseră smulse de pe rafturi, scrisorile şi dosarele aruncate peste tot. Haos. 
Părea o spargere, dar nu zisese bătrâna că domnișoara Ritter plecase doar cu 
câteva minute înainte? 


In compania unor domni. 


Alex se frământa să priceapă ce se întâmplase. Cine erau domnii cu care 
plecase Charlotte? Erau răspunzători de haosul lăsat în urmă? Poate erau 
poliţişti care aflaseră că adăpostea o răufăcătoare? 


Puse plicul înapoi în poşetă și privi în jur, sperând să găsească un răspuns. 
Nici urmă de luptă, deși cineva căutase ceva. Nu putea fi pistolul mic, care 
probabil se rostogolise dintr-un sertar, arma Charlottei de la tăbăcărie. 


Poliţiştii ar fi luat aşa ceva cu ei, nu? Il ridică. Metalul rece și greu i se păru 
liniştitor. Scoase magazia. Era goală, deşi gloanţele erau prin apropiere. li luă 
câteva încercări, dar curând o putu monta la loc. 


Nu voia să lase banii în haosul acela. Cine ştie dacă aveau să mai ajungă la 
Charlotte? Lăsă plicul la locul lui, în poșetă, și puse pistolul lângă el. Nu-i 
strica să aibă aşa ceva dacă trupa lui Kralle se punea iar pe urmele ei. Ştia că 
o poşetă nu era tocmai cea mai bună pentru a ascunde o armă, dar noua ei 
rochie de vară n-avea nimic să-i servească drept toc. 


Tocmai voia să deschidă uşa, când auzi pași pe scară. Fiindcă nu voia să 
explice de ce ieșea dintr-un apartament gol, ascultă la ușă. Cineva urca scările 
cu pas greu. Un bărbat. Intr-o clipă avea să treacă mai departe și drumul va fi 
liber. 


Când pașii se apropiară de ușă, se retrase din instinct, tiptil. Se auzi soneria, 
şi ea încercă să-și țină respiraţia. 


Mai sună o dată. Pleacă, se gândi, pleacă odată! Nu vezi că nu e nimeni 
acasă? 


O cheie se întoarse în broască, şi inima ei aproape că se opri. Scotoci după 
pistol, căută siguranţa și ţinti, chiar când bărbatul apăru în cadrul ușii. Avea 


mâinile deja ridicate. 


Rath era pregătit de orice, dar nu pentru o fată care stătea pe hol cu un pistol 
de poşetă aţintit spre pieptul lui. Interiorul apartamentului arăta de parcă se 
declanşase o bombă. 


— Ce înseamnă asta? 


Fata îl privea bănuitoare. Era ca un animal de pradă încolţit. Rath o recunoscu 
imediat. Vopseaua din păr nu-l putea păcăli și nici rochia de vară. 


— Alex, nu? 
Răspunsul ei fu o încuviinţare vagă. 


— Charly mi-a zis despre tine. 


— Charly? 


In sfârşit, îi vorbea, dar cu pistolul încă ridicat. Se întrebă dacă să-și scoată 
Walther-ul, dar n-avea sens. Trebuia să vorbească. 


— Charlotte Ritter. Femeia care locuieşte aici. 

— Am înţeles. 

El arătă cu bărbia spre pistol. 

— Chiar trebuie să procedezi aşa? 

Ea lăsă arma jos. 

— Nu, doar că... 

Atâta avu timp să spună. Rath făcu un plonjon, întinzând ambele braţe după 
pistol. Simţi vulpea şireată lovindu-l cu picioarele şi cu pumnii, dar îndură 
până ce puse mâna pe armă, lăsând-o să alunece pe podeaua din hol înspre 
bucătărie, sub masă. [i ţinu strâns braţele și își folosi greutatea să-i apese 


picioarele care se zbăteau la podea. Era o luptă inegală, care se încheie 
curând. 


— Acum, ce-ai spune dacă mi-ai explica tu ce cauţi aici, cu un pistol 
îndreptat spre mine? 


Ea îl scuipă, iar el se feri la ţanc. 


— M-am săturat de trântă pe ziua de azi, spuse el. Ne înțelegem sau trebuie 
să-mi petrec următoarele trei ore călare pe tine? 


Ochii ei îi aruncau priviri ucigătoare. 
— Prima variantă, răspunse ea. 


El se ridică şi o privi cu atenţie, dar ea nu dădu semn c-ar vrea să lovească 
sau să scuipe iar. El îi luă poșeta. 


Alex se ridică și întinse mâna. 


— Îmi pare rău, dar trebuie să te aștepți la aşa ceva când ameninţi o persoană 
cu pistolul. Nu e de râs. 


— Ştiu, dar, ce să vezi, nici viaţa nu e. 
Rath zâmbi, în pofida voinţei sale. 

— Ce faci aici, și unde e Charly? 

— Te pot întreba același lucru. 

— Sunt... logodnicul ei. 

— Ce-o să faci, o să chemi poliția? 
— Eu sunt poliţia. 


O spusese nonșalant, dar observă cum tresări fata, privind spre ieşire de parcă 
ar fi dat bir cu fugiţii în orice clipă. 


— Nu-ţi face griji, spuse el. Sunt unul dintre cei buni. Nu trebuie să-ţi fie 
teamă de mine. Charly mi-a zis totul despre tine şi despre povestea aceea cu 
polițistul de la KaDeWe. Imi pare rău pentru prietenul tău. 


Scotocind în poșetă, scoase un șperaclu, şi compasiunea lui luă sfârșit. 
— Ai forțat uşa? 

— Credeai că m-am târât prin gaura cheii? 

— Tu ai făcut asta? 

— N-am luat nimic. 

— Ce sunt astea? 


Arătă spre plic şi scoase din el o duzină de bancnote de zece. 


— Îi dădeam înapoi. Am împrumutat bani de la logodnica ta. 

El clătină din cap. 

— Uită-te dacă nu mă crezi. E o scrisoare. 

El parcurse repede ce scrisese ea. Mulţumesc pentru tot, zicea. Imi pare rău 
pentru bani. I-am găsit din întâmplare și i-am împrumutat fiindcă îmi 
trebuiau. Sper că m-am revanșat. Scuze. 


— I-ai împrumutat, ha? 


— Imi plătesc datoriile. Banii nu sunt ai tăi. Pune-i înapoi îl plic și dă-mi 
poșeta. 


Avea gura mare, dar și dreptate. Puse plicul la loc în poşetă şi i-o returnă. 
— Nu te grăbi şi spune-mi ce s-a întâmplat. 


— Sunt aici doar de câteva minute. Așa arăta când am ajuns. Poate că tipii ăia 
au făcut-o. 


Rath simţi că-i sună o alarmă în cap. 
— Ce tipi? 


— Iubita ta a plecat cu nişte bărbaţi. Atâta știu. Întreabă-ţi vecina. Ea i-a 
văzut. 


— Frau Brettschneider? 
— Cum o fi chemând-o. Cea de vizavi. 
— Frau Brettschneider, oftă Rath. Ce-a văzut? 


— A zis că domnişoara Ritter a plecat acum câteva minute, în compania unor 
domni. Atât. 


Alarma suna şi mai tare, dar, ştiind că el era de vină pentru buclucul în care 


se afla Charly, nu zise nimic. 'Ţâșni peste hol, se postă pe preş și sună 
deasupra numelui Irmgard Brettschneider. Nu și-ar fi imaginat asta niciodată. 
Sună de câteva ori, dar nu era nimeni înăuntru. 


— Poţi suna cât pofteşti, că nu-i acasă. 

Alex era în spatele lui, cu poşeta pe umăr. 

— Cred că-și face plimbarea de duminică, sau așa ceva. 

Începea să se liniştească. Poate că exista o explicaţie logică pentru tot. 
— Încotro? întrebă el. 

— Ai o problemă că plec? 

Era deja pe scări, când strigă după ea. 


— Faptul că mă prefac că ignor nu înseamnă că sunt de acord cu spargerile în 
magazine. 


Alex se întoarse la jumătatea drumului. 

— Mi se rupe de ce crezi tu. Păstrează-ţi opiniile. 

— Nu sunt opinii, este lege. Intrarea prin efracţie e ilegală. Gândește-te! 
Rahat, îşi spuse, parcă aş fi tata. 

Alex reacționă exact ca o adolescentă rebelă. 

— Aha, făcu ea. Poate c-ar trebui să te gândești chiar tu mai bine. Ce face de 
fapt un magazin ca ăla? Cumpără ceasuri și bijuterii de zeci de mii de mărci, 
le pune în vitrină şi cere dublu pe ele. Zece mii de mărci fiindcă pui ceva în 
vitrină? Eu fac mai multe pentru bani, să ştii. 

Inainte ca Rath să poată răspunde, ea dispăruse. Probabil că fata măcar avea 


dreptate, gândi el. Simbolic, vorbind, unii dintre așa-numiții stâlpi ai 
economiei germane nu făceau decât să aranjeze vitrine pentru câştiguri 


exorbitante. 


Se întoarse în apartamentul lui Charly. Făcuseră o debandadă incredibilă: 
cărți şi hârtii pe jos, şi numai agenda ei așezară atent pe comodă, lângă 
telefon, deschisă la litera R. Pe al doilea rând, sub Raabe, Karin, cu scrisul ei 
caligrafic şi mic: Rath, Gereon, Luisenufer 47, prima clădire din spate. Tel. 
MORIITZPLATZ 2955. Mai lipsea numărul de la pantofi. 


Se părea că i se pregătea o vizită. Poate că încă-i mai putea prinde. Inainte să 
plece, se uită sub masa din bucătărie. Pistolul nu mai era acolo. Alex reuşise 
să-l păcălească. 

Nu avea nicio idee unde se afla. Bărbaţii îi puseseră o glugă pe cap imediat ce 
ieşiseră din Moabit, şi n-o scoseseră până ce n-o făcuseră să şadă pe un 
scaun. 


Se simţea ca într-un film prost. Ce se întâmpla? Tornow și acoliţii luaseră 
prizonieră o persoană obișnuită, în civil, din propriul apartament, ziua în 
amiaza mare. Nu-i venea să creadă. 


Pe lângă Tornow și tipul cu pistolul, mai era un al treilea, care conducea 
mașina. Văzuse că e un Horch, dar nu-i putuse citi plăcuţa. 


Camera n-avea ferestre, şi poate era o pivniţă, dar nu era sigură. De fapt, nu 
prea părea, fiindcă simţea căldura de afară. Cei trei ședeau la o masă. Se 
simţea ca la tribunalul Inchiziției, cu ea în rol de vrăjitoare. 


Măcar n-o legaseră. 


Tornow şedea în stânga, iar bărbatul mai în vârstă — Charly ar fi zis că are în 
jur de 50 de ani — în centru. Pistolul era în faţa lui, pe masă. În dreapta era 
șoferul, a cărui față fusese prima pe care o văzu. În spatele celor trei era un 
soi de steag, un material negru cu silueta unei mâini mari, albe, care-i amintea 
de insigna de rever şi de peticul de haină găsite în cutia lui Kuschke. 


Aceea era deci prima conexiune între ticălosul cadet Tornow și decedatul 
Kuschke. Dacă mai avea îndoieli că Tomow era vinovat de moartea 
sergentului-major, acum toate se risipiră. 


— Ştii de ce eşti aici, Frăulein Ritter? întrebă bărbatul mai în vârstă. 


Era cel mai mare în grad. Charly se întrebă de unde-l cunoştea. Era aproape 
sigură că și el era poliţist. La fel şi şoferul. 


Poliţişti care răpeau femei. Incredibil! 


— De ce sunt aici? Probabil fiindcă aţi dorit să jucaţi Doppelkopf 14 şi vă mai 
trebuia o persoană. Mă tem că vă voi dezamăgi. Joc doar skat. Nu aveţi, deci, 
nevoie de mine. Pot să plec? 


— Trebuie să vă admir simţul umorului într-o situație ca asta. 


— Despre ce fel de situaţie vorbim? 'Tot ce văd sunt delicte: încălcarea 
proprietăţii private, intimidare, privare de libertate. Ce înseamnă, nu ştiu 
sigur. Veţi cere răscumpărare? Din nou, trebuie să vă dezamăgesc. Părinţii 
mei nu sunt bogați. 


— Păcat, dar credeam că operaţiunea noastră vorbeşte de la sine. Încercăm să 
vă împiedicăm să comiteţi o mare greșeală. Se pare că l-aţi văzut pe 
locotenentul 'Tornow într-un loc și într-un moment anume, în ciuda martorilor 
care vor declara altceva. 

— Ce formulare elegantă. Sunteţi ori poliţist, ori avocat. 

Bărbatul zâmbi. 

— Dumneavoastră sunteţi puţin din ambele, nu? 


Acum, Charly își amintea unde-l văzuse, deşi încă nu era sigură. 


— Chiar credeţi că veţi scăpa? M-aţi răpit! N-oi fi ştiind eu unde m-aţi dus, 
dar ştiu cui să-i mulțumesc. 


— Suntem conştienţi că l-aţi întâlnit deja oficial pe locotenentul Tomow, dar 
el nu este aici. Nici în Hansaviertel nu l-aţi văzut. 


— Ştiu cine sunteți, domnule inspector-șef Scheer. Sper că v-aţi ocupat și de 
propriul alibi. 


Bărbatul din mijloc păru uimit. Deci el era. Rudi Scheer. Fusese la ghici. 
Scheer condusese arsenalul de la Alexanderplatz, până ce fusese transferat 
pentru contrabandă de arme. 


— Aveţi spirit de observaţie, spuse Scheer, dar nici eu nu sunt aici. Nici 
sergentul Klinger, de lângă mine. 


Se referea la șofer. Fără îndoială că îi spusese numele și gradul ca să arate cât 
de sigur era că nimeni nu va fi tras la răspundere. 


— Fiindcă tot vă imaginaţi toate astea, zise Tornow, de ce nu ne spuneţi ce 
ştiţi și ce ştie Gereon Rath? Şi dacă aveţi vreo dovadă? Ce aţi găsit în 
apartamentul lui Kuschke? 


— Ştiu un singur lucru, că nu veţi scăpa nepedepsiţi. 


— Există oameni influenţi în cercurile noastre. Dacă ne subestimaţi, e 
problema dumneavoastră. 


Tornow zâmbea. Cum de putea fi atât de amical într-o asemenea situație? 
— De aceea vă imaginaţi şi voi că sunteţi mai presus de lege? 
Charly se enervase. 


— Ştiţi ce sunteţi, Herr Scheer? Nimic altceva decât un amărât de 
contrabandist. Ar fi trebuit să vă termine când au avut şansa, în loc să vă 
transfere la Charlottenburg. 


Scheer o privea amuzat. 


— M-aţi răpit, continuă Charly, şi credeţi că veţi scăpa basma curată, sau 
vreţi să mă ucideți? Nu credeţi că Gereon Rath ştie deja ce s-a întâmplat şi de 
ce? 


Spera că aşa şi era. 


— Ce ştie Gereon Rath ar trebui să ne spuneţi, zise Scheer. Nu trebuie să vă 
fie teamă pentru viața dumneavoastră. Nu vă clintim un fir de păr. Nu va fi 
necesar. Fireşte, nu ne vom sfii dacă va trebui, dar noi contăm pe inteligenţa 
dumneavoastră. Sunt convins că n-aţi dori să vă faceţi de râs şi să vă 
compromiteţi cariera. 


Incercă să zâmbească, dar nu reușea precum Tornow. 
— Nu prea veţi dormi în următoarele ore, și asta vă va face foarte vorbăreaţă. 


Nu păreau să fie dispuși să-i dea drumul curând. 

Rath parcă Buick-ul pe Strada Ritter, îşi trase pălăria pe ochi și își ridică 
gulerul hainei, în ciuda vremii călduroase. Doar apoi se apropie de 
Luisenufer. Nu văzu nici urmă de vehicul suspect pe stradă, așa că s-a 
apropiat precaut de alee. Curtea era pustie, ca în fiecare duminică. Dacă-i 
întinseseră o cursă? se gândi, păşind în casa scării. Dacă aşteptau în 
apartament? Scoase Walther-ul din toc şi îl deblocă, sperând să nu dea peste 
Frau Liebig sau peste soțul ei. 


Intoarse cheia încetișor şi năvăli înăuntru, cu arma scoasă, aţintind Walther-ul 
în fiecare cameră. Nimic. Dacă fusese cineva aici, plecase. 


Rath presupunea ce-l aşteaptă, dar tot fu surprins. Era mai rău decât în Strada 
Spener. Jumătate dintre vasele sale erau făcute cioburi pe podeaua bucătăriei, 
cărțile şi hârtiile erau peste tot. Ghivecele fuseseră întoarse sau făcute ţăndări, 
dulapul era gol, iar salteaua îi fusese tăiată, la fel şi scaunul preferat. Dar ce 
era mai rău îl aştepta în living. 


Îi goliseră dulapul cu discuri. 


Mare parte dintre discuri erau sparte, inclusiv unele de neînlocuit, care-i 
fuseseră trimise din State de fratele lui, Severin. Ticăloșii aveau să plătească, 
Tomow şi cine mai era în cârdășie cu el! 


Aranjă ce mai putu, găsi o ceaşcă încă intactă şi puse apa la fiert, pentru 
cafea. În jumătate de oră trebuia s-o ia pe Kirie de la familia Lennartz şi-i 
prindea bine o doză de cofeină. 


Două ore mai târziu, parcă iar pe Strada Spener. Se însera când sună la uşa lui 
Irmgard Brettschneider pentru a doua oară în acea zi. Inainte de asta, mai 
aruncase o privire în apartamentul lui Charly, dar acolo nimic nu se 


schimbase. 


Vecina care de atâtea ori îl privise bănuitor, deşi nu schimbase nicio vorbă cu 
el, îl privea acum ca pe o stafie. 


— Cu ce vă pot fi de folos? 

— Bună seara, Frau Brettschneider. V-ar deranja să-mi faceţi o favoare? 

Ea îl privi de parcă i-ar fi cerut o ceaşcă de făină şi două ouă, și Rath își dădu 
seama că era momentul să-i arate cine era. Scoase documentele din jachetă şi 


i le vârî sub nas. 


— Rath, de la poliţie. E vorba despre domnişoara Ritter. A fost văzută 
părăsind apartamentul după-amiază, în compania unor bărbaţi. 


— A... Este... 
Doamna Brettschneider se chinuia să-şi găsească vorbele. 
— E vorba de prostituție? 


Rath nu știa dacă să râdă sau să-şi înece furia ţipând la femeia asta cu 
imaginaţie hiperactivă. 


— Vă rog frumos! Domnișoara Ritter este funcţionară la tribunal. 
Frau Brettschneider încuviinţă, derutată. 

— Desigur. Doar că... poliţie în clădire, știți... 

— E posibil să fi fost victima unei răpiri. 

Femeia păru îngrozită. 

— Bărbaţii aceia simpatici? Cred că greşiţi. 


— l-aţi văzut. 


— Pe vizor, păru să se scuze. Doi bărbaţi bine îmbrăcaţi. Unul mai în vârstă, 
altul mai tânăr. 


— l-aţi recunoaşte dacă i-aţi vedea într-o fotografie? 

— Cred că da. E nevoie să vin la secţie? 

— Deocamdată, nu. Pot să intru? 

Ea privi pe casa scării, încuviinţă şi îi făcu loc. El intră şi ea închise ușa după 
ei, conducându-l într-un living foarte ordonat. O măsuţă şi două scaune se 
aflau la geamul dinspre Strada Spener. Işi vedea Buick-ul la colţul străzii. Se 


aşeză şi scoase fotografia din dosarul personal al lui Tornow, pe care-l 
primise de la colegii care lucrau la Mandate. 


— Este poliţist, spuse Brettschneider, privind imaginea lui Sebastian Tornow 
cu chipiu, zâmbind cuceritor. Credeam că e o răpire. 


— Era prezent? 

— În civil, nu în uniformă. 

— Operaţiune sub acoperire. Pricepeţi? 

El îi zâmbi conspirativ, şi ea încuviinţă. 

— De aceea sunteți din când în când în vizită la ea? Lucraţi sub acoperire? 
— Să rămână între noi. 

— De ce să fi fost răpită? 

— Nu vă pot spune. Treburi oficiale. 

Irmgard Brettschneider încuviință. 

— Nu suflu nicio vorbă, inspectore! 


Incepea să se entuziasmeze. Părea că e o fostă agentă secretă. 


— Am şi o plăcuţă de înmatriculare, şopti, de parcă avea microfoane în 
apartament. Mereu notez cine parchează afară, căci nu se știe. Era o berlină 
neagră. Nu vă pot spune modelul, mă tem că nu mă pricep la mașini. Dar, 
dacă ajută, am numărul. 


Rath încuviinţă, întrebându-se de câte ori îl privise ea venind şi plecând, pe 
casa scării, poate chiar pe stradă. 


— M-ar ajuta mult. 


Când parcă pe Luisenufer, chiar în faţa casei, era întuneric. Petrecuse două 
ore la Castel, încercând să ajungă la Brigada Rutieră, dar, fiind duminică, era 
încuiat, la fel ca majoritatea birourilor de la sediu. Nu îndrăznea să folosească 
vreun canal oficial și să-l sune pe șeful de brigadă sau pe procuror. De fapt, 
ce le-ar fi putut spune? 


Păși înăuntrul holului cu miros de fum, sperând ca Charly să se fi întors. Să fi 
petrecut ultimele ore în aşteptarea lui, cât el s-a fâţâit între apartamentul ei şi 
secţie. Doar în uşa bucătăriei îşi dădu seama ce-l derutase. Nu mirosea a 
țigări Juno. Nu mirosea deloc a ţigări. 


Mirosea a trabuc. 
Prin urmare, fu mai puţin surprins când intră în bucătărie și-l găsi pe Joseph 
Marlow cu un trabuc între dinţi, mângâind-o pe Kirie pe ceafă. Câinele nu 


părea să se fi mișcat de când Rath părăsise apartamentul. Pe alt scaun şedea 
Ling. Alţi doi bărbaţi, în mantouri de vară, se aflau lângă dulap. 


Marlow ridică privirea. 

— Nu era nimeni când am sunat, aşa că ne-am permis să intrăm. 
— Văd că v-aţi făcut comozi. 

— Cât am putut, dar nu e tocmai ordine pe-aici. 


— Au fost bărbaţii care l-au ucis pe Hugo Lenz. Au aflat că sunt pe urmele 


lor. 

Scoase fotografia lui Tornow din jachetă și o puse pe masă. 

— Sebastian Tornow. Celălalt a murit deja. Sergent-major Jochen Kuschke. 
— Respect, spuse Marlow. 

Se uită la cei doi de lângă dulap şi zise: 

— Aţi putea învăţa de la el. 


— Până acum, nu există o anchetă oficială împotriva lui Tornow. Dovezile 
sunt slabe, și abia ce am descoperit că e implicat. Incearcă să provoace 
tulburări în lumea interlopă. Probabil tot el l-a ucis și pe Rudi Höller. 


Marlow încuviinţă. li convenea că poliția nu ştia încă. 
— Unde-l pot găsi pe acest Tornow? 


— Asta e problema. Mă tem că a luat ostatici. 


110 


Avuseseră dreptate. Privarea de somn era cea mai rea formă de tortură la care 
puteai supune pe cineva fără să provoci rău fizic. 


Până acum, fusese doar o noapte, însă abia se încălzeau. Charly dormise prost 
şi cu o noapte înainte, aşa cum se întâmpla mereu când se certa cu Gereon. 
Ce n-ar fi dat să aţipească puţin, dar ori de câte ori era pe cale să o facă, 
cineva o scutura. 


Alternaseră pe timp de noapte: Tornow, Scheer, Klinger și alţi bărbaţi 
necunoscuţi. Ore în şir şezuseră în faţa ei, întrebând-o aceleași lucruri, iar şi 
iar. Ce ştii? Ce ştie inspectorul Rath? După stilul de interogare, deduse că 
erau din poliție, dar nu se potrivea. Se gândise mereu că poliţiştii erau cei 
buni, cu mici excepții când şi când. 


Nu putea să nu se gândească la Gereon, la cum reacţionase ieri (sau fusese 
alaltăieri? nu-şi mai amintea), la neîncrederea lui când îi spusese despre 
Tornow şi despre ce văzuse. Nici asta nu prea mai știa. Și ceilalți, Gennat și 
Böhm? Dacă toți cei pe care-i acuza își furnizau alibiuri? Poate că Tornow şi 
Scheer aveau dreptate, şi nimeni n-o credea. Poate că, dacă se gândea mai 
bine, Gereon ar fi crezut-o. Ce zisese ieri la telefon? Sau alaltăieri? Azi? 
Când ațipi, gândurile ei se învârteau în cerc. 


Trupul ei tânjea după binecuvântarea somnului. 
Până când fu scuturată brutal, ca să se trezească. 
— De unde a obținut Gereon Rath acest număr de telefon? întrebă o voce. 


Nu erau Scheer sau 'Tomow, ci unul dintre ceilalţi torționari. Nu avea nicio 
idee despre ce vorbea, căci altfel ar fi ciripit ca un canar. 

Brigada Rutieră se deschidea la 8:30. Rath şedea pe banca de lemn de afară 
de la 8:15. Cu puţin timp înainte de ora de deschidere, un tip la vreo 50 de ani 
veni pe coridor, mişcându-se enervant de lent. Încruntat, se uită la Rath şi 
scoase niște chei din buzunar. 


— Bună dimineaţa, zise Rath, dar nu primi răspuns, nici măcar un salut. 
După ce omul deschise ușile, încercă să-l urmeze, dar îi fu interzis. 
— Vă rog să aşteptaţi, zise omul. Deschidem imediat. 


Pe coridor se apropiară și alţi angajaţi, alte uși se deschiseră, dar Rath trebui 
să aştepte până la 8:30 fix, când primul scoase capul pe ușă. 


— Bună dimineaţa, zise. 


Numai zâmbete acum, c-a început programul, își spuse Rath, arătându-și 
documentele. 


— Brigada A, zise el. Am nevoie de informaţii. De proprietarul acestui 
vehicul. 


Îi dădu un bileţel. 

Omul îşi puse ochelarii. 

— Aţi depus cerere oficială? 

— Nu, dar mă grăbesc. Circumstanţele o cer. 
Era ceva obișnuit, și totuși omul clătină din cap. 


— E urgent, spuse. Dacă mă puteţi ajuta? 


— Fie, numai de data asta. 

Rath aşteptă, dar omul nu dădea niciun semn că s-ar mișca. 

— Ce este? Mai e ceva? 

— Proprietarul? 

— Nu merge așa repede. Vă sun eu. 

— Vă rog, grăbiţi-vă! Poate fi o chestiune de viaţă și de moarte! 
Ofiţerul rămase neimpresionat. 

— Cam asta e situaţia la Omucideri, nu? 


Rath spera ca situaţia să nu fie atât de gravă, dar nu ştia. Nu dormise. 
Incertitudinea îl rodea pe dinăuntru. Ce făcuseră Tornow și ai lui cu Charly? 
Păreau încolţiți şi erau răspunzători de cel puţin două crime, probabil de mai 
multe. Îi zisese lui Marlow teoriile lui, ieri-seară: că un grup de poliţişti era 
hotărât să işte un război între bande, între Piraţii Nordului și Berolina. 
Evident, unii erau pregătiți să comită crime. Toate sperau să i le pună în cont 
misteriosului gangster american pe care presa pusese deja gheara, graţie lui 
Stefan Fink. 


Nu era nici nouă când sosise la birou. Ajunse primul. La naiba cu conţopistul 
de la Rutier! Spera ca în curând să facă rost de numele proprietarului. Era 
singura lui pistă. 


La un moment dat, apăru Erika Voss, ceea ce însemna că se făcuse ora nouă. 
Curând, după ea intră şi Gräf. Rath era distras. Nu făcu decât să-l salute. Gräf 
presupuse că era melancolia de luni și nu insistă. Rath ședea ca o pisică pe un 
acoperiş încins, fiindcă avea nevoie de proprietar, avea nevoie de ceva de 
făcut. De ce-l sileau să aștepte? 


— Unde e Tornow? întrebă Grăf, precaut. 


— Nu vine azi. 


— Bolnav? 


Rath nu răspunse, şi prietenul lui preferă să se concentreze pe treburile de 
birou, sunând la dughenele de pe listă, cele care vindeau ţigări Camel. Cu un 
glas stins. 


Dintr-odată, uşa antecamerei se deschise, și Rath crezu că visează. Sebastian 
Tornow le zâmbea de parcă nu s-ar fi întâmplat nimic. 


— Bună dimineaţa, zise el. 

Erika Voss îi răspunse. 

Lui Rath îi venea s-o strângă de gât, fiindcă — şi nu era pentru prima dată — îl 
privi cu adoraţie pe tipul cel nou. Chiar și semnul prietenos din cap al lui 


Gräf îl râcâi. Rath mormăi ceva neinteligibil, folosindu-se de moment să 
proceseze șocul, înainte să poată reacţiona cât de cât normal. 


Tornow își agăţă haina şi pălăria şi se aşeză la biroul temporar. 
— Aţi avut un weekend bun? întrebă. La treabă, deci. 
— Ce crezi că faci? întrebă Rath. 


— Parcurg tutungeriile care vând Camel, răspunse Tornow, arătând spre 
colegul său. Colegu” are deja avans. 


— Colegu” se descurcă, spuse Rath. Tu vii cu mine. 
— Unde? 
— Hai! 


Rath era atât de agresiv, că Grăf tresări în spatele biroului. Chiar şi Erika 
Voss părea intimidată, lucru rar întâlnit. Păreau să se întrebe ce pedeapsă 
avea să-i aplice Rath pentru zece minute de întârziere. 


Rath îl târî pe Tornow pe coridor. 


— Ce este? întrebă el. 

— Nu aici, spuse Rath printre dinţi. 

Câţiva polițiști îşi făceau rondul de dimineaţă. 

— Credeam că suntem prieteni. 

— Tacă-ţi fleanca! 

Rath îl târî la toaletă și închise uşa, îl luă de guler şi-l izbi de perete. 
— Unde e? 

— Stai, spuse 'Tornow. Nu putem vorbi ca niște persoane civilizate? 
— Nu e nimic civilizat în răpirea unei femei. 

— Dă-mi drumul! Acum, altfel nu o vei mai revedea. 


Tornow zise asta încet, dar suficient de clar cât să-l paralizeze de teamă pe 
Rath. Tornow era încă în avantaj. li dădu drumul, repetând: 


— Unde e? 


— Din moment ce eşti atât de preocupat, înseamnă că ieri noi am procedat 
corect. 


— Care noi? 
— Nu te priveşte. 
— La naiba, unde e? 


— Nici asta nu te priveşte. Să zicem doar că e pe cât de bine te poți aştepta, 
în condiţiile date. 


Tornow îşi aranjă gulerul cămășii și cravata. 


— O vom livra în siguranţă de îndată ce ne faci un serviciu. 
— Vreţi să omor pe cineva? Asta faceţi voi, nu? 


— E foarte simplu. Trebuie doar să uiţi tot ce ştii despre mine, sau crezi că 
ştii. Oricum, nu te va crede nimeni. Apoi, şi asta e partea importantă, deci 
ascultă, vei avea grijă ca Abraham Goldstein să fie arestat pentru uciderea lui 
Hugo Lenz, Rudi Höller, Gerhard Kubicki şi Jochen Kuschke. Ah, și a lui 
Eberhard Kallweit. Aproape c-am uitat de el. 


— Ce-ai spune să-i adaug şi pe Emil Kuhfeld și pe Gustav Stresemann la 
grămadă? Dacă tot e ofertă... 


— Dacă aş fi tu, aș lua lucrurile în serios. Nu glumesc. 


— Ce vrei să zici? Că îi veţi da drumul lui Charly când Goldstein va fi 
condamnat? Vreţi s-o ţineţi şase luni? 


— Ajunge să fie arestat și acuzat. 

Tornow îl privi pe Rath în ochi. 

— Depinde de tine cât o ţinem închisă, dar, în locul tău, n-aş amâna. 
— Dacă aţi atins chiar şi un fir de... 


— Nu-i face nimeni nimic. Nu credem în atacarea femeilor, dar s-ar putea să 
nu prea doarmă în următoarele zile, ceea ce, pe termen lung, nu e sănătos. 
Aşa cum am zis, n-aş lălăi lucrurile. 


Ce fel de om era şi de ce făcea asta? 
— N-o să scapi. 
Tornow râse. 


— Ce ciudat, dar fix asta a zis o cunoştinţă de-a ta, o doamnă, de altfel. 
Amândoi greşiți. Nu ştiţi cât de bine conectaţi suntem. Te sfătuiesc să ai grijă. 


Rath clătină din cap. Nu avea ce face. 
— Ah, încă un lucru... 
Tornow zâmbi, şi acum i se păru mai degrabă un rânjet diabolic. 


— Pare ciudat, dar se aplică. Fără poliţie. Dacă vrei să îţi scoţi vie iubita din 
asta. Rămâne între noi. 


Rath îl lăsă pe Tornow unde era și ieși, trântind ușa. 

Ernst Gennat şedea pe terasa cafenelei Josty cu o felie de tartă cu agrișe în 
față. De obicei, el era cel care își servea subalternii cu prăjituri, însă acum 
lucrurile stăteau invers. 


— Sper că nu încerci să mă mituieșşti, inspectore. 

— Nici n-aş visa, spuse Rath. Vă rog, serviţi. 

Rath își luase pălăria şi haina și plecase din birou fără să spună niciun cuvânt. 
Rămânea ca Sebastian 'Tornow să le explice. Mai făcuse o vizită la Rutieră. 


Informaţia pe care i-o furnizase amicul său de dimineaţă îl derutase. [i 
ordonase omului să n-o transmită mai departe. 


Proprietarul berlinei negre folosite pentru răpirea lui Charly era o persoană 
cunoscută. Rudi Scheer condusese arsenalul de la Alexanderplatz, până ce se 
descoperise că făcea parte dintr-o reţea de trafic ilegal de arme, operată de 
cercurile de orientare dreaptă din poliţie şi Reichswehr. Scheer fusese trimis 
la ţară, dar nu suspendat. Chiar și atunci, Rath crezuse că era o greșeală. 


Gennat nu se atinse de tartă. 


— Inspectore, ţi-aș fi recunoscător dacă mi-ai spune de ce m-ai chemat aici. 
La telefon mi-ai dat impresia că e o chestiune de viață și de moarte. 


— Simt că este, domnule. 
Gennat asculta atât de atent, că tot nu se atinse de tartă. 


— Nu ai de gând să te amesteci în şantajul ăsta, nu? spuse când Rath termină. 
Să falsifici dovezi! 


— Am altă idee, dar nu va funcţiona fără susținerea dumneavoastră. Mai 


întâi, îl arestăm pe Goldstein. 

— Trebuie să-l găsim. 

— S-a rezolvat. Ştiu unde se ascunde. 

— Iar ţii informaţii doar pentru tine? 

Gennat lăsă furculiţa jos și-l privi furios. 

— Deci încerci să mă mituieşti! 

— Deloc, domnule. Vreau doar să mă ascultați. Zece minute, și apoi decideţi. 


Gennat ascultă. 


Cum era de așteptat, Marlow nu fu încântat când Rath îi ceru să-şi retragă 
oamenii din apartamentul lui Tornow și din împrejurimi. 


— Va primi ce merită, dar, dacă punem presiune acum, vom risca viaţa cuiva. 
Trebuie să creadă că e în siguranţă. 


— Cam multe îmi ceri, inspectore. 


— Știu, dar cum ar fi dacă aţi lăsa statul să-și facă treaba? Fără justiţiari. Staţi 
liniștit, omul va fi pedepsit. 


După o vreme, Marlow fu de acord. Alt obstacol înlăturat, dar următorul 
conta cel mai mult. 


La Sfântul Norbert, Rath dădu de pastorul Warszawski, dar omul nu dori să 
coopereze. 


— Mă gândeam eu că vei reveni. Prin urmare, am fost precaut. 


— Goldstein nu mai e aici? 


— Firește că nu. 

— Unde e? 

— De ce ţi-aș spune? De ce ai crede că nu mai e aici? 
— Să fie pentru că n-ai încredere în mine? 


— Am încredere în Dumnezeu, nu în oameni. Spune-mi unde te găseşte, şi 
voi pune lucrurile în mișcare. 


— La naiba, n-am atât de mult timp. De asta depinde viaţa cuiva. 
— Atunci, explică-mi. 
Rath explică. 


Nu era o ascunzătoare deosebit de originală, dar probabil nu l-ar fi găsit 
niciodată pe Goldstein fără sprijinul Bisericii Catolicii. Pastorul insistă să-l 
însoţească. Îi rămăsese o urmă de neîncredere. Merseră cu mașina spre sud, 
pe Strada Reich 1, făcând la stânga chiar înainte de Zehlendorf. Când 
ajunseră pe o stradă liniştită şi verde, pastorul îi spuse să oprească. Pe o parte 
erau căsuțe cu grădină, pe cealaltă un gard viu, de un verde infinit. 


— Grădinile publice Abendruh, explică Warszawski. Am o parcelă aici. 


Rath parcă Buick-ul în faţa unei case frumoase de familie, genul la care 
visase mereu, dar despre care ştia că nu și-o poate permite fără să 
moștenească averea părinţilor. Gardul viu de cealaltă parte era întrerupt de 
alei situate la intervale regulate. În spate lor văzu copaci, arbuşti, 
acoperișurile magaziilor: ascunzătoarea clasică dintr-un oraş precum Berlinul. 
Era imposibil să găsești pe cineva aici dacă nu aveai deja o pistă sau un 
localnic care să raporteze ceva. 


Grădinile erau imense. Rath îl urmă pe pastor pe o alee dreaptă, cu gard viu 
de ambele părți. După câteva cotituri, mereu în unghi drept, când la stânga, 
când la dreapta, începu să simtă că se afla într-un labirint aparţinând unui 
domeniu de castel baroc. 


Warszawski se opri brusc. 


— Aici e, spuse, deși nu părea în largul lui. 


113 


După nici două ore, o camionetă, patru Opeluri verzi din flotă și, în cele din 
urmă, mașina neagră a legiștilor opriră pe Strada Elmshorner. Poliţişti în 
uniformă săriră din camionetă și se răspândiră pe parcele, folosind trei alei 
paralele. Un grup de detectivi în civil apăru din Opel-uri. Ernst Gennat cobori 
din maşina neagră, urmat de Wilhelm Böhm. 


Pe drumul lor spre vest, fuseseră prinşi în traficul orei de vârf, dar hotărâseră 
să nu folosească sirenele, de teamă să nu atragă atenţia. Rath blestemă fiecare 
oră în plus petrecută de Charly în ghearele lui Tornow și ale oamenilor lui. 
Trebuise să șadă lângă el tot drumul și se împotrivise eroic tentaţiei de a-i da 
un pumn. Tomow se purta de parcă nu s-ar fi întâmplat nimic între ei. Totuşi, 
Rath făcuse tot ce putuse ca să evite să discute cu el, și abia dacă-l privise. 
Gräf observase reticența inspectorului şi, fără îndoială, o pusese în seama 
discuţiei de la Nasse Dreieck, ceea ce era bine, deşi însemna că detectivul 
avea conștiința încărcată. Gennat alertase toţi ofiţerii care lucrau la cazul 
Goldstein și la orice alt caz de crimă legat de acesta, mai mult sau mai puţin 
anchetele numite mai devreme de Tornow. 


Rath și oamenii lui se îndreptară spre magazia pastorului pe aleea din mijloc, 
unde-i aştepta Böhm, un munte de calm. Avea în mână un megafon. 


— Rath şi Tornow, rămâneţi aici, ordonă el. Goldstein v-a scăpat deja o dată. 
Să nu se repete. Vă ştie feţele. 


Buldogul arătă spre Grăf. 
— Şi pe tine te ştie, de la hotel. 


Restul fură lăsaţi să treacă. Rath ştia planul de acţiune, din şedinţa pe care 
Gennat o ţinuse înainte să pornească. Mai întâi, trupele de intervenţie 
securizau perimetrul, adăpostite de gardul viu. La stânga şi la dreapta porții, 
doi polițiști aveau armele pregătite. Buddha îi avertizase să le folosească 


numai în caz de urgenţă. El și Böhm erau singurii ofițeri în prima linie. Cei 
lăsaţi în urmă aveau să fie de ajutor uniformelor pentru a ţine departe 
grădinarii curioși. 


Rath, Gräf şi Tornow erau singurii staționaţi afară care nu purtau uniformă, şi 
se țineau deoparte. Nu aveau de făcut nici cât uniformele care supravegheau 
intrările pe parcele. Majoritatea au preferat să fumeze o ţigară. Rath făcu la 
fel. 


— Dacă nu facem decât să frecăm menta, de ce am mai venit? zise iritat Grăf, 
revenind la Opel-ul în care sosiseră. 


Rath voia să-l urmeze, când 'Tornow i se adresă. 

— Agitat? 

— De ce, așa par? 

— Da. 

— Fiindcă vreau să ştiu când îi daţi drumul. 

— Imediat ce sunt sigur că Abraham Goldstein e acolo și punem mâna pe el. 
— N-ai încredere în mine? 

— S-a întâmplat prea repede. Ori știai deja unde se ascunde și ai decis să ţii 
informaţia pentru tine, ori e doar un șiretlic imens, și tot ce vom găsi în curtea 
asta vor fi nişte cârtiţe. 


— Aşteaptă, spuse Rath, care ar fi preferat să-i tragă una în faţă lui Tornow. 


In schimb, își aruncă ţigara și călcă pe ea, de parcă era un păianjen veninos. 
Sau zâmbetul lui 'Tornow. 


— Tot nu mi-ai zis de ce. De ce au trebuit să moară Lenz și Holler? 


Zâmbetul lui Tornow se şterse. 


— E mai bine să nu ştii mare lucru despre asta. Nimeni nu le duce dorul. 
Erau ucigași de carieră. Toţi o ştiau, şi totuşi nimeni nu-i ducea la tribunal. 


— Kuschke nu era ucigaș de carieră, ci poliţist. 

— Poate c-a făcut alte greșeli. 

— Cum ar fi să lase martori? 

— Aşa cum am zis, mai bine să nu ştii. 

Vocea lui Böhm se auzi distorsionat, amplificată de megafon. 


— Atenţie! Poliţia! Abraham Goldstein, ştim unde te ascunzi. leşi afară, cu 
mâinile sus. E inutil să opui rezistență. Am înconjurat zona. 


In ceea ce păru o veșnicie, nu auziră nimic. Rath se rugă ca totul să meargă 
conform planului. Nu putea să nu se gândească la Charly. Viaţa ei depindea 
de planul pe care-l elaborase împreună cu Gennat. 

Uneori, nu-şi amintea unde se afla sau cine-i punea întrebări. Ştia doar că 
mereu cineva îi punea întrebări şi că nu-i lăsaseră niciun moment de pauză. 
Cel puţin un bărbat o întreba mereu ceva, uneori mai mulți. I se părea tot mai 
greu să se concentreze. Uneori, vedea bărbaţi care nu erau acolo, și tot mai 
des ceva îi pâlpâia în colţul ochiului: o faţă cunoscută, un bărbat în pulover 
roșu. Odată, crezu că-l vede pe Gereon. Oboseala o apăsa ca plumbul, dar ei 
nici nu o lăsau să doarmă pe podea. Iar și iar, era forțată să se lupte cu povara 
propriei extenuări. Nu mai știa de când era acolo. Putea să fie şi de ore, zile, 
săptămâni. 


Obrajii i se lipiseră de gingii, fiindcă nu primea suficiente lichide. Doar când 
nu mai putea vorbi îi îngăduiau să ia o gură de apă. Între timp, reușea să 
simuleze că are gura uscată, fiindcă nu toţi paznicii erau la fel de stricţi. Unii 
arătau compasiune mai repede, și unul chiar o lăsase să aţipească un moment, 
înainte s-o trezească. Alţii urlau la ea constant, lovind cu pumnii în masă. 


Deși nu o lăsau să doarmă și rar îi dădeau de mâncare sau de băut, nu o 
atinseră nici măcar o dată. Nimeni nu avea să-i creadă povestea. Era genul 
acela de violenţă care nu lăsa nicio urmă. 

Arestarea lui Goldstein se derulă mai ușor decât anticipaseră. Trupele de 
intervenţie se așteptaseră la o confruntare în stil Chicago, cu pistoale 
automate, sau măcar cu niște Colt-uri fumegânde, dar nu fu cazul. Nu se trase 
nici măcar o dată. 


Böhm îşi repetă instrucțiunile, Rath auzi un clinchet (mai târziu, se află că 
unul dintre poliţiştii în uniformă, în toată agitația, lovise un pitic de grădină 
pe parcela adiacentă), iar Goldstein apăru. 

— "Ține mâinile la vedere, Herr Goldstein, urlă Böhm prin megafon. 

— Gold-stiiin, spuse yankeul, și Rath aproape că strigă de bucurie. Mă 
numesc Gold-stiiin, continuă. Sunt cetăţean american, şi cred că-i o 


neînțelegere. 


— Domnule... Gold-stiiin, eşti arestat sub bănuiala de a-i fi ucis pe Jochen 
Kuschke, Gerhard Kubicki, Hugo Lenz, Rudolf Höller și Eberhard Kallweit. 


— Atunci, zi-le alor tăi să-mi pună cătuşe. Îmi amorţesc braţele. 

— Atât ai de zis? 

Surpriza din vocea lui Böhm era vizibilă. 

— Şi că sunt nevinovat, evident. 

Tornow și Rath ascultau uimiţi schimbul de replici. 

Dură o vreme să-l escorteze pe gangster și să se reinstaureze liniştea. Mai 
întâi, veneau detectivii și poliţiştii care se asigurau că grădinari nevinovaţi nu 


se aventurează în bătaia focului, apoi ofiţerii care înconjuraseră ascunzătoarea 
lui Goldstein. Ultimii erau cei doi care-l încadrau pe yankeu. 


Goldstein era încătuşat cu mâinile la spate, și păru liniştit până ce-l observă 
pe Rath, şi poate pe 'Tomow, deși pe acesta îl ignoră. Văzându-l pe Rath, se 
întunecă la faţă, mai întâi de mânie, apoi de dispreţ. Nu zise nimic, dar, când 
fuse condus afară de pe parcelă, scuipă pe asfalt, în faţa inspectorului. Cei doi 
poliţişti care îl escortau îl traseră deoparte și-l înghesuiră în duba neagră. Era 
clar că Gennat dorea să discute cu el pe drum. Apoi apăru Ernst Gennat, 
alături de Böhm, care ţinea megafonul ca un teuton ieşit victorios din bătălie. 


— Bună treabă, zise Buddha, bătându-l pe umăr pe Rath. Și ţie. 

Se referea la 'Tomow, pe care-l privi patern. 

Cadetul păru niţel confuz. 

— Şi acum? întrebă Rath când rămaseră singuri, pornind spre Opel. 
— Şi acum ce? 


— Am făcut o înţelegere. Goldstein a fost arestat pentru cinci capete de 
acuzare. E rândul tău. 


— Ai răbdare. Mai întâi, mergem în Alexanderplatz, apoi mă duc acasă, de 
unde pot folosi telefonul, și apoi pun lucrurile în mișcare. 


— De unde pot s-o iau? 
— Cât de proşti ne crezi? 
Tornow clătină din cap. 


— Acum aştepţi. 

Operaţiune de proporții a poliţiei 
Gangster periculos ajunge după gratii 


Gangsterul american Abraham Goldstein a fost descoperit şi arestat azi, ca 
parte dintr-o operațiune de amploare a poliţiei. Se zvonește că acesta, care 
se ascundea într-o grădină publică din sud-vestul Berlinului, a încercat să 
scape, înainte de a fi reţinut de curajoșii ofiţeri germani. Gangsterul este 
acuzat de uciderea câtorva persoane, în Berlin, inclusiv a unui poliţist, a 
unui membru SA și a unui negustor de obiecte la mâna a doua. E acuzat și de 
uciderea a două figuri importante ale lumii interlope. Șeful Brigăzii 
Omucideri, Ernst Gennat, a explicat pentru Der Tag că dovezile ar fi 
„copleșitoare”. Un rol important în operaţiunea de succes l-a jucat 
detectivul inspector Gereon Rath. „Inspectorul Rath a reușit să descopere 
ascunzătoarea lui Goldstein”, a confirmat Gennat. 


Majoritatea edițiilor de seară publicară articolul, aşa că mâine multă lumea 
avea să știe că Goldstein era arestat. Din păcate, numai Der Tag pomenea 
despre reabilitarea inspectorului Rath. Dacă Weinert n-ar fi călătorit cu 
balonul, ştirea ar fi fost pomenită şi de Tageblatt. Chiar şi așa, era de ajuns o 
singură menționare. Gennat îi datora recunoștință, Bernhard Weiss chiar mai 
mult. 


Tornow îl sfătuise să aibă răbdare, dar Rath nu închise un ochi. Se dusese pe 
Strada Spener, cu Kirie, și începuse să facă ordine în apartament. Schimbase 
așternuturile, simțindu-se niţel ca mama lui, care, de fiecare dată când 
revenea micul Gereon din vacanţa de vară, proceda la fel. Chiar îi făcea şi 
prăjitură. Nu făcuse asta pentru Charly, dar așezase flori proaspete într-o 
vază. Se uită în jur. Apartamentul părea aproape iarăşi locuibil. Nu umblase 
în hârtii, desigur, fiindcă nu voia să-i cotrobăie prin lucruri, dar pusese cărțile 


şi tot ce mai era la loc. 


În cele din urmă, se aşeză la masă, cu o sticlă de coniac și un pahar. Oare o 
eliberaseră? Tornow îl ţinea înadins în suspans sau trebuia să discute cu 
complicii? Avea atât de multe întrebări și incertitudinea îl înnebunea. 
Singurul lucru pe care-l ştia era că-i trebuia mult coniac ca să adoarmă. 
Savură prima gură, apoi goli paharul de parcă ar fi fost şnaps. Nu era despre 
gust şi nici despre etichetă. 


Kirie se ghemuise şi îl privea cu ochi adormiţi. 
— Noroc, Kirie, ridică el al doilea pahar. 


După ce bău jumătate de sticlă, adormi și se trezi, în urma unor vise încâlcite, 
cu obrazul drept înțepenit după ce-l ţintuise de lemnul dur al mesei. Pentru o 
clipă, uitase unde se afla, apoi îşi aminti şi se ridică în picioare, trezind-o şi 
pe Kirie din somnul ei uşor, de căţel. 


Ceasul din bucătărie arăta șase fără patru minute. Rath se ridică. Firește, patul 
era gol. Tornow îl sfătuise să aibă răbdare. 


Rath așteptase suficient. Trebuia să acţioneze. După duş, se bărbieri rapid, 
bău o ceașcă de cafea neagră, încă un pahar de coniac, și fumă două ţigări, 
apoi îşi luă pălăria şi cheile de la mașină și plecă. 


Traficul era încă lejer, aşa că ajunse foarte repede din Moabit pe Strada 
Leuthener. În apartamentul de la mansardă al lui 'Tornow, luminile erau deja 
aprinse, și ziua părea să se desfășoare în ritm normal. La ora asta, cadetul 
Sebastian Tornow se pregătea de mers la muncă. 


Rath o lăsă în mașină pe Kirie şi urcă până la ultimul etaj. Când deschise, 
Tornow îşi făcea nod la cravată, dar, în rest, părea vioi ca întotdeauna. 


— Tu? spuse, nu tocmai surprins, și se dădu în lături când Rath trecu pe lângă 
el. 


Tomow închise ușa, se postă în faţa oglinzii de pe dulap și continuă să-şi lege 
cravata. Rath lovi de dulap ziarul pe care-l cumpărase pe drum. Vossiche 


Zeitung, deja deschis la pagina cu pricina. 
— Ce să fac cu el? întrebă Tomow după ce-și înnodă cravata. 
Nodul era perfect. 


— Spune că un anume Abraham Goldstein a fost arestat ieri şi acuzat de niște 
crime. 


— Da, în caz că ai uitat, eram acolo. 

— Începusem să cred că am visat. Ce se întâmplă cu târgul? Unde e Charly? 
— Nu e aici, dacă asta ai crezut. 

Zâmbi, dar tot ce vedea Rath era un rânjet provocator. 


— Nu mi se pare amuzant, zise. Până acum, am jucat după regulile tale. Dacă 
aflu că a păţit ceva sau că m-ai dus de nas, încep să joc după regulile mele. 


— Ce înseamnă asta? Incerci să mă ameninţi cu Johann Marlow și ceilalți? 
Crede-mă, sunt pe cale s-o mierlească și ei. 


Rath încremeni. De unde știa Tornow despre conexiunea sa cu Marlow? Oare 
Hugo cel Roșu îi spusese? 


— Nu mai trage de timp şi zi-mi unde e. De ce o mai ţineţi? 

— Nu o mai ţinem. 

Tornow părea indignat. 

— l-am dat drumul azi la cinci. Am zis să ai răbdare. Nu te-a contactat? 
— Acasă nu e. 


— Nu am dus-o acasă. Va trebui să-și găsească drumul spre cea mai 
apropiată staţie de autobuz. 


— Unde e? Unde aţi târât-o? 

— S-o târâm? Am dus-o cu mașina. 

Era incredibil. Tornow încă zâmbea. 

— Unde? 

Rath simţea că furia îi depăşeşte limitele pe care și le impusese. 
— Chiar ești serios? 

Tornow făcu o față mărinimoasă. 


— Prea bine, atunci, spuse el. Coliba unchiului Tom. E un spaţiu cu tobogane 
de la periferia Grunewald. Ar trebui să te duci să arunci o privire. Poate că a 
adormit în mijlocul unei poieniţe. Sigur e obosită. 


Rath nu se mai putu abţine. Lovi cu pumnul drept în rânjetul lui 'Tornow. 


Tornow îl privi uluit, aplecându-se în faţă ca să nu-și murdărească cămașa 
albă ca zăpada de sângele care-i picura de pe față. 


— Eşti un ticălos, Gereon Rath, zise el, scuipând sânge. Aşa-mi mulțumeşti? 
— 'Ţi-am mulţumit. Nu te-am lovit şi a doua oară. 


leşi repede din apartament, trântind ușa şi alergând pe scări, spre Buick, unde 
Kirie îl aștepta dând din coadă. 

Drumul spre Zehlendorf nu i se păruse niciodată atât de lung. Jumătate de oră 
mai târziu, Rath coborî din mașină pe Strada Spandauer și o prinse pe Kirie în 
lesă. Abia aştepta plimbarea, deși era ușor înnourat. De cealaltă parte a 
drumului era o alee ce ducea spre Coliba unchiului Tom , un restaurant 
îndrăgit de excursioniști ocazionali, care dăduse numele întregului cartier. 
Din dreapta începea Grunewald. Un indicator deteriorat din lemn arăta spre 
tobogane, aflate într-o poiană mare, dintr-o pădure de pini, situată pe o pantă 
abruptă. Doar o trambulină pentru schiuri indica la ce era folosită pe timp de 
iarnă. Câţiva oameni își plimbau câinii. 

Nici urmă de Charly. Rath o strigă și ascultă. 

Nimic. 


Unul dintre cei care plimbau câini se apropie, chemându-și ciobănescul 
german la picior, cu un aspru „Bismarck, șezi!”. Rath îl privi cu invidie. 


— Pot să vă ajut? 

În timp ce îi vorbea, bărbatul își ţinea capul uşor înclinat. La fel şi câinele. 
— Caut o femeie, spuse Rath. 

— Aici, în pădure? 

Bărbatul privi dealul. 

— Cred c-aţi avea mai mult succes cu anunţurile matrimoniale din B.Z. 


Râse şi-şi continuă drumul. Rath era prea şocat să se gândească la un răspuns 
amuzant. Dar omul se opri. 


— Staţi aşa, tocmai mi-am amintit ceva. Dis-de-dimineaţă, o tânără umbla 
pe-aici. Când m-am trezit, a trecut pe lângă geamul meu. Părea, cum să zic 
aşa, neajutorată. Pe ea o căutaţi? 


— Neajutorată? Da, posibil. 


Starea lui Charly părea mai gravă decât se temuse. Poate că Tornow îi 
spusese adevărul: încercaseră s-o facă să vorbească privând-o de somn. 


— Unde aţi văzut-o? 
— Pe Strada Riemeister. Unde locuiesc. Lângă staţia de metrou. 
— Mulţumesc. 


Rath o chemă pe Kirie, deranjată că nu își continuau plimbarea, și o vâri în 
mașină, conducând până în zona rezidenţială ridicată de GEHAG:* din nimic 
şi care era încă în dezvoltare, dacă te luai după mormanele de nisip și 
scândurile din faţa caselor. Unele nu fuseseră încă zugrăvite, și puţine aveau 
peluzele tunse. Pe marginea drumului erau pini şi mesteceni atât de înalți, că 
fuseseră probabil plantați cu mult înainte de începerea construcţiei. Rath 
parcă lângă stație. Vizavi era o așa-zisă cafenea. 


Scoase câinele din mașină, și abia ce îi pusese lesa, când simţi că-l smuceşte. 
Kirie prinsese un miros şi devenise brusc entuziasmată, cu botul aproape de 
pământ, adulmecând și trăgându-l pe Rath spre un portal modern, din 
cărămidă, intrarea la metrou. 


— Dacă e alt animal mort... începu Rath. 


Kirie nu-l luă în seamă, ci îl târî pe scări în jos, spre peron. Rath trebui să aibă 
grijă să nu se rostogolească. 


Şi apoi a văzut-o. Zăcea pe o bancă. Era Charly, în rochia ei de vară înflorată. 


Pasagerii din jur nu o luau în seamă, iar cei care o făceau erau mai degrabă 
scârbiţi decât plini de compasiune. Dar ea era. Kirie o simţise încă de la 
intrarea în metrou. 


Reuşise să ajungă aici, doar ca să adoarmă cât aştepta următorul tren, iar 
cetăţenii Berlinului, în stilul lor de a nu interveni, o lăsaseră să doarmă. Nici 
măcar zgomotul de pe șantierul din apropiere nu o trezise. Dar limba lui 
Kirie, da. 


Charly deschise ochii, mai întâi puţin, apoi larg, de teamă, și privi un câine 
zâmbitor fix în faţă. Se ridică în șezut şi îi recunoscu pe Kirie și pe Rath. 
Zâmbi fericită şi-i cuprinse picioarele cu brațele, cât pe ce să adoarmă din 
nou. 


— Am bilet, mormăi. 

— Mergem cu maşina. 

Nu ştia dacă să râdă sau să plângă. 

— Dar va trebui să mergi câţiva metri. 


Se dovedi mai dificil decât anticipase. Rath o susținu şi Charly se strădui cât 
putu, dar picioarele nu o ajutau, așa că trebui să se oprească de multe ori, mai 
ales când urcară scările. 


— Hai, spuse Rath. Maşina e acolo, aproape ai ajuns. Ai reuşit să ajungi din 
pădure până la staţie! 


— Inainte să adorm. Somnul te oboseşte. 


Rath se gândi să-i cumpere o cafea turcească de la cafeneaua de peste drum, 
dar asta nu ar fi ajutat-o. Mai bine să o ducă în mașină. O așeză pe scaun și ea 
adormi din nou, înainte ca el să pornească motorul. 


Pe Strada Spener, o ajută să treacă pragul, altfel ar fi trebuit s-o lase să 
doarmă în maşină. Când o duse pe scări în sus, zăcea sleită în brațele lui. Cel 
mai dificil fu să întoarcă cheia în broască, dar reuşi. Trânti ușa în urma lor și 
o duse în dormitor, o aşeză pe pat şi o dezbrăcă după cum se pricepu. În timp 
ce o învelea, se auzi soneria. Era puţin înainte de ora 11. 


O lăsă pe Kirie cu Charly și se duse pe hol, îşi scoase Walther-ul din toc şi îl 
armă. Se strecură spre ușă, aproape de perete, în caz că vizitatorul avea să dea 


buzna. Puse mâna pe clanţă şi deschise brusc, ţintind spre intrus. 


Un bărbat scund. Părea să se prăbușească de frică. Rath lăsă jos arma. 
Vizitatorului îi luă ceva timp să se liniştească. 


— Maltritz, zise, în cele din urmă. 

Părea o scuză. 

— Sunt administratorul. 

— Scuzaţi-mă, Herr Maltritz, am crezut... 
— Ce aţi crezut? 


— A fost o spargere aici, acum câteva zile, şi de aceea sunt pe fază. Sunt 
poliţist, un prieten de-ai domnişoarei Ritter. 


Îşi arătă documentele, dar omul nu păru impresionat. 

— Unde e? 

— Nu e acasă, și pot înțelege, după ce s-a întâmplat. Spargerea. 
— Chiar nu e? Mai devreme am auzit paşi pe scări. 

— Paşi? Da, eu eram. 

— Doar dumneata? 

— Eu şi câinele. Pot să vă întreb ce doriţi? 


— Domnişoara Ritter n-a plătit chiria. leri-seară a zis că va avea banii. Doar 
că n-a fost acasă. 


Rath își aminti că Charly îi ceruse un împrumut. Nu era de mirare că uitase, 
după tot ce se întâmplase. Le-ar fi prins bine mărcile lui Alex. 

— Vă veţi primi banii, domnule Maltritz. Domnișoara Ritter mi-a... ăăă... 


cerut să mă ocup eu. 

— Bine, zise Maltriz, în expectativă. 
— Ce este? 

— Aştept banii. 

— Acum nu-i am. 


— Ascultă, lasă vrăjeala pentru copilași. Poate că ei ar crede-o, dar eu nu pot 
fi luat de prost. Orice ascunde domnișoara Ritter, în acest apartament sau 
altundeva, vă rog să-i spuneţi că nu-și poate bate joc de Hans Maltritz. 


Işi puse mâinile în șolduri. 

— Nu-mi pasă dacă plătești dumneata, plăteşte domnișoara sau unchiul 
maimuţei, dar dacă n-am 12,50 mărci până diseară, o să vedeţi altă faţă a 
mea. N-o să credeţi cât de iute pot să pun mâna pe un ordin de evacuare. 
12,50! Ce sumă ridicolă pentru aşa un scandal. 

— Nu faceţi nimic nesăbuit. Vă primiţi banii. Mă duc la bancă mai târziu. 
— Vă bateţi joc? 

— Nici pe departe. 


— Atunci, cu siguranţă n-aţi citit ziarele. Nu veţi obține bani din bancă. Sper 
că aveţi altă sursă de venit. 


Il privi de sus până jos. 
— Nu-mi pasă cum îi dobândiţi. Asiguraţi-vă că-i dobândiţi! 


După ce bărbatul plecă, Rath se uită în Vossische Zeitung, cumpărat ca să-i 
arunce articolul despre Goldstein în faţă lui Tornow. 


Un alt articol era pe prima pagină: criza băncilor germane. Parcurse textul şi 


continuă să răsfoiască ziarul. Idiotul de administrator avea dreptate. N-avea 
cum să scoată azi bani de la bancă. 


În weekend, Danatbank dăduse faliment şi nu mai putea plăti clienţilor. 
Darmstăder şi Nationalbank! Cu o reputaţie ireproşabilă! Rath ţinea banii în 
altă parte, dar lucrurile nu păreau roz nici pentru celelalte bănci. Temându-se 
pentru depunerile lor, o mulțime de clienţi încercaseră să scoată numerar, 
ceea ce făcuse ca multe bănci să-și închidă ghișeele, crescând astfel panica. 
Rath simţi că se îngrijorează pentru cele câteva mii de mărci puse deoparte. 
De parcă n-avea deja destule probleme. 


Danatbank fusese lovită atât de rău, încât guvernul fusese obligat să-i gireze 
toate depunerile. „Mătuşa Voss”, cum i se spunea ziarului, scria că după 
discuţiile cu guvernul, toate celelalte bănci germane importante au declarat că 
garanţiile guvernamentale li se par inutile, că sunt solvabile şi că pot întruni 
toate cererile. 


Și totuşi, toate ghişeele bancare rămâneau închise în următoarele zile. 
Ticăloşi aroganţi, gândi Rath. Nu avea timp pentru industria financiară pe 
care oricum nu o pricepuse niciodată. Și mai puţine știa despre criza 
financiară, care părea să fi tras şi băncile în vârtej. Cu doar doi ani în urmă, 
bursa newyorkeză se prăbuşise, iar speculanţii săriseră de pe geamurile 
zgârie-norilor din oraș. De ce ar fi fost afectate firme fără nicio legătură cu 
New Yorkul, companii germane cinstite, chiar şi funcţionari publici, ca el, 
cărora le fuseseră tăiate salariile, era un mister. 


Se pare că nici editorul economic al Vossische nu ştia mai multe. Ce ne 
lipseşte, zicea articolul. Ce s-a întâmplat? Fabricile, pe care s-a construit forţa 
economică a Germaniei, încă sunt în picioare, ca acum patru săptămâni. 
Pământul german dă aceeași recoltă, an de an, dacă n-a fost chiar mai bună 
decât în anii anteriori. Avem rezerve intacte de cărbune și fier. Prin urmare, 
Germania nu e săracă, deci de ce ne alarmăm? Fiindcă, deşi economia 
Germaniei e la fel de puternică, ne lipseşte combustibilul care s-o propulseze. 
Nu avem bani. 


Adevărat, gândi Rath, n-avem bani. Nu asta le-a lipsit mereu celor mai mulți? 


Această catastrofă s-a dezlănţuit, continua ziaristul, şi ar fi o laşitate să 


închidem ochii la cât de gravă e situaţia asta unică. Prăbușirea unei bănci 
germane importante este fără precedent în istoria economică a ţării. 


Ce trăim acum nu e inflaţie, ci tocmai inversul. 


Rath nu știa dacă erau sau nu veşti bune. La prima vedere, suna bine: fără 
inflaţie. Sigur conta. Dar asta nu schimba faptul că nu erau bani. Ce lume de 
rahat, gândi, amintindu-și ce spusese Alex în casa scării. 


Când se întoarse în dormitor, Kirie aştepta cu interes. Charly dormea. 


— Voi, câinii, aveţi o viaţă uşoară, zise el, mângâind-o, și nu doar în 
chestiuni romantice. 


Se aşeză lângă Charly. Pentru o clipă, ea deschise ochii şi își întinse mâna 
după mâna lui. 


— Nu le-am zis nimic, Gereon, mormăi, mai degrabă adormită. Nimic! 
Închise ochii, iar Rath îi trase pătura peste umeri și o sărută pe obraz. 
— Îmi pare atât de rău, zise el, deşi nu era sigur dacă-l poate auzi. 

Cel puţin, aşa îşi recunoștea mai des greșelile. 

— Dacă te credeam, nu s-ar fi întâmplat aşa. 


Se așeză pe scaunul de lângă patul ei și-și puse Walther-ul în poală. O privi, 
adormită în plină zi. Nimeni nu avea să i-o mai ia vreodată. 

Când mașinile poliţiei ajunseră, se însera. Silueta enormă a gazometrului se 
profila pe cerul întunecat, care strălucea înspre vest. Plouase toată după- 
amiaza, iar trotuarul lucea, întunecat și umed. Pe lista lor de arestări erau 
mulţi oameni și multe adrese, din toate cele patru colţuri ale oraşului. Chiar și 
aşa, Rath optase pentru Schöneberg, exact ca Gennat. Böhm plecase înspre 
vest, ceea ce făcuse decizia chiar mai uşoară. 


Acum, unităţi de poliție erau plasate în șaptesprezece locuri diferite din oraş. 
La ora opt fix, porneau razia, pentru ca arestaţii să nu se poată preveni între 
ei. La șaptesprezece adrese diferite din Berlin, iluzia că poliţiştii erau mai 
presus de lege avea să se destrame. 


Rar mai considerase Rath atât de anevoioasă trecerea timpului. 


Chiar și după eliberarea lui Charly, nu se schimbase mare lucru. Se ţinuse la 
distanţă de Tornow, cât de mult putu, deși se intersectaseră de câteva ori la 
muncă. Toată lumea depunea mari eforturi să conecteze dovezile din cazul 
împotriva lui Abraham Goldstein, să fie insurmontabile. 


Toată lumea, cu excepţia lui Gennat, a lui Böhm şi a lui Grabowski. 


Rath era singurul care știa. Toți ceilalți presupuneau că lucrează la cazul 
Goldstein. Nimeni nu bănuia că, de fapt, interogau oameni într-o cameră 
secretă. Și cu atât mai puţin că Helmut Grabowski era cel interogat de două 
dintre cele mai experimentate figuri de la Omucideri. Avuseseră nevoie de 
trei zile să-l facă să vorbească, dar apoi îşi dăduse drumul. Șaptesprezece 
nume și suficiente informaţii cât să justifice arestările de azi. 


Acum se aflau la baza scărilor: Gennat, Rath și șeful de echipă cu oamenii 
săi. Luaseră cu ei doisprezece poliţişti în uniformă. Când și când, treptele de 
lemn protestau obosite, de parcă n-ar fi fost obișnuite să suporte atâta 
greutate. 


Și Rath, şi Böhm îşi dăduseră seama că detectivul asistent Grabowski trebuia 
să fie cârtiţa de la Castel. Böhm, încă furios că informaţii confidenţiale care 
țineau de ancheta Goldstein fuseseră transmise presei, redusese treptat lista de 
suspecți. Doar şapte persoane știau cum arăta Abraham Goldstein: Gereon 
Rath şi cei trei oameni ai lui, comisarul adjunct Bernhard Weiss, șeful de la 
Investigaţii, Scholz, şi angajata care primise şi dăduse mai departe telexul din 
America. 


La început, Böhm se concentrase pe Rath și pe oamenii lui, pe care-i credea 
capabili de o asemenea indiscreţie. Se gândi chiar la Weiss sau la Scholz, din 
motive diferite, fără îndoială motivate politic. Singura persoană pe care nu o 
luase în considerare era fata de la telefax, o tânără la vreo 20-30 de ani, 
inocentă. În cele din urmă, rămăsese unica variantă şi, după un interogatoriu- 
maraton, mărturisise că-i pomenise de iminenta sosire a lui Goldstein unui 
poliţist, la cantină. 


Acel poliţist fusese detectivul asistent Helmut Grabowski. Același detectiv 
asistent pe care portarul din clădirea Scherl îl recunoscuse drept omul care-i 
livrase plicurile misterioase lui Stefan Fink. 


La început, Grabowski susținuse cu încăpățânare că acționase din proprie 
inițiativă, dar, când Gennat îl confruntase, treptat, cu afirmaţiile lui Lanke 
junior, cedase. Gregor Lanke, pe care Rath deja îl înmuiase cu o săptămână în 
urmă, se dovedise doar o rotiță a mașinăriei. 


Apoi, mai erau numele pe care le adusese Charly. În ultimele zile, se uitase la 
sute de fotografii. Gennat nu o chemase în Alexanderplatz, ci într-o casă 
păzită. Co-conspiratoare era secretara sa de încredere, Trudchen Steiner, cu 
care Charly continua să locuiască, din motive de siguranţă, și cu care avea să 
rămână până ce Scheer şi Tornow ajungeau după gratii. 


Tabloul pe care-l refăcuseră din bucăţi era șocant. Die Weisse Hand, Mâna 
Albă. O grupare secretă de poliţişti frustraţi, sătui ca sistemul judiciar să lase 
liberi oamenii pe stradă, după ce ei se chinuiseră să-i pună la răcoare. Poliţişti 
care hotărâseră să acționeze dincolo de chemarea datoriei şi să fie chiar ei 
judecători, juraţi şi călăi. Scopul lor era să-i elimine pe cei mai notorii 
criminali din lumea interlopă a Berlinului. 


Poliţiştii aceștia erau la câteva clipe de arestare. 


Ajunseră sus. Era întuneric în apartamentul din mansardă. Nu aprinseseră 
lumina pe casa scării. Doar o urmă de apus se strecura de afară. Cu un mic 
efort, Rath reuşi să citească plăcuţa de pe uşă. S. TORNOW. Cu doar o 
săptămână în urmă, era aici crezând că-şi făcuse un prieten. Cât de repede se 
schimbaseră lucrurile! 


Gennat se oprise pe scări. Rath făcu un semn din cap spre liderul de echipă. 
Flutură din mână spre oamenii săi, iar ei trecură la acţiune, ca o companie de 
balet care exersase cu lunile. Primul lovi ușa cu piciorul și al doilea se 
strecură înăuntru, cu arma pregătită, urmat de trei colegi. Rath rămase afară, 
cu Walther-ul pregătit, chiar dacă nu credea că Tornow va ieși trăgând. 


Liderul de echipă apăru din apartament, clătind din cap. 
— Nu e nimeni, spuse el. 


Rath aruncă o privire scurtă prin apartament. Nu părea ca Tornow să fi fugit. 
Privirea lui căzu în schimb pe gazometrul de la capătul Străzii Leuthener. leși 
din apartament și poliţiştii coborâră, frustrați după o operațiune nereușită. 
Gennat îi aştepta la baza scărilor. 


Rath ridică din umeri. 
— Nu e acasă, dar pun pariu că ştiu unde-l găsesc. 


Poate că Tornow avusese o bănuială, gândi Rath, în timp ce se apropiau de 
gazometru, deși nu se ştia că Helmut Grabowski și Gregor Lanke fuseseră 
arestați, cu atât mai puţin interogați. 


Rath îl momise pe Gregor Lanke lângă cantină, folosind pretextul unei 
discuţii confidenţiale ca să-l atragă în Schöneberg. Detectivul fusese uluit să-i 
găsească pe Gennat și Böhm aşteptându-l în biroul preotului de la biserica 
Sfântul Norbert. După ce-și revenise din şoc, Lanke păruse chiar ușurat de 
prezenţa lui Buddha și îşi descărcase conştiinţa. 


Grabowski, însă, făcea parte din echipa lui Böhm. Buldogul nu trebuise decât 


să-l cheme. Detectivul asistent de la Omucideri fusese cel mai greu de 
convins, dar insistența lui Gennat, alături de declaraţiile lui Lanke și de 
numele furnizate de Charly, îl făcură să cedeze. 


Rudi Scheer părea să fie un soi de sponsor, care punea la îndemâna grupului 
mijloacele necesare pentru anumite misiuni. Grabowski pretinse că Scheer 
era încă implicat în traficul de arme, deși era greu de dovedit. Singura pistă 
pe care o aveau era un dealer de arme de pe Strada Grenadier. Goldstein 
confirmă că de acolo îşi cumpărase Remington-ul. Primise adresa de la 
Marion, care, la acel moment, lucra pentru Gregor Lanke şi pentru Mâna 
Albă. Cumva, în tot acest labirint, Goldstein devenise un martor important. 


Dar asta era altă poveste. 


Chiar dacă Scheer venea cu banii, motorul grupului era Sebastian Tornow, 
aşa tânăr cum era. Cei doi despre care-i povestise lui Rath, care-și pierduseră 
vieţile în urma unui război între bande, în aparenţă, cei care-i distruseseră 
viaţa surorii lui, fuseseră primele sale victime. Rudi Scheer, pe care-l 
întâlnise în primele etape ale pregătirii sale, i se păruse că-i împărtășea 
valorile. De atunci, cei doi se înconjuraseră de oameni cu aceeași viziune. 
Gräf fusese și el testat de Tornow când acesta îl întrebase dacă un poliţist bun 
ar trebui să poată ucide. 


După Tornow, orice poliţist bun putea ucide. Între timp, Jochen Kuschke 
luase acest principiu prea ad litteram şi trebuise să moară, fiindcă acţionase 
impetuos şi devenise un pericol pentru organizaţie. Soarta sa, afirmase 
Grabowski, fusese pecetluită la o întâlnire secretă a membrilor grupului. În 
cele din urmă, Tornow îşi asumase misiunea, fiindcă fostul său superior şi 
mentor, Kuschke, avea încredere în el. 


Ajunseră la gazometru fără probleme. Așa cum menţionase Tornow, doar 
nişte panouri blocau accesul cu avertizarea Strict interzis, părând să fie de 
ajuns pentru a-i ține deoparte pe cei care ar fi încercat să treacă. 


Rath era obișnuit să încalce regulile. 


— Aşteptaţi cu toții aici, îi spuse lui Gennat. Văd eu dacă-i cineva sus. 


Inainte ca Gennat să-i răspundă, porni. 


Să escaladeze înălțimi ameţitoare nu era nici pe departe visul lui, dar era o 
chestiune personală. Tornow i-o luase pe Charly și o făcuse să sufere zile în 
şir. Dacă era ghemuit acolo și admira cerul nopţii, el, Gereon Rath, dorea să 
fie cel care-i comunica arestarea. 


Gazometrul era un cadru în formă de butoi, masiv, o construcție din oţel, pe 
jumătate placată cu scânduri, de vreo 80 de metri înălțime, în care cilindrul de 
gaz îşi vedea liniștit de treabă. Un fel de scară de incendiu ducea în sus, o 
casă a scărilor din oţel, precum cele care se vedeau uneori în locuinţele de 
închiriat. După patru trepte, Rath ajunse la primul culoar de mentenanţă, un 
inel de oţel cu grilaj, care se întindea în jurul gazometrului. Era câte unul la 
fiecare zece metri, dar locul despre care-i zisese Tornow era în vârful 
containerului, nu într-unul dintre culoarele de mentenanţă. Rath îşi continuă 
ascensiunea. 


La primul nivel, își respectă decizia de a nu privi în jos, dar, la un moment 
dat, îşi asumă riscul şi regretă imediat. Se ţinu strâns de balustradă şi se 
aplecă. Dedesubt, îl văzu pe Gennat vorbind cu un bărbat, probabil paznicul 
de noapte. Buddha arătă în sus, iar Rath încercă să se uite spre interior, ca să 
nu se mai simtă ameţit. Interiorul era ocupat de un cilindru imens, de oţel, 
care se mișca zi şi noapte, se ridica şi cobora treptat, precum soarele și luna, 
la fel de inexorabil, de irezistibil, cu o forță neabătută. Console cu troliuri de 
ghidaj circulau pe şine spre coastele verticale, de oţel, ca să asigure 
funcţionarea permanentă a bulei de gaz. Rath văzu cilindrul coborând încet, o 
operaţiune care avea să dureze toată noaptea, cu o viteză abia perceptibilă, 
comprimând gaz în reţeaua de conducte și furtunuri care luminau noaptea 
berlineză. 


Când ajunse la culoarul de mentenanţă cel mai de sus, îl văzu pe Tornow 
şezând pe cilindrul enorm de oţel, rezerva de gaz a întregului oraș. Nu 
oriunde, ci chiar în centru, pe o valvă mare, care semăna cu un ciot de copac 
din oţel și avea dimensiunea unui scaun comod. Lângă el se afla un rucsac. 


Rath se urcă pe cilindrul de gaz, folosindu-se de una dintre console. Ca în 
cazul culoarelor, suprafaţa uşor curbată a containerului era securizată de jur- 
împrejur de o balustradă. 


Încetișor, se apropie de centrul cilindrului. Parcă ar fi urcat pe o colină care se 
înclina uşor înspre vârf. Pe coama plată, circulară, se afla fostul ofiţer în 
uniformă, a cărui carieră promițătoare la Criminalistică se încheiase înainte să 
înceapă. Bărbatul cu zâmbet perfect: Sebastian 'Tornow, îngerul decăzut. 


Rath se opri cam la un metru în spatele lui. 


Tornow, stând cu spatele, privi scurt peste umăr, apoi se întoarse fără să 
spună nimic. În mână avea o sticlă de bere pe jumătate goală. 


— Am venit să te iau, zise Rath. 

— Parcă ai fi însuşi diavolul. 

— Sunt un detectiv inspector care face o arestare. 

— O arestare? Nu e interzis să stai aici şi să bei bere. 

— Nu. 

Tornow duse sticla la buze. 

— Lasă-mă să-mi termin berea și vin. Îmi va fi dor să stau aici. 

Rath încuviinţă. Tornow îi oferi o sticlă. 

— Vrei? 

— Nu, mersi. Ştii cum e, mai întâi munca, apoi distracţia. Eu o să fumez. 
Scoase o ţigară din tabacheră, o aprinse şi se aşeză lângă Tornow. 

— Chiar e frumos aici, sus, spuse el, suflând fum de ţigară palid spre cer. 
— Dar nu de asta ai venit. 

— Nu. 


Rath îl privi pe Tornow, care se uita în gol. 


— Azi e ziua în care Mâna Albă se frânge. Chiar acum, în tot orașul, sunt 
arestați oameni. Tu eşti unul dintre ei. Vei fi acuzat de uciderea lui Jochen 
Kuschke... 


— Kuschke, un prost. 


— ...Şi de complicitate la uciderea lui Eberhard Kallweit, Hugo Lenz, Rudolf 
Hiller și Gerhard Kubicki. 


— N-am avut treabă cu el. A fost ideea lui Kuschke. La fel băiatul de la 
KaDeWe. 


— Kuschke era în SA. De ce să fi înjunghiat un coleg, pe Kubicki? 


— L-am întrebat şi eu. Se pare că voia să-i însceneze asta lui Goldstein, dar și 
din alte motive. Pentru Kuschke, orice oameni din SA care nu-i îmbrăţișau 
eroul, pe Stennes, erau doar niște poponari. Cel puţin aşa mi-a explicat. 
Faptul că era în SA ar fi trebuit să fie un avertisment. Să-l recrutez pentru 
Mâna Albă a fost marea mea greşeală. 


— Se pricepea la munca de jos, nu? De exemplu, Hugo Lenz. Sau te-ai fi 
descurcat şi tu cu el? L-a împușcat şi pe Rudi H6ller? 


— Ce mai contează? Credeam că Kuschke și cu mine facem echipă bună. 
— Dar te-ai înșelat. 


— Cât a făcut ce i s-a spus, a mers bine. Problemele au apărut când a început 
să ia decizii de unul singur. Era sadic, şi ar fi trebuit s-o ştiu. Am greșit. 


— Şi eu care credeam că sadismul e de la sine înţeles pentru grupul vostru. 
Ucideţi oameni. Pur și simplu. 


— FEliminăm răufăcători. N-are a face cu sadismul. 
— Nu l-aţi ucis pe Goldstein. De ce? 


— Poate fiindcă am vrut să trezim opinia publică. Să arătăm cât e de 
periculos să ai un gangster pe străzile berlineze și că legile care o permit 


trebuie schimbate. 
— Era supravegheat. Doar cu ajutorul tău de expert ne-a scăpat. 


— L-am urmărit mereu. Mâna Albă nu e la fel de îngustă în gândire ca 
inspectorul Rath. 


— Cu excepţia lui Kuschke. Trebuia doar să-l urmărească, nu și să ucidă un 
om din SA, nu? 


— N-a fost încântat să-l vadă purtându-se exemplar. Așa că a acţionat pentru 
a se asigura că berlinezii au parte de o imagine corectă. 


— C-ar fi un gangster evreu? Pe cale să fie exonerat, în presă, apropo. 
Tornow îl privi în ochi pe Rath, de parcă i-ar fi putut citi gândurile. 


— E complice, nu? întrebă. Goldstein face parte din conspirația împotriva 
Mâinii! 


— Conspiraţie nu e termenul potrivit. Aici vorbim despre proceduri penale, 
iar rolul său nu trebuie subestimat. N-a comis niciuna dintre crimele cu care 
voi aţi încercat să-l încălțați. 


Rath se gândi la Simon Teitelbaum, martorul apărării lui Goldstein. Omul 
avea toate motivele să nu-și ofere numele și adresa. Se temea să nu fie 
deportat. Teitelbaum era ilegal în Germania. Doar după ce Gennat pusese 
lucrurile în mișcare, pentru a-i acorda cetăţenie, se declarase dispus să repete 
declaraţiile făcute în faţa lui Rath şi la tribunal. 


— Că lucrezi cu gangsteri nu e nou, spuse Tornow, dar Gennat! L-am văzut 
pe Buddha jos, nu? 


Tornow arătă cu sticla de bere spre Strada Leuthener. 
Rath clătină din cap. 


— Nu pot să cred că ai înjunghia un om. 


— N-a fost atât de simplu, să știi. A fost inevitabil. Crede-mă că n-am avut 
mereu atâta sânge rece, dar, cu timpul, înveţi. Ajută să ai inimă de gheaţă. Să 
ai o carapace. 


Se opri şi privi în depărtare, înspre orizont, înspre vest, unde se mai 
întrezăreau rămășițele zilei, înainte ca noaptea să acopere totul. 


— Gheaţa s-a prins în ziua când mi-am găsit sora în Hollandwiese, și tot ce 
rămăsese din ea era o carapace fizică, iar persoana care fusese în dimineaţa 
aceea se pierduse pentru totdeauna. 


— Crezi că asta-ţi dă dreptul să devii ca bărbaţii care au distrus-o? 
— Nu semăn deloc cu ei! 

Tornow îi aruncă o privire atât de înfuriată, încât Rath tresări. 

— Nu voi semăna niciodată cu ei! 

— Ai devenit la fel de lipsit de inimă. Chiar merită? 

— Nu e vorba despre ce merită şi ce nu. 

Tornow luă ultima gură de bere. 

— Nu putem alege dacă devenim sau nu lipsiţi de inimă. 


Sticla se golise. Tornow o puse în rucsacul mic, de piele, unde se ciocni de 
altă sticlă. Cea pe care Rath o refuzase. Se ridică în picioare. 


— Să coborâm, zise el. Nu sunt necesare cătușe, nu? 


Tornow clătină din cap şi se ridică și el, punând rucsacul în spate şi 
chinuindu-se cu clapeta. 


— Ai fost foarte sincer cu mine, spuse Rath. De ce nu mi-ai spus toate astea 
acum câteva zile? Ne-ai fi scutit de bătaie de cap. 


— Fiindcă, atunci, nu ştiam că vorbesc cu un om mort. 


Dintr-odată, în mâna lui apăru un pistol. 


— Eşti catolic. Ştii ce bine-ţi face să-ți descarci sufletul. Mai ales când ştii că 
va fi păstrată taina confesiunii. 


Rath privi în gura pistolului. Văzu că e un Mauser, acelaşi model pe care-l 
avusese şi el cândva. 


— Nu fă o prostie. Sunt o sută de poliţişti jos. N-ai nicio șansă. 

— Cine spune că vreau să am o șansă? Poate doar vreau să te împușc. 
— În faţa a o sută de martori? 

Tornow ridică din umeri. 


— Şi ce? Ai uitat că sunt deja ucigaș de polițiști? Încă unul nu va face 
diferenţa. 


Rath clătină din cap. 

— Nu te cred. 

— Ce nu crezi? 

— Nu cred că ai suficient sânge rece pentru asta. În plus... 


Arătă spre culoarul de mentenanţă din jurul lor. In timp ce vorbeau, cilindrul 
de gaz coborâse câţiva centimetri. 


— Din clipă în clipă, locul va fi înconjurat de polițiști cu puşti încărcate. 
Dacă mă împuști, te ciuruiesc ca pe un iepure. 


Tornow privi într-o parte, exact cum voia Rath. Cu o mișcare rapidă, fu lângă 
el, cu ambele mâini pe pistolul ţinut de 'Tornow în dreapta. O împușcătură 
răsună din Mauser, iar glonţul se pierdu în noapte. 


Cei doi bărbaţi aterizară pe cupola cu pantă lină a containerului de gaz. Se 
auzi un bufnet surd când Mauser-ul și mâna dreaptă a lui Tornow se izbiră de 


metal. Câtă vreme Rath se concentra la braţul cu care omul trăgea, Tornow îl 
lovi tare în vintre, prinzându-l cu garda jos. Rath simţi cum se întunecă totul 
şi, pentru o clipă, nu putu respira, dar ţinu mai departe strâns mâna pe armă, 
lovind încheieturile lui Tornow de containerul din oţel. Absorbi loviturile de 
pumni și picioare până ce monturile lui Tornow începură să sângereze, și lăsă 
pistolul. Acesta alunecă câţiva centimetri şi se opri. Înainte să-l poată 
recupera pe Tornow, Rath îl plesni ca pe un simplu puc de hochei și privi 
cum alunecă pe suprafața metalică. Se răsuci de câteva ori şi alunecă pe 
marginea cupolei. Nu ajunse adânc între cilindrul telescopic şi cadrul de 
ghidaj, aşa cum crezu Rath, ci zbură peste spaţiul gol, şi ateriză pe grilajul 
culoarului. 


Tornow fugi, plonjând cu faţa în jos la marginea containerului, întinzându-se 
disperat să apuce pistolul. Rath se ridică încet în picioare, ignorând durerea 
de la loviturile încasate, și îşi scoase Walther-ul din toc. 


Tocmai armase pistolul, când Tornow ajunse la Mauser. Nu-și dăduse seama 
că, sub el, containerul continua să coboare. Balustrada culoarului nu se 
mișcase, dar șina care mărginea containerul își continua coborârea. Tomow 
băgase mâna să apuce arma. Ochii i se dilatară când îşi dădu seama că braţul 
drept îi rămăsese blocat. 


Rath avu nevoie de un moment să-și dea seama și el ce se întâmplase. 
Strigătul de durere al lui Tornow îl puse în alertă. 


— La naiba, trage mâna, strigă și el. 

— Nu pot! Nu pot! 

Vocea lui era cuprinsă de panică. 

— Opreşte nenorocirea asta! Oprește-o! 


Rath privi în jur după un întrerupător de urgenţă, dar nu mai avea rost. 
Gravitaţia era cea care trăgea în jos gazometrul. Cineva trebuia să pompeze 
mai mult gaz ca să-i inverseze coborârea nemiloasă. Se urcă pe culoarul de 
mentenanţă, ignorând strigătele lui Tornow, şi urlă către ceilalți: 


— Opriţi-l! Trebuie să opriți gazometrul! Trimiteţi-l înapoi sus! 


Nu-şi dădea seama dacă pricepuseră. Când se urcă iar pe cilindru și încercă 
să-l scoată din capcană, Tornow continua să urle. Nu reuși. 


Tornow trase de brațul lui Rath, dar era prea târziu. Cele două şine îi 
strângeau braţul și nu se putea elibera. 


Urlă îngrozitor când oasele antebraţului i se rupseră unul câte unul. Rath 
încercă să-l tragă, dar nu reuşi, căci şinele de oțel care se îndepărtau lent îl 
țineau prea bine. Pistolul alunecă pe grilaj. Mâna lui Tornow atârna, 
contorsionată, deasupra. 


Tornow nu mai urla. Durerea îl făcuse să-și piardă cunoştinţa. Dar 
gazometrul cobora nemilos, milimetru cu milimetru. Rath auzi mușchi și 
ligamente sfâşiindu-se, oase trosnind, și încercă din nou să-l tragă de acolo, 
cu disperare. Nu gândea ce face, doar trăgea şi trăgea, cu toate că ştia că era 
degeaba. În cele din urmă, brusc, cu un zgomot final, urât, de perdea ruptă, 
gazometrul îi dădu drumul, iar Rath scoase corpul cadetului de sub 
balustradă. 


Extenuat, îl privi, îi privi braţul drept, sau ce mai rămăsese din el. Din ciotul 
zdrenţuit ieșeau fragmente de os, tendoane răsucite și ligamente rupte. 
Sângele țâșnea, la intervale regulate, pe metalul cilindrului de gaz. Rath își 
scoase cureaua și legă braţul lui Tornow, până când sângele ajunsese doar să 
scuipe, ocazional, prin rană. Se urcă pe culoarul de mentenanţă, surprins, în 
acel moment, că nu îl lua cu ameţeală, și-i căută pe Gennat şi pe poliţiştii de 
jos. 


— O ambulanţă, strigă. Avem nevoie de o ambulanţă, la naiba! Repede! 


2. Oraş mic, cu populaţie numeroasă de evrei, care a existat în Europa 
Centrală și de Est înainte de Holocaust (n.r.). 


3. Pharus-Plan — numele de marcă sub care Editura Pharus, fondată în 1902 la 
Berlin, a publicat hărţi clare ale orașului (n.r.). 


4. Imn de laudă adus lui Dumnezeu. Tema centrală a kadișului este mărirea și 
sfințirea numelui lui Dumnezeu. Atunci când este menţionat că „s-a rostit 
kadișul”, aceasta se referă fără echivoc la ritualurile de doliu. Persoanele 
îndoliate rostesc kadișul pentru a arăta că, în ciuda pierderii suferite, continuă 
să-i aducă slavă lui Dumnezeu (n.r.). 


5. „Ascultă, Israele! Domnul Dumnezeul nostru este singurul Domn” 
(Deuteronomul, 6:4) (n.r.). 


6. Vin alb fructat, particular şi fin. Aroma deosebită îl face de neconfundat cu 
alte vinuri (n.r.). 


7. Marcă germană de apă minerală naturală provenită din fântâni din zona 
Selters, regiunea Hesse (n.r.). 


8. La evrei, mic sul de pergament purtând versete din Biblie, pus într-o 
cutiuță fixată pe stâlpul uşii (n.r.). 


9. Horst Ludwig Wessel (1907-1930) — ofițer SA nazist german ucis în anul 
1930 de un manifestant comunist într-un schimb de focuri. Din iniţiativa lui 
Joseph Goebbels, soarta lui Wessel a căpătat un rol important în propaganda 
nazistă, fiind declarat martir şi gratificat cu gradul de SA-Unterscharfiihrer 
(post-mortem) (n.r.). 


10. Paddys — irlandez sau persoană de origine irlandeză (argou, engl., în 
original) (n.r.). 


11. Perioada de doliu de o săptămână în iudaism pentru rudele de gradul întâi, 
care durează şapte zile după înmormântare, semnificând un moment în care 
oamenii discută despre pierderea lor şi acceptă consolarea celorlalți (n.r.). 


12. Fost rezervor de gaz de joasă presiune care a fost pus în funcțiune în 1913 
şi închis în 1995 pe fostul amplasament GASAG din Berlin-Schoeneberg. 
După dezafectare a avut loc dezmembrarea, rămânând doar cadrul butoiului. 
Astăzi, clădirea protejată și înaltă de 78 de metri este considerată un reper şi 
un simbol proeminent din Schöneberg (n.r.). 


13. Cartier din Berlin (n.r.). 


14. Joc de cărţi, fără reguli standard. Scopul fiecăruia dintre cei patru jucători 
este de a captura cărți prin trucuri (n.tr.). 


15. Companie privatizată de locuinţe din Berlin, înființată în aprilie 1924 ca o 
corporație non-profit pentru gospodării, economii și construcţii (n.r.). 


Epilog 


Evadarea 


Sâmbătă, 12 septembrie 1931 


Time will say nothing but I told you so, 


Time only knows the price we have to pay; 


If I could tell you I would let you know.1 


W.H. Auden, If I Could Tell You 


1. „Timpul nu va sufla o vorbă, dar te-am avertizat,/ El ştie doar preţul pe 
care trebuie să-l plătim;/ Iar dacă ţi-aş putea spune, aş face-o negreșit” (engl., 
în original) (n.r.). 

Anunţul care se auzea prin megafon suna la fel de nefericit cum se simţea 
Rath. 


Atenţie! Trenul rapid din Hanovra va sosi curând la peronul 3. Vă rugăm, 
feriti linia! 


Stătea la coadă, cu Kirie, să cumpere un bilet. Deja lăsaseră bagajul lui 
Charly, dar chiar și aşa, agitația asta îl scotea din minţi. O însoţise la gară, 
fireşte... dar ceva îi spunea că nu fusese o idee bună, și nu doar fiindcă nu 
putea suporta despărțirile. 


— Haide, zise ea, probabil pentru a treizeci şi treia oară, sau pierdem trenul. 


El îşi dădu ochii peste cap, dar gestul fu văzut doar de omul de la ghișeu, care 
presupuse că-i fusese adresat. 


— Staţi așa, vin imediat. 
Trebuia să împartă mai întâi bilete unei familii cu cinci membri. 


Rath îi făcu din ochi lui Charly și flutură biletul de parcă ar fi câştigat 
premiul cel mare la loto, dar ea părea să-și fi lăsat acasă simţul umorului. 
Poate că-l îndesase într-una dintre cele trei valize. 


Ajunseră pe peronul doi, de unde, în douăzeci de minute, urma să plece trenul 
de Paris (via Magdeburg, Hanovra, Köln şi Bruxelles). Kirie trăgea de lesă, 
agitată, simțind, ca de obicei, că ceva nu e în regulă. 


Potsdamer Bahnhof era locul din care și Rath îşi începuse călătoria, ajungând 
în gerul din martie 1929. Atunci, aici îşi primise și îşi condusese puţinii 
vizitatori. Tot aici, într-un dulăpior din gară, aşezase dovezi pe care nu 
trebuia să le găsească nimeni, niciodată. 


Și totuşi, nu se simţea deloc în largul lui. 

Străbătură peronul, sperând să evite aglomeraţia. Charly își privi ceasul. 
— Unde e profesorul Heymann? 

— Trenul pleacă în 14 minute. Nici nu a ajuns. 


Ea nu îl asculta, ci scotocea în poşetă, căutându-și a nu știu câta oară 
pașaportul. 


— E în buzunarul lateral, zise el, lângă bilet. 


Nu mai suporta şi nu știa cum se va descurca în următorul sfert de oră, până 
când profesorul apărea. 'Trebuia să-și ia la revedere acum, cât erau încă 
singuri, cât era posibil să-i spună lucruri cât de cât intime. 


— Mai bine Kirie şi cu mine plecăm. Nu vrem să afle toată lumea că... știi 
tu. 


Charly încuviință, melancolică. Se aplecă să ciufulească blana neagră a lui 
Kirie. 


— Draga mea, ai grijă de el pentru mine. Mă bucur că te are măcar pe tine. 
Se ridică și-l privi pe Rath. Abia dacă-i putea îndura privirea. 

— Să fie scurt, zise el. Urăsc despărţirile lungi. 

Ea încuviinţă. 

El o luă în braţe. 


— Te iubesc, îi șopti la ureche, chiar când un fluierat ascuţit se auzi dinspre 
peronul de vizavi. 


Se întrebă dacă i-o mai spusese, amintindu-și de o veche zicală: iubirea 
dispare când îi dai nume. „N-ar trebui să vorbeşti despre iubire, ci doar să o 
trăieşti.” Nu-și mai amintea ce persoană isteață o spusese, dar brusc i se păru 


teribil de credibilă. 


— Ce-ai zis? făcu Charly, privindu-l cu ochi care i se păreau ciudat de 
diferiți. 


Toată situația părea ireală. 
— Nimic important, zise, sărutând-o repede pe obraz. 
Nu auzise, și poate că era semn bun. 


— Deci, adoptă el un zâmbet încrezător. Să ai o călătorie lină, și te sun 
mâine, la hotel. 


Ea încuviință, dar privea prin el, de parcă nu procesa ce spunea. 


— Ah, uite-l pe Guido, zise ea, și făcu din mână peste umărul lui Rath. Cât 
de amabil! 


Guido, rânjitul? Rath întoarse capul. Și el! Era timpul să plece, înainte să 
apară şi prietena ei, Greta. 


O îmbrăţișă strâns, de parcă, pentru o fracțiune de secundă, n-ar fi vrut să-i 
mai dea drumul, şi o sărută. Nu răspunse, probabil fiindcă Guido deja se 
apropia. Rath se uită la ea încă o dată, îi privi faţa şi ochii, apoi se întoarse. 
Nu putea suporta ideea de a sta acolo, cu Guido, și a-i face din mână la 
plecare. Greta îl dispreţuise mereu. Și, cu siguranţă, Charly ştia asta! Îşi 
imaginase altfel despărțirea. Nu ştia cum precis, dar altfel. Simţi că nodul din 
gât i se măreşte. 


Il salută cu un mormăit pe Guido şi porni spre mulțimea din gară, fără să vrea 
să se întoarcă, pentru a nu declanșa vreo catastrofă, precum Orfeu sau nevasta 
lui Lot. 


Trecând printre barierele de la peron, cedă însă şi, deși nu se transformă în 
stâlp de sare şi nici Charly nu dispăru fără urmă, o parte din el simţi că își 
spuseseră, de fapt, adio. Nici măcar nu se uita după el. Vorbea animat cu 
Guido, care o îmbrăţișă prieteneşte şi-i întinse un pachet, probabil o carte, 
pentru drumul cel lung. Asta-i aminti lui Gereon că nu-i luase nimic. Dar el 


nu știa nimic despre cărți, şi nu se obișnuia să duci cuiva flori la gară... 
Nu mai putea suporta să privească. 
— Haide, Kirie, spuse el, croindu-și drum printre oameni fără să-i remarce. 


În săptămânile de după răpirea lui Charly, se simţise mai aproape de ea ca 
niciodată. Dar plecarea ei iminentă aruncase un nor peste toate. Avea să stea 
şase luni la Paris, şi nici măcar nu discutaseră dacă se vor vedea. Nu ştia ce să 
înțeleagă. Doar că și-ar fi dorit să fie altfel. 


Deja îi era dor de ea și se întreba dacă să-i facă totuși din mână, la plecare, 
dar se gândi apoi la Guido, la Greta, la profesorul Heymann și la cine mai 
putea apărea, aşa că-și înăbuși impulsul. Ticălosule, se gândi, nu mai fi atât 
de sentimental! 


Conduse înapoi spre Luisenufer şi se plimbă cu Kirie prin parc, înainte să 
urce în apartament. Nu ştiu ce să facă. Nu era destul de linişte ca să asculte 
muzică. Îi telefonă lui Grăf, dar nu era acasă. Weinert îşi trimisese din nou 
scuzele. În fiecare seară părea să meargă la altă recepţie, mişcându-se în 
cercuri la care Rath nu avea acces. De la întoarcerea sa, interesul lui Weinert 
pentru treburile poliției scăzuse simţitor. 


Rath se simţi lăsat pe dinafară şi, pentru o clipă, se gândi să-i dea un telefon 
prietenului său, Paul, chiar și numai să-i asculte accentul melodios. Ce idee 
proastă, îşi spuse, și puse receptorul la loc. 


Se aşeză la masa din bucătărie şi se uită la sticla de coniac, dar rezistă. Nicio 
picătură! In schimb, își aprinse o ţigară. Kirie îl privea, cu capul într-o parte. 


— Va trebui să ne obișnuim singuri, îi spuse. 
Telefonul sună. Era Gennat. 

— Ce s-a întâmplat? 

— Tornow. 


— A vorbit, în sfârşit? 


De opt săptămâni, Sebastian Tornow era în spital, dar nu suflase un cuvânt. 
Chiar şi Rath încercase, o dată, însă primise doar priviri încărcate de ură. 
Organizaţia sa se prăbușise în jurul lui, dar el păstra tăcerea, parcă apărând pe 
cineva. Legal, ceea ce-i spusese lui Rath pe gazometru nu avea nicio valoare. 


— Ar fi ceva, spuse Gennat. Nu. Mă tem că nu vom avea șansa de a-l face să 
vorbească. 


— Ce s-a întâmplat? A... 

În primele zile, Sebastian Tornow aproape că murise de septicemie. 
— Nu, mă tem că trăieşte. 

Rareori îi scăpa lui Ernst Gennat așa ceva. 

— Se pare că a evadat. Cred că cineva l-a ajutat. 
— Cum e posibil? Nu era păzit? 

— Era în spital, nu la închisoare. 

— Dar nu e neajutorat, cu un singur braţ? 

— Asistenta îmi spune că se descurca. 

— Cum a trecut de pază? 

— N-a trebuit. Cei doi au dispărut şi ei. 

— Mâna Albă? 

— Așa bănuim. 

— Şi acum? 


— Am dat un anunţ. Până acum, nicio pistă. Bănuim că ar vrea să plece în 
străinătate, și monitorizăm toate punctele de frontieră. Pe de altă parte... 


Gennat ezită. 
— Pe de altă parte, mă urmăreşte pe mine. Asta voiaţi să spuneţi? 
— Are motive de răzbunare. 


— Din fericire, am companie în seara asta, aşa că nu cred că va îndrăzni să se 
apropie. 


— Se pare că iei cina cu Hindenburg. 
— Mai bine. Trebuie să-mi iau la revedere de la cineva. 
— Cred că ştiu la cine te referi. 


— La ordinele dr. Weiss. În plus, Abraham Goldstein nu e pe cât de rău se 
spune, câtă vreme nu te împușcă. 


— Atunci, asigură-te că nu te împușcă, și vezi să prindă trenul. Cred că a stat 
suficient aici. 


— Mai precis, douăsprezece săptămâni, dar numai una pe cheltuiala statului. 
A depus un efort susținut pentru a încuraja turismul local. 


— Poate că ar trebui s-o faci şi tu, spuse Gennat. Sper ca până săptămâna 
viitoare să știm mai multe despre 'Tornow. 


— Cu plăcere, dacă Statul Prusac plăteşte nota. 
— Mă îndoiesc că va acoperi un apartament la Adlon, sau la Excelsior. 
— Ce păcat. Tocmai s-a eliberat o cameră. 


Rath acceptă sugestia lui Gennat. Işi luă câteva lucruri şi niște bani, lăsă 
câinele la familia Lennartz, şi se duse spre vest. Se săturase de Excelsior. 


Hotelurile din Charlottenburg nu erau cele mai ieftine, dar putea să scoată 
nişte bani în plus din propriul buzunar. Savoy, de pe Strada Fasanen, era unul 
dintre cele mai moderne hoteluri din oraş, şi se afla lângă Strada Kant şi în 


apropiere de Ku'damm. Luă o cameră single pentru două nopţi şi se duse să 
facă duş. Când ieşi, se simţi mult mai bine. Poate nu tocmai un om nou, dar 
era mai bine decât să simtă că se trezise dintr-un coșmar. De fapt, se simţea 
ca la sosirea în Berlin, când își petrecuse primele nopţi la hotel. Era tot 
singur. Poate că se va arunca în viaţa de noapte, acum că nici Gräf, nici 
Weinert nu păreau să aibă timp pentru el. 


De pe geam vedea Delphi, o sală de dansuri de pe Strada Kant, pe care o 
vizitase anterior, în timpul serviciului. Mai erau și alte locuri. Nu ducea lipsă 
de opţiuni. Deschise geamul, inspiră aerul din Charlottenburg şi se simţi 
complet liber. 


Când păşi pe stradă, se lăsa seara. Nişte oameni se adunaseră în fața 
sinagogii. Părea să fie un fel de sărbătoare evreiască, deşi n-avea idee care. 


Cafeneaua Reimann nu avea program de dans, însă cânta o formaţie, și 
Abraham Goldstein se purta de parcă ar fi fost stăpânul locului. Când îl văzu 
pe Rath, se ridică în picioare şi îi întinse mâna. 


— Mă bucur că ai ajuns, spuse. Nu e cel mai la modă loc pentru reuniunea de 
rămas-bun, dar a ajuns printre preferatele mele. 


— Sunt mai interesat să te conduc în siguranţă și să te văd plecat. 


Mai erau și alţii la masă: la stânga lui Goldstein, Marion Bosetzky, fostă 
dansatoare nud şi cameristă, acum iubită de gangster. O salută din cap. 


Goldstein arătă înspre un om de lângă el. 


— Permite-mi să ţi-l prezint pe domnul Salomon Epstein, un vechi prieten 
din Brooklyn. Mergem împreună acasă. 


Rath strânse mâna omului. Părea om de ştiinţă, slab ca un băț, cu ochelari și 
început de chelie. 


— Aţi fost aici cu afaceri sau ca turist? întrebă. 


— Nu înţelege, spuse Goldstein. Părinţii lui nu vorbeau germană de față cu 
el. Nici măcar idiș. Au vrut să fie un bun american. De aceea stăm aici, în 


timp ce înăuntru se sărbătorește Roş Hașana, arătă el înspre sinagogă. 
— Roş Haş cum? 
— Anul Nou evreiesc. 


— An Nou fericit! In schimb, putem sărbători plecarea ta. Mă temusem că 
vei cere cetăţenie. 


— Aproape că am făcut-o, dar draga de Marion va solicita ea cetăţenie 
americană. 


Râse şi-i făcu din ochi femeii. 


— Ştii, detective, oraşul ăsta al tău e o nebunie. Dar mă voi bucura să-l las în 
urmă. Şi tu, aşa-i, Sally? 


Salomon Epstein, omul cu ochelari, zâmbi înţelept când își auzi numele. 


— Lui Sally să-i mulțumeşti că scapi de mine, spuse Goldstein în engleză. A 
venit să mă ia acasă. 


— Cu plăcere, murmură Epstein, pe un ton neașteptat de bas. 


— E o plăcere să te văd, inspectore, rânji Goldstein. Nu credeam că vom 
sfârşi prieteni. 


— Cred că e mult spus. Sunt la datorie. Mă asigur că dispari. 
— Credeam că ai o părere bună despre mine. 


— Să ne înţelegem. Sunt extrem de recunoscător pentru ajutorul oferit, acum 
câteva luni, când ne-ai permis să te arestăm. 


— Aveam cuvântul tău că mă scoţi la liman, și nu ştiu de ce, dar te-am 
crezut. A funcţionat. 


— Cred că a doua parte a înţelegerii a fost motivul. 


— Noul meu contact de afaceri? Vei înțelege dacă nu divulg informaţii, dar, 
ai dreptate, este profitabil. Mai ales fiindcă nu mai trebuie să scot castanele 
din foc pentru alţii. Să-l saluţi pe domnul Marlow din partea mea. 


— Sigur. 
Rath își aprinse o ţigară. 


— In ciuda multora, voi fi ușurat când vor fi câteva milioane de kilometri 
cubi de apă între noi. 


— Să bem pentru asta. 

Goldstein umplu un rând de pahare de șampanie din faţa lui. 
— Vaporul nostru porneşte mâine-dimineaţă. 

Rath ridică paharul. 

— Să ajungeţi cu bine la tren şi apoi la vapor. 


Bărbaţii băură. Marion sorbi. Când muzica se sfârși, înăuntru pătrunse 
zgomotul străzii. Strigăte puternice. Bărbaţi care scandau. Rath fu surprins. 
De obicei, comuniștii nu mărșăluiau pe aici. 


Dar nu erau comuniști. 


O trupă de cămăși maro trecu pe lângă geamuri, strigând ceva ce Rath nu 
înţelese. 


— Ce-ai zis? Că e un oraş dement? Când crezi că nu poate fi mai rău cu 
idioţii ăştia — arătă el spre cămășile maro de afară —, te surprind din nou. 


Se auzi un zgomot puternic, brusc, de parc-ar fi fost aruncat un scaun printr- 
un geam. Sticla se împrăștie într-o mie de bucăţi, și un vânt rece pătrunse în 
sală. Strigătele se auzeau acum foarte bine. Ne es-te foa-me! Vrem să mun- 
cim! Wir ha-ben Hun-ger! Wir wol-len Ar-beit! Uşa se deschise şi şase 
cămăși maro priviră agresiv în jur. Nu puteau avea mai mult de douăzeci de 
ani. 


— Sunteţi din Breasla Geamgiilor? întrebă Goldstein. 

Un bătrân de lângă intrare era pe jos, lângă scaun. Un chelner îngrozit scăpă 
tava. Se auzi un zăngănit și se lăsă liniștea. Toţi cei din sală priveau intrușii. 
Un scaun zbură prin încăpere. Oamenii se feriră. O femeie fu lovită în cap și 
căzu la podea, cu mâinile pe faţa însângerată. Cămășile maro hohoteau. 


Goldstein se ridică, alături de Rath și de cei de la masă. 


— In this town, the street gangs wear uniforms?, îi spuse lui Sally, postându- 
se în faţa lor. 


— Ce-aţi zice s-o tăiaţi și să anunţaţi compania de asigurări, ca să înceapă să 
acopere paguba? 


Strigătele încetară, şi cămașa maro care aruncase scaunul se apropie de 
Goldstein. Era un bărbat slab, cu păr negru, care arăta a ucenic de vânzător 
tunisian de covoare. 


— Nu te amesteca, prietene! Nu te priveşte! Cu evreii avem treabă! 
— Şi dacă sunt evreu? 
— Nu arăţi. 


— Nici tu nu pari arian și, cu siguranţă, nici Fiihrerul tău homosexual. E 
adevărat ce se spune? Că nu sunteţi decât o gaşcă de poponari? 


Goldstein era pregătit. Blocă lovitura de pumn și îi aplică un croșeu de 
dreapta în bărbie, trântindu-l la podea. Își scoase Remington-ul din buzunar. 


— Staţi pe loc şi mâinile sus! strigă. 


Primii doi s-au supus, la fel şi cei trei din spate. Toţi cinci priviră îngrijoraţi 
ţeava pistolului. 


— Să plecăm, îi șopti Goldstein lui Roth. Afară e o armată întreagă. Nu ne 
putem lupta cu toți. 


Rath îi trase pe Sally Epstein și pe Marion Bosetzky în spatele său, în timp ce 
Goldstein ţinea cămăşile maro la distanţă. 


Când ajunseră aproape de ieşirea din spate, un al doilea geam se sparse și 
răsunară două împușcături. Băieţii şi-au reluat atacul în momentul în care n- 
au mai fost ameninţaţi cu o armă automată. Interiorul cafenelei Reimann era 
distrus. Rath spera ca majoritatea clienţilor să scape nevătămați. 


De îndată ce traversară câteva curți care dădeau spre Strada Knesebeck, ştiu 
că speranţele lui se vor spulbera. Cămășile maro erau peste tot, tot atât de 
multe ca şi cei care purtau uniforma Jung Stahlhelm. Erau cu sutele. Vorbeau 
şi strigau peste tot, însoţite de zgomotul de sticlă spartă. 


Deutsch-land er-wa-che! Ju-da ver-rek-ke! Germania, trezește-te! Moarte 
evreilor! 


Împreună cu ceilalți trei, Rath își croi drum până la staţia de taxiuri de pe 
Ku'damm. Ciudat, însă fuseseră lăsaţi în pace. Poate că Goldstein părea prea 
american şi Marion era prea blondă. Pe Ku'damm se desfășurau scene de 
vânătoare în toată regula. 'Trecători nevinovați fugeau de huligani din SA, 
care-i urmăreau și îi loveau cu niște bastoane lungi, până ce cădeau pe 
trotuar, sângerând. Ticăloșii în uniformă nu se sfiau să bată femei sau bătrâni. 


Marion avea o problemă la unul dintre pantofi și a rămas în urmă. Rath o auzi 
țipând şi se întoarse, văzând un tip din SA care o apucase de păr și-și ridicase 


bastonul. Goldstein își scoase arma, când cineva spuse: „Dă-i drumul, 
omule!”, aproape îngrozit. „E blondă 


[> 


Cu asta, plecară să caute alte victime. Rath se întrebă câţi evrei blonzi și 
teutoni bruneţi erau pe străzi. Sper că mulți. 


— Ucideţi evreii! 
Invidie socială și ură de rasă. O combinaţie toxică. 
Goldstein își păstrase calmul. 


— Iei lucrurile astea personal? îl întrebă Rath. 


— Şi încă cum. Sper că poliția voastră va ajunge curând, să-i bage la răcoare 
pe amărâți. 


— Şi eu sunt poliţist. 

— Crezi că, dacă le zici, o iau la goană? 
— Mai degrabă dacă scot pistolul. 

— Dacă-l scoţi, va fi o baie de sânge. 


— Colegii mei vor ajunge curând, zise Rath, mai degrabă ca să calmeze 
spiritele. Atunci coşmarul ăsta se va opri. 


Doi poliţişti în uniformă ajunseseră deja, însă nu voiau să intervină. Observau 
lucrurile cu atenţie, purtându-se de parcă ar fi ajuns din întâmplare în 
cartierul Schlesische, și erau la mila comuniștilor și a bandelor. Doar că nu 
erau în Berlinul de Est, ci pe Ku'damm, iar scene ca acestea nu aveau 
precedent. 


Pe Rath îl şocă să vadă cartierul elegant al clasei de mijloc transformat în 
scena unor revolte. Alți pietoni erau şi ei șocați, nevenindu-le să creadă până 
când vârful unui bocanc nu-i lovea sau nu le ateriza un pumn în față, până 
când nu se trezeau cu coastele rupte sau cu nasul însângerat. 


Staţia de taxiuri era goală. Ori taximetriștii hotărâseră să-și apere vehiculele 
preţioase, ori plecaseră cu toții, ducând pietonii care fugeau. Trebuia să 
meargă mai departe. Marion îşi scoase pantofii cu toc şi alergă în ciorapi. 


Apoi, Rath văzu ceva care dezminţi ştirile ulterioare despre o revoltă 
spontană în rândul tinerilor şomeri. Nu erau disparaţi, nici măcar nu erau o 
gaşcă de cămăși maro care o luaseră razna. Avansau sistematic, dându-și 
semnale, fluierând, gesticulând din mâini. Comandanții îi aliniau asemenea 
trupelor pregătite pentru bătălie. 


Vehiculul generalului părea ireal, în mijlocul tuturor, o mașină cu capota 
trasă, cu şofer, care străbătea Ku'damm. În spate ședeau un bărbat cu un 
chipiu de Marină, cu trese aurii de amiral, și un ofiţer SA ce părea să fie 


aghiotantul său. Bărbatul cu chipiul tot cerea ca vehiculul să se oprească, 
făcând semn unui Scharfiihrer aici, unui Gruppenfiihrer colo, şi dând ordine. 


Rath memoră plăcuţa de înmatriculare, apoi se grăbi după Goldstein și ai lui, 
intrând la metrou. Spera să nu dea de o capcană şi fu ușurat când nu văzu 
cămăşi maro. Totul părea normal. Dacă n-ar fi fost feţele îngrozite ale 
pasagerilor, ar fi crezut că tot ce se întâmpla deasupra era un coşmar. 


Decise să-şi ia la revedere de la Goldstein. Nu își respecta consemnul, dar se 
îndoia că yankeul ar rămâne de bunăvoie în nebunia asta. Trenul lui de 
noapte pleca într-o oră și jumătate. 


— Trebuie să mă ocup de prostiile alea de acolo, zise. 


— Dacă trebuie. In câţiva ani, găzduiţi Jocurile Olimpice. V-am văzut deja 
stadionul. Până atunci, sper să reușiţi să-i controlaţi pe ăştia. 


— Nu-ţi face griji. Aşa va fi. Ce se întâmplă azi nu se va mai întâmpla, îţi 
promit. 


Le dori celor trei călătorie plăcută şi aşteptă ca trenul să dispară, înainte să se 
apropie de o cabină telefonică. Ceru legătura cu Alex. Ceru întăriri. 


— Nu eşti primul, zise sergentul de gardă. Sunt pe drum. 


— N-au ajuns! strigă Rath în receptor. Pierdem controlul străzilor în faţa 
scursurilor maro. Nu e deja suficient că n-avem niciun cuvânt de zis în zonele 
comuniste? Mişcaţi-vă! 


Inchise. În geam bătu cineva. Două cămăși maro loveau cu monede în cabină 
şi rânjeau. Rath își spuse că aveau la vreo 25 de ani, dar unul era ciupit de 
acnee ca la 16. Deschise uşa. 


— Care-i problema? 


— Eşti şi tu o scroafă evreică, ha? zise Acnee, în timp ce al doilea rânjea mai 
departe. "Ţi-ai sunat prietenii să trimită vajnicii ofițeri germani? 


— Nu e nevoie. 


Rath îşi arătă documentele, își scoase Walther-ul și ridică siguranţa. 


— Voi doi, ticăloși maro, nu aveţi nimic împotrivă să mă însoţiţi la secţie, 
nu? 


Cei doi ridicară mâinile. 

— Nu poţi vorbi așa cu noi, spuse Acnee. 

Părea să-şi cunoască drepturile. Poate că era student la Drept. 
— Greşit. 

Rath flutură pistolul, grăbindu-i. 


— Tu nu-mi poţi vorbi mie așa. Să insulți un funcţionar public este un delict 
în Prusia. Să insulți niște ticăloşi nu e. 


Acnee și prietenul său tăcură, în timp ce tropăiau pe Ku'damm, către secţia 
133 de pe Strada Joachimsthaler. 


Rath își imaginase seara altfel. Bând câteva coniacuri decente la barul 
Kakadu, gândindu-se la Charly și ascultând formaţia localului, despre care se 
zicea c-ar avea un baterist bun. În schimb, escorta doi idioţi spre cea mai 
apropiată secţie. Măcar îşi acceptaseră soarta în tăcere. 


Mai târziu, ieşi din secţie şi-şi aprinse o ţigară. Ku'damm era din nou liniștit. 
Strigătele fuseseră înlocuite de zgomotele vieţii de noapte. De cealaltă parte a 
străzii, neonul de la barul Kakadu sclipea în noapte. Îşi privi ceasul. Naziştii 
nu-i distruseseră seara. Încă era timp să-și bea coniacul. Îşi termină ţigara şi 
traversă. 


Salonul roşu cu auriu gemea de lume. Evenimentele de afară, pe stradă, 
păreau deja la fel de ireale ca un vis urât. Doar ochiul vânăt și costumul uşor 
murdar al bărbatului de lângă el aminteau de ce se întâmplase. Dar bărbatul îi 
zâmbea însoţitoarei sale de parcă nimic nu s-ar fi întâmplat. Barmanul era la 
fel de prietenos ca întotdeauna. Rath comandă un coniac și încercă să nu se 
gândească la Charly, ci se concentră la muzică, și da, noul baterist era foarte 
bun. 


Bău, sperând să se îmbete și să ajungă așa în patul de la hotel. Atmosfera din 
Kakadu era la fel ca întotdeauna, efervescentă, iar el era fericit că se afla 
printre oameni care nu voiau decât să bea, să danseze, să asculte muzică şi să 
se distreze. Nu-l interesa ce se petrecea afară. 


Cu toate acestea, Abraham Goldstein avea dreptate: Berlinul era un oraș 
dement şi devenea tot mai dement pe zi ce trecea. 


2. „În oraşul ăsta, bandele de stradă poartă uniforme” (engl., în original) 
(n.tr.). 


